(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΜΘ΄

Πέμπτη 19 Δεκεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Γ. Παπανδρέου, Δ. Αυγερινοπούλου, Θ. Θεοχάρη, σελ.   
3. Ανακοινώνεται ότι τη συνεδρίαση παρακολουθούν μαθήτριες, μαθητές και συνοδοί εκπαιδευτικοί από το Γυμνάσιο Λιβαδερού Κοζάνης, το 14ο Δημοτικό Σχολείο Αθήνας, το 2ο Γυμνάσιο Γέρακα, το Γυμνάσιο Γιάννουλης Λάρισας, το Γυμνάσιο Κωστακιών Άρτας, το 7ο Γυμνάσιο Λαμίας, το 3ο Γυμνάσιο Καβάλας, το 2ο Γυμνάσιο Τυρνάβου, το 1ο Γυμνάσιο Καβάλας, το 3ο Δημοτικό Σχολείο Ωραιοκάστρου, δεκαεπτά μέλη από την Κυθηραϊκή Αδελφότητα Πειραιώς Αθηνών και φοιτήτριες και φοιτητές από τη Σχολή Κοινωνικών και Πολιτικών Επιστημών του Πανεπιστημίου Πελοποννήσου, σελ.   
4. Κατάθεση Εκθέσεως Ειδικής Μόνιμης Επιτροπής: Η Ειδική Μόνιμη Επιτροπή Κοινοβουλευτικής Δεοντολογίας καταθέτει την Έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά βουλευτή, σελ.   
5. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
 Ανακοίνωση αναφορών, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
 Κατάθεση πρότασης νόμου: Ο Πρόεδρος της Κοινοβουλευτικής Ομάδας «ΝΙΚΗ» και οι Βουλευτές του κόμματός του κατέθεσαν στις 18-12-2024 πρόταση νόμου: «Επαναφορά των διατάξεων περί κακόβουλης βλασφημίας και καθύβρισης θρησκεύματος», σελ.   
2. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Υποδομών και Μεταφορών: «Αναδιάρθωση σιδηροδρομικού τομέα και ενίσχυση ρυθμιστικών φορέων μεταφορών», σελ.

ΠΡΟΕΔΡΕΥΟΝΤΕΣ

ΓΕΡΟΒΑΣΙΛΗ Ο. , σελ.

ΓΕΩΡΓΑΝΤΑΣ Γ. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.

ΛΑΜΠΡΟΥΛΗΣ Γ. , σελ.

ΜΠΟΥΡΑΣ Α. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΕΛΟΠΟΥΛΟΣ Κ. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΜΠΟΥΡΑΣ Α. , σελ.   
 ΠΛΑΚΙΩΤΑΚΗΣ Ι. , σελ.   
 ΠΛΕΥΡΗΣ Α. , σελ.   
  
Β. Επί του σχεδίου νόμου του Υπουργείου Υποδομών και Μεταφορών:  
  
 ΑΠΟΣΤΟΛΑΚΗ Ε. , σελ.   
 ΒΑΤΣΙΝΑ Ε. , σελ.   
 ΒΕΛΟΠΟΥΛΟΣ Κ. , σελ.   
 ΒΟΛΟΥΔΑΚΗ Σ. , σελ.   
 ΒΡΕΤΤΟΣ Ν. , σελ.   
 ΓΚΙΚΑΣ Σ. , σελ.   
 ΔΕΛΒΕΡΟΥΔΗΣ Κ. , σελ.   
 ΔΗΜΗΤΡΟΚΑΛΛΗΣ Ι. , σελ.   
 ΔΗΜΟΣΧΑΚΗΣ Α. , σελ.   
 ΗΛΙΟΠΟΥΛΟΣ Α. , σελ.   
 ΚΑΖΑΜΙΑΣ Α. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΠΠΑΤΟΣ Π. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΜΠΑΤΣΩΛΗ Κ. , σελ.   
 ΚΑΤΡΙΝΗΣ Μ. , σελ.   
 ΚΑΤΣΩΤΗΣ Χ. , σελ.   
 ΚΕΦΑΛΑ Γ. , σελ.   
 ΚΟΚΚΑΛΗΣ Β. , σελ.   
 ΚΟΜΝΗΝΑΚΑ Μ. , σελ.   
 ΚΟΝΤΗΣ Ι. , σελ.   
 ΚΟΤΙΔΗΣ Β. , σελ.   
 ΚΟΥΡΟΥΠΑΚΗ Α. , σελ.   
 ΚΟΥΤΣΟΥΜΠΑΣ Δ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΟΒΕΡΔΟΣ Ι. , σελ.   
 ΜΑΝΤΖΟΣ Δ. , σελ.   
 ΜΕΪΚΟΠΟΥΛΟΣ Α. , σελ.   
 ΜΙΧΑΗΛΙΔΗΣ Σ. , σελ.   
 ΜΠΙΑΓΚΗΣ Δ. , σελ.   
 ΜΠΟΥΜΠΑΣ Κ. , σελ.   
 ΝΑΤΣΙΟΣ Δ. , σελ.   
 ΝΙΚΟΛΑΪΔΗΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΟΙΚΟΝΟΜΟΥ Β. , σελ.   
 ΠΑΠΠΑΣ Ν. , σελ.   
 ΠΑΡΑΣΥΡΗΣ Φ. , σελ.   
 ΠΕΡΚΑ Θ. , σελ.   
 ΠΕΤΣΑΣ Σ. , σελ.   
 ΠΛΕΥΡΗΣ Α. , σελ.   
 ΠΟΥΛΑΣ Α. , σελ.   
 ΣΙΜΟΠΟΥΛΟΣ Ε. , σελ.   
 ΣΚΥΛΑΚΑΚΗΣ Θ. , σελ.   
 ΣΠΑΝΙΑΣ Α. , σελ.   
 ΣΠΥΡΙΔΑΚΗ Α. , σελ.   
 ΣΤΑΪΚΟΥΡΑΣ Χ. , σελ.   
 ΤΑΧΙΑΟΣ Ν. , σελ.   
 ΦΑΜΕΛΛΟΣ Σ. , σελ.   
 ΦΛΩΡΟΣ Κ. , σελ.   
 ΦΩΤΟΠΟΥΛΟΣ Σ. , σελ.   
 ΧΑΡΙΤΣΗΣ Α. , σελ.   
 ΧΑΤΖΗΔΑΚΗΣ Κ. , σελ.   
 ΧΡΙΣΤΟΔΟΥΛΑΚΗΣ Ε. , σελ.   
 ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΜΘ΄

Πέμπτη 19 Δεκεμβρίου 2024

Αθήνα, σήμερα στις 19 Δεκεμβρίου 2024, ημέρα Πέμπτη και ώρα 9.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 17-12-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της MΗ**΄** συνεδριάσεώς του, της Τρίτης 17 Δεκεμβρίου 2024, σε ό,τι αφορά την ψήφιση στο σύνολο του σχεδίου νόμου: «Παρεμβάσεις στην οργάνωση και τη λειτουργία του Υπουργείου Εξωτερικών και άλλες διατάξεις»)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από την κ. Σεβαστή (Σέβη) Βολουδάκη, Βουλευτή Χανίων, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το mail με τις απαντήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, πριν εισέλθουμε στην ημερήσια διάταξη νομοθετικής εργασίας, θα ήθελα να ανακοινώσω προς το Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτή.

Επίσης, θα ήθελα να ανακοινώσω ότι ο Πρόεδρος της Κοινοβουλευτικής Ομάδας της Νίκης και οι Βουλευτές του κόμματός του κατέθεσαν στις 18-12-2024 πρόταση νόμου: «Επαναφορά των διατάξεων περί κακόβουλης βλασφημίας και καθύβρισης θρησκεύματος».

Παραπέμπεται στην αρμόδια Διαρκή Επιτροπή.

Τέλος, ο Βουλευτής κ. Γεώργιου Παπανδρέου ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς η Βουλή ενέκρινε τη ζητηθείσα άδεια.

Κατόπιν τούτου, κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Υποδομών και Μεταφορών: «Αναδιάρθωση σιδηροδρομικού τομέα και ενίσχυση ρυθμιστικών φορέων μεταφορών».

Η Διάσκεψη των Προέδρων αποφάσισε στη συνεδρίασή της στις 16 Δεκεμβρίου 2024 τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει η εισηγήτρια της Νέας Δημοκρατίας κ. Σέβη Βολουδάκη για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Αξιότιμε κύριε Υπουργέ, κυρίες και κύριοι συνάδελφοι, το υπό ψήφιση σχέδιο νόμου του Υπουργείου Υποδομών και Μεταφορών επιχειρεί να αποτελέσει ένα πρώτο βήμα στην εν συνόλω αναδιάρθρωση του σιδηροδρομικού τομέα της χώρας, έχοντας εντοπίσει τις ελλείψεις και τα προβλήματα. Αποτελεί ένα βήμα ουσιαστικό για την υλοποίηση του σχεδίου ουσιαστικής επανασύστασης του σιδηροδρόμου. Απώτερος σκοπός είναι αυτός να καταστεί ένα βιώσιμο, ασφαλές, οικονομικό μέσο μεταφοράς, με σαφή δημόσιο και κοινωφελή χαρακτήρα.

Θα μου επιτρέψετε να παρουσιάσω εν συντομία τις βασικές διατάξεις του νομοσχεδίου. Στα άρθρα 1 έως 5 ρυθμίζεται η αναδιάρθρωση του σιδηροδρομικού τομέα μέσω της απορρόφησης της θυγατρικής εταιρείας «ΕΡΓΟΣΕ Α.Ε.» από τη μητρική της εταιρεία «ΟΣΕ Α.Ε.», η μεταφορά της δραστηριότητας διαχείρισης του σιδηροδρομικού τροχαίου υλικού από την εταιρεία «ΓΑΙΑΟΣΕ Ανώνυμη Εταιρεία Αστικών Ακινήτων, Κτηματικών, Οικοδομικών, Τουριστικών και Συναφών Επιχειρήσεων» στην απορροφώσα εταιρεία και η μετονομασία του «ΟΣΕ Α.Ε.» σε «Σιδηρόδρομοι Ελλάδος ΜΑΕ», με επέκταση του σκοπού της. Ρητά ορίζεται ότι η ανωτέρω συγχώνευση, καθώς και η τυχόν προκύπτουσα από τη συγχώνευση υπεραξία απαλλάσσεται, κατά παρέκκλιση από κάθε αντίθετη διάταξη, από οποιονδήποτε φόρο ή τέλος υπέρ του δημοσίου ή τρίτων.

Περαιτέρω, προβλέπονται μεταβατικές διατάξεις σχετικά με την έγκριση μεταβατικού οργανογράμματος για τη λειτουργία της εταιρείας «Σιδηρόδρομοι Ελλάδος ΜΑΕ» έως και την κατάρτιση εσωτερικού κανονισμού λειτουργίας της, σύμφωνα με το άρθρο 14 του ν.4972/2022.

Στα άρθρα 6 έως 7 ορίζεται ότι, κατόπιν της συγχώνευσης, πρώτον, υποκαθίσταται αυτοδικαίως η εταιρεία «Σιδηρόδρομοι Ελλάδος ΜΑΕ» στη θέση της απορροφώμενης εταιρείας «ΕΡΓΟΣΕ Α.Ε.», σε όλα τα δικαιώματα και τις υποχρεώσεις που απορρέουν από συμβάσεις έργων, μελετών, υπηρεσιών και προμηθειών στις διακηρύξεις, προκηρύξεις ή προσκλήσεις για την ανάθεση των ανωτέρω δημοσίων συμβάσεων, σε εγγυητικές επιστολές που έχουν εκδοθεί, καθώς και ως δικαιούχος κονδυλίων που προέρχονται από τον προϋπολογισμό της Ευρωπαϊκής Ένωσης.

Δεύτερον, μεταφέρεται στην απορροφώσα εταιρεία το πάσης φύσεως προσωπικό που υπηρετεί στην απορροφώμενη εταιρεία και αναγνωρίζεται ο χρόνος υπηρεσίας του για τη βαθμολογική και μισθολογική εξέλιξή του.

Τρίτον, μεταβιβάζεται στην απορροφώσα εταιρεία το σύνολο των υφιστάμενων δικαιωμάτων και υποχρεώσεων που είχε η απορροφώμενη εταιρεία «ΕΡΓΟΣΕ Α.Ε.» από τις συμβάσεις και τις σχέσεις εργασίας με το προσωπικό της.

Και, τέταρτον, το προσωπικό της απορροφώμενης εταιρείας «ΕΡΓΟΣΕ Α.Ε.» που κατέχει θέσεις ευθύνης τοποθετείται στην απορροφώσα εταιρεία «Σιδηρόδρομοι Ελλάδος ΜΑΕ» σε αντίστοιχη θέση, εφόσον υφίσταται.

Στο άρθρο 8 διευκρινίζεται ότι για την απορροφώσα εταιρεία «Σιδηρόδρομοι Ελλάδος ΜΑΕ» εξακολουθούν να εφαρμόζονται οι διατάξεις που ισχύουν για τις εταιρείες «ΟΣΕ Α.Ε.» και «ΕΡΓΟΣΕ Α.Ε.», αναφορικά με τον τρόπο λειτουργίας της, δηλαδή διατηρεί τον δημόσιο χαρακτήρα της, συνεχίζει να λειτουργεί χάριν του δημοσίου συμφέροντος και διέπεται από τις διατάξεις των ανωνύμων εταιρειών των οποίων το μετοχικό κεφάλαιο ανήκει κατά απόλυτη πλειοψηφία στο ελληνικό δημόσιο. Δύναται να προσλαμβάνει το κατά την κρίση της αναγκαίο για τη διεξαγωγή των εργασιών της προσωπικό, να αναθέτει καθήκοντα συμβούλων σε ημεδαπά ή αλλοδαπά φυσικά ή νομικά πρόσωπα, να συνάπτει σύμβαση με το Υπουργείο Υποδομών και Μεταφορών για την κάλυψη των λειτουργικών δαπανών, όσον αφορά υπηρεσίες γενικού οικονομικού συμφέροντος, να ασκεί καθήκοντα διαχειριστή, να ορίζεται διαχειριστής έργων για τα έργα τα οποία εκτελούνται στο δίκτυο υπό κατασκευή, να υποβάλει προτάσεις για την έγκριση της κατασκευής νέων γραμμών ή δικτύων υποδομής της ανάπτυξης και του εκσυγχρονισμού των υφιστάμενων, καθώς και για τον εκσυγχρονισμό των υφιστάμενων δικτύων και για τον καθορισμό του ύψους των επενδύσεων και της χρηματοδότησης αυτών από το ΠΔΕ, να απαλλάσσεται από τέλη, φόρους, εισφορές, δικαιώματα και κρατήσεις.

Στο άρθρο 9 ορίζεται ότι μετά από τη συντέλεση της συγχώνευσης η δραστηριότητα διαχείρισης του σιδηροδρομικού τροχαίου υλικού περιέρχεται στην εταιρεία «Σιδηρόδρομοι Ελλάδος ΜΑΕ», ενώ η παρακολούθηση της δραστηριότητας διαχείρισης σιδηροδρομικού τροχαίου υλικού ανατίθεται σε οργανικές μονάδες της ίδιας ως άνω εταιρείας με διοικητική και οικονομική αυτοτέλεια, τηρουμένων των όρων δημοσιότητας προς ικανοποίηση των αναγκών διαφάνειας, ενώ απαλλάσσονται επίσης από κάθε φόρο και τέλος τα έσοδα της εταιρείας από τη διαχείριση του σιδηροδρομικού τροχαίου υλικού.

Στην ίδια εταιρεία περιέρχεται αυτοδικαίως το ειδικό αποθεματικό υποχρεώσεων της εταιρείας «ΓΑΙΑΟΣΕ Α.Ε.» προς το ελληνικό δημόσιο, υπεισέρχεται δε αυτοδικαίως στα δικαιώματα και τις υποχρεώσεις της εταιρείας «ΓΑΙΑΟΣΕ Α.Ε.» ως διαχειρίστρια σιδηροδρομικού τροχαίου υλικού και στις οικείες συμβάσεις στις οποίες έχει συμβληθεί υπό την ιδιότητα αυτή.

Ρητά δεν υπόκειται κατά παρέκκλιση από κάθε άλλη διάταξη σε οποιονδήποτε φόρο συναλλαγής ή εισοδήματος ή άλλης φύσεως τέλος ή δικαίωμα υπέρ του δημοσίου ή οποιουδήποτε τρίτου που προβλέπεται από την κείμενη νομοθεσία η περιέλευση στοιχείων ενεργητικού και παθητικού της εταιρείας «ΓΑΙΑΟΣΕ Α.Ε.» προς την εταιρεία «Σιδηρόδρομοι Ελλάδος ΜΑΕ», καθώς και η υπεισέλευση της εταιρείας «Σιδηρόδρομοι Ελλάδος ΜΑΕ» στις έννομες σχέσεις της εταιρείας «ΓΑΙΑΟΣΕ».

Προχωρώντας στο Β΄ Μέρος του νομοσχεδίου σκοπός η βελτίωση της λειτουργίας των αρχών που ασκούν αρμοδιότητες σχετικά με την ασφάλεια των μεταφορών, δηλαδή της Ρυθμιστικής Αρχής Σιδηροδρόμων, της Αρχής Πολιτικής Αεροπορίας, της Υπηρεσίας Πολιτικής Αεροπορίας και του Εθνικού Οργανισμού Διερεύνησης Αεροπορικών και Σιδηροδρομικών Ατυχημάτων και Ασφάλειας Μεταφορών, όπως αυτός ορίζεται στο άρθρο 14.

Στο άρθρο 15 ορίζεται το αντικείμενο του παρόντος Μέρους, ήτοι η αύξηση των οργανικών θέσεων της Ρυθμιστικής Αρχής Σιδηροδρόμων, η ενίσχυση της Αρχής Πολιτικής Αεροπορίας του Εθνικού Οργανισμού Διερεύνησης Αεροπορικών και Σιδηροδρομικών Ατυχημάτων και Ασφάλειας Μεταφορών.

Με το άρθρο 16 αυξάνονται από τριάντα πέντε σχεδόν σε διπλάσιες, εξήντα τρεις, οι θέσεις προσωπικού της Ρυθμιστικής Αρχής Σιδηροδρόμων προς ενίσχυση του έργου της.

Στο άρθρο 17 προβλέπεται η δυνατότητα άσκησης καθηκόντων επιθεωρητή της ΑΠΑ και από υπαλλήλους ΔΕ που έχουν ασκήσει καθήκοντα επιθεωρητών πτητικών μέσων και προτύπων, εφόσον συντρέχουν υπηρεσιακές ανάγκες και πιστοποιηθούν αντιστοίχως από την ΑΠΑ.

Προβλέπεται η σύσταση με απόφαση του διοικητή της ΑΠΑ Μητρώου Επιθεωρητών στο οποίο εντάσσονται ιδιώτες υποψήφιοι για την άσκηση καθηκόντων επιθεωρητών που διαθέτουν κατ’ ελάχιστον τα αναγκαία προσόντα, πληρούν τα οριζόμενα κριτήρια και κατέχουν την προβλεπόμενη άδεια ή πιστοποίηση, σύμφωνα με τον κανονισμό επιθεωρήσεων, ενώ επιτρέπεται η ανάθεση καθηκόντων επιθεωρητή μέσω συμβάσεων παροχής υπηρεσιών σε επείγουσες περιπτώσεις.

Προς άμεση ενίσχυση των περιφερειακών αεροδρομίων που υπάγονται στη διαχείριση της Υπηρεσίας Πολιτικής Αεροπορίας προβλέπεται η δυνατότητα να προσλαμβάνει η τελευταία για την κάλυψη παροδικών αναγκών πυρόσβεσης και διάσωσης προσωπικό κλάδου και ειδικότητας ΔΕ Οδηγών με σχέση εργασίας ιδιωτικού δικαίου ορισμένου χρόνου διάρκειας οκτώ μηνών με δυνατότητα δύο ανανεώσεων.

Προβλέπεται, επίσης, ειδικά για τα έτη 2024 και 2025 η αύξηση κατ’ ανώτατο όριο σε διακόσιες σαράντα αντί εκατόν ογδόντα που σήμερα ισχύει των ημερών μετακίνησης εκτός έδρας για το προσωπικό επιχειρησιακών κλάδων για την ενίσχυση των περιφερειακών αερολιμένων.

Προβλέπεται η υποβολή ετήσιας έκθεσης πεπραγμένων όχι μόνο στον Υπουργό Μεταφορών και Υποδομών αλλά και απευθείας στον Πρόεδρο της Βουλής, με σκοπό την ενίσχυση της ανεξαρτησίας του ΕΟΔΑΣΑΑΜ και προβλέπεται η δυνατότητα πρόσληψης συνεργατών για τον πρόεδρο και τον αναπληρωτή πρόεδρο με σκοπό την υποβοήθησή τους στην άσκηση των καθηκόντων τους.

Η αναβάθμιση των γραφείων του ΕΟΔΑΣΑΜΜ σε τμήματα προβλέπεται επίσης για τη διοικητική και οικονομική αυτονόμησή του από το Υπουργείο Υποδομών και Μεταφορών και προς τον σκοπό αυτό αυξάνονται οι οργανικές θέσεις από είκοσι μία σε τριάντα έξι, ενώ προβλέπεται και αντίστοιχη διαδικασία μετάταξης ειδικού προσωπικού του αεροπορικού τομέα.

Συνεχίζοντας την επεξεργασία του Γ΄ Μέρους του σχεδίου νόμου, αυτό αναφέρεται σε επείγουσες διατάξεις για την αντιμετώπιση έκτακτων αναγκών και καταστάσεων και ειδικότερα στο άρθρο 28 περιλαμβάνονται ειδικές ρυθμίσεις για την άμεση αποκατάσταση ζημιών σε κτήριο από τρομοκρατικές ενέργειες και ανατίθεται στο ΤΕΕ ο ορισμός πραγματογνώμονα για την πραγματοποίηση αυτοψίας στο κτήριο επί της οδού Αρκαδίας 4 στους Αμπελοκήπους Αθηνών προς εκτίμηση των ζημιών και των σωστικών μέτρων και επεμβάσεων που απαιτούνται για την αποκατάσταση των ζημιών και προς διαπίστωση τυχόν αυθαιρεσιών. Για τυχόν αυθαιρεσίες προβλέπεται ο μη καταλογισμός προστίμων ανέγερσης ή μη έγκαιρης κατεδάφισης και για επιχειρήσεις που στεγάζονται στο κτήριο αυτό προβλέπονται διευκολύνσεις, όπως η αναστολή πληρωμής ασφαλιστικών εισφορών, η δυνατότητα ρύθμισης χρεών και πολλά άλλα.

Στο Δ΄ Μέρος του νομοσχεδίου ρυθμίζονται ορισμένες παρατάσεις τόσο μισθώσεων όσο και συμβάσεων εργασίας αλλά και λοιπών ρυθμίσεων, όπως πολεοδομικών, ενεργειακών και αδειοδοτικών, μέσω των οποίων διασφαλίζεται η εύρυθμη λειτουργία των διοικητικών υπηρεσιών των σχετικών φορέων.

Ειδικότερα, με το άρθρο 33 ρυθμίζεται η παράταση του χρόνου μίσθωσης των χειμερινών και θερινών κινηματογράφων και θεάτρων -διατηρητέων και μη- έως την 31-12-2025 και χωρίς τροποποίηση ως προς το ύψος του μισθώματος.

Με το άρθρο 34 προβλέπεται η παράταση της διάρκειας ισχύος των συμβάσεων εργασίας και εν γένει απασχόλησης προσωπικού σε διάφορους φορείς και συγκεκριμένα του προσωπικού της ΗΔΙΚΑ, του έκτακτου προσωπικού που έχει προσληφθεί σε δομές φιλοξενίας του Υπουργείου Μετανάστευσης και του προσωπικού που απασχολείται στην Ελεγχόμενη Δομή Προσωρινής Φιλοξενίας Αιτούντων Άσυλο στο Άσυλο Πύργου.

Επίσης, παρατείνονται οι προθεσμίες που αφορούν σε πολεοδομικά και ενεργειακά ζητήματα, στην ολοκλήρωση έργων τεχνικής υποδομής, στις εκτάσεις των οικοδομικών συνεταιρισμών, στο πλαίσιο της διαδικασίας αδειοδότησης των παρόχων περιεχομένου επίγειας ψηφιακής τηλεοπτικής ευρυεκπομπής ελεύθερης λήψης, στο πλαίσιο διαδικασίας αδειοδότησης των ραδιοφωνικών σταθμών και στη χρήση κατασχεμένων μέσων για τις ανάγκες των σωμάτων ασφαλείας και των καταστημάτων κράτησης.

Θα ήθελα να σταθώ ιδιαίτερα στην παράταση που προβλέπεται στην παράγραφο 1 περίπτωση β' για την αναστολή της υποχρέωσης μετεγκατάστασης ή απομάκρυνσης πρατηρίων καυσίμων, υγραερίου, φυσικού αερίου και των συνοδών χρήσεων αυτών, με νόμιμη χρήση ως 31-12-2025. Είναι μια ρύθμιση που έχει ιδιαίτερη σημασία γιατί σε πολλές περιοχές της χώρας, όπως και στον Νομό Χανίων, στον Δήμο Πλατανιά, εν όψει της τροποποίησης του ΣΧΟΟΑΠ, λειτουργούν πρατήρια υγρών καυσίμων στην παλιά εθνική οδό που εξυπηρετούν μόνιμους επισκέπτες και κατοίκους και μέχρι την τροποποίηση του ΣΧΟΟΑΠ ήταν αναγκαίο να διασφαλιστεί η απρόσκοπτη λειτουργία τους.

Επίσης, θα ήθελα να σταθώ στην με αριθμό 299/6 υπουργική τροπολογία, με την οποία ρυθμίζεται η μείωση των τελών συναλλαγής για πληρωμές, μέσω ψηφιακών δικτύων πληρωμής προς το ευρύτερο δημόσιο, και για πληρωμή λογαριασμών κοινής ωφέλειας, καθώς και συναλλαγές για αγορές μικρές, λιανικής. Η Κυβέρνηση, αφουγκραζόμενη τα σχετικά αιτήματα των επαγγελματιών και των καταναλωτών, προέβη σε αυτές τις ρυθμίσεις άμεσα, με σκοπό την ενίσχυση του ανταγωνισμού και την προστασία των πολιτών.

Επίσης, ένα πάγιο αίτημα του ένστολου προσωπικού της χώρας γίνεται πράξη, καθώς χορηγείται σε αυτούς επίδομα ιδιαίτερων συνθηκών εργασίας και επικινδυνότητας ποσού από 145 ευρώ έως και 600 ευρώ, αναλόγως τον βαθμό, ενώ προσαυξάνεται κατά 70 ευρώ για έγγαμα στελέχη και για στελέχη με τέκνα κατά 130 ευρώ. Ενισχύονται έτσι οικονομικά με αυτόν τον τρόπο τα στελέχη των ενόπλων δυνάμεων, με ειδική μέριμνα για τους έγγαμους και με τέκνα ως έμπρακτη αναγνώριση του έργου τους και των συνθηκών άσκησης αυτού.

Τέλος, θα ήθελα να επισημάνω και το άρθρο 6 της με αριθμό 298/5 τροπολογίας, σχετικά με τη στήριξη των δημοτικών επιχειρήσεων ύδρευσης και αποχέτευσης για την πληρωμή των οφειλών τους προς τους παρόχους ηλεκτρικής ενέργειας. Ειδικότερα ρυθμίζεται η πληρωμή μέρους αυτών και μέχρι ποσοστό 70% από τα έσοδα του ειδικού λογαριασμού του Ταμείου Ενεργειακής Μετάβασης. Είναι γνωστό το πρόβλημα της υπερχρέωσης των ΔΕΥΑ από κατανάλωση ηλεκτρικής ενέργειας. Και λόγω των ιδιαίτερων συνθηκών της ενεργειακής κρίσης, με την παρούσα ρύθμιση επιδιώκεται να δοθεί λύση με τη στήριξη της κεντρικής Κυβέρνησης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Βολουδάκη.

Θα δώσω τώρα τον λόγο στον εισηγητή από το ΠΑΣΟΚ κ. Αναστάσιο Νικολαΐδη.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Κατ’ αρχάς θα ήθελα να συγχαρώ όλους τους συναδέλφους από όλα τα κόμματα που συμμετείχαν χθες στον ποδοσφαιρικό αγώνα για έναν φιλανθρωπικό σκοπό, για τη μικρή Αννούλα.

(Χειροκροτήματα από όλες τις πτέρυγες της Βουλής)

Κύριε Υπουργέ, κυρίες και κύριοι συνάδελφοι, στη συζήτηση επί του παρόντος νομοσχεδίου για την αναδιάρθρωση του σιδηροδρομικού τομέα και την ενίσχυση των ρυθμιστικών φορέων μεταφορών, θα μπορούσα στην τοποθέτησή μου απλά να παραθέτω αποσπάσματα από τις ομιλίες της πρώην πολιτικής ηγεσίας του Υπουργείου Υποδομών και Μεταφορών πριν από μόλις δύο χρόνια, στο πλαίσιο ψήφισης του ν.4974/2022, όταν και πάλι στο ελληνικό Κοινοβούλιο ήρθε προς ψήφιση και για να αποφασίσει την αναδιοργάνωση των εταιρειών «ΟΣΕ Α.Ε.» και «ΕΡΓΟΣΕ Α.Ε.». Με τον τρόπο αυτό θα μπορούσε να αναδειχθεί πλήρως η προχειρότητα με την οποία αντιμετωπίζεται ένα τόσο σημαντικό θέμα από την Κυβέρνηση της Νέας Δημοκρατίας, η οποία μετά από δύο χρόνια υιοθετεί θέσεις που έρχονται σε σύγκρουση μεταξύ τους.

Πραγματικά σκέφτομαι, με τι συναισθήματα οι αγαπητοί συνάδελφοι από την Πλειοψηφία που συμμετείχαν και στην προηγούμενη σύνθεση της Βουλής, θα ψηφίσουν σήμερα ένα εκ διαμέτρου αντίθετο νομοσχέδιο; Μάλιστα, ο πυρήνας της επιχειρηματολογίας, τόσο για το υπό ψήφιση νομοσχέδιο, όσο και τον νόμο του 2022, είναι ο ίδιος, καθώς αναφέρεται ο ισχυρισμός περί βελτίωσης της λειτουργίας και αναβάθμισης του σιδηρόδρομου στην Ελλάδα, που δεν επιτεύχθηκε το 2022 και πολύ αμφιβάλλουμε αν θα επιτευχθεί με τις παρούσες ρυθμίσεις. Πρόκειται για δύο νομοσχέδια τα οποία κινούνται προς την εντελώς αντίθετη κατεύθυνση, τότε απόσχιση, τώρα συγχώνευση.

Είναι προφανές ότι δεν γίνεται, κύριοι της Νέας Δημοκρατίας, να έχετε δίκιο και τότε και τώρα. Φυσικά οφείλετε να εξηγήσετε αιτιολογημένα τι έχει αλλάξει από το 2022 και τι έγινε λάθος και τώρα αναγκάζεστε να κάνετε στροφή εκατόν ογδόντα μοιρών και να προχωράτε σε νέες ρυθμίσεις. Περιμέναμε να προχωρήσετε σε απολογισμό. Περιμέναμε να απαντήσετε στο ερώτημα αν υλοποιήθηκαν οι τότε εξαγγελίες, αν καταφέρατε να βελτιώσετε την ελκυστικότητα, την παραγωγικότητα και την ανταγωνιστικότητα των εταιρειών, όπως ισχυριζόταν η τότε πολιτική ηγεσία. Υπήρχε αξιοποίηση των πραγματικών πλεονεκτημάτων των σιδηροδρομικών, αναφορικά με την ενεργειακή απόδοση και τη μείωση των εκπομπών ρύπων, στο πλαίσιο λήψης μέτρων για την κλιματική αλλαγή; Σημειώθηκε βελτίωση στον ψηφιακό μετασχηματισμό των σιδηροδρόμων μέσω της αξιοποίησης των ψηφιακών τεχνολογιών; Εξαλείφθηκαν χρόνιες καθυστερήσεις στην ανάπτυξη και στον εκσυγχρονισμό του σιδηροδρομικού δικτύου; Εκπονήθηκε η μελέτη λειτουργικής αναδιοργάνωσης των εταιρειών που θα μετέτρεπε τον ελληνικό σιδηρόδρομο σε μεγάλο πρωταγωνιστή των νέων μεγάλων έργων που έχει ανάγκη η χώρα μας, όπως ανέφερε το 2022 η τότε ηγεσία του Υπουργείου Υποδομών και Μεταφορών;

Πρόκειται για ένα χρονικό διάστημα μόλις δύο χρόνων, και όχι δύο δεκαετιών. Οπότε δεν χρειάζεται ισχυρή μνήμη για να θυμηθούμε όσα έλεγε ο πρώην Υπουργός για την ανάγκη σαφούς και ξεκάθαρου διαχωρισμού αρμοδιοτήτων ΟΣΕ και «ΕΡΓΟΣΕ» ώστε να αποφεύγονται οι επικαλύψεις. Για το παρόν νομοσχέδιο, για να δικαιολογηθεί η επιλογή της συγχώνευσης, γίνεται έκκληση στην οδηγία του ευρωπαϊκού Κοινοβουλίου του 2012 για τη δημιουργία ενιαίου ευρωπαϊκού σιδηροδρομικού χώρου. Όμως, αυτή η οδηγία υπήρχε και το 2022, όταν η Κυβέρνηση της Νέας Δημοκρατίας, όχι μόνο δεν έλαβε υπ’ όψιν την ευρωπαϊκή οδηγία, αλλά στην ουσία πήρε πρωτοβουλία με εντελώς αντίθετο περιεχόμενο.

Επίσης, αναφέρθηκε ως επιχείρημα από τον κύριο Υπουργό κατά την επεξεργασία του νομοσχεδίου στην Επιτροπή Παραγωγής και Εμπορίου ότι οι φορείς συμφωνούν. Μα, κύριε Υπουργέ, και το 2022 στον νόμο του κ. Καραμανλή πάλι σύμφωνοι ήταν οι φορείς. Και πιθανότατα, αν ξανάρθει νομοσχέδιο σε επόμενο χρόνο, πάλι σύμφωνοι θα είναι οι φορείς.

Ένα άλλο ζήτημα για το οποίο θεωρούμε ότι δεν δόθηκαν πλήρεις εξηγήσεις, αφορά το τροχαίο υλικό. Υπάρχουν καταγγελίες ότι βρίσκεται σε πολύ κακή κατάσταση. Είναι ανησυχητικό το γεγονός ότι στη διαδικασία παράδοσης και παραλαβής ο παραδίδων και ο παραλαμβάνων των ευθυνών για την κατάσταση του υλικού. Σε ποια κατάσταση βρίσκεται το τροχαίο υλικό σήμερα στη χώρα μας; Προχωράτε σε ριζικές αλλαγές και δημιουργείτε μια νέα μεγάλη εταιρεία. Είναι αυτονόητο ότι πρέπει να υπάρξει λεπτομερής καταγραφή του υλικού. Μάλιστα, αυτό θα έπρεπε να γίνει εκ των προτέρων και όχι μετά. Και κυρίως να διαπιστωθεί σε ποια κατάσταση βρίσκεται και πώς θα έπρεπε να είναι.

Κυρίες και κύριοι συνάδελφοι, σε οποιαδήποτε συζήτηση για τον σιδηρόδρομο στη χώρα μας, δεν γίνεται να μην υπάρξει αναφορά στο έγκλημα των Τεμπών. Στις 28 Φεβρουαρίου του 2023 αναδείχτηκαν με τον πλέον τραγικό τρόπο τα κενά ασφάλειας των ελληνικών σιδηροδρόμων, καθώς και οι ελλείψεις σε βασικά συστήματα ασφαλείας, τα οποία είτε βρίσκονταν εκτός λειτουργίας είτε δεν είχαν καν τοποθετηθεί τη στιγμή της πολύνεκρης τραγωδίας. Πρόκειται για ένα συλλογικό τραύμα όλης της ελληνικής κοινωνίας, το οποίο δεν πρόκειται να επουλωθεί όσο δεν αποδίδεται δικαιοσύνη. Οι πενήντα επτά συνάνθρωποί μας, κυρίως νέοι σε ηλικία, έφυγαν από τη ζωή, δεν έφτασαν ποτέ στον προορισμό τους, στις οικογένειες και στους αγαπημένους τους. Οφείλουμε στη μνήμη τους, και με σεβασμό στον πόνο αυτών των οικογενειών, να φροντίσουμε να αποδοθεί δικαιοσύνη χωρίς καμμία είδους συγκάλυψη.

Η κυβερνητική στάση στο ζήτημα της διερεύνησης όσων συνέβησαν με τη Σύμβαση 717 μας κάνει ιδιαίτερα επιφυλακτικούς. Εμείς ως ΠΑΣΟΚ θα αγωνιστούμε με όλες μας τις δυνάμεις, ώστε στο τέλος να έρθουν όλα στο φως και να αποδοθούν ευθύνες όπου υπάρχουν.

Κυρίες και κύριοι συνάδελφοι, στο Μέρος Β΄ του νομοσχεδίου περιλαμβάνονται ρυθμίσεις που αφορούν τον Εθνικό Οργανισμό Διερεύνησης Αεροπορικών και Σιδηροδρομικών Ατυχημάτων και Ασφάλειας Μεταφορών, ο οποίος έχει αναλάβει τη διερεύνηση του εγκλήματος των Τεμπών. Με βάση το περιεχόμενο του νομοσχεδίου, αποδεικνύεται ότι δύο χρόνια μετά την ψήφιση του νόμου για τη σύσταση του οργανισμού, δεν έχουν οργανωθεί, όπως θα έπρεπε οι αρμόδιες υπηρεσίες και προτείνονται περαιτέρω αλλαγές. Εμείς συνεχίζουμε να στηρίζουμε τη θέση μας, ότι απαιτείται ένας ανεξάρτητος οργανισμός διερεύνησης που θα λειτουργεί ανεξάρτητα από το Υπουργείο και τους εποπτευόμενους φορείς του.

Κυρίες και κύριοι συνάδελφοι, επιδίωξή μας είναι ο εκσυγχρονισμός του σιδηροδρομικού δικτύου με σιδηροδρομική σύνδεση των επιχειρηματικών δραστηριοτήτων της χώρας μας και αύξηση της ανταγωνιστικότητάς του ως μέσο μεταφοράς με χαμηλό περιβαλλοντικό αποτύπωμα και σαφώς η αποκατάσταση της εμπιστοσύνης του επιβατικού κοινού στο συγκεκριμένο μέσο τόσο μετά το τραγικό σιδηροδρομικό δυστύχημα των Τεμπών όσο και με τις βλάβες που προκάλεσε η κακοκαιρία «Ντάνιελ». Φυσικά είναι απαραίτητη η ολοκλήρωση της εγκατάστασης ασφαλών ηλεκτρονικών μέσων ελέγχου που δεν θα βασίζονται στον ανθρώπινο παράγοντα, αλλά θα διασφαλίζουν στο μέγιστο την ασφαλή κυκλοφορία και λειτουργία των τρένων στη χώρα μας.

Ανάπτυξη στον σιδηρόδρομο μπορεί να έρθει μόνο αν προσφέρει συνδέσεις με τη μεταφορά επιβατών και εμπορευμάτων με βιομηχανικές περιοχές, ελληνικά λιμάνια και γειτονικές χώρες και όχι με έργα που συνδέουν το τίποτα με το πουθενά.

Ο σιδηρόδρομος μπορεί να αποτελέσει εναλλακτικό τρόπο μετακίνησης για τους πολίτες λειτουργώντας με ανταγωνιστικό τρόπο έναντι του αεροπλάνου στη βασική γραμμή της χώρας μας, στο Αθήνα-Θεσσαλονίκη. Φυσικά θα πρέπει να δοθεί προτεραιότητα στη σύνδεση Θεσσαλονίκη-Αλεξανδρούπολη χωρίς να αποκλείονται περιοχές με απώτερο σκοπό τη μετακίνηση εμπορευμάτων και επιβατών προς τη βαλκανική ενδοχώρα.

Τέλος, ο σιδηρόδρομος μπορεί να προσφέρει και δυνατότητες τουριστικής ανάπτυξης με τις γραμμές στα Καλάβρυτα, στο Πήλιο, στο Παρανέστι της Δράμας και στα πανέμορφα στενά του Νέστου ποταμού.

Για όλους τους παραπάνω λόγους, αποτελεί ανάγκη η εκπόνηση ενός στρατηγικού σχεδίου για τον σιδηρόδρομο στη χώρα μας. Αποσπασματικά νομοσχέδια που βρίσκονται σε εντελώς αντίθετη κατεύθυνση μεταξύ τους και μάλιστα από την ίδια Κυβέρνηση σίγουρα δεν αποτελούν λύση στο πρόβλημα.

Κυρίες και κύριοι συνάδελφοι, θα αναμένουμε στο πλαίσιο της επεξεργασίας του παρόντος νομοσχεδίου να λάβουμε ενημέρωση για τις διαδικασίες κατάρτισής του που προηγήθηκαν. Έγινε κάποια μελέτη; Από ποιον; Εξετάστηκαν τα διεθνή πρότυπα; Εξετάστηκαν όλα τα εναλλακτικά σενάρια; Υπήρξε ευρεία διαβούλευση; Πώς καταλήξαμε στις συγκεκριμένες ρυθμίσεις που έρχονται σε πλήρη αντίθεση με αυτές του 2022; Ζητήσαμε πλήρη αιτιολόγηση για να μπορέσουμε να αξιολογήσουμε σφαιρικά το παρόν νομοσχέδιο και δεν μας δόθηκε. Πάντως, σε κάθε περίπτωση δεν μπορούμε να γίνουμε συνυπεύθυνοι σε εμπνεύσεις που μπορεί να αλλάζουν συνεχώς και χωρίς μάλιστα να υπάρχει επαρκής αιτιολόγηση.

Το νομοσχέδιο σχετίζεται με το παρόν και το μέλλον του σιδηροδρόμου στη χώρα μας και γι’ αυτό οφείλουμε να θέσουμε το ζήτημα στην ορθή του βάση, ώστε να συμβάλουμε στη βελτίωση των συνθηκών. Το βασικό ερώτημα που προκύπτει είναι ένα: Ο σιδηρόδρομος στην Ελλάδα βρίσκεται σήμερα σε καλύτερη κατάσταση από το 2019 που ανέλαβε τη διακυβέρνηση της χώρας η Νέα Δημοκρατία; Η πλευρά της Πλειοψηφίας λέει «ναι». Η δική μας άποψη είναι ότι βρισκόμαστε σε χειρότερη κατάσταση.

Ωστόσο, πέρα από τις όποιες πολιτικές απόψεις, οι οποίες είναι και υποκειμενικές, σημαντικότερη είναι η άποψη της ίδιας της κοινωνίας. Και αυτό που προκύπτει είναι ότι σε αυτά τα πέντε χρόνια ο σιδηρόδρομος έχει απαξιωθεί στη συνείδηση της κοινής γνώμης και έχουν γίνει πολλά βήματα προς τα πίσω. Επιπλέον, πρόκειται για ένα μέσο για το οποίο δεν υπάρχει αίσθημα ασφάλειας, κάτι που πρέπει να δει πολύ σοβαρά η Κυβέρνηση της Νέας Δημοκρατίας.

Κύριε Υπουργέ, κυρίες και κύριοι συνάδελφοι, για το νομοσχέδιο του 2022 είχαμε εκφράσει τις επιφυλάξεις μας, γιατί είχαμε προβλέψει ότι οι τότε ρυθμίσεις δεν αποτελούσαν τη λύση στο πρόβλημα. Όμως, ούτε αυτές δίνουν λύση στο πρόβλημα. Οι κυβερνητικοί χειρισμοί επιβεβαιώνουν τη θέση μας ότι χρειάζεται να διανυθεί ακόμα πολύς δρόμος για να επέλθει η ομαλότητα στις σιδηροδρομικές συγκοινωνίες, κάτι που δεν πρόκειται να συμβεί όσο η Κυβέρνηση αντιμετωπίζει το ζήτημα αποσπασματικά, χωρίς ενιαίο σχέδιο και με νομοσχέδια τα οποία έρχονται σε σύγκρουση το ένα με το άλλο.

Κυρίες και κύριοι συνάδελφοι, όσον αφορά τα υπόλοιπα θέματα που θα απασχολήσουν τη σημερινή συνεδρίαση της Ολομέλειας ήδη με την κατάθεση του νομοσχεδίου, καθώς πρόκειται για το τελευταίο που εισάγεται πριν την έλευση του 2025, υπάρχει σειρά ρυθμίσεων σχετικά με παρατάσεις μισθώσεων, συμβάσεων προσωπικού και προθεσμιών. Προφανώς και δεν πρόκειται για μια καλή κοινοβουλευτική πρακτική, η οποία μάλιστα επιτείνεται από τις τροπολογίες που έχουν κατατεθεί.

Όσον αφορά τις παρατάσεις που είναι μεμονωμένες και αφορούν μόνο την τρέχουσα χρονιά, σίγουρα θα μπορούσε να υπάρξει καλύτερος συντονισμός, καθώς δεν καλύπτουν ζητήματα που προέκυψαν μέσα στον Δεκέμβριο.

Όσον αφορά τις παρατάσεις που επαναλαμβάνονται στο τέλος κάθε έτους για το επόμενο, διαφαίνεται ότι δεν υπάρχει η βούληση εφαρμογής των ήδη ψηφισμένων ρυθμίσεων και σίγουρα είναι απόδειξη αναποτελεσματικότητας της Κυβέρνησης. Μάλιστα, υπάρχουν και ρυθμίσεις που θα μπορούσαν να αποτελέσουν ακόμα και ένα μεμονωμένο νομοσχέδιο.

Όσον αφορά την τροπολογία σχετικά με το ζήτημα των τραπεζών, είναι προφανές ότι μετά από την πίεση που ασκήσαμε, αναγκάζεστε να λάβετε τη σχετική πρωτοβουλία, αλλά και πάλι δεν κάνετε όλα όσα είναι απαραίτητα για να προστατεύονται οι πολίτες.

Πρώτα απ’ όλα, αρνείστε να συμπεριλάβετε στη ρύθμιση σειρά προμηθειών που έχουν χαρακτηριστεί ως καταχρηστικές από τα ελληνικά δικαστήρια. Ιδιαίτερα, όμως, δεν κάνετε τίποτα για το μείζον ζήτημα με τα επιτόκια των δανείων. Αρνείστε και πάλι κάτι που είναι απολύτως λογικό, να υπάρχει δηλαδή η υποχρέωση των τραπεζών να μειώνουν το επιτόκιο όταν πέφτει το Euribor, όπως το αυξάνουν όταν το Euribor ανεβαίνει. Αυτό δεν είναι κάτι απλώς λογικό, αλλά και κάτι δίκαιο. Μάλιστα, η πρότασή μας βασίζεται σε σχετική απόφαση του Αρείου Πάγου η οποία λέει ακριβώς όσα λέμε.

Στην ουσία, κύριοι της Κυβέρνησης, κάνετε κάποια δειλά βήματα τα οποία είναι βέβαιο ότι δεν θα γινόταν ποτέ αν το ΠΑΣΟΚ δεν αναδείκνυε με θεσμικό τρόπο το θέμα των τραπεζών με τις σχετικές τροπολογίες που κατέθεσε, αλλά και με τα πολιτικά μας επιχειρήματα.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Νικολαΐδη και για την τήρηση του χρόνου.

Στο σημείο αυτό παρακαλώ να κλείσει ο κατάλογος της ηλεκτρονικής εγγραφής.

Και τώρα θα δώσω τον λόγο στον ειδικό αγορητή από τον ΣΥΡΙΖΑ κ. Αλέξανδρο Μεϊκόπουλο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θα ήθελα να υπενθυμίσω στην Ολομέλεια ότι ακριβώς πριν από δύο χρόνια η Κυβέρνηση εισηγούνταν και νομοθετούσε ακριβώς το αντίθετο από αυτό που εισηγείται σήμερα δύο χρόνια μετά. Εφόσον, λοιπόν, νομοθετείτε τόσο ανορθόδοξα, θα μου επιτρέψετε και μένα να ξεκινήσω ανορθόδοξα λέγοντάς σας μια ιστορία.

Ο Χότζας, λοιπόν, χτίζει έναν φούρνο. Τέσσερις γείτονες τον επισκέπτονται σταδιακά και ο καθένας λέει τη γνώμη του για την κατεύθυνση που πρέπει να έχει η πόρτα του φούρνου. Ο καθένας, δηλαδή, λέει το μακρύ του και το κοντό του. Απελπισμένος, λοιπόν, ο Χότζας αποφασίζει να χτίσει τον φούρνο σε ένα παλιό του κάρο για να μπορεί να τον γυρίζει ανάλογα με την υπόδειξη του κάθε γείτονα. Κύριε Σταϊκούρα, αυτό κάνετε σήμερα με τον νέο ΟΣΕ που φτιάχνετε. Τον κάνετε φούρνο του Χότζα προσπαθώντας δήθεν να λύσετε το πρόβλημα.

Κύριε Υπουργέ, πραγματικά σας το δίνω, είστε ο καλύτερος μαθητής του κ. Μητσοτάκη, ο οποίος όλα αυτά τα χρόνια προσποιείται διαρκώς και με επιτυχία ότι λύνει και ασχολείται με ένα πρόβλημα, ενώ επί της ουσίας δεν το λύνει ποτέ.

Και εξηγώ: Ποιο είναι το πρόβλημα που θα λύσετε σήμερα, κύριε Υπουργέ; Εσείς λέτε ότι θα παρέχετε καλύτερη διαχείριση των σιδηροδρομικών έργων. Ωραία. Με ποιον τρόπο; Επειδή ο ΟΣΕ και η «ΕΡΓΟΣΕ» θα γίνουν μια εταιρεία και ταυτόχρονα θα προσθέσουμε σε αυτό το σχήμα και τη διαχείριση τροχαίου υλικού που σήμερα κάνει η «ΓΑΙΑΟΣΕ»;

Και γιατί θα είναι επιτυχημένη αυτή η μεταρρύθμιση; Επειδή το λέτε εσείς που έχετε κάνει τόσα καλά στον τόπο αυτό! Άλλωστε και οι φορείς, όπως μας είπατε, αλλά και η διαβούλευση που έγινε με πενήντα σχόλια θετικά, δηλώνουν τη θετική τους γνώμη. Όμως, ποιοι φορείς ακριβώς; Οι διοικήσεις των σιδηροδρομικών φορέων; Οι σωματειάρχες που όλως τυχαίως είναι και κομματάρχες σας στη Φθιώτιδα; Κάποιοι άλλοι συνδικαλιστές που όλως τυχαίως τα μέλη των οικογενειών τους είναι εργαζόμενοι με μπλοκάκια, δηλαδή οι μισοί εργαζόμενοι σήμερα στον ΟΣΕ που όπως μας είπε σήμερα ο κ. Τερεζάκης, η επιλογή τους γίνεται από μητρώο περαστικών που δηλώνουν ότι θέλουν να δουλέψουν στον ΟΣΕ και όλως τυχαίως είναι μέλη των οικογενειών αυτών;

Από αυτούς περιμένετε να ακούσετε αρνητικά σχόλια, κύριε Υπουργέ; Πώς είναι δυνατόν να λύσετε το πρόβλημα έτσι;

Πάμε, λοιπόν, να δούμε το πρόβλημα. Θέλουμε καλύτερη παραγωγή σιδηροδρομικών έργων. Μάλιστα. Ποια είναι τα δεδομένα μας; Έχουμε την «ΕΡΓΟΣΕ» που έχει τουλάχιστον εμπειρία είκοσι πέντε χρόνια τώρα και έχει και πέντε ισχυρά στοιχεία στα οποία έχει αποκτήσει τεχνογνωσία. Τι άλλο έχουμε; Έχουμε τον ΟΣΕ που είναι διαχειριστής υποδομής, σύμφωνα με την ευρωπαϊκή νομοθεσία, επιφορτισμένος με τη συντήρηση της υποδομής, προκειμένου να αποκτά έσοδα από τη χρήση της και να τα χρησιμοποιεί για έργα συντήρησης.

Ο ΟΣΕ, λοιπόν, έχει τουλάχιστον είκοσι πέντε χρόνια να φτιάξει νέα έργα και η όποια τεχνογνωσία του στο θέμα είναι παρωχημένη, χωρίς επίσης και στελεχικό δυναμικό. Βασική υποχρέωση αυτού του οργανισμού είναι η διαχείριση της υποδομής και η κατάσταση της υποδομής να είναι τουλάχιστον επαρκής, κάτι που από τα φαινόμενα που βλέπουμε τελευταία δεν γίνεται. Και η στελέχωσή του -επαναλαμβάνω- είναι επίσης ελλιπής.

Η απάντηση, λοιπόν, στο θέμα αυτό του συντονισμού της διαχείρισης των έργων της σιδηροδρομικής υποδομής είναι μάλλον προφανής. Στην καλύτερη περίπτωση, το πράγμα θα παραμείνει ως έχει, αν και η εμπειρία σε αυτή την περίπτωση δείχνει ότι η τεχνογνωσία, κύριε Σταϊκούρα, του μικρότερου φορέα, δηλαδή τα καλά στοιχεία, θα απορροφηθούν από τον μεγάλο φορέα και θα επικρατήσουν τα προβληματικά. Και όλη αυτή η σπουδαία μεταρρύθμιση σε μόλις δεκατρία άρθρα, επτά σελίδες! Δύσκολα πράγματα δηλαδή!

Μαζί με τα παραπάνω που σας είπα, το θέμα συμπληρώνεται με τη συγχώνευση και τμήματος της «ΓΑΙΑΟΣΕ» στον νέο ΟΣΕ, μαζί με τα οχήματα τροχαίου υλικού και με τον δυσθεώρητο αριθμό στελεχών που ενδέχεται να φτάσουν και τον αριθμό «2»!

Και λέω «2», διότι δεν έχετε αναφέρει τίποτα γι’ αυτό, κύριε Υπουργέ, ούτε εσείς ούτε ο κ. Μπαλωμένος της «ΓΑΙΑΟΣΕ», οπότε μπορεί να είναι και ένας και μοναχικός.

Σας ζήτησα, λοιπόν, ήδη από την πρώτη μου τοποθέτηση στις επιτροπές να μας φέρετε συγκεκριμένα στοιχεία για την κατάσταση στην οποία βρίσκεται το τροχαίο υλικό που μεταβιβάζει η «ΓΑΙΑΟΣΕ» στον νέο φορέα.

Έχετε τα στοιχεία, κύριε Υπουργέ, για να τα καταθέσετε στην Ολομέλεια της Βουλής; Υπάρχει τεχνοοικονομική μελέτη για την συντήρησή του; Υπάρχει ακριβής κοστολόγηση; Η αρμοδιότητα για τη συντήρηση του τροχαίου υλικού ανήκει στην «Hellenic Train» ως διαχειρίστρια. Σας ρωτώ, λοιπόν, αν συντηρούσε ως όφειλε η «Hellenic Train» το τροχαίο υλικό.

Η πραγματικότητα επί της ουσίας -και το ξέρετε- είναι ότι το 40% του τροχαίου υλικού είναι παροπλισμένο. Η μεταφορά της αρμοδιότητας διαχείρισης του τροχαίου υλικού από τη «ΓΑΙΑΟΣΕ» στον νέο φορέα δεν λύνει κανένα πρόβλημα, αν δεν περιλαμβάνει συγκεκριμένους πόρους για τη συντήρηση και την αναβάθμιση του τροχαίου υλικού, όπως επίσης αν δεν συνοδεύεται και από αύξηση προσωπικού. Εκτός αν θεωρείτε ότι τα δύο άτομα που μεταφέρονται από τη «ΓΑΙΑΟΣΕ» στον νέο φορέα είναι αρκετά για τη διαχείριση ενός στόλου δυόμισι χιλιάδων οχημάτων! Ή μήπως πιστεύετε ότι το απαιτητικό έργο της διαχείρισης τροχαίου υλικού μπορεί να το καλύψει ο ΟΣΕ με το προσωπικό που έχει; Η συντήρηση θα γίνεται πλέον στα εργοστάσια του ΟΣΕ; Αν το πιστεύετε πραγματικά αυτό, τότε εδώ είμαστε ή για να κλαίμε ή για να γελάμε.

Πάμε λίγο στην πραγματικότητα, όμως, κύριε Σταϊκούρα. Έχει ενδιαφέρον αυτό σε σχέση με το προσωπικό του ΟΣΕ. Ο ΟΣΕ σήμερα απασχολεί χίλια διακόσια άτομα. Από αυτά, τα επτακόσια πενήντα είναι με μπλοκάκι. Μας είπε στην αρμόδια επιτροπή ο κ. Τερεζάκης ότι δεν πειράζει που είναι σε μπλοκάκι, γιατί λαμβάνουν οκτάμηνη εκπαίδευση και κάνουν και πρακτική εξάσκηση.

Καλά, είστε σοβαροί; Συμβασιούχοι που κάνουν οκτώ μήνες εκπαίδευση μπορούν να αναλάβουν το εξειδικευμένο έργο διαχείρισης και λειτουργίας του τροχαίου υλικού στον ελληνικό σιδηρόδρομο; Τους περνάτε οκτώ μήνες εκπαίδευση και τους βάζετε σε κρίσιμες θέσεις σταθμαρχών και κλειδούχων και ψαχνόμαστε μετά γιατί τα τρένα κινούνται στην ίδια ράγα με αντίθετη κατεύθυνση; Η κατηφόρα στη λειτουργία του ΟΣΕ, δυστυχώς, δεν έχει τέλος και εσείς συμβάλλετε όσο μπορείτε σε αυτό.

Και επειδή σας αρέσει να αναφέρετε τους ευρωπαϊκούς κανονισμούς, θα σας πάω και εκεί. Σύμφωνα, λοιπόν, με τους ευρωπαϊκούς κανονισμούς και τις ευρωπαϊκές οδηγίες, το προσωπικό του ΟΣΕ πρέπει να αξιολογείται. Πολύ ωραία. Πώς αξιολογείται σήμερα το προσωπικό του ΟΣΕ, όπως μας είπε ο κ. Τερεζάκης;

Εμείς μαθαίνουμε, κύριε Υπουργέ, ότι αξιολογητής και αξιολογούμενος έχουν ακριβώς το ίδιο επώνυμο. Λέτε να διασφαλίζεται η αντικειμενικότητα και η διαφάνεια στην αξιολόγηση προσωπικού, όταν αξιολογητής και αξιολογούμενος συνδέονται με οικογενειακούς δεσμούς; Αυτά νομίζετε ότι δεν τα έχουν καταλάβει στην Ευρωπαϊκή Επιτροπή;

Μαθαίνουμε, επίσης, ότι στις επιτροπές διερεύνησης της «Hellenic Train» για τα φαινόμενα δυσλειτουργίας σε δρομολόγια οι επιθεωρητές αλλάζουν μέσα σε μια νύχτα και, μάλιστα, ενώ πρόκειται για πρόσωπα που χαίρουν εκτίμησης από την Κυβέρνησή σας. Ποιος δίνει αυτές τις εντολές; Είναι αυτός διαφανής τρόπος λειτουργίας και ελέγχου;

Θα σας πω κάτι, κύριε Υπουργέ και δεν θέλω πραγματικά να είμαι μάντης κακών. Αυτό που περιγράφω και αυτό που συμβαίνει στον ελληνικό σιδηρόδρομο οδηγεί με μαθηματική ακρίβεια σε νέα Τέμπη. Σας το είπα και το επαναλαμβάνω. Η βασική μεταρρύθμιση που πρέπει να γίνει και λείπει από το νομοσχέδιο που φέρνετε είναι η ενίσχυση του ΟΣΕ με νέο και εξειδικευμένο προσωπικό, προσωπικό που να μπορεί να αντεπεξέλθει στις σύγχρονες προκλήσεις και στα νέα δεδομένα του ευρωπαϊκού σιδηροδρόμου, προσωπικό που να αλλάξει, να ανανεώσει και να εκσυγχρονίσει τη φιλοσοφία του ελληνικού σιδηροδρόμου.

Αυτό το προσωπικό σήμερα δεν υπάρχει στον ΟΣΕ, κύριε Υπουργέ. Η μεταρρύθμισή σας το αντιμετωπίζει αυτό ή μήπως βάζετε το κεφάλι μέσα στην άμμο;

Και επειδή μας κατηγορήσατε, κύριε Υπουργέ, ότι είμαστε μόνο για λόγια, θέλω να σας θυμίσω εδώ τι είχε κάνει η Κυβέρνηση του ΣΥΡΙΖΑ τον Φλεβάρη του 2019. Όταν βγήκαμε από το μνημόνιο, δώσαμε λύση. Εκδόθηκε ο ν.4599 που στο ακροτελεύτιο άρθρο του 52 γίνεται πρόβλεψη για μια ταχεία διαδικασία προσλήψεων προσωπικού στον ΟΣΕ, με συμβάσεις ιδιωτικού δικαίου αορίστου χρόνου μέσα από μια επιτροπή με μέλη του ΑΣΕΠ, του Νομικού Συμβουλίου του Κράτους, του Υπουργείου και του ΟΣΕ. Η διαδικασία είναι διαφανής και μάλιστα η απόφαση πρόσληψης δεν λαμβάνεται από τη Διοίκηση του ΟΣΕ, αλλά από την επιτροπή μετά από πραγματική αξιολόγηση.

Τη γνωρίζετε, κύριε Υπουργέ, τη διάταξη αυτή; Σας την καταθέτω στα Πρακτικά, για να τη μάθετε, αν δεν τη γνωρίζετε.

(Στο σημείο αυτό ο Βουλευτής κ. Αλέξανδρος Μεϊκόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αφού, λοιπόν, υπήρχε πρόβλημα με την έλλειψη προσωπικού, γιατί δεν τη συμπληρώσατε τη διάταξη αυτή, να βάλετε μέσα και άλλες χρήσιμες ειδικότητες και να την εφαρμόσετε; Να σας πω εγώ γιατί δεν την εφαρμόσατε; Δεν το κάνατε γιατί έτσι δεν θα εξυπηρετούνταν οι προθέσεις των συνδικαλιστών σας, κύριε Υπουργέ, γιατί τα μπλοκάκια δεν θα υπήρχαν και φυσικά ούτε τα πρόσωπα σε αυτές τις συμβάσεις οκτώ μηνών. Επίσης, η δουλειά θα έβγαινε χωρίς να φτάσει ο κόμπος στο χτένι, αφού οι κρίσιμες θέσεις έμεναν κενές. Όμως, τέτοιες σοβαρές και καθαρές διαδικασίες προσλήψεων δεν τις θέλετε, γιατί πολύ απλά δεν εξυπηρετεί το μικροκομματικό παιχνίδι που παίζεται μέσα στον ΟΣΕ.

Όμως, κύριε Υπουργέ, το παιχνίδι αυτό γίνεται εις βάρος της ασφάλειας των πολιτών και των επιβατών. Και μέχρι εδώ! Πρέπει να σταματήσει αυτή η ιστορία. Δεν μπορεί να συνεχιστεί αυτό το πράγμα στον ΟΣΕ, γιατί με αυτά και με αυτά φτάνουμε να μπαίνουμε μέσα στα τρένα και να μην ξέρουμε αν είμαστε ασφαλείς από την κυκλοφορία τους.

Εφαρμόστε τη διάταξη του άρθρου 52 του ν.4559! Συμπληρώστε τη και εφαρμόστε τη. Αυτό σημαίνει σοβαρότητα. Άγνωστη λέξη! Σας είπα ότι χωρίς αξιολόγηση της προηγούμενης πολιτικής παρέμβασης και χωρίς αιτιολόγηση της αναγκαιότητας για αλλαγή πολιτικής, η παρούσα παρέμβαση είναι καταδικασμένη να αποτύχει, αν δεν είναι επικίνδυνη.

Θέλω, όμως, να σταθώ και σε ένα άλλο σημείο, κύριε Υπουργέ, αναφορικά με την «ΕΡΓΟΣΕ». Είναι η μόνη εταιρεία στη χώρα που διαθέτει όλο το «know how» των δημόσιων σιδηροδρομικών έργων. Ερώτηση: Γιατί δεν δώσατε στην εταιρεία αυτή την αρμοδιότητα για την υλοποίηση των αποκαταστάσεων των καταστροφών στο σιδηροδρομικό δίκτυο της Θεσσαλίας από τα φαινόμενα «Ντάνιελ» και «Ηλίας»; Χιλιόμετρα γραμμής του θεσσαλικού σιδηροδρόμου έχουν υποστεί βλάβες. Ποιος άλλος είναι πιο αρμόδιος να επιβλέψει την ολοκλήρωση των έργων του σιδηροδρόμου από την «ΕΡΓΟΣΕ»;

Εσείς, όμως, δώσατε -προσέξτε- την ευθύνη υλοποίησης των έργων του θεσσαλικού σιδηροδρόμου στο Υπουργείο και μάλιστα στη Διεύθυνση Οδικών Έργων! Ποια τεχνογνωσία έχει αυτή η Διεύθυνση; Γιατί επιλέξατε να ευτελίσετε με τον τρόπο αυτό τα σιδηροδρομικά έργα;

Και για να αντιστρέψω τώρα το ερώτημα, κύριε Σταϊκούρα, θα σας ρωτήσω το εξής: Αν η «ΕΡΓΟΣΕ» τελικά δεν χρησιμεύει για την τεχνογνωσία της, ποιον σκοπό εξυπηρετεί τελικά η συγχώνευσή της με τον ΟΣΕ; Βλέπετε, νομίζω, την αντίφαση.

Και μιας και είπα για αναποτελεσματικότητα, προς τα εκεί οδεύουν και οι ρυθμίσεις του νομοσχεδίου για τη λειτουργία των αρχών για την ασφάλεια των μεταφορών. Τι είπαμε ότι επιτάσσει η ευρωπαϊκή πολιτική; Οι αρχές που είναι αρμόδιες για την ασφάλεια των σιδηροδρομικών μεταφορών θα πρέπει να είναι ανεξάρτητες. Τι προβλέπει το νομοσχέδιο για τον ΕΟΔΑΣΑΑΜ; Προβλέπει ότι πλέον θα υποβάλει έκθεση των πεπραγμένων του και στον Πρόεδρο της Βουλής, εκτός από τον Υπουργό. Διασφαλίζεται με τον τρόπο αυτό η ανεξαρτησία του; Εμφατικά σας λέμε πως όχι!

Γιατί; Θα σας εξηγήσω ευθύς αμέσως. Διότι με τον ν.5014 του 2023, τα μέλη του ΕΟΔΑΣΑΑΜ διορίζονται με απόφαση του Υπουργού Υποδομών και Μεταφορών. Δεν προβλέπεται ότι της πράξης διορισμού προηγείται έστω μία σχετική διαφανής διαγωνιστική διαδικασία ή έστω σύστημα αντικειμενικής μοριοδότησης των υποψηφίων για την κατάληψη θέσης μέλους του ΕΟΔΑΣΑΑΜ.

Τι λέει, λοιπόν, στην περίπτωση αυτή το δικαστήριο της Ευρωπαϊκής Ένωσης στην απόφασή του κατά της Δημοκρατίας της Πολωνίας;

Την καταθέτω στα Πρακτικά για να τη μελετήσετε.

(Στο σημείο αυτό ο Βουλευτής κ. Μεΐκόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στην περίπτωση των δημόσιων φορέων η ανεξαρτησία αναφέρεται συνήθως σε ένα καθεστώς που διασφαλίζει στον φορέα τη δυνατότητα να δρα ελεύθερα σε σχέση με τους οργανισμούς, σ’ έναν εκ των οποίων πρέπει να διασφαλίζεται η ανεξαρτησία του, απαλλαγμένος από κάθε είδους καθοδήγηση και πίεση.

Στο πλαίσιο αυτό, το δικαστήριο έκρινε, μεταξύ άλλων, πως μολονότι καμμία διάταξη της οδηγίας 200449 δεν απαγορεύει στον Υπουργό Μεταφορών ενός κράτους-μέλους να διορίζει όλα τα μέλη του Εθνικού Φορέα Διερεύνησης Σιδηροδρομικών Ατυχημάτων, εντούτοις, στο άρθρο 21, παράγραφος 1 της οδηγίας αυτής, στο μέτρο που επιβάλλει την οργανωτική ανεξαρτησία του φορέα, έναντι κάθε διαχειριστή υποδομής, δεν επιτρέπει να διορίζει το σύνολο των μελών του φορέα διερεύνησης η αρχή που ελέγχει διαχειριστή υποδομής.

Σε μια τέτοια περίπτωση, η ευρεία ευχέρεια διορισμού που μπορεί να αναγνωρίζεται στον Υπουργό Μεταφορών δύναται αφ’ εαυτής να επηρεάσει την ανεξαρτησία των μελών του παραπάνω φορέα, όταν ανακύπτει ζήτημα, το οποίο θίγει τα συμφέροντα του διαχειριστή σιδηροδρομικής υποδομής που ελέγχονται από τον Υπουργό Μεταφορών.

Καταλαβαίνετε. κύριε Υπουργέ, ότι με αυτό το νομοσχέδιο θέτουμε υποψηφιότητα για την επόμενη καμπάνα που θα πέσει από το ευρωπαϊκό δικαστήριο. Έχετε υπ’ όψιν σας ότι δεν έχουμε να κάνουμε με κουτόφραγκους, αλλά ότι μας παρακολουθούν και για την παραμικρή μας κίνηση μετά τα Τέμπη.

Με προχειρότητα αντιμετωπίσατε και το κρίσιμο έργο της ΡΑΣ, μία από τις κρισιμότερες αρχές για τη λειτουργία του ελληνικού σιδηροδρόμου. Η μόνη αρμόδια για τη διασφάλιση της τήρησης της σιδηροδρομικής νομοθεσίας. Εδώ και τρεις εβδομάδες -ακούστε το- δεν έχει εξασφαλισμένη ολομέλεια. Δηλαδή, πολύ απλά, δεν μπορεί να λάβει αποφάσεις.

Προσθέτετε θέσεις στο οργανόγραμμα της χωρίς, όμως, να απαντάτε στα λειτουργικά ζητήματα και τα πραγματικά θέματα που αντιμετωπίζει το προσωπικό. Σας τα είπαμε και εμείς, σας τα είπαν και τα υπόλοιπα κόμματα, σας τα είπαν και οι φορείς, ότι το πρόβλημα δεν είναι ότι δεν έχει επαρκές προσωπικό στο οργανόγραμμα. Το πρόβλημα είναι ότι ενώ υπάρχουν διατάξεις για κάποια επιπλέον αμοιβή για τις επιτροπές ελέγχων, που οι άλλες ανεξάρτητες αρχές έχουν διασφαλίσει και ενεργοποιήσει, οι υπάλληλοί της δεν μπορούν να λάβουν γιατί επιβαρύνουν, σύμφωνα με διάταξη, τον κρατικό προϋπολογισμό. Λύστε το με μια απλή διόρθωση για τη ΡΑΣ, αλλιώς και οι νέες θέσεις, κύριε Υπουργέ, θα παραμείνουν κενές.

Η αλήθεια είναι μία: Αποτυγχάνετε συστηματικά να διασφαλίσετε την αποτελεσματικότητα και την ασφάλεια στη λειτουργία του ελληνικού σιδηροδρόμου. Είδαμε όλοι -όλοι γίναμε μάρτυρες- τις ντροπιαστικές εικόνες στο μετρό της Θεσσαλονίκης το περασμένο Σάββατο. Επιβάτες να περπατούν δίπλα σε ηλεκτροφόρα γραμμές και καλώδια. Είδαμε, επίσης, πριν από λίγες ημέρες τον εκτροχιασμό του τρένου του Πηλίου, την ημέρα που κινούσε τα χειμερινά του δρομολόγια. Σας έχω εγκαλέσει πάρα πολλές φορές για τα προβλήματα, τις φθορές και την ελλιπή συντήρηση της γραμμής. Σας κοινοποίησαν, μάλιστα, και εσωτερικό έγγραφο από τον περασμένο Σεπτέμβρη που κατέγραφε φθορές και ζητήματα στη γραμμή. Δεν θορυβηθήκατε, με αποτέλεσμα στο πρώτο δρομολόγιο για το φετινό χειμώνα να εκτροχιαστεί ο «Μουντζούρης». Αλήθεια, και στις δύο περιπτώσεις που σας ανέφερα, ποιες νομοθετικές διατάξεις -ήθελα να ήξερα- εφαρμόζονται για τα δικαιώματα των επιβατών; Θα μας πείτε;

Γνωρίζουμε ότι από τον Ιούλιο του 2023 ισχύει ο νέος ευρωπαϊκός κανονισμός για τα δικαιώματα επιβατών, ο 2021/782. Εφαρμόζεται αυτός ο κανονισμός στο μετρό; Αν όχι, ποια νομική διάταξη καλύπτει το θέμα; Εφαρμόζεται αυτός ο κανονισμός για τον «μουτζούρη»; Έχει οριστεί η ΡΑΣ φορέας επιβολής του κανονισμού, όπως είχε γίνει και με τον προηγούμενο; Έχετε κάποια απάντηση για τα θέματα αυτά; Μάλλον, όμως, θα τα πείτε στον εισαγγελέα, για να λύσει το θέμα που κινήθηκε ήδη, κατά την προσφιλή σωστή τακτική, κύριε Υπουργέ.

Πάμε τώρα και σε ένα άλλο επίμαχο ζήτημα, σε σχέση με την προχθεσινή ανακοίνωση της Ευρωπαϊκής Επιτροπής και στα θέματα που σας βγάζει κίτρινη κάρτα. Μας είπατε ότι είστε σε συνεννόηση και συνεργασία και ότι εγκρίθηκε από ποιον και με ποιον τρόπο αυτό το σχέδιο δράσης, το action plan. Τελικά, μάλλον αυτό το μυστικό, για όλους εμάς που δεν είμαστε μέλη της ευρωπαϊκής επιτροπής, σχέδιο δράσης αποτελεί κάποιο μυθικό έγγραφο που περιλαμβάνει τρομερά πράγματα που θα αναμορφώσουν εκ βάθρων τον ελληνικό σιδηρόδρομο. Και το γεγονός ότι μας το επιδεικνύατε με τέτοια ζέση αποτελεί μάλλον ένα σημαντικό πόνημα, όπως καταλαβαίνουμε. Καταθέστε το, λοιπόν, κύριε Υπουργέ, να καταλάβουμε και εμείς τι σημαντικό εργαλείο έχετε στα χέρια σας. Βέβαια, αν αυτό το σημαντικό τρομερό έργο το γνωρίζουν και οι Βρυξέλλες, απαντήστε μου τότε σε ένα απλό πράγμα: Προς τι η εκκίνηση της διαδικασίας προειδοποιητικής επιστολής; Αφού, μάλιστα, έχουν συμφωνήσει, όπως λέτε, στο action plan. Γιατί, κύριε Υπουργέ; Εξηγήστε το, μας αυτό. Δεν θα ήθελα να δεχτώ ότι παίζετε κάποιο θέατρο εδώ μεταξύ σας, προκειμένου και εσείς να κερδίσετε τον χρόνο που θέλετε, αλλά και αυτοί να δείξουν ότι κάτι κάνουν για τα χάλια της Ελλάδας στον σιδηρόδρομο.

Ελπίζω, κύριε Σταϊκούρα, οι συνεννοήσεις με τον κ. Τζιτζικώστα να μην ξεκίνησαν ήδη με το καλημέρα της θητείας του ως Επίτροπος Μεταφορών. Πάντως, σκόπιμο θα ήταν να μας πείτε επί ποιας νομικής βάσης εγκρίθηκε αυτό το μυστικό σχέδιο δράσης από εσάς. Έχετε μήπως κάποια τέτοια αρμοδιότητα; Σε ποιο σιδηροδρομικό νόμο προβλέπεται αυτό; Επίσης, μπορείτε να μας πείτε που προβλέπεται νομικά η διαδικασία σύνταξης και διαβούλευσης με την Ευρωπαϊκή Επιτροπή αυτού του σχεδίου δράσης; Μάλλον θα είναι κάποια καινούργια διαδικασία που εγκαινιάσατε στο πλαίσιο της συνεργασίας σας με την κ. Φον ντερ Λάιεν. Γιατί δεν γνωρίζουμε, πραγματικά, κάποια άλλη χώρα να έχει κάνει τέτοια διαδικασία, όταν παρατηρείται παράβαση της ευρωπαϊκής νομοθεσίας. Πάντως, αν υπάρχει κάτι τέτοιο, πραγματικά, θα είχε ενδιαφέρον να μας το πείτε.

Για εμάς, κύριε Υπουργέ, που μας καταθέσατε ένα σχέδιο δράσης στις επιτροπές, είναι πιο σημαντικό εδώ, μέσα, στη Βουλή, να κάνουμε πολιτική με τεκμήρια και αποφάσεις και όχι κάποια έγγραφα που δεν ξέρουμε ποιος το έφτιαξε και αν αυτά που γράφει ισχύουν ή είναι ένα διαφημιστικό φυλλάδιο από σουπερμάρκετ.

Δείξτε μας, λοιπόν, τα δικά σας έγγραφα, παρακαλώ, καταθέστε στα Πρακτικά το σχέδιο δράσης, αλλά και το έγγραφο της Ευρωπαϊκής Επιτροπής, την προειδοποιητική επιστολή, την οποία προφανώς έχετε. Δεν είναι απόρρητα έγγραφα, ιδίως, σε μία χώρα που το θέμα της ασφάλειας των σιδηροδρόμων καίει. Έχει όλη η ελληνική κοινωνία δικαίωμα να μάθει, αλλιώς παίζετε με την αξιοπιστία σας.

Για να ακούσουν, όμως, οι πολίτες τι συμβαίνει με το θέμα αυτό, εμείς σας λέμε ότι γνωρίζατε ήδη από το 2021 ότι η Ευρωπαϊκή Επιτροπή είχε κινήσει διαδικασίες έρευνας για τη νομοθέτηση για το θέμα της ασφάλειας των σιδηροδρόμων. Είχατε απαντήσει, μάλιστα, κύριε Σταϊκούρα, ως Υπουργείο στα ερωτήματα που έθετε στον προκάτοχό σας. Ερωτήματα σοβαρά, που, όμως, επαληθεύτηκαν και εσείς γνωρίζατε ότι η νομοθέτηση που είναι δική σας δουλειά, δεν ήταν σωστή. Κι όμως, αφήνατε τη χώρα απροστάτευτη μπροστά στον κίνδυνο και την αφήνετε και απροστάτευτη χωρίς να υπάρχει κανένας απολύτως φορέας υπεύθυνος για να εφαρμόσει ένα σχέδιο, μια αποτελεσματική στρατηγική για την ανασφάλεια στους σιδηρόδρομους στη χώρα.

Από το 2021, κύριε Υπουργέ, δεν έχετε κάνει τίποτα. Μετά ήρθαν τα Τέμπη και έπρεπε να τα κρύψετε όλα, όπως και αυτό. Αλλά, ορίστε, κύριε Υπουργέ, βγήκε στην επιφάνεια και θα βγουν και άλλα.

Καταθέτω στα Πρακτικά, την προειδοποίηση της Ευρωπαϊκής Επιτροπής το 2021.

(Στο σημείο αυτό ο Βουλευτής κ. Μεϊκόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για εξηγήστε μας! Και να ξέρετε ότι δεν θα σας σώσει τώρα το σχέδιο δράσης με τους πέντε πυλώνες και τις επτά ουρές. Απαιτούνται απαντήσεις με τεκμήρια και δράσεις ουσιαστικές. Τέρμα τα ψέματα.

Γι’ αυτό περιμένουμε πραγματικά, κύριε Σταϊκούρα, με ανυπομονησία να δούμε που προβλέπεται στο σχέδιο δράσης σας, η σημαντική μεταρρύθμιση της ενοποίησης της ΟΣΕ-«ΕΡΓΟΣΕ» και με ποιον τρόπο συμφώνησε ακριβώς και η Ευρωπαϊκή Επιτροπή.

Θα ήθελα να κλείσω με μια φράση του Γάλλου συγγραφέα Ρομέν Ρολάν, που πιστεύω ότι ταιριάζει στη συζήτησή μας σήμερα. «Δυστυχώς, είναι αδύνατη η συζήτηση με κάποιον που προσποιείται πως δεν ψάχνει την αλήθεια αλλά θεωρεί ότι την κατέχει ήδη».

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μεϊκόπουλο.

Κυρίες και κύριοι συνάδελφοι, γίνεται γνωστό στο Σώμα ότι από άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», δεκαέξι μαθήτριες και μαθητές και τρεις συνοδοί εκπαιδευτικοί από το Γυμνάσιο Λιβαδερού Κοζάνης.

Η Βουλή σάς καλωσορίζει και σας ευχόμαστε καλά Χριστούγεννα και καλές γιορτές!

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον ειδικό αγορητή από το Κομμουνιστικό Κόμμα Ελλάδας κ. Χρήστο Κατσώτη.

Ορίστε, κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Η Κυβέρνηση, δύο χρόνια μετά το έγκλημα των Τεμπών, φέρνει ένα νομοσχέδιο και ισχυρίζεται ότι αναδιαρθρώνει τον σιδηροδρομικό τομέα και ενισχύει την ασφάλεια των μεταφορών, σιδηροδρομικών και αεροπορικών.

Οι εξελίξεις αποδεικνύουν ότι η πολιτική της απελευθέρωσης των μεταφορών, της ιδιωτικοποίησης και της κυριαρχίας επιχειρηματικών ομίλων, πολιτική που όλοι σας υπηρετήσατε και το ΠΑΣΟΚ και ο ΣΥΡΙΖΑ, θυσιάζει την ασφάλεια και τα κέρδη των ομίλων. Ο λαός, με τις συγκλονιστικές διαδηλώσεις μετά τα Τέμπη, απαίτησε μέτρα ασφάλειας και καμμία συγκάλυψη των ευθυνών.

Ως ΚΚΕ Θα συνεχίσουμε να κάνουμε ό,τι περνά από το χέρι μας για να μη μείνουν ατιμώρητοι οι ένοχοι, για να μην υπάρξουν νέα Τέμπη, για να νικήσουν οι ζωές μας απέναντι στα κέρδη των ομίλων.

Το νομοσχέδιο δεν αγγίζει καν το ζήτημα της πρόληψης για την ασφαλή λειτουργία των μεταφορών, που είναι από τα κύρια ζητήματα. Η επίκληση της οδηγίας 2017/798 της Ευρωπαϊκής Ένωσης από τον Υπουργό, αλλά και από τα κόμματα του ΠΑΣΟΚ και του ΣΥΡΙΖΑ που την έχουν ψηφίσει, δεν αντιμετωπίζει το ζήτημα της πρόληψης και της ασφάλειας, αλλά αντίθετα αφορά το τέταρτο πακέτο, που ολοκληρώνει την απελευθέρωση των σιδηροδρομικών μεταφορών και την παράδοσή τους στους επιχειρηματικούς ομίλους.

Οι σοβαρές ελλείψεις μέτρων ασφάλειας στα τρένα παραμένουν και οξύνονται, επιβεβαιώνοντας ότι η πολιτική τού «πάμε κι όπου βγει» είναι εδώ και προετοιμάζει τα επόμενα Τέμπη. Αυτό επιβεβαιώνεται από μια σειρά περιστατικά, όπως στον σταθμό του Κορινού στην Πιερία, όπου παρά τρίχα αποφεύχθηκε η σύγκρουση τρένων, την παραλίγο τραγωδία μέσα στην Αττική, όταν συρμοί του προαστιακού βρέθηκαν να κινούνται σε αντίθετη κατεύθυνση σε μονή τροχιά, τη σύγκρουση τρένου με πεσμένο δέντρο στη Λιβαδειά, τον εκτροχιασμό του «Μουτζούρη» στο Πήλιο στο πρώτο δρομολόγιό του και στο μετρό Θεσσαλονίκης, όπου για να γίνει η φιέστα όταν το είχατε αποφασίσει, δεν εξαντλήσατε τις δοκιμές για να βγουν στην επιφάνεια οι ελλείψεις στην ασφάλεια λειτουργίας. Έτσι, το μπλακάουτ άφησε τους επιβάτες στη σήραγγα και περπατούσαν για να φτάσουν στον επόμενο σταθμό.

Τα κενά και ελλείψεις που οδήγησαν στην τραγωδία των Τεμπών, είναι και σήμερα παρόντα και αναδείχθηκαν και στη συζήτηση με τους φορείς στην επιτροπή, όπως η έλλειψη της φωτοσήμανσης, της τηλεδιοίκησης και αξιόπιστης επικοινωνίας σε μεγάλο μέρος του δικτύου, τα συστήματα ασφαλείας στην κυκλοφορία των τρένων, που είναι άγνωστο πότε θα λειτουργήσουν. Επίσης, προσλήψεις δεν γίνονται, το προσωπικό έχει μειωθεί ραγδαία. Τα στοιχεία που κατέθεσαν οι εργαζόμενοι στην επιτροπή τρομάζουν: από τους 3.926 σιδηροδρομικούς το 2010 και τους 2.198 που προβλέπει το σημερινό οργανόγραμμα, υπάρχουν μόνο 568 μόνιμοι υπάλληλοι. Οι σταθμάρχες ήταν 596 και σήμερα 107. Οι κλειδούχοι ήταν 519 και σήμερα 55. Περίπου 600 εργαζόμενοι στον ΟΣΕ είναι με μπλοκάκι.

Η ανάγκη για την εκπαίδευση και εξειδίκευση του προσωπικού υποτιμάται. Οι εγκαταστάσεις στα συγκροτήματα παραμένουν απαρχαιωμένες. Το τροχαίο υλικό που δρομολογείται, είναι γερασμένο.

Ο στόχος της συγχώνευσης των εταιρειών «ΕΡΓΟΣΕ» και «ΓΑΙΑΟΣΕ» στον «ΟΣΕ Α.Ε.» και η μετονομασία σε «Σιδηρόδρομοι ΜΑΕ», όπως αναφέρεται στην αιτιολογική έκθεση, είναι η επίτευξη μικρότερου κόστους λειτουργίας και η εφαρμογή αποτελεσματικότερης διοικητικής οργάνωσης, με μικρότερο κόστος λειτουργίας, που θα πει λιγότερο προσωπικό με χαμηλότερους μισθούς. Αυτός είναι ο πραγματικός σκοπός του νομοσχεδίου.

Η λειτουργία της νέας εταιρείας που θα προκύψει, θα είναι με λιγότερο προσωπικό, χωρίς συγκροτημένα δικαιώματα. Είναι αδήριτη ανάγκη τα μέτρα εκσυγχρονισμού της γραμμής και των εγκαταστάσεων, η εγκατάσταση συστημάτων ασφάλειας στην κυκλοφορία και ιδιαίτερα οι προσλήψεις στον σιδηρόδρομο του αναγκαίου προσωπικού με συγκροτημένα δικαιώματα. Όμως τίποτα από αυτά δεν επιλέγει η Κυβέρνηση ,γιατί τα βάζει στη ζυγαριά του κόστους και του οφέλους.

Ο Υπουργός, δικαιολογώντας την τραγική κατάσταση που υπάρχει στις μεταφορές, είπε χθες ότι τα προβλήματα που συζητάμε σήμερα -πρωτίστως στον σιδηρόδρομο, αλλά και στον αεροπορικό τομέα- είναι διαχρονικά. Ναι, είναι διαχρονικά και οι ευθύνες ανήκουν στις κυβερνήσεις της Νέας Δημοκρατίας, όπως και του ΠΑΣΟΚ και του ΣΥΡΙΖΑ, με τις εφεδρείες τους, που διαχειρίστηκαν τις ανάγκες των επιχειρηματικών ομίλων, που ήταν η στήριξη της αυτοκινητοβιομηχανίας, με ταυτόχρονη απαξίωση του σιδηροδρόμου. Είναι διαχρονικές πολιτικές ευθύνες, που είναι και ποινικές, γιατί οδηγούν σε εγκλήματα όπως των Τεμπών.

Η Κυβέρνηση και με αυτό το νομοσχέδιο συνεχίζει αυτή τη διαχρονική πολιτική που αναπαράγει τα ίδια αδιέξοδα και φέρνει πιο κοντά τα νέα Τέμπη, αφού οι σοβαρές ελλείψεις παραμένουν, οξύνονται και θα παραμένουν και θα οξύνονται, αφού θα συνεχίζεται να υλοποιείται αυτή η πολιτική της απελευθέρωσης και της εμπορευματοποίησης των μεταφορών.

Στο άρθρο 7 του νομοσχεδίου προβλέπεται ότι το προσωπικό της απορροφώμενης εταιρείας που κατέχει θέσεις ευθύνης, τοποθετείται σε αντίστοιχες θέσεις της νέας εταιρείας, εφόσον αυτές υφίστανται. Τι γίνεται αν δεν υφίσταται όλες αυτές οι θέσεις, που είναι και το πιθανότερο, αφού ο σκοπός είναι η επίτευξη μικρότερου κόστους λειτουργίας; Θα υπάρξουν απολύσεις, αλλαγή θέσης εργασίας ή και τα δύο; Εδώ δεν απαντά η Κυβέρνηση. Ποια θα είναι η τύχη του προσωπικού της «ΓΑΙΑΟΣΕ», που τώρα διαχειρίζεται το σιδηροδρομικό τροχαίο υλικό, όταν αυτό μεταφερθεί στη νέα εταιρεία «Σιδηρόδρομοι Ελλάδος ΜΑΕ»;

Με το άρθρο 9 προβλέπεται ο διαχωρισμός της παρακολούθησης της δραστηριότητας διαχείρισης του τροχαίου υλικού από τη σιδηροδρομική υποδομή. Ο διαχωρισμός αυτός μπορεί να αξιοποιηθεί για την ιδιωτικοποίηση και του τροχαίου υλικού. Θυμίζουμε τον λογιστικό διαχωρισμό της σιδηροδρομικής υποδομής από την εκμετάλλευση με την ευρωπαϊκή οδηγία 440/1991.

Τι αντίκρισμα έχει η αναφορά στο άρθρο 12 ότι η εταιρεία «Σιδηρόδρομοι Ελλάδος ΜΑΕ» εξακολουθεί να τηρεί τη συλλογική σύμβαση εργασίας της απορροφώμενης εταιρείας έως τη λήξη αυτής, όταν η συλλογική σύμβαση στον ΟΣΕ έχει υπογραφεί εδώ και πολλούς μήνες και ακόμη δεν εφαρμόζεται; Όταν η συλλογική σύμβαση στην «ΕΡΓΟΣΕ» λήξει τον Δεκέμβρη του 2024, με ποια σύμβαση θα εργάζονται οι μεταφερόμενοι στη νέα εταιρεία;

Στο Β΄ Μέρος του νομοσχεδίου που αφορά τη ΡΑΣ, την ΑΠΑ και την ΥΠΑ και τον Εθνικό Οργανισμό Διερεύνησης Αεροπορικών και Σιδηροδρομικών Ατυχημάτων και Ασφάλειας αναφέρεται ότι εισάγονται στοχευμένες ρυθμίσεις, που επιτρέπουν την ευέλικτη στελέχωση των υπηρεσιών, με σκοπό την αποτελεσματικότερη λειτουργία τους.

Το κύριο ζήτημα είναι το πλαίσιο λειτουργίας που χρειάζεται να ενισχύει τον έλεγχο και την ασφάλεια των μεταφορών. Ως ΚΚΕ έχουμε εκφράσει τη διαφωνία μας με τον ν.5014/2023, που ψηφίστηκε λίγο πριν από το έγκλημα στα Τέμπη για το θεσμικό πλαίσιο διερεύνησης αεροπορικών και σιδηροδρομικών ατυχημάτων και την ασφάλεια μεταφορών, καθώς βέβαια και του «τροχονόμου» των συμφερόντων του κεφαλαίου, της Ρυθμιστικής Αρχής Σιδηροδρόμων, όπως και τις ρυθμίσεις για την ΥΠΑ και την ΑΠΑ, που καταψηφίσαμε το 2020.

Οι συστάσεις ασφαλείας δεν συνιστούν τεκμήριο υπαιτιότητας ή ευθύνης σε περίπτωση ατυχήματος ή σοβαρού συμβάντος. Αυτό περιλαμβάνεται στο άρθρο 32 του ν.5014/2023. Άρα ο εθνικός οργανισμός έχει ως στόχο την απαλλαγή ουσιαστικά των μεγάλων επιχειρηματικών ομίλων, αλλά και των πολιτικών ευθυνών. Προβλέπει επίσης εχεμύθεια για θέματα που χαρακτηρίζονται ως απόρρητα. Από τις μέχρι τώρα διερευνήσεις οι ευθύνες των εταιρειών κατασκευής ή διαχείρισης αποσιωπώνται και η συνήθης κατάληξη των πορισμάτων είναι το ανθρώπινο λάθος. Το ίδιο επιχειρήθηκε και στο έγκλημα των Τεμπών.

Με τα άρθρα 17 και 18 υποβαθμίζονται οι όποιες λειτουργίες εποπτικού ρόλου και ελέγχων στα αεροδρόμια έχει η ΑΠΑ. Τα άρθρα αυτά απαξιώνουν περαιτέρω τον ουσιαστικό έλεγχο που πρέπει να γίνεται στα αεροδρόμια.

Οι αεροπορικές εταιρείες και οι εταιρείες επίγειας εξυπηρέτησης, με τη στήριξη του κράτους, έχουν επιβάλει εργασιακές σχέσεις ζούγκλας και έντασης της εκμετάλλευσης των εργαζομένων, που στην κυριολεξία ξεζουμίζονται, εργάζονται ακόμα και με δεκαπενθήμερες συμβάσεις ορισμένου χρόνου. Το εξειδικευμένο προσωπικό είναι ένα μικρό ποσοστό του συνολικού, με αποτέλεσμα να γίνονται συνεχώς εργατικά ατυχήματα από την έλλειψη πείρας και κάτω βέβαια από τον φόρτο της εργασίας.

Ο Πανελλήνιος Σύλλογος Αερολιμενικών από το 2020 έχει επισημάνει την ανεπάρκεια του αριθμού των υπαλλήλων της ΑΠΑ και η ίδια η ζωή τέσσερα χρόνια μετά επιβεβαιώνει τη συγκεκριμένη επισήμανση με την παντελή απουσία ουσιαστικών ελέγχων για την πρόληψη των ατυχημάτων.

Με τα συγκεκριμένα άρθρα αντί να νομοθετήσετε αναγκαία μέτρα για την ανάγκη πρόληψης, νομοθετείτε κυρίως την πρόσληψη επιθεωρητών για τα προδιαγεγραμμένα εγκλήματα που θα φέρει η πολιτική σας στις αερομεταφορές και τον σιδηρόδρομο.

Συμφωνούμε με την πρόταση του σωματείου για επανασύσταση αεροπορικών αρχών εντός περιφερειακών αερολιμένων, όπως προβλέπεται και από τις συμβάσεις του ελληνικού κράτους και μετάταξη των αντίστοιχων αερολιμενικών από την ΥΠΑ στην ΑΠΑ.

Για την κάλυψη αναγκών πυρόσβεσης και διάσωσης στα περιφερειακά αεροδρόμια προσλαμβάνεται εποχικούς πυροσβέστες.

Είναι πάγια η θέση μας για μόνιμες και σταθερές θέσεις εργασίας στην πυρόσβεση. Οι ανάγκες πυρόσβεσης και διάσωσης στα περιφερειακά αεροδρόμια πρέπει να είναι ενταγμένες σε ένα συνολικό σχέδιο πρόληψης και προστασίας όλο το έτος και όχι κατά τη γνωστή λογική της πολιτικής σας και των κατευθύνσεων της Ευρωπαϊκής Ένωσης για επιλέξιμα έργα, δηλαδή στην προκειμένη περίπτωση για ό,τι έχει ανάγκη το τουριστικό κεφάλαιο.

Η Κυβέρνηση προσπαθεί να καλύψει τις ανάγκες της λειτουργίας των περιφερειακών αεροδρομίων ακόμα και στην επίβλεψη των προσεγγίσεων που είναι μια σοβαρή εργασία, με μεταφερόμενους εργαζόμενους, με πρόσληψη μάλιστα μετακίνησης από 180 ημέρες σε 240, όλο το έτος δηλαδή. Έχουμε μεταφέρει στη Βουλή καταγγελίες των εργαζομένων και των σωματείων τους στους κλάδους των τηλεπικοινωνιών και των αερολιμενικών για την απογείωση της εντατικοποίησης, που φτάνει στο σημείο να κλείνει αεροδρόμιο επειδή αρρωσταίνει ο μοναδικός εργαζόμενος, με εικοσιτετράωρη επιφυλακή χωρίς ρεπό σχεδόν για έναν μήνα, με αποτέλεσμα να οδηγούνται βέβαια στην υπερκόπωση.

Για το άρθρο 27 ο Πρόεδρος της Ένωσης Ελεγκτών Εναέριας Κυκλοφορίας Ελλάδας ανέδειξε στην επιτροπή τη μεγάλη έλλειψη ελεγκτών και των κατάλληλων συστημάτων ασφαλείας των πτήσεων. Εξέφρασε την αντίθεσή του στην πρόσληψη ελεγκτών ορισμένου χρόνου, θεωρώντας την επικίνδυνη και αδιανόητη ενέργεια, η οποία έχει μεγάλο ρίσκο για την ασφάλεια των πτήσεων, σημειώνοντας ότι πειράματα με την ασφάλεια των πτήσεων δεν μπορεί να κάνει κανείς. Οι εργαζόμενοι διεκδικούν με κινητοποιήσεις μέτρα ασφάλειας. Εσείς βέβαια τους οδηγείτε στα δικαστήρια και τις βγάζετε παράνομες. Το σύνθημά τους είναι: «δεν θα επιτρέψουμε να δημιουργηθούν αεροπορικά Τέμπη στην εναέρια κυκλοφορία».

Καταγγέλθηκε ότι η διοίκηση της ΥΠΑ εξέφρασε σκέψεις για την πρόσληψη συνταξιούχων Γερμανών ελεγκτών με σύμβαση ορισμένου χρόνου στην ΥΠΑ και εξέφρασε την ανησυχία του ο Πρόεδρος των εργαζομένων ότι στο άρθρο 27 μπορεί να υποκρύπτεται αυτή η απαράδεκτη προοπτική. Ζήτησε αλλαγές, οι οποίες δεν έγιναν.

Κύριοι, διαφορετικά είναι τα κριτήρια για την ασφάλεια του μεγάλου κεφαλαίου από αυτά που διεκδικεί ο λαός. Η ασφάλεια για τους καπιταλιστές είναι να κερδοφορούν σε ασφαλές περιβάλλον για την επιχειρηματική δράση τους, να προσαρμόζεται διαρκώς το κόστος για τις υποδομές και το δίκτυο στα κέρδη και στις επενδύσεις τους, να απαλλάσσονται από κάθε άλλη επιβάρυνση, οι ράγες να είναι τέτοιες και τόσες που να σηκώνουν τις όσο το δυνατόν γρήγορες αμαξοστοιχίες με υψηλή πυκνότητα -επιβάτες, εμπορεύματα και δρομολόγια- και γι’ αυτούς οι καθυστερήσεις, οι αναβολές, οι ακυρώσεις αποστολής κοστίζουν και έτσι δεν τις κάνουν με οποιοδήποτε ρίσκο.

Βασικό στοιχείο της αντίληψής τους είναι σε μια πορεία να αυτοματοποιηθεί το δίκτυο και να λειτουργεί με επικίνδυνους, αλλά σύγχρονους ψηφιακούς αυτή τη φορά όρους, καθώς ένα ελάχιστο και εξουθενωμένο προσωπικό θα εποπτεύει αυτόν τον ξέφρενο αυτοματισμό. Το πώς ακριβώς εννοούν την ασφάλεια φανερώνεται από το γεγονός ότι οι συμβάσεις με βάση τις προδιαγραφές της Ευρωπαϊκής Ένωσης και του «τροχονόμου» των συμφερόντων του κεφαλαίου, της Ρυθμιστικής Αρχής Σιδηροδρόμων, που είχε υπογράψει η «Hellenic Train», δεν προέβλεπαν αποζημιώσεις στα θύματα των δυστυχημάτων. Ο ίδιος ο σχετικός κανονισμός της Ευρωπαϊκής Ένωσης προβλέπει τη δυνατότητα στα κράτη-μέλη να εξαιρούν τις εταιρείες από την υποχρέωση αποζημίωσης, δυνατότητα που χρησιμοποίησε και το ελληνικό αστικό κράτος. Μετά βέβαια την καθολική κατακραυγή τα πήρε πίσω.

Για τον λαό στο ζήτημα της ασφάλειας δεν μπορεί να γίνουν αποδεκτές οι εκπτώσεις στην προστασία της ζωής του, που επιβάλλει κυνικά η επικίνδυνη αντίληψη κράτους και ιδιωτών ότι δεν αναλαμβάνουν κόστος χωρίς όφελος. Προέχει τόσο οι επιβάτες όσο και τα εμπορεύματα να φτάνουν με ασφάλεια και φθηνά στον προορισμό τους, χωρίς τέτοιες εκπτώσεις, χωρίς να μεσολαβούν το κέρδος και η εκμετάλλευση.

Δύο κόσμοι συγκρούονται και στις μεταφορές και παντού: Ο δρόμος της καπιταλιστικής εκμετάλλευσης και των κερδών του κράτους, των καπιταλιστών, των μονοπωλίων της Ευρωπαϊκής Ένωσης, των κομμάτων που τα υπηρετούν, και αυτός των εργατικών λαϊκών αναγκών. Αυτές οι ανάγκες μπορούν να ικανοποιηθούν μόνο με την εργατική εξουσία, που θα κοινωνικοποιήσει τα μέσα παραγωγής στη βιομηχανία, στην ενέργεια, στις μεταφορές, συμπεριλαμβανομένου του σιδηροδρόμου, στις τηλεπικοινωνίες, στις κατασκευές και άλλα. Μόνο απαλλαγμένος από μονοπώλια, καπιταλιστική εκμετάλλευση και το κέρδος, μπορεί ο λαός να έχει ασφάλεια και να απολαμβάνει τον πλούτο που ο ίδιος παράγει.

Βέβαια ψηφίζουμε κατά στο νομοσχέδιο.

Όσον αφορά την τροπολογία για τις προμήθειες των τραπεζών, άνθρακες είναι ο θησαυρός! Από τα 40 δισ. που άρπαξαν από τον λαό και 1,5 δισ. κέρδη που είχαν από προμήθειες οι τράπεζες, δίνουν πίσω 150 εκατομμύρια. Μιλάμε για κοροϊδία.

Στη δευτερολογία θα πούμε περισσότερα για τις τροπολογίες και για τις ρυθμίσεις που αυτές περιλαμβάνουν.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κατσώτη.

Θα δώσω τώρα τον λόγο στην ειδική αγορήτρια από τη Νέα Αριστερά κ. Θεοπίστη Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Αγαπητοί συνάδελφοι και συναδέλφισσες, κύριε Υπουργέ, εάν κάτι συμφωνήσαμε όλοι στη διαδικασία των επιτροπών είναι η απαξίωση του σιδηρόδρομου που κρατάει πολλά χρόνια. Για να δούμε όμως τι συνέβη. Αυτό ήταν ένα φυσικό φαινόμενο ή ήταν πολιτικές επιλογές των κυβερνήσεων που διαδέχονταν η μία την άλλη;

Στην εξεταστική επιτροπή-παρωδία για το έγκλημα των Τεμπών είχαμε την ευκαιρία να κάνουμε μια ιστορική αναδρομή για τον σιδηρόδρομο, σε σχέση με τους πόρους, για τα έργα που χάθηκαν, για τις εγκληματικές επιλογές των κυβερνήσεων που κατασπατάλησαν πόρους χωρίς σχεδιασμό και προοπτική.

Τη δεκαετία, λοιπόν, 1990-2000 δόθηκαν από το Γ΄ Κοινοτικό Πλαίσιο Στήριξης, από το Ταμείο Συνοχής, από το ΕΣΠΑ, δισεκατομμύρια ευρωπαϊκών πόρων για έργα σιδηροδρομικά, μεταξύ των οποίων για τηλεδιοίκηση, τηλεδιαχείριση, αυτόματο σύστημα πέδησης κ.λπ.. Υπεγράφησαν συμβάσεις άνω των 100 δισεκατομμυρίων δραχμών, κυρίως μέσω απευθείας αναθέσεων, για σηματοδότηση στον άξονα Αθήνα - Θεσσαλονίκη, όμως όλες αυτές οι επενδύσεις καταστράφηκαν αφού το δίκτυο αφέθηκε να λεηλατηθεί και η χώρα αφέθηκε για πολλά χρόνια με μονή σιδηροδρομική γραμμή, με χειροκίνητα συστήματα και με ασυντήρητο δίκτυο.

Στην Εξεταστική Επιτροπή για Τέμπη καταθέσαμε κατάλογο έργων, τα οποία ξεκίνησαν τη δεκαετία του ’90, για να ολοκληρωθούν -αν ολοκληρώθηκαν- σχεδόν είκοσι χρόνια αργότερα. Αναδείξαμε ότι την περίοδο 2000 - 2010 το λειτουργικό έλλειμμα του ΟΣΕ ήταν 10 δισ. ευρώ και 1 δισ. ευρώ ετησίως. Επίσης ο οργανισμός δανειζόταν για να κρύβει κρατικά ελλείμματα. Υπάλληλοι του ΟΣΕ χωρίς καμμία τεχνογνωσία συνήπταν δάνεια δισεκατομμυρίων ευρώ σε όλα τα οικονομικά κέντρα του κόσμου, με την εγγύηση βεβαίως του ελληνικού κράτους. Όλα αυτά βέβαια το 2010 φορτώθηκαν στο δημόσιο χρέος.

Έγιναν πειραματικές και χωρίς σχεδιασμό αλλαγές σε εταιρείες που ιδρύθηκαν για να ακυρωθούν αργότερα. Αναφέρονται ενδεικτικά, δείχνουν και την πολυδιάσπαση του τομέα: «ΟΣΕ Holding», «ΕΡΓΟΣΕ Α.Ε.», «ΤΡΑΙΝΟΣΕ», «ΓΑΙΑΟΣΕ», «ΕΔΙΣΥ», Προαστιακός, Θριάσιο, Εμπορευματικά Κέντρα, ΕΕΣΣΤΥ. Όλα αυτά σημαίνουν χιλιάδες προσλήψεις, διοικητικά συμβούλια, κόστος λειτουργίας και βεβαίως διοικητικό χάος. Και φυσικά η πολυδιάσπαση και το χάος οδήγησαν κάποιες εξ αυτών να έχουν τεράστια χρέη και βεβαίως επιδικασμένες κρατικές ενισχύσεις, που έκανε την ιδιωτικοποίηση «ΤΡΑΙΝΟΣΕ» και ΕΕΣΣΤΥ απολύτως αναγκαστική, αφού εκτός από το γεγονός ότι ήταν δέσμευση της χώρας ήδη από το πρώτο μνημόνιο με τον ν.4046/2012, ήταν και μονόδρομος για την παραγραφή κρατικών ενισχύσεων 14,3 δισ. ευρώ του ΟΣΕ, 1,079 δισ. ευρώ της «ΤΡΑΙΝΟΣΕ» και 340 εκατομμύρια ευρώ της ΕΕΣΣΤΥ. Δηλαδή, αν δεν ιδιωτικοποιούνταν οι δύο εταιρείες, η Ευρωπαϊκή Επιτροπή δεν θα ζητούσε μόνο την επιστροφή 1,5 δισ. ευρώ που τις αφορούσε, αλλά η τύχη του ΟΣΕ συνδεόταν άμεσα με αυτό. Αυτό κατάφεραν οι κυβερνήσεις τουλάχιστον μέχρι τότε.

Μας θυμίζει κάτι όλο αυτό; Θα έλεγα ότι η ιστορία του σιδηρόδρομου στη χώρα μας και η κατάρρευσή του περιγράφει την κατάρρευση της χώρας. Είναι ένα καλό παράδειγμα για ανάλυση και αποφυγή.

Την ίδια και χειρότερη εικόνα κατάρρευσης παρουσιάζει ο σιδηρόδρομος τα τελευταία πέντε χρόνια επί Κυβέρνησης Νέας Δημοκρατίας -έχουμε καταθέσει πλήθος ερωτήσεων και στον προκάτοχό σας-, χωρίς ηλεκτρονικά συστήματα ασφαλείας σε πολλά τμήματα της γραμμής, άγνωστο χρονοδιάγραμμα ολοκλήρωσης, με τη ΡΑΣ να απορρίπτει σχετική αίτηση του ΟΣΕ για να θέσει σε λειτουργία τα συστήματα στο τμήμα Οινόη-Αχαρνές ως εντελώς ανεπαρκή, με τα τμήματα της γραμμής που καταστράφηκαν με τον «Ντάνιελ» να μην έχουν αποκατασταθεί ακόμα και δεκαπέντε μήνες μετά και την Κυβέρνηση να ξεκινάει τώρα τη διαδικασία διαπραγμάτευσης, χωρίς δημοσίευση λόγω κατεπείγουσας ανάγκης, με τον ΟΣΕ να πετάει εκατομμύρια σε προμελέτες και μελέτες για έργα που δεν θα γίνουν ποτέ, με το πρόβλημα της συντήρησης του δικτύου να παραμένει άλυτο και την κατάστασή του να επιδεινώνεται συνεχώς, με τα συμβάντα να έχουν γίνει καθημερινότητα χωρίς δικλίδες ασφαλείας και τον οργανισμό τραγικά υποστελεχωμένο για να μπορεί να αντεπεξέλθει στις ανάγκες κυκλοφορίας και κυρίως, ασφάλειας.

Ο ΟΣΕ ακέφαλος εδώ και δύο μήνες και ελεγχόμενος για τις ενέργειές του μετά το έγκλημα των Τεμπών, για την επιχωμάτωση, το μοντάζ συνομιλιών, το σβήσιμο υλικού καμερών, την αποστολή ελλιπούς υλικού κ.λπ., με την «ΕΡΓΟΣΕ» να έχει ακυρώσει έργα έτοιμα από 2019 -τα έχουμε αναφέρει αυτά, κύριε Υπουργέ, ένα προς ένα τα έργα- και τα επαναδημοπρατεί ως καινούργια, ενώ ο τομέας που η εταιρεία έχει πραγματικά διαπρέψει τα τελευταία χρόνια είναι οι απευθείας αναθέσεις και οι συμπληρωματικές συμβάσεις -μόνο ένας σταθμός έγινε με κανονικό διαγωνισμό-, με τα συγχρηματοδοτούμενα έργα να καθυστερούν υπερβολικά και φαίνεται αυτό στις απορροφήσεις:1 δισ. περίπου για το διάστημα 2015-2019, 45 εκατομμύρια το 2020, ιστορικό χαμηλό για την «ΕΡΓΟΣΕ», 49 εκατομμύρια για το 2021, 87 εκατομμύρια για το 2022 και 107εκατομμύρια για το 2023. Ας γίνει σύγκριση.

Είχαμε όμως βαρύγδουπες ανακοινώσεις τα προηγούμενα χρόνια για 3-3,5-4 δισεκατομμύρια ευρώ, οι οποίες κάποια στιγμή εξαφανίστηκαν, σταμάτησαν, κανείς δεν έχει δώσει ακόμα λογαριασμό τι έγινε με αυτό το υπερφίαλο εξωπραγματικό πρόγραμμα προώθησης έργων. Ξανακούσαμε αυτές τις εξαγγελίες από τον Πρόεδρο της «ΕΡΓΟΣΕ» πριν από λίγες μέρες στην επιτροπή, για τα ίδια έργα, δεν έχει γίνει απολύτως τίποτα.

Και, βεβαίως, η Κυβέρνηση επιμένει στη διαδικασία του ανταγωνιστικού διαλόγου που έχουμε πει επανειλημμένως ότι δεν είναι γι’ αυτά τα έργα, γι’ αυτό έχει χαθεί και πολύτιμος χρόνος σε έργα που επίσης έχουμε αναφέρει. Και έχουμε τον κίνδυνο να έχουμε παγωμένα έργα σε αίθουσες δικαστηρίων και εργολάβους και μελετητές να αξιώνουν αποζημιώσεις από το ελληνικό δημόσιο.

Με στρατιά συμβούλων για κρίσιμες λειτουργίες της εταιρείας που ακυρώνουν και το δικό της έργο και βεβαίως, με τη «Hellenic Train» να δείχνει πάντα με το δάχτυλο τον ΟΣΕ για τις καθυστερήσεις και τα λιγοστά δρομολόγια. Να έχει λάβει το μονοπώλιο της κρατικής επιχορήγησης για τις άγονες γραμμές για δεκαπέντε χρόνια -αυτό είναι πρωτοφανές για μη κρατική εταιρεία, δεν έχει ξανασυμβεί- και να έχει και την εύνοια της πολιτικής ηγεσίας για την εξαφάνιση 600 εκατομμυρίων ευρώ υποχρεωτικών επενδύσεων για τις συμβάσεις δημόσιας υπηρεσίας.

Και φυσικά με φόντο το τραγικό σιδηροδρομικό δυστύχημα των Τεμπών, το οποίο πλέον μοιραία θα δεσπόζει σε κάθε κουβέντα, σε κάθε νομοθετική πρωτοβουλία για τον σιδηρόδρομο. Ακούσαμε τους σιδηροδρομικούς στην ακρόαση των φορέων να λένε ότι πλέον υπάρχει η εποχή προ Τεμπών και μετά Τεμπών και έτσι είναι. Αναφέρατε, κύριε Υπουργέ, τα συμβάντα τα προηγούμενα έτη κ.λπ.. Εδώ πάει αυτό. Δεν αμφισβητώ τα στοιχεία σας. Είμαστε μετά Τεμπών. Αλλιώς έπρεπε να έχετε διαχειριστεί την κατάσταση.

Έρχεστε σήμερα, λοιπόν, μετά από όλα αυτά και προτείνετε την απορρόφηση της «ΕΡΓΟΣΕ» από τον ΟΣΕ, τη δημιουργία μιας εταιρείας «Σιδηρόδρομοι Ελλάδος ΜΑΕ» και τη μεταφορά της διαχείρισης του τροχαίου υλικού «ΓΑΙΑΟΣΕ» στη νέα εταιρεία για να αντιμετωπιστούν οι χρόνιες παθογένειες του σιδηρόδρομου που, όπως σας εξήγησα, η παράταξη την οποία εκπροσωπείτε ευθύνεται πάρα πολύ.

Ξέχασα να αναφέρω το 2011 που φύγανε όλοι οι υπάλληλοι από τον ΟΣΕ και γίνανε φύλακες στα μουσεία και δουλεύαν στα νοσοκομεία ως τραυματιοφορείς. Εξαφανίστηκαν.

Δύο χρόνια πριν, λοιπόν, η ίδια Κυβέρνηση, όχι και ο ίδιος Υπουργός, μας είχαν προτείνει, ακριβώς για να λυθούν αυτά τα προβλήματα, τον πλήρη διαχωρισμό ΟΣΕ και «ΕΡΓΟΣΕ», με τη δεύτερη να περνά κατά 100% στο ελληνικό δημόσιο και, βεβαίως, οι δύο εταιρείες να εποπτεύονται από το ίδιο Υπουργείο, το Υποδομών και Μεταφορών. Είναι ο ν.4974 ο οποίος δεν εφαρμόστηκε ποτέ. Ψηφίστηκε.

Στη συνεδρίαση των επιτροπών δεν μας δώσετε καμμία εξήγηση για το πώς γίνεται η αναδιοργάνωση του ΟΣΕ για τη Νέα Δημοκρατία του 2024 ή για τη Νέα Δημοκρατία του 2022 με τον ακριβώς αντίθετο τρόπο. Και, βεβαίως, δεν μας είπατε τι μεσολάβησε και αλλάξατε πορεία. Ήταν λάθος η προηγούμενη πολιτική της Κυβέρνησης;

Ακούσαμε όμως από τον Αντιπρόεδρο του Συλλόγου Εργαζομένων «ΕΡΓΟΣΕ» κατά λέξη: «Φαίνεται ότι λείπει η πυξίδα, στρίβουμε από εδώ, στρίβουμε από εκεί, κάπου θα καταλήξουμε», είναι το «πάμε και όπου βγει», «Αλλά και το ίδιο το νομοσχέδιο δεν επιλύει τα χρόνια προβλήματα του σιδηροδρομικού τομέα, δεν θεραπεύει τη γενικότερη αποτυχία της πολιτείας στη διοίκηση της σιδηρόδρομου. Φαίνεται ότι απλά συνενώνετε τις παθογένειες, πρόκειται για απλή συγκόλληση, όχι σε καμμία περίπτωση επανίδρυση. Δεν προστατεύονται οι εργασιακές σχέσεις, δεν αντιμετωπίζονται», και είναι πολύ σοβαρό αυτό, «τα ζητήματα ανεξαρτησίας των αρχών που έχουν αρμοδιότητες για την ασφάλεια των μεταφορών, ΡΑΣ και ΕΟΔΑΣΑΑΜ, παρά τις δηλώσεις ότι η ασφάλεια αποτελεί προτεραιότητά σας κ.λπ.».

Και ειδικά για τον ΕΟΔΑΣΣΑΜ, κάναμε ερώτηση και δεν πήραμε ποτέ απάντηση. Έχει εκφράσει η Ευρωπαϊκή Ένωση προβληματισμό για τις καθοριστικές εξουσίες του Υπουργείου στον φορέα. Δύο χρόνια σχεδόν μετά το έγκλημα των Τεμπών, δεν έχει ακόμη ολοκληρώσει το πόρισμα, ενώ με βάση την οδηγία 2016/718, θα έπρεπε να έχει δημοσιοποιηθεί το αργότερο δώδεκα μήνες μετά το δυστύχημα και παρά τις έντονες αντιδράσεις της Ευρώπης, η οποία υπογραμμίζει σε όλους τους τόνους ότι κάθε μέρα που περνάει δυσκολεύει όλο και περισσότερο την πρόσβαση στα στοιχεία, με ό,τι και αν σημαίνει αυτό για την ποιότητα του πορίσματος που αναμένουμε.

Το πόσο ενδιαφέρεστε φυσικά για την ασφάλεια έχει φανεί και στο κομμάτι των αερομεταφορών με την κατάργηση των τοπικών αεροπορικών αρχών, δηλαδή με την κατάργηση της παρουσίας του κράτους στα αεροδρόμια και τώρα με την είσοδο ιδιωτών επιθεωρητών στην Αρχή Πολιτικής Αεροπορίας, την ΑΠΑ.

Ο πρόεδρος των αερολιμενικών περιέγραψε την κατάσταση σήμερα στα αεροδρόμια ως ανεξέλεγκτη και είναι αλήθεια. Χωρίς την κρατική παρουσία, έχουν ενταθεί τα φαινόμενα απαξίωσης των θεμάτων ασφαλείας, έχουν αυξηθεί τα συμβάντα -έχουμε αναφέρει συγκεκριμένα-, οι κανονισμοί παραβιάζονται, ενώ ο ιδιώτης διαχειριστής παρακάμπτει διαδικασίες ασφαλείας φυσικά, επειδή, είναι λογικό, δεν τον ελέγχει κανείς, ενώ στις συμβάσεις παραχώρησης προβλέπεται η παρουσία του κράτους, όπως προβλέπεται σε όλα τα αεροδρόμια της Ευρώπης και του κόσμου.

Ο Διοικητής της ΑΠΑ στην εξεταστική για τα Τέμπη μίλησε για τον κίνδυνο να ζήσουμε αεροπορικά «Τέμπη». Άραγε, στην Ελλάδα των σαράντα δύο αεροδρομίων, με την ΑΠΑ των 135 ατόμων, εκ των οποίων το 40% είναι με ειδικότητες άσχετες για τα θέματα της ασφάλειας, με την ΑΠΑ την αθηνοκεντρική και απούσα από τους αερολιμένες της χώρας, τι έχετε να πείτε όταν στην Πορτογαλία των έντεκα αεροδρομίων η αντίστοιχη αρχή έχει 250 άτομα και στην Ιρλανδία των οκτώ αεροδρομίων 685 άτομα;

Θα νιώθετε άραγε καλά σε λίγο καιρό που θα ιδιωτικοποιηθούν και τα τελευταία αεροδρόμια της χώρας που βρίσκονται ακόμα υπό τον έλεγχο της ΥΠΑ και δεν θα υπάρχει κανείς απολύτως να ελέγχει τους ιδιώτες;

Όσο για το μητρώο επιθεωρητών, δεν ξέρω γιατί, κύριε Υπουργέ, επιμένετε να λέτε ότι οι ιδιώτες θα καλύψουν σε ανάγκες επιθεωρητών σε τομείς που δεν μπορούν να καλυφθούν από επιθεωρητές της ΑΠΑ. Το νομοσχέδιο αναφέρει ξεκάθαρα μια σειρά από τομείς -αναφέρει τους τομείς, τις αρμοδιότητες- που ασκούνται ήδη από το δημόσιο μέχρι την κατάργηση βεβαίως των αρχών. Επομένως, είναι επιλογή να μη χρησιμοποίησε τους αερολιμενικούς, το προσωπικό της ΑΠΑ.

Ακούστε τώρα. Αυτοί έχουν εκπαιδευτεί, πληρώνονται γι’ αυτή τη δουλειά, είναι δημόσιοι υπάλληλοι, έχουν χρόνο εμπειρίας και επιλέγετε να εκχωρήσετε το έργο σε ιδιώτες, με όλα τα ζητήματα που δημιουργεί αυτή η εκχώρηση, δηλαδή σύγκρουση συμφερόντων, θέματα ανεξαρτησίας και αμεροληψίας, θέματα απορρήτου που θίγουν και την εθνική άμυνα της χώρας, ενώ αντίκειται βεβαίως και στις διατάξεις του διοικητικού δικαίου και στις προβλέψεις των κανονισμών.

Θα μου πείτε εδώ στην ακρόαση των φορέων ακούστηκε και το καθόλα πιθανό ενδεχόμενο -και δεν απαντήθηκε αυτό- να σχεδιάζει η ΥΠΑ να φέρει συνταξιούχους Γερμανούς ελεγκτές εναέριας κυκλοφορίας με συμβάσεις ορισμένου χρόνου. Δεν μας πείσατε ότι δεν υπάρχει ένα παράθυρο για να γίνει αυτό.

Κύριε Υπουργέ, το έχω ξαναπεί, το έγκλημα των Τεμπών αποτελεί μια συλλογική πληγή, από το σημείο αυτό άλλαξαν όλα. Δεν συγχωρείται καμμία ολιγωρία. Πρέπει να διασφαλίζεται στην οποιαδήποτε νομοθετική ρύθμιση το βέλτιστο δυνατό επίπεδο ασφάλειας. Αυτό είναι το καθήκον του κράτους. Στην προκειμένη περίπτωση τόσο στο σιδηροδρομικό όσο και στον αεροπορικό τομέα, αυτό δεν καλύπτεται από αυτό το νομοσχέδιο.

Δεν δείχνει η Κυβέρνηση τη δέουσα σοβαρότητα και προσοχή και επομένως εξηγήσαμε γι’ αυτούς τους λόγους και όλα όσα είπαμε στις επιτροπές ότι θα καταψηφίσουμε το νομοσχέδιο που μας φέρατε.

Ωστόσο, θα εκμεταλλευτώ λίγο τον χρόνο μου για να κάνω μια αναφορά στις τροπολογίες που ήρθαν. Ακούστε τώρα, θα ξεκινήσω με τις ΔΕΥΑ. Εδώ ο τίτλος είναι «ο εκβιασμός ως μέθοδος διακυβέρνησης». Ξέρουμε ότι έχετε αλλαγές στη διαβούλευση, στον διάλογο και στις συναινετικές διαδικασίες.

Εδώ τι βλέπουμε όμως; Έναν αυταρχισμό απίστευτο. Επιβάλλετε στις ΔΕΥΑ να συμφωνήσουν και να σας δώσουν λευκή επιταγή. Ζητάτε ότι αν συμφωνήσουν στο σχέδιό σας, που είναι η συγχώνευση 70% των ενεργειακών τους οφειλών, λόγω ενεργειακού κόστους, για το οποίο δεν ευθύνονται οι ΔΕΥΑ, αλλά η ίδια η Κυβέρνηση, θα καλυφθεί κατά 70%, οι ΔΕΥΑ, όμως, που δεν θα συμφωνήσουν, κατά 30%, εάν και εφόσον τη 15η Ιανουαρίου του 2026 πληρούν τις προϋποθέσεις για τη διαχειριστική επάρκεια.

Εδώ κάνετε τρία πράγματα. Πρώτον, ΔΕΥΑ δύο ταχυτήτων. Δεύτερον, προστατεύετε κέρδη εταιρειών ρεύματος και τρίτον, το σχέδιό σας για τη συγχώνευση, αντί να γίνει διάλογος, το επιβάλλετε εκβιαστικά. Πρόκειται για εκβιασμό. Έχουμε κάνει ερώτηση ως Νέα Αριστερά και ζητούσαμε να ενημερώσετε ποια είναι η πρόταση που σύμφωνα με τον ν.5037 όφειλε να έχει καταθέσει η ΡΑΑΕΥ και ποια θα είναι η νομική μορφή του νέου φορέα κ.λπ..

Ούτως ή άλλως σε σχετική ανακοίνωσή της η ΕΔΕΥΑ προτείνει ειδικό ταμείο εν όψει της μεταρρύθμισης και λέει, ούτε λίγο ούτε πολύ, ότι αυτές οι πρωτοβουλίες δεν μπορούν να εφαρμοστούν, αναλαμβάνοντας την ευθύνη η Κυβέρνηση για τη μη νόμιμη και μη λειτουργική μεταρρύθμιση και μη λαμβάνοντας υπ’ όψιν τις προτάσεις της ΚΕΔΕ κ.λπ.. Η Κυβέρνηση τα έχει βάλει με όλους τους φορείς. Η ΚΕΔΕ είναι δεύτερο νομοσχέδιο, δεύτερη τροπολογία, ήταν και τα απορρίμματα πριν.

Και πάμε λίγο στις τράπεζες, στο «χάδι», σε αυτό το χάλι. Καμμιά παρέμβαση δεν προβλέπεται για την αντιμετώπιση του χάσματος μεταξύ επιτοκίων καταθέσεων και δανείων. Το ύψος των μέτρων προφανώς δείχνει και το μέγεθος της κοροϊδίας. Τα 350 εκατομμύρια ευρώ αντιστοιχούν μόλις στο 2,9% των 12 δισ. κερδών που έχουν καταγράψει οι συστημικές τράπεζες την τελευταία τριετία. Και μάλιστα θα πω ότι τα 350 εκατομμύρια ευρώ αντιστοιχούν στο 70% των 500 εκατομμυρίων ευρώ που χρωστά η Νέα Δημοκρατία στις τράπεζες. Ούτε αυτό δεν μπορέσατε να ξεπεράσετε.

Οι προμήθειες για πληρωμές λογαριασμών και οφειλών στο γκισέ διατηρούνται. Η δωρεάν ανάληψη από ΑΤΜ ισχύει μόνο σε απομακρυσμένες δημοτικές ενότητες, όπου υπάρχει παρουσία μόνο μιας τράπεζας. Οι τράπεζες έχουν κλείσει ως γνωστόν σε αυτές τις περιοχές τα καταστήματά τους, ενώ στις υπόλοιπες περιπτώσεις έχουμε τα 3 ευρώ.

Επίσης -και αυτό είναι τραγικό- τα 100 εκατομμύρια ευρώ από τα συνολικά 350 αφορούν στη χρηματοδότηση του Φορέα Απόκτησης και Επαναμίσθωσης Ακινήτων. Αυτό το ντροπιαστικό νομοθέτημα του πτωχευτικού νόμου το προβλέπει αυτό, δηλαδή τι; Ότι οι άνθρωποι που θα χάνουν τα σπίτια τους θα μπορούν να τα νοικιάζουν για δώδεκα χρόνια και μετά αν έχουν βρει τα λεφτά -αυτά τα ενοίκια δεν υπολογίζονται στο τίμημα- να τα επαναγοράσουν. Απαράδεκτα πράγματα.

Και βέβαια, αγαπητοί συνάδελφοι, του ΠΑΣΟΚ, δεν μπορεί να επαίρεστε για σημαντική κοινοβουλευτική νίκη. Είναι κοροϊδία, όλο αυτό που ήρθε είναι κοροϊδία.

Τελειώνω, κύριε Πρόεδρε. Να πω λίγα πράγματα και για το ΕΚΑΣ. Τις υπόλοιπες τροπολογίες νομίζω θα τις αναφέρω στην δευτερολογία μου. Έχουμε ΝΟΚ, έχουμε πολλά.

Δωρεάν φάρμακα, λέει, στους χαμηλοσυνταξιούχους που θα δικαιούνται το ΕΚΑΣ. Άλλος εμπαιγμός. Ξέχασε να μας πει ο κ. Μητσοτάκης ότι η δωρεάν χορήγηση φαρμάκων στους πρώην δικαιούχους του ΕΚΑΣ ίσχυε πριν από την Κυβέρνηση της Νέας Δημοκρατίας, συνεχίστηκε από το 2020 και ότι στην πραγματικότητα αυτό που αλλάζει είναι η επέκτασή του στους δυνητικά δικαιούχους του ΕΚΑΣ μετά την κατάργησή του, τους οποίους, χάριν επικοινωνίας, συνυπολογίζει, αυξάνοντας έτσι κατά πολύ τους δικαιούχους.

Το κρίσιμο είναι αν αυτή τη φορά θα εφαρμοστεί ο νόμος και αν θα έχουν πραγματικά δωρεάν πρόσβαση σε φάρμακα οι χαμηλοσυνταξιούχοι ή θα συνεχιστεί η σημερινή απαράδεκτη κατάσταση -γιατί ο νόμος ίσχυε- να τους ζητήσει σε πολλές περιπτώσεις να πληρώσουν τα φάρμακα παρά τις νομοθετικές προβλέψεις.

Εμείς λοιπόν ως Νέα Αριστερά ζητάμε την επέκταση του μέτρου στο σύνολο των χαμηλοσυνταξιούχων, περιλαμβάνοντας βεβαίως και τους συνταξιούχους του πρώην ΟΓΑ, οι οποίοι σήμερα εξαιρούνται.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Πέρκα.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δώδεκα μαθήτριες και μαθητές και δύο συνοδοί εκπαιδευτικοί από το 14ο Δημοτικό Σχολείο Αθήνας.

Η Βουλή σάς καλωσορίζει. Σας ευχόμαστε καλά Χριστούγεννα και καλές γιορτές.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον ειδικό αγορητή από την Ελληνική Λύση κ. Κωνσταντίνο Μπούμπα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε.

Κύριοι Υπουργοί, κυρίες και κύριοι συνάδελφοι, μιλάμε για ένα νομοσχέδιο περί της αναδιάρθρωσης και αναβάθμισης του σιδηροδρομικού δικτύου, που είναι και το τελευταίο νομοσχέδιο εκπνέοντος αυτού του ημερολογιακού έτους και μετά από την ψήφιση του κρατικού προϋπολογισμού, ένα νομοσχέδιο που περνάει πολύ σύντομα και είναι πάρα πολύ σοβαρό. Και το λέμε αυτό διότι αν δούμε με τις συγχωνεύσεις των εταιρειών που γίνονται για να είναι ένα πιο ευέλικτο διοικητικό σχήμα, δεν επιλύονται τα προβλήματα του σιδηρόδρομου εν Ελλάδι. Μιλάμε για ένα σιδηροδρομικό δίκτυο σε μια ζοφερή κατάσταση, όπου τα προβλήματα λιμνάζουν.

Οι προηγούμενες εκλογές που έγιναν υπό τη σκιά αυτής της τραγωδίας και του εγκλήματος των Τεμπών πρέπει να μας βάλουν σε ουσιαστικές σκέψεις. Εμείς μπήκαμε στα άρθρα ως Ελληνική Λύση, τα μελετήσαμε αναλυτικά και εκφράζουμε απορίες, αγωνία, ερωτηματικά, αλλά δεν μπορούν να μας ικανοποιήσουν.

Διότι σύμφωνα με το νομοσχέδιο που φέρνετε, κύριοι του Υπουργείου, δεν μιλάτε κατ’ αρχάς για μια αντικατάσταση του σιδηροδρομικού δικτύου, που είναι πεπαλαιωμένο και εγκαταλελειμμένο κατά περιόδους σε πάρα πολλά γεωγραφικά διαμερίσματα της χώρας.

Σήμερα οι κάτοικοι της Θράκης και της Μακεδονίας αισθάνονται παραμελημένοι, καθώς έχουν να δουν το τρένο χρόνια εκεί στο Ορμένιο, στην Ξάνθη μέχρι τα Δίκαια στο Τριεθνές.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Την Κυριακή.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Την Κυριακή λέτε.

Όμως, υπέστησαν, κύριε Υπουργέ, όλο αυτό το χρονικό διάστημα αυτήν την ταλαιπωρία. Και μάλιστα διαβάζω στα στατιστικά στοιχεία ότι με τη μεταφορά των λεωφορείων του Οργανισμού Σιδηροδρόμων Ελλάδος το κόστος πήγε στο τριπλάσιο. Άγγιξε περίπου από τα 2 εκατομμύρια τα 6 εκατομμύρια. Όλο αυτό είναι μια οικονομική επιβάρυνση. Δεν έγινε ένα σωστό χρονοδιάγραμμα.

Θα μπούμε και στα άρθρα. Βλέποντας όμως ότι είναι ένα νομοσχέδιο πολύ επιφανειακό και επιδερμικό, κατά περίπτωση, δεν μιλάει για ουσιαστική αντικατάσταση ενός σιδηροδρομικού δικτύου. Δεν μπορεί σήμερα, και στην εκλογική μου περιφέρεια, στις Σέρρες στην κεντρική και ανατολική Μακεδονία, ένα λεωφορείο να κάνει από τις Σέρρες στη Θεσσαλονίκη μία ώρα και το τρένο να κάνει περίπου τέσσερις ώρες, γιατί η γραμμή είναι πεπαλαιωμένη, εδώ και τουλάχιστον περίπου έναν αιώνα.

Το σίγουρο είναι ότι μπαίνοντας σε μια μελέτη που είδα από ξένα ειδησεογραφικά πρακτορεία -μια μελέτη της ομάδας Transport Environment- εκεί θα δούμε είκοσι επτά σιδηροδρομικές εταιρείες στην Ευρώπη, όπου μόλις οι έντεκα σιδηροδρομικές εταιρείες έχουν πάρει ένα καλό βαθμό, 7,7 περίπου με κλίμακα το 10.

Τι σημαίνει αυτό; Ενώ η ιταλική εταιρεία «Trenitalia» έρχεται στις πρώτες θέσεις ποιότητας υπηρεσιών στους πολίτες, τουναντίον -προσέξτε τώρα το τραγελαφικό- η «Hellenic Train» μαζί με τη «Eurostar», μια άλλη εταιρεία- είναι στις τελευταίες θέσεις. Η ιταλική εταιρεία, δηλαδή η μία, είναι στην κορυφή και η άλλη είναι στην τελευταία θέση. Εμείς όμως έχουμε αυτή την εταιρεία, που είναι στις τελευταίες θέσεις.

Η αξιολόγηση στις είκοσι επτά σιδηροδρομικές εταιρείες έγινε με βάση την προσφορά που γίνεται προς τους πολίτες, δηλαδή την παροχή υπηρεσιών, που είναι η ασφάλεια, που είναι οι μετακινήσεις στην ώρα τους, η ανταπόκριση και οι τιμές των εισιτηρίων.

Στην Ευρώπη μάλιστα, η Ευρωπαϊκή Επιτροπή θέλει να ρίξει τις τιμές εισιτηρίων στα τρένα -είναι και μια ανακοίνωση της Ούρσουλα φον ντερ Λάιεν αυτό- διότι θα πρέπει να μην είναι στο ύψος των αεροπορικών εισιτηρίων.

Όμως, στην Ελλάδα αυτή τη στιγμή αν δείτε το τρένο, κύριοι Υπουργοί, από Αθήνα προς Θεσσαλονίκη κάνει περισσότερες ώρες, διότι πλέον μετά το δυστύχημα των Τεμπών, επειδή η γραμμή είναι πεπαλαιωμένη ή δεν ενδείκνυται για αυτά τα τρένα που έχουμε πάρει από τους Ιταλούς -το «Ασημένιο Βέλος», το «Λευκό Βέλος», το «Frecciabianca» ή το «Frecciargento», που λένε οι Ιταλοί- δεν μπορεί, με αποτέλεσμα ο κόσμος να μην το προτιμά διότι οι ώρες είναι πολλές.

Άρα, αυτά τα τρένα που αγοράστηκαν, τα λεγόμενα «pendolino» ή εκκρεμές των Άλπεων, οι Ελβετοί, που είναι στις πρώτες θέσεις, τα έχουν κατηγορήσει τα τρένα τα οποία παίρνουν, λέει, εύκολα φωτιά και μας πάει η μνήμη μας και στο δυστύχημα των Τεμπών.

Τώρα, απέναντι σε όλα αυτά τα οποία λέτε, εμείς θα περιμέναμε ως Ελληνική Λύση πρώτον, να έχετε ένα χρονοδιάγραμμα αντικατάστασης του σιδηροδρομικού δικτύου, να ενδείκνυται γι’ αυτά τα τρένα.

Δεύτερον, να υπάρχει μια ουσιαστική εκπαίδευση των μηχανοδηγών, αν θέλετε, σε ένα υψηλό επίπεδο εκπαίδευσης, για να μην έχουμε αυτά τα οποία είχαμε με τον μηχανοδηγό.

Τρίτον, η συντήρηση και το σιδηροδρομικό υλικό να περάσει τουλάχιστον στη Ρυθμιστική Αρχή Σιδηροδρόμων, στη ΡΑΣ, γιατί εδώ υπάρχει τελευταία και ένα παράπονο από τους μηχανοδηγούς ότι δεν γίνεται κλάδεμα δένδρων, με αποτέλεσμα να υπάρχει πρόβλημα ορατότητας για τους μηχανοδηγούς.

Θα περιμέναμε, επίσης, να μας πείτε πόσα αστέρια ασφάλειας έχουν τα τρένα που πήραμε από τους Ιταλούς, για να μπορέσει επιτέλους ο κόσμος να αποκτήσει μια εμπιστοσύνη για το σιδηροδρομικό δίκτυο.

Πώς είναι η κατάσταση σήμερα; Τραγική από τις αφύλακτες διαβάσεις. Είχαμε επτακόσιες σαράντα μία διαβάσεις. Έχουν μειωθεί. Αυτήν την ώρα που μιλάμε υπάρχουν διακόσιες ενενήντα δύο αφύλακτες διαβάσεις. Οι τριαντα οκτώ μάλιστα ήταν στον Έβρο. Και μάλιστα έγινε μια συμφωνία με μια ιδιωτική εταιρεία security, αλλά αν δείτε, αυτό δεν υλοποιήθηκε. Οι αφύλακτες διαβάσεις δίνουν πάρα πολλά ατυχήματα και δυστυχήματα στη χώρα.

Το μεγάλο αυτό τραγικό δυστύχημα στα Τέμπη το γνωρίσαμε δυστυχώς, γιατί είχε πολλές ψυχές που έφυγαν. Αν δείτε όμως τα στατιστικά, υπάρχουν πολλοί νεκροί, που δυστυχώς ενώ η ψυχή έχει την ίδια αξία περνάνε στα ψιλά γράμματα γιατί είναι ένας ή δύο, από συγκρούσεις αμαξοστοιχιών, ή βαγονιών, ή αφύλακτες διαβάσεις, που είναι ένα πάρα, πάρα πολύ μεγάλο ζήτημα.

Το λέω αυτό για τη ΡΑΣ, όπου μίλησε βέβαια στην επιτροπή η Πρόεδρος, η Ιωάννα Τσιαπαρίκου -αλλά πριν από αυτό το είχαμε εντοπίσει- η οποία μιλώντας στην εξεταστική επιτροπή είπε ότι η Ρυθμιστική Αρχή Σιδηροδρόμων δεν έχει στη δικαιοδοσία της το ανάλογο υλικό. Στο υλικό του ΟΣΕ –είναι γνωστό τοις πάσι- έχει γίνει ένα πλιάτσικο από πλευράς κλοπής όλων αυτών των υλικών που είχαμε στους σιδηροδρόμους.

Είναι αδήριτη ανάγκη να αναβαθμιστεί το σιδηροδρομικό δίκτυο. Ο καθείς το ξέρει. Διότι αυτή τη στιγμή υπάρχει πρόβλημα ασφάλειας. Εάν είχαμε ένα σιδηροδρομικό δίκτυο ουσιαστικό, σύγχρονο και γρήγορο, αυτό θα σήμαινε κάτι -που έχουμε εντοπίσει βέβαια και στην Ελληνική Λύση, το έχει πει και ο επικεφαλής μας Κυριάκος Βελόπουλος- ότι τα πολλά διόδια αυξάνουν το κόστος των εμπορευμάτων. Γι’ αυτό οι τιμές παίρνουν την ανιούσα στα σουπερμάρκετ για τον καταναλωτή. Το καταλαβαίνει ο καθένας.

Εάν δείτε τα τρία δυστυχήματα που έγιναν στην ιστορία των σιδηροδρόμων της Ελλάδας, είναι Δερβένι Κορινθίας 1968, Δοξαράς Λάρισας 1972, το πρώτο τριάντα τέσσερις νεκρούς, είκοσι έναν νεκρούς και πενήντα επτά νεκρούς πέρυσι στα Τέμπη. Αν πάει ο ιστορικός του μέλλοντος τώρα και κάνει μια αναφορά, θα δει ότι το ατύχημα, που μέχρι και τραγούδι από τον Πουλόπουλο έγινε, το «Άιντε ντε», το 1972 στον Δοξαρά, με σύγκρουση στις δύο αμαξοστοιχίες, είναι πανομοιότυπο με αυτό που έγινε στα Τέμπη.

Και ρωτάει ο καθείς, τον μισό αυτόν αιώνα που μεσολάβησε, τι συστήματα ασφαλείας έχουν μπει, όταν υπάρχουν ακόμη ραδιοτηλέφωνα σήμερα, της δεκαετίας του ’70, που χρησιμοποιούνται από το ανθρώπινο δυναμικό του ΟΣΕ. Αντιλαμβάνεστε τι θα πει ένας αναλυτής; Δεν έγινε σχεδόν απολύτως τίποτα.

Διότι βγαίνετε όλοι, μιλάτε για την περιβόητη σύμβαση 717, λέτε ότι μετά το 2014, που παρουσίασε ο Υπουργός αναλυτικά στατιστικά στοιχεία -και δεν το αμφισβητούμε- αλλά εδώ, κύριοι, τα προβλήματα είναι... Από τότε δεν μπορείς να έχεις δύο δυστυχήματα τα οποία είναι πανομοιότυπα. Άρα, δηλαδή η ιστορία επαναλαμβάνεται δυστυχώς ως τραγωδία.

Εάν πάμε στα άρθρα από το 1 ως το 6, θα δούμε ότι για παράδειγμα στο άρθρο 2, που έχουμε περιγραφή του αντικειμένου, εκεί οφείλουμε να διασφαλίσουμε να τηρηθούν οι κανόνες της αξιοκρατίας και η αποφυγή κατασπατάλησης δημοσίου χρήματος.

Στο άρθρο 3, η διαδικασία μετάβασης οφείλει να είναι πιο ξεκάθαρη, όπως και τα επιδιωκόμενα αποτελέσματα. Επιπρόσθετα, στη δημιουργία των νέων διοικητικών συμβουλίων πρέπει να επικρατήσει επιλογή βασιζόμενη σε πιο αξιολογικά κριτήρια, για να μην υπάρξουν κάποιες παρεμβάσεις, που έχουμε δει πολλές φορές.

Στο άρθρο 4, αλλαγές διαδικαστικού χαρακτήρα, όπου βεβαίως εδώ θα θέλαμε τη μεταβολή της εταιρικής επωνυμίας σε «Σιδηρόδρομοι Ελλάδος», η οποία θα προσαρμοστεί προκειμένου να περιληφθούν στην απορροφώσα οι δραστηριότητες, αλλά είναι καθαρά διαδικαστικού χαρακτήρα.

Στο άρθρο 5, επίσης, η αναφορά συνεχίζει να αφήνει ερωτηματικά σχετικά με το νέο οργανόγραμμα, που οφείλουν να δοθούν περισσότερες διευκρινιστικές πληροφορίες.

Στο άρθρο 6, εδώ πάλι μας βάζει σε έναν προβληματισμό, διότι είναι κυρίως διαδικαστικού χαρακτήρα και υπάρχει αυτό το συμπέρασμα και αυτές οι απορίες που προκύπτουν.

Σε ό,τι αφορά βεβαίως στο άρθρο 8, «Εφαρμόζονται… στο άρθρο 40 περί λειτουργίας και εποπτείας, περί διοικητικής ενίσχυσης στο άρθρο 43 και στο άρθρο 48» ανάμεσα στην ΟΣΕ, στην ΕΡΓΟΣΕ, τι επόπτευε τόσα χρόνια ο Υπουργός, όταν ξαναγυρνάμε στο σημείο μηδέν, ξαναγυρνάμε στο προγενέστερο σημείο;

Διότι η παραπομπή στην παράγραφο 2 του άρθρου 3 «περί κυριότητας σιδηροδρομικής υποδομής», εδώ δυστυχώς υπάρχουν κάποιες καταστάσεις που καθορίζονται από το Υπουργείο Υποδομών και Μεταφορών σε συμμόρφωση με την εθνική και ευρωπαϊκή νομοθεσία, δυστυχώς, όμως, δεν μπορεί να υπάρξει εμπιστοσύνη για την ασφάλεια και τη λειτουργία του δικτύου. Αυτά που λέγαμε πριν. Εναρμονίζεται μεν με την ευρωπαϊκή νομοθεσία, δεν υπάρχει, όμως, ένα ολοκληρωμένο οργανόγραμμα, που εμάς θα μπορεί τουλάχιστον να μας καλύψει για να πούμε ότι γίνεται μια ουσιαστική τομή και αλλάζει άρδην η εικόνα του σιδηροδρόμου.

Στο άρθρο 9 -τα πάω όσο μπορώ πιο γρήγορα λόγω του χρόνου- ορίζεται ότι το σιδηροδρομικό τροχαίο υλικό θα παραδίδεται στην κατάσταση που έχει κατά τον χρόνο έκδοσης της κοινής υπουργικής απόφασης. Κατά παρέκκλιση από κάθε άλλη διάταξη περί έλευσης στοιχείων ενεργητικού και παθητικού προς την εταιρεία «Σιδηρόδρομοι Ελλάδος» δεν υπόκεινται σε οποιονδήποτε φόρο συναλλαγής ή εισοδήματος ή άλλης φύσεως, τέλος, σε δικαίωμα υπέρ του δημοσίου ή οποιουδήποτε τρίτου. Από αυτήν την ενέργεια δηλαδή το δημόσιο φυσικά χάνει χρήματα, που θα εισπράττονταν αν πληρώνονταν οι ανάλογοι φόροι και τα ανάλογα τέλη. Υπάρχει δηλαδή χρήμα, το οποίο δεν το παίρνει το δημόσιο.

Φοβόμαστε ότι η συγχώνευση αυτή θα οδηγήσει σε μια υπερσυγκέντρωση της εξουσίας. Και όταν λέω «συγχώνευση», είναι η εταιρεία «ΕΡΓΟΣΕ» που έρχεται στον ΟΣΕ και συγχωνεύονται οι εταιρείες σε μία, σε έναν ενιαίο φορέα, εστιάζοντας αποκλειστικά, κύριοι, σε ιδιωτικά, επιχειρηματικά και οικονομικά ζητήματα και μειώνοντας την προσοχή από τον πραγματικό σκοπό. Όπου ο σκοπός ποιος είναι; Είναι η ποιότητα και η ασφάλεια του σιδηροδρομικού τομέα.

Πουθενά δεν αναφέρεται πως η απορροφώσα εταιρεία θα ανταποκριθεί στις ανάγκες για εξειδικευμένες και τεχνικές απαιτητικές ανακαινίσεις του σιδηροδρομικού δικτύου. Δηλαδή εδώ, κύριε Υπουργέ, παρουσιάζετε αυτό το action plan, το πλάνο δράσης, το οποίο εμάς όμως δεν μας ικανοποιεί για τους λόγους και τα ερωτηματικά τα οποία εγείρονται μέσα από αυτό το νομοσχέδιο το οποίο φέρνετε.

Πάμε στους αερολιμένες. Και διαβάζω με προσοχή ένα δελτίο Τύπου του Πανελλήνιου Συλλόγου Αερολιμενικών, στο άρθρο 18, όπου οι άνθρωποι ανησυχούν ακόμη και για την εθνική ασφάλεια της χώρας. Δεν γίνεται, λέει, καμμία αναφορά στο εύρος πρόσβασης που απονέμεται σε ιδιώτες προερχόμενους από εταιρείες δραστηριοποιούμενες στον χώρο της πολιτικής αεροπορίας σε έγγραφα και επιθεωρήσεις και λέει ότι τα πρόσωπα δεν δεσμεύονται από τις διατάξεις του δημοσιοϋπαλληλικού κώδικα, αλλά σχετίζονται με τον χώρο και είναι γνώστες της αεροπορικής αγοράς. Και τι λένε; Τίθεται το ζήτημα διασφάλισης του απορρήτου των πληροφοριών και της προστασίας των επιθεωρούμενων φορέων από διαρροή στοιχείων. Αντιλαμβάνεστε για τι θέμα μιλάνε;

Θα πρέπει να ληφθεί υπ’ όψιν ο άμεσος συσχετισμός της πολιτικής αεροπορίας με την εθνική άμυνα της χώρας, ιδίως σε ό,τι αφορά τη δυνατότητα πρόσβασης των ιδιωτών επιθεωρητών σε διαβαθμισμένα κρατικά έγγραφα. Και μάλιστα λέει -δεν το λέμε εμείς, απλά ανησυχούμε με αυτά τα οποία διατυπώνει ο Σύλλογος Αερολιμενικών, διότι τι λέει;- θα μπορούν ακόμη και αλλοδαποί ιδιώτες να μπουν υποψήφιοι για το μητρώο και αυτό εγείρει ανησυχία σχετικά με την πρόσβαση υπηκόων άλλων κρατών σε εμπιστευτικές πληροφορίες που αφορούν την εθνική ασφάλεια της χώρας. Το αντιλαμβάνεστε; Και μετά μιλάνε στη συνέχεια για τα εκατόν εβδομήντα δύο άτομα προσωπικό, το οποίο δεν επαρκεί. Μόνο εκατόν είκοσι είναι στην Αθήνα και είναι άσχετοι με τον χώρο.

Και μάλιστα το παραλληλίζουν με το δυστύχημα των Τεμπών για να πουν ότι έγιναν προσλήψεις και είκοσι πέντε μετατάξεις -άσχετων λέει- στην Αρχή Πολιτικής Αεροπορίας. Θα αναφερθώ σε άλλες χώρες, όπως είναι η Ιρλανδία και η Πορτογαλία. Ενώ σε εμάς είναι εκατόν εβδομήντα δύο, στην Ιρλανδία υπάρχουν εξακόσιοι ογδόντα πέντε υπάλληλοι για οκτώ αεροδρόμια και διακόσιοι πενήντα για έντεκα αεροδρόμια στην Πορτογαλία. Υπάρχει διαφορά οργάνωσης και αξιοποίησης ανθρώπινου δυναμικού σε αντίστοιχες χώρες. Η Πορτογαλία έχει περίπου τον ίδιο πληθυσμό, η Ιρλανδία εντάξει είναι μικρότερη, αλλά έχουν περισσότερους υπαλλήλους.

Στο άρθρο 20 αναφέρεστε για τα εκτός έδρας από εκατόν ογδόντα μέρες να μην υπερκεράσουν. Δεν επιτρέπεται να υπερβαίνουν αυτές. Όμως, εδώ μιλάμε ότι αν θέλουμε στα αεροδρόμια να έχουμε μια σωστή, εύρυθμη λειτουργία, θα πρέπει να υπάρχουν προσλήψεις μόνιμου χαρακτήρα. Και μάλιστα κύριοι, εκεί, θα μπορούσατε στη νησιωτική Ελλάδα να δώσετε το κίνητρο και τα εχέγγυα εντοπιότητας.

Υπάρχει ένα άρθρο, το άρθρο 21 το οποίο για μας είναι ένα άρθρο SOS. Υπό ποια έννοια; Λέτε ότι στο συγκεκριμένο άρθρο η τροποποίηση που προβλέπει είναι πλέον ότι ο ΕΟΔΑΣΑΑΜ υπόκειται και θα υποβάλλει ετησίως έκθεση πεπραγμένων στον Υπουργό Υποδομών και Μεταφορών και στον Πρόεδρο της Βουλής. Γιατί όχι και στη Βουλή; Γιατί αυτή η θολούρα; Δεν θα πρέπει να περνάει και από το ελληνικό Κοινοβούλιο, να εισάγεται και να εξετάζεται από την αρμόδια Κοινοβουλευτική Επιτροπή, ώστε να έχουν λόγο και άποψη όλα τα κόμματα; Γιατί μόνο κρεοντικά το περνάτε πάλι αυτό σε δύο μόλις πρόσωπα; Εκεί εμείς το έχουμε εντοπίσει και είναι πάρα πολύ σημαντικό.

Έρχομαι στο άρθρο 34 για τις δεκατέσσερις θέσεις μετακλητών υπαλλήλων, σε διάφορες υπηρεσίες του Υπουργείου Μετανάστευσης και Ασύλου. Αυτό δεν σταματάει να μας εκπλήσσει, διότι για τον Έλληνα φορολογούμενο θα είναι 411,63 χιλιάδες ευρώ το ετήσιο κόστος γι’ αυτούς τους εκλεκτούς. Το σύνολο δε της επιβάρυνσης για τις θέσεις στο Υπουργείο Μετανάστευσης και Ασύλου, ξεπερνάει κύριοι, τα 4 εκατομμύρια ευρώ.

Δεν είναι έξοδα αυτά κατά του φορολογούμενου βιοπαλαιστή Έλληνα μεροκαματιάρη; Ποιος τα πληρώνει όλα αυτά; Ποιος τα πληρώνει; Είναι πολλά τα έξοδα. Πρέπει να υπάρχει λελογισμένη οικονομική πολιτική και γι’ αυτό και αντιδρούμε επί αυτού του θέματος.

Τώρα, μέσα σε αυτή τη διαδικασία για κάτι φωτοβολταϊκά πάλι που γίνονται, είναι γνωστές οι θέσεις μας. Επίσης, υπάρχουν ρυθμίσεις που ξεχωρίζουν, όπως για το κτήριο της οδού Αρκαδίας 4 στους Αμπελόκηπους που υπέστη τις γνωστές ζημιές. Περιγράφεται η διαδικασία διενέργειας αυτοψίας και σύνταξης έκθεσης για το ακίνητο.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε.

Βλέπουμε πάλι ημίμετρα σε έκτακτες καταστάσεις που είχαν ως αποτέλεσμα ζημιές στην περιουσία των συμπολιτών μας, χωρίς καμμία ευθύνη. Πρέπει να τρέξουμε τις διαδικασίες τάχιστα. Οι άνθρωποι έχασαν το βιός τους, έχασαν την εστία τους, λόγω αυτής της τρομοκρατικής ενέργειας και δεν φταίνε σε τίποτα. Άρα εκεί πρέπει να κινηθούμε τάχιστα προς αποκατάσταση της ζημιάς.

Εν κατακλείδι, ο σιδηρόδρομος είναι μια πληγή για την Ελλάδα, είναι μια ζοφερή κατάσταση, τα προβλήματα λιμνάζουν. Θα θέλαμε πραγματικά να ενσκήψετε στο πρόβλημα αυτό με μια μεγαλύτερη διαβούλευση -όχι σε αυτόν τον χρόνο που φεύγει, αυτό το ημερολογιακό έτος- για να μπορέσουμε επιτέλους να κάνουμε ουσιαστικές τομές και για την εκπαίδευση και για να πληρωθούν θέσεις προσωπικού σε νευραλγικές θέσεις επαΐοντες εξειδικευμένοι και για το σιδηροδρομικό δίκτυο που είναι πεπαλαιωμένο και εγκαταλελειμμένο και να έχουμε crash test για τα τρένα.

Ακούστε τώρα τι γίνεται και ολοκληρώνω. Η «Hellenic Train» χρωστάει 100 εκατομμύρια στον ΟΣΕ, όπως λέει ο ΟΣΕ. Η «Hellenic Train» λέει, δεν τα χρωστάω. Μην μπούμε σε αυτή τη διελκυστίνδα και σε αυτή την αντιπαράθεση με τα οικονομικά στοιχεία.

Πρωτίστως, ο κόσμος θέλει στην ώρα τους τα τρένα, σωστές ανταποκρίσεις, χαμηλότερες τιμές εισιτηρίων και φυσικά πάνω απ’ όλα είναι η ασφάλεια, για την οποία πλέον δεν υπάρχει εμπιστοσύνη.

Σε ό,τι αφορά τέλος -είναι το τελευταίο που θα πω- την παράταση έρευνας σε περιοχές γεωθερμικού πεδίου εθνικού ενδιαφέροντος, αυτό είναι καλό. Πρώτον, είναι καλό διότι η γεωθερμία μπορεί να συμβάλει στην παραγωγή ηλεκτρικού ρεύματος, μετά και τις τελευταίες έρευνες που έχουν γίνει στη Λέσβο ή στη δική μου εκλογική περιφέρεια που έχει ένα μεγάλο γεωθερμικό πεδίο σε Λιθότοπο, Ηράκλεια Σιδηροκάστρο, Νιγρίτα. Και πάμε τώρα εκεί σε ένα νέο γεωθερμικό πεδίο.

Πρώτον, για να έχουμε ηλεκτρικό ρεύμα και ιαματικό τουρισμό και παραγωγή στον πρωτογενή τομέα, όπως είναι στον Δήμο Νέστου, που έχει κάνει ο δήμαρχος στη Χρυσούπολη Καβάλας και να πάμε σε μια πρωτογενή παραγωγή, μέσω του γεωθερμικού πεδίου. Δυστυχώς, όμως, ο νόμος είναι πεπαλαιωμένος. Διότι, όλοι μιλάτε για ΑΠΕ στην Κυβέρνηση, αλλά η γεωθερμία δεν θεωρείται ανανεώσιμη πηγή ενέργειας που είναι ζεστό νερό. Τουναντίον, θεωρείται μεταλλευτική δραστηριότητα. Δηλαδή, πρέπει κάποιος να πάρει άδεια από το Ινστιτούτο Γεωλογικών και Μεταλλευτικών Ερευνών. Δεν πρέπει να αλλάξει ο νόμος, για να υπερκεράσουμε κάθε γραφειοκρατική αγκύλωση, για να έχουμε, επιτέλους, έναν πρωτογενή τομέα, όπου θα αξιοποιήσουμε, στα έγκατα της γης, το γεωθερμικό πεδίο;

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς σας ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα έξι μαθήτριες και μαθητές και πέντε συνοδοί εκπαιδευτικοί από το 2ο Γυμνάσιο Γέρακα.

Η Βουλή σάς καλωσορίζει και σας ευχόμαστε καλά Χριστούγεννα και καλές γιορτές.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον ειδικό αγορητή από τη Νίκη, τον κ. Νικόλαο Βρεττό.

Παρακαλώ, κύριε Βρεττέ, έχετε τον λόγο.

**ΝΙΚΟΛΑΟΣ ΒΡΕΤΤΟΣ:** Ευχαριστώ πολύ, κύριε Πρόεδρε.

Κύριε Υπουργέ, κύριοι Υφυπουργοί, λίγες μέρες πριν τα Χριστούγεννα, μια σημαντική γιορτή, ίσως η σημαντικότερη για τη Χριστιανοσύνη, μια γιορτή ελπίδος, χαράς, αισιοδοξίας, φέρνετε ένα σοβαρό νομοσχέδιο που δεν εμπεριέχει κανένα από αυτά τα χαρακτηριστικά. Ίσα-ίσα είναι μια νομοθέτηση θλιβερή και έχει τα χαρακτηριστικά της κακής νομοθέτησης.

Φέρνετε ένα νομοσχέδιο για να εξυγιάνετε τον ταλαιπωρημένο ελληνικό σιδηρόδρομο, χρησιμοποιώντας μάλιστα στον τίτλο του, την έκφραση «Αναδιάρθρωση Σιδηροδρομικού Τομέα και Ενίσχυση Ρυθμιστικών Φορέων Μεταφορών». Έχει και κάτι «μαζεματάκια», για διάφορα άσχετα πράγματα, όπως τις τροπολογίες της τελευταίας στιγμής.

Ας μιλήσουμε, όμως, γι’ αυτό το νομοσχέδιο. Η εισηγήτρια της Νέας Δημοκρατίας είπε ότι «με αυτό το νέο σχήμα, που εσείς προτείνετε, επιδιώκετε να αποκτήσουν, να γίνουν, να καταστούν οι σιδηρόδρομοι ένα ασφαλές, οικονομικό, βιώσιμο μεταφορικό μέσο. Με αυτό το νομοσχέδιο, κανένα από αυτά τα τρία, που θα έπρεπε να είναι η ουσία της νομοθέτησης, δεν επιτυγχάνεται.

Κατά τη δική μας εκτίμηση -το είπαμε και στην επιτροπή, αλλά φαίνεται και από το πόσο βιαστικά έρχεται εδώ- είναι ένα «πλυντήριο». Ένα «πλυντήριο» ευθυνών μετά τα Τέμπη. Ένα πλυντήριο κυβερνητικών αποφάσεων, οι οποίες δεν έχουν καμμία απόδοση. Είναι ένα πλυντήριο οικονομικών, όπως πάντα κάθε μεταρρύθμιση αναδιάρθρωσης στον ΟΣΕ. Ήταν και ένας τρόπος να ξεπλυθούν χρέη, που έχουν φτάσει σε δυσθεώρητα ύψη.

Γιατί επιμένετε; Γιατί τελικά είστε όμηροι των συμφερόντων. Είστε όμηροι από επιλογή, όχι από αδυναμία. Γιατί αδυναμία την πρώτη φορά, αδυναμία και την δεύτερη;

Μα, εδώ και πενήντα χρόνια, δεν μάθατε ότι οι σιδηρόδρομοι, πλέον έτσι όπως τους χειρίζεστε και τους νομοθετείτε, έξι χρόνια με αυτήν τη μορφή της διακυβέρνησης που υπηρετείτε τώρα, ότι δεν είναι καθόλου ασφαλές και οικονομικό μέσο; Προφανώς, δεν είναι και βιώσιμο.

Έφερε ο Υπουργός Ανάπτυξης, την προηγούμενη εβδομάδα, μια νομοθεσία, για την επιχειρηματική βιωσιμότητα. Εσείς, μπορείτε με αυτόν τον σιδηρόδρομο, που φέρνει το νέο σχήμα, να καταθέσετε, να δημιουργήσετε έκθεση βιωσιμότητας;

Το ξέρετε ότι με τη νομοθέτηση του προηγούμενου Υπουργείου, του Υπουργείου Ανάπτυξης, θα έπρεπε ο ΟΣΕ να καταθέσει πρόταση έκθεσης βιωσιμότητας; Πώς να καταθέσει; Επομένως, ο όρος αναδιάρθωση να δούμε τι εννοεί, ποιον ωφελεί και για ποιον λόγο γίνεται. Διότι σίγουρα αυτό το νομοσχέδιο δεν συντελεί στο να εμπεδωθεί το αίσθημα ασφάλειας για τους χρήστες του μεταφορικού μέσου.

Έχει ειπωθεί και άλλες φορές και η ίδια η επικαιρότητα το επιβεβαιώνει ότι χθες, προχθές στον προαστιακό, στον Σταθμό της Παιανίας, δώσατε εντολή, κύριε Υπουργέ, να πάνε να κόψουν το κάγκελο, για να μην κάνουν οι χρήστες του προαστιακού παρκούρ; Πήγατε; Το είδατε; Είπαμε ότι αν αυτό το γεγονός συνέβαινε σε τριτοκοσμική χώρα, ο Υπουργός θα είχε παραιτηθεί. Σε μια πολιτισμένη χώρα, σαν και εμάς, θα είχε παραιτηθεί ο υπεύθυνος για αυτή την εμπειρία που είναι συνεχιζόμενη, δηλαδή να ανοίγει η πόρτα για να μπει και να βγει ο κόσμος μπροστά σε ένα κάγκελο. Αυτό είναι τρομερό σαν εικόνα.

Στη δική μας χώρα, που δεν έχει φτάσει το επίπεδο του σιδηροδρόμου και άλλα θέματα της τριτοκοσμικής -υπολείπεται κατά πολύ-, παραμένει ο σιδηρόδρομος και με το νέο σας νομοθέτημα να εξακολουθεί να είναι διαφθορείο. Διαφθορείο όχι μόνο οικονομικό, όπως ήταν πριν τα Τέμπη, αλλά διαφθορείο εγκληματικό, που η ανθρώπινη ζωή πλέον δεν υπολογίζεται.

Τελικά, αυτό το νομοσχέδιο έχει να κάνει όχι μόνο γιατί δεν μπορείτε, όπως είπα, αλλά γιατί αν είσαι τραπεζίτης και έχεις συνεργασία με αυτή την Κυβέρνηση, περνάς καλά. Οι άνθρωποι, οι πολίτες όχι απλώς δεν περνάνε καλά, αλλά καταστρέφονται. Δεν σας αφορά. Αν είσαι ασφαλιστική εταιρεία πάλι περνάς καλά και συνεργάζεσαι με την Κυβέρνηση.

Δεν θα μπορούσα να πω τίποτα περισσότερο, απλώς θα καταθέσω μετά μία απόφαση δική σας, κύριε Υπουργέ. Την έχετε υπογράψει στις 26-9-2024. Προφανώς θα σας ενημερώσουν οι συνεργάτες σας μετά, κύριε Υπουργέ, αλλά θα ήθελα να δείξετε μια προσοχή -δεν έχω την απαίτηση- σε αυτή την απόφαση που έχετε υπογράψει εσείς στις 26-9-2024 με αριθμό πρωτοκόλλου 190384 και θέμα: «Εξέταση της από 2-5-2024 ένστασης της κοινοπραξίας «ΑΚΤΩΡ ΑΤΕ», «AΒΑΞ Α.Ε.», «ΤΕΡΝΑ Α.Ε.», αναδόχου κατασκευής του έργου, υπολειπόμενες εργασίες ολοκλήρωσης υποδομής και των κτηριακών εγκαταστάσεων και κατασκευή υποδομής των ηλεκτρομηχανολογικών εγκαταστάσεων σηματοδότησης, των τηλεπικοινωνιών και ηλεκτροκίνησης, νέας διπλής σιδηροδρομικής γραμμής υψηλών ταχυτήτων Τιθορέα – Δομοκός. Αριθμός σύμβαση 635/2013» αν σας λέει κάτι «κατά της από 2-4-2024 πράξη της διευθύνουσας υπηρεσίας της «ΕΡΓΟΣΕ Α.Ε.», κατά τη δική μας εκτίμηση Πρωτόκολλο Διαπίστωσης Βλαβών» είναι ο τίτλος, δηλαδή, στην ουσία «με προϋπολογισμό μελέτης δημοπράτησης του έργου».

Και τι αποφασίζετε εσείς; Να χαρίσετε προς το παρόν, μέχρι να εισπραχθούν -εμείς πιστεύουμε ότι δεν θα εισπραχθούν, αλλά και αν εισπραχθούν θα είναι ανεπίκαιρα-, ένα έργο που από το 2013 έχει στοιχίσει 415 εκατομμύρια και για να μην πάει η ασφαλιστική εταιρεία, η οποία ήταν υπεύθυνη να ασφαλίσει αυτό το έργο, να καταβάλει 18 εκατομμύρια, αλλάζετε τη σύσταση της νομικής δομής των σιδηροδρόμων.

Τι λέει αυτή η δική σας απόφαση; Ότι μία εργολαβία που ξεκίνησε το 2013 και έπρεπε να τελειώσει το 2016, ακόμη και όταν η οριακή της προθεσμία έληγε το 2024, μετά τον «Ντάνιελ» τον Σεπτέμβριο του 2023 και που όριζε το Υπουργείο την επιτροπή για να εκτιμήσει τις συνέπειες και το κόστος των ζημιών από τον «Ντάνιελ», με διάφορες παρελκυστικές διαδικασίες, επιτρέψαν να τελειώσει σαν Υπουργείο η οριακή προθεσμία, -ήδη έχει αποζημιωθεί, λόγω του ασφαλιστηρίου, ο εργολάβος που ήταν εγκατεστημένος-, έτσι ώστε εσείς με τη δική σας απόφαση, η οποία είναι μεμπτή -αν είμαστε σε κράτος δικαίου, θα πρέπει να εξεταστεί ακριβώς ο λόγος-, επιτρέπετε να φύγει ένας εργολάβος από ένα έργο, ενώ έπαθε ζημιά προτού παραδώσει. Δεν αποδέχεται να πάρει τα χρήματα του ασφαλιστηρίου. Για ποιον λόγο; Για να μην εκτελέσει τις εργασίες. Αυτό εσείς πιστεύετε -επειδή βαρύνει εσάς- ότι είναι καλή νομοθέτηση; Πιστεύετε ότι αυτές οι αποφάσεις, που εσείς υπογράφετε, υπηρετούν το δημόσιο συμφέρον; Θα πείτε «Μα πριν από εμένα, τα ίδια έκαναν όλοι». Αυτό το κράτος δικαίου και ήθους υπηρετείτε; Αυτή είναι η διαδικασία; Να μην πω για τις αιτιάσεις, που ένας από τους βάσιμους λόγους που έκρινε η αρμόδια επιτροπή που είχε οριστεί, για να εξετάσει την ένσταση του εγκατεστημένου εργολάβου, ήταν ότι επειδή η μελέτη που εξυπηρετούσε είχε μελετηθεί για να προβλέψει για πενήντα χρόνια τις συνέπειες και την ανθεκτικότητα, εσείς τώρα λέτε με την πρόταση -και την κάνατε δεκτή εσείς με την υπογραφή σας αυτή την άποψη- ότι πρέπει να υπολογιστεί πλέον η καινούργια μελέτη για τα επόμενα ογδόντα χρόνια. Τι θα κάνετε, δηλαδή; Σε κάθε ζημιά, για να μην αποζημιώνονται οι εργολάβοι, που ευθύνονται για την παράδοση του έργου, θα στήνετε καινούργιες μελέτες και κάθε φορά θα ανεβάζετε τα έτη προβλεψιμότητας των γενικών συνθηκών;

Επομένως, όπως και να το δείτε αυτή η απόφασή σας είναι ένα μνημόνιο μιας κυβέρνησης όπου όχι απλώς δεν νομοθετεί, αλλά μπροστά σε κάθε συμφέρον της κάθε ασφαλιστικής εταιρείας -τώρα φτάσαμε και οι ασφαλιστικές εταιρείες να κάνουν ό,τι θέλουν και ό,τι επιθυμούν-, να κάνετε οποιαδήποτε πράξη πολιτική, η οποία -επαναλαμβάνω- σε ένα κράτος δικαίου θα ήταν όχι απλώς ελέγξιμη αλλά θα υπήρχε και σοβαρή απόδοση ευθυνών.

Ας δούμε λίγο το νομοσχέδιο, έτσι για να δούμε τελικά αυτή την αρχή που εσείς θέλετε να υποστηρίξετε και να την ενισχύσετε. Δεν μιλάω για την «Σιδηρόδρομοι» και τη μετονομασία και τη μετάβαση του διοικητικού συμβουλίου και το μεταβατικό χρονοδιάγραμμα της εταιρείας, που δεν είναι προσδιορισμένο, δεν έχει χρονοδιάγραμμα, δεν έχει στόχευση, δεν έχει επιλογή. Στο ποδάρι όλα. Είπατε εσείς «Μα ο ΑΦΜ του ΟΣΕ θα μείνει». Θα εξαφανιστούν, όμως, της «ΕΡΓΟΣΕ» και αυτό είναι το σημαντικό. Είπαμε, εσείς λειτουργείτε τη μία φορά διαλύοντας τον ΟΣΕ στα πλαίσια της ανταγωνιστικότητας, δημιουργώντας εταιρείες «ΓΑΙΑΟΣΕ», «ΕΡΓΟΣΕ» και τις υπόλοιπες ΟΣΕ και έρχεστε μετά από λίγο και τις συστήνεται ξανά. Γιατί; Διότι είναι ο μόνος φορέας που τελικά δεν είχε ανοίξει, δεν έχει ανταγωνιστικά κριτήρια. Και ποια είναι η απόδοση των υπηρεσιών; Δεν πας ποτέ στην ώρα σου, δεν έχεις τελικά, σε σχέση με τις υπηρεσίες, φτηνό τρόπο μεταφοράς και το κυριότερο, δεν ξέρεις αν θα βγεις ζωντανός.

Κύριε Υπουργέ, θα αναφέρω απλώς μία φράση -την είπα και στην επιτροπή- που είναι αυτούσια, όπως την είχε πει ο κ. Μητσοτάκης, προτού γίνει Πρωθυπουργός και που με σθένος το υπηρετούσε. «Εμείς δεν μπορούμε να ανεχόμαστε άλλο επιχειρήσεις, που στο όνομα της εξυπηρέτησης κάποιου αφηρημένου δημοσίου συμφέροντος, επιβαρύνουν τον Έλληνα φορολογούμενο με δισεκατομμύρια ευρώ, παρέχοντας υπηρεσίες -στην καλύτερη περίπτωση- κάτω του μετρίου». Εδώ δεν ισχύει το «κάτω του μετρίου». Ισχύει «υπηρεσίες οι οποίες στέλνουν μακάβρια διαπιστευτήρια στους οικείους των ανθρώπων που χρησιμοποιούν αυτό το μέσο».

Χαρακτηριστικό παράδειγμα τέτοιων δημοσίων υπηρεσιών αποτελείωσε το συσσωρευμένο έλλειμμα -τότε ήταν στα 15 δισεκατομμύρια- που έχει ξεπεράσει τα 20 δισεκατομμύρια διαχρονικά.

Σε σύγκριση δε, συνέχιζε και έλεγε, με την πνευμονία του ΟΣΕ, η Ολυμπιακή, κυρίες και κύριοι συνάδελφοι, έχει ένα απλό κρυολόγημα. Και έρχεστε εσείς, με δική σας υπογραφή, εφαρμόζοντας βεβαίως την πολιτική της Κυβέρνησης, την πολιτική του κ. Μητσοτάκη, όχι να μην πράξετε τίποτα από αυτά που ανέφερε τότε. Επομένως, ή υπήρχε ασχετοσύνη, ή υπήρχε καιροσκοπισμός, ή, τελικά, ήθελε και αποδείχθηκε ανίκανος, ή, το χειρότερο, αδύναμος να αντισταθεί στα οικονομικά συμφέροντα.

Συνέχιζε ο Κωστής Χατζηδάκης το 2013, δηλαδή τη χρονιά που υπογράφτηκε αυτή η σύμβαση, η 635, ότι θα έχει ολοκληρωθεί το σύνολο των έργων τηλεδιοίκηση-ηλεκτροδότηση-υποδομή-επιδομή κ.λπ. στον βασικό άξονα.

Καλά, ντροπή δεν υπάρχει! Αυτοί οι άνθρωποι, που είναι ό,τι πιο σημαντικό έχει να δείξει αυτή τη στιγμή το πολιτικό κατεστημένο, πώς αισθάνονται, ως ανυπολόγιστοι;

Θα ήθελα να πω και άλλα πραγματάκια, αλλά δεν έχει νόημα. Το λέω «πραγματάκια» όχι γιατί δεν είναι σοβαρά, αλλά γιατί πραγματικά θα είχαν λόγο σοβαρότητας, αν πραγματικά πιστεύατε, όπως δηλώσατε, ότι αυτό το νομοσχέδιο θα ήταν ένα νομοσχέδιο το οποίο θα έκανε έναν σιδηρόδρομο ασφαλές ως μέσο, οικονομικό για τους πολίτες και βιώσιμο για το κράτος.

Επομένως, θα ήθελα να αναφέρω κάτι σαν σημείο αναφοράς σχετικά με τον τρόπο διαχείρισης, στελέχωσης του ΕΟΔΑΣΑΑΜ.

Είπατε, κύριε συνάδελφε, για φωτογραφία και είπα μήπως εννοείτε για το νομοσχέδιο! Όχι. Το λέω αυτό, γιατί ήταν πολύ δυνατό και έχασα λίγο τον ειρμό μου.

Θα ήθελα, ολοκληρώνοντας, να πω ότι ούτε η δημιουργία μητρώου επιθεωρητών θα βοηθήσει αυτές τις ελεγκτικές αρχές να γίνουν ουσιαστικές. Το ξαναλέω: Είναι απαράδεκτο να νομοθετείτε ότι με πτυχίο δευτεροβάθμιας εκπαίδευσης, δηλαδή με απολυτήριο λυκείου θα μπορείτε να κάνετε επιθεωρητές σε τέτοιους σοβαρούς φορείς, που θα ερευνούν τέτοια ατυχήματα, όπως είναι αεροπορικά και σιδηροδρομικά ατυχήματα. Δεν μας λείπουν οι επιστήμονες που έχουν αυτά τα προσόντα και πρέπει να έχουν πτυχία.

Είναι προσβολή σήμερα να νομοθετείτε ότι με απολυτήριο λυκείου μπορεί κάποιος, επειδή είναι καταδρομέας ή έχει πετάξει ένα ελικόπτερο ή ένα παραπέντε, θα πρέπει να αξιολογείται, να στελεχώνεται, να εκπαιδεύεται με απόφαση του διοικητή της ΑΠΑ και αυτό να το κάνετε εσείς, ως νομοθέτης. Είναι προσβολή για όλα τα παιδιά μας που παίρνουν ένα κάρο πτυχία, βγάζουν δέκα σχολές για να πάρουν πτητικά, εξοντώνονται οικογένειες να τους δώσουν πτυχίο και εσείς θα βάλετε -εκεί είναι η φωτογραφία που με διέκοψε ο συνάδελφος- της φωτογραφίας.

Δεν μπορεί να λείπουν -με τόσους Έλληνες σπουδαγμένους, πάνω από τριακόσιες χιλιάδες, στο εξωτερικό- εμπειρογνώμονες που θα έρθουν να εξετάζουν αυτά και ζητάτε εσείς να νομοθετήσετε με απολυτήριο λυκείου να είναι το προσόν το μόνο και η εκπαίδευση που μετά θα τους κάνει η υπηρεσία. Διότι εκεί είναι το θέμα, ότι δεν ξέρω ποιος Υπουργός ή Πρωθυπουργός θα πει στον διοικητή «πάρε και αυτό το παιδί, δικό μας παιδί είναι, έχει τα χαρακτηριστικά, τελείωσε το λύκειο». Θα πάει να ελέγξει το ατύχημα. Τι θα βγάλει; Ό,τι του πουν.

Είναι ντροπή! Εγώ ζητώ, έστω και την τελευταία στιγμή, να απαλείψετε το προσόν να είναι δευτεροβάθμιας εκπαίδευσης.

Όσον αφορά μια παράταση ρυθμίσεων, γιατί σε αντιδιαστολή με το προηγούμενο νομοσχέδιο του Υπουργείου Ανάπτυξης, κάπου βάζετε παράταση σύμβασης μισθώσεων χειμερινών-θερινών κινηματογράφων. Τους δίνετε το δικαίωμα της παράτασης, χωρίς όμως αναπροσαρμογή του μισθίου. Και ρωτώ: Τι είναι αυτή, δηλαδή; Άλλη φωτογραφία; Πόσα θερινά σινεμά ή θέατρα έχουμε, έτσι ώστε εσείς τους δίνετε το δικαίωμα να παραμείνουν κατά έναν χρόνο -δικό σας νομοσχέδιο είναι- χωρίς αύξηση;

Ο προηγούμενος Υπουργός νομοθέτησε αντίστοιχα και είπε ότι παρατείνεται για έναν χρόνο ακόμα μέχρι το 2025 -θεμιτό- αλλά με αύξηση 3%. Δηλαδή, εδώ εσείς για ποιον λόγο στερείτε το δικαίωμα, εφόσον τους κάνουμε τη χάρη να μείνουν άλλο έναν χρόνο, να μην πληρώσουν και 3%, έστω και αν ο πληθωρισμός είναι κάτι λιγότερο, σύμφωνα με τις δικές σας ανακοινώσεις;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνοντας, για να μην καταχραστώ τον χρόνο, θα ήθελα πραγματικά να πω, μιας και φέρατε τροπολογία σχετική με τις τράπεζες, ότι κάποια στιγμή, θα περιορίσουν κάποια προπληρωμένα, προεισπραγμένα έσοδα, θα πάψουν πλέον να τα εισπράττουν. Βάλτε τις τράπεζες να φτιάξουν την πολυκατοικία από την τρομοκρατική ενέργεια.

Είστε τυχεροί, να ευγνωμονείτε τον Θεό που αυτή η βόμβα έσκασε και είχε θύμα μόνο έναν τρομοκράτη και έναν τραυματία. Οι ζωές όλων αυτών των ανθρώπων διαλύθηκαν. Μπορεί να ήταν και αυθαίρετα. Με τόσα λεφτά που χαρίζετε στον ΟΣΕ, τους βάζετε να πληρώσουν, αν σε είκοσι μέρες δεν ενταχθούν στο πρόγραμμα, γιατί είχαν βγάλει έναν ημιυπαίθριο; Έτσι συμψηφίζετε τη ζωή των απλών ανθρώπων;

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΝΙΚΟΛΑΟΣ ΒΡΕΤΤΟΣ:** Έναν ημιυπαίθριο, ένα μπαλκόνι σε μια ρημαγμένη πολυκατοικία θα τη βάλετε εσείς με την υπογραφή σας να τηρήσει όλους τους νόμους; Πάρτε τους τραπεζίτες, φίλοι σας είναι, βάλτε τους να φτιάξουν την πολυκατοικία και αφήστε και έναν φτωχό να έχει έναν ημιυπαίθριο τρία τετραγωνικά. Εδώ στον ΟΣΕ 20 δισεκατομμύρια έχουν φαγωθεί!

Ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Βρεττό.

Θα δώσω τον λόγο τώρα στην ειδική αγορήτρια από την Πλεύση Ελευθερίας, την κ. Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, όχι ότι δεν μας έχετε συνηθίσει! Μας έχετε συνηθίσει στην προχειρότητα, στις βιαστικές νομοθετικές κινήσεις χωρίς λόγο και αιτία. Στις επιτροπές πέρασε το νομοσχέδιο σε συνεδριάσεις, παραβιάζοντας πλήρως τον Κανονισμό και τις χρονικές αποστάσεις που επιβάλλεται να έχουν οι συνεδριάσεις, ώστε να ωριμάζει ένα νομοσχέδιο στη συνείδηση των Βουλευτών και να μπορούν, λαμβάνοντας υπ’ όψιν την κοινωνία και τους φορείς, να εκφράζονται. Αφ’ ενός αυτό.

Αφ’ ετέρου, η έκθεση της Επιστημονικής Υπηρεσίας της Βουλής, πραγματικά, είναι κόλαφος σήμερα σε σχέση με τον τρόπο που νομοθετείτε. Ήδη επί του τίτλου, με την πρώτη παρατήρηση σας δηλώνουν ότι παραβιάζετε το εγχειρίδιο νομοπαρασκευαστικής μεθοδολογίας, διότι ο τίτλος του νομοσχεδίου δεν αποδίδει το πλήρες αντικείμενο του νομοσχεδίου. Και πώς να το αποδίδει, εξάλλου, αφού μόνο το Α΄ και το Β΄ Μέρος είναι που τέθηκαν σε διαβούλευση. Το Γ΄ και το Δ΄ Μέρος δεν τα θέσατε ποτέ σε διαβούλευση. Τα άρθρα 28 έως και 35 δεν δόθηκαν ποτέ στην κοινωνία και στους φορείς να τα σχολιάσουν και να τοποθετηθούν σε διατάξεις που αφορούν άμεσα στην οικονομικοπολιτική ζωή του τόπου.

Επίσης, πριν από λίγο έμαθα από φορείς της Θήρας ότι αποσύρατε το άρθρο 2 της τροπολογίας με αριθμό 298, την οποία καταθέσατε -επειδή εργάζεστε πάρα πολύ σκληρά στην Κυβέρνηση!- ώρα 23.52΄ στις 17 Δεκεμβρίου, όπως και τις άλλες τροπολογίες 23.57΄ η 299, 00.30΄ η 300 στις 18 Δεκεμβρίου.

Το άρθρο 2, λοιπόν, που αφορά στην κατασκευή νέου λιμένα Θήρας αποσύρθηκε τελικά; Θα μας το πείτε; Υπήρξαν οξύτατες αντιδράσεις για το ξεπούλημα του λιμανιού της Θήρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Απλώς, το άρθρο 2 δεν φεύγει, να ξέρετε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Δεν φεύγει;

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Προφανώς!

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Εντάξει. Άρα, οι πληροφορίες είναι εσφαλμένες, γιατί από τις οξύτατες αντιδράσεις με ενημέρωσαν ότι και το άρθρο 2 της τροπολογίας σας φεύγει από την τροπολογία, που την καταθέσατε μόλις προχθές. Το «προχθές» κατ’ επίφαση. Το 23.52΄ είναι χθες, ουσιαστικά, στις 18 Δεκεμβρίου.

Σε κάθε περίπτωση, λοιπόν, παρά το εσπευσμένο αυτού του νομοσχεδίου, με την παραβίαση όλων των κανόνων, του Κανονισμού, του εγχειριδίου νομοπαρασκευαστικής μεθοδολογίας, θα πρέπει να τοποθετηθούμε και θα τοποθετηθούμε.

Στην Ελλάδα, είχαμε την ιδιωτικοποίηση και τον κατακερματισμό των κρατικών επιχειρήσεων, άλλη εταιρεία για τη συντήρηση του δικτύου, άλλη για την εκμετάλλευση-παροχή του αγαθού στους πολίτες. Στο όνομα του κέρδους, σε κάθε «ήταν η κακιά η ώρα» είδαμε την «ΤΡΑΙΝΟΣΕ» να στρέφεται κατά «ΓΑΙΑΟΣΕ» -και εδώ να επισημάνουμε ότι η έκθεση της Επιστημονικής Υπηρεσίας σάς λέει ότι ακόμη και την επωνυμία αυτής της εταιρείας την έχετε δηλώσει με εσφαλμένο τρόπο, «ΓΑΙΟΣΕ», όχι «ΓΑΙΑΟΣΕ»- «ΕΡΓΟΣΕ» και ελληνικού κράτους. Κατά όλων αυτών στράφηκε η «ΤΡΑΙΝΟΣΕ».

Η Κυβέρνηση, λοιπόν, προχωράει τώρα σε μια συγχώνευση «ΕΡΓΟΣΕ» και ΟΣΕ -μεγαλόπνοο σχέδιο όντως- και στη μεταφορά αρμοδιότητας διαχείρισης σιδηροδρομικού τροχαίου υλικού της «ΓΑΙΑΟΣΕ Α.Ε.», αψηφώντας και περιφρονώντας την ανάγκη ρύθμισης προηγούμενων μικρόπνοων σχεδίων που θα δικαιολογούσαν το σημερινό εγχείρημα επί ασφαλούς βάσης.

Ο Εθνικός Οργανισμός Αεροπορικών και Σιδηροδρομικών Ατυχημάτων και Ασφάλειας Μεταφορών, ΕΟΔΑΣΑΑΜ, στις αρχές του 2024 με έγγραφο, κατεπείγουσα σύστασή του, στο Υπουργείο Μεταφορών, τον ΟΣΕ, τη «ΡΑΣ» και την «ΓΑΙΑΣΟΕ», έκρουσε τον κώδωνα για σοβαρό κίνδυνο ασφαλείας στον σιδηρόδρομο. Ανέλυσε την ασφάλεια επικοινωνίας που προηγήθηκε του εγκλήματος των Τεμπών, και η οποία εξακολουθεί να αποτελεί κοινή πρακτική μέχρι σήμερα, εντοπίζοντας και επισημαίνοντας δύο κρίσιμα κενά ασφαλείας: «Η μετάδοση μηνυμάτων σχετικών με την ασφάλεια στερείται δομής -για παράδειγμα σωστός προσδιορισμός των συνομιλητών και των τοποθεσιών- μεθοδολογίας -ανάγνωσης, διόρθωσης λαθών- και χρήσης διεθνώς συμφωνημένης ορολογίας και κανόνων επικοινωνίας. Με τον τρόπο αυτό δεν δημιουργείται καμμία βεβαιότητα ότι ένα μήνυμα έχει μεταδοθεί με σαφήνεια, έχει κατανοηθεί σωστά, και ως εκ τούτου κρίσιμες πληροφορίες μπορούν να παρεξηγηθούν ή να παρερμηνευθούν λόγω ασαφών ή διφορούμενων εκφράσεων». «Ο ασύρματος VHF χρησιμοποιείται ευρέως ως ανοικτό κανάλι επικοινωνίας για την ανταλλαγή κάθε είδους πληροφοριών. Η χρήση του ίδιου ασυρμάτου ως προτιμώμενου/μόνιμου μέσου επικοινωνίας, για επικοινωνίες, σχετικές με την ασφάλεια, μεταξύ σταθμάρχη και οδηγών, δημιουργεί μια κατάσταση στην οποία δεν είναι δυνατόν να δοθεί προτεραιότητα στις επικοινωνίες σχετικές με την ασφάλεια, έναντι όλων των άλλων επικοινωνιών. Αυτό μπορεί να έχει ως αποτέλεσμα να διακόπτονται σημαντικά μηνύματα στη συνομιλία ή να μην λαμβάνονται με σαφήνεια, λόγω της έντονης ραδιοεπικοινωνίας, του στατικού θορύβου ή και παρεμβολής της ραδιοεπικοινωνίας».

Το τρομακτικό είναι ότι αυτή η σύσταση ασφαλείας έγινε έναν χρόνο μετά το πολύνεκρο έγκλημα στα Τέμπη, για να αποκαλυφθεί ότι τίποτα δεν έχει αλλάξει από τότε έως και σήμερα και ότι οι κατά καιρούς ισχυρισμοί της Κυβέρνησης είναι κενό γράμμα. Η σύσταση ασφαλείας του ΕΟΔΑΣΑΑΜ ανέφερε ξεχωριστά τις ευθύνες που έχουν τα πρόσωπα στα οποία απευθύνθηκε και τις πρωτοβουλίες/μέτρα που πρέπει να υιοθετήσουν μετά από μεταξύ τους συνεργασία χωρίς καθυστέρηση προτείνοντας τις εξής αλλαγές, και αξίζει να αναφερθούμε σε αυτές: Μια μεθοδολογία επικοινωνίας που σχετίζεται με την ασφάλεια και σέβεται τις απαιτήσεις του εκτελεστικού κανονισμού 2023/1693 της επιτροπής, για την τροποποίηση του εκτελεστικού κανονισμού 2019/773 σχετικά με τις τεχνικές προδιαγραφές διαλειτουργικότητας για το υποσύστημα λειτουργίας και διαχείρισης της κυκλοφορίας του σιδηροδρομικού συστήματος εντός της Ευρωπαϊκής Ένωσης, και ιδίως του προσαρτήματος Γ. Ένα μέσο επικοινωνίας που επιτρέπει την άμεση επαφή ένας προς έναν μεταξύ των σταθμαρχών και των μηχανοδηγών για όλες τις επικοινωνίες που σχετίζονται με την ασφάλεια.

Ο ΕΟΔΑΣΑΑΜ έθεσε προ των ευθυνών του το Υπουργείο Μεταφορών και όλους τους εμπλεκόμενους φορείς, εξηγώντας για ποιους λόγους τούς αφορά η επείγουσα σύσταση ασφαλείας και συγκεκριμένα: Τη ΡΑΣ, ως Εθνική Αρχή Ασφάλειας, για τα καθήκοντα που ορίζονται στα άρθρα 16 και 17 της οδηγίας 2016/798 για την ασφάλεια των σιδηροδρόμων. Τον OΣΕ, ως διαχειριστή υποδομής, ο οποίος οφείλει να καταρτίσει, σύμφωνα με το παράρτημα II σημείο 5.1.1 του κατ’ εξουσιοδότηση κανονισμού 2018/762 της επιτροπής, την κατάλληλη μεθοδολογία επικοινωνίας και το Βιβλίο Εντύπων, καθώς και ένα σχέδιο εφαρμογής, συμπεριλαμβανομένων των χρονοδιαγραμμάτων κατάρτισης, το οποίο ορίζει φιλόδοξες προθεσμίες για την εφαρμογή των τροποποιημένων επιχειρησιακών διαδικασιών και την εφαρμογή των κατάλληλων μέσων επικοινωνίας. Όλες τις σιδηροδρομικές επιχειρήσεις, που οφείλουν να παρέχουν εκπαίδευση στους μηχανοδηγούς και το σχετικό προσωπικό. Τη «ΓΑΙΟΣΕ», ως κάτοχο του μεγαλύτερου μέρους των σιδηροδρομικών οχημάτων που κυκλοφορούν στο ελληνικό δίκτυο. Το Υπουργείο Υποδομών και Μεταφορών, για τη διευκόλυνση των προτεινόμενων αλλαγών, οι οποίες μπορεί να περιλαμβάνουν την τροποποίηση ή την απόσυρση νομικών πράξεων, και για την κάλυψη της ευθύνης του κράτους-μέλους σύμφωνα με το άρθρο 4 της οδηγίας 2016/798 για την ασφάλεια των σιδηροδρόμων.

Προκειμένου να διασφαλιστεί η συστημική και βιώσιμη αλλαγή, είναι, επίσης, ζωτικής σημασίας να δρομολογηθούν και να πραγματοποιηθούν οι απαραίτητες βελτιώσεις με τον εντοπισμό και την επίλυση τυχόν εμποδίων που αντιμετωπίζουν όλοι οι ενδιαφερόμενοι φορείς, ιδίως οι τελικοί χρήστες. Κατόπιν πρότασης του αναπληρωτή πρόεδρου, το συμβούλιο ομόφωνα συμφώνησε με την πρόταση υιοθέτησης της ανωτέρω κατεπείγουσας σύστασης ασφαλείας.

Η με τον ν.5014/2020, 21-1-2023, θεσμοθέτηση του Εθνικού Οργανισμού Διερεύνησης Αεροπορικών και Σιδηροδρομικών Ατυχημάτων και Ασφάλειας Μεταφορών συγκροτήθηκε σε σώμα -αντί ως οφείλατε άμεσα- από τη δημοσίευση του νόμου, μήνες αργότερα και πολύ ύστερα από το έγκλημα των Τεμπών, ήδη από τον Σεπτέμβριο 2023. Ήδη έγινε γνωστό, κατά τη συνεδρίαση ακρόασης φορέων στο παρόν νομοσχέδιο, ότι ο ΕΟΔΑΣΑΑΜ θα παρουσιάσει το πόρισμά του επί των γεγονότων που κατέστησαν αναπόφευκτη τη μετωπική σύγκρουση των δύο τρένων στα Τέμπη και τη συνεπεία της έκρηξης -που ακόμα δεν έχει ερευνηθεί πλήρως από τις ανακριτικές αρχές, πώς συνέβη μετά τη σύγκρουση και προκάλεσε τον μετά τη σύγκρουση μαρτυρικό θάνατο επιζώντων- στους επόμενους δύο μήνες από τη συζήτηση του παρόντος.

Η Πρόεδρος της Πλεύσης Ελευθερίας σάς έθεσε το ερώτημα, στο πλαίσιο του κοινοβουλευτικού ελέγχου, πώς εξηγείτε ότι είναι γνωστό στην Κυβέρνηση ο χρόνος κατάθεσης του εν λόγω πορίσματος;

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Σας απάντησα.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Επαναφέρω το ερώτημα της Προέδρου, γιατί είναι βαθιά ανησυχητικό ότι συμβαίνουν ανακοινώσεις τέτοιου τύπου, που καταδεικνύουν μια στενή παρακολούθηση της δράσης της ανεξάρτητης αυτής αρχής.

Ήδη, λοιπόν, από τον Ιανουάριο του 2024, δηλαδή έναν χρόνο σχεδόν μετά το έγκλημα στα Τέμπη, στο Υπουργικό Συμβούλιο προαναγγέλθηκε η δημιουργία ενός νέου φορέα, στον οποίο εντάσσεται η «ΕΡΓΟΣΕ» και ο ΟΣΕ, που θα είχε όλες αυτές τις αρμοδιότητες. Ο νέος ΟΣΕ θα έχει την ευθύνη για όλα τα θέματα ασφάλειας και βελτίωσης του δικτύου και θα εξοπλιστεί με σύγχρονα συστήματα. Η αναδιοργάνωση του ΟΣΕ χρηματοδοτείται από το Ταμείο Ανάκαμψης. Και είναι γεγονός ότι η έως τώρα λειτουργία των τριών εταιρειών που εμπλέκονται με σιδηροδρομικό έργο με πολλαπλές κοινές αρμοδιότητες και διεπιφάνειες, παράλληλες αντικρουόμενες συμπληρωματικές αρμοδιότητες, έχει σαν αποτέλεσμα την αδυναμία ενιαίου στρατηγικού σχεδιασμού, συντονισμού, ανάπτυξης, συντήρησης, διαχείρισης πλήρους ελέγχου του σιδηροδρομικού δικτύου. Προέβη εν συνεχεία στην κατάρτιση του παρόντος νομοσχεδίου, το οποίο καθορίζει τη δημιουργία του νέου φορέα που θα πραγματοποιηθεί, όμως, διά συγχώνευσης της σχετικής οριστικής συμβάσεως, καταρτιθησομένης δι’ ιδιωτικού εγγράφου, κατά παρέκκλιση δηλαδή του άρθρου 15 του ν.4601/2019.

Και τι λέτε; Για ποιον λόγο γίνεται αυτό; Για λόγους επίσπευσης της διαδικασίας. Και δεν είναι βυζαντινισμός η ένστασή μας, ούτε τυπολατρία του δημοσίου εγγράφου, ούτε αφορά ένσταση επί μιας τυπικής διαδικασίας. Είναι ένσταση ουσίας. Όταν δεν θέλουμε και δεν δυνάμεθα να ακολουθήσουμε τη διαδικασία που νόμος προβλέπει, εκδίδουμε μια νέα διάταξη νόμου -είναι κάτι σύνηθες στην Κυβέρνησή σας- που παραβιάζει, αγνοεί και καταπατά την προηγούμενη. Προβήκατε στην εκπόνηση του σχετικού νομοσχεδίου, αγνοώντας παντελώς αρμόδιους φορείς, όπως για παράδειγμα την Πανελλήνια Ομοσπονδία Σιδηροδρομικών και Μέσων Σταθερής Τροχιάς, η οποία ήδη από τον Φεβρουάριο του τρέχοντος έτους αιτήθηκε, χωρίς αποτέλεσμα, να παραβρίσκεται εκπρόσωπός της σε όλες τις διαδικασίες της διαμόρφωσης του σχεδίου νόμου, με εκπρόσωπο της ομοσπονδίας.

Το νομοσχέδιό σας, λοιπόν, για τη συγχώνευση δια απορροφήσεως των εταιρειών ΟΣΕ και «ΕΡΓΟΣΕ» αποτελεί μια εμπλουτισμένη αντιγραφή των παραπάνω εξαγγελιών σας και ένα γενικό γενικόλογο νομοσχέδιο για την αναδιάρθρωση του σιδηροδρομικού τομέα στην Ελλάδα. Σκόπιμο θα ήταν να περιλαμβάνει τουλάχιστον ένα μεταβατικό οργανόγραμμα της νέας εταιρείας «Σιδηρόδρομοι Ελλάδος ΜΑΕ» με σαφή περιγραφή των θέσεων, διακριτών αρμοδιοτήτων, υποχρεώσεων κάθε διοικητικής μονάδας, με καθορισμένες σαφείς ροές εργασίας, καθώς και καταγεγραμμένες ισχυρές διαδικασίες λήψης αποφάσεων. Ενδεχομένως το οριστικό οργανόγραμμα θα προκύψει σε δεύτερο χρόνο, σε συνεργασία με εξειδικευμένους φορείς. Επειδή στο παρόν νομοσχέδιο δεν υπάρχει δεσμευτικό οργανόγραμμα, θα πρέπει να υπάρξει σαφής αναφορά για δεσμευτικό χρονοδιάγραμμα υλοποίησης, τόσο του μεταβατικού, όσο και του οριστικού οργανογράμματος.

Τα ερωτήματα, λοιπόν, είναι πολλά. Θα καταργηθεί ο ΑΦΜ του ΟΣΕ; Θα αποκτήσει νέο ΑΦΜ η εταιρεία «Σιδηρόδρομοι Ελλάδος Α.Ε.»; Πώς θα απεικονιστούν τα παραπάνω στην υποχρεωτική εκ της νομοθεσίας ηλεκτρονική δημοσιότητα στο ΓΕΜΗ; Με ποια κριτήρια αξιολόγησης θα διοριστεί η νέα διοίκηση της εταιρείας «Σιδηρόδρομοι Ελλάδος»; Θα εφαρμοστεί ο νόμος-Κεραμέως με την επιλογή διοικήσεων δημοσίου από το ΑΣΕΠ, τη στιγμή που ακόμα, μέχρι και σήμερα, η διοίκηση του ΑΣΕΠ δεν έχει επιλεγεί; Προβλέπεται η μονιμοποίηση, κατ’ επέκταση η εφαρμογή, του άρθρου 65 του ν.4635/2019 περί υποχρεωτικής απασχόλησης μόνο μισθωτών εργαζομένων στις επιχειρήσεις, στη νέα εταιρεία που θα δημιουργηθεί, των σήμερα απασχολουμένων με μπλοκάκι στον ΟΣΕ και σε κρίσιμες ειδικότητες; Μήπως εν όψει της κατάργησης του ΑΦΜ του ΟΣΕ δεν προχωρά η έγκριση της νέας επιχειρησιακής συλλογικής σύμβασης, ετών 2024-2025; Όταν το 2007 είχε γίνει διαχωρισμός του «ΟΣΕ Α.Ε.» η πλειοψηφία, και όχι όλο το προσωπικό της ΟΣΕ, είχε μεταφερθεί σε νέα εταιρεία και ΑΦΜ, την «ΕΔΙΣΥ Α.Ε.», κάτι το οποίο θεωρήθηκε, κατά τον Αστικό Κώδικα, παράνομο, καθώς αποτελεί περίπτωση μονομερούς βλαπτικής μεταβολής των όρων εργασίας των εργαζομένων από τον εργοδότη.

(Στο σημείο αυτό την Προεδρική Έδρα καταλαμβάνει η Δ’ Αντιπρόεδρος της Βουλής κ. **OΛΓΑ ΓΕΡΟΒΑΣΙΛΗ**)

Είναι λιγότερος ο χρόνος από όσο θα ήθελα για να αναπτύξω περισσότερα θέματα. Επομένως, θα αναγκαστώ να περιοριστώ σε ορισμένα σημεία ακόμα της εισήγησης, για να μπορέσω να είμαι συνεπής με αυτό.

Εντύπωση προκάλεσε φυσικά το άρθρο 28, το οποίο εννοείται ότι δεν ήταν στη διαβούλευση, όπως προείπα, και αναφέρεται σε ειδικές ρυθμίσεις για την άμεση αποκατάσταση ζημιών σε κτήριο από τρομοκρατικές ενέργειες.

Και φυσικά, θυμόμαστε τη μαγική σακούλα που γέννησε αποτυπώματα για τον Νίκο Ρωμανό που έχει κριθεί προφυλακιστέος και την αγαθοεργία εν συνέχεια του ελληνικού δημοσίου που ανέλαβε την πλήρη αποκατάσταση της πολυκατοικίας μέσω της ιδιωτικής δωρεάς της «ΓΕΚ ΤΕΡΝΑ», γνωστός πεθερός.

Κύριοι συνάδελφοι, το παρόν νομοσχέδιο συνιστά μία πρόκληση του κοινού περί δικαίου αισθήματος, επιτείνει την αγωνία και τον προβληματισμό γύρω από τις προθέσεις και τα κίνητρα της αλαζονικής, επικίνδυνης και υπόλογης στην κοινωνία και στα θύματα του εγκλήματος των Τεμπών Κυβέρνησης, με αντικείμενο συζήτησης την αποτελεσματική και ασφαλή μετακίνηση όλων στον Σιδηρόδρομο.

Θα αναφερθώ σε όσα είπε η Πρόεδρος του Συλλόγου Θυμάτων Εγκλήματος Τεμπών στις 28-2-2023 Μαρία Καρυστιανού στην ακρόαση των φορέων. «Το έγκλημα από το οποίο έχασαν τη ζωή τους οι αγαπημένοι μας συνδέεται με ασυγχώρητες και αδικαιολόγητες παραβλέψεις των κανόνων ασφαλείας». Και φυσικά, δεν επιλύεται αυτό –προσθέτω η ίδια- με αυτό το νομοσχέδιο αξιοκρατίας, χρηστής διοίκησης, με ακραία περιφρόνηση στην ανθρώπινη ζωή και στην ασφάλεια. Συνδέεται και με τη μεταφορά παράνομου και επικίνδυνου φορτίου στην αμαξοστοιχία που οδήγησε σε έκρηξη και κατέκαψε ανθρώπους που είχαν επιζήσει της σύγκρουσης.

Βεβαίως, εδώ συνειρμικά θα πρέπει να θυμηθώ και το χθεσινό δημοσίευμα εφημερίδας που φέρει την κ. Ντόρα Μπακογιάννη να δηλώνει ανερυθρίαστα ότι θα έπρεπε ασφαλώς και να είχε καλυφθεί, να είχε αλλοιωθεί ο τόπος του εγκλήματος, γιατί τα βαγόνια έπρεπε να σηκωθούν. Το ξέρει καλά αυτό η κ. Μπακογιάννη, ότι έπρεπε να αλλοιωθεί ο τόπος του εγκλήματος.

Σε επίρρωση των ανωτέρω, κύριε Υπουργέ, η εμφάνιση του σύγχρονου δημόσιου φορέα ως δυνατότητα ριζικού εκσυγχρονισμού και βελτίωσης του νέου διαχειριστή υποδομής δεν μπορεί να υποκαταστήσει τη θλιβερή πραγματικότητα, αλλά και όσα στο πρόσφατο παρελθόν έχουν αναδειχθεί μέσα από επεισοδιακές πολλές φορές συνεδριάσεις της Εξεταστικής Επιτροπής Διερεύνησης του Εγκλήματος των Τεμπών, που έκλεισε τις εργασίες της ανορθόδοξα στο πλαίσιο της διαδικασίας συγκάλυψης που επιχειρείται για όλες τις πολιτικές ευθύνες.

Και εδώ θα αναφερθώ επίσης σε μία από τις εξαιρετικά κρίσιμες καταθέσεις στη διάρκεια αυτής της Εξεταστικής Επιτροπής, του Βασιλείου Προφυλλίδη, καθηγητή της Συγκοινωνιακής Τεχνικής στο Δημοκρίτειο Πανεπιστήμιο Θράκης -χαιρετώ τους φοιτητές που είναι εδώ από εκεί- και μέλος της Επιτροπής Εμπειρογνωμόνων που συνέταξε το πόρισμα Γεραπετρίτη και έφερε σε πολύ δύσκολη θέση τον υπεύθυνο μεταξύ άλλων αλλά απολαμβάνοντα της πλήρους προστασίας και κάλυψης της Κυβέρνησης για το έγκλημα των Τεμπών Κώστα Καραμανλή του Αχιλλέα.

Θα θυμίσω, λοιπόν, σε αυτό το σημείο το σημαντικό της σκέλος, όπου δήλωσε χαρακτηριστικά: «Μόνο το ETCS, το σύστημα που πραγματοποιεί την αυτόματη πέδηση στα τρένα, χρειαζόταν για να αποτρέψει την απώλεια πενήντα επτά ανθρώπων στα Τέμπη».

Αν δεν είχε μπαζωθεί η περιοχή, κυρία Μπακογιάννη, η επιτροπή έκρινε ότι ο τόπος του εγκλήματος θα είχε λάβει την επίσκεψη της Επιτροπής Εμπειρογνωμόνων, η οποία θα ήταν εκεί την επόμενη μέρα.

«Δεν μπορώ να ξέρω», δήλωσε ο κ. Προφυλλίδης, «αν λάβαμε όλα τα ηχητικά από τις συνομιλίες σταθμάρχη και μηχανοδηγών. Τα τέσσερα χρόνια ήταν πολλά για την αποκατάσταση του συστήματος τοπικής τηλεδιοίκησης στη Λάρισα. Η ύπαρξη δεύτερου σταθμάρχη θα αποτελούσε δικλείδα ασφαλείας που θα ελαχιστοποιούσε τις πιθανότητες να συμβεί αυτό που συνέβη».

Τα διαρκή ατυχή για εσάς, αλλά εγκλήματα διά παραλείψεως οφειλομένων ενεργειών από την κεντρική διοίκηση και όλο το πολιτικό σύστημα μέχρι το σύνολο της ραχοκοκαλιάς των συνεχομένων με την ασφαλή λειτουργία των σιδηροδρόμων εξουσιών για εμάς, δυστυχώς, σας εκθέτουν ανεπανόρθωτα και με το παρόν νομοσχέδιο δεν επιλύεται κανένα από τα ζέοντα προβλήματα ούτε φυσικά απαντάτε σε κανένα από τα ερωτήματα για τα οποία οι συγγενείς επιζώντες του εγκλήματος των Τεμπών αγωνίζονται για τη δικαιοσύνη, που περιμένουν να φανεί, αλλά δυστυχώς, η Κυβέρνηση επιχειρεί με τον δικό της τρόπο να παρατείνει αυτή την αγωνία με όλους αυτούς τους τρόπους που έχουν γίνει γνωστοί στην κοινωνία μέσω δημοσιευμάτων.

Ευχαριστώ πολύ για την ανοχή.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Κόντης, ειδικός αγορητής των Σπαρτιατών.

**ΙΩΑΝΝΗΣ ΚΟΝΤΗΣ:** Ευχαριστώ, κυρία Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, συζητάμε πάλι σε νέα βάση το νομοσχέδιο αυτό το οποίο θέλει να δώσει μία λύση σε αυτό το μεγάλο πρόβλημα της Ελλάδας που λέγεται «Ελληνικοί Σιδηρόδρομοι» και το οποίο αγκαλιάζει και κάποια θέματα που αφορούν τα περιφερειακά αεροδρόμια. Είναι ένα νομοσχέδιο το οποίο για εμάς θα έπρεπε να είναι μονοθεματικό, θα έπρεπε να ασχολείται μόνο με τους σιδηροδρόμους αυτή τη φορά, έχοντας και την τραυματική πλέον εμπειρία του εγκλήματος των Τεμπών.

Και εγώ θα το πω έγκλημα, κύριε Υπουργέ, όχι για να αποδώσω ευθύνες, η δικαιοσύνη θα αποδώσει ευθύνες, αλλά κάποια στιγμή κάποιος θα πληρώσει για αυτό το έγκλημα, γιατί είτε εγκληματική αμέλεια είτε εκ προθέσεως είναι θα είναι ένα έγκλημα, το οποίο προκάλεσε την απώλεια ζωών νέων παιδιών. Οπότε δεν μπορούμε να το λέμε αλλιώς, δεν είναι δυστύχημα. Δυστύχημα θα ήταν αν είχε φύγει αέριο μέσα από τα βαγόνια και πέθαιναν κάποια παιδιά, αν είχε γίνει κάτι άλλο. Όταν έχουν γίνει σειρά εγκληματικών αμελειών, σειρά γεγονότων τα οποία κατά 100% αποδίδονται σε ανθρώπινο παράγοντα, αρχίζουμε από την εγκληματική αμέλεια για να φτάσουμε αλλού. Δεν χρειάζεται να φθάσουμε ούτε στον δόλο. Ό,τι και να γίνει είναι πάντως ένα έγκλημα, όπως και εγώ αν σκοτώσω κάποιον με μια μηχανή στον δρόμο ή με το αυτοκίνητό μου, έγκλημα θα έχω κάνει, από αμέλεια, από ό,τι θέλετε. Γι’ αυτό μην το λέμε αλλιώς, ούτε σημαίνει ότι επιρρίπτουμε ευθύνες. Είπαμε ότι η δικαιοσύνη θα αποδώσει -θέλω να πιστεύω- τα δέοντα.

Θέλουμε, λοιπόν, να αρχίσουμε εξαρχής –υποτίθεται- να αναδιοργανώνουμε τις αποδιοργανωμένες διαχρονικά σιδηροδρομικές μεταφορές. Και όταν λέω «αποδιοργανωμένες», δεν μπορεί η Ελλάδα, μία χώρα η οποία χρόνια είχε τη δυνατότητα να κατασκευάσει σιδηροδρόμους, να έχει μόνο μία γραμμή η οποία να πηγαίνει μέχρι τη Σερβία ή να πηγαίνει μόνο αποσπασματικά μέχρι κάποια σημεία της βορειοανατολικά ή στην Πελοπόννησο και να μην έχει σύνδεση με τους βασικούς κόμβους εξαγωγής εμπορευμάτων, με τους βασικούς κόμβους οι οποίοι φέρνουν επισκέπτες με πλοία και τα λοιπά στα λιμάνια. Για κάποια χιλιόμετρα δεν είχαμε συνδέσει ποτέ τα λιμάνια μας με τρένο, υπήρχαν κάποιες παλιές γραμμές οι οποίες είχαν περιέλθει σε αχρηστία. Αυτό δηλαδή έδειχνε μία εγκατάλειψη όλων των κυβερνήσεων στη σιδηροδρομική δυνατότητα η οποία υπάρχει και πρέπει να υπάρχει σε κάθε χώρα να μεταφέρει και να βοηθήσει την εξελισσόμενη εμπορευματική μας ικανότητα και εξαγωγή να φτάσει πιο ασφαλώς και πιο γρήγορα στους τόπους προορισμού, να επιταχύνει το εμπόριο, να βοηθήσει τους ανθρώπους να πηγαίνουν ασφαλώς από το ένα μέρος στο άλλο. Δεν είναι δυνατόν! Είμαστε μία χώρα ορεινή σίγουρα, μάλλον μία χώρα που έχει αυξομειώσεις στη γεωγραφία της, αλλά όλα αυτά μπορούν να λυθούν, μπορούσαν να έχουν λυθεί τόσα χρόνια.

Ελπίζουμε ότι με την ενοποίηση αυτή θα υπάρξει μία συγκεντρωτική οργάνωση, μία συγκεντρωτική κατεύθυνση και πλέον δεν πιστεύω ότι θα εκμηδενίσουμε και θα φτιάξουμε -ποτέ δεν πρόκειται να γίνουν όλα τέλεια- αλλά θα αρχίσουμε να κάνουμε ένα βήμα προς τη σωστή κατεύθυνση.

Είδαμε και την αγωνία που έχουν οι παραμεθόριες περιοχές μας. Είδαμε την προσπάθεια για ανάπτυξη που ζητούν να γίνει και ζητούν όλοι να υπάρχει σιδηροδρομική γραμμή που να εξυπηρετεί τις εξαγωγές, εισαγωγές, ό,τι γίνεται εκεί. Διότι δεν είναι μόνο η επιβατική αμαξοστοιχία, είναι και η εμπορική.

Και θα μπούμε τώρα και στην εμπορική. Το βασικό πρόβλημα, κύριε Υπουργέ, που θα πρέπει να επιλυθεί εκτός από τα συστήματα ασφαλείας που τα χιλιοσυζητήσαμε τόσο στην Εξεταστική των Τεμπών -σε όσες συνεδριάσεις ήμουν εγώ παρών- όσο και στο νομοσχέδιο αυτό –γιατί δεν είναι μόνο τα συστήματα πώς θα λειτουργήσουν- είναι και το πώς θα τα προστατεύσουμε για να λειτουργούν μετά. Δεν είναι μόνο η αγορά των συστημάτων, είναι το πώς θα τα προστατεύσουμε από τις κλοπές -και θα τα πω λίγο αργότερα αυτά- που γίνονται κατά καιρούς, από τα beacons που υπάρχουν πάνω στις σιδηροδρομικές γραμμές, ακόμη και από τα βαγόνια, γιατί για λίγα γραμμάρια χαλκού κάποιοι πάνε και κλέβουν. Τα beacons, αυτούς τους αναμεταδότες οι οποίοι υπάρχουν στις σιδηροδρομικές γραμμές, τα κλέβουν για να τα πουλήσουν. Και είναι παραδεκτό και το είχα ακούσει στην εξέταση τότε των μαρτύρων, είχε πει κάποιος πρώην Υπουργός –νομίζω ο κ. Σπίρτζης- ότι κατά καιρούς κλέβουν ό,τι τοποθετείται στις γραμμές. Αυτό είναι ένα θέμα το οποίο πρέπει να επιλυθεί, δεν γίνεται. Θα κάνουμε εγκαίνια και θα πούμε ότι βάλαμε τα πάντα και δέκα μέρες μετά δεν θα υπάρχει τίποτα.

Και ένα σημαντικό θέμα είναι η ανάφλεξη, γιατί προσωπικά εγώ λόγω -ας πείτε- μελέτης που έχω κάνει, έχοντας θητεύσει σε πλοία επικινδύνων φορτίων -μεταφέραμε αμμωνία, μεταφέραμε βενζίνες, μεταφέραμε νάφθα- έχω δει πώς γίνονται οι εκρήξεις και οι αναφλέξεις.

Να σας πω κάτι; Δεν ήταν ανάφλεξη λαδιού αυτό που έγινε στη σύγκρουση. Υπήρχε επικίνδυνο φορτίο μέσα. Και θα πρέπει να φροντίσουμε, γιατί δεν λέω ότι είναι εν γνώσει σας, λέω ότι είναι εν αγνοία σας, να σας πουν ξεκάθαρα ότι κάποιοι πήραν χρήματα κάπου και έβαλαν και επικίνδυνο φορτίο χωρίς να φαίνεται σε φορτωτικές. Και εκεί πρέπει να ξεκινήσει η διερεύνηση. Και όταν λέω «κάποιοι», εννοώ υπάλληλοι, εννοώ κάποιοι διευθυντές. Δεν μπορεί να μην έχει φορτωθεί επικίνδυνο φορτίο. Και σας λέω ότι έχει γίνει πάρα πολλές φορές, γιατί κι εγώ ακούω πράγματα στην κοινωνία, έχω και φίλους και γνωρίζω ότι αυτά γίνονται.

Εκεί, λοιπόν, θα πρέπει να υπάρχει μεγάλη προσοχή στη φόρτωση των εμπορευμάτων. Θα πρέπει να υπάρχει παρακολούθηση με κάμερες, θα πρέπει να υπάρχει δικλείδα ασφαλείας με τρεις και τέσσερις ελεγκτές που να ελέγχουν πλέον τι υπάρχει, τι φορτώνεται, τι φορτωτικές, ποια είναι τα bill of lading. Δεν μπορεί να υπάρχουν κοντέινερς που είναι για ιδιαίτερα ευπαθή φορτία, όπως αυτά της ΖΙΜ, τα οποία έχω μεταφέρει ο ίδιος και ξέρω ότι μεταφέρουν άκρως επικίνδυνα φορτία και εκρηκτικές ύλες και οτιδήποτε άλλο. Μπορούν να μεταφέρουν μέχρι και λαχανικά, τα ανάλογα. Είναι ιδιαίτερα μεταβλητά σε ικανότητα εμπορευματοκιβώτια, τα οποία όμως ήταν εκεί. Θα πρέπει να δούμε τι φορτώνουν πλέον τα τρένα μας. Αυτό είναι κάτι πολύ σημαντικό. Όμως, σίγουρα αρχίζουμε από τις δικλείδες ασφαλείας. Βάζουμε το ETCS, το οποίο υποτίθεται έχει φτάσει στα 3 levels, που τώρα το 2 και το 3 έχουν συγχωνευθεί σε ένα; Βάζουμε αυτό ή βάζουμε το ETCS, το οποίο υποτίθεται συμπεριλαμβάνει και τα τρία, περιλαμβάνει και το ETCS; Όμως, ό,τι και να βάλουμε, θα πρέπει να είναι κάτω από τις δικλείδες ασφαλείας που ζητάμε, οι οποίες να μην επιτρέπουν να μην υπάρχει απεικόνιση. Τώρα με τα συστήματα αυτά μπορείς να έχεις εικόνα για το τι συμβαίνει, ποιο τρένο έρχεται και ποιο πηγαίνει, ακόμα και 200 χιλιόμετρα μακριά.

Επίσης, οι δικλείδες δεν θα πρέπει να περιορίζονται μόνο στο προσωπικό, στο να είναι ενημερωμένο ή όχι. Έγινε, δηλαδή, μια κουβέντα γύρω από το αν ένας σταθμάρχης ήταν εκεί ή αν ήταν εκπαιδευμένος. Ακόμα κι αν ήταν τέλεια εκπαιδευμένος, αλλά δεν λειτουργούσαν όλα αυτά τα συστήματα, θα είχαμε αποφύγει αυτή τη σύγκρουση; Πιστεύω πως όχι. Όλα υπήρχαν. Θα έπρεπε να τα είχαμε φροντίσει. Η ασφάλεια είναι πολύ σημαντική, είναι το «άλφα» και το «ωμέγα».

Οι ειδικοί σιδηρόδρομοι που είναι οι πρώτοι που υπέφεραν από ατυχήματα έφτασαν στο σημείο να τα εκμηδενίσουν. Αυτοί οι σιδηρόδρομοι μεταφέρουν ακόμα ανθρώπους σαν τσαμπιά, κρεμασμένους από πάνω. Τουλάχιστον έχουν εκμηδενίσει τις παράπλευρες απώλειες από συγκρούσεις ή από λάθος εισχώρηση γραμμών από ανθρώπινος λάθος κ.λπ.. Και το ειδικό σύστημα είναι από τα τελειότερα στον κόσμο. Όσο κι αν νομίζουμε ότι η Ινδία είναι μία χώρα που έχει μείνει πίσω σε ανάπτυξη, σας λέω ότι είναι πάρα πολύ μπροστά ειδικά στα κομπιούτερς, στην ψηφιακή εξέλιξη και ειδικά στα συστήματα ασφαλείας τρένων. Μάλιστα, θεωρείται ότι είναι καλύτερο ακόμα και από τα ETCS και από όλα αυτά τα συστήματα και κατά 75% φθηνότερο. Αυτό, βέβαια, είναι μια άλλη κουβέντα που θα έπρεπε να έχει ήδη γίνει.

Το θέμα είναι ότι εδώ κάνουμε τα πάντα χωρίς προγραμματισμό. Όπως σας είπα και στην επιτροπή, όσον αφορά τα προβλήματα που έχουμε τώρα στο μετρό της Θεσσαλονίκης -ακούει και ο κ. Ταχιάος- και αφορούν την έκδοση των εισιτηρίων, έμαθα -και αυτό μου το επιβεβαιώσατε έμμεσα- ότι έχουν να κάνουν με την προμήθεια των μηχανημάτων, τα οποία είναι παλιού λογισμικού, πριν δέκα χρόνια, και τώρα με κάποιον τρόπο τα λύνετε. Τι σημαίνει αυτό; Πριν δέκα χρόνια δεν προβλέφθηκε τι θα γίνει σε δέκα χρόνια που θα γίνει η προμήθεια, ούτε αν θα έχουν τη δυνατότητα αναβάθμισης. Μπήκαμε στα pos και σε νέες διαδικασίες. Αυτά είναι σχεδόν άχρηστα λογισμικά. Μακάρι να τα βελτιώσετε για να μην πάει χαμένη η επένδυση του κράτους. Μου είπατε ότι μάλλον έχετε βρει τον τρόπο και θα τα αναβαθμίσετε. Μακάρι, γιατί θέλω να είμαι πάντα καλόπιστος.

Όπως καλόπιστος είμαι, κύριε Υπουργέ, με το ότι καμμία κυβέρνηση δεν θέλει να φορτωθεί στην πλάτη της τέτοια εγκληματική αμέλεια, να γίνει το Μάτι, να γίνουν τα Τέμπη στις μέρες της. Όμως, κάτι πρέπει να κάνουμε γι’ αυτό. Είναι σίγουρο ότι δεν το θέλετε αυτό, γιατί δεν είναι καλό να το έχετε σαν τίτλο, σαν προμετωπίδα ότι έγινε στη θητεία σας. Ωστόσο, δεν μπορούμε να μένουμε μόνο εκεί. Έχουμε δυνατότητα να είμαστε παρόντες και να προλαβαίνουμε και όχι να ερχόμαστε μετά για να πάρουμε μέτρα.

Επίσης, θέλουμε να πούμε ότι αυτό το σχέδιο νόμου που μας φέρνει και εργασιακές σχέσεις για τη διατήρηση των θέσεων εργασίας, είναι θετικό, αλλά πρέπει να βεβαιωθούμε ότι οι άνθρωποι αυτοί θα παραμείνουν διαχρονικά στις θέσεις τους, ότι θα παραμείνουν εκεί, γιατί είναι άνθρωποι που εργάζονται χρόνια και όχι να γίνουν κάποιες προσωρινές συμβάσεις. Μάλιστα, είδαμε ότι σε περιπτώσεις, όπως είναι αυτή της «ΛΑΡΚΟ», υπήρξαν υποσχέσεις και τα λοιπά, αλλά στην ουσία οι άνθρωποι έχασαν τις θέσεις τους. Θα δουλέψουν έναν χρόνο και κάποιοι θα απορροφηθούν κάπου αλλού. Και μιλάμε για ανθρώπους οι οποίοι εργάστηκαν και έπαθαν ασθένειες, γιατί με τη θερμική παραγωγή βάσει της οποίας έβγαινε το νικέλιο στη «ΛΑΡΚΟ», υπήρξαν πάρα πολλοί καρκίνοι επίκτητοι από την εργασία τους.

Και να σας πω και κάτι άλλο; Εμείς μιλάμε συνέχεια για τη «ΛΑΡΚΟ» και οι ίδιοι οι εργαζόμενοι δεν θέλουν να μιλάμε, γιατί μας θεωρούν ακραίους δεξιούς. Όμως, εμείς θα μιλάμε. Έχουμε αφήσει το ΚΚΕ να είναι συνέχεια στη «ΛΑΡΚΟ». Αύριο ο κ. Κουτσούμπας θα είναι στη Λάρυμνα και θα μιλάει για τη «ΛΑΡΚΟ». Κανένα άλλο κόμμα, κανείς δεν ασχολείται με τους εργαζόμενους και καλά κάνουν και ασχολούνται αυτοί. Γιατί δεν ασχολούμαστε; Γιατί δεν αγκαλιάζουμε τα προβλήματα των εργαζομένων αυτών; Δεν είναι εργαζόμενοι Έλληνες; Επειδή δεν ανήκουν κομματικά σε εμάς; Καλά κάνει, λοιπόν, το ΚΚΕ και είναι εκεί που δεν είναι τα άλλα κόμματα. Πώς να το κάνουμε; Έτσι πρέπει να είναι, να είμαστε κι εμείς δίπλα τους. Δεν θα μας διώξει κανείς αν είμαστε ή επειδή δεν είναι ψηφοφόροι μας. Και αν το πάμε και ψηφοθηρικά, μπορεί να γίνουν και ψηφοφόροι μας αν είμαστε δίπλα τους. Το θέμα είναι ότι είναι άνθρωποι που χάνουν τις δουλειές τους, εργάστηκαν τρεις γενιές υπαλλήλων στη «ΛΑΡΚΟ» και δεν έχουν πλέον στον ήλιο μοίρα από το κλείσιμο αυτό και δεν ξέρει και κανείς τι θα γίνει με τη «ΛΑΡΚΟ».

Όσον αφορά τη Θήρα τώρα, κύριε Υπουργέ, εγώ δεν κατάλαβα αν για το λιμάνι της Θήρας έχει αρχίσει, έχει ανοίξει ο διαγωνισμός ή αν έχει τελειώσει η ανάθεση. Γιατί μέσα από εδώ δεν προκύπτει. Όσο κι αν ανέτρεξα, δεν μπόρεσα να καταλάβω. Ίσως να κάνω λάθος. Έχουμε, λοιπόν, άλλη μία εκχώρηση του λιμανιού σε κάποιον ή σε κάποιους ιδιώτες, έτσι; Θα έπρεπε να υπάρχουν περισσότερες λεπτομέρειες γι’ αυτό μέσα στο νομοσχέδιο. Δεν πρέπει να το εγκλωβίζουμε μόνο σε μία παράγραφο και να μην ξέρουμε σε τι ακριβώς αναφέρεται. Δεν ξέρω, εγώ δεν καταλαβαίνω. Εντάξει, είμαι υπέρ του να φτιαχτεί το λιμάνι. Όμως, κάτω από ποιες συνθήκες θα δημιουργηθεί και πώς θα γίνει;

Σχετικά με τις τροπολογίες που έχετε φέρει, υπάρχει τροπολογία η οποία αναφέρεται στις τράπεζες. Κύριε Υπουργέ, βάζετε στην τροπολογία -πάντα γίνεται αυτό- δύο πολύ καλές ρυθμίσεις για τον κόσμο, τις οποίες δεν μπορούμε να απορρίψουμε a priori, γιατί τα ψηφίζουμε όλα μαζί, και ταυτόχρονα υπάρχουν και δύο άλλες ρυθμίσεις οι οποίες δεν μπορούν να γίνουν αποδεκτές τουλάχιστον από εμάς. Έχουμε, δηλαδή, το επίδομα ιδιαίτερων συνθηκών εργασίας επικινδυνότητας για τους ενστόλους. Ε, αυτό είναι κάτι που δεν μπορούμε να απορρίψουμε στο άρθρο 6. Όμως, μπροστά, μπροστά έχουμε την τροπολογία για τις τράπεζες, για τις προμήθειες κ.λπ.. Για εμάς θα έπρεπε να περιέχει πολύ περισσότερα αυτή η τροπολογία για τις τράπεζες οι οποίες έχουν υπερκέρδη δισεκατομμυρίων. Θα έπρεπε να τους έχουμε πείσει να βάλουν χρήματα για τον ελληνικό λαό, να βοηθήσουμε το δημοσιονομικό πρόβλημα που λέτε. Καλώς η κακώς. Τι να κάνουμε; Μπορεί να υπάρχει εντολή της Ευρωπαϊκής Ένωσης που να λέει άλλο, αλλά ο ελληνικός λαός ξέρει ότι δεν μετράνε γι’ αυτόν συνθήκες, οικονομικά κριτήρια και επενδυτικές βαθμίδες. Αυτό που μετράει είναι αυτό που ζει στην καθημερινότητά του, Ε, ας το καταλάβουν οι τράπεζες και να πουν «παιδιά, 3 δισεκατομμύρια κερδίσαμε φέτος, δεν θέλουμε να μας φορολογήσει η Κυβέρνηση, 1 δισεκατομμύριο το αφιερώνουμε στον κόσμο». Πώς έκαναν μεγάλοι Έλληνες ευεργέτες που υπήρξαν εφοπλιστές, υπήρξαμε και αρχίζω από τον Ζάππα και από όλους τους προηγούμενους, για να φτάσουμε στο σήμερα. Ακόμη και όσοι έχουμε αντίρρηση ή δεν έχουν αντίρρηση για τα ιδρύματα, το «Νιάρχος» κάνει ένα νοσοκομείο. Οι τράπεζες δεν έχουν κάνει ποτέ τίποτα! Ειδικά αυτές που ανακεφαλαιοποιήθηκαν, κύριε Υπουργέ, από τα χρήματα του ελληνικού λαού. Οι Έλληνες ανακεφαλαιοποίησαν τις τράπεζες και σήμερα οι Έλληνες έχουν άυλα χρήματα, γιατί με την κατάργηση των μετρητών στην ουσία δεν έχουν χρήματα που να είναι στην τσέπη τους. Έχουν κάποια άυλα χρήματα και αν χρειαστεί να σηκώσουν, δεν μπορούν να σηκώσουν όσα έχουν μέσα και πρέπει να στέλνουν μεταφορές, για τις οποίες τους παίρνουν και χρήματα. Δεν μπορεί για να φορτίσει κάποιος μια προπληρωμένη κάρτα στον γιο του να πληρώνει 1 ευρώ κάθε φορά που βάζει ένα εικοσάρικο. Είπατε ότι αυτό θα καταργηθεί και μακάρι να καταργηθεί. Βέβαια, υπάρχουν κι άλλες χρεώσεις που γίνονται. Όμως, εγώ στέκομαι στο μεγαλύτερο, στο ότι δεν συναισθάνονται σε ποιον λαό απευθύνονται και εναντίον ποιων κερδοφορούν, για να μην πιάσω τα άλλα με τα θυγατρικά funds που κάπως το έχουν καλύψει τώρα και δεν παίρνουν, για να περάσει λίγο ο καιρός. Όμως, αυτοί δεν είναι που παίρνουν τα σπίτια των Ελλήνων; Αυτή η «doValue» και η «Intrum». Κάποιοι εισαγγελείς, όμως, τις κυνήγησαν. Μακάρι να τους διώξουν και τελείως από την Ελλάδα. Αν και δεν βρίσκονται στην Ελλάδα, είναι σε θυρίδες στην Ιρλανδία και όσοι έχουν ψάξει να τους βρουν, δεν τους βρίσκουν.

Γιατί; Μα, γιατί είναι θυγατρικές των τραπεζών. Οι υπάλληλοι της Eurobank είναι υπάλληλοι της «doValue», οι υπάλληλοι της «INTRUM» είναι υπάλληλοι της Πειραιώς. Και πάει έτσι. Πώς θα γίνει; Αν θέλετε, ψάξτε το. Το ξέρετε τώρα. Τι σας λέω; Οι ίδιοι άνθρωποι είναι, οι οποίοι δεν δείχνουν καμμία ευαισθησία. Βλέπουμε ανάπηρους ανθρώπους να τους πετάνε έξω από τα σπίτια. Δεν υπάρχει αυτό που κάνουν αυτοί οι άνθρωποι!

Εγώ αν ήμουν τράπεζα και υπήρχε, κύριε Υπουργέ, ένα ευαίσθητο θέμα με έναν ανάπηρο, θα του πουλούσα το σπίτι στην τιμή που πουλώ στα funds. Δηλαδή, το πουλώ 10% στην «INTRUM»; Θα έλεγα στον άνθρωπο αυτόν «Δώσε μου το 10% σε κάποιες δόσεις και το αποπληρώνεις». Αυτή είναι η κοινωνική πολιτική που θα έπρεπε να κάνουν και θα τις αγκάλιαζε και ο κόσμος. Θα έλεγε «Μπράβο! Είστε τράπεζες οι οποίες προσπαθείτε να κάνετε κάτι καλό».

Αναφορικά με τις άλλες τροπολογίες, θα δούμε αργότερα τις ρυθμίσεις που έχουν διότι τις πήραμε χθες το βράδυ κι εγώ τις είδα τώρα το πρωί. Και αυτό πάλι δεν καταλαβαίνω, δηλαδή γιατί να μην έρχονται οι τροπολογίες, κύριε Υπουργέ, όταν συζητάμε στην επιτροπή. Για ποιον λόγο να μην έρχονται έτσι, για να τις μελετήσουμε; Δηλαδή, εγώ τώρα διάβαζα την τροπολογία και προσπαθώ να καταλάβω συμπυκνωμένα τι πρέπει να κάνουμε στην τροπολογία, τι πρέπει να ψηφίσουμε. Δεν το σκεφτήκατε εχθές και τις φτιάξατε χθες. Τις έχουν φτιάξει κάποιοι οι οποίοι νομοπαρασκευάζουν –σύμβουλοί σας, δεν ξέρω ποιοι είναι, έχετε πίσω ένα σωρό- εδώ και μέρες. Γιατί δεν τις έχουμε δύο μέρες πριν, πριν την τελευταία επιτροπή και να πούμε εκεί δυο αντιρρήσεις; Δεν ξέρω. Και σας λέω τελείως καλόπιστα ότι θα είχαμε συζητήσει και για τη Θήρα και για τη «ΓΑΙΑΟΣΕ» και για τις λιμενικές υποδομές.

Χαιρετίζω μεν αυτή τη σύσταση Επιτροπής Σχεδιασμού Ανάπτυξης Λιμένων, αλλά και εκεί έχω να πω κάποιες άλλες προτάσεις. Δεν θα έπρεπε εκτός της ΠΕΠΕΝ που είναι ο μοναδικός εκπρόσωπος των Ελλήνων ναυτικών, να υπάρχουν και κάποιοι άλλοι εκπρόσωποι, ας πούμε, των φορτοεκφορτωτών των λιμανιών ή των προσδετών; Έχουν προτάσεις και αυτοί. Έχουμε ένα σωρό άσχετους από το θέμα οι οποίοι μπαίνουν εδώ, πάνω από είκοσι πέντε άτομα. Και δεν λέω τους ανθρώπους του Υπουργείου, αλλά να σας πω τι λέω.

**ΠΡΟΕΔΡΕΥΟΥΣΑ (Όλγα Γεροβασίλη):** Θα παρακαλούσα να συντομεύετε.

**ΙΩΑΝΝΗΣ ΚΟΝΤΗΣ:** Κυρία Πρόεδρε, ξέρετε ότι εγώ πάντα είμαι σύντομος.

**ΠΡΟΕΔΡΕΥΟΥΣΑ (Όλγα Γεροβασίλη):** Το ξέρω.

**ΙΩΑΝΝΗΣ ΚΟΝΤΗΣ:** Δεν θα δευτερολογήσω. Οπότε, για να μην τα πω στη δευτερολογία μου, είπα να τα πω τώρα.

**ΠΡΟΕΔΡΕΥΟΥΣΑ (Όλγα Γεροβασίλη):** Υπάρχει πίεση για τους παρακάτω ομιλητές, γι’ αυτό σας λέω ότι θα παρακαλούσα όσο το δυνατόν πιο σύντομα.

**ΙΩΑΝΝΗΣ ΚΟΝΤΗΣ:** Τέλος πάντων, έχει ένα σωρό εκπροσώπους. Ας ήταν και κάποιοι οι οποίοι έστω και χειρωνακτικά εργάζονται στα λιμάνια και είναι αυτοί που γνωρίζουν πράγματα που μπορούν να ειπωθούν σε μια επιτροπή, όταν πρόκειται να σχεδιάσει και να οργανώσει πράγματα. Πιστεύω πως θα έπρεπε να είναι έτσι.

Πάντως, εγώ τη βλέπω σαν σωστή πρόταση τη δημιουργία αυτής της ΕΣΑΛ. Μακάρι να λειτουργήσει. Είναι και το Ναυτικό Επιμελητήριο, αλλά και διάφορες οργανώσεις.

Σας ευχαριστώ και θα πούμε τα υπόλοιπα σε άλλη περίσταση.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Ο Υπουργός έχει τον λόγο για τρία λεπτά.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Κυρία Πρόεδρε, αν βιάζεται ο συνάδελφος, ας μιλήσει εκείνος πρώτα κι εγώ μετά. Δεν έχω κανένα πρόβλημα.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία.

Επομένως, κύριε Παρασύρη, έχετε τον λόγο. Μπορείτε να έρθετε στο Βήμα.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Από εδώ καλύτερα, κυρία Πρόεδρε. Έτσι κι αλλιώς δεν θα αναλώσω όλον τον χρόνο.

**ΠΡΟΕΔΡΕΥΟΥΣΑ (Όλγα Γεροβασίλη):** Ακολουθήστε, παρακαλώ, τον Κανονισμό και ελάτε από εδώ.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Εντάξει, κυρία Πρόεδρε.

Ευχαριστώ το Προεδρείο για την παραχώρηση. Ευχαριστώ και τον συνάδελφο κ. Σπάνια, τον κ. Κουτσούμπα και τον κ. Βελόπουλο, γιατί λόγω της υποχρέωσης που έχω πρέπει να φύγω σύντομα. Επομένως, σας ευχαριστώ όλους για την παραχώρηση που κάνατε.

Ωστόσο, θέλω να πω ότι έχω λίγο μπερδευτεί σε σχέση με το τι συζητάμε σήμερα. Είχαμε ένα νομοσχέδιο το οποίο αφορούσε τους σιδηροδρόμους. Ωστόσο, εχθές το βράδυ κατατέθηκαν άλλες τρεις τροπολογίες, δηλαδή επί της ουσίας –και νομίζω και σε όγκο- μπορεί να είναι άλλο ένα νομοσχέδιο και ακόμα παραπάνω. Νομίζω ότι αυτό είναι ένα πρώτο στοιχείο που πρέπει να το θέσω στο Σώμα σε σχέση με τον κατήφορο που έχουμε πάρει για τη νομοθέτηση, για τον τρόπο δηλαδή με τον οποίο νομοθετούμε και εισάγουμε μείζονος σημασίας ζητήματα μέσα στην Εθνική Αντιπροσωπεία.

Θεωρώ ότι αυτός ο κατήφορος επιτείνεται ακόμα περισσότερο όταν η συζήτηση για τους σιδηροδρόμους επισκιάζεται από το τρομερό και φοβερό δυστύχημα των Τεμπών. Και, δυστυχώς, θέλετε να μας κάνετε συμμέτοχους σε αυτήν την κολοβή συζήτηση, παρ’ ότι θα έπρεπε να εξαντλήσουμε όλα εκείνα τα μέτρα έτσι ώστε να γίνει μία συζήτηση εφ’ όλης της ύλης. Δυστυχώς, μας αναγκάζετε να την κάνουμε με τον τρόπο αυτό, ελλειμματική, με κενά, κολοβή, χωρίς να μπορούμε να έχουμε κατατεθειμένες τις απόψεις μας σε σχέση με τους σιδηροδρόμους και όπως πρέπει αυτοί από εδώ και πέρα να πορεύονται, για να αποφεύγονται τέτοιου τύπου δυστυχήματα.

Προφανώς, τα Τέμπη είναι ένα αγκάθι για την Κυβέρνηση, ένα αγκάθι που δεν μπορείτε να το απολέσετε εύκολα, ένα αγκάθι που θα σας ακολουθεί ακόμα και όταν κατέβετε από τα έδρανα τα κυβερνητικά. Θέλω, μάλιστα, να πω ότι δεν είναι το μοναδικό αγκάθι που έχετε. Στην Κρήτη βιώνουμε κάθε χρόνο ένα δυστύχημα Τεμπών. Στην Κρήτη, στον ΒΟΑΚ, μέχρι τον Νοέμβριο είχαν σκοτωθεί πενήντα οκτώ άτομα! Στον ΒΟΑΚ, σε αυτόν τον ΒΟΑΚ που έχετε εγκαινιάσει τρεις-τέσσερις φορές και που είχατε πει ότι θα υπογράψετε τη σύμβαση μέχρι τον περασμένο Νοέμβριο και τώρα πάλι μετατίθεται.

Δεν ξέρω, κύριε Ταχιάο, πότε θα πάει. Προχθές ήρθε πάλι ο Πρωθυπουργός, πάλι υποσχέσεις. Να ξέρετε ότι στην Κρήτη –και θέλω να το καταθέσω στο Σώμα- ζούμε Τέμπη κάθε χρόνο! Μέχρι τον Νοέμβριο είχαμε πενήντα οκτώ νεκρούς. Και συγκεκριμένες απαντήσεις δεν λαμβάνουμε ποτέ, ούτε για το πότε θα ξεκινήσει το έργο και προφανώς ούτε για το πότε θα τελειώσει.

Δεν θέλω να αναλώσω, όμως, τον χρόνο σε αυτά. Θα μιλήσουν ο ειδικός αγορητής μας και οι υπόλοιποι συνάδελφοι. Θέλω να μπω στα του νομοσχεδίου. Θέλω να μπω σε δύο τροπολογίες. Η μία αφορά την τροπολογία που έχει να κάνει με τις ΔΕΥΑ, με τις δημοτικές εταιρείες ύδρευσης και αποχέτευσης των δήμων. Βρήκαμε πολύ εύκολα 200 εκατομμύρια ευρώ, προφανώς για τα χρέη των ΔΕΥΑ, για να εξοφλήσουμε ουσιαστικά τους παρόχους ενέργειας. Μετά τα 7, τα 8, τα 9, κανείς δεν ξέρει πόσα δισεκατομμύρια οι πάροχοι ενέργειας εισέπραξαν από τους καταναλωτές από τους φορολογούμενους και από το ελληνικό κράτος μέσα στην ενεργειακή κρίση.

Βρίσκουμε, λοιπόν, με μεγάλη ευκολία –και τι να κάνουμε άλλωστε, είναι μπροστά τώρα οι δημοτικές επιχειρήσεις ύδρευσης και αποχέτευσης- 500 εκατομμύρια, πάρα πολύ εύκολα. Όταν είναι να εξοφλήσουμε μεγάλους παρόχους ενέργειας, πάντα το Υπουργείο έχει έναν λαγό να βγάλει από το καπέλο, τον οποίο τον ονομάζει πότε «πράσινο ταμείο» -έχει και αυτά τα εξωτικά ονόματα- πότε «Ταμείο Ενεργειακής Μετάβασης», «ΕΛΑΠΕ», «ΔΑΠΕΠ», διάφορα τέτοια ωραία ακρωνύμια. Αυτά, βέβαια, για να ξέρει ο κόσμος, καταλήγουν να είναι χρήματα του ελληνικού λαού. Καταλήγουν να είναι χρήματα των Ελλήνων καταναλωτών.

Και εν πάση περιπτώσει, αφού βρήκατε τα 200 εκατομμύρια ευρώ για να ξεχρεώσουν οι ΔΕΥΑ, γιατί χρειάζεται να το κάνετε με αυτόν τον εκβιαστικό τρόπο απέναντι στις δημοτικές επιχειρήσεις; Γιατί τις εκβιάζετε να πάνε σε συνενώσεις; Γιατί συμβαίνει αυτό; Και τι σημαίνει αυτό στο βάθος;

Εμείς –και δεν θα το πούμε με προχειρότητα, γιατί θέλουμε να είμαστε σοβαροί- δεν βλέπουμε στο βάθος ακόμα την ιδιωτικοποίηση, παρ’ ότι σιγά-σιγά το χτίζετε αυτό. Σίγουρα, όμως, η βίαιη συνένωση, έτσι όπως την κάνετε, οδηγεί σε συνένωση, αγαπητοί συνάδελφοι, των εργολαβιών. Μην τύχει και πάρει κανείς μικρός εργολάβος από καμμιά μικρή ΔΕΥΑ κανένα μικρό έργο! Όλα αυτά πρέπει να συνενωθούν σε μία μεγάλη οντότητα, για να υπάρχουν ενιαίες και μεγάλες εργολαβίες, έτσι ώστε να οδηγηθούν τα χρήματα των εργολαβιών στο ολιγοπώλιο των μικρών κατασκευαστών. Γι’ αυτό και το δικό μας κόμμα τη συγκεκριμένη διάταξη δεν θα την ψηφίσει.

Πάμε στις τράπεζες και στις εξαγγελίες-απάντηση προς τις πολιτικές πρωτοβουλίες που πήρε το ΠΑΣΟΚ. Οι εξαγγελίες που έκανε ο Πρωθυπουργός προχθές ήταν ένα κακέκτυπο, προφανώς, των προτάσεων που κάναμε. Από τις δέκα καταχρηστικές χρεώσεις που σας προτείναμε, μόνο μία έχετε αποδεχθεί, τις μηδενικές χρεώσεις για την εξόφληση λογαριασμών των Οργανισμών Κοινωνικής Ωφέλειας.

Να πάτε, τώρα, που είναι γιορτές στις εκλογικές σας περιφέρειες, να πείτε αυτό στον κόσμο, ότι δηλαδή από τις δέκα καταχρηστικές ρυθμίσεις, που είναι σειρά πραγμάτων, όπως για παράδειγμα τα έξοδα για τη διατήρηση λογαριασμών καταθέσεων, τα έξοδα για έκδοση βιβλιαρίου και κάρτας, οι χρεώσεις για επανέκδοση κάρτας, από όλες αυτές οι δέκα χρεώσεις, που έχουν κριθεί και δικαστικά ως καταχρηστικές, εσείς αποδεχθήκατε τη μια! Να πάτε με αυτόν τον τρόπο να μιλήσετε στους συντοπίτες σας και να πείτε ότι ναι, καταφέραμε, όταν θα πληρώνετε το ρεύμα σας, να μην σας χρεώνει η τράπεζα. Ντροπή, πραγματικά ντροπή!

Επίσης, να πείτε ότι δεν φέρατε την πολύ σημαντική ρύθμιση σε σχέση με τη μείωση των δανείων, όταν μειώνεται το Euribor αντίστοιχα στους δανειζόμενους. Όταν μειώνεται το Euribor, δυστυχώς, με βάση την απόφαση 168/2004 του Αρείου Πάγου, δεν είναι υποχρεωμένη η τράπεζα να μειώσει το επιτόκιο στους δανειστές. Αυτό, βέβαια, δεν αφορά τόσο πολύ στα στεγαστικά -αφορά μέρος των στεγαστικών- αφορά, κυρίως, στα καταναλωτικά και επιχειρηματικά δάνεια.

Φέρατε και περάσατε προχθές την τροπολογία για τους Σπαρτιάτες, τροπολογία που σας είχαμε φέρει δύο φορές εμείς. Δεκαπέντε μήνες δεν έχει συμβεί τίποτα. Το μόνο που συνέβη είναι η πίεση από το ΠΑΣΟΚ -σας «ρυμουλκήσαμε» και σε αυτό το θέμα- και η πίεση, προφανώς, της κοινής γνώμης. Ωστόσο, 1 εκατομμύριο ευρώ επί δέκα πέντε μήνες έγινε άθυρμα στα χέρια των Σπαρτιατών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνοντας, νικητής στην πολιτική είναι αυτός που καταφέρνει να επιβάλει την πολιτική του ατζέντα. Από το 2022 σας λέγαμε για τα υπερκέρδη των εταιρειών ενέργειας και τη φορολόγησή τους και μας λέγατε λαϊκιστές. Το κάνατε. Σας λέγαμε για τη στέγαση και τη στεγαστική κρίση, σας λέγαμε για την Golden Visa και μας λέγατε λαϊκιστές. Ως κακέκτυπο φέρατε κάτι άλλο, με ημίμετρα, ενώ αποδεχθήκατε το συγκεκριμένο πρόβλημα.

**ΠΡΟΕΔΡΕΥΟΥΣΑ (Όλγα Γεροβασίλη):** Κλείστε, παρακαλώ.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Κλείνω, κυρία Πρόεδρε.

Λέγαμε για αυτοτελή φορολόγηση εφημεριών ιατρών. Και τότε μας λέγατε λαϊκιστές, όμως το κάνατε. Λέγαμε για βαρέα και ανθυγιεινά για τους υγειονομικούς. Εν μέρει το αποδεχθήκατε και το κάνατε. Για τους Σπαρτιάτες για τη διακοπή χρηματοδότησης, σας καταθέσαμε δυο φορές τροπολογία. Μας λέγατε λαϊκιστές τότε και το κάνατε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για τις τράπεζες και τη φορολόγηση…

**ΠΡΟΕΔΡΕΥΟΥΣΑ (Όλγα Γεροβασίλη):** Δεν έχετε άλλον χρόνο.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Τελειώνω σε δέκα δευτερόλεπτα.

Τι μας λέγατε; Μέχρι και «πράσινο ΣΥΡΙΖΑ» μας λέγατε! Να σας πω ότι έχετε γίνει «γαλάζιο ΠΑΣΟΚ». Προσπαθείτε να μοιάσετε στο ΠΑΣΟΚ και μοιάζετε με τους μαθητές του σχολείου, που όταν αντιγράφουν από τον διπλανό, έχουν μετά την αξίωση…

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Παρασύρη, έχετε καταχραστεί τον χρόνο.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** …και την απαίτηση από τη δασκάλα να πάρουν μεγαλύτερο βαθμό.

**ΠΡΟΕΔΡΕΥΟΥΣΑ (Όλγα Γεροβασίλη):** Κλείσατε, ήδη.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Κλείνοντας, έχω ένα παράπονο από τον Πρόεδρο του ΠΑΣΟΚ, τον Νίκο Ανδρουλάκη. Πραγματικά, πρέπει να το πω εδώ. Μετά τη συνάντηση που είχε με τον κ. Μητσοτάκη, μάλλον από τακτ, τι μας είπε; Ότι του ζήτησε ο κ. Μητσοτάκης το πρόγραμμα του ΠΑΣΟΚ και μάλλον ο κ. Ανδρουλάκης του το ενεχειρίασε. Όμως, μην διαβάζετε μόνο τους τίτλους, πηγαίνετε και παρακάτω.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΟΥΣΑ (Όλγα Γεροβασίλη):** Δεν γίνεται αυτό που κάνετε. Παρακαλώ!

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Πηγαίνετε και παρακάτω, να το εφαρμόσετε όπως πρέπει. Όμως, ό,τι και να κάνετε, θα είστε ένα αντίγραφο και ένα κακέκτυπο. Γνήσιο ΠΑΣΟΚ δεν πρόκειται να γίνετε ποτέ!

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Θα παρακαλούσα, επειδή δεν είναι ευχάριστο ούτε για εμένα να παρεμβαίνω -το αντιλαμβάνεστε-, οι χρόνοι πρέπει να τηρηθούν. Η ημέρα δεν είναι πολύ εύκολη.

Τον λόγο έχει ζητήσει για τρίλεπτη παρέμβαση ο Υπουργός κ. Σταϊκούρας. Στη συνέχεια, θα λάβει τον λόγο ο κ. Σπάνιας και ακολούθως, ο Πρόεδρος του ΣΥΡΙΖΑ κ. Φάμελλος.

Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Να ξεκινήσω, λέγοντας εισαγωγικά, ότι τον νικητή δεν τον κρίνετε εσείς, τον κρίνει η κοινωνία και ας σεβαστούμε την κοινωνία και την ετυμηγορία της το 2023, γιατί μιλήσατε για το 2022, αλλά λίγο περισσότερη σεμνότητα δεν θα έβλαπτε.

Δεύτερη παρατήρηση. Επειδή καθίσαμε και ψάξαμε τα αρχεία, θέλω να σας ενημερώσω -κι είναι χρήσιμο για όλα τα κόμματα εδώ- ότι επί ημερών αυτής της πολιτικής ηγεσίας στο Υπουργείο Υποδομών και Μεταφορών, έχουν υπογραφεί εκατόν επτά συμβάσεις, με εταιρείες όχι εβδόμης τάξεως είτε έχει υπογραφεί είτε έχει αναδειχθεί προσωρινός ανάδοχος, ύψους 547,3 εκατομμυρίων ευρώ.

Τρίτη παρατήρηση. Μίλησε η ειδική αγορήτρια της Πλεύσης Ελευθερίας για σεβασμό στην κοινοβουλευτική διαδικασία και μου έθεσε μια σειρά από ερωτήματα. Ξέρω και εγώ η κατάσταση στην εθνική όχι στα πρακτικά από χθες εναπομείναν συγγνώμη, στην ίδια αίθουσα ήμασταν ή όχι στην επιτροπή; Στα Πρακτικά τα προχθεσινά, ό,τι με ρωτήσατε τα απάντησα. Θα αλλάξει ΑΦΜ ο ΟΣΕ; Έχω απαντήσει. Θα εφαρμοστεί ο νόμος Κεραμέως; Έχω απαντήσει. Θα αλλάξουν οι εργασιακές σχέσεις; Έχω απαντήσει. Θα υπάρχει δημοσίευση στο ΓΕΜΗ; Έχω απαντήσει. Σελίδα 27 από τα Πρακτικά πριν από δύο μέρες. Αν έρχεστε εδώ και ρωτάτε τα ίδια που σας έχω απαντήσει, για ποιον σεβασμό μιλάτε στην κοινοβουλευτική διαδικασία; Είναι όλα στα Πρακτικά από προχθές.

Δύο τελευταίες παρατηρήσεις. Τροπολογίες σε ό,τι αφορά το Υπουργείο Υποδομών και Μεταφορών 298, άρθρο 1. Αποκαθίσταται η στόχευση του νομοθέτη, προκειμένου πηγή χρηματοδότησης της δράσης ηλεκτροκίνησης να είναι και το περιβαλλοντικό τέλος. Άρα, ενισχύουμε τη χρηματοδότηση της ηλεκτροκίνησης.

Άρθρο 2, που είχατε πληροφορίες ότι θα αποσυρθεί. Το Υπουργείο Υποδομών και Μεταφορών, μέσω των αρμοδίων υπηρεσιών του καθίσταται αρμόδιο για όλη την εξέλιξη της μελετητικής διαγωνιστικής και κατασκευαστικής διαδικασίας, αναφορικά με το νέο λιμάνι της Θήρας.

Άρθρο 3. Θεσπίζονται διατάξεις, ειδικά για ταξί και ειδική μίσθωση εκεί που είναι περιοχές σε κατάσταση έκτακτης ανάγκης πολιτικής προστασίας.

Άρθρο 4. Θεσπίζεται ειδικό μητρώο μηχανικών και σε ότι αφορά την τροπολογία 300/7 έχουμε μια διάταξη του άρθρου 1 στην οποία ρυθμίζονται ζητήματα που επεκτείνονται σε τομείς ευθύνης του υπουργείου για μεταφορές και υποδομές για την απρόσκοπτη παροχή συγκοινωνιακού έργου από τις δημόσιες αστικές μεταφορές σε Αττική και Θεσσαλονίκη και την κυκλοφορία οχημάτων ιστορικού ενδιαφέροντος. Αντιμετωπίζουμε και αυτό το θέμα.

Τελευταία παρατήρηση. Συζήτηση εφ’ όλης της ύλης για τον σιδηρόδρομο δύο φορές έχει προκαλέσει η πολιτική ηγεσία και Απρίλιο και Οκτώβριο. Κάναμε μια εξαιρετική συζήτηση με τη συμμετοχή των συναδέλφων όλων των κομμάτων.

Για τον ΒΟΑΚ τώρα. Ο ΒΟΑΚ -λέτε- πότε θα ξεκινήσει; Ο ΒΟΑΚ έχει ξεκινήσει. Να είμαστε ακριβείς!

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** …(Δεν ακούστηκε)

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Τώρα το μαζεύετε σιγά-σιγά, αλλάζουν τα goal post.

Ο ΒΟΑΚ έχει ξεκινήσει. Το τμήμα το οποίο δεν έχει ξεκινήσει είναι το Χανιά-Ηράκλειο. Σε όλο το άλλο τμήμα γίνονται έργα κανονικότατα. Στο Χανιά-Ηράκλειο θα ολοκληρώσουμε τη διαδικασία της συμβασιοποίησης των εγγράφων τον Ιανουάριο του 2025, θα πάμε για σύμβαση Μάρτιο με Απρίλιο του 2025 και μέχρι το καλοκαίρι, θα έχουν ξεκινήσει και οι παρεμβάσεις ενίσχυσης της οδικής ασφάλειας στην εν λόγω περιοχή.

Τέλος, σε ό,τι αφορά την ΑΠΑ επειδή ερωτηθήκαμε και για αυτό, ο τρόπος με τον οποίο νομοθέτησε το 2020 είναι σύμφωνος με αυτά που ζητούσε ο ευρωπαϊκός φορέας, EASA και ο παγκόσμιος φορέας, ICAO και οι οποίοι έχουν γνωμοδοτήσει, λέγοντας ότι έχει συμμορφωθεί η χώρα σε ποσοστό 91% στο βέλτιστο μοντέλο οργάνωσης και λειτουργίας της αρμόδιας αρχής για τη διασφάλιση της αεροπορικής ασφάλειας. Έχω καταθέσει σχετικά αποτελέσματα στην επιτροπή. Για προσλήψεις ελεγκτών χθες βγήκε δελτίο Τύπου, όπως είχαμε δεσμευτεί, σε συνεργασία με τον ΑΣΕΠ και με το eurocontrol να γίνουν οι βέλτιστες επιλογές προσωπικού.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε ό,τι αφορά τον εκσυγχρονισμό συστημάτων εναέρια κυκλοφορίας -τελευταία πρόταση- όπως είπα και στην επιτροπή υπάρχουν έργα ύψους 313 εκατομμυρίων ευρώ που πράγματι έπρεπε να είχαν υλοποιηθεί στη χώρα και δεν έχουν υλοποιηθεί, γιατί μεταξύ άλλων, είχαμε δικαστικές εκρεμμότητες που διαρκούσαν για περισσότερα από έξι έτη.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκαεπτά μέλη από την Κυθηραϊκή Αδελφότητα Πειραιώς Αθηνών.

Η Βουλή σάς καλωσορίζει και σας εύχεται Καλές Γιορτές!

(Χειροκροτήματα από όλες τις πτέρυγες της Βουλής)

Τον λόγο έχει ο Πρόεδρος της Κοινοβουλευτικής Ομάδας της Ελληνικής Λύσης.

Αυτό που ήθελα να σας πω, κύριε Πρόεδρε, πριν πάρετε τον λόγο, είναι ότι προφανώς οι Πρόεδροι προηγούνται με βάση τον Κανονισμό. Όμως θυμίζω ότι υπάρχει η απόφαση της Διάσκεψης των Προέδρων, με συμφωνία όλων, ότι μπαίνουμε στον κατάλογο ομιλητών, αρχίζουν οι Βουλευτές και μετά μπαίνουν οι πολιτικοί Αρχηγοί και οι Κοινοβουλευτικοί Εκπρόσωποι κ.λπ.. Έγινε μία υποχώρηση από τον κ. Σπάνια κατ’ αρχάς και μετά από εσάς, προκειμένου να μιλήσει πρώτος ο Βουλευτής που είχε την επείγουσα υποχρέωση. Αυτήν τη στιγμή έπρεπε να είναι ο κ. Σπάνιας στο Βήμα. Αυτό είναι το κανονικό.

Παρ’ όλα αυτά έχετε ανέβει στο Βήμα. Έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εάν ο Κανονισμός εφαρμοζόταν σωστά…

**ΠΡΟΕΔΡΕΥΟΥΣΑ (Όλγα Γεροβασίλη):** Δεν θα μιλούσατε ακόμα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** …φαντάζομαι ότι από τους τριακόσιους Βουλευτές θα μιλούσαν οι είκοσι.

**ΠΡΟΕΔΡΕΥΟΥΣΑ (Όλγα Γεροβασίλη):** Εν πάση περιπτώσει, ο καθένας δεν μπορεί να ερμηνεύει με τη δική του…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Απαγορεύεται, κυρία Γεροβασίλη, από τον Κανονισμό να διαβάζουν οι Βουλευτές κείμενα. Ας το αφήσουμε. Καμμιά φορά ο Κανονισμός είναι για να παραβιάζεται από τους ισχυρούς, κύριε Πλεύρη, και οι ισχυροί είστε εσείς στην παρούσα -έχουμε και μέλλον ακόμα- φάση.

Πάμε λίγο στον σιδηρόδρομο, κύριε Υπουργέ, για να ακούσει ο ελληνικός λαός την ωμή αλήθεια.

Ο καθηγητής Δημοκριτείου Πανεπιστημίου κ. Μουρμούρης, πρώην διευθύνων σύμβουλος του ΟΣΕ, το δήλωσε ότι η Ελλάς δαπάνησε 24 δισεκατομμύρια ευρώ και η κατάσταση του σιδηρόδρομου είναι χειρότερη από ό,τι ήταν πριν από πενήντα χρόνια. Το είπε στην επιτροπή της Βουλής ο ίδιος ο καθηγητής πανεπιστημίου και πρώην διευθύνων σύμβουλος του ΟΣΕ. Φαγώθηκαν 24 δισεκατομμύρια. Το ποιος τα έφαγε και πού τα έφαγε είναι ένα θέμα που πρέπει να το διερευνήσει η δικαιοσύνη, αν πραγματικά υπήρχε, και Νέα Δημοκρατία, ΠΑΣΟΚ και ΣΥΡΙΖΑ να συρθούν όλοι τους και να απολογηθούν γιατί φαγώθηκαν τα ιερά χρήματα των Ελλήνων από κάποιους και δεν έχουμε σιδηρόδρομο.

(Χειροκροτήματα από την πτέρυγα της Ελληνικής Λύσης)

Το πιο απλό από όλα. Μας ακούει ο κόσμος. Αυτά τα 24 δισεκατομμύρια θα μπορούσαν να τα κάνουν έναν σύγχρονο σιδηρόδρομο και να μη κινδυνεύουμε και κάνουμε τον σταυρό μας δέκα φορές την ημέρα όταν ταξιδεύουμε.

Δεν θα μιλήσω για τις προειδοποιήσεις της Κομισιόν. Φαντάζομαι τις μάθατε. Έχουμε στις 3-12-2020 προειδοποιητική επιστολή της Κομισιόν που καλεί την Ελλάδα να μεταφέρει πλήρως τη νομοθεσία της Ευρωπαϊκής Ένωσης στο εθνικό της δίκαιο, επειδή δεν τηρεί συγκεκριμένες οδηγίες.

Απ’ ό,τι διαβάζω έχετε μια αλληλογραφία στο Υπουργείο -εσείς είστε καινούργιος, οι προηγούμενοι- για συνεχείς παραβάσεις της χώρας μας σε σχέση με τον σιδηρόδρομο. Κάποιος δεν κάνει καλά τη δουλειά του. Κάποιοι δεν κάνουν καλά τη δουλειά τους. Εμείς δεν είμαστε. Είστε εσείς, εσείς και εσείς, που δεν κάνετε καλά τη δουλειά σας. Για να τα λέμε όλα.

Τώρα προειδοποιούν οι εργαζόμενοι και πάλι. Και αυτό που με ενοχλεί στα μέσα ενημέρωσης, επειδή τα ελέγχετε όλα τα μέσα ενημέρωσης, είναι το εξής: Απεργία κάνουν οι εργαζόμενοι στον σιδηρόδρομο, λένε. Δεν λένε για τα αιτήματά τους. Τι λένε οι άνθρωποι; Ο Υπουργός προς τιμήν του έχει διαπιστώσει το πρόβλημα για την τραγική κατάσταση στα τρένα και με δήλωσή του ανέφερε ότι περιμένουν χρηματοδότηση -τουλάχιστον δύο χρόνια-, ώστε να γίνει ο διαγωνισμός -άλλα δύο χρόνια- και μετά να προμηθευτούμε συρμούς. Στην καλύτερη περίπτωση σε έξι χρόνια. Δηλαδή οι άλλοι θα κάνουν ιπτάμενα τρένα και εμείς θα έχουμε ακόμα τον Μουτζούρη σε έξι χρόνια. Θέλω να σας πω δηλαδή ότι αυτή η κωλυσιεργία έχει και ένα αποτέλεσμα: να κινδυνεύουν ζωές.

Και επειδή ήμουν εδώ, όταν όλοι εσείς περιγελούσατε την Ελληνική Λύση στην προηγούμενη κοινοβουλευτική περίοδο, όταν είχα αποκαλύψει το έγκλημα των Τεμπών, κανείς δεν ήταν δίπλα μας, ούτε ο ΣΥΡΙΖΑ ούτε το ΠΑΣΟΚ, κανένας, όταν τη δεύτερη μέρα μετά το δυστύχημα είχα μιλήσει για έκρηξη. Ήμουν εδώ και από κάτω χαχάνιζαν κάποιοι, κυρίως από τη Νέα Δημοκρατία. γιατί δεν τους βόλευε το αφήγημα αυτό. Ο ίδιος ο Πρωθυπουργός με αποκάλεσε «ψεκασμένο» με αυτά που έλεγα.

Επειδή επιβεβαιωθήκαμε σε ό,τι λέγαμε, κύριε Υπουργέ, θα σας πω δυο, τρία πράγματα.

Το τρένο μετέφερε ξυλόλιο. Πείτε ό,τι θέλετε. Θα σας το αποδείξω σε λίγο. Δεν κάηκε η σιλικόνη, όπως έλεγαν οι δικοί σας εμπειρογνώμονες. Η έκρηξη δεν έγινε λόγω σιλικόνης. Απόδειξη για να τελειώνει το ψέμα γιατί κάποιοι έπρεπε να είναι ήδη φυλακή: Εδώ έχω τη φωτογραφία που αποκλειστικά μόνο η Ελληνική Λύση την έχει. Αυτή είναι η σιλικόνη από το δυστύχημα. Δεν κάηκε. Όταν γίνεται έκρηξη, το εύφλεκτο υγρό φεύγει όλο, δεν μένει κάτω η βενζίνη, ούτε το πετρέλαιο, εξατμίζεται. Αυτή είναι η σιλικόνη, όπως βλέπετε, τα βαγόνια εδώ. Την καταθέτω στα Πρακτικά για τον ιστορικό του μέλλοντος.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα σας δείξω και κάτι άλλο. Το κατήγγειλα τότε. Το βράδυ αργά στο τρένο υπήρχαν άνθρωποι με διάφορες στολές -ούτε πυροσβέστες, ούτε αξιωματικοί της Αστυνομίας, ούτε κανείς- οι οποίοι έψαχναν τα συντρίμμια. Το ίδιο βράδυ, στο δυστύχημα. Κανείς δεν μας είπε τι δουλειά είχαν αυτοί οι ιδιώτες στην περιοχή. Κανείς δεν μας είπε τι έψαχναν οι ιδιώτες. Σε λίγο.

Πάμε παρακάτω.

Κανείς δεν μας είπε αυτή η «Zim Monitor», η εταιρεία με έδρα τη Θεσσαλονίκη, κάπου στο κέντρο, τι μετέφερε στα κλειστά κοντέινέρ της. Κανείς. Εδώ είναι. Στη φωτογραφία. Και σας διαβάζω και το εξής: Άγνωστης ταυτότητας πρόσωπο αλιεύει αντικείμενα από το πεδίο. Τον βλέπετε στη φωτογραφία, με κουκούλα για να μην φαίνεται από τις κάμερες, κουκουλοφόρος.

Να τος, κύριε Πλεύρη μου, κουκουλοφόρος. Εδώ είναι.

Κύριε Υπουργέ μου, να τος.

Το καταθέτω και αυτό στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλα αυτά, λοιπόν, να βλέπεις ανθρώπους που δεν είναι αστυνομικοί, που δεν είναι πυροσβέστες, που δεν είναι διασώστες, να ψάχνουν στα συντρίμμια μόνοι τους, κανείς να μην ξέρει ποιοι είναι, το βράδυ να σκαλίζουν ανάμεσα σε κρέατα καμένα και κόκαλα καμένα να βρουν κάτι, να μεταφερθούν σε τρεις διαφορετικούς τόπους τα μπάζα, μόνο ένας τύπος που θέλει να καλύψει το έγκλημα τα κάνει. Ποιοι ήταν αυτοί, είστε υπεύθυνοι να τους βρείτε εσείς.

Βιαστήκατε να μπαζώσετε τον χώρο. Πάλι με είπε «ψεκασμένο» ο Πρωθυπουργός, όταν είπα ότι έγινε μπάζωμα και ξεμπάζωμα και έβαλε τoν κ. Αλικάκο και τα ανθελληνικά HOAXES να καταλογίσουν στην Ελληνική Λύση πάλι fake news.

Φτάσαμε, όμως σε ένα σημείο αίσχιστο, κύριε Υπουργέ. Θα μου πείτε ότι η δικαιοσύνη είναι ανεξάρτητη. Το καλύτερο ανέκδοτο στην Ελλάδα είναι αυτό. Ο ανακριτής δεν επέτρεψε στον κ. Ασλανίδη να κάνει εκταφή του γιου του. Πού έχετε δει εσείς πατέρας πονεμένος να θέλει να κάνει εκταφή της σωρού του παιδιού του και να μην το επιτρέπει ο ανακριτής. Ποιος είναι αυτός ο ανακριτής που δεν επιτρέπει ο άνθρωπος που έχασε το σπλάχνο του να κάνει εκταφή; Και δεν ντρέπεται η Κυβέρνηση, δεν ντρέπεται η εισαγγελέας του Αρείου Πάγου.

(Χειροκροτήματα από την πτέρυγα της Ελληνικής Λύσης)

Και επειδή εκεί βρέθηκαν ανθρώπινα μέλη φίλου μου να πω το εξής: Ο καλύτερος μου φίλος χάθηκε στα Τέμπη.

Το κόκαλο το ένα, κύριε Υπουργέ, ξέρετε πού βρέθηκε; Σε ιδιωτικό χώρο στα μπάζα. Σε ιδιωτικό χώρο. Εκατό φορτηγά μπάζα έφυγαν από εκεί μέσα. Τα λέω όλα αυτά γιατί ακόμη και τώρα γίνεται προσπάθεια συγκάλυψης από τη Νέα Δημοκρατία. Όμως το καλύτερο έγκλημα να κάνεις, θα αφήσεις κάποια πράγματα, κάποια στοιχεία. Και εδώ αποδεικνύεται ότι δυστυχώς τα στοιχεία επιχειρήθηκαν να συγκαλυφθούν και να τα εξαφανίσουν: Τα βίντεο από τις κάμερες ασφαλείας δεν υπάρχουν. Τα βίντεο από τη φορτωτική των εμπορευμάτων δεν υπάρχουν. Τα βίντεο από εκατόν πενήντα κάμερες στη διαδρομή δεν υπάρχουν. Είναι όλα σβησμένα. Η φόρτωση σβησμένη και αυτή. Αναρωτιέμαι γιατί. Πείτε μου γιατί.

Και εδώ αρχίζει πραγματικά μια σειρά ερωτημάτων. Δεν θα μιλήσω για την κ. Καρυστιανού. Υπάρχουν κι άλλοι γονείς. Οι νεκροί ήταν πενήντα επτά. Κανονικά παραπάνω. Αφήστε το, όμως, τώρα αυτό. Κανείς δεν ξέρει πόσοι ήταν.

Θα μιλήσω όμως σε εμάς, τους Βουλευτές, τους Υπουργούς και τους υπόλοιπους εδώ μέσα. Όλοι έχουμε παιδιά. Και η δική μου κόρη, κύριε Υπουργέ, ταξίδεψε με αυτό το τρένο. Δόξα τω Θεώ δεν έπαθε τίποτα το παιδί μου!

Ζείτε εκτός κοινωνίας. Βγείτε έξω στην κοινωνία και ρωτήστε. Εμπιστεύονται τη Δικαιοσύνη; Διορίζετε εσείς τους εισαγγελείς του Αρείου Πάγου, ναι ή όχι; Διορίζετε όλη την ανώτατη ηγεσία του Αρείου Πάγου, ναι ή όχι; Ποιος τη διορίζει, εγώ; Εσείς τη διορίζετε. Δεν εμπιστεύεται τη Δικαιοσύνη ο Έλληνας. Εδώ είναι το πρόβλημα.

Έχουμε προτείνει τι να κάνουμε με τη Δικαιοσύνη. Κάηκαν άνθρωποι.

Είμαστε η μοναδική χώρα που οι παιδόφιλοι είναι εκτός φυλακής, που οι δολοφόνοι είναι εκτός φυλακής, που οι κλέφτες είναι εκτός φυλακής, που οι μιζαδόροι, οι κομπιναδόροι γίνονται πλούσιοι κι είναι εκτός φυλακής. Είμαστε η χώρα που σκοτώθηκαν πενήντα επτά άνθρωποι και δεν υπάρχει ένοχος! Σοβαρά μιλάμε τώρα; Φυλακή όλοι τους! Φυλακή!

(Χειροκροτήματα από την πτέρυγα της Ελληνικής Λύσης)

Κανείς δεν μπαίνει φυλακή!

**ΘΕΟΦΙΛΟΣ ΞΑΝΘΟΠΟΥΛΟΣ:** Κι αυτός που πουλούσε τις επιστολές του Ιησού έχει το ακαταδίωκτο!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μαζέψτε τον, κύριε Παππά.

Αλλά αυτοί είστε!

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Ξανθόπουλε, παρακαλώ! Δεν μπορεί να γίνεται αυτό.

**ΘΕΟΦΙΛΟΣ ΞΑΝΘΟΠΟΥΛΟΣ:** Συγγνώμη, κυρία Πρόεδρε, έχετε δίκιο**.**

**ΠΡΟΕΔΡΕΥΟΥΣΑ (Όλγα Γεροβασίλη):** Ο καθένας λέει ό,τι θέλει κι έχει την ευθύνη αυτών που λέει και κρίνεται. Δημόσια συζήτηση είναι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είναι εκ του ασφαλούς η θέση ορισμένων εδώ μέσα να μην πηγαίνουν με το τρένο. Είναι εκ του ασφαλούς η θέση ορισμένων εδώ μέσα, επειδή δεν χάσανε συγγενείς και φίλους. Ρωτήστε την κ. Καρυστιανού. Ρωτήστε τους συγγενείς, αυτό σας λέω. Αν τους ρωτήσετε θα καταλάβετε. Περιμένουν τη δικαιοσύνη. Το παιδί του δεν μπορεί να κάνει εκταφή ο άνθρωπος. Τι είναι αυτά που λέτε τώρα; Τι είναι αυτά που λέτε; Δεν σας πιστεύει κανένας, γι’ αυτό και κατρακυλά το πολιτικό προσωπικό της χώρας και το πολιτικό σύστημα.

Πάμε στην ουσία τώρα. Κύριε Υπουργέ, εγώ θα το ξαναπώ. Δεν νοιάζει κανέναν πραγματικά η λογική η δική σας. Ο νεοφιλελευθερισμός απέχει πάρα πολύ από τη δική μας πλευρά. Διαπιστώνω ότι θέλετε να επιβάλλετε μια άποψη. Ακούστε τώρα. «Κάηκαν τα παιδιά στα Τέμπη; Τι με νοιάζει εμένα, δεν ήταν το δικό μου το παιδί» λένε κάποιοι εδώ μέσα. «Είσαι του κόμματος και κλέβεις; Δεν πειράζει. Αλλά για τους πολίτες υπέγραψες λάθος δάνειο; Καλά να πάθεις, να πεθάνεις. Μειώθηκε το εισόδημά σου; Να σου πάρουν το σπίτι. Σε εξαπάτησαν; Ας πρόσεχες». Αυτά, λοιπόν, είναι που ενοχλούν τον κόσμο και τον ενοχλούν πάρα πολύ.

Και εμείς είμαστε και υπέρ θανατικής ποινής, το έχουμε πει, το έχουμε ξεκαθαρίσει. Εάν ήταν στο χέρι μου, λοιπόν, και ήμουν πρωθυπουργός, θα είχα επαναφέρει σε πολλές των περιπτώσεων τη θανατική ποινή. Αν εσείς χαρίζετε τη θανατική ποινή ή τα ισόβια, τα πραγματικά ισόβια σε έναν παιδεραστή, δικό σας θέμα είναι. Και επί ΣΥΡΙΖΑ και επί Νέας Δημοκρατίας και επί ΠΑΣΟΚ οι παιδεραστές έβγαιναν έξω και βίαζαν παιδάκια.

(Χειροκροτήματα από την πτέρυγα της Ελληνικής Λύσης)

Με νόμο δικό σας βγήκαν οι παιδεραστές έξω -για να τα μαθαίνει ο ελληνικός λαός-, με νόμο του ΣΥΡΙΖΑ. Βέβαια, με ποινή δέκα χρόνια φυλακής στα πέντε χρόνια είναι έξω, για να ξαναβιάζει παιδάκια πεντάχρονα, εξάχρονα, δωδεκάχρονα.

Εμείς είμαστε υπέρ του νόμου και της τάξεως. Σε όποιον αρέσει. Σε όποιον δεν αρέσει, ας παραμείνει σε αυτή την φαύλη κατάσταση. Εμείς θα αλλάξουμε τον νόμο και θα τον κάνουμε αυστηρότατο.

Και πάμε, κύριε Υπουργέ, να σας πω τα υπόλοιπα. Πάμε στο μετρό. Πραγματικά κόστισε 3 με 4 δισ. μας λένε κάποιοι, δεν ξέρει κανένας πόσο κόστισε. Περπατήσανε οι Θεσσαλονικείς…

(Θόρυβος στην Αίθουσα)

Εσείς λέτε 1 δισ. τώρα, άλλοι λένε 3 δις.. Άλλοι λένε 2 δισ.. Κανείς δεν ξέρει. Κάναμε ερώτηση στον Υπουργό, περιμένουμε την απάντησή του, για να την πάρουμε γραπτή την απάντηση.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Έχω απαντήσει.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Απαντήσατε; Δεν την παραλάβαμε εμείς όμως. Περιμένουμε να την παραλάβουμε.

Άνθρωποι περπάτησαν μέσα στις σήραγγες, γιατί χάλασε το μετρό. Εκδοτήρια του 2014 δεν δίνουν ρέστα ούτε παίρνουν POS. Με βροχή πλημμύρισε τη δεύτερη μέρα. Κυλιόμενες σκάλες να μη λειτουργούν. Δεν ολοκληρώθηκε μέχρι την Καλαμαριά. Πάρκινγκ δεν έχει. Δεν εξυπηρετείται η δυτική Θεσσαλονίκη. Αλλάξατε δρομολόγια του ΟΑΣΘ για να αναγκάσετε επιβάτες να πάρουν το μετρό. Κι εγώ ρωτώ τον κύριο Υπουργό: ας μου δείξει ένα μετρό παγκοσμίως που έχει σε ένα χιλιόμετρο πέντε στάσεις. Σε ένα χιλιόμετρο πέντε στάσεις! Έχουμε πάει στο Λονδίνο, έχουμε πάει στο Βερολίνο, στο Παρίσι, δεν το έχουμε δει. Εδώ σε ένα χιλιόμετρο πέντε στάσεις, τόσο είναι. Αυτό για κάποιον λόγο έγινε.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Δυόμισι χιλιόμετρα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Από τον Βαρδάρη μέχρι το πανεπιστήμιο πόσα χιλιόμετρα είναι;

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Δυόμισι χιλιόμετρα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Από τον Βαρδάρη δυόμισι χιλιόμετρα; Πέντε στάσεις;

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Τρεις.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τρεις είναι; Καλά, τώρα γίνανε τέσσερις, σε λίγο θα γίνουν πέντε.

Λέω, λοιπόν, το εξής. Τέτοιες μικρές αποστάσεις δεν χωρούν τόσες πολλές στάσεις, σε καμμία χώρα του κόσμου. Με το που ξεκινάει σταματάει το μετρό! Και κάνατε ένα μετρό που ξεκινάει από τον Δήμο Θεσσαλονίκης και τελειώνει στον Δήμο Θεσσαλονίκης. Αυτό είναι το μετρό, Δήμος Θεσσαλονίκης-Δήμος Θεσσαλονίκης. «Θα» γίνει στην Καλαμαριά, δεν πάει αεροδρόμιο, δεν πάει στα ΚΤΕΛ, να τα λέμε όλα. Θα μπορούσατε να κάνετε πολλά άλλα πράγματα.

Εν πάση περιπτώσει, επειδή πιέζει ο χρόνος και επειδή μου έφαγε τον χρόνο ο καλός συνάδελφος από τη Δράμα που τον «Μουτζούρη», το τρένο ακόμα το έχουν εκεί, ακούστε, κύριε Υπουργέ, φτιάξατε ένα κράτος - παρωδία, ένα κράτος που ο πολίτης δεν εμπιστεύεται. Θα δώσω μερικά παραδείγματα. Σήμερα στα μέσα μαζικής ενημέρωσης παίζουν τα πρόστιμα σε πολυεθνικές. Θα το σχολιάσω λίγο. Έχω δεχτεί δέκα καταγγελίες, κύριε Υπουργέ. Δεν είναι αρμοδιότητα δική σας, αλλά είναι αρμοδιότητα συναδέλφου σας Υπουργού. Υπάρχουν καταγγελίες για εφοριακούς. Ακούστε λίγο, είστε Υπουργός. Στέλνουν email σε εβδομηντάχρονους. Βγαίνει ο εφοριακός και στέλνει ένα email σε έναν 70χρονο, ο οποίος δεν ξέρει να χειρίζεται το email, μπορεί να έχει πάει στο spam. Μπορεί να το έχει χάσει, να μην το έχει ανοίξει. Περιμένουν 20-30 μέρες. Του καταλογίζουν κατευθείαν 10-20 χιλιάρικα να πληρώσει. Γιατί; Δεν μπορούν να πάρουν ένα τηλέφωνο; Δέκα καταγγελίες έχω, σας λέω. Αν πάει στα spam, αν φταίει ο λογιστής που δεν τα άνοιξε; Γιατί έχουν όλοι λογιστές. Τι γίνεται, για πείτε μου εσείς. Βάζετε έναν υπέργηρο στη διαδικασία να έχει email. Ποιος έχει email 70-72 χρονών, ο αγρότης, ο κτηνοτρόφος; Πείτε μου εσείς ποιοι έχουν email.

Ποια είναι η λύση, λοιπόν, για την φοροδιαφυγή; Θα σας την πω εγώ: οριζόντιος φόρος 15% σε φυσικά πρόσωπα και επιχειρήσεις. Είναι μια πρόταση. Ούτε θα φοροδιαφεύγει κανένας ούτε θα κυνηγάει η εφορία κανέναν. Οι εφοριακοί έχουν γίνει κυνηγοί κεφαλών και αν θέλετε να πείσετε ότι έχετε πραγματικό κράτος, κάντε έλεγχο των εφοριακών στα «πόθεν έσχες», στους πολεοδόμους. Το μάθατε; Όλοι οι πολεοδόμοι της Χαλκιδικής είναι έξω, το άντρο της διαφθοράς της Χαλκιδικής βγήκαν έξω. Να η δικαιοσύνη σας! Αυτοί είστε! Όλοι στη Χαλκιδική που ενεπλάκησαν στα σκάνδαλα εκεί με την πολεοδομία και το «παίξανε» όλα τα κανάλια, είναι έξω, κανείς δεν προφυλακίστηκε, και μου λέτε για δικαιοσύνη, «Θα πάνε στη δικαιοσύνη». Θυμάμαι τον Σημίτη «όποιος έχει στοιχεία, να πάει στη Δικαιοσύνη» και ο Παπαντωνίου αθωώθηκε γιατί είχε θεία στη Νιγηρία. Γι’ αυτό δεν γίνεστε πιστευτοί πλέον. Γι’ αυτό και δεν σας πιστεύει κανένας. Σας πειράζουν οι λέξεις, όχι οι κλέφτες, οι ψεύτες που κυβερνούν και κλέβουν τον ελληνικό λαό. Αυτό είναι το πρόβλημά σας.

(Χειροκροτήματα από την πτέρυγα της Ελληνικής Λύσης)

Γιατί δεν υπάρχουν κακές ή βρόμικες λέξεις, υπάρχουν βρόμικα μυαλά. Αλλά όποιος φοβάται τη φυλακή και αμέσως διαμαρτύρεται, κάτι σημαίνει. Ένας αθώος δεν φοβάται ούτε τη φυλακή ούτε την τιμωρία.

Πάμε στο θέμα με τις τράπεζες, κύριε Υπουργέ. Στο τέλος θα μας πείτε ότι είμαστε ο πιο αχάριστος λαός. Διότι πρέπει να πούμε ένα μεγάλο ευχαριστώ στον κ. Μητσοτάκη για την τεράστια διαφορά καταθέσεων και δανείων. Αυτό δεν το κοιτάτε. Πας τα λεφτά σου στην τράπεζα 50 χιλιάρικα και σου δίνει τόκο 1%. Πας να πάρεις 50 χιλιάρικα, σου δίνει 8%, 9% ,10%, 11%, 12%, 13%. Εκεί είναι το πρόβλημα. Αλλά εν πάση περιπτώσει, εμείς ζητήσαμε από τον κ. Βουρλιώτη από την πρώτη στιγμή να πάρει τον βούρδουλα της πραγματικής ανεξάρτητης Δικαιοσύνης -γιατί δεν είναι ελεγχόμενος ο Βουρλιώτης- και να κυνηγήσει τα funds και όλους αυτούς που κατασπαράσσουν την περιουσία του ελληνικού λαού. Διότι η Κυβέρνηση, δυστυχώς, υπηρετεί τους τραπεζίτες και όχι τους πολίτες.

Αλήθεια, κύριε Υπουργέ μου, για το θέμα της αισχροκέρδειας είναι αισχρό να κοροϊδεύουμε τους Έλληνες. Γι’ αυτό σας λέω ότι πραγματικά η υποκρισία ξεχειλίζει. Διαμαρτυρήθηκαν κάποιοι για τη λέξη που είπα εγώ, όταν κάθε μέρα κοροϊδεύετε τον ελληνικό λαό, κάθε μέρα που περνάει όλοι σας. Ξεχειλίζει η αισχροκέρδεια και επιβάλλετε πρόστιμο.

Πείτε στον ελληνικό λαό όμως ότι το πρόστιμο έχει πλαφόν μέχρι 1 εκατομμύριο. Βάλατε πλαφόν. Γιατί βάλατε πλαφόν; Αν κάποιος το κάνει δεύτερη ή τρίτη φορά, να κλείσετε την εταιρεία. Δεν μπορεί να αισχροκερδεί ο άλλος. Και τα πρόστιμα βέβαια δεν πληρώνονται. Πηγαίνουν στα δικαστήρια και αθωώνονται στο τέλος.

Τα λέω αυτά γιατί επιβεβαιώνετε έτσι τον Αλέξανδρο Δουμά. Πόσο δίκιο είχαν οι αρχαίοι Έλληνες που είχαν τον ίδιο θεό για τους εμπόρους και για τους κλέφτες. Γιατί αυτές οι εταιρείες τροφίμων δεν είναι εμπόριο, είναι κλέφτες, κύριοι συνάδελφοι. Κλέβουν τον ελληνικό λαό. Απόδειξη: έχω μπροστά μου ολόκληρο πίνακα με τιμές στα «Lidl» από Γερμανία και από Ελλάδα στα ίδια προϊόντα, τριπλάσιες τιμές. Σημερινές είναι, σήμερα τις παρέλαβα. Πάρτε τις στα Πρακτικά της Βουλής και δείτε μόνοι σας.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τριπλάσια τα προϊόντα στην Ελλάδα η αξία τους σε σχέση με τη Γερμανία. Αυτό κάτι σημαίνει. Τα ομοειδή προϊόντα ακόμη και τα ελληνικά προϊόντα. Δηλαδή αυτά δεν τα βλέπει ο κόσμος πιστεύετε;

Γι’ αυτό λέω ότι ζείτε στη δική σας κοινωνία, κλεισμένοι εδώ στο καβούκι μέσα στη Βουλή. Πάτε στο χωριό, μαζεύετε κανά ψηφαλάκι, πάτε στη Δράμα, την Καβάλα, τη Θεσσαλονίκη, λέτε πέντε ψέματα στους πολίτες και φεύγετε. Δεν γίνεται έτσι. Δεν γίνεται.

Και θα πω στον κ. Ανδρουλάκη που ανέβασε ένα TikTok ότι συμφωνώ μαζί του για τη διαρροή των προσωπικών δεδομένων και την κ. Ασημακοπούλου, έχει απόλυτο δίκιο. Αλλά να του υπενθυμίσω κάτι, γιατί θα πληρώσουμε τη λαθροχειρία της Νέας Δημοκρατίας και της κ. Ασημακοπούλου οι Έλληνες πολίτες, τα 500 χιλιάρικα. Έχει απόλυτο δίκιο, αλλά να του υπενθυμίσω ότι χρωστάει και 500 εκατομμύρια το ΠΑΣΟΚ.

**ΔΗΜΗΤΡΙΟΣ ΜΑΝΤΖΟΣ:** Άλλο αυτό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν είναι άλλο.

**ΔΗΜΗΤΡΙΟΣ ΜΑΝΤΖΟΣ:** Τα πληρώνουμε. Γιατί τα εξισώνετε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν τα πληρώνετε, όχι. Μην το ξαναπείτε. Γι’ αυτό δεν σας πιστεύει ο ελληνικός λαός. Σας έφερα τον ισολογισμό σας. Δεν πληρώνει ούτε η Νέα Δημοκρατία ούτε το ΠΑΣΟΚ ούτε κάνατε ποτέ ρύθμιση ποτέ. Ποτέ! Μην τα λέτε αυτά. Και ύστερα φταίει ο πολίτης που διαμαρτύρεται. Δεν ισχύουν αυτά που λέτε. Δεν μπορείτε να πληρώσετε τις δόσεις. Ξέρετε τι σημαίνει δόση 15 εκατομμύρια τον χρόνο; Δεν πληρώνονται οι δόσεις αυτές. Σας παρακαλώ πάρα πολύ. Ύστερα μου λέει η κυρία Πρόεδρος ότι φωνάζω. Τι να σας πω; Εν πάση περιπτώσει.

Εδώ αυτοί στον Ερυθρό Σταυρό ξέρετε τι έκαναν; Ακούστε. Στον Ερυθρό Σταυρό έβαλαν διοικητικό συμβούλιο. Διόρισαν έναν 87χρονο στο διοικητικό συμβούλιο του Ερυθρού Σταυρού. Ο κ. Ξύδης ή Ξυδής; Τον διόρισε ο κ. Άδωνις. 87 ετών! Και υπάρχουν παιδιά να κάνουν μια δουλειά, ένα μεροκάματο, να πάρουν κάτι, ένα μηνιάτικο ή να πάρουν εμπειρία. Ετών 87!

**ΑΘΑΝΑΣΙΟΣ ΠΛΕΥΡΗΣ:** Δεν ορίζει ο Υπουργός…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τον βάλατε τώρα σας λέω, ο οποίος είναι συμπτωματικά τέως δήμαρχος βορείων προαστίων, Χολαργού. Πού εκλέγεται ο Υπουργός; Βόρεια δεν είναι ο κ. Άδωνις; Σύμπτωση είναι. Εγώ δεν πιστεύω ότι το έκανε ο Υπουργός, είναι σύμπτωση.

Αυτές οι συμπτώσεις είναι που εξεγείρουν τον κόσμο και όχι οι λέξεις. Σημασία έχουν οι πράξεις και όχι τα λόγια και οι λέξεις. Σας το ξαναλέω ακόμη μια φορά.

(Χειροκροτήματα από την πτέρυγα της Ελληνικής Λύσης)

Έτσι κάνετε κομματικούς στρατούς, βολεύετε τον κόσμο και υπέγραψαν και τροποποίηση προϋπολογισμού 100 εκατομμυρίων. Για τα Πρακτικά.

Θέλω ο Υπουργός που είναι εδώ απέναντί μου, ο κ. Πλεύρης, αν μπορεί να μου εξηγήσει γιατί εδώ λέει: «Αμοιβή για εργασία πέρα από τα συνήθη καθήκοντα: 107.000 ευρώ. Αμοιβή για εργασία πέρα από τα συνήθη καθήκοντα: 24.500 ευρώ. Διάφορες αποζημίωσης που δεν κατονομάζονται ειδικά: 48.000ευρώ», Ερυθρός Σταυρός τώρα αυτά, νούμερα, «Συντήρηση και επισκευή λοιπών μόνιμων εγκαταστάσεων: 400.000 ευρώ. Συντήρηση επισκευή λοιπών μηχανημάτων: 500.000 ευρώ». Εκτιμώμενα ποσά, στο περίπου. Στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να πώς γίνεται το πλιάτσικο και η λεηλασία. Δεν λέω ότι φταίει ο Υπουργός, αλλά όταν βάζουν κάποιους ανθρώπους εκεί μέσα οι οποίοι δεν ξέρουν τι κάνουν, αυτά παθαίνεις.

Οι πολίτες και η κοινωνία μέχρι τώρα δεν είχαν τρόπο να αντιδράσουν στην τυραννία, τον αυταρχισμό, αλλά και τον κομματισμό σας, με τη διαφθορά και τις μίζες, την εξυπηρέτηση των συμφερόντων των ολιγαρχών.

Εμείς είμαστε έτοιμοι και δεν έχουμε τον φόβο ούτε είμαστε δέσμιοι των ολιγαρχών ούτε των καπιταλιστών. Θα κάνουμε τους θύτες να αντιμετωπίσουν τις συνέπειές τους. Όποιος παραβιάσει τη δημοκρατία τιμωρείται, όποιος κλέβει πάει φυλακή.

(Χειροκροτήματα από την πτέρυγα της Ελληνικής Λύσης)

Και ας ενοχλούνται αυτοί που θεωρούν ότι οι λέξεις έχουν θέματα και όχι οι πράξεις.

Πάμε και να κλείσουμε τώρα με την ενέργεια.

Κύριοι συνάδελφοι, είναι αδιανόητο αυτό που κάνετε με τον λιγνίτη μας. Τον πουλάτε στους Σκοπιανούς, το μεταφέρει ο Μυτιληναίος και από εκεί παίρνετε ρεύμα από τα Σκόπια και το πληρώνουμε πανάκριβα. Έτσι βοηθάτε τον Μυτιληναίο. Είστε εκτός τόπου και χρόνου.

Δεν το λέει κανένας εδώ μέσα. Γιατί ρε παιδί μου; Κοίταξε να δεις. Λαλίστατος ο συνάδελφος προηγουμένως, αλλά δεν τολμάει να πει τη λέξη Μυτιληναίος, δεν τολμάει να πει τη λέξη Βαρδινογιάννης, Μαρινάκης. Λαλίστατοι όλοι και εύθικτοι. Το ότι κατασπαράσσουν οι πάροχοι ενέργειας τις σάρκες των Ελλήνων εκεί δεν υπάρχει πολιτική ευθιξία. Αλλού υπάρχει πολιτική ευθιξία.

Το πρωί, λοιπόν, παράγεται πράσινη ενέργεια. Οι παραγωγοί ξέρετε τι κάνουν; Την εξάγουν στις ξένες χώρες. Την πληρώνουν ακριβά οι ξένες χώρες και την πουλάνε εκεί. Δεν την πετούν στα αζήτητα, όπως λένε κάποιοι. Τα κέρδη είναι πολλαπλάσια. Το βράδυ στις 19:00΄ εισάγουμε λιγνιτικό ρεύμα από Σκόπια, Βουλγαρία, που προέρχεται από τα δικά μας κοιτάσματα. Αυτά δεν λέει κανένας εδώ μέσα για να μην έρθουν οι πάροχοι ενέργειας.

Κατά τα άλλα, δημοκρατική ευαισθησία, αυτοδικία και «Τι είναι αυτά που λες;». Κλέβουν το αίμα, το υστέρημα του ελληνικού λαού και δεν μιλάει κανείς με ονόματα εδώ μέσα και έχουν το θράσος κάποιοι να μιλάνε. Ντρέπομαι, ντρέπομαι.

Ακούστε, μέσα στο καταχείμωνο προβλέπεται απόλυτο σκοτάδι, οι πάροχοι ενέργειας εκβιάζουν την Κυβέρνηση -απαιτούν εν πάση περιπτώσει- γιατί οι ληξιπρόθεσμοι λογαριασμοί ρεύματος είναι 3 δισεκατομμύρια ευρώ. Τον χειμώνα θα κόψουν το ρεύμα σε πολλούς Έλληνες. Κανείς δεν μιλά εδώ μέσα. Σιγά μην ασχοληθεί ο Βουλευτής, ο Υπουργός με τον φτωχό στο Περιστέρι, στο Κορδελιό, στη Δράμα, στα Γιαννιτσά, στη Φλώρινα, στην Κρήτη. Δεν θα νοιαστεί κανένας. Ήδη άρχισαν να κόβουν τα ρεύματα στον κόσμο.

Εσείς, ενώ έχουμε φυσικό αέριο, ούτε η Νέα Δημοκρατία ούτε το ΠΑΣΟΚ ούτε ο ΣΥΡΙΖΑ -θα το πω ευθέως- κάνατε εξορύξεις ποτέ. Τις παγώσατε και αγοράζετε φυσικό αέριο από την Ινδία παρακαλώ. Αλλά είναι αμερικανικό ξέρετε, το πουλάει η Ινδία που είναι ρωσικό στους Αμερικανούς και η Ελλάδα το αγοράζει από τους Αμερικάνους. Αυτό δεν είναι έγκλημα, κύριοι συνάδελφοι;

Πουλάει η Ρωσία στην Ινδία φυσικό αέριο, οι Αμερικάνοι το αγοράζουν από την Ινδία και μας το πουλάνε πέντε-έξι φορές πιο πάνω. Αυτό δεν είναι έγκλημα που κάνετε; Δεν είναι έγκλημα; Ή είστε κορόιδα ή κοροϊδεύετε τους Έλληνες. Δεν υπάρχει άλλη δικαιολογία.

(Χειροκροτήματα από την πτέρυγα της Ελληνικής Λύσης)

Και κλείνω με τον Ερντογάν, γιατί πραγματικά αυτό που θέλει να πετύχει ο Ερντογάν, κύριοι συνάδελφοι, είναι απλό. Θέλει να κάνει ΑΟΖ με τα κατεχόμενα. Αν δεν το καταλάβατε, δεν πειράζει. Το λέμε εδώ και πάρα πολύ καιρό. Θέλει να ελέγξει την ευρύτερη περιοχή, να κάνει αγωγό από το Κατάρ, να περνά από την Τουρκία. Τα έχω πει χίλιες φορές. Αλλά είπαμε, μην ενοχλείται τον οδηγό όταν οδηγεί ή τον κοιμισμένο ότι κοιμάται. Εμείς και θα ενοχλούμε και θα αφυπνίσουμε όσους κοιμούνται για να σώσουμε την πατρίδα.

(Χειροκροτήματα από την πτέρυγα της Ελληνικής Λύσης)

Και εδώ, κύριοι συνάδελφοι, είναι οι φωτογραφίες για τα Πρακτικά της Βουλής από τη μεταφορά πολεμοφοδίων, πυρομαχικών, που και το ΠΑΣΟΚ και ο ΣΥΡΙΖΑ και η Νέα Δημοκρατία -δείτε εδώ- τα δίνουν στην Ουκρανία. Περιοχή Κοζάνης η μεταφορά τους, περίπου είκοσι φορτηγά με ουκρανικές πινακίδες, τα μετέφεραν από την Κοζάνη τις προηγούμενες μέρες, δυο μέρες πριν. Εδώ είναι, πάρτε τα για τα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μου τα έστειλαν σε φάκελο στο γραφείο. Είναι μεταφορά οπλισμού του χρήματος των Ελλήνων από την Κοζάνη στην Ουκρανία. Τι δουλειά έχω να στέλνω πυρομαχικά στην Ουκρανία; Πυρομαχικά στην Κύπρο και όχι στην Ουκρανία.

(Χειροκροτήματα από την πτέρυγα της Ελληνικής Λύσης)

Φτιάξατε, λοιπόν, δύο Ελλάδες. Στη μια Ελλάδα τη δική σας είναι διακόσιοι κολλητοί, οι ολιγάρχες, με επιχειρήσεις, που δανείζονται 17,5 δισ. από το Ταμείο Ανάκαμψης με επιτόκιο 2%. Δύο τοις εκατό, διακόσιοι κολλητοί! Και μια άλλη Ελλάδα, τη δική μας Ελλάδα, των οκτακοσίων χιλιάδων επιχειρήσεων που παλεύουν να δανειστούν με επιτόκιο 8%, από τις οποίες εννιά στις δέκα αποκλείονται. Αλλά έχετε τα μέσα ενημέρωσης δίπλα.

Μια παρατήρηση. Δεν καταλαβαίνω, κύριοι συνάδελφοι της Νέας Δημοκρατίας, γιατί να έχουμε και την ΕΡΤ και το ΣΚΑΪ. Δύο κυβερνητικά κανάλια δεν τα χρειαζόμαστε. Ας τα κάνετε ένα, ΕΡΤ-ΣΚΑΪ μαζί. Γιατί να πληρώνουμε δύο; Να πληρώνουμε ένα.

Έχετε και τις εταιρείες δημοσκοπήσεων. Ας μου πουν οι κύριοι συνάδελφοι της Νέας Δημοκρατίας -έχω ψάξει τις δημοσκοπήσεις- κύριοι συνάδελφοι, χαίρεστε πολύ που -ακούστε τώρα- υπάρχουν εβδομήντα εταιρείες δημοσκοπήσεων στην Ελλάδα! Το καταθέτω στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε καμμία άλλη χώρα δεν υπάρχουν τόσες εταιρείες. Εβδομήντα! Κάθε μέρα και μια δημοσκόπηση. Σε καμμία χώρα δεν γίνεται αυτό. Κανένας έλεγχος, καμμία πρόνοια για την προστασία της δημοκρατίας. Και στο μητρώο των εγγεγραμμένων στο ΕΣΡ είναι μόλις δεκαεπτά. Καταλαβαίνετε τι γίνεται; Εβδομήντα εταιρείες για να λειτουργήσουν θέλουν χρήμα. Ποιος τα δίνει τα χρήματα;

Κυρία Πρόεδρε, επειδή είναι δικοί σας δεν μιλάτε. Τι να σας κάνω; Εντάξει, θα οχλαγωγούμε κι εμείς.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν είναι έτσι. Το προσέξατε και προηγουμένως. Δεν είμαι μεροληπτική. Αλλά θα παρακαλούσα να ολοκληρώσετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Μια σελίδα έμεινε.

Κύριοι συνάδελφοι, ο κόσμος αποστρέφεται την πολιτική σας. Γιατί; Κυβέρνηση και αντιπολίτευση χρωστούν 1 δισεκατομμύριο ευρώ και συγκυβερνούν υπόγεια. Ο ΣΥΡΙΖΑ έχει γίνει τρία, τέσσερα κομμάτια, αλληλοσπαράσσεται. Ένα κόμμα υπό κατεδάφιση, ένα άλλο κόμμα με εσωτερικά θέματα, Βουλευτές Επικρατείας κρατούν την έδρα, ενώ δεν έχουν εκλεγεί.

Γι’ αυτό είμαστε εδώ εμείς. Είμαστε εδώ για την Ελλάδα και τους Έλληνες. Είμαστε εδώ αδιαπραγμάτευτα, να λέμε αυτό που πονάει τον Έλληνα. Είμαστε εδώ για να δίνουμε λύσεις. Είμαστε εδώ για να κάνουμε προτάσεις. Είμαστε εδώ για να αλλάξουμε την Ελλάδα. Είμαστε εδώ παρά το γεγονός ότι ενοχλεί πολλούς, για να ξαναφέρουμε τη δικαιοσύνη στην Ελλάδα, τη δικαιοσύνη που την κάνατε φαύλη, τη δικαιοσύνη που την αδικείτε, τη δικαιοσύνη που η Ένωση Εισαγγελέων και Δικαστών λέει ότι θέλετε να την καθυποτάξετε! Γι’ αυτή τη δικαιοσύνη μιλάμε.

(Χειροκροτήματα από την πτέρυγα της Ελληνικής Λύσης)

Έτσι, λοιπόν, διεκδικούμε ως Ελληνική Λύση. Αγκαλιάζουμε όλους τους Έλληνες, από Αριστερά μέχρι Δεξιά, τους Έλληνες πατριώτες, αυτούς τους πατριώτες που θέλουν κοινωνική, λαϊκή, εθνική δικαιοσύνη και δικαιοσύνη που θα τιμωρεί αυτούς που εγκληματούν.

(Χειροκροτήματα από την πτέρυγα της Ελληνικής Λύσης)

Διεκδικούμε το μέλλον μας. Διεκδικούμε τη ζωή μας. Διεκδικούμε την Ελλάδα μας. Είμαστε διαφορετικοί. Δεν είμαστε σαν κι εσάς.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής της Νέας Δημοκρατίας κ. Σπάνιας.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ευχαριστώ, κυρία Πρόεδρε.

Να περιμένουμε λίγο να τελειώσουν.

(Θόρυβος στην Αίθουσα)

**ΠΡΟΕΔΡΕΥΟΥΣΑ (Όλγα Γεροβασίλη):** Σταματήστε παρακαλώ. Έχει ανέβει στο Βήμα ομιλητής. Κύριε Παππά, κύριε Βελόπουλε, ησυχία παρακαλώ.

Ορίστε, κύριε Σπάνια, έχετε τον λόγο.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Συζητούμε σήμερα το σχέδιο νόμου του Υπουργείου Μεταφορών, κύριοι Υπουργοί, κύριοι Υφυπουργοί, κυρίες και κύριοι συνάδελφοι. Στο σχέδιο νόμου αναλύεται η αναδιάρθρωση του σιδηροδρομικού τομέα μέσω της απορρόφησης της θυγατρικής εταιρείας «ΕΡΓΟΣΕ Α.Ε.» από τη μητρική της εταιρεία ΟΣΕ Α.Ε. και η μεταφορά της διαχείρισης του σιδηροδρομικού τροχαίου υλικού από τη «ΓΑΙΑΟΣΕ Α.Ε.» στη διάδοχη εταιρεία.

Η Ρυθμιστική Αρχή Σιδηροδρόμων, η Αρχή Πολιτικής Αεροπορίας και ο Εθνικός Οργανισμός Διερεύνησης Αεροπορικών και Σιδηροδρομικών Ατυχημάτων και Ασφάλειας Μεταφορών ενισχύεται με προσωπικό, πόρους, όπως και γίνονται στοχευμένες ρυθμίσεις για την καλύτερη λειτουργία τους.

Ρυθμίζονται τα φορολογικά ζητήματα του εταιρικού μετασχηματισμού, η μεταβίβαση όλων των περιουσιακών στοιχείων και των υποχρεώσεων της «ΕΡΓΟΣΕ Α.Ε.» προς την ΟΣΕ Α.Ε.. Το νέο σχήμα απαλλάσσεται από φόρους ή τέλος υπέρ του δημοσίου και τρίτων, όπως και η υπεραξία που μπορεί να προκύψει.

Περιγράφεται αναλυτικά η διαδικασία για τη συγχώνευση των εταιρειών, όπου η γενική συνέλευση του ΟΣΕ Α.Ε. θα εγκρίνει το σχέδιο σύμβασης συγχώνευσης, θα αποφασίσει για την αλλαγή της εταιρικής επωνυμίας σε «Σιδηρόδρομοι Ελλάδος ΜΑΕ», έτσι ώστε να μεταφερθούν όλες οι δραστηριότητες στη νέα εταιρεία, όπως και το ΔΣ θα εγκρίνει το οργανόγραμμα, που θα δώσει μια ομαλή μετάβαση ως τη δημιουργία του εσωτερικού κανονισμού λειτουργίας.

Η νέα εταιρεία έχει πλέον τα δικαιώματα και τις υποχρεώσεις της «ΕΡΓΟΣΕ Α.Ε.», όσον αφορά τις δημόσιες συμβάσεις, τα προγράμματα της Ευρωπαϊκής Ένωσης για την ασφάλεια των συναλλαγών, με σκοπό την προστασία των δικαιωμάτων των εργαζομένων, καθώς επίσης προβλέπεται και η ολική μεταφορά και τοποθέτηση αυτών σε αντίστοιχες θέσεις της νέας εταιρείας βάσει των εργασιακών τους σχέσεων.

Επίσης, μεταφέρεται και η διαχείριση του τροχαίου υλικού και ο διαχωρισμός της παρακολούθησης της δραστηριότητας διαχείρισης του σιδηροδρομικού υλικού. Ο διαγωνισμός σιδηροδρομικής υποδομής και η τήρηση ή δημοσίευση χωριστών λογαριασμών που είναι αποτέλεσμα χρήσης και ισολογισμών για τις δραστηριότητες διαχείρισης της υποδομής προβλέπεται από το Ευρωπαϊκό Κοινοβούλιο. Έτσι δημιουργείται ένας Ενιαίος Ευρωπαϊκός Σιδηροδρομικός Χώρος, που ενσωματώνεται στην εθνική νομοθεσία.

Το ειδικό αφορολόγητο αποθεματικό, προερχόμενο από τα έσοδα της εταιρείας και τη διαχείριση του σιδηροδρομικού τροχαίου υλικού, επιβάλλει τη λογιστική παρακολούθηση.

Απαλλαγές από φόρους και τέλη, εκτός του ΦΠΑ, που εφαρμόζονται στην εταιρεία «ΕΡΓΟΣΕ Α.Ε.» συνεχίζουν να εφαρμόζονται και για τη νέα εταιρεία, όπως και οι μισθολογικοί όροι της συλλογικής σύμβασης εργασίας ως τη λήξη της.

Προβλέπεται ειδική αντιμετώπιση των διαγωνισμών, έργων ή μελετών που έχουν προκηρυχθεί ή συμβασιοποιηθεί από την απορροφώμενη εταιρεία, όπως και η ρύθμιση ζητημάτων των δικών ή άλλων διαδικασιών επίλυσης διαφορών που υφίστανται.

Ενισχύεται η Ρυθμιστική Αρχή Σιδηροδρόμων με αναγκαίο επιστημονικό, διοικητικό και τεχνικό προσωπικό.

Προβλέπεται η άσκηση καθηκόντων επιθεωρητή της Αρχής Πολιτικής Αεροπορίας σε περίπτωση αυξημένων αναγκών από υπαλλήλους ΔΕ που έχουν ασκήσει καθήκοντα επιθεωρητών πτητικών μέσων και προτύπων και έχουν πιστοποιηθεί από την ΑΠΑ.

Συμπληρώνεται το νομικό πλαίσιο και δημιουργείται Μητρώο Επιθεωρητών. Χρέη αναλαμβάνουν φυσικά πρόσωπα, βάσει των προσόντων της ενωσιακής και εθνικής νομοθεσίας, που κατέχουν άδεια ή πιστοποίηση, λύνοντας έτσι και το πρόβλημα στελέχωσης των περιφερειακών αεροδρομίων από επιθεωρητές και χειριστές αεροσκαφών ή ελικοπτέρων εξειδικευμένους, ειδικά σε νέες τεχνολογίες σκαφών.

Ο Εθνικός Οργανισμός Διερεύνησης Αεροπορικών και Σιδηροδρομικών Ατυχημάτων και Ασφάλειας Μεταφορών υπόκειται σε Κοινοβουλευτικό Έλεγχο, υποβάλλοντας ετησίως έκθεση στον Υπουργό Υποδομών και Μεταφορών αλλά και στον Πρόεδρο της Βουλής, για την ενίσχυση της ανεξαρτησίας του, όπως αυτονομείται οικονομικά και διοικητικά, διαθέτοντας πλέον και ανθρώπινους πόρους.

Συστήνεται αυτοτελής Μονάδα Μελετών και Διερευνήσεων Ατυχημάτων, αποτελούμενη από το Τμήμα Διερεύνησης Αεροπορικών Ατυχημάτων και Συμβάντων, το ίδιο από το Σιδηροδρομικών Ατυχημάτων και Συμβάντων, το Τμήμα Πρόληψης, Μελετών, Τμήμα Ασφάλειας των Μεταφορών, Τμήμα Οικονομικών και Διοικητικών Υπηρεσιών. Συστήνονται τριάντα έξι νέες θέσεις, από τις οποίες οι δεκαέξι είναι διερευνητών αεροπορικών και οκτώ σιδηροδρομικών ατυχημάτων.

Το προσωπικό, μόνιμο και ΙΔΑΧ, που υπηρετεί στις επιτροπές διερεύνησης ατυχημάτων μεταφέρεται αυτοδικαίως στο Υπουργείο Υποδομών και Μεταφορών, οι διερευνητές στον οργανισμό.

Κενές θέσεις μπορούν να καλυφθούν με μετάθεση και μεταφορά προσωπικού από τις δομές του Υπουργείου, όπως η μετάταξη υπαλλήλων με ειδικότητες ΠΕ, ΤΕ χειριστών αεροσκαφών, ΠΕ, ΤΕ, ΔΕ χειριστών ελικοπτέρων από το Υπουργείο Πολιτικής Προστασίας στον οργανισμό.

Κυρίες και κύριοι συνάδελφοι, η βελτίωση της λειτουργίας του σιδηροδρομικού τομέα, η ενίσχυση της εποπτείας του, η παροχή ποιοτικότερων υπηρεσιών στο κοινό αποτελεί πρώτο μέλημα της Κυβέρνησης του Κυριάκου Μητσοτάκη. Οι παρεμβάσεις που περιγράφονται στο σχέδιο νόμου δίνουν τη δυνατότητα ενίσχυσης, οργάνωσης και σωστής διοίκησης των φορέων και αρχών που διαχειρίζονται τον σιδηρόδρομο και την αεροπορία.

Η τήρηση μέτρων και κανόνων, η αναβάθμιση και συντήρηση των δομών, όπως και η ενίσχυση με εξειδικευμένο προσωπικό, θα θωρακίσει τις υπηρεσίες, κάνοντας τον Έλληνα πολίτη να εμπιστευθεί, νιώθοντας σιγουριά και ασφάλεια, τα δημόσια μέσα μαζικής μεταφοράς.

Κυρίες και κύριοι συνάδελφοι, κλείνοντας θα ήθελα να σας ευχηθώ καλά Χριστούγεννα και καλή χρονιά με υγεία σε όλους μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τον λόγο έχει ο Πρόεδρος του ΣΥΡΙΖΑ - Προοδευτική Συμμαχία κ. Σωκράτης Φάμελλος.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ευχαριστώ, κυρία Πρόεδρε.

Κυρίες και κύριοι Βουλευτές, κύριοι Υπουργοί, έχουμε ένα νομοσχέδιο για την αναδιάρθρωση του σιδηροδρομικού φορέα.

Τι θα περίμενε ένας πολίτης όταν στο τέλος του 2024 μια χώρα της Ευρωζώνης συζητάει για το σιδηροδρομικό δίκτυο; Θα περίμενε πρώτα από όλα να έχει η χώρα μια στρατηγική σύγχρονων, έξυπνων διασυνδεδεμένων μεταφορών. Θα περίμενε να υπάρχει επέκταση του δικτύου για την κάλυψη των αναγκών της χώρας, για την ενίσχυση της αποκέντρωσης, της περιφερειακής ανάπτυξης και να έχουμε οφέλη για το εμπόριο, για τη βιομηχανία, τον τουρισμό αλλά και για την ποιότητα ζωής.

Θα περίμενε κανείς να έχουμε μέσα σταθερής τροχιάς, τα οποία να έχουν ένα μηδενικό κλιματικό αποτύπωμα, να έχουμε μπει πράγματι σε μια εποχή της κλιματικής μετάβασης και να έχουμε και προστασία του περιβάλλοντος, να έχουμε ενίσχυση της καινοτομίας ή της επάρκειας της ελληνικής πολιτείας, με αξιοποίηση των πόρων του Ταμείου Ανάκαμψης και με ενίσχυση της ασφάλειας των μεταφορών αλλά και των πολιτών.

Έχουμε μια τέτοια συζήτηση σήμερα στη χώρα μας; Δυστυχώς, κύριε Υπουργέ, όχι, δεν έχουμε μια τέτοια συζήτηση. Δεν έχει πάρει πρωτοβουλίες η Κυβέρνηση των έξι χρόνων, για να λέμε την αλήθεια, για να έχουμε μια τέτοια ουσιαστική συζήτηση.

Γιατί εμείς θέλουμε να είμαστε Ευρώπη, κύριε Υπουργέ, αλλά η Κυβέρνηση κάνει ότι μπορεί για να μας πηγαίνει μακριά από την Ευρώπη. Έχουμε μια συζήτηση για ένα θολό action plan, το οποίο δεν έχει μπει όμως στη δημοσιότητα. Έχει το προτέρημα η Κυβέρνηση να συζητάει μόνο για τον εαυτό της σχέδια τα οποία δεν επικοινωνούνται και δεν διαμορφώνονται ουσιαστικά από την Ελλάδα, αλλά κρατιούνται στο ντουλάπι εν είδει, αν θέλετε, ενός πυροτεχνήματος για την επόμενη μέρα; Όχι, κύριε Υπουργέ.

Αυτή είναι μια λογική της Δεξιάς. Η Ευρώπη δεν έχει τέτοιες λογικές. Η Ευρώπη έχει τη λογική της παραγωγικής, δημόσιας και επιστημονική συζήτησης.

Από το 2021, όμως, η θεσμική πραγματικότητα λέει ότι έχουμε πολλαπλές επισημάνσεις από την Ευρώπη, για καθυστερήσεις. Έχουμε προειδοποιητική επιστολή και έχουμε, δυστυχώς, μια κατάληξη στην ελληνική κοινωνία -δεν αφορά μόνο την Αντιπολίτευση- ότι δεν σας εμπιστευόμαστε. Δεν έχετε δημιουργήσει ένα πλαίσιο ασφάλειας στη συζήτηση για τις μεταφορές, ούτε ως προς τον προγραμματισμό, ούτε ως προς τις επενδύσεις, ούτε ως προς τη διαφάνεια, ούτε ως προς την ασφάλεια αυτήν καθ’ αυτήν, των μεταφορών.

Δυστυχώς, η κοινωνία έχει μόνο δείγματα ανεπάρκειας και αναξιοπιστίας. Αυτό, ξέρετε, αφήνει και ένα πολύ σημαντικό αρνητικό αποτύπωμα στις ίδιες τις μεταφορές αυτές καθ’ αυτές, σε ένα δημόσιο αγαθό, που πρέπει να εξυπηρετεί και πρέπει να προσθέτουμε όλοι ασφάλεια και εμπιστοσύνη.

Σήμερα, δε, έρχεστε στο νομοθέτημα να καταργήσετε δικό σας νόμο. Άρα, προσθέτετε, ακόμη, ένα λιθαράκι αναξιοπιστίας και δεν έχετε καν την επάρκεια να βγείτε να πείτε, κάναμε ένα μεγάλο λάθος. Πέντε χρόνια, τέσσερα χρόνια. Βρείτε εσείς, για πόσα χρόνια, κάναμε το λάθος. Όμως, γιατί αυτή η υπεροψία;

Τα έργα των σιδηροδρόμων δεν ήταν στην προοπτική σας. Δεν προχωρήσατε σε προσλήψεις, στελέχωση, που είχαν δρομολογηθεί. Δεν ακολουθήσατε ούτε καν το στρατηγικό σχέδιο μεταφορών, που είχαμε παραδώσει. Δεν εντάξατε τους σιδηρόδρομους στις προτεραιότητες του Ταμείου Ανάκαμψης. Οι σιδηροδρομικές μεταφορές, σήμερα, είναι στη δημοσιότητα, μόνο για αρνητικά παραδείγματα.

Δεν αναφέρομαι μόνο στο πρόσφατο περιστατικό του βραχυκυκλώματος στο μετρό Θεσσαλονίκης που πολλαπλασίασε την ανασφάλεια και τις συζητήσεις, σχετικά με την επάρκεια της Κυβέρνησης. Είχαμε και το περιστατικό στο τρενάκι του Πήλιου. Όμως, δεν είναι μόνο αυτά. Έχουμε πολλά περιστατικά ατυχημάτων και παρ’ ολίγον δυστυχημάτων. Εμείς, δεν θέλουμε να συμβαίνει τίποτα απ’ όλα αυτά, στο πεδίο των μεταφορών.

Θέλουμε να προσελκύεται το ενδιαφέρον και να έχουμε περισσότερες μεταφορές, με ένα τέτοιο -αν θέλετε- σύγχρονο χαρακτηριστικό. Επαναλαμβάνω: Βασικό στοιχείο της πράσινης μετάβασης και της πράσινης πολιτικής οι σιδηροδρομικές μεταφορές της ευρωπαϊκής πολιτικής.

Αντιθέτως, πρέπει να το ομολογήσουμε: Έχουμε μια μεγάλη, μια τραγική σκιά -θα έλεγα- στο θέμα των σιδηροδρομικών μεταφορών, μετά το δυστύχημα, το έγκλημα των Τεμπών. Το πρόβλημα, κύριε Υπουργέ, είναι ότι δεν έχουν δοθεί και απαντήσεις. Αναντίρρητα, ο θάνατος πενήντα επτά συνανθρώπων μας και ο τραυματισμός άλλων ογδόντα πέντε, έχει αφήσει ένα πολύ αρνητικό αποτύπωμα στη χώρα μας.

Οι πολίτες ζητούν το αυτονόητο: Απόδοση ευθυνών και αποκατάσταση των ελλειμάτων ασφάλειας. Νομίζω ότι είναι αποδεκτό από την κοινωνία μας ένα τέτοιο αίτημα αξιοπιστίας των μεταφορών, αλλά δεν έχουν δοθεί απαντήσεις.

Κύριοι Υπουργοί, θα ήθελα να σας πω ότι η Κυβέρνηση ευθύνεται στο γιατί δεν έχουν δοθεί απαντήσεις, όχι μόνο για τα ελλείμματα που είχαν δημιουργηθεί, αλλά και γιατί δεν υπάρχει πειστική απάντηση, για την -αν θέλετε- πολύπλευρη διερεύνηση των αιτιών και όσων συνέβησαν μετά το δυστύχημα.

Αντιθέτως, έχουμε αποκαλύψεις μετά το δυστύχημα για τη μονταζιέρα στις συνομιλίες, για το μπάζωμα και το ξεμπάζωμα, ουσιαστικά της περιοχής και για τη μεταφορά πολύ μεγάλων ποσοτήτων σε διάφορα σημεία, με ευθύνη και συμμετοχή και κυβερνητικών στελεχών.

Εκ μέρους του ΣΥΡΙΖΑ, το έχω ξεκαθαρίσει και οφείλω να τοποθετηθώ εδώ γιατί πρέπει να βάζουμε ορισμένα πράγματα, θεσμικά, στη δημόσια συζήτηση, ότι υπάρχουν στοιχεία, για να ξεκινήσει και η Βουλή διαδικασίες για το ζήτημα αυτό, σε πολλά επίπεδα.

Είναι γεγονός ότι περιμένουμε την ολοκλήρωση της έρευνας, για να μπορέσουμε να παρέμβουμε, συνολικά, στο ζήτημα αυτό και το οφείλουμε στην κοινοβουλευτική συζήτηση.

Έχουμε θέσει ένα ερώτημα -και αυτό θέλω να το καταθέσω ξανά σήμερα, για να μη θεωρήσετε ότι έχει φύγει από τη δημοσιότητα- προς την Κυβέρνηση: Θα συναινέσει η Κυβέρνηση στον έλεγχο από τη δικαιοσύνη, των ευθυνών των κυβερνητικών στελεχών; Είναι ένα ερώτημα. Πρέπει να δώσετε μία απάντηση.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Διότι, πιστεύω ότι συνηγορείτε στην άποψη, που λέει «όλα στο φως, εμπιστευόμαστε τη δικαιοσύνη και τις διαδικασίες της».

Ένα άλλο ερώτημα: Μήπως, θα δούμε, ακόμα ένα επεισόδιο συγκάλυψης, όπως είδαμε μέσα στο Κοινοβούλιο, με τα χειροκροτήματα στον κ. Καραμανλή και με τη συγκάλυψη στη δικογραφία, που ήρθε από την Ευρωπαία Εισαγγελέα; Γιατί, το είδαμε κι αυτό.

Μήπως, θα δούμε, επίσης, αυτό που έγινε στην Εξεταστική για τα Τέμπη, όπου κλείσατε άρον-άρον τις διαδικασίες, με στόχο να μην υπάρχει στο πόρισμα της Πλειοψηφίας, καμμία ευθύνη, για την Κυβέρνηση;

Κι ενώ μπροστά στις αγωνιώδεις φωνές και την προσπάθεια των συγγενών των θυμάτων, να φτάσουν στις πραγματικές αιτίες, εισπράττουν μέχρι και λοιδορία από Ευρωβουλευτές του δικού σας κόμματος;

Η Πρόεδρος του Συλλόγου Ατόμων Πληγέντων Δυστυχήματος Τεμπών στην επιτροπή της Βουλής μίλησε για πρωτοφανείς διαδικασίες συγκάλυψης, στις οποίες πρωτοστατεί η Κυβέρνηση. Μίλησε για δικογραφίες που έχουν διαβιβαστεί στη Βουλή, αλλά δεν διερευνήθηκαν. Έκανε λόγο για μια οργανωμένη απόπειρα συγκάλυψης του εγκλήματος, με αλλοίωση του τόπου του εγκλήματος, με μοντάζ συνομιλιών, με παρεμβάσεις στο αποδεικτικό υλικό, με παρεμβάσεις στη δικαιοσύνη. Εμείς διαπιστώνουμε πράγματι μια μεγάλη καθυστέρηση. Το διαπιστώνει όλη η κοινωνία. Κανείς και καμμία δεν μπορεί να μείνει απαθής, σε αυτές τις καταγγελίες. Εμείς σεβόμαστε και τον πόνο και τον αγώνα των συγγενών των θυμάτων και των τραυματιών αυτού του πολύνεκρου δυστυχήματος.

Θα είμαστε δίπλα τους, γιατί οφείλουμε να είμαστε δίπλα στην ελληνική κοινωνία, πρώτα απ’ όλα για να αποκαλυφθεί η αλήθεια και να αποδοθούν οι ευθύνες. Και αυτό το κάνουμε και μέσα στη Βουλή και έξω από τη Βουλή και στο Ευρωκοινοβούλιο. Διότι αυτός ο αγώνας οφείλει επίσης, να συμβάλει στο να έχουμε ασφαλείς μετακινήσεις με τρένα στη χώρα μας. Εμείς θέλουμε να διεκδικούμε και το ευρωπαϊκό κεκτημένο και όπου μπορούμε, η χώρα μας να διακρίνεται και στην ευρωπαϊκή πρωτοπορία, όχι μόνο στους αρνητικούς δείκτες.

Ως προς το σημερινό νομοσχέδιο όμως, το βασικό του χαρακτηριστικό -κύριε Υπουργέ, νομίζω ότι θα συμφωνήσετε- είναι η ακύρωση νόμου της δικής σας Κυβέρνησης και μια αποσπασματική και πρόχειρη τακτοποίηση εκκρεμοτήτων. Είναι μια παραδοχή ανεπάρκειας, κύριε Σταϊκούρα. Και νομίζω ότι πρέπει να τοποθετηθείτε γι’ αυτό.

Για ποιον λόγο έρχεστε να καταργήσετε νόμο του κ. Καραμανλή; Ήταν ανεπαρκής ή όχι; Ήταν σωστός; Διότι θα πρέπει και εσείς και οι Βουλευτές της Συμπολίτευσης να ψηφίσουν κατά της ψήφου που είχαν δώσει πριν από δύο χρόνια. Άρα τι ήταν λάθος; Η σημερινή ψήφος είναι λάθος ή η παλαιότερη;

Θέλουμε μια απάντηση. Δεν είναι ένα απλό, λογικό ερώτημα; Θα ακούσουμε κάποια αυτοκριτική; Θα ακούσουμε μια ανάλυση ελλειμμάτων και λαθών για να δούμε γιατί φέρνετε ένα άλλο νομοσχέδιο; Κι από την άλλη μεριά, δεν είναι παραδοχή το νομοσχέδιο το σημερινό ότι για έξι χρόνια είστε ανεπαρκείς να δομήσετε μια ισχυρή ευρωπαϊκή πολιτεία στην Ελλάδα; Αυτό δεν έρχεστε να μας πείτε; Διότι είστε έξι χρόνια Κυβέρνηση. Δεν έχει σημασία πότε πήρατε εσείς το Υπουργείο. Υπάρχει μια συνέχεια. Ελπίζουμε να την αναγνωρίζετε. Αυτό λέει τουλάχιστον το κοινοβουλευτικό πολίτευμα.

Έχουμε λοιπόν, το ράβε-ξήλωνε στη λεγόμενη, στη δήθεν μεταρρύθμιση του κ. Καραμανλή, τον ν.4974. Και ερχόμαστε δύο χρόνια μετά να ξαναενώσουμε λειτουργίες που είχαν διαχωριστεί από τη δική σας Κυβέρνηση. Άρα συγχωνεύουμε ΟΣΕ και «ΕΡΓΟΣΕ» τουλάχιστον, μαζί και με ορισμένα περιουσιακά στοιχεία της «ΓΑΙΑΟΣΕ» σε έναν φορέα.

Τι λένε όμως οι εργαζόμενοι του χώρου για το θέμα αυτό εδώ εντός της Βουλής; Διαβάζω από τα πρακτικά των επιτροπών: «Η ρύθμιση του 2022 ουδέποτε υλοποιήθηκε».

Και φτάνουμε τώρα στην ανάποδη ακριβώς πορεία, γιατί φαίνεται να λείπει μια πυξίδα στην πορεία. Στρίβουμε από εδώ, στρίβουμε από εκεί. Αυτό που ζούμε δηλαδή, δυστυχώς, σε όλη την πρόσφατη ιστορία της Κυβέρνησής σας, στα θέματα των μεταφορών και των σιδηροδρόμων.

Και έτσι τώρα εσείς, έρχεστε να καταργήσετε τα άρθρα που θεωρητικά θα άλλαζαν τη διαδικασία κατασκευής, παραγωγής και λειτουργίας των σιδηροδρομικών έργων, όπως διαβάζω από τα πρακτικά. Και ενώ όλα αυτά συμβαίνουν, η Ευρωπαϊκή Επιτροπή έχει ξεκινήσει τη διαδικασία του εντοπισμού παράβασης κατά της Ελλάδας με προειδοποιητική επιστολή, γιατί δεν τηρείτε τη νομοθεσία της Ευρώπης στην ασφάλεια των σιδηροδρόμων.

Άρα, η Κυβέρνηση είναι ταυτόχρονα υπόλογη και για το ράβε-ξήλωνε και για την ανεπάρκεια και γιατί εκθέτει την Ελλάδα στην Ευρώπη. Αυτό είναι το βιογραφικό σας, κύριε Σταϊκούρα. Γι’ αυτό έρχεστε σήμερα εδώ. Δεν έρχεστε να μιλήσετε για καμμιά μεγάλη μεταρρύθμιση. Σας είπα στην αρχή, έρχεστε εδώ για να απολογηθείτε για όλα αυτά, τα οποία τα λέει και η Ευρώπη και τα λέτε και εσείς.

Από την άλλη μεριά βλέπουμε να φέρνετε ένα νομοσχέδιο, το οποίο είναι κυριολεκτικά κολοβό. Επιτρέψτε μου να σας το πω έτσι. Δηλαδή πώς θα ασκήσει στρατηγική ένας φορέας, ο οποίος τουλάχιστον το μισό του προσωπικό είναι με μπλοκάκια. Και σε θέσεις ευθύνης, σε σημαντικές θέσεις ασφάλειας. Και ενώ υπήρχε διαδικασία που είχε ξεκινήσει το 2019 και τη σταματήσατε. Και ενώ ακόμα και το προσωπικό που θεωρητικά μεταφέρεται για κρίσιμες λειτουργίες, όπως για την ασφάλεια της υποδομής, μετριέται στα δάχτυλα του ενός χεριού.

Αυτό είναι θεωρητικά ένα καινοτόμο νομοσχέδιο; Είναι μια παρέμβαση που βοηθάει την πολιτεία; Υπάρχει λοιπόν, ένα ερώτημα, θέλετε μία ισχυρή πολιτεία ή θέλετε μια ανεπαρκή πολιτεία που να μπορείτε να ξεπουλάτε κομμάτια της, κάνοντας πλιάτσικο για να εξυπηρετείτε τους ημετέρους; Γιατί αυτή είναι η δική σας επιλογή.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και δεν εξασφαλίζετε ούτε την πραγματική ανεξαρτησία. Γιατί μιλάτε και για ανεξαρτησία των αρχών και των θεσμών. Είναι δυνατόν να υπάρχει ανεξαρτησία, όταν ακόμα και ο διορισμός του συμβουλίου είναι με υπουργική απόφαση; Πώς γίνεται αυτό;

Στα θέματα των μέσων σταθερής τροχιάς οφείλω να πω ότι ως ΣΥΡΙΖΑ έχουμε καταθέσει πολύ συγκεκριμένες προτάσεις, σεβόμενοι τον ρόλο και την ευθύνη της Αξιωματικής Αντιπολίτευσης. Έχουμε καταθέσει ολοκληρωμένη πρόταση με βάση το δίπτυχο «ασφάλεια και ανάπτυξη». Έχουμε καταθέσει πρόταση για ψηφιακά εργαλεία, τα οποία περιλαμβάνουν και το σύστημα αδειοδοτήσεων και το σύστημα κατασκευής έργων και το σύστημα παρακολούθησης της λειτουργίας των έργων μετά και με σύγχρονα εργαλεία, γι’ αυτό αναφέρομαι ιδιαίτερα και στο ψηφιακό υπόβαθρο.

Εσείς βήματα προς τα πίσω, ούτε καν στελέχωση. Ούτε καν, δηλαδή, ακόμα και τα βασικά στελέχη -σταθμάρχες, κλειδούχοι- που έπρεπε να είναι με εμπειρία και μόνιμη απασχόληση. Μπλοκάκια οχτάμηνα. Απαράδεκτο! Έχετε γυρίσει προς τα πίσω. Εγκαταλείπετε τις υποδομές, για να μπορέσετε να τις ιδιωτικοποιήσετε και δεν έχουμε, από εσάς τουλάχιστον, ενδείξεις έστω ότι προχωράτε για να ανταποκριθείτε στα τεχνολογικά άλματα που έχει η εποχή μας, για ένα σιδηροδρομικό δίκτυο το οποίο θα είναι σύγχρονο, λειτουργικό και ασφαλές.

Γιατί η ανάπτυξη του σιδηροδρομικού δικτύου είναι και ευρωπαϊκό κεκτημένο και στοιχείο της ποιότητας ζωής, αλλά είναι και αναπτυξιακό εργαλείο, το οποίο δεν αξιοποιείτε. Αφήνετε περιοχές της χώρας, όπως παραδείγματος χάριν την Ανατολική Μακεδονία-Θράκη, να είναι έξω από αυτές τις δυνατότητες και μιλάμε για ακριτικές περιοχές και πολλές φορές σας βλέπουμε να χύνετε δάκρυα για τις ακριτικές περιοχές και να κοροϊδεύετε τους ακρίτες. Πού είναι οι σιδηροδρομικές υποδομές μέχρι τον Έβρο, που θα έπρεπε να είναι ακόμα πιο ισχυρές, λαμβάνοντας υπ’ όψιν και την αναπτυξιακή, αλλά και την εθνική στρατηγική; Απουσιάζουν, απουσιάζουν! Όλο βήματα προς τα πίσω.

Τελικά, δεν λαμβάνετε υπ’ όψιν ούτε και τις υποχρεώσεις της νέας στρατηγικής, της πράσινης στρατηγικής, που θέλει περισσότερες υποδομές μέσων σταθερής τροχιάς, για να έχουμε και μικρότερο κλιματικό αποτύπωμα και καλύτερη ασφάλεια και μικρότερο κόστος και περιφερειακή ανάπτυξη.

Αντιθέτως, μέσα στο νομοσχέδιο βλέπουμε, επειδή είναι και το τελευταίο της χρονιάς, το ράβε-ξήλωνε να συνεχίζεται. Προσέξτε, εκτός από τα μεγάλα ελλείμματα στον σιδηρόδρομο, έχουμε πληθώρα παρατάσεων για συμβάσεις εργασίας ορισμένου χρόνου. Δηλαδή, όχι μόνο για τον σιδηρόδρομο αλλά και για άλλους φορείς, από την ενέργεια μέχρι το ασφαλιστικό, έχετε ανανέωση συμβάσεων ορισμένου χρόνου, δηλαδή, ράβε-ξήλωνε και εκεί. Έρχεστε τελευταία μέρα της χρονιάς να παρατείνετε ομηρία πιθανά εργαζομένων, αλλά και την ανεπάρκεια της πολιτείας.

Έρχεστε δε -γιατί πρέπει να αναφερθώ και σε αυτά- και σε ρυθμίσεις άλλων Υπουργείων. Ας τα δούμε λίγο, δεν σας αφορούν ως Υπουργό, αφορούν, όμως, την Κυβέρνηση.

Έχουμε παράταση για το θέμα των αυθαιρέτων στην υποβολή των δικαιολογητικών, δηλαδή, παράταση ενός νόμου για έντεκα χρόνια. Δεν μπορούν να κλείσουν οι φάκελοι των αυθαιρέτων. Από αυτό το Βήμα ο αντίστοιχος Υπουργός πριν από λίγες μέρες μάς έλεγε ότι έρχονται πολλές κατεδαφίσεις αυθαιρέτων και σήμερα φέρνετε ακόμα μία παράταση στην υποβολή δικαιολογητικών. Μάλιστα! Μάλλον οι πολλές κατεδαφίσεις θα ήταν κατεδαφίσεις στο κράτος δικαίου, γιατί δεν πρόκειται να γίνουν κατεδαφίσεις αυθαιρέτων, αυτή είναι η πραγματικότητα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Έχουμε, όμως, και ένα νέο δεδομένο, την πρόσφατη απόφαση του Συμβουλίου Επικρατείας για τον Οικοδομικό Κανονισμό, όπου κατέπεσαν οι πλείστες αλλαγές σας στον Νέο Οικοδομικό Κανονισμό. Τι αποδεικνύει το Συμβούλιο Επικρατείας; Γιατί πολλές φορές εδώ μας έχετε πει «Μην ανησυχείτε, θα πάμε στο Συμβούλιο Επικρατείας». Πήγε η κοινωνία στο Συμβούλιο Επικρατείας και μάλιστα, πήγε η αυτοδιοίκηση κατά της Κυβέρνησής σας και αυτοδιοικήσεις οι οποίες μπορεί να στηρίχθηκαν και από το Κόμμα της Νέας Δημοκρατίας. Και καλά κάνανε και πήγανε, σεβόμαστε την αυτοδιοίκηση. Τι αποδεικνύει, λοιπόν, το Συμβούλιο Επικρατείας; Ότι έχετε κάνει τροποποιήσεις στον Οικοδομικό Κανονισμό σε αντίθεση με το Σύνταγμα. Δεν έχετε να πείτε κάτι για αυτό; Αντιθέτως, φέρνετε μια τροπολογία -είναι και αυτή ύποπτη πάλι- και συνεχίζει την κακοδαιμονία.

Το μόνο που σας ενδιαφέρει, λοιπόν, είναι να νομοθετείτε παρεκκλίσεις, χωρίς να σταθμίζετε τις συνέπειες στο οικιστικό περιβάλλον, στη λειτουργία της αυτοδιοίκησης και στη ζωή των πολιτών, εις βάρος όλων, δηλαδή, για την τακτοποίηση μερικών συμφερόντων. Γιατί έχετε φέρει δεκάδες τροποποιήσεις του Οικοδομικού Κανονισμού και γιατί, ταυτόχρονα, ευθύνεστε και για ένα μεγάλο έλλειμμα. Δεν προχωράτε τα τοπικά πολεοδομικά σχέδια, για να μπορεί να μην υπάρχουν κανόνες, γιατί είστε αλλεργικοί στους κανόνες και τελικά, να φτάσουμε σήμερα σε μια μεγάλη κρίση.

Έχουμε διπλή κρίση πλέον στις τοπικές κοινωνίες, την έχουμε ιδιαίτερα στην Αθήνα και τη Θεσσαλονίκη.

Δηλαδή, έχουμε μία κρίση στο οικιστικό περιβάλλον -αύξηση ορόφων, δύο ορόφων, αντιθέσεις με τους πολίτες, αντιθέσεις με την αυτοδιοίκηση, υποβάθμιση του οικιστικού περιβάλλοντος-, αλλά δημιουργήσατε και μία νέα κρίση στην κατασκευαστική αγορά. Διότι πολλοί κατασκευαστές και επαγγελματίες και τεχνικοί, χρησιμοποιώντας τη νομοθεσία -κράτος δικαίου, έτσι νόμιζαν τουλάχιστον- την «πάτησαν» -να το πω ξεκάθαρα- και είναι εκτεθειμένοι τώρα και αυτοί.

Τώρα έχετε να λύσετε ένα διπλό πρόβλημα, πρόβλημα στις κοινωνίες που έχουν σηκωθεί κάποια γιαπιά και πρόβλημα στην κατασκευαστική αγορά που είναι κυριολεκτικά στον αέρα και έρχεστε και προαναγγέλλετε νέα μπόνους μέσα από τη ρύθμιση πολεοδομικών σχεδίων. Δηλαδή, «κλείνετε το μάτι» και παρ’ ότι το Συμβούλιο Επικρατείας έχει επισημάνει την αντισυνταγματικότητα, αφήνετε τα προβλήματα να πολλαπλασιάζονται.

Πρέπει να το ξεκαθαρίσουμε, πρώτα απ’ όλα, γιατί πάει να το κρύψει ο αρμόδιος Υπουργός. Η ευθύνη για την αντισυνταγματικότητα των ρυθμίσεων είναι αποκλειστικά στην Κυβέρνησή σας, γιατί εσείς έχετε κάνει πολλαπλές τροποποιήσεις του Οικοδομικού Κανονισμού. Δεν θα το ρίξτε στο παρελθόν αυτό. Θα πάρετε την ευθύνη ολόκληρη για τα δύο προβλήματα και στην κοινωνία -στο περιβάλλον και τους πολίτες και τους δήμους- και στην κατασκευαστική αγορά. Γιατί εσείς επιτεθήκατε στην αυτοδιοίκηση όταν αποκάλυψε η αυτοδιοίκηση τα προβλήματά σας. Γιατί η αυτοδιοίκηση καταφέρθηκε και τοποθετήθηκε κατά των ρυθμίσεων αυτών και τότε ο αρμόδιος Υπουργός επιτέθηκε στην αυτοδιοίκηση, η οποία δικαιώθηκε στο Συμβούλιο Επικρατείας. Γιατί κάποια στιγμή έρχεται η ώρα να ζητήσουν και συγγνώμη κάποια κυβερνητικά πρόσωπα.

Τώρα ψηφίσατε τροπολογία που εξαιρούσε κάποιους δήμους. Αυτό θέλω να το αναφέρω. Αυτό αφορά, μάλλον, την περίοδο που ο κ. Χατζηδάκης ήταν Υπουργός Περιβάλλοντος και Ενέργειας. Προσέξτε, αναγνωρίζοντας ότι υπάρχει ρύθμιση που προσβάλλει το οικιστικό περιβάλλον, εξαιρούσε τρεις δήμους της Αττικής από τη ρύθμιση αυτή. Δηλαδή, χατίρι σε κάποιους το μπόνους δόμησης, χατίρι δεύτερο στην αδικία σε κάποιους δήμους να μην μπουν στη ρύθμιση, επίθεση στους επόμενους δήμους, τους υπόλοιπους, που ανέδειξαν το πρόβλημα για το περιβάλλον και για τους κατοίκους και τώρα δικαίωση της αυτοδιοίκησης και των πολιτών από το Συμβούλιο Επικρατείας.

Τώρα που το Συμβούλιο Επικρατείας δικαίωσε τους δήμους, έρχεστε με μία τροπολογία να νομιμοποιήσετε το αδιέξοδο για λίγο χρονικό διάστημα. Έχετε μια μεταβατική ρύθμιση, η οποία δεν λύνει το πρόβλημα, γιατί δεν θέλετε να αναγνωρίσετε την ευθύνη σας -πάτε να κουκουλώσετε την ευθύνη σας- και δίνετε καθεστώς νομιμότητας στις άδειες που εκδίδονται μέχρι σήμερα, ενώ υπάρχει ήδη απόφαση του Συμβουλίου Επικρατείας. Έτσι, θα έχετε μια κατάσταση -προσέξτε- χωρίς σχέδιο, χωρίς συνταγματική κάλυψη, με τετελεσμένα και στο οικιστικό περιβάλλον και στην κατασκευαστική αγορά.

Το πρόβλημα ποιο θα είναι; Κατάλυση του κράτους και της ασφάλειας δικαίου. Όλοι θα βγουν χαμένοι από αυτή την ιστορία που έχετε ανοίξει τα τελευταία χρόνια, γιατί «κλείνετε το μάτι» σε συμφέροντα και μια διαρκή σύγχυση και των πολιτών και των μηχανικών και των κατασκευαστικών εταιρειών. Θα έχουμε μικρομεσαίες επιχειρήσεις στο χείλος της καταστροφής, ξεκάθαρα και είναι ευθύνη της Κυβέρνησης, γιατί θα έρθουν πιθανά και σε εμάς να ζητήσουν λύσεις -και το λέμε, εδώ είναι οι υπεύθυνοι για αυτό το χάος που έχει δημιουργηθεί-, ενώ θα έχουμε ανοιχτές πληγές σε δήμους -και τις βλέπουμε ήδη- με γιαπιά, τα οποία έχουν σηκωθεί δύο ορόφους πάνω από τις γειτνιάζουσες κατοικίες και κατασκευές, που μπορεί να μείνουν έτσι, γιατί θα κρεμαστούν κυριολεκτικά στον αέρα και οι κατασκευαστές από αυτό που έχετε δημιουργήσει.

Δεν μπορώ, όμως, να μην στηλιτεύσω, κυρία Πρόεδρε, τη ρύθμιση που έχει φέρει ο αρμόδιος Υπουργός για τις Δημοτικές Επιχειρήσεις Ύδρευσης Αποχέτευσης. Να τη στηλιτεύσω και να καταγγείλω, διότι ενώ η Κυβέρνηση χρεοκόπησε τις Δημοτικές Επιχειρήσεις Ύδρευσης Αποχέτευσης, βάζοντας τη ρήτρα αναπροσαρμογής επτά μήνες πριν την εισβολή στην Ουκρανία, εξαίρεσε τις Δημοτικές Επιχειρήσεις Ύδρευσης Αποχέτευσης από όλα τα εργαλεία ενίσχυσης, διότι ακόμα και στους δήμους υπήρχε επιδότηση -μικρή ή όχι, υπήρχε-, στις κατοικίες υπήρχε, σε κάποιες επιχειρήσεις υπήρχε -μικρή ή όχι είναι μια άλλη συζήτηση, αλλά κάτι υπήρχε -βέβαια, τα λεφτά τα έπαιρναν όλα οι παραγωγοί ρεύματος, έτερον εκάτερον, αλλά υπήρχε μια ενίσχυση- και οι ΔΕΥΑ έμειναν εκτός από αυτές τις ενισχύσεις.

Έρχεται τώρα η Κυβέρνηση, επικαλούμενη τη χρεοκοπία που η ίδια δημιούργησε και φέρνει μία τροπολογία που εκβιάζει ξεκάθαρα, στεγνά την αυτοδιοίκηση. Σήμερα η Κυβέρνηση εκβιάζει στεγνά την αυτοδιοίκηση. Τι της λέει; Για να ξεφύγεις από τη χρεοκοπία, που εγώ σε οδήγησα και να μπεις σε ρυθμίσεις επιδότησης και ενίσχυσης, πρέπει υποχρεωτικά να προχωρήσεις σε συγχωνεύσεις. Δηλαδή, να ενοποιήσει η ΔΕΥΑ δημοτικές επιχειρήσεις ύδρευσης αποχέτευσης, ένα σχέδιο που έχει δημοσιοποιήσει από το 2020 -δεν είναι καινούργιο, δεν είναι χατίρι, σχέδιο είναι-, για ποιον λόγο; Το έχει πει επίσημα η Κυβέρνηση. Για να ενοποιήσει τις δημοτικές επιχειρήσεις, για να βάλει μετά ιδιώτες να τις δουλεύουν.

Άρα, η Κυβέρνηση τι κάνει; Χρεοκόπησε τις ΔΕΥΑ. Και σήμερα, εκβιάζει η Κυβέρνηση του κ. Μητσοτάκη στεγνά την αυτοδιοίκηση να συγχωνευτούν οι ΔΕΥΑ, για να τους καλύψει μέρος της επιδότησης που δικαιούνται, με στόχο να ιδιωτικοποιήσουν τις υπηρεσίες ύδρευσης-αποχέτευσης.

Ορθότατα, η Ένωση των Δημοτικών Επιχειρήσεων Ύδρευσης-Αποχέτευσης δήλωσε την απόλυτη αντίθεσή της για αυτή τη ρύθμιση που ήρθε αιφνιδιαστικά.

Και πρέπει να σας πω, κυρίες και κύριοι Βουλευτές, ότι η αυτοδιοίκηση επέστρεψε ως απαράδεκτο αντίστοιχο σχέδιο της Κυβέρνησης.

Και ενώ ο διάλογος βρίσκεται σε εξέλιξη και ενώ έχει αποσυρθεί το νομοσχέδιο και ενώ δεν γνωρίζουμε ποια είναι η τοποθέτηση του Υπουργείου Εσωτερικών, έρχεται η Κυβέρνηση σήμερα, αποδεικνύοντας ότι υπάρχει σχέδιο τελικά -ό,τι και να λένε διάφοροι Υπουργοί τάχατες μεταξύ τους ότι δήθεν διαφωνούν- και λέει: Να, η ρύθμιση, εκβιασμός στην αυτοδιοίκηση να συγχωνευτούν οι επιχειρήσεις για να τις ιδιωτικοποιήσω σε επίπεδο υπηρεσιών.

Είμαστε ξεκάθαρα αντίθετοι με αυτή την εκβιαστική λογική. Η Κυβέρνηση όφειλε να καλύψει πλήρως τις οφειλές που δημιουργήθηκαν στην ύδρευση-αποχέτευση λόγω της ενεργειακής κρίσης που η ίδια προκάλεσε και με τα «γαλάζια» παιδιά, που είναι τοποθετημένα σε θέσεις-κλειδιά στους φορείς ενέργειας. Διότι υπήρχαν λογαριασμοί ρεύματος στις δημοτικές επιχειρήσεις που αυξήθηκαν έως και 300% μηνιαίως στη χαμηλή τάση και έως και 500% στη μέση τάση.

Και δυστυχώς, είναι ακόμα χειρότερη η κατάσταση σε ΔΕΥΑ που έχουν την υποχρέωση να λειτουργούν αφαλατώσεις, δηλαδή σε απομακρυσμένες περιοχές ή σε νησιωτικές περιοχές, που κυριολεκτικά είναι στη χρεοκοπία.

Προσέξτε, λοιπόν: Από τη μια, αισχροκέρδεια -γιατί και στο ρεύμα αισχροκέρδεια είχαμε- αποκλεισμός των δήμων από ενεργειακές κοινότητες, που θα μπορούσαν να λύσουν το θέμα με χαμηλό κόστος. Γιατί; Διότι ο διαθέσιμος ηλεκτρικός χώρος κλειδώθηκε με υπουργική απόφαση σε μεγάλα εργολαβικά συμφέροντα. Και αυτό έγινε καλοκαιριάτικα, Δεκαπενταύγουστο του 2022! Αυτή είναι η Κυβέρνηση της διαπλοκής! Αυτή είναι η Κυβέρνηση η οποία οδηγεί σε χρεοκοπία και την αυτοδιοίκηση για να ξεπουλήσει το νερό!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Τέλος, θα αναφερθώ στα ζητήματα της τροπολογίας για τα υπερκέρδη των τραπεζών και τις χρεώσεις.

Είμαι σίγουρος και είμαστε σίγουροι, κυρίες και κύριοι της Κυβέρνησης, ότι, μετά από αυτή την τροπολογία που καταθέσατε σήμερα, πράγματι, ενόψει και Χριστουγέννων, οι τράπεζες θα πανηγυρίζουν! Μόνο χειροκροτήματα θα ακούμε στα τραπεζικά γραφεία μετά από αυτή την τροπολογία που φέρατε!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Μη σας πω ότι ετοιμάζονται να σας καλέσουν και στα χριστουγεννιάτικα πάρτι οι μέτοχοι και οι τραπεζίτες!

Είναι δυνατόν! Φέρνετε μια τροπολογία αφού βέβαια εισπράξατε το κόστος, γιατί αποκαλύψαμε τα παιγνίδια που παίζετε με το καρτέλ των τραπεζών, που μειώνει για το επόμενο έτος τα έσοδα από προμήθειες 150 εκατομμύρια! Κυριολεκτικά, πρώτοι καλεσμένοι στο πάρτι των υπερκερδών θα είστε. Περιμένουμε να δούμε με τι τρόπο θα είναι αυτό το χειροκρότημα προς την Κυβέρνηση από τις τράπεζες.

Μιλάτε για δήθεν μέτρα 350 εκατομμυρίων, τα οποία περιλαμβάνουν μέσα δράσεις εταιρικής κοινωνικής ευθύνης, δηλαδή δράσεις που έπρεπε να κάνουν έτσι και αλλιώς οι τράπεζες. Τις παρουσιάζετε ως χατίρια. Είναι τα δύο πακέτα των 100 εκατομμυρίων, τα οποία βέβαια είναι για το μέλλον, έτσι; Δεν είναι κάτι που θα εκταμιευτεί άμεσα. Δηλαδή λιγότερα 150 εκατομμύρια στην καλύτερη των περιπτώσεων από τις μέλλουσες προμήθειες και 100 εκατομμύρια βλέπουμε για σχολεία ή για τους ευάλωτους συμπολίτες μας που τους έχετε κάνει, μέσω του Πτωχευτικού Σταϊκούρα, έξωση από τις κατοικίες τους. Διότι έχει σημασία και με τον παρόντα Υπουργό να τα συζητάμε όλα αυτά. Στο μέλλον!

Για ποια αγορά μιλάμε; Διότι μας βλέπει όλη η Ελλάδα σήμερα. Προσέξτε: Οι τράπεζες είχαν 11 δισεκατομμύρια κέρδη την τριετία, έχουν 1,6 δισεκατομμύρια κέρδη από τις προμήθειες και εσείς επιβάλλετε έναν περιορισμό κερδών του μέλλοντος 150 εκατομμύρια, δηλαδή λιγότερο από 10% των κερδών σε αυτή τουλάχιστον τη δραστηριότητα των προμηθειών.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Συν την εφορία!

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Και πρέπει να σας πω ότι ορισμένες από τις παρεμβάσεις τις οποίες έχει μέσα η Κυβέρνηση αποφορολογούνται. Δηλαδή, ορισμένα από τα εργαλεία αυτά της εταιρικής κοινωνικής ευθύνης που μπαίνουν στα έξοδα γλιτώνουν και φόρο.

Έχουμε, λοιπόν, τώρα πάρα πολλά χατίρια, από ό,τι φαίνεται, στην Κυβέρνηση. Αντί να φορολογήσετε τα υπερκέρδη και να τα γυρίσετε στην αγορά και στα νοικοκυριά, φέρατε μέτρα-χάδι για το μέλλον, αλλά δεν κάνετε τίποτα για τα τρίτα υψηλότερα επιτόκια, αν δεν κάνω λάθος, για δάνεια στην Ευρωζώνη, όταν οι τράπεζές μας είναι τρίτες στα κέρδη, με βάση τα κεφάλαια, επίσης στην Ευρώπη, όταν η ψαλίδα επιτοκίων στην Ελλάδα είναι τουλάχιστον διπλάσια από την ψαλίδα χορηγήσεων-καταθέσεων. Είναι 1,6% με 3,3% στην καλύτερη περίπτωση η διαφορά της ψαλίδας Ευρώπης και Ελλάδας.

Και ενώ χαρατσώνετε κανονικά και με τον νόμο πολίτες και επιχειρήσεις με τρελές προμήθειες και επιτόκια, ενώ έκλεισαν υποκαταστήματα και έμειναν δεκάδες χιλιάδες εργαζόμενοι εκτός εργασίας στις τράπεζες, δημιουργήσατε σοβαρά προβλήματα σε όλη την περιφέρεια της χώρας -γιατί ερχόμαστε και από την περιφέρεια και ξέρουμε τι σημαίνει να κλείνουν υποκαταστήματα- πολλές κοινωνικές ομάδες δεν μπορούν να εξυπηρετηθούν σήμερα στην ελληνική περιφέρεια, οι τοπικές κοινωνίες οδηγούνται στην απομόνωση και στον μαρασμό ακριβώς λόγω της έλλειψης τραπεζικών υποκαταστημάτων, τώρα φέρνετε μια ρύθμιση όπου δεν θα πληρώνουν προμήθειες οι πολίτες σε περιοχές όπου τα τραπεζικά υποκαταστήματα έκλεισαν με ευθύνη της Κυβέρνησης. Άρα, δηλαδή, με ευθύνη δική σας συμβαίνουν όλα αυτά τα οποία έρχεστε να αντιμετωπίσετε.

Μικρές, πολύ μικρές είναι οι απαλλαγές αυτές -ας το πω έτσι- για τους πολίτες και καταναλωτές των 150 εκατομμυρίων τον χρόνο. Είναι πολύ μικρές μπροστά στα κέρδη από τη λειτουργία αυτή των προμηθειών των 1,6 δισεκατομμυρίων ευρώ.

Προσέξτε: Τρία ερωτήματα. Πρώτον, γιατί εξαιρείται από αυτές τις ρυθμίσεις η επιχειρηματικότητα; Γιατί δεν υπάρχει η πολύ μικρή, μικρή, μικρομεσαία επιχειρηματικότητα στις ευνοϊκές ρυθμίσεις; Μήπως γιατί υλοποιείται παράλληλα το Σχέδιο Πισσαρίδη, που είναι εναντίον των μικρών, πολύ μικρών και μικρομεσαίων επιχειρήσεων; Μήπως έχει δίκιο τελικά το Επαγγελματικό Επιμελητήριο, που πρόσφατα ανακοίνωσε ότι είναι τεράστιο το βάρος για τις μικρές επιχειρήσεις, όταν για μια μεσαία επιχείρηση το βάρος προμηθειών είναι 2.500 ευρώ τον χρόνο; Αυτό είναι το σχέδιό σας; Συνεχίζεται το χαράτσωμα των επαγγελματιών.

Δεύτερο ερώτημα: Για ποιον λόγο δεν έχει έρθει η σχετική oδηγία για την προστασία των καταναλωτών να ενσωματωθεί, έστω κάποιες προβλέψεις, στο ελληνικό δίκαιο; Θα μπορούσε σε ένα τμήμα των χρεωστικών επιτοκίων να είναι ευνοϊκή προς τους καταναλωτές. Αυτό θέλει η oδηγία. Αυτό υποθέτω ότι ψήφισαν και οι Ευρωβουλευτές σας στο Ευρωκοινοβούλιο.

Διότι αυτό μας θυμίζει -τρίτη παρατήρηση- την αντίστοιχη oδηγία για τα funds και τους servicers, όπου εκεί τις ευνοϊκές ρυθμίσεις, όπως για παράδειγμα, την εξυπηρέτηση δανειοληπτών σε ξένο νόμισμα, δεν τις ενσωματώσατε. Ενσωματώσατε μόνο ρυθμίσεις προς όφελος των funds. Δηλαδή, προσέξτε: Ακόμα και αυτά που η Νέα Δημοκρατία ψηφίζει στο Ευρωκοινοβούλιο δεν εισάγονται ολόκληρα στο ελληνικό δίκαιο, γιατί εισάγονται à la carte, ό,τι συμφέρει τη Νέα Δημοκρατία και τους «ημετέρους» που εξυπηρετεί.

Εμείς δεν αρνούμαστε ακόμα και αυτή τη μείωση, αλλά σας είπα ότι είναι πολύ μικρότερη από το 10% των εσόδων από τις προμήθειες. Και εδώ βάζουμε ένα πολύ μεγάλο ερώτημα, το οποίο θέλω να μου απαντήσει η Κυβέρνηση; Γιατί εξαιρείται η επιχειρηματικότητα;

Όμως, κυρίες και κύριοι Βουλευτές, δεν υπάρχει καμμία απάντηση γιατί δεν φορολογούνται τα υπερκέρδη, γιατί δεν κάνετε κάτι για τα λεφτόδενδρα των καρτέλ, γιατί δεν λύνετε τα προβλήματα, παραδείγματος χάριν, των κόκκινων δανείων. Βλέπουμε από χθεσινά στοιχεία της Τραπέζης της Ελλάδος ότι η συνολική αξία των κόκκινων δανείων που διαχειρίζονται οι servicers έχει αυξηθεί κατά 70 δισεκατομμύρια. Τι ακριβώς γίνεται στην αγορά αυτή;

Σας κρούουμε ακόμα μια φορά τον κώδωνα του κινδύνου. Νομοθετήσατε και έχετε ευθύνη συνολικά, ως Κυβέρνηση, για την ασυδοσία των funds και των servicers. Πρέπει να προχωρήσουμε άμεσα στη νομοθέτηση ελέγχου και φορολόγησης των funds και των servicers, γιατί η θηλιά των εκβιασμών και των δυσβάστακτων δανείων και των κατασχέσεων είναι πάνω από τα κεφάλια πολλών καταναλωτών και πολλών επιχειρήσεων.

Η δική μας πρόταση για τις τράπεζες -και κλείνω- έχει πολλαπλάσιο οικονομικό αποτύπωμα. Πρώτα από όλα, έχει επιστροφή στην πραγματική παραγωγή σημαντικών πόρων, έχει αποτρεπτικό χαρακτήρα στα υπερκέρδη του μέλλοντος, γιατί θα έχει ισχυρή φορολόγηση, έχει μεγαλύτερο δημοσιονομικό και αναδιανεμητικό αποτύπωμα, γιατί εμείς θέλουμε να ενισχύσουμε ένα χρηματοδοτικό εργαλείο της Αναπτυξιακής Τράπεζας που θα κατευθύνεται στη μικρομεσαία επιχειρηματικότητα και τη στεγαστική πολιτική, δηλαδή νέα εργασία, πλουραλισμός της οικονομίας.

Ζητάμε -και περιμένουμε μια απάντηση από όλα τα κόμματα- να ενισχυθεί ο ρόλος του δημοσίου στην Εθνική Τράπεζα, ώστε να παίζει τον στρατηγικό ρόλο που πρέπει να έχει η πολιτεία.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Θέλουμε να λειτουργήσει ο ανταγωνισμός, ο μεγαλομέτοχος να παρεμβαίνει, ώστε να υπάρχει η τιμολογιακή πολιτική προς όφελος της οικονομίας και της κοινωνίας και να έχουμε επιτόκια, έστω, με την ψαλίδα επιτοκίων που έχει η Ευρωπαϊκή Ένωση. Να μην το διεκδικήσουμε από την ευρωπαϊκή κανονικότητα; Να μην αξιοποιήσουμε το ποσοστό που έχουμε στο μετοχικό κεφάλαιο της Εθνικής Τράπεζας;

Αυτή είναι η διαφορά μας, κύριοι Υπουργοί. Εμείς θέλουμε το συμφέρον κοινωνίας και οικονομίας και εσείς θέλετε τα κέρδη των ολιγοπωλίων. Δεν είμαστε ίδιοι, γιατί εμείς δεν κάνουμε απλώς κριτική. Καταθέτουμε εναλλακτική και βιώσιμη λύση, γιατί σήμερα, όλα τα νοικοκυριά και οι επιχειρήσεις ζορίζονται και σχεδόν 70% των νοικοκυριών ζουν στα όρια της βιωσιμότητας ή στα όρια της φτώχειας.

Ζούμε στην κοινωνία των φτωχών εργαζομένων. Είναι μια νέα πραγματικότητα, την οποία έχει δημιουργήσει η δική σας Κυβέρνηση. Εσείς προπαγανδίζετε ότι όλα πάνε καλά. Ο ΣΥΡΙΖΑ, όμως, θα είναι εδώ και θα αποκαλύπτει ποια είναι η πραγματικότητα. Διότι η μεγέθυνση για την οποία πανηγυρίζει, δυστυχώς, έχει πήλινα πόδια, και είναι με δική σας ευθύνη, και στο επίπεδο των επενδύσεων και στο επίπεδο του ελλείμματος των συναλλαγών του ισοζυγίου πληρωμών, αλλά και στο επίπεδο του παραγωγικού μοντέλου.

Σύμφωνα με την EUROSTAT, προχθές μάθαμε ότι τελικά η Ελλάδα είναι η μόνη χώρα στην οποία μειώθηκε το κόστος εργασίας και η αμοιβή εργασίας. Δηλαδή, προσέξτε, υπάρχουν χώρες που στο τρίτο τρίμηνο του 2024 αυξήθηκε η αμοιβή -οι μισθοί να το πω έτσι- μέχρι και 17% και στην Ελλάδα είχαμε μείωση. Αυτή δεν είναι μια θετική πραγματικότητα. Αυτή είναι η πραγματικότητα που ζει, όμως, η κοινωνία, και την έχετε δημιουργήσει εσείς. Αυτή είναι η αλήθεια. Ο τρόπος που εσείς νομοθετείτε και αποφασίζετε, είναι αποκαλυπτικός. Έχετε αλλεργία στη διαφάνεια και στον διάλογο.

Στον σιδηρόδρομο τώρα συζητάμε για μια υποβάθμιση της ασφάλειας, υποβάθμιση της επάρκειας, απόκλιση από την Ευρώπη. Στα Τέμπη έχουμε σοβαρά προβλήματα συγκάλυψης και έλλειψης λογοδοσίας. Στις ΔΕΥΑ χρεοκοπία και εκβιασμοί ακόμα στην αυτοδιοίκηση. Στον οικοδομικό κανονισμό προβλήματα, και στην κοινωνία και στην αγορά, και υποβάθμιση περιβάλλοντος. Στην οικονομία εσείς είπατε ότι δεν μπορείτε να ελέγξετε το καρτέλ των τραπεζών. Δήλωση ανεπάρκειας. Ρυθμίσεις χάδι για να συνεχίσουν τα υπερκέρδη. Και για την κοινωνία φτωχοποίηση, δυστυχώς, και μια δυστοπία.

Κυρίες και κύριοι συνάδελφοι Βουλευτές, ο ΣΥΡΙΖΑ - Προοδευτική Συμμαχία θα συνεχίσει και να δίνει απαντήσεις και να αποκαλύπτει και να προτείνει λύσεις. Θα είναι -έχουμε δεσμευθεί για αυτό- η πραγματική αξιωματική αντιπολίτευση μέσα και έξω από τη Βουλή. Δεν θα είμαστε μια αντιπολίτευση βολική για την Κυβέρνηση, ούτε μια αντιπολίτευση της άρνησης και της ιδεολογικής περιχαράκωσης. Όχι. Θα είμαστε μια μαχητική και προγραμματική αντιπολίτευση.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Θα καταθέτουμε προτάσεις συγκεκριμένες, δίκαιες και εφαρμόσιμες. Ο στόχος μας θα είναι ένας -και για αυτόν δεσμευόμαστε- η προοδευτική αλλαγή στη χώρα μας. Νομίζω ότι αυτό πρέπει να είναι ο στόχος όλης της προοδευτικής πολιτικής σκέψης, αλλά και όλων των προοδευτικών πολιτικών δυνάμεων. Και εμείς θα πάρουμε πρωτοβουλίες σε αυτήν την κατεύθυνση, χωρίς κομματικούς εγωισμούς, γιατί ξέρουμε ότι τα συμφέροντα της κοινωνίας είναι πάνω από τις βουλευτικές καρέκλες, πάνω ακόμα και από τα συμφέροντα των κομμάτων. Για την κοινωνία ασκείται η πολιτική. Για τα συμφέροντα της κοινωνίας και της χώρας -γιατί και σε αυτό το επίπεδο έχουμε θέσει ερωτήματα που μένουν αναπάντητα από την Κυβέρνηση- εμείς είμαστε εδώ, εκλεγμένοι και εκλεγμένες.

Κυρίες κύριοι Βουλευτές, κύριοι Υπουργοί, θέλω με την ευκαιρία των εορτών να ευχηθώ σε όλους καλά Χριστούγεννα και καλές γιορτές. Εμείς θα συνεχίσουμε και στις γιορτές, δίπλα στην κοινωνία, να ασκούμε τα καθήκοντά μας ως μαχητική Αντιπολίτευση, γιατί ξέρουμε ότι, απέναντι σε αυτό το ιερό λειτούργημα που υπηρετούμε, οφείλουμε να αποκαταστήσουμε πρώτα από όλα την αξιοπιστία της πολιτικής. Θα είμαστε δίπλα στην κοινωνία. Και λέμε ξεκάθαρα προς όλη την προοδευτική σκέψη και την πολιτική πραγματικότητα της χώρας μας, την προοδευτική πολιτική πραγματικότητα, ότι το δίλημμα είναι απλό. Εμείς είμαστε απέναντι σε αυτή την κυβερνητική πολιτική. Μπορούμε να έχουμε συνεννόηση και συνεργασίες απέναντι στα πραγματικά προβλήματα; Γιατί τα πραγματικά προβλήματα τα δημιουργεί ο κ. Μητσοτάκης.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», σαράντα τέσσερις μαθήτριες και μαθητές και τρεις συνοδοί εκπαιδευτικοί από το Γυμνάσιο Γιάννουλης Λάρισας.

Η Βουλή σάς καλωσορίζει. Σας ευχόμαστε καλές γιορτές.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτρης Κουτσούμπας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Καλησπέρα σας, κυρίες και κύριοι.

Πριν λίγες ημέρες εδώ σε αυτήν την Αίθουσα στη συζήτηση για τον κρατικό προϋπολογισμό, με αφορμή το απερίγραπτο περιστατικό στο μετρό της Θεσσαλονίκης που έβαλε σε κίνδυνο την ασφάλεια των επιβατών, σας είχαμε πει ότι με τα τρένα δεν τα πάτε καθόλου καλά, όχι μόνο με τον σιδηρόδρομο και το δίκτυό του, που κόστισε πολύ ακριβά τις ζωές πενήντα επτά αθώων συνανθρώπων μας στα Τέμπη, υπόθεση που εκκρεμεί και σας στοιχειώνει και θα συνεχίσει να σας στοιχειώνει. Ναι, το έγκλημα στα Τέμπη θα συνεχίσει να σας στοιχειώνει, όχι μόνο γιατί συνεχίζετε αυτή την άθλια επιχείρηση συγκάλυψης, αλλά και για έναν επιπλέον λόγο: γιατί εξακολουθείτε να μην βγάζετε κανένα συμπέρασμα για τις αιτίες που οδήγησαν σε αυτό το έγκλημα. Εσείς το βιολί σας!

Είναι χαρακτηριστικό πως αυτά τα δύο χρόνια από το έγκλημα των Τεμπών, που θα περίμενε κανείς ότι, τέλος πάντων, κάπως θα είχατε αντιμετωπίσει τα κρίσιμα ζητήματα ασφάλειας, εξακολουθούμε να καταγράφουμε ατυχήματα στους σιδηροδρόμους. Και μάλλον από τύχη δεν έχουμε θρηνήσει θύματα. Θυμίζω δύο τρία από τα πιο χαρακτηριστικά, και μόνο τους τελευταίους μήνες. Στις 7 του Σεπτέμβρη τρένο έσερνε γυναίκα που είχε πιαστεί στις πόρτες στον σταθμό της Λειβαδιάς. Στις 28 του Οκτώβρη στα Δίκαια του Έβρου τρένο πέρασε με σηκωμένες μπάρες σε κατοικημένη περιοχή, δίπλα σε παιδιά. Και πριν περίπου έναν μήνα στις 25 του Νοέμβρη, όπως αποκάλυψε ο «ΡΙΖΟΣΠΑΣΤΗΣ», τελευταία στιγμή αποτράπηκε σύγκρουση τρένων στον Κορινό Πιερίας, γεγονός το οποίο αναγκαστήκατε να παραδεχτείτε.

Για όλα αυτά, σας έχουν προειδοποιήσει ξανά και ξανά οι ίδιοι οι εργαζόμενοι στους σιδηροδρόμους, μέσα από τις συνδικαλιστικές τους οργανώσεις. Το ίδιο βέβαια είχαν κάνει και πριν τα Τέμπη. Όπως τότε, έτσι και τώρα, εξακολουθείτε να αγνοείτε τις προειδοποιήσεις τους. Δεν μένετε, όμως, εκεί. Εδώ φτάσατε να βγάλετε παράνομες και καταχρηστικές τις απεργίες τους, οι οποίες είχαν ως βασικό αίτημα την ασφάλεια των σιδηροδρόμων. Τέτοια είναι η κατάντια σας, να προχωρούν σε εικοσιτετράωρη απεργία οι μηχανοδηγοί της Hellenic Train, απαιτώντας αναβάθμιση μέτρων ασφαλείας. Αυτά ήταν τα αιτήματα: Άμεση καθολική λειτουργία της τηλεδιοίκησης και της φωτοσήμανσης σε όλο το δίκτυο. Ολοκλήρωση των έργων υποδομής. Συντήρηση του δικτύου. Καθαρισμός του σιδηροδρομικού δικτύου από φυσικά εμπόδια.

Και η εταιρεία να τους σέρνει στα δικαστήρια. Και εσείς, όχι μία, αλλά δύο φορές, μέσα σε μια βδομάδα, να βγάζετε την απεργία τους παράνομη. Σας καταγγέλλουν οι ίδιοι οι εργαζόμενοι. Αναφέρει χαρακτηριστικά η ανακοίνωση της ΔΕΣΚ Σιδηροδρομικών, που είναι η συνδικαλιστική οργάνωση που συμμετέχουν οι δυνάμεις του ΚΚΕ: «Γιατί την Hellenic Train και την Κυβέρνηση η ασφάλεια στην κυκλοφορία των τρένων μετράει πολύ λιγότερο από ό,τι μετράνε τα κέρδη της. Για δεύτερη φορά, μέσα σε δύο εβδομάδες, απαιτούν από τα δικαστήρια να απαγορευθεί το δικαίωμα των εργαζομένων να απεργήσουν, ακόμα και για ένα τέτοιο σοβαρότατο θέμα, όπως είναι η ασφάλεια στην κυκλοφορία, όταν μόλις προχθές, πάλι, έπεσε δέντρο στη γραμμή και την κατάσταση έσωσε η καθοριστική παρέμβαση των εργαζομένων. Ούτε βήμα πίσω. Απέναντι στα κέρδη τους είναι οι ζωές μας και οι ζωές των επιβατών», καταλήγει η ανακοίνωση των εργαζομένων.

Και βέβαια είναι περιττό να πω πως το ΚΚΕ είναι το μόνο κόμμα που με ανακοίνωσή του καταδίκασε το γεγονός ότι η Hellenic Train, που έχει σοβαρές ευθύνες για το έγκλημα των Τεμπών, πήγε στα δικαστήρια για να κριθεί παράνομη και καταχρηστική μια απεργία που γίνεται για να εξασφαλιστεί η προστασία της ζωής και των επιβατών και των εργαζομένων. Οι υπόλοιποι, όμως, της βολικής αντιπολίτευσης τσιμουδιά. Ξέρετε; Μιλάμε για αυτή την εταιρεία η οποία έχει οικοδομηθεί με δεκάδες εκατομμύρια ευρώ από όλες τις κυβερνήσεις -και της Νέας Δημοκρατίας και του ΠΑΣΟΚ και του ΣΥΡΙΖΑ- και η οποία συνεχίζει με τις δικές σας πλάτες, στο όνομα του κέρδους, να θυσιάζει τα μέτρα για την ασφάλεια των εργαζομένων και των επιβατών, όπως αποδεικνύουν τα καθημερινά ατυχήματα που σας ανέφερα προηγούμενα.

Το ΚΚΕ είναι το κόμμα που στέκεται σταθερά, καθαρά, υπεύθυνα, χωρίς «ναι μεν, αλλά» στο πλευρό των εργαζομένων στον αγώνα που δίνουν για να υπάρχει σύγχρονος και ασφαλής σιδηρόδρομος. Είναι ένας αγώνας που πρέπει να συνεχιστεί κόντρα στις απαγορεύσεις, την καταστολή που επιβάλλει το κράτος σας, η Κυβέρνησή σας και φυσικά, η ταξική δικαιοσύνη σας με τις απαράδεκτες αποφάσεις της.

Το ότι, λοιπόν, δεν έχετε βγάλει κανένα συμπέρασμα για τις αιτίες που οδήγησαν στο έγκλημα στα Τέμπη το αποδεικνύει και το παρόν νομοσχέδιο για την αναδιάρθρωση του σιδηροδρομικού τομέα. Ο όρος «αναδιάρθρωση» είναι, βέβαια, παραπλανητικός, γιατί διαβάζοντας κανείς το νομοσχέδιο εύκολα καταλαβαίνει πως δεν περιγράφει και καμμία ριζική αλλαγή, τέτοια που να μπορεί να εγγυηθεί δηλαδή τον εκσυγχρονισμό, πολύ περισσότερο την ασφάλεια των σιδηροδρομικών μεταφορών, ώστε ποτέ πια να μην ξαναζήσουμε «νέα Τέμπη», γιατί πολύ απλά το νομοσχέδιό σας δεν αγγίζει τις αιτίες που βρίσκονται στην πολιτική της απελευθέρωσης, της ιδιωτικοποίησης των σιδηροδρόμων, η οποία έπαιξε επίσης πολύ σημαντικό ρόλο στο να οδηγηθούμε στο έγκλημα των Τεμπών.

Αυτή την πολιτική υπηρετεί η Κυβέρνησή σας, όπως, βέβαια, υπηρέτησαν απαρέγκλιτα και οι προηγούμενες κυβερνήσεις και της Νέας Δημοκρατίας και του ΣΥΡΙΖΑ και του ΠΑΣΟΚ.

Στο παρόν νομοσχέδιο γίνεται αντιληπτό πως τα έργα εκσυγχρονισμού και συντήρησης, εγκατάστασης συστημάτων ασφαλείας στην κυκλοφορία και οι προσλήψεις του αναγκαίου προσωπικού μπαίνουν πάλι στη ζυγαριά του κόστους-οφέλους και δεν επιλέγονται δηλαδή πάλι. Γι’ αυτό παραμένουν και οξύνονται οι σοβαρές ελλείψεις των μέτρων ασφαλείας. Παραμένουν η έλλειψη φωτοσήμανσης, τηλεδιοίκησης, η έλλειψη αξιόπιστης επικοινωνίας σε μεγάλο μέρος του δικτύου, ενώ προσλήψεις δεν γίνονται, το προσωπικό έχει μειωθεί ραγδαία. Οι εγκαταστάσεις παραμένουν απαρχαιωμένες, ενώ το τροχαίο υλικό που δρομολογείται είναι γερασμένο.

Όσο για τη συγχώνευση των εταιρειών και τη μετονομασία της σε «ΣΙΔΗΡΟΔΡΟΜΟΙ ΜΑΕ» -από τα αρχικά μάλλον Μονοπρόσωπης Ανώνυμης Εταιρείας πρέπει να είναι, γιατί δεν τα γράφετε και στο άρθρο μέσα ακριβώς τα αρχικά αυτά, γιατί το μυαλό μου εμένα πήγε στο «Μεγαλύτερα Ατυχήματα Έρχονται» από τα αρχικά- αυτή η μετονομασία τους και η συγχώνευση, λοιπόν, κρίνεται -λέτε- σκόπιμη και συμφέρουσα για τις συγχωνευόμενες εταιρείες, γιατί θα έχει ως αποτέλεσμα την επίτευξη μικρότερου κόστους λειτουργίας και την εφαρμογή αποτελεσματικότερης διοικητικής οργάνωσης. Το μικρότερο κόστος λειτουργίας θα πει λιγότερο προσωπικό, με χαμηλότερους μισθούς. Αυτός είναι ο πραγματικός σκοπός του νομοσχεδίου.

Αναφέρω τα στοιχεία που παρέθεσε ο ίδιος ο Διευθύνων Σύμβουλος του ΟΣΕ: «Έως και το τέλος Σεπτεμβρίου το μόνιμο προσωπικό του οργανισμού ανερχόταν σε εξακόσια δύο άτομα, τετρακόσια εξήντα τέσσερα άτομα απασχολούνταν με δελτία παροχής υπηρεσιών, ενώ υπήρχαν και εκατόν είκοσι έξι φύλακες ισόπεδων διαβάσεων, οι οποίοι απασχολούνται με ανανεωμένη διετή σύμβαση».

Και όλα αυτά, όταν το 2010 υπήρχαν τρεις χιλιάδες εννιακόσιοι είκοσι έξι σιδηροδρομικοί, κοντά τέσσερις χιλιάδες δηλαδή, ενώ και το σημερινό οργανόγραμμα αναφέρει για δύο χιλιάδες εκατόν ενενήντα οκτώ θέσεις.

Επιπλέον, συνεχίζεται αυξανόμενος ο αριθμός συνταξιοδοτήσεων. Πολλοί από τους εργαζόμενους με μπλοκάκι απασχολούνται στις κρίσιμες ειδικότητες ασφαλείας ως σταθμάρχες και κλειδούχοι, με την αναλογία να διαμορφώνεται σε εκατόν ενενήντα δύο άτομα τακτικό προσωπικό και εκατόν έξι απασχολούμενους με δελτίο παροχής υπηρεσιών, όταν το 2010 οι μόνιμοι σταθμάρχες ήταν πεντακόσιοι ενενήντα έξι και οι κλειδούχοι πεντακόσιοι δεκαεννέα. Σήμερα είναι μόλις πενήντα πέντε.

Καθένας καταλαβαίνει ότι οι αιτίες που οδήγησαν στα Τέμπη είναι εδώ και παραμένουν και αυτές αναδείχθηκαν από τους Βουλευτές του ΚΚΕ και στην εξεταστική επιτροπή για το έγκλημα στα Τέμπη, παρά τις φιλότιμες προσπάθειες των Βουλευτών της Πλειοψηφίας, αλλά και των άλλων κομμάτων –ΣΥΡΙΖΑ και ΠΑΣΟΚ- να μείνουν αυτές στο απυρόβλητο. Γιατί ο καημός είναι μην τυχόν και θιγούν τα ιερά και όσια και της Ευρωπαϊκής Ένωσης που έχει κάνει σημαία της την πολιτική της πλήρους απελευθέρωσης και των σιδηροδρομικών μεταφορών.

Στην εξεταστική επιτροπή αναδείχτηκαν οι ανταγωνιστικές σχέσεις που διαμόρφωσε ο προβληματικός διαχωρισμός του ΟΣΕ σε θυγατρικές, όπως και η απελευθέρωση και η ιδιωτικοποίηση στη συνέχεια του μεταφορικού έργου. Αναδείχθηκε τι συνέπειες είχε η επιλογή της κατάτμησης των διαφόρων συμβάσεων, προκειμένου να εξυπηρετηθούν διαφορετικά επιχειρηματικά συμφέροντα ασφαλώς, επιλογή η οποία οδήγησε σε ασυμβατότητες των διαφόρων συστημάτων αλλά και σε πολύ μεγάλες καθυστερήσεις. Όλα αυτά είχαν ως αποτέλεσμα, όταν συνέβη το τραγικό έγκλημα στα Τέμπη, να μην έχει παραδοθεί και τεθεί ολοκληρωμένα σε λειτουργία κανένα από τα απαραίτητα συστήματα ασφαλείας που προβλέπονταν σε τέσσερις τουλάχιστον συμβάσεις, των οποίων ο συμβατικός χρόνος ολοκλήρωσης είχε παρέλθει προ πολλού.

Το γεγονός αυτό σε συνδυασμό με την πλημμελή συντήρηση δικτύου και υποδομών λόγω της υποχρηματοδότησης, καθώς και με τη μεθοδευμένη συνεχή μείωση του ανθρώπινου δυναμικού και την ελλιπή εκπαίδευσή του διαμόρφωσε ένα εκρηκτικό μείγμα για τον πολλαπλασιασμό των ανθρώπινων λαθών, ενώ έλειπαν εντελώς τα τεχνολογικά μέσα για την αποτροπή τους.

Επίσης, στην εξεταστική επιτροπή αναδείχθηκαν οι αντιλαϊκές προτεραιότητες που θέτει και η Ευρωπαϊκή Ένωση για την αύξηση της χωρητικότητας του δικτύου και την ταχύτητα μεταφοράς εμπορευμάτων, για το κέρδος δηλαδή πάλι σε βάρος όλων των απαραίτητων μέτρων ασφαλείας.

Άλλωστε, η έκθεση του Ευρωκοινοβουλίου ήδη τον Ιούνιο του 2021 επισημαίνει ότι μόνο το 13% των διαδρόμων του κεντρικού δικτύου όλης της Ευρωπαϊκής Ένωσης λειτουργούσε με σύστημα ERTMS, δηλαδή το βασικό σύστημα ασφαλείας που προφυλάσσει από το ανθρώπινο λάθος.

Όλα αυτά είναι αποτελέσματα και της πολιτικής σας και της πολιτικής της Ευρωπαϊκής Ένωσης που αντιμετωπίζει την ασφάλεια με την ολέθρια λογική «κόστους-οφέλους», η οποία επιτρέπει να λειτουργούν στο δίκτυό της τρένα τα οποία δεν πληρούν σύγχρονες προδιαγραφές ασφαλείας και πυρασφαλείας. Τέτοια για παράδειγμα ήταν τα επίμαχα βαγόνια της Hellenic Train, τα οποία κυκλοφορούσαν με άδεια μάλιστα της Ευρωπαϊκής Αρχής Σιδηροδρόμων.

Και οι ευθύνες σας, κύριοι της Κυβέρνησης, είναι τεράστιες γιατί εκτός των άλλων αρνηθήκατε στην εξεταστική επιτροπή να εξεταστούν κρίσιμοι μάρτυρες τόσο για το ζήτημα της έκρηξης και της πυρκαγιάς η οποία στέρησε τη ζωή σε πάνω από τα μισά θύματα και γιατί προχωρήσατε βιαστικά στην αλλοίωση του ίδιου του τόπου του εγκλήματος. Θα το ξαναπούμε, οι δεδομένες πολιτικές ευθύνες επισύρουν και συγκεκριμένες ποινικές ευθύνες, ιδιαίτερα για τους αρμόδιους Υπουργούς που με τις ενέργειες ή τις παραλείψεις τους έθεσαν σε κίνδυνο τη ζωή χιλιάδων ανθρώπων που θα μπορούσαν να βρεθούν στη θέση αυτών των πενήντα επτά θυμάτων των Τεμπών.

Ως ΚΚΕ θα συνεχίσουμε χωρίς μεγαλοστομίες, χωρίς λόγια του αέρα, όπως κάποιοι και κάποιες άλλοι και άλλες εδώ μέσα, να κάνουμε ό,τι περνάει από το χέρι μας για να τιμωρηθούν οι ένοχοι, για να μην υπάρξουν νέα Τέμπη.

Και με την ευκαιρία, οι Υπουργοί της Κυβέρνησής σας δεν έχουν απαντήσει ακόμα στην ερώτηση που κατέθεσε πριν είκοσι μέρες σύσσωμη η Κοινοβουλευτική Ομάδα του ΚΚΕ για τις εξελίξεις σε αυτή την υπόθεση των Τεμπών με αφορμή και την απώλεια του κρίσιμου βιντεοληπτικού υλικού σχετικά με την ύπαρξη επικίνδυνου φορτίου στην εμπορική αμαξοστοιχία. Απαντήστε μας, λοιπόν, εδώ, τώρα, σήμερα τι μέτρα θα πάρετε για να τεθεί στη διάθεση της δικαιοσύνης το σύνολο του αποδεικτικού υλικού και να ολοκληρωθεί με πληρότητα η ανακριτική διαδικασία. Τι μέτρα θα πάρετε για να πραγματοποιηθεί με τους καλύτερους όρους η δίκη, για να μην επαναληφθεί το απαράδεκτο φαινόμενο της δίκης της Χρυσής Αυγής που με ευθύνη των κυβερνήσεων και της Νέας Δημοκρατίας και του ΣΥΡΙΖΑ χρειάστηκε πάνω από πέντε χρόνια για να ολοκληρωθεί;

Βέβαια, στην ερώτησή μας ρωτούσαμε και τι μέτρα θα πάρετε για να διατεθούν οι αναγκαίοι πόροι από τον κρατικό προϋπολογισμό για ουσιαστικά μέτρα ασφάλειας στον σιδηρόδρομο. Αφήστε το αυτό, το απαντήσατε με την ψήφιση ενός ακόμα αντιλαϊκού προϋπολογισμού που δεν προβλέπει τίποτα από τα παραπάνω αναγκαία μέτρα, τίποτα από τους παραπάνω αναγκαίους πόρους.

Και με το παρόν νομοσχέδιο συνεχίζετε στην ίδια ρότα που μας έφερε ως εδώ. Συνεχίζετε να εγκληματείτε και δεν κάνετε βήμα πίσω από την εγκληματική πολιτική της απελευθέρωσης της ιδιωτικοποίησης των σιδηροδρόμων, τις συνέπειες της οποίας πληρώνουν χρόνια τώρα εκτός από τους επιβάτες και οι ίδιοι οι εργαζόμενοι στον σιδηρόδρομο. Αυτή είναι η αιτία που οι εργαζόμενοι εκεί βιώνουν την εντατικοποίηση με τις είκοσι οκτώ, ακόμα και είκοσι εννέα μέρες δουλειά τον μήνα με ελάχιστα ρεπό και ωράριο έως και έντεκα ώρες δουλειά τη μέρα. Βέβαια κάτι θα θυμούνται και οι Βουλευτές του ΣΥΡΙΖΑ όταν το 2019 η κυβέρνησή τους ψήφιζε τη διευθέτηση της συνεχόμενης εργασίας επτά ημερών, που βέβαια δεν κατήργησε η Νέα Δημοκρατία.

Δημιουργούν ή όχι αυτές οι συνθήκες το έδαφος για ένα νέο δυστύχημα μαζί με όλα τα υπόλοιπα, βέβαια, που αφορούν την έλλειψη συντήρησης του μηχανολογικού εξοπλισμού, τη μη τήρηση κανόνων ασφαλείας, λειτουργίας και κυκλοφορίας των αμαξοστοιχιών, την έλλειψη σηματοδότησης σε βασικές γραμμές, όπως και το γεγονός ότι ακόμα εκκρεμεί η συνολική εγκατάσταση και λειτουργία ηλεκτρονικών συστημάτων ασφάλειας;

Με δυο λόγια, σας λέμε ξανά και ξανά μέχρι να ξεβουλώσουν τα αυτιά σας, κύριε Υπουργέ και κύριοι της Κυβέρνησης, αυτό που όλοι γνωρίζουν, όπως κι εσείς γνωρίζετε, πως όλα όσα οδήγησαν σε εκείνη την τραγωδία είναι ακόμα εδώ και ότι αναλαμβάνετε μεγάλες ευθύνες, γιατί την ίδια ώρα που δεν δίνετε ούτε 1 ευρώ για να εξασφαλίσετε την ασφάλεια στην εργασία και την κυκλοφορία των τρένων, διαθέτετε εκατομμύρια για να εκσυγχρονίσετε τις γραμμές σύνδεσης στον βόρειο άξονα. Και τι εννοώ; Ενώ όλη η ηπειρωτική Ελλάδα θα μπορούσε να έχει ένα σύγχρονο και ασφαλές σιδηροδρομικό δίκτυο -δεν χρειάζεται να εξηγήσω τώρα την αναγκαιότητά του-, εσείς θέτετε ως προτεραιότητα τη διασύνδεση των βασικών λιμανιών της βόρειας Ελλάδας, δηλαδή της Αλεξανδρούπολης, της Καβάλας και της Θεσσαλονίκης με τον σιδηρόδρομο και την ανάπτυξη των κάθετων αξόνων προς την Κεντρική και Ανατολική Ευρώπη. Για ποιον λόγο; Για να μπορεί, όπως ήδη γίνεται και όπως λέτε, να μεταφέρεται ο νατοϊκός στρατιωτικός πολεμικός εξοπλισμός στα μέτωπα του πολέμου.

Με δυο λόγια, το παρόν νομοσχέδιο για το σιδηροδρομικό δίκτυο εντάσσεται στο πλαίσιο της αξιοποίησης των υποδομών της Ελλάδας στη βάση των αναγκών της πολεμικής σας οικονομίας. Απ’ ό,τι φαίνεται, μετά και τον κρατικό προϋπολογισμό, τον πρώτο προϋπολογισμό της επίσημα διακηρυγμένης εποχής της πολεμικής οικονομίας στην Ευρωπαϊκή Ένωση, ακολουθούν σειρά νομοθετικών πρωτοβουλιών με αντίστοιχο περιεχόμενο. Πώς σας το είπε ο Γενικός Γραμματέας του ΝΑΤΟ, ο Ρούτε; Κόψτε από την υγεία, σας είπε, κόψτε από συντάξεις, από κοινωνική ασφάλιση και δώστε τα στην πολεμική βιομηχανία. Και αυτό ακριβώς κάνετε. Κόβετε από την υγεία, κόβετε από την παιδεία, από κοινωνικές δαπάνες, κόβετε από την ασφάλεια της ανθρώπινης ζωής και τα δίνετε σε λεφτά για να σκοτώνονται οι λαοί.

Επαναλαμβάνω, το ΚΚΕ θα συνεχίσει να κάνει ό,τι περνάει από το χέρι του για να τιμωρηθούν οι ένοχοι για το έγκλημα των Τεμπών. Αυτό σημαίνει ότι θα κάνουμε ό,τι περνάει από το χέρι μας για να δυναμώσει ο αγώνας των εργαζομένων στον σιδηρόδρομο και τις μεταφορές, ο αγώνας όλου του ελληνικού λαού για σύγχρονη, ασφαλή, τακτική, φθηνή σιδηροδρομική συγκοινωνία μακριά από τις ράγες του κέρδους, για να δυναμώσει ο αγώνας, για να μη θυσιάζονται οι βασικές καθημερινές μας ανάγκες και υποδομές και να γίνονται φρεγάτες, πύραυλοι και αεροπλάνα για το ΝΑΤΟ. Θα κάνουμε ό,τι περνάει από το χέρι μας για να μην υπάρξουν νέα Τέμπη, αλλά και για να μη συμμετέχει η Ελλάδα στα σφαγεία σε εκείνα τα «Τέμπη» του πολέμου.

Τα πράγματα είναι απλά. Εσείς με τον Ρούτε και τα υπόλοιπα «κοράκια» κι εμείς με τους εργαζόμενους που απαιτούν λεφτά για μισθούς, υγεία, παιδεία και έξω η Ελλάδα από του πολέμου τα σφαγεία. Είναι οι ίδιοι οι εργαζόμενοι που μπαίνουν μπροστά στον αγώνα για να σταματήσουν οι πλειστηριασμοί και να σωθούν τα σπίτια λαϊκών οικογενειών από τα «κοράκια», όπως τόσες φορές στο παρελθόν, όπως και αύριο, λίγες μέρες πριν από τα Χριστούγεννα δηλαδή, στα Σεπόλια, για να εμποδίσουν την έξωση της οικογένειας του Σπύρου, ενός παιδιού αθλητή με αναπηρία. Σας το λέμε και από αυτό εδώ το Βήμα. Ούτε να διανοηθείτε να ξεσπιτώσετε την οικογένειά του Σπύρου!

Ταυτόχρονα, δεν αγγίζετε καν αυτό το καυτό θέμα των υπερχρεωμένων νοικοκυριών και των πλειστηριασμών από τα «κοράκια» των τραπεζών που απειλούν χιλιάδες οικογένειες, για να έρθω και στην τροπολογία που καταθέσατε στο σημερινό νομοσχέδιο για τα μέτρα-κοροϊδία για τις τράπεζες.

Αναφέρεστε σε κάποιες χρεώσεις, ενώ αφήνετε στο απυρόβλητο τα τεράστια κέρδη των τραπεζών που ήταν 3,5 δισεκατομμύρια ευρώ μόνο το πρώτο εννιάμηνο του 2024, κέρδη από τους δυσβάσταχτους όρους στα λαϊκά δάνεια, από τη σχέση επιτοκίων χορηγήσεων και καταθέσεων, από την υποχρεωτική χρήση των τραπεζών ως μέσο ηλεκτρονικής πληρωμής, από τις τεράστιες χρεώσεις στους επαγγελματίες βιοτέχνες και εμπόρους. Χώρια που προσπαθείτε να εμφανίσετε τα «κοράκια» και ως δήθεν ευεργέτες.

(Στο σημείο αυτό την Προεδρική Έδρα καταλαμβάνει ο B΄ Αντιπρόεδρος της Βουλής κ**. ΓΕΩΡΓΙΟΣ ΓΕΩΡΓΑΝΤΑΣ)**

Εμείς προτάσεις -εντός εισαγωγικών- «κοστολογημένες», δηλαδή κομμένες και ραμμένες στα μέτρα της κερδοφορίας των τραπεζών και των κατευθύνσεων της Ευρωπαϊκής Ένωσης, δεν κάνουμε. Άλλωστε, πώς να κοστολογήσεις τελικά την ανθρώπινη ζωή; Αυτό μόνο εσείς το κάνετε! Τέτοιες προτάσεις έχουν μπόλικες και τα κόμματα της βολικής σας Αντιπολίτευσης, όπως το ΠΑΣΟΚ και ο ΣΥΡΙΖΑ. Τα ακούσαμε και προχθές με τον προϋπολογισμό, τα ακούσαμε και πριν από τον κ. Φάμελλο. Δεν έχετε παράπονο, μια χαρά σας βοηθούν, και το ΠΑΣΟΚ και ο ΣΥΡΙΖΑ, με τις προτάσεις τους να εμφανίζεστε και ολίγον γενναιόδωροι με τα ίδια ψίχουλα!

Για να κερδίσουν, όμως, έστω και την παραμικρή ανακούφιση οι εργαζόμενοι, πρέπει να χάσει το μεγάλο κεφάλαιο, αυτοί οι ληστές του λαϊκού μόχθου.

Και γι’ αυτό παλεύουμε ως πραγματική εργατική λαϊκή Αντιπολίτευση που βρίσκεται όχι μόνο εδώ μέσα, αλλά κυρίως εκεί έξω στους δρόμους του αγώνα, η οποία συνεχώς και δυναμώνει. Γι’ αυτό και από το Βήμα της Βουλής χαιρετίζουμε σήμερα και τους αγρότες της Θεσσαλίας και όλους τους κλάδους των εργαζομένων που διεκδικούν τη ζωή τους, διεκδικούν το εισόδημά τους. Με όλους αυτούς έχουμε μια μεγάλη συμμαχία. Βαδίζουμε χέρι-χέρι, κατακτώντας και ανοίγοντας τον δρόμο για τη συνολική ανατροπή όλων σας.

Θα ήθελα, τέλος, να κλείσω την παρέμβασή μου με ένα κρίσιμο ζήτημα, το οποίο το ΚΚΕ έθεσε από την πρώτη στιγμή και κατά την πρόσφατη συζήτηση του προϋπολογισμού. Είναι το επικίνδυνο φαινόμενο, το ενδεχόμενο που είναι πάρα πολύ πιθανό, υπογραφής ενός τουρκοσυριακού συμφώνου κατά τα πρότυπα του τουρκολυβικού, που θα αγνοεί εντελώς την κυριαρχία και τα κυριαρχικά δικαιώματα της Κυπριακής Δημοκρατίας κατ’ αρχήν.

Το ΚΚΕ καταδικάζει και προειδοποιεί για μια τέτοια εξέλιξη. Ωστόσο, τόσο η Κυβέρνηση, όσο και τα υπόλοιπα κόμματα που χαιρέτισαν την πτώση του Άσαντ, δηλαδή την επέμβαση των στηριζόμενων από την Τουρκία και το Ισραήλ τζιχαντιστών –γιατί τα δύο αυτά δεν διαχωρίζονται- έχουν τεράστια ευθύνη. Δώσατε κάλυψη, δώσατε νομιμοποίηση στην επέμβαση της Τουρκίας που έχει και τη στήριξη των Ηνωμένων Πολιτειών Αμερικής, όπως δήλωσε και ο νέος Πρόεδρος των ΗΠΑ. Και τώρα χύνετε κροκοδείλια δάκρυα γι’ αυτά που έπονται σε βάρος όλων των λαών της περιοχής. Δεν διδαχθήκατε τίποτα από αυτό που έγινε με την ευρωατλαντική επέμβαση στη Λιβύη, που και τότε στηρίξατε και την οποία εκμεταλλεύτηκε και τότε η τουρκική κυβέρνηση.

Είστε υποκριτές, είστε Φαρισαίοι, πάνω από όλα όμως είστε επικίνδυνοι.

Χαίρετε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

Τον λόγο τώρα έχει ο Υπουργός Υποδομών και Μεταφορών κ. Σταϊκούρας για μια παρέμβαση.

Παρακαλώ, κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Άκουσα με ιδιαίτερη προσοχή τρεις τοποθετήσεις Προέδρων Κοινοβουλευτικών Ομάδων. Θέλω να σας πω –και νομίζω ότι εκφράζω τα συναισθήματα όλων- ότι λογικές «Δεν ήταν το δικό μου παιδί, δεν με νοιάζει» δεν εκφράζουν κανέναν σε αυτήν την Αίθουσα από κανένα πολιτικό κόμμα.

Δεύτερη παρατήρηση. Άκουσα με προσοχή να τίθεται συχνά το θέμα ότι το μόνο πρόβλημα στον ΟΣΕ, το μόνο πρόβλημα στον ελληνικό σιδηρόδρομο, είναι το ανθρώπινο κεφάλαιο. Γιατί όταν είχαμε τρεις χιλιάδες εργαζόμενους στον ΟΣΕ δεν είχαμε προβλήματα;

Έδωσα μια εικόνα στην επιτροπή, την οποία και θέλω να επαναλάβω. Τα σοβαρά συμβάντα στον ΟΣΕ το 2013 –και μπορούμε να πάμε και πολύ πιο πίσω- ήταν πενήντα οκτώ, με βάση πορίσματα και αναφορές στα επίσημα. Το 2014 ήταν ογδόντα ένα, το 2015 ήταν εβδομήντα έξι, το 2016 ήταν εβδομήντα ένα, το 2017 ήταν ογδόντα τέσσερα, το 2018 ήταν εβδομήντα τέσσερα, το 2019 ήταν εβδομήντα εννέα, το 2020 ήταν πενήντα τρία, το 2021 ήταν πενήντα έξι, το 2022 ήταν είκοσι εννέα, το 2023 ήταν δεκαεπτά –μεταξύ των οποίων το τραγικό δυστύχημα των Τεμπών- το 2024 ήταν δεκαεπτά μέχρι τον Οκτώβριο του 2024.

Και καταθέτω στα Πρακτικά πενήντα σελίδες με τα συγκεκριμένα στοιχεία.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Θόρυβος - Διαμαρτυρίες στην Αίθουσα)

**ΝΙΚΟΛΑΟΣ ΠΑΠΠΑΣ:** Θρίαμβος δηλαδή!

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Προσπαθώ να αποδείξω ότι το θέμα του ελληνικού σιδηροδρόμου και της ασφάλειας αυτού μακάρι να ήταν μόνο θέμα κάποιων προσλήψεων στον ΟΣΕ! Είναι πολύ πιο σοβαρό, πολύ πιο διαχρονικό και απαιτεί ένα ολοκληρωμένο σχέδιο, το οποίο έχω αναδείξει στην επιτροπή και θα μιλήσω εκτενέστερα κατά τη διάρκεια της βασικής μου τοποθέτησης.

Δεύτερη παρατήρηση. Άκουσα –ορθώς- τον Πρόεδρο της Κοινοβουλευτικής Ομάδας του ΣΥΡΙΖΑ να μιλάει για την αναγκαιότητα να υπάρχει ένα ολοκληρωμένο σχέδιο, έτσι ώστε να μπορέσει ο ελληνικός σιδηρόδρομος να επεκταθεί, να βγει στο εξωτερικό, να συνδεθεί με λιμάνια. Είναι ακριβώς η αντίθετη τοποθέτηση με αυτήν που έκανε ο Πρόεδρος της Κοινοβουλευτικής Ομάδας του ΚΚΕ, θεωρώντας ότι το να κάνουμε έναν καλύτερο σιδηρόδρομο από τη Θεσσαλονίκη μέχρι τον Προμαχώνα, το να κάνουμε έναν καλύτερο σιδηρόδρομο από την Αλεξανδρούπολη μέχρι το Ορμένιο, ουσιαστικά βοηθά ξένα συμφέροντα ή βοηθά το ΝΑΤΟ.

Δεν έχουμε την ίδια άποψη. Σε αυτό το ζήτημα έχει δίκιο και ο Πρόεδρος της Κοινοβουλευτικής Ομάδας του ΣΥΡΙΖΑ.

Θέλω να καταθέσω στα Πρακτικά ένα ολοκληρωμένο σχέδιο του πώς βλέπουμε τον εκσυγχρονισμό του ελληνικού σιδηροδρόμου την επόμενη εικοσαετία. Και θέλω να απαντήσω στον κ. Κουτσούμπα –που δέχομαι από τη δική του πλευρά τον προβληματισμό να ενισχύσουμε και το άλλο κομμάτι του σιδηροδρόμου- ότι 500 εκατομμύρια ευρώ είναι τα έργα που θα υλοποιηθούν το επόμενο χρονικό διάστημα στη βασική σιδηροδρομική γραμμή από την Αθήνα μέχρι τη Θεσσαλονίκη, έτσι ώστε να έχουμε ενίσχυση της ανθεκτικότητας του βασικού σιδηροδρομικού δικτύου από τον Δομοκό μέχρι τη Λάρισα αλλά και των καθέτων Λάρισα - Βόλος και Παλαιοφάρσαλα -Καλαμπάκα.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ναι, υπάρχουν και 110 εκατομμύρια, κυρία Συρεγγέλα –επειδή με είχατε ρωτήσει γι’ αυτό- για τον προαστιακό της δυτικής Αττικής, τα οποία είναι χρηματοδότηση του Ταμείου Ανάκαμψης. Και ναι, υπάρχουν και άλλοι πόροι –και το ξέρει πολύ καλά και ο κ. Οικονόμου- που εξασφαλίστηκαν το καλοκαίρι του 2024, για να υπάρξει για πρώτη φορά –έχετε δίκιο σε αυτό που αναφέρατε, κύριε Κουτσούμπα- σηματοδότηση και τηλεδιοίκηση –ο κ. Καραθανασόπουλος το ξέρει- από τα Λιόσια μέχρι το Κιάτο.

Άρα βλέπετε ότι προσπαθούμε ισοσκελώς να εξασφαλίσουμε για πρώτη φορά τα τελευταία είκοσι, είκοσι πέντε χρόνια –όπως είπε ο κ. Φάμελλος- που δεν έχουν γίνει έργα, δεν έχουν γίνει παρεμβάσεις, κάποια σημαντικά κονδύλια.

Τρίτη παρατήρηση. Τι μέτρα έχουμε πάρει εμείς ως Υπουργείο Υποδομών και Μεταφορών; Για την ασφάλεια μίλησα και θα ξαναμιλήσω. Έχουμε μια ευθύνη για τον ΕΔΟΣΑΑΜ να βγάλει ένα ανεξάρτητο πόρισμα τον Φεβρουάριο του 2025. Έχω τοποθετηθεί για τον Φεβρουάριο του 2025 γιατί έχουμε κάνει αίτημα για την παρουσίαση τον Φεβρουάριο του 2025. Όμως, στην κατεύθυνση αυτή, για να ενισχύσουμε πολύ το πόρισμα, έχουμε κάνει αίτημα και υπάρχουν διερευνητές και από τον Ευρωπαϊκό Οργανισμό Σιδηροδρόμων και έχουμε δώσει και ό,τι μας ζητήθηκε ως πρόσθετες δαπάνες για εξειδικευμένες μελέτες από ερευνητικά ινστιτούτα της Ευρώπης. Αυτά ζητήθηκαν και από το ERA, ζητήθηκαν και από τον ΕΔΟΣΑΑΜ.

Άκουσα να λέγεται ότι τα προβλήματα είναι των τελευταίων ετών ή να επικαλούνται κάποιοι την προειδοποιητική επιστολή της Ευρωπαϊκής Επιτροπής. Αν τη διαβάσει κάποιος, θα δει ότι αναφέρεται στο 2016. Αναφέρεται σε κανονισμό που δεν εφαρμόζεται στη χώρα από την αρχή, όπως λέει «Από την έναρξη ισχύος της». Αυτό είναι για να αντιληφθούμε όλοι την έκταση του προβλήματος.

Και κλείνω με μία τελευταία σκέψη, επειδή ακούστηκε πάρα πολλές φορές και δεν έχουμε απαντήσει στην Ολομέλεια επί του νομοσχεδίου για το μετρό της Θεσσαλονίκης.

Πρώτα απ’ όλα έχουμε τοποθετηθεί δημόσια. Το κόστος του έργου αυτού είναι 3 δισεκατομμύρια ευρώ, μαζί με την επέκταση στην Καλαμαριά, μαζί με τα αρχαιολογικά, μαζί με τα δάνεια, τους τόκους και τα απρόβλεπτα.

Δεύτερη παρατήρηση για όσους κάνουν διαιρέσεις. Αυτό το ποσό είναι για τη βασική γραμμή 9,6 χιλιόμετρα και δεκατρείς σταθμοί και για την επέκταση προς την Καλαμαριά το οποίο είναι άλλα 4,8 χιλιόμετρα και πέντε συρμοί. Αυτό για όσους κάνουν διαιρέσεις του ποσού ως προς τα υφιστάμενα χιλιόμετρα, λησμονώντας και τα υπόλοιπα, χωρίς να σημαίνει ότι δεν θα έπρεπε το έργο αυτό να εκτελεστεί πολλά χρόνια πριν και με μικρότερο κόστος. Αυτό είναι ένα μάθημα για όλους μας.

Έγιναν σταθμοί μετεπιβίβασης. Και στη Νέα Ελβετία έγινε ένα εξαιρετικό έργο. Αλλάξαμε δρομολόγια του ΟΑΣΘ όχι για να εξυπηρετήσουμε το μετρό, αλλά για να υπάρχουν συνδυαστικές μεταφορές στη Θεσσαλονίκη. Και ναι, έχουμε δεσμευτεί ότι μόλις βρούμε την αναγκαία χρηματοδότηση που σήμερα δεν υφίσταται, θα πάμε και προς τα δυτικά και θα φτάσουμε και στο αεροδρόμιο, το οποίο το προσεγγίζουμε στη Μίκρα με την επέκταση στην Καλαμαριά, αλλά δεν φτάνουμε στο αεροδρόμιο.

Κύριε Κουτσούμπα, ακολουθήθηκαν όλα τα πρωτόκολλα ασφαλείας. Δεν υπήρχε ο κίνδυνος ασφάλειας που αναδείξατε. Αυτό το οποίο κάναμε στη Θεσσαλονίκη είναι η ίδια εικόνα που υπάρχει σε άλλες χώρες όπου υπάρχουν αντίστοιχα συστήματα. Σας δείχνω εδώ το Μιλάνο, όπου την επόμενη μέρα της έναρξης λειτουργίας της γραμμής υπήρξε ακριβώς το ίδιο περιστατικό. Σας δείχνω το Σίδνεϊ, όπου έγινε ακριβώς το ίδιο –δύο περιστατικά το τελευταίο τρίμηνο- τη Νέα Υόρκη την προηγούμενη βδομάδα και μπορώ να σας δείξω και την Κοπεγχάγη.

Θα προσθέσω, όμως, κάτι γιατί το θεωρώ πάρα πολύ σημαντικό και θεωρώ ότι αυτό πρέπει να το ακολουθούμε και στο μέλλον. Τέτοια περιστατικά μπορούν να ξαναγίνουν. Στην Κοπεγχάγη που λειτουργεί το μετρό, έχουμε εβδομήντα πέντε εκκενώσεις από τις αρχές του 2022. Έχω, εδώ, κάθε μήνα τι έχει γίνει. Κάθε μήνα! Φεβρουάριος του 2022, μια φορά χρειάστηκε. Μάρτιος του 2022, μία φορά. Τον Απρίλιο, πέντε φορές. Γίνονται αυτά. Το θέμα είναι να εξασφαλίζεται η ασφάλεια των επιβατών και η ασφάλεια των μετακινήσεων. Άρα, για όσους έρχονται και λένε με ευκολία εδώ «μα, έγινε ένα περιστατικό», μπορώ να σας πω ότι σε μετρό που ήδη λειτουργούν κατά τον ίδιο τρόπο, έχουμε καταγεγραμμένα τα περιστατικά σε ημερήσια βάση.

Τέλος, κλείνω, με αυτούς οι οποίοι ωφελούνται και αξιοποιούν το περιουσιακό στοιχείο, γιατί πέρα και πάνω απ’ ό,τι λέμε όλοι μας σε αυτή την Αίθουσα, τελικά, ωφελούμενος είναι ο πολίτης.

Σήμερα, συνεπώς, μπορώ να σας πω ότι έχουν γίνει περισσότερες από επτακόσιες χιλιάδες μετακινήσεις. Με το μετρό στη Θεσσαλονίκη τις πρώτες δεκαπέντε μέρες έχουν κοπεί εκατόν πενήντα τέσσερις χιλιάδες οκτακόσια σαράντα ένα εισιτήρια, έχουν εκδοθεί είκοσι οκτώ χιλιάδες προσωποποιημένες κάρτες και έχει μειωθεί η κίνηση στους δρόμους της Θεσσαλονίκης κατά 10%. Αυτό είναι το αποτύπωμα ενός σημαντικού έργου στη Θεσσαλονίκη, για το οποίο εργάστηκαν με μικρότερη ή μεγαλύτερη επιτυχία πολλές διαχρονικά κυβερνήσεις τα τελευταία δεκαοκτώ χρόνια.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε κύριε Υπουργέ.

Κυρίες και κύριοι συνάδελφοι, γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», σαράντα φοιτήτριες και φοιτητές από τη Σχολή Κοινωνικών και Πολιτικών Επιστημών του Πανεπιστημίου Πελοποννήσου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ζητήσει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας, ο κ. Κουτσούμπας και αμέσως μετά ο κ. Παππάς.

Ορίστε, κύριε Πρόεδρε, έχετε τον λόγο.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Μια κουβέντα θέλω να πω, την παρέμβασή μου την έκανα στο Βήμα ολοκληρωμένα.

Θέλω απλά να πω στον κύριο Υπουργό και στην Κυβέρνηση ότι με αυτά που είπε, τουλάχιστον, προσπαθώντας να απαντήσει στο Κομμουνιστικό Κόμμα Ελλάδας, επιβεβαίωσε απλά όλα τα ζητήματα τα οποία τέθηκαν με την ομιλία μου όπως και με τις ομιλίες άλλων Βουλευτών του ΚΚΕ.

Η απαρίθμηση για παράδειγμα μιας δεκαετίας-δεκαπενταετίας συνεχών ατυχημάτων, δυστυχημάτων στους ελληνικούς σιδηροδρόμους απλά επιβεβαιώνει ότι η πολιτική αυτή έχει συνέχεια, συμβαίνει διαχρονικά με οποιαδήποτε κυβέρνηση, άρα και με τη διακυβέρνηση τη δική σας την τωρινή και τις προηγούμενες της Νέας Δημοκρατίας, όπως και του ΠΑΣΟΚ ή του ΣΥΡΙΖΑ, διότι είναι ίδια η πολιτική, η βάση της αιτίας που δημιουργεί αυτά τα προβλήματα. Δηλαδή, απελευθέρωση, ιδιωτικοποίηση, συνεχής απαξίωση του σιδηροδρομικού δικτύου, με ελλείψεις -τεράστια σε προσωπικό- σε μέσα και όλα αυτά που αναφέρουν και οι ίδιοι οι εργαζόμενοι και διεκδικούν.

Θα σας έλεγα, κύριε Σταϊκούρα, μην ψάχνετε άλλοθι τώρα στις κυβερνήσεις ή στα κράτη-μέλη της Ευρωπαϊκής Ένωσης ή άλλα καπιταλιστικά κράτη που έχουν ίδια γραμμή και βέβαια παρακολουθείτε τι σχεδιάζουν, τι λένε και υλοποιείτε εδώ στην Ελλάδα. Ακολουθείτε κατευθύνσεις, οδηγίες και μέτρα που παίρνει η ίδια η Ευρωπαϊκή Ένωση και δημιουργείτε αυτά τα προβλήματα που φτάνουν μέχρι και σε εγκλήματα, σαν αυτό που συνέβη στα Τέμπη, σε αυτή την τεράστια τραγωδία.

Σε όλες τις χώρες της Ευρωπαϊκής Ένωσης, έχουμε τέτοια ζητήματα και μη μου λέτε ότι έγινε, όπως έγινε στο μετρό της Θεσσαλονίκης, στην Κοπεγχάγη και στο Μιλάνο. Αυτά είναι παραδείγματα προς αποφυγή, βεβαίως, να συμφωνήσουμε εδώ.

Τέλος, δεν υπάρχει ζήτημα για να αναπτυχθεί το σιδηροδρομικό δίκτυο παντού, σε όλη τη χώρα, και στην Ελλάδα. Το αντίθετο ακριβώς λέμε. Εκεί που διαφωνούμε με την Κυβέρνησή σας -με το κόμμα σας όπως και με τα άλλα κόμματα που συμφωνούν, από ό,τι είπατε και εσείς σε αυτό- είναι ότι η διασύνδεση και η προτεραιότητα που αποκτά για την αναβάθμιση του σιδηροδρομικού δικτύου εκεί, αφορά μόνο στο περιεχόμενο που θα κουβαλάνε αυτά τα τρένα εκεί κι αυτό το περιεχόμενο είναι πολεμικό υλικό. Είναι όπλα, είναι στρατεύματα. Είναι τέτοια ζητήματα που αφορούν άλλους λαούς που βρίσκονται σε εμπόλεμη κατάσταση για να μεγαλώνει το μακελειό και να γίνεται και η Ελλάδα, μέσω αυτών των προτεραιοτήτων σας, στόχος αντιποίνων από τους αντιπάλους.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα για την παρέμβασή του ο Κοινοβουλευτικός Εκπρόσωπος του ΣΥΡΙΖΑ, ο κ. Νικόλαος Παππάς.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Κατ’ αρχάς, να πω δυο κουβέντες για όσα ανέφερε ο Πρόεδρος της Κοινοβουλευτικής Ομάδας του ΚΚΕ για την πολιτική του ΣΥΡΙΖΑ. Ο ΣΥΡΙΖΑ ποτέ δεν ψήφισε την επταήμερη εργασία, αντιθέτως, νομοθέτησε για τις πεντέμισι ώρες εργασίας των μηχανοδηγών με μισή ώρα διάλειμμα.

Δεύτερον, έχουν υπάρξει ατυχήματα εκτός από την Ευρωπαϊκή Ένωση και στη Σοβιετική Ένωση, δεν χρειάζεται να επεκταθούμε.

Τρίτον τι έκανε η κυβέρνηση του ΣΥΡΙΖΑ γιατί κάτι είπε ο κ. Σταϊκούρας. Κύριε Σταϊκούρα, κατ’ αρχάς, να χαιρετίσω ότι τα ζητήματα του μετρό της Θεσσαλονίκης δεν τα αντιμετωπίσαμε με την προσβλητική υπεροψία του κ. Βορίδη σε έναν τηλεοπτικό σταθμό που είπε «ε, και, τί έγινε;». Αυτό είναι ένα θετικό βήμα. Προσπαθήσατε να βρείτε κάποιες δικαιολογίες, αλλά είναι προφανές ότι δεν μας ικανοποιούν.

Θέλω να σας θυμίσω, όμως, επειδή είστε και είμαι από τη Φθιώτιδα, ότι ο Μπράλος είναι ορεινός. Και ο Γοργοπόταμος. Το τρένο πέρναγε από εκεί από τα μέσα του 19ου αιώνα, το έφτιαξε ο Τρικούπης. Πότε κατέβηκε κάτω; Επί διακυβέρνησης ΣΥΡΙΖΑ. Πότε πέρασε από τον κάμπο; Επί διακυβέρνησης ΣΥΡΙΖΑ. Πότε φτιάχτηκαν διακόσια εβδομήντα χιλιόμετρα ηλεκτροκίνησης διπλή γραμμή; Επί διακυβέρνησης ΣΥΡΙΖΑ. Πότε έγινε το μεγαλύτερο τούνελ των Βαλκανίων στην Τιθορέα; Επί διακυβέρνησης ΣΥΡΙΖΑ. Πότε παραλάβατε συγκροτημένο εθνικό στρατηγικό σχεδιασμό για τις μεταφορές; Το 2019 που έγινε η πολιτική αλλαγή και τον πετάξατε στον κάλαθο των αχρήστων. Και ήρθε, βεβαίως, το Ταμείο Ανάκαμψης. Από το Ταμείο Ανάκαμψης 0,8% πάει στους σιδηροδρόμους. Αυτή η Κυβέρνηση θέλει να υποστηρίξει τον σιδηρόδρομο; Ε, κάτι δεν κάνετε καλά. Δεν μπορεί να παραθέτετε τώρα ενώπιον της Εθνικής Αντιπροσωπείας ποσά, τη στιγμή που τα φανάρια στο τμήμα Αθήνα -Κόρινθος είναι όλα κόκκινα, κύριε Σταϊκούρα. Δεν γίνεται να μη λειτουργεί η σηματοδότηση στοιχειωδώς και να προσπαθείτε να πείσετε εμάς και τον ελληνικό λαό που μας ακούει, ότι είναι προτεραιότητά σας ο σιδηρόδρομος.

Τέλος, ανθρώπινα σας παρακαλώ, μην παραθέσετε ξανά τον φθίνοντα αριθμό περιστατικών και να συμπεριλαμβάνεται το 2023 μέσα. Το 2023 ήταν το έτος της τραγωδίας, ήταν το έτος του εγκλήματος. Και επειδή είπατε και για το προσωπικό, ναι, κύριε Σταϊκούρα, έχει σημασία εάν ο σταθμάρχης είναι ένας ανειδίκευτος γαλάζιος αχθοφόρος -έχει τεράστια σημασία- ο οποίος δεν ξέρει τη δουλειά του και αφήνει τρένα να μπαίνουν στην ίδια γραμμή με αντίθετη κατεύθυνση. Δεν είναι στις προτεραιότητές σας ο σιδηρόδρομος. Δυστυχώς! Έχετε άλλη αντίληψη για τις μεταφορές, η οποία έχει αποτυπωθεί.

Στην τοποθέτησή μου, θα τοποθετηθούμε και πιο αναλυτικά για τα ζητήματα της τροπολογίας του Υπουργείου Οικονομικών.

**ΠΡΟΕΔΡΕΥΩΝ (Γεώργιος Γεωργαντάς):** Ο κύριος Υπουργός έχει τον λόγο για ένα λεπτό.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Εξακολουθώ να πιστεύω ότι ο διάλογος που έχει ξεκινήσει από την επιτροπή είναι πολύ γόνιμος. Θέλω να προσθέσω στην προηγούμενη συζήτηση που έγινε και με τον κ. Κουτσούμπα ότι η σύνδεση των λιμένων με τον σιδηρόδρομο δεν είναι για μεταφορά πολεμικού υλικού. Σήμερα το πολεμικό υλικό μεταφέρεται στη βόρειο Ελλάδα, πηγαίνει στην Αλεξανδρούπολη. Οι επιχειρήσεις δεν μπορούν να μεταφέρουν τα προϊόντα τους και οι πολίτες δεν μπορούν να μεταφερθούν. Άρα, ο στόχος είναι να ενισχύσουμε τα λιμάνια και τη βόρειο Ελλάδα και τη σύνδεση αυτών με τον σιδηρόδρομο και ναι να φτιάξουμε έναν καλύτερο σιδηρόδρομο με επενδύσεις σε όλη την Ελλάδα. Ποιες επενδύσεις; Κύριε Παππά, είπατε για το Ταμείο Ανάκαμψης, υπάρχει και το CEF, το Connecting Europe Facility, το ξέρετε πάρα πολύ καλά.

Από αυτό το τελευταίο έτος για πρώτη φορά η Ελλάδα έχει εξαντλήσει ουσιαστικά το quota, τους πόρους που μπορούμε να αντλήσουμε. Και επειδή μιλήσατε γι’ αυτό, να πω ότι έχουμε αντλήσει 1,4 δισεκατομμύριο ευρώ ευρωπαϊκούς πόρους, έτσι ώστε και να κάνουμε προαστιακό στη δυτική Αττική -από το Ταμείο Ανάκαμψης- και να κάνουμε έργα που να συνδέουν λιμένες με την ενδοχώρα αλλά και την Ευρώπη, και να ενισχύσουμε το βασικό σιδηροδρομικό δίκτυο της χώρας.

Τρίτη παρατήρηση: Ήρθα να επιβεβαιώσω με στοιχεία την ανάγκη όλοι μαζί να συζητήσουμε για τις διαχρονικές παθογένειες του ελληνικού σιδηροδρόμου. Μίλησα για ένα σχέδιο δράσης πέντε πυλώνων που για πρώτη φορά έχουμε καταρτίσει. Ένας από αυτούς τους πέντε πυλώνες είναι αυτό που συζητάμε σήμερα.

Ουδέποτε υποστηρίξαμε ότι με το σημερινό σχέδιο νόμου επιλύονται τα προβλήματα αλλά ούτε μόνο με την αύξηση του αριθμού των εργαζομένων, γιατί και οι εργαζόμενοι, κύριε Παππά, πρέπει να έχουν εκπαιδευτεί κιόλας. Έχετε δίκιο σε αυτό. Ένας πυλώνας είναι η εκπαίδευση. Και δεν είναι μόνο οι σταθμάρχες -γιατί μιλήσατε για σταθμάρχες- είναι και οι μηχανοδηγοί. Οι μηχανοδηγοί είναι στη «Hellenic Train» και πάρα πολλές φορές από τα πορίσματα που έχουν δει το φως της δημοσιότητας ή που γνωρίζουμε το θέμα είναι και η ανάληψη ευθύνης μεταξύ αυτών.

Άρα χρειάζεται να κάνουμε μια σοβαρή προσπάθεια: και επενδύσεις και αυτοματοποιημένα συστήματα και καλύτερη οργάνωση και καλύτερος κανονισμός λειτουργίας και κίνησης και καλύτερη εκπαίδευση προσωπικού. Θα μιλήσω και εγώ γι’ αυτά στην τοποθέτησή μου, αλλά σήμερα κάνουμε ένα καλό, ουσιαστικό βήμα, όπως, ξέρετε, δεν αναφέρω εγώ αναφέρουν οι φορείς.

Και κλείνω σταχυολογώντας τι είπαν οι φορείς:

Το σχέδιο νόμου που συζητάμε κινείται προς τη σωστή κατεύθυνση, είναι απαραίτητο, είναι θετικό και ουσιαστικό, είναι γενναίο και δύσκολο, είναι εξαιρετικά ώριμο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, θα ακουστούν οι Υπουργοί τώρα για τις τροπολογίες τους για να μπορούν και οι ομιλητές που θα πάρουν στη συνέχεια τον λόγο να έχουν συνολική εικόνα.

Πρώτος θα μιλήσει ο Υπουργός Ενέργειας και Περιβάλλοντος, ο κ. Σκυλακάκης, για τη δική του τροπολογία.

Παρακαλώ, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριοι συνάδελφοι, άκουσα και τους αξιότιμους πολιτικούς Αρχηγούς που τοποθετήθηκαν. Εγώ, πέραν της τροπολογίας για τις παρατάσεις όπου νομίζω ότι δεν υπάρχουν ιδιαίτερα προβλήματα και είναι εύλογη, θα τοποθετηθώ κατά κύριο λόγο για την τροπολογία για τον ΝΟΚ, που είναι πάρα πολύ σημαντικό θέμα και για την τροπολογία για τις ΔΕΥΑ.

Ξεκινάω με την τροπολογία του ΝΟΚ.

Τι περιλαμβάνει και τι λέει αυτή η τροπολογία; Λέει κατ’ αρχάς ότι εφαρμόζουμε άμεσα την απόφαση που ακόμη δεν έχει δημοσιευθεί, αλλά έχουμε την ανακοίνωση Τύπου του Συμβουλίου της Επικρατείας και έτσι δεν μπορούν να βγαίνουν άδειες πλέον κατά ΝΟΚ. Σταματάει αυτό.

Ταυτόχρονα, όπως έχω δηλώσει, όπως λέει και η απόφαση του Συμβουλίου τα όποια κίνητρα θα πρέπει να μεταφερθούν στα τοπικά πολεοδομικά διατάγματα και αυτό θα γίνει το ταχύτερο δυνατόν, όταν θα νομοθετήσουμε συνολικά για το θέμα, όταν θα βγει η απόφαση.

Ταυτόχρονα, λέμε ότι δεν μπορούν να ανακληθούν οι άδειες που έχουν εκδοθεί. Γιατί γίνεται αυτό; Διότι έχουμε το εξής παράδοξο: Η απόφαση του Συμβουλίου της Επικρατείας μιλάει για έναρξη εργασιών αλλά δεν δίνει λεπτομερή ορισμό τού τι σημαίνει έναρξη εργασιών. Αυτό είναι ένα αντικειμενικό πρόβλημα -όποιοι είναι μηχανικοί το ξέρουν-, διότι πια η έναρξη εργασιών, ενώ παλιά γινόταν με δήλωση πολεοδομία, τώρα δεν προσδιορίζεται συγκεκριμένα και έχουμε ήδη κάποιους δήμους οι οποίοι ερμηνεύουν. Ο Δήμαρχος Αλίμου, για παράδειγμα, ανακοίνωσε ότι θα ανακαλέσει τις άδειες όπου δεν έχουν ξεκινήσει εργασίες σκυροδέτησης. Πριν προλάβει να δημοσιεύσει την απόφαση το Σ.τ.Ε., κάνει δική του περιοριστική ερμηνεία ένας δήμος.

Έχουμε το δεδομένο ότι οι δήμοι μπορούν να δώσουν διαταγές ΥΔΟΜ. Μιλάμε για τεράστιο αριθμό αδειών. Ακούστε για να έχετε μία αίσθηση του προβλήματος που έχει δημιουργηθεί: Έχουμε πάνω από δεκατέσσερις χιλιάδες άδειες οικοδομημάτων που είναι κατά ΝΟΚ και για τις οποίες δεν έχει κληθεί ακόμη ελεγκτή δόμησης. Αυτό σημαίνει ότι κάποιες μπορεί να έχουν ξεκινήσει εργασίες και να μην έχουν καλέσει ελεγκτή, κάποιες να μην έχουν ξεκινήσει καν. Δεν ξέρουμε τι σημαίνει κατά το Σ.τ.Ε. η έννοια της έναρξης εργασιών.

Αυτοί, λοιπόν, πρέπει να προστατευτούν. Και γιατί πρέπει να προστατευτούν; Εδώ πάμε πίσω στην ιστορία του ΝΟΚ. Όπως θυμόσαστε, ο ΝΟΚ ψηφίστηκε επί κυβέρνησης Παπαδήμου -μάλιστα Υπουργός του ΠΑΣΟΚ τον εισηγήθηκε και τον ψήφισε και η Νέα Δημοκρατία την εποχή εκείνη- και αργότερα ήρθε και ο ΣΥΡΙΖΑ, ο οποίος με μία απόφαση του κ. Σταθάκη στις 12 Ιουλίου του 2017 ότι ο ΝΟΚ εφαρμόζεται και υπερισχύει και εκεί που υπάρχουν προεδρικά διατάγματα, με εξαίρεση αυτά που έχουν ειδική προστασία, δηλαδή το αντίθετο υπέγραψε και ο κ. Σταθάκης από αυτό που αποφασίζει τώρα το Συμβούλιο της Επικρατείας.

Συνεπώς, τι έχουμε; Έχουμε μια αντισυνταγματικότητα η οποία ανακαλύπτεται μετά από πολλά χρόνια -έχουν περάσει δώδεκα χρόνια από τότε που θεσμοθετήθηκε ο ΝΟΚ- που για να προλάβω να την περιορίσω εγώ προσωπικά κατέθεσα νόμο και τις υπερβολές που υπήρχαν από ένα σφάλμα του νόμου τις καταργήσαμε τον περασμένο Μάιο και έχουμε δεκάδες χιλιάδες πολίτες -πίσω από τις πάνω από τις δεκατέσσερις χιλιάδες άδειες βρίσκονται πολλές δεκάδες χιλιάδες, για μην πω εκατοντάδες χιλιάδες πολίτες- που επηρεάζονται οι οποίοι, όντας νόμιμοι, για ένα σφάλμα ή αστοχία του κράτους στο σύνολό του καθίστανται παράνομοι εν μία νυκτί.

Όλο αυτό συμβαίνει σε μια χώρα -η Αίθουσα το γνωρίζει πολύ καλά -στην οποία έχουν νομιμοποιηθεί εκατομμύρια παρανομίες και με αποφάσεις του Σ.τ.Ε.. Είναι δυνατόν με νομιμοποιήσεις εκατομμυρίων παρανομιών να συμπεριφερθούμε τιμωρητικά σε δεκάδες, εκατοντάδες χιλιάδες πολίτες, που ήταν απολύτως νόμιμοι και για τους οποίους δεν υπάρχει ίχνος υπόνοιας ότι έκαναν κάποιο σφάλμα. Προφανώς δεν μπορούμε.

Επίσης, προφανώς δεν μπορούμε να αφήσουμε κάθε δήμο να θεσμοθετήσει διαφορετική έναρξη εργασιών. Αυτό θα είναι το απόλυτο πολεοδομικό χάος. Σκεφτείτε ο ένας δήμος να λέει «εγώ λέω έτσι έναρξη εργασιών, ανακαλώ τις άλλες άδειες», ο να λέει «αλλιώς είναι η έναρξη εργασιών, ανακαλώ εκείνες τις άδειες»! Κανείς δεν ξέρει ποια είναι η έναρξη εργασιών κατά το Σ.τ.Ε., γιατί το Σ.τ.Ε. δεν έχει δημοσιοποιήσει την απόφαση. Κάπως, όμως, πρέπει να προστατέψουμε εαυτούς και αλλήλους και τη σοβαρότητα αυτού του κράτους που πρέπει επιτέλους να αποφασίσει ότι δεν θα τιμωρεί τη νομιμότητα και θα είναι εφεκτικό στην παρανομία. Δεν γίνεται αυτό να είναι η γενική στάση του κράτους μας: Τιμωρώ τη νομιμότητα και είμαι εφεκτικός στην παρανομία.

Γιαν να συνοψίσω και να κλείσω το θέμα, όποιος κάνει εργασίες χωρίς να τις έχει ξεκινήσει, χωρίς να ξέρουμε τι σημαίνει «ξεκίνησε εργασίες», αναλαμβάνει αυτός το ρίσκο, γιατί δεν ξέρουμε την απόφαση του Σ.τ.Ε.. Αυτές οι εργασίες μπορεί να καταστούν άχρηστες με βάση την απόφαση του Σ.τ.Ε.. Δεν το γνωρίζω αλλά δεν μπορούμε να αφήσουμε το απόλυτο πολεοδομικό χάος το οποίο θα δημιουργηθεί, εάν ο κάθε δήμος ερμηνεύσει πριν την απόφαση του Σ.τ.Ε. τι σημαίνει ούτε μπορούμε να έχουμε τιμωρητική στάση έναντι των νομίμων σε μία χώρα, όπου είμαστε εφεκτικοί εδώ και δεκαετίες με τεράστιο αριθμό νομιμοποιήσεων στην παρανομία.

Κλείνω αυτό το κομμάτι λέγοντας ότι προφανώς η Κυβέρνηση θα νομοθετήσει στον σωστό χρόνο, όταν δηλαδή θα έχουμε την απόφαση του Σ.τ.Ε..

Έρχομαι στο θέμα των ΔΕΥΑ. Ακούω όλη αυτή τη συζήτηση περί ιδιωτών.

Είναι μια πομφόλυγα, μια «φούσκα» η συζήτηση περί ιδιωτών, όταν οι ΔΕΥΑ είναι και θα παραμείνουν δημοτικές επιχειρήσεις και κανένας δεν έχει την πρόθεση να κάνει ιδιωτικοποίηση. Αλλά βολεύει να το λέτε. Εάν σας αρέσει να το ακούτε εγώ δεν μπορώ να σας εμποδίσω. Στους ανθρώπους μπορεί να αρέσει να ακούν κάθε είδους μουσική. Εσάς σας αρέσει να ακούτε τη μουσική της ιδιωτικοποίησης του νερού, εντάξει. Είναι μια στάση, νιώθετε.

Επί της ουσίας όμως το θέμα των ΔΕΥΑ είναι πιο δύσκολο, πιο σύνθετο. Στο θέμα των ΔΕΥΑ τι έχουμε; Έχουμε πολύ μεγάλες απώλειες δικτύου. Οι απώλειες δικτύου συνεπάγονται σε πάρα πολλές περιοχές πάρα πολύ νερό που χάνεται, το οποίο πληρώνεται και το οποίο αντλείται με ηλεκτρικό όταν πληρώνεται το νερό που χάνεται. Δηλαδή το παίρνουμε το νερό, το αντλούμε πληρώνοντας ηλεκτρικό το οποίο αφήνουμε κάποιοι απλήρωτο, και μετά το χάνουμε. Και έχουμε και πολλές περιπτώσεις πολύ χαμηλής εισπραξιμότητας. Συνεπώς, ναι μεν να παρέμβουμε και να βοηθήσουμε τις ΔΕΥΑ -και αυτό κάνουμε με αυτή την τροπολογία-, αλλά η βοήθεια πρέπει να έχει και κάποιες δεσμεύσεις και από την άλλη πλευρά. Τι λέμε εδώ; Λέμε ότι μία δέσμευση είναι η διαχειριστική επάρκεια, η οποία προβλέπεται στην κείμενη νομοθεσία, την οποία ελέγχει η ΡΑΑΕΥ και θα παρέμβουμε εκεί πέρα για να το κάνουμε πιο σαφές και πιο ξεκάθαρο -δίνουμε μια χρονιά ολόκληρη γι’ αυτό- και μία δεύτερη δέσμευση, ένα κίνητρο, αν θέλετε, είναι ότι αυτοί που επιθυμούν να συνενωθούν θα έχουν μια αυξημένη βοήθεια.

Για να είμαστε ξεκάθαροι, δεν μπορεί να λέμε ότι ένας τομέας μπορεί να αποφασίζει να μην πληρώνει το ηλεκτρικό -και όχι όλοι, κάποιοι σε έναν τομέα να αποφασίζουν ότι δεν θα πληρώνουν το ηλεκτρικό- γιατί ακρίβυνε. Δεν γίνεται αυτό, δεν είναι αυτή η φυσιολογική στάση, ειδικά όταν πριν αρχίσει η ενεργειακή κρίση υπήρχαν 100 εκατομμύρια ληξιπρόθεσμες οφειλές του ηλεκτρικού για τις οποίες δεν έφταιγε η ενεργειακή κρίση προφανώς, έφταιγαν τα άλλα τα οποία κουβεντιάζουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ να ολοκληρώσετε, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, σχεδόν τελείωσα.

Τι χρειαζόμαστε, λοιπόν, να κάνουμε; Χρειαζόμαστε σε αυτόν τον τομέα μία μεταρρύθμιση η οποία να βοηθήσει τις ΔΕΥΑ να γίνουν πιο αποτελεσματικές. Ούτε μπορούμε να έρθουμε να πούμε ότι, ξέρετε, για όλα αυτά τα χρέη της αυξημένης περιόδου που ήρθαν από το αυξημένο φυσικό αέριο και τα αυξημένα δικαιώματα ρύπων, δηλαδή πράγματα που πληρώνουμε στο εξωτερικό, ένας τομέας θα προστατευθεί ειδικά, που θα είναι η ΔΕΥΑ, και οι άλλοι δεν θα προστατεύονται. Δηλαδή θα πληρώνει ο πολίτης του Κερατσινίου ένα ξενοδοχείο σε ένα ωραίο νησί που δεν γίνεται κανονική είσπραξη, καλύπτοντας το σύνολο ή το μεγαλύτερο κομμάτι αυτών των χρεών; Αν υπήρχε κανονική είσπραξη, αν δεν υπήρχαν μεγάλες απώλειες, να πω ότι θα έπρεπε να ενισχύσουμε όσο μπορούμε παραπάνω, που είναι τεράστια ενίσχυση. Μιλάμε ότι δίνουμε 200 εκατομμύρια ευρώ -200 εκατομμύρια ευρώ!- είναι μια τεράστια ενίσχυση. Λοιπόν, ας είμαστε λογικοί, ας κάνουμε αυτά που πρέπει, που είναι τα λογικά, και με το καλό θα έρθουμε και θα συζητήσουμε για τις ΔΕΥΑ αναλυτικά στο νομοσχέδιο που θα έρθει στη Βουλή.

**ΠΡΟΕΔΡΕΥΩΝ (Γεώργιος Γεωργαντάς):** Έχει ζητήσει τον λόγο ο Κοινοβουλευτικός Εκπρόσωπος του ΠΑΣΟΚ κ. Μάντζος, ως έχει δικαίωμα, ο κ. Καραθανασόπουλος και ο κ. Ηλιόπουλος. Υπενθυμίζω, απλώς, στους Κοινοβουλευτικούς ότι εδώ δεν είναι συζήτηση για τον προϋπολογισμό, οπότε μία παρέμβαση έχουν το δικαίωμα να κάνουν και βεβαίως πρωτομιλία και δευτερολογία.

Τον λόγο έχει ο κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, κατ’ αρχάς να πούμε κάτι εδώ για τον κ. Σκυλακάκη. Πρέπει να συζητήσουμε για δύο θέματα. Το πρώτο -θα είμαι πολύ σύντομος στην ομιλία μου- είναι σε σχέση με τις παρεμβάσεις που γίνονται για τις ΔΕΥΑ. Αν δεν είναι εκβιασμός αυτό που περιγράψατε, αναρωτιέμαι τι είναι. Είπατε: γνωρίζουμε ότι οι ΔΕΥΑ έχουν κατά 34% πάνω το ενεργειακό τους κόστος, γνωρίζουμε ότι υπάρχει αυτή τη στιγμή -κι εμείς το γνωρίζουμε- διαβούλευση με την ΚΕΔΕ, με την ΕΔΕΥΑ, για το μέλλον των δημοτικών εταιρειών ύδρευσης και την ίδια ώρα τούς λέμε ότι πρέπει να έχετε συναινέσει στο σχέδιο συγχωνεύσεων για να σας στηρίξουμε οικονομικά, και για όλους τους υπόλοιπους έχει ο Θεός. Αυτό, με συγχωρείτε, είναι νομοθετικός εκβιασμός.

Πάμε στο δεύτερο θέμα, που είναι εξίσου σημαντικό, σε σχέση με τον Νέο Οικοδομικό Κανονισμό. Και στη συζήτηση για τον κρατικό προϋπολογισμό πριν από λίγες ημέρες αλλά και κι εδώ δυστυχώς κάνατε την ίδια ανακριβή τοποθέτηση αποπειρώμενος να πλήξετε την Αντιπολίτευση. Είπατε κάτι σε σχέση με τον Νέο Οικοδομικό Κανονισμό, ότι το ΠΑΣΟΚ τον ψήφισε το 2012. Τι έχει κριθεί ως αντισυνταγματικό σήμερα από το Συμβούλιο της Επικρατείας; Είναι βασικό αυτό. Γιατί εδώ θα τρελαθούμε. Έχει κριθεί ως αντισυνταγματικό ένα σύνολο διατάξεων που η δική σας Κυβέρνηση εισήγαγε από το 2019 έως το 2020 – 2021, τα συνδυαστικά μπόνους. Αυτό έχει κριθεί ως αντισυνταγματικό -για να έχουμε συναίσθηση της πραγματικής βάσης της υπόθεσης. Αυτές είναι οι αντισυνταγματικές διατάξεις της ολομέλειας του Συμβουλίου της Επικρατείας. Και αν δεν πιστεύετε εμάς, εγώ έχω διαβάσει εδώ και έγκριτα δημοσιεύματα, από την έγκριτη «ΚΑΘΗΜΕΡΙΝΗ», που κάνει μια εξιστόρηση τού τι έχετε περάσει το 2019, 2020, 2021, και γιατί είναι αντισυνταγματικά αυτά, όχι τα υπόλοιπα του Νέου Οικοδομικού Κανονισμού. Άρα νομίζω ότι η Νομική σας Υπηρεσία έπρεπε να σας έχει ενημερώσει πριν το πείτε για δεύτερη φορά αυτό στη Βουλή.

Όσον αφορά στο ίδιο το αντικείμενο, λυπάμαι πάρα πολύ αλλά η κατάληξη στην οποία έχει έρθει η υπόθεση αυτή είναι η πλήρης επιβεβαίωση της αποτυχίας σας και στο περιβαλλοντικό και στο οικιστικό σκέλος της νομοθέτησής σας, διότι όλες αυτές οι διατάξεις είναι διατάξεις οι οποίες ήταν άστοχες εξαρχής. Παίξατε ένα κρυφτούλι με τους δήμους που διαμαρτυρήθηκαν και στη συνέχεια ήρθε η απόφαση του Συμβουλίου της Επικρατείας να επιβεβαιώσει τις ενστάσεις που είχαν εξαρχής διατυπωθεί. Και όλο αυτό δείχνει ότι δεν είχατε εξαρχής, ούτε σχεδιασμό για το φυσικό περιβάλλον ούτε για την οικιστική ανάπτυξη την ομαλή, την οργανωμένη ούτε για τις τοπικές κοινωνίες στις οποίες δεν δώσατε τον λόγο σε μια διαβούλευση σε σχέση με το θέμα αυτό. Και τώρα τι θέλετε; Έρχεστε να μοιραστείτε με τη Βουλή τα επίδικα; Έρχεστε να μοιραστείτε με τη Βουλή τη δικαστική ήττα στην οποία υποχρεωθήκατε, και φέρνετε νεφελώδεις μεταβατικές οι οποίες διατηρούν και συντηρούν το πρόβλημα; Εκλαμβάνονται ήδη από μερίδα του Τύπου και από δημάρχους και ως παράκαμψη της απόφασης του Συμβουλίου της Επικρατείας. Να γίνετε πιο συγκεκριμένος. Είπατε ότι είναι γενικό. Να το κάνετε πιο συγκεκριμένο, λοιπόν, εσείς ως νομοθέτης, το πότε ξεκινάνε οι εργασίες ώστε να υπάρχει η εξαίρεση από την αναστολή, να υπάρχει και ασφάλεια στην αγορά, διότι έτσι όπως το κάνατε το μόνο που καταφέρατε είναι να είναι όλοι εκτεθειμένοι, και οι δήμοι, και οι μηχανικοί, και οι μικροϊδιοκτήτες, και οι τοπικές κοινωνίες, η αγορά, και η τοπική οικονομία, και η κοινωνία, να είναι όλοι εκτεθειμένοι. Και έτσι, με αυτόν τον τρόπο, τεκμηριώνεται η πλήρης περιβαλλοντική, πολιτική και αναπτυξιακή αποτυχία σας σε αυτό το πολύ καίριο και κρίσιμο πεδίο πολιτικής.

Και μην κοιτάξετε να τα ρίξετε όλα ξανά στο Συμβούλιο της Επικρατείας. Διότι έχει ανοίξει κι αυτή η πλατφόρμα στο Υπουργείο, στην ιστοσελίδα, η οποία κατ’ ουσίαν καλεί τους πολίτες να μπαίνουν μέσα και να διατυπώνουν κριτική και παράπονα από το Συμβούλιο της Επικρατείας, ώστε εσείς έτσι να ρίξετε όλο τον ψόγο, όλο το πταίσμα και την ευθύνη αντί στη δική σας άστοχη εξαρχής νομοθέτηση, τελικά στο Συμβούλιο της Επικρατείας που ερμήνευσε το Σύνταγμα και εφάρμοσε τον νόμο.

Γι’ αυτό λέμε, κύριε Πρόεδρε, ότι εμείς δεν φοβόμαστε την οικιστική ανάπτυξη ίσα ίσα τη θέλουμε, αλλά τη θέλουμε οργανωμένη και με εγγυήσεις προστασίας κυρίως του φυσικού περιβάλλοντος και σε απόλυτη εξισορρόπηση με την ποιότητα ζωής των πολιτών. Και αυτό φυσικά θέλει σχεδιασμένη πολιτική, προνοητική, με διαβούλευση με την αυτοδιοίκηση και τις τοπικές κοινωνίες.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Καραθανασόπουλος έχει τον λόγο για τη δική του παρέμβαση.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, είναι πρόσχημα αυτή η χρηματοδότηση που θέλετε να δώσετε στις ΔΕΥΑ, με τον τρόπο που το κάνετε, γιατί επί της ουσίας δεν σας έπιασε ο πόνος για τα χρέη των ΔΕΥΑ προς τις εταιρείες ηλεκτροδότησης. Άλλωστε το ακριβό ηλεκτρικό ρεύμα είναι αποτέλεσμα των δικών σας πολιτικών, όχι της σημερινής Κυβέρνησης μόνο αλλά και των προηγούμενων, αυτό το πανάκριβο ενεργειακό μείγμα. Αυτό είναι το πρώτο.

Δεύτερον, αποτέλεσμα της κατάστασης που βιώνουν οι ΔΕΥΑ σε όλη σχεδόν την Ελλάδα είναι αποτέλεσμα των δικών σας πολιτικών: υποχρηματοδότηση στο όνομα της ανταποδοτικότητας, να φορολογείτε δηλαδή δεύτερη και τρίτη φορά τα λαϊκά στρώματα, της έλλειψης ανθρώπινου δυναμικού, της υποστελέχωσης και, βεβαίως, των χρημάτων για να μπορέσουν να αντικαταστήσουν ένα απαρχαιωμένο δίκτυο το οποίο είναι όλο τρύπες με αποτέλεσμα να χάνεται το 40% έως 50% του νερού που περνά από αυτό το δίκτυο.

Αυτές, λοιπόν, είναι οι τεράστιες ευθύνες τις οποίες έχει και θέλετε να τις συγκαλύψετε για να προχωρήσετε ένα βήμα παραπέρα. Αυτές οι λεγόμενες παθογένειες είναι τα αποτελέσματα των δικών σας πολιτικών. Και ποιο είναι το επόμενο βήμα το οποίο θέλετε να κάνετε; Είναι ότι με βάση την ευρωπαϊκή οδηγία για το νερό, την οποία όλες οι κυβερνήσεις την εκθειάζατε και όλα τα άλλα κόμματα, να επιταχύνετε ακόμη περισσότερο την εμπορευματοποίηση του νερού.

Και αυτό μέσα από δύο τρόπους: ο ένας τρόπος είναι η διαχειριστική επάρκεια, όπως λέτε. Η ΡΑΕ, μια ανεξάρτητη αρχή, θα επιβλέπει τη διαχειριστική επάρκεια του ΔΕΥΑ; Για να βάλει τι; Να βάλει τα δύο τέλη, το τέλος αποκατάστασης πόρου και περιβαλλοντικού αποτυπώματος, άρα πιο ακριβό νερό, ακόμη μεγαλύτερη εμπορευματοποίηση του νερού για να μπορεί να έχει έσοδα και δεύτερον, μέσα από τη λογική των συγχωνεύσεων -και αυτός είναι ένας εκβιασμός για να προχωρήσουν οι συγχωνεύσεις των ΔΕΥΑ- να προχωρήσουμε πολύ γρηγορότερα στην ιδιωτικοποίηση, στους διάφορους εργολάβους διαχείρισης των υδάτινων πόρων.

Και όλα αυτά γιατί ακριβώς στο επίκεντρο όλων αυτών των λογικών είναι η υπόθεση εξοικονόμησης πόρων, η αντιδραστική αυτή λογική που έχει η Ευρωπαϊκή Ένωση, αντί να πούμε για εμπλουτισμό του υδροφόρου ορίζοντα, των υδάτινων πόρων που έχουμε, από τη στιγμή που το 80% χάνεται, γιατί αυτό θα προέβλεπε άλλα μέτρα και άλλες προτεραιότητες: φράγματα, λιμνοδεξαμενές, συγκράτηση των υδάτινων πόρων, εμπλουτισμό του υδροφόρου ορίζοντα και αντικατάσταση των δικτύων.

Τέτοιες πολιτικές όμως δεν έχετε, γι’ αυτό ακριβώς προχωράτε σε μια τέτοια ρύθμιση. Εμείς λέμε πάρτε πίσω αυτή τη διάταξη ή να μην είναι υποχρεωτική η συγχώνευση για το 70%.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τελευταία παρέμβαση -και θα απαντήστε συνολικά- από τον κ. Ηλιόπουλο, τον Κοινοβουλευτικό Εκπρόσωπο της Νέας Αριστεράς.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Παρατήρηση πρώτη. Είναι πραγματικά ντροπιαστικός ο τρόπος με τον οποίον όμως νομοθετείτε, δηλαδή οι τροπολογίες που κατεβάζετε το τι έχουν, πράγματα εντελώς ασύνδετα το ένα με το άλλο.

Εντάξει, καταλαβαίνουμε ότι θέλετε να κάνετε περαιώσεις, ας πούμε, και να κλείσετε τρύπες, αλλά τουλάχιστον σεβαστείτε έστω και λίγο τη διαδικασία. Μαζί τροπολογία ΝΟΚ με παρατάσεις γιατρών στο ΕΣΥ. Εξηγήστε μας, ας πούμε, για ποιον λόγο είναι στην ίδια τροπολογία. Επειδή είστε και άριστοι εσείς, εξηγήστε μας με όρους κοινοβουλευτικούς και διαδικασίας και ορθής διοίκησης γιατί τα έχετε βάλει όλα μαζί.

Ξεκινάμε λίγο με τις ΔΕΥΑ. Ο ορισμός του εκβιασμού ή αναγνωρίζετε ότι υπάρχει μια αντικειμενική συνθήκη με την έκρηξη του ενεργειακού κόστους και άρα λέτε ότι εμείς παίρνουμε ένα μέτρο για όλες της ΔΕΥΑ για το ενεργειακό κόστος.

Παρένθεση. Πόσο ήταν μεσοσταθμικά η τιμή του ρεύματος το καλοκαίρι του 2020; 38 ευρώ η μεγαβατώρα. Μετά ήρθε ο κ. Χατζηδάκης που είπε «Θα σπάσουμε αβγά στην αγορά ενέργειας αλλά μην ανησυχείτε δεν θα αυξηθεί η τιμή του ρεύματος» και φτάσαμε μεσοσταθμικά σε τιμή του ρεύματος μέχρι και τα 460 και μεμονωμένες τιμές στο σύστημα 940 ευρώ, με κόστος παραγωγής 150. Αυτό είναι 600% κερδοφορία. 600% κερδοφορία δεν είναι αγορά, είναι λεηλασία, είναι ληστεία και αυτή τη ληστεία την έχετε υπογράψει εσείς.

Άρα, ή αναγνωρίζετε ότι υπάρχει αντικειμενικό πρόβλημα για το ενεργειακό κόστος της ΔΕΥΑ και λέτε το 70% πηγαίνει για όλες κι όχι «Αν κάνετε τα χατίρια της Κυβέρνησης, θα πάρετε το 70%, όπως παίρνετε».

Επίσης, κύριε Υπουργέ, η ΔΕΥΑ, ξέρετε, τα χρέη κ.λπ. δεν είναι ότι κρατάνε χρήματα και τα βάζουν στην τσέπη τους. Κρατάνε χαμηλά τα δημοτικά τέλη και είναι σημαντικό το ότι κρατάνε χαμηλά τα δημοτικά τέλη. Εσείς προφανώς θέλετε να αυξηθούν και τα δημοτικά τέλη, γιατί εντάξει δεν υπάρχει κανένα πρόβλημα, αυτές είναι οι προτεραιότητές σας. 600% κέρδη να λειτουργούν οι εταιρείες ενέργειας αλλά να αυξήσουμε τα δημοτικά τέλη για τα χρέη του νερού, ας πούμε, για τα χρέη που έχουν οι ΔΕΥΑ με το ρεύμα. Αυτή είναι η πρώτη παρατήρηση.

Κι έρχομαι τώρα στον ΝΟΚ. Πολύ καλά ήδη σας απαντήθηκε ότι έχετε κάνει μια σειρά από παρεμβάσεις από το 2019 και μετά που τώρα βγαίνουν αντισυνταγματικές. Είστε μια Κυβέρνηση -αφήνω λίγο στην άκρη το συνταγματικό- που τη στιγμή που σε όλο τον κόσμο συζητάμε για το πώς θα έχουμε περισσότερο δημόσιο χώρο, πώς θα αλλάξουμε τις πόλεις μας για την προστασία από την κλιματική κρίση, εσείς βλέπετε μόνο το μπετόν δεν βλέπετε τίποτα άλλο.

Πείτε μου μια άλλη ευρωπαϊκή πρωτεύουσα που θα είχαμε ξενοδοχεία στο κέντρο της πόλης τα οποία θα έκρυβαν την Ακρόπολη. Και δεν ντρέπεστε που δίνετε άδεια ακόμα και σε ξενοδοχεία στο κέντρο της πόλης να κρύβουν την Ακρόπολη και πάτε μετά και τους διαγράφετε και τα πρόστιμα. Τρώνε πρόστιμα και φέρνετε καλοκαιρινές τροπολογίες να τους διαγράψετε τα πρόστιμα.

Και ευτυχώς που υπάρχουν και κινήσεις πολιτών και δημοτικές αρχές που σέβονται τι σημαίνει δημόσιος χώρος, κάνουν αγώνα ενάντια στην τσιμεντοποίηση, κάνουν αγώνα που λένε ότι δεν μπορούν να γίνουν όλα μπετόν, δεν θα γίνουν όλα τσιμέντο στις πόλεις, δεν χρειαζόμαστε ακόμα περισσότερα μπόνους και περισσότερο τσιμέντο.

Και έρχεστε και λέτε να υπερασπιστούμε τη νομιμότητα και όχι την παρανομία και να μην τιμωρούμε τη νομιμότητα και εμφανίζετε το Σύνταγμα ως τιμωρία. Προφανώς και για εσάς το Σύνταγμα είναι τιμωρία, γιατί θέλετε να τα ισοπεδώσετε όλα.

Το Σ.τ.Ε., ξεκάθαρα αυτήν τη στιγμή βγάζει αντισυνταγματικές τις παρεμβάσεις που κάνατε μετά το 2019, ξεκάθαρα. Και εσείς ψάχνετε έναν τρόπο να το περάσετε στα τοπικά πολεοδομικά οριζόντια πάλι, ακυρώνοντας και το τι σημαίνει τοπικό πολεοδομικό, λες και θα περάσετε μια οριζόντια διάταξη που είχατε και βγήκε αντισυνταγματική για τον ΝΟΚ, θα το περάσετε πάλι οριζόντια σε όλα τα τοπικά πολεοδομικά τοπικά. Τότε τι τοπικά είναι; Πώς ακριβώς έχουν σχέση με τις ιδιαιτερότητες που έχει κάθε τόπος;

Γιατί; Γιατί θέλετε να κάνετε ξανά χατίρια σε εργολάβους. Γιατί έχετε ένα παραγωγικό υπόδειγμα που είναι ιδιωτικοποιήσεις, real estate, τουρισμός και εκεί τελειώνει. Και άρα, χτίζετε ξανά πάνω σε ένα παραγωγικό υπόδειγμα το οποίο λεηλατεί τους πολίτες, λεηλατεί τους φυσικούς πόρους, λεηλατεί την κοινωνία και με μαθηματική ακρίβεια οδηγεί σε νέα αδιέξοδα τη μεγάλη κοινωνική πλειοψηφία.

Κι έρχεστε και μας κάνετε μαθήματα για το Σύνταγμα. Ε, δεν τα πάτε καλά με το Σύνταγμα. Το έχετε αποδείξει πολλές φορές.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, για την απάντησή σας αλλά παρακαλώ σύντομα για να προχωρήσουμε.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κατ’ αρχάς να ξεκινήσω από τον κ. Μάντζο, γιατί μετά τον έκανε copy paste ο κ. Ηλιόπουλος.

Το Σ.τ.Ε. -και σας διαβάζω την απόφασή του για να μην έχετε παρεξηγήσεις- λέει: «Το σύστημα των διατάξεων του ΝΟΚ, άρθρα 10, 15 παράγραφος 8, 19 παράγραφος 2 και 25 αντίκεινται στο άρθρο 24 παράγραφος 1 και 2 του Συντάγματος». Του αρχικού ΝΟΚ, κύριε Μάντζο. Του αρχικού ΝΟΚ.

Και γιατί λέει το Σ.τ.Ε. -για να καταλάβετε τι ισχυρίζεστε- ότι το κάνουμε αυτό; Όχι διότι κατ’ αρχάς τα παρεχόμενα με τις διατάξεις αυτές κίνητρα είναι παράνομα, αλλά γιατί, λέει, πρέπει να προηγείται αυτών τοπικός πολεοδομικός σχεδιασμός. Συνεπώς, η βασική έννοια του αρχικού ΝΟΚ είναι αντισυνταγματική. Το καταλαβαίνετε; Και καταρρίπτονται όλα τα άρθρα του αρχικού ΝΟΚ. Πάρτε το είδηση για να συνεννοηθούμε.

Πάμε στον κ. Ηλιόπουλο. Ήρθε ο ΣΥΡΙΖΑ με τον κ. Σταθάκη το 2017 και κάνει μια υπουργική και λέει «ξέρετε, για να είστε σίγουροι, υπερισχύει ο ΝΟΚ και των προεδρικών διαταγμάτων με εξαίρεση αυτά που είναι ειδικής προστασίας». Δηλαδή λέει ευθέως το ανάποδο από αυτό που λέει το Σ.τ.Ε. και αυτό είναι αντισυνταγματικό.

Σημειώστε το, κύριε Ηλιόπουλε. Δεν είστε τώρα ΣΥΡΙΖΑ. Δεν ξέρω πόσα είναι εκεί πέρα τα κομμάτια του ΣΥΡΙΖΑ, αλλά νομίζω ότι την ευθύνη της Κυβέρνησης όλα μαζί την αναλαμβάνετε αυτά τα κομμάτια.

Συνεπώς, δεν μπορούμε να συνεννοηθούμε εδώ. Λέει κάτι το Σ.τ.Ε. και εσείς λέτε ότι είναι κάτι τελείως αντίθετο αυτό που λέει. Δεν υπάρχει διάλογος. Εάν δεν υπάρχει έδραση στην πραγματικότητα και αν δεν διαβάζουμε τις αποφάσεις, τι διάλογο να κάνουμε; Πώς να καταφέρουμε να συνεννοηθούμε;

**ΘΕΟΠΙΣΤΗ (ΠΕΤΗ) ΠΕΡΚΑ:** …(Δεν ακούστηκε)

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Αφού, λοιπόν, σας απέδειξα ότι είναι κοινή η συμμετοχή σε αυτό το θέμα -εγώ δεν απέκρυψα ότι και η Νέα Δημοκρατία ήταν που τον ψήφισε τον ΝΟΚ, αλλά λέω ότι είναι κοινή η συμμετοχή- τώρα πάμε να δούμε πώς θα το διορθώσουμε και πώς δεν θα προκαλέσουμε καμμία ζημιά σε αυτούς που είναι νόμιμοι.

Ειρήσθω εν παρόδω, κύριε Ηλιόπουλε –δεν θυμάμαι εγώ- εσείς θυμόσαστε πότε ανεγέρθη εκείνο το ξενοδοχείο που αναφέρεστε; Ποια κυβέρνηση ήταν; Εγώ δεν το θυμάμαι μπορεί να το θυμηθείτε εσείς στην πορεία του χρόνου.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** ...(Δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Ηλιόπουλε, παρακαλώ! Ακούγεται ο καθένας χωρίς να μιλάει ο άλλος από κάτω. Διακοπές δεν θέλω εδώ, παρακαλώ!

Συνεχίστε, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Είναι σαφές ότι δεν σας αρέσει η αλήθεια και όποτε τη λέμε φωνάζετε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** …(Δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Ηλιόπουλε, δεν έχετε τον λόγο! Να μη γράφονται στα Πρακτικά οι παρεμβάσεις.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Όσο πιο πολύ φωνάζετε, τόσο πιο πολύ φωτίζεται το γεγονός, αυτό το οποίο εξηγώ. Δεν θα μπω σε αντιπαράθεση, δεν υπάρχει λόγος.

Πάω στις ΔΕΥΑ. Ξαναλέμε πάλι τα πράγματα απλά. Οι ΔΕΥΑ αυτήν τη στιγμή, ο σύνδεσμός τους και η ΚΕΔΕ δεν θέλουν υποχρεωτικές συνενώσεις. Αυτή είναι η βασική τους θέση.

Αυτό το άρθρο, αυτή η τροπολογία, δεν αναφέρεται σε υποχρεωτικές συνενώσεις. Η τροπολογία αυτή αναφέρεται πολύ συγκεκριμένα στη δυνατότητα που υφίσταται τώρα για συνενώσεις, που υφίσταται στην κείμενη νομοθεσία.

Τώρα, αν εσείς δεν θέλετε να έχουν διαχειριστική επάρκεια οι ΔΕΥΑ, δεν σας ενδιαφέρει αν δεν εισπράττουν. Αν δεν πληρώνει δηλαδή ένας τοπικός ξενοδόχος ας πούμε κάπου -λέω τώρα- και στέλνει τον λογαριασμό στον κάτοικο στο Κερατσίνι, αυτό δεν σας νοιάζει. Εσάς σας νοιάζει αυτό που έλεγε παλιά η κ. Αχτσιόγλου, «η κανονικότητα δεν είναι ποτέ ευκαιρία για την Αριστερά».

Εμείς θέλουμε στην περίπτωση των ΔΕΥΑ να κάνουμε μια κανονικότητα, να έχουν κανονικούς ρυθμούς είσπραξης, να έχουν την ανεξαρτησία τους, να έχουν διαχειριστική επάρκεια και να κάνουν καλά τη δουλειά τους. Και τους διευκολύνουμε αφάνταστα σε σχέση με το ενεργειακό κόστος, παρά το γεγονός ότι το μεγάλο, το μεγαλύτερο κομμάτι αυτού του ενεργειακού κόστους προέκυψε από την άνοδο του φυσικού αερίου και των δικαιωμάτων ρύπων.

Αυτά είναι που αυξήθηκαν κατά τρόπο τρομακτικό αυτά τα τρία χρόνια και αυτά τα πληρώνουμε στο εξωτερικό. Και δεν μπορείτε να πείτε ότι πρέπει το σύνολο όλων αυτών των χρεών -αφήστε που είναι κακό να μην πληρώνεις τους λογαριασμούς σου, αντικειμενικά, είναι παράνομο- θα το φορτωθεί ο κεντρικός φορολογούμενος, δηλαδή στην ουσία ο κάτοικος της Αττικής και της Θεσσαλονίκης προνομιακά. Γιατί να συμβεί αυτό; Να δώσει ο κεντρικός φορολογούμενος ένα μεγάλο ποσό αλλά μέχρι ένα όριο.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, πρέπει συνεχίσουμε με την τροπολογία του κ. Χατζηδάκη. Είναι αναγκαίες αυτές οι παρεμβάσεις που γίνονται για να έχουν ολοκληρωμένη εικόνα όλοι οι ομιλητές.

Ο Υπουργός Εθνικής Οικονομίας και Οικονομικών κ. Χατζηδάκης έχει τον λόγο για τη δική του τροπολογία.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, για να είμαστε ακριβείς μιλάμε για δύο τροπολογίες, μία καθ’ ολοκληρίαν του Υπουργείου Εθνικής Οικονομίας και Οικονομικών και μία δεύτερη, στην οποία υπάρχουν κάποιες διατάξεις και του Υπουργείου Εθνικής Οικονομίας και Οικονομικών.

Υποθέτω πως θα φανεί ότι όλες οι διατάξεις αυτές θα τύχουν θετικής υποδοχής από όλες τις πτέρυγες της Βουλής. Εξηγώ αμέσως ξεκινώντας από τη δεύτερη τροπολογία στην οποία συμπεριλαμβάνονται και δικές μας διατάξεις. Ποιες είναι αυτές; Είναι οι διατάξεις για τη golden visa. Εδώ δίνεται μια παράταση. Σε ποιες περιπτώσεις; Στις περιπτώσεις όπου έχει προχωρήσει η διαδικασία, έχει ωριμάσει, υπάρχουν ακόμα κάποιες γραφειοκρατικές διατυπώσεις και για να μην ακυρωθεί η επένδυση δίνουμε μια προθεσμία δύο μηνών μέχρι το τέλος Φεβρουαρίου, προκειμένου να ολοκληρωθούν οι επενδύσεις αυτές.

Δεύτερον, έχουμε μια διάταξη υπέρ των πυροπλήκτων. Επεκτείνεται και για το έτος 2025 η απαλλαγή από τον ΕΝΦΙΑ, που ίσχυε γι’ αυτήν την κατηγορία συμπολιτών μας.

Τρίτον, έχουμε τη διάταξη για την Επιτροπή Εξώδικης Επίλυσης Φορολογικών Διαφορών. Αυτή η επιτροπή οποία αντικαταστάθηκε, με βάση τις προβλέψεις του φέτος ψηφισθέντος Κώδικος Φορολογικής Διαδικασίας.

Η επιτροπή αυτή, είχε μερικές εκκρεμείς υποθέσεις. Δόθηκε κάποια προθεσμία για να χειριστεί τις εκκρεμείς υποθέσεις, που είχε αρχίσει να εξετάζει. Η προθεσμία αυτή δεν επαρκεί για κάποιες δεκάδες υποθέσεων. Έτσι, δίνουμε μια νέα προθεσμία -τελευταία όμως- μέχρι τις 31 Μαρτίου, προκειμένου οι υποθέσεις αυτές -που επαναλαμβάνω, έχουν ξεκινήσει ήδη να εξετάζονται από αυτήν την επιτροπή- να μην παραπεμφθούν στο νέο όργανο που προβλέπεται από τον Κώδικα Φορολογικής Διαδικασίας αλλά να κριθούν από την ίδια επιτροπή, που ξεκίνησε κι έχει γνώση των υποθέσεων αυτών.

Φαντάζομαι ότι και στις τρεις αυτές διατάξεις δεν θα υπάρχει κάποια αντίρρηση, αλλά λέω φαντάζομαι γιατί ποτέ δεν ξέρεις.

Έρχομαι στην δεύτερη τροπολογία η οποία αφορά σε όσα συζητήσαμε κατά τη διάρκεια της συζήτησης και ψήφισης του προϋπολογισμού, σε σχέση με τις τράπεζες, σε σχέση με τους δυνητικά δικαιούχους του ΕΚΑΣ και σε σχέση με τα στελέχη των Ενόπλων Δυνάμεων και των Σωμάτων Ασφαλείας και το ειδικό επίδομα, το οποίο εισάγεται.

Τι προβλέπεται σε αυτά τα έξι άρθρα της τροπολογίας; Προβλέπονται αυτά που είπε ο Πρωθυπουργός από το Βήμα της Βουλής και γι’ αυτόν τον λόγο δεν θα κάνω κάποια εκτενή αναφορά.

Πρώτα από όλα, πρόκειται για τις διατάξεις, που αφορούν τον μηδενισμό ή τη μείωση των πιο συνηθισμένων προμηθειών. Μιλάμε για ένα ύψος προμηθειών γι’ αυτήν την κατηγορία, για τις τράπεζες, ύψους 350 με 400 εκατομμυρίων ευρώ. Οι προμήθειες αυτές εδώ περιορίζονται, κατ’ έτος και συνεχώς κατά 150 εκατομμύρια ευρώ τον χρόνο. Δηλαδή, εκεί που οι τράπεζες εισέπρατταν 350 - 400 εκατομμύρια ευρώ, σε αυτό θα πρέπει να λογαριάζεται ότι οι τράπεζες θα εισπράττουν πια λιγότερα κατά 150 εκατομμύρια ευρώ, τον χρόνο. Αυτή είναι η επίδραση των μέτρων.

Από πότε θα ισχύσουν τα μέτρα αυτά; Ορίζεται εδώ στην τροπολογία ότι θα ισχύσουν ένα μήνα από την δημοσίευση στο Φύλλο Εφημερίδας της Κυβερνήσεως. Αν κάνετε τους λογαριασμούς, θα δείτε ότι από τις 20 - 21 Ιανουαρίου, θα ισχύει το καινούργιο καθεστώς.

Γιατί δίνουμε αυτήν την προθεσμία; Για να υπάρξει προσαρμογή των πληροφορικών συστημάτων των τραπεζών και καθώς μεσολαβούν και γιορτές και συνεχείς αργίες, κρίθηκε εύλογο να δοθεί αυτό το συγκεκριμένο χρονικό διάστημα.

Εκτός των προμηθειών, προβλέπεται ότι θα υπάρξει ενίσχυση του ανταγωνισμού στο χρηματοπιστωτικό σύστημα με μια άλλη ρύθμιση που εισάγεται.

Ποια είναι αυτή η ρύθμιση; Καταργούνται όλοι οι περιορισμοί, που μέχρι σήμερα υπήρχαν, για την δυνατότητα εταιρειών παροχής πιστώσεων όπως γίνεται και σε άλλες ευρωπαϊκές χώρες, υπό τον έλεγχο της Τράπεζας της Ελλάδος, να δίνουν και αυτές κάθε μορφής δάνεια και επιχειρηματικά δάνεια. Και αυτό είναι μια πραγματική μεταρρύθμιση, διότι ενισχύεται ο ανταγωνισμός.

Εάν στην πρώτη περίπτωση είναι μια απάντηση σε μια στάση των τραπεζών που -όπως λέει ο λαός μας- έβγαζαν από τη μύγα ξύγκι, στη δεύτερη περίπτωση είναι μια μεταρρύθμιση με την οποία ενισχύεται ο ανταγωνισμός γιατί δίνεται η δυνατότητα σε περισσότερους φορείς να παρέχουν δάνεια κάθε μορφής. Και θέλω να το υπογραμμίσω.

Και υπάρχει και μια ακόμα ρύθμιση για τις τράπεζες. Από 1 Ιανουαρίου 2026 τόσο για τις τράπεζες όσο και για τους servicers αυξάνεται κατά 100% ο ΕΝΦΙΑ που πληρώνουν για οικιστικά ακίνητα, τα οποία κατέχουν, προκειμένου να ωθηθούν με αυτή τη ρύθμιση, να προωθήσουν γρηγορότερα τη διάθεση των ακινήτων αυτών στην αγορά.

Γιατί; Διότι θέλουμε να αυξηθεί με αυτόν τον τρόπο η προσφορά διαμερισμάτων, να ενισχυθεί το οικιστικό απόθεμα, διότι με αυτόν τον τρόπο μπορούν να ελεγχθούν καλύτερα και οι τιμές.

Η λογική λέει ότι όταν αυξάνεται η προσφορά, επηρεάζεται το επίπεδο των τιμών. Πάντως ελέγχεται σίγουρα με κάποιο τρόπο η αύξηση.

Επομένως, έχουμε αυτές τις ρυθμίσεις για τις τράπεζες και έχουμε και άλλες δύο ρυθμίσεις σημαντικές που αφορούν: Η πρώτη αφορά εκατόν τριάντα χιλιάδες συνταξιούχους και η δεύτερη εκατόν πενήντα πέντε χιλιάδες στελέχη των Ενόπλων Δυνάμεων και των Σωμάτων Ασφαλείας.

Ποια είναι η ρύθμιση για τους συνταξιούχους; Είναι ρύθμιση για δωρεάν φάρμακα σε ποιους; Σε εκατόν τριάντα χιλιάδες χαμηλοσυνταξιούχους που πήραν σύνταξη από το 2020 - 2021 και μετά, που δυνητικά θα ήταν δικαιούχοι του ΕΚΑΣ. Όσοι ήταν δικαιούχοι του ΕΚΑΣ μέχρι το 2020, έχουν δωρεάν φάρμακα. Πλέον εξισώνονται και αυτοί που πήραν σύνταξη από την κατάργηση του ΕΚΑΣ και μετά -το 2020 και μετά- με τους συναδέλφους συνταξιούχους, οι οποίοι έχουν δωρεάν πρόσβαση στα φάρμακα και έτσι υπάρχει ισότητα μεταξύ όλων των συνταξιούχων, ισονομία μεταξύ όλων των συνταξιούχων.

Είναι νομίζω μια ρύθμιση κοινής λογικής και κοινωνικής δικαιοσύνης και γι’ αυτό λέω -φαντάζομαι- ότι θα ψηφιστεί και από τα κόμματα της αντιπολίτευσης, παρ’ ότι είδα μια εφημερίδα -δεν αντέχω να μην το πω- να έχει πρωτοσέλιδο τη Δευτέρα ότι δήθεν η Κυβέρνηση κοροϊδεύει τους συνταξιούχους διότι -κατά την άποψη της εφημερίδας αυτής- η ρύθμιση αυτή που σήμερα ψηφίζουμε ίσχυε τάχα. Κι αν ισχύει, ίσχυε για τους παλιούς συνταξιούχους. Για τους συνταξιούχους τους καινούργιους -που σας είπα, είναι περίπου εκατόν τριάντα χιλιάδες αυτοί που εμπίπτουν στο πεδίο της ρύθμισης- προφανώς θα ισχύσει η πρώτη φορά. Όμως, ότι και να λέτε και εσείς και εγώ, θα το καταλάβουν μόνοι τους οι συνταξιούχοι που μέχρι τώρα είχαν συμμετοχή στα φάρμακα και από εδώ και πέρα δεν θα έχουν. Κυριακή κοντή γιορτή.

Και τέλος κλείνω με τις εκατόν πενήντα πέντε χιλιάδες στελέχη των Ενόπλων Δυνάμεων και των Σωμάτων Ασφαλείας. Υπήρχε ένα αίτημα -προσέξτε όχι αίτημα των τελευταίων ετών- των τελευταίων δεκαετιών, όπως το ξέρουν οι εκπρόσωποί τους, που έχει να κάνει με το επίδομα των ιδιαίτερων συνθηκών εργασίας και επικινδυνότητας των στελεχών των Ενόπλων Δυνάμεων και των Σωμάτων Ασφαλείας.

Ο Πρωθυπουργός ανακοίνωσε από το Βήμα της Βουλής -και εμείς μπορούμε να το στηρίξουμε από την πλευρά του Υπουργείου Εθνικής Οικονομίας και Οικονομικών- ότι όλα τα στελέχη ανεξαιρέτως, των Ενόπλων Δυνάμεων και των Σωμάτων Ασφαλείας, θα πάρουν αυτό το επίδομα επικινδυνότητας, το οποίο θα είναι ύψους 100 ευρώ για τον καθένα.

Και θα δοθεί από πότε; Θα δοθεί από 1η Ιουλίου, διότι έχουμε μετρήσει τις αντοχές του προϋπολογισμού. Για φέτος δε μπορούμε κάτι παραπάνω ή κάτι νωρίτερα. Και από το 2026 θα συνεχίσει φυσικά να καταβάλλεται το επίδομα αυτό στο ύψος των 100 ευρώ.

(Χειροκροτήματα από την πτέρυγα της Νέας Δημοκρατίας)

Είναι μια κίνηση οφειλόμενη απέναντι στους φρουρούς της πατρίδας μας και απέναντι σε αυτούς που προστατεύουν τον πολίτη νύχτα και μέρα. Και είμαστε υπερήφανοι που φέρνουμε αυτή τη διάταξη προς ψήφιση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», τριάντα ένας μαθήτριες και μαθητές και τρεις συνοδοί εκπαιδευτικοί από το Γυμνάσιο Κωστακιών Άρτας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Έχει ζητήσει τον λόγο ο Κοινοβουλευτικός Εκπρόσωπος από την Ελληνική Λύση, ο κ. Φωτόπουλος. Επίσης, και ο κ. Καζαμίας ζήτησε τον λόγο.

Θέλω να πω το εξής. Έχουν μιλήσει τρεις Αρχηγοί Κοινοβουλευτικών Ομάδων. Δεν έχει μιλήσει ακόμη κανείς Κοινοβουλευτικός Εκπρόσωπος. Οι Κοινοβουλευτικοί Εκπρόσωποι θα έχουν τη δυνατότητα ό,τι θέλουν να το τοποθετήσουν τότε. Σήμερα, κατά τον Κανονισμό, δικαιούνται μίας παρεμβάσεως. Επιλέγει ο καθένας πού θα την κάνει. Όμως, θα έχετε τη δυνατότητα να απαντήσετε στις τροπολογίες που καταλαβαίνω ότι είναι σημαντικές γιατί ουδείς των Κοινοβουλευτικών δεν έχει κάνει την ομιλία του.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, επειδή ο Υπουργός είναι παρών οι ερωτήσεις πρέπει να απευθύνονται στον Υπουργό.

**ΠΡΟΕΔΡΕΥΩΝ (Γεώργιος Γεωργαντάς):** Κοιτάξτε λίγο, δεν προβλέπονται ερωτήσεις προς τον Υπουργό. Καταλαβαίνω τι θέλετε να πείτε. Σε κάθε περίπτωση, μπορείτε να τη θέσετε ως Κοινοβουλευτικός και να απαντήσει η Κυβέρνηση με όποιον παριστάμενο Υπουργό ή κάποιος Υφυπουργός να έρθει. Δεν μπορώ εγώ, όμως, να παρεκκλίνω του Κανονισμού και να δώσω δυνατότητα και άλλης παρεμβάσεως στους Κοινοβουλευτικούς. Είστε εννέα και από τους τριάντα δυο Βουλευτές έχουν μιλήσει μόνο οι δυο μέχρι αυτή τη στιγμή. Ο κ. Φωτόπουλος δικαιούται τη μία του παρέμβαση.

Παρακαλώ, κύριε Φωτόπουλε.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κύριε Υπουργέ, θα ξεκινήσω με την τελευταία τροπολογία 300, σχετικά με τις παρατάσεις τις οποίες δίνεται σε διάφορες διαδικασίες, μεταξύ των οποίων και για τις υποθέσεις που βρίσκονται στην Διεύθυνση Επίλυσης Φορολογικών Διαφορών. Εννοείται ότι συμφωνούμε. Δεν έχουμε λόγο να διαφωνήσουμε όσον αφορά τις παρατάσεις.

Μία παρατήρηση, το έχουμε συζητήσει και στη διάρκεια των επιτροπών και των νομοσχεδίων του Υπουργείου Οικονομικών. Δεν μπορεί άλλη προθεσμία να έχει ο φορολογούμενος για την προσφυγή στη Διεύθυνση Επίλυσης Διαφορών και άλλη να έχει η Διεύθυνση Επίλυσης Διαφορών και αν απαντήσει. Θα πρέπει αυτές οι δυο ημερομηνίες να συμβαδίζουν. Δεν μπορεί να έχει τριάντα μέρες ο φορολογούμενος και εκατόν είκοσι η Επιτροπή Επίλυσης Διαφορών ή ο φορέας που θα την αντικαταστήσει. Αυτό θα πρέπει να το δούμε και θα πρέπει μεγαλώσουν οι μέρες που θα έχει ο φορολογούμενος στη διάθεσή του.

Τώρα όσον αφορά την τροπολογία 299, επί της αρχής δεν μπορώ να διαφωνήσω και για την απαλλαγή από την συμμετοχή στα φάρμακα για τους συνταξιούχους όπως και για το επίδομα ειδικών συνθηκών το οποίο θα λάβουν τα στελέχη των Σωμάτων Ασφαλείας και του Στρατού.

Όσον αφορά τις προμήθειες θα ήθελα να σας κάνω μία ερώτηση, μια και σας έχουμε εδώ να μας απαντήσετε. Κατέθεσε ο συνάδελφός μου ο Κώστας Χήτας χθες μια απόφαση της Ευρωπαϊκής Ένωσης και θα θέλαμε να μας πείτε αν όντως αυτή η απόφαση δεσμεύει την Κυβέρνηση και ήταν αυτός ο λόγος για τον οποίο έρχεστε σήμερα να νομοθετήσετε μια καλή απόφαση. Φυσικά, κανένας δεν θέλει να πληρώνουν οι Έλληνες πολίτες αυξημένες προμήθειες στις τράπεζες.

Επειδή ως Ελληνική Λύση θέλουμε να είμαστε δίκαιοι, αυτό δεν ξεκίνησε επί της δικής σας διακυβέρνησης. Βέβαια τα έξι χρόνια που κυβερνάτε είναι πάρα πολλά και θα έπρεπε να έχετε πάρει μέτρα. Εκεί σας κάνουμε κριτική, θα έπρεπε να έχετε πάρει μέτρα νωρίτερα. Αυτό ξεκίνησε από την κυβέρνηση του ΣΥΡΙΖΑ. Το 2015 εκτοξεύτηκαν οι προμήθειες για τις μεταφορές, με αποτέλεσμα εκεί που πλήρωναν οι επιχειρήσεις και οι ελεύθεροι επαγγελματίες 0,50 για ένα έμβασμα, θα φτάσουν να πληρώσουν 20 και 10 και 8 ευρώ για μία απλή συναλλαγή.

Όσον αφορά, όμως, το άρθρο 4 που αφορά την προσαύξηση στον φόρο ακινήτων από τα πιστωτικά ιδρύματα, εδώ θα σας πω ότι εμείς δεν είμαστε υπέρ στο να δώσουν οι τράπεζες ακίνητα, για να αυξηθεί η προσφορά και να πέσουν οι τιμές. Είμαστε υπέρ στο να μην παίρνουν οι τράπεζες τα ακίνητα των Ελλήνων.

Θα έπρεπε, λοιπόν, να έχουμε προνοήσει και στο ίδιο το νομοσχέδιο να βάλετε ρυθμίσεις αυτά τα ακίνητα κατ’ αρχάς να νοικιάζονται σε αυτούς από τους οποίους τα πήρανε. Δεν θα μπούμε στην ανάλυση ότι θα πρέπει να ξέρουν οι άνθρωποι, οι δανειολήπτες από πριν το κόστος που το πήρε το fund. Αυτή είναι μια άλλη συζήτηση, την έχουμε ξανακάνει και θα την ξανακάνουμε στο μέλλον. Θα έπρεπε να έχετε προνοήσει αυτά τα ακίνητα να νοικιάζονται κατ΄αρχάς στους ιδιοκτήτες από τους οποίους το πήραν, γιατί οι τράπεζες δεν έφτιαξαν ακίνητα. Πήραν τα ακίνητα από τους Έλληνες πολίτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μία τελευταία παρατήρηση. Έχουμε ξαναπεί ότι η ελληνική οικονομία δεν είναι ούτε γερμανική ούτε ολλανδική. Ακόμα και τα νομικά πρόσωπα τα οποία έχουμε στην Ελλάδα, είναι μικρές οικογενειακές επιχειρήσεις ασχέτως νομικής μορφής. Θα έπρεπε στη μείωση των προμηθειών να συμπεριλάβετε και τα νομικά πρόσωπα ή εν πάση περιπτώσει, να βάλετε έναν όρο τουλάχιστον για τις μικρές και τις πολύ μικρές επιχειρήσεις.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Φωτόπουλε.

Τον λόγο έχει για τη δική του παρέμβαση ο κ. Καζαμίας, Κοινοβουλευτικός Εκπρόσωπος της Πλεύσης Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Χατζηδάκη, κατ’ αρχάς επί της διαδικασίας. Υποστηρίξατε δύο τροπολογίες. Από ό,τι είδαμε στις τροπολογίες που κατέθεσε η Κυβέρνηση, μόνο μία έχει ως επισπεύδον το Υπουργείο Εθνικής Οικονομίας. Την άλλη τροπολογία την υποστηρίξατε ως τι; Είστε επισπεύδον Υπουργείο; Ως τι;

Αυτό είναι ενδεικτικό της διαδικασίας με την οποία υποστηρίχθηκαν οι τροπολογίες σήμερα, της διαδικασίας με την οποία ήρθαν οι τροπολογίες και δεν ξεκαθαρίσατε ότι το κάνετε χωρίς να είστε το επισπεύδον Υπουργείο. Αυτό δεν είναι αποδεκτό, σύμφωνα με τις διαδικασίες.

Τώρα έρχομαι στην ουσία της τροπολογίας για τις τράπεζες, την οποία υποστηρίξατε. Οι μειώσεις που έφερε στις χρεώσεις ο κύριος Πρωθυπουργός, ανακοινώνοντας σαν Άγιος Βασίλης στη διάρκεια της συζήτησης για τον προϋπολογισμό, ισοδυναμούν, είπατε, με περίπου 150 εκατομμύρια για τις τράπεζες. Θα στοιχίσουν στις τράπεζες 150 εκατομμύρια. Για να ξεκαθαρίσουμε σε όσους μας παρακολουθούν, αυτά είναι χρήματα των τραπεζών. Δεν επιβαρύνουν τον προϋπολογισμό καθόλου.

Οι τράπεζες, κύριε Χατζηδάκη, όπως γνωρίζετε, πέρυσι συσσώρευσαν υπερκέρδη της τάξης των 3,65 δισεκατομμυρίων ευρώ. Φέτος, στο πρώτο εννεάμηνο, έχουν ήδη φτάσει τα 3,7 δισεκατομμύρια ευρώ -κέρδη είναι αυτά, δεν είναι τζίρος- και αναμένεται με τον ρυθμό αυτό να φτάσουν τα 4,5 δισεκατομμύρια. Δηλαδή, είμαστε κοντά στα 2/3 του εθνικού προϋπολογισμού για την άμυνα. Τόσα είναι τα υπερκέρδη των τραπεζών για φέτος!

Και έρχεστε εσείς τώρα με μία ρύθμιση να δείξετε τη γενναιοδωρία της Κυβέρνησης, επειδή μειώνετε τις χρεώσεις στους πολίτες κατά 150 εκατομμύρια. Αυτά τα 150 εκατομμύρια, σε σχέση με τα κέρδη που προβλέπονται για φέτος, κύριε Υπουργέ, ξέρετε πόσο είναι; Είναι 3% των κερδών. Αυτή είναι η επίπτωση πάνω στις τράπεζες της ρύθμισης που φέρνετε και των εξαγγελιών που έκανε ο κύριος Πρωθυπουργός, σαν να μοίραζε δώρα για τα Χριστούγεννα. Είναι πάρα πολύ λίγα.

Εσείς ο ίδιος είπατε σε πρόσφατη συνέντευξή σας και χρησιμοποιώ τα δικά σας λόγια ότι οι τράπεζες έχουν πολλά τρωτά και σημεία που δικαιολογημένα εκνευρίζουν τους πολίτες. Πιστεύετε ότι, δίνοντας ελάφρυνση στις χρεώσεις της τάξης του 3% των κερδών, που αναμένεται να βγάλουν οι τράπεζες φέτος, μειώνεται τον εκνευρισμό των πολιτών; Οι πολίτες νομίζετε ότι είναι αφελείς και δεν καταλαβαίνουν τι κάνετε; Εσείς πάτε τώρα να χρυσώσετε το χάπι που πρόκειται να καταπιούν ξανά οι πολίτες φέτος, διότι οι τράπεζες χρεώνουν υπερβολικά υψηλές προμήθειες για όλες τις συναλλαγές. Ελέγχετε τις συναλλαγές μέχρι και 20 ευρώ τώρα από 10 ευρώ με πολύ χαμηλές προμήθειες. Πάνω από 20 ευρώ γιατί δεν τα πειράζετε; Είναι πολλά λεφτά 20 ευρώ να κάνει κανείς μια συναλλαγή;

Εξαπατάτε τους πολίτες με τη ρύθμιση αυτή. Προσπαθείτε να δείξετε ότι κάνετε κάτι για τις τράπεζες. Στην πραγματικότητα, όμως, προσπαθείτε να αιτιολογήσετε -εκεί που δεν δικαιολογούνται βεβαίως- αυτά τα υπερβολικά κέρδη. Ο ελληνικός λαός έχει δώσει πάρα πολλά, δεκάδες δισεκατομμύρια από χρήματα φορολογουμένων για να ανακεφαλαιοποιηθούν οι τράπεζες στο παρελθόν. Οι τράπεζες αυτή τη στιγμή είναι απαράδεκτα, σκανδαλωδώς κερδοφόρες. Βγάζουν την κερδοφορία τους εις βάρος των συναλλαγών των απλών πολιτών, πολιτών οι οποίοι έχουν πολύ χαμηλούς μισθούς.

Θα έπρεπε να κάνετε πολύ περισσότερα, για να ανακουφίσετε αυτούς τους πολίτες.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Ηλιόπουλε, παρακαλώ, έχετε κάνει και εσείς την παρέμβασή σας. Επανέρχομαι σε αυτό που είπα στον κ. Μάντζο. Ακούστε με λίγο. Ο κύριος Υπουργός θα δώσει τις απαντήσεις του και μετά οι Κοινοβουλευτικοί έχουν τη δυνατότητα στις ομιλίες τους να τοποθετηθούν σε ό,τι άλλο θέλουν και η Κυβέρνηση θα απαντήσει. Δεν μπορεί να γίνει διαφορετικά. Είστε εννέα Κοινοβουλευτικοί και ζητάτε όλοι τον λόγο.

Παρακαλώ, κύριε Υπουργέ, έχετε τον λόγο για τις απαντήσεις σας.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, εξεπλάγην ο κ. Καζαμίας γιατί ο Υπουργός Οικονομικών τόλμησε στη Βουλή των Ελλήνων να εξηγήσει τι σημαίνει η τροπολογία για την επιτροπή επίλυσης φορολογικών διαφορών. Θα έπρεπε ίσως να το εξηγήσει ο κ. Σκυλακάκης προηγουμένως ως Υπουργός Περιβάλλοντος ή να καλέσουμε τον κ. Τσιάρα της Αγροτικής Ανάπτυξης να μιλήσει για αυτό το θέμα! Ε, κάποια στιγμή υπάρχουν και κάποια όρια στην τυφλή αντιπολίτευση. Έλεος!

**ΑΛΕΞΑΝΔΡΟΣ ΚΑΖΑΜΙΑΣ:** …δεν είστε επισπεύδον Υπουργείο.

Λοιπόν, εν πάση περιπτώσει, νομίζω ότι θα έπρεπε να εκτιμηθεί, αν μη τι άλλο, ανεξάρτητα από τις τυπικότητες στις οποίες στενόμυαλα αναφέρεστε, ότι ναι ήρθε ο Υπουργός Οικονομικών να εξηγήσει στη Βουλή των Ελλήνων τι σημαίνει ρύθμιση για τη Golden Visa, τι σημαίνει ρύθμιση για τις φορολογικές διαφορές, τι σημαίνει παράταση για τους πυρόπληκτους σε σχέση με τον ΕΝΦΙΑ. Δεν θα έπρεπε σε μια σύγχρονη, πολιτισμένη -δεν λέω καν ευρωπαϊκή χώρα- να κάνουμε τέτοιου είδους συζητήσεις.

Με συγχωρείτε για την αντίδραση αλλά και η υπομονή έχει τα όριά της! Και σας παρακαλώ να το κοιτάξετε.

Από εκεί και πέρα, θέλω να αναφερθώ στην ουσία των παρατηρήσεων. Εξήγησα ποιες είναι οι προμήθειες σε σχέση με τις καθημερινές πληρωμές. Η Κυβέρνηση προχώρησε στην επιβολή αυτών των περιορισμών, οι οποίοι περιορισμοί αφορούν περίπου και παραπάνω στο ένα τρίτο όσων εισπράττουν οι τράπεζες.

**ΔΗΜΗΤΡΙΟΣ ΜΑΝΤΖΟΣ:** Είναι 2 δισεκατομμύρια τα έσοδα…

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Και βεβαίως, δεν είναι μόνο οι προμήθειες. Είναι οι προβλέψεις που φέρνουμε σε σχέση με τον ΕΝΦΙΑ για τη διάθεση των ακινήτων τους. Διπλάσιο ΕΝΦΙΑ επιβάλλουμε.

Και, επίσης, είναι οι ρυθμίσεις που φέρνουμε σε σχέση με τον ανταγωνισμό, ότι, αντί να υπάρχουν τέσσερις τράπεζες συστημικές και κάποιες μη συστημικές, μπορεί να υπάρχουν και εταιρείες παροχής πιστώσεων για να έχουν περισσότερες επιλογές οι δανειολήπτες. Είναι ή δεν είναι ρύθμιση που ενισχύει τον ανταγωνισμό αυτό; Θα το καταψηφίσετε; Δεν ζητάμε το χειροκρότημά σας και ξέρουμε ότι, ούτως ή άλλως, είστε απέναντι και δικαίωμά σας. Όμως, μια στιγμή!

Όταν έρχονται ρυθμίσεις για τις οποίες και εσείς με κάποιον τρόπο συνηγορούσατε για αρκετό διάστημα δεν μπορώ να καταλάβω αυτού του είδους την αντίδραση.

**ΔΗΜΗΤΡΙΟΣ ΜΑΝΤΖΟΣ:** Δέκα προμήθειες συζητούσαμε και φέρατε μόνο μία!

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Επίσης, θέλω να σημειώσω και για τους δύο ομιλητές ότι δεν είναι οι παρεμβάσεις μόνο αυτά που είναι μέσα στην τροπολογία. Υπάρχουν και άλλα πράγματα, μεταξύ των οποίων είναι 100 εκατομμύρια που θα δώσουν οι τράπεζες, μετά από συζήτηση που είχαμε μαζί τους, για τον φορέα απόκτησης και επαναμίσθωσης ακινήτων.

**ΝΙΚΟΛΑΟΣ ΠΑΠΠΑΣ:** Εταιρική κοινωνική ευθύνη.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Φωτόπουλε, επειδή κάνατε μια σχετική αναφορά, οι άνθρωποι που μπορεί να έχουν θέμα με τη διαδικασία των πλειστηριασμών, μπορούν -μέσω του φορέα αυτού που έχει νομοθετηθεί αλλά τώρα ήρθε η ώρα να εφαρμοστεί όπως γίνεται και σε άλλες ευρωπαϊκές χώρες- να έχουν μια διέξοδο στο πρόβλημά τους. Και συμφωνήσαμε με τις τράπεζες ότι, ανεξάρτητα από την πορεία του διαγωνισμού ακόμα και αν κηρυχθεί άγονος, οι τράπεζες θα παρέμβουν, θα συνεισφέρουν στο μετοχικό κεφάλαιο και θα δώσουν 100 εκατομμύρια, ακριβώς για να δοθεί μια λύση στο πρόβλημα αυτών των συνανθρώπων μας, για τους οποίους, πράγματι, πρέπει να μοιραστούμε και νοιαζόμαστε.

Όμως, υπογραμμίζω ότι έχουμε και κάτι άλλο σε σχέση με τις τράπεζες, που είναι επιπλέον 100 επίσης εκατομμύρια, που θα δοθούν στο πρόγραμμα «Μαριέττα Γιαννάκου» για την ανακαίνιση και την κατασκευή σχολικών μονάδων.

Επομένως, είναι μια ολιστική παρέμβαση της Κυβέρνησης, που -επίσης, κύριε Φωτόπουλε- έρχεται σε συνέχεια προηγούμενων παρεμβάσεων της Κυβέρνησης για το ζήτημα αυτό. Και χαρακτηριστικά αναφέρω την πρωτοβουλία IRIS, που είναι πολύ μεγάλη για να την κρύψει κάποιος κακόπιστος, διότι χρησιμοποιείται πια το IRIS από τριάμισι εκατομμύρια συμπολίτες μας, ιδιαίτερα νέους, με μηδενικές προμήθειες για τις συναλλαγές μεταξύ πολιτών και με πολύ χαμηλές προμήθειες για τους ελεύθερους επαγγελματίες.

Και επίσης, ήταν η πρωτοβουλία που πήραμε μόλις τον περασμένο Απρίλιο για τη μείωση κατά 50% των προμηθειών που πληρώνουν οι επαγγελματίες για τις μικρές συναλλαγές στις τράπεζες στους Acquirers και στις κάρτες. Και τώρα το διευρύνουμε εδώ, με αυτή την παρέμβαση και το όριο των 10 ευρώ το πάμε στα 20 ευρώ. Και το λέω και για τους δυο σας: Αυτά τα 20 ευρώ είναι περίπου οι μισές συναλλαγές που γίνονται αριθμητικά με κάρτες.

Επομένως, η παρέμβαση την οποία κάνουμε είναι πολύ ουσιαστική και είμαι βέβαιος ότι, ανεξάρτητα από τη μικρόψυχη κριτική της Αντιπολίτευσης, οι Έλληνες πολίτες την εκτιμούν, όπως βλέπουν θετικά τόσο την παρέμβαση που κάνουμε για τους χαμηλοσυνταξιούχους και τα δωρεάν φάρμακα όσο επίσης και την ικανοποίηση του πάγιου αιτήματος των ανδρών και γυναικών των Σωμάτων ασφαλείας και των Ενόπλων Δυνάμεων σε σχέση με το επίδομα επικινδυνότητας.

Τα πράγματα είναι πολύ ξεκάθαρα για να τα θολώσει όποια μικρόψυχη αντιπολιτευτική κριτική.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ο λόγος θα δοθεί τώρα σε δύο συναδέλφους από τον κατάλογο, στον κ. Ξανθόπουλο από τον ΣΥΡΙΖΑ, που έχει κάνει μεγάλη υπομονή, και στη συνέχεια ο επόμενος ομιλητής θα είναι Βουλευτής από την Ελληνική Λύση. Μετά θα μιλήσει ο Πρόεδρος της Κοινοβουλευτικής Ομάδας ΝΙΚΗ, ο κ. Νατσιός.

Κύριε Ξανθόπουλε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κύριε Πρόεδρε.

Ευχαριστώ και τον Πρόεδρο της Νίκης, τον κ. Νατσιό, που δεν άσκησε το προνομιακό του δικαίωμα. Διότι ειλικρινά είμαστε τριάντα δύο Βουλευτές εγγεγραμμένοι και είμαστε εδώ από τις εννέα, επειδή στις εννέα το πρωί ξεκίνησε σήμερα η διαδικασία, και στις τρεις το μεσημέρι έχουν μιλήσει μόνο δύο Βουλευτές.

Θα σας παρακαλέσω, κύριε Πρόεδρε, στη Διάσκεψη των Προέδρων να θέσετε το θέμα, ώστε να ισχύει και σε σχέση με τους Κοινοβουλευτικούς Εκπροσώπους και ενδεχομένως με τους Αρχηγούς, αυτή η εμβόλιμη ομιλία των δύο Βουλευτών από τον κατάλογο. Διότι το σύστημα είναι αδιέξοδο. Δηλαδή δεν έχουν μιλήσει καν οι Κοινοβουλευτικοί Εκπρόσωποι, και καλό ξημέρωμα, αγαπητές και αγαπητοί συνάδελφοι.

**ΠΡΟΕΔΡΕΥΩΝ (Γεώργιος Γεωργαντάς):** Σωστό, κύριε Ξανθόπουλε. Θα σας μηδενίσω τον χρόνο που τρέχει ήδη στο χρονόμετρο. Απλά να πω το εξής. Στις παρεμβάσεις που ζητάνε οι Κοινοβουλευτικοί Εκπρόσωποι δεν μπορεί να ισχύσει αυτό για να είναι ζωντανός ο διάλογος, δυστυχώς. Είχαμε σήμερα τις τροπολογίες, για αυτό έγινε ό,τι έγινε.

**ΘΕΟΦΙΛΟΣ ΞΑΝΘΟΠΟΥΛΟΣ:** Εγώ δεν κάνω συνολική ρύθμιση. Σας εκθέτω το πρόβλημα το οποίο το βιώσαμε όλοι στην Αίθουσα.

Καταρχάς θέλω να ζητήσω συγγνώμη από την Αίθουσα διότι υπήρξα ένας πρωταγωνιστής ενός επεισοδίου έντασης με τον Αρχηγό της Ελληνικής Λύσης, τον κ. Βελόπουλο. Διεκδικώ για τον εαυτό μου να είμαι ένας μετριοπαθής Βουλευτής που τεκμηριωμένα εκφράζω τις πολιτικές μου απόψεις. Αλλά όταν άκουσα από τον Πρόεδρο κοινοβουλευτικού κόμματος την αποστροφή ότι: «εγώ αν είχα χάσει το παιδί μου, θα έπαιρνα τον νόμο στα χέρια μου», θεώρησα ότι αυτό το πράγμα δεν μπορεί να μείνει αναπάντητο. Και βεβαίως είναι σημαντικό ότι αντιμετώπισε την αποδοκιμασία όλων των πτερύγων της Βουλής αυτή η αποστροφή του κ. Βελόπουλου. Και βεβαίως είναι σημαντικό το ότι διεγράφη από τα Πρακτικά με παρέμβαση της Προεδρεύουσας, της κ. Γεροβασίλη. Θα έλεγα ότι είναι θετικό ότι στο τέλος ο κ. Βελόπουλος, υποχωρώντας τεχνηέντως, είπε: «εγώ δεν μίλησα για αυτοδικία, μίλησα για άλλο πράγμα». Ουσιαστικά, όμως, ξέρουμε πάρα πολύ καλά για το τι μίλησε.

Κλείνει, λοιπόν, αυτή τη θλιβερή ιστορία για να υπενθυμίσω σε όλους ότι το κράτος δικαίου είναι αυτό το οποίο οφείλουμε να υπερασπίζουμε όλοι. Είναι ένα ζήτημα αρχής. Και βεβαίως αυτοί που διαφοροποιούνται από αυτό, θα πληρώσουν το επιτίμιο από τον ελληνικό λαό, γιατί, για να φτάσουμε σε αυτό το σημείο, η χώρα και η κοινωνία πέρασαν πολύ μεγάλες ταλαιπωρίες, και κανείς μας δεν δικαιούται να το ξεχνά.

Πάμε στην ουσία του θέματος. Συζητάμε το νομοσχέδιο που επιγράφεται: «Αναδιάρθρωση σιδηροδρομικού τομέα και ενίσχυση ρυθμιστικών φορέων μεταφορών». Και εγώ έρχομαι εδώ ως Βουλευτής της Δράμας να υπενθυμίσω σε αυτόν τον μεγαλόσχημο και τον βαρύγδουπο τίτλο ότι η Δράμα δεν έχει τρένο εδώ και χρόνια. Και, όπως παρατηρήθηκε ευφυώς από τον εισηγητή του ΠΑΣΟΚ, τον συνάδελφο, και Δραμινό επίσης, Τάσο Νικολαΐδη, από τη Θεσσαλονίκη στην Αλεξανδρούπολη, διασπάται η σιδηροδρομική συνέχεια και πηγαίνουμε οδικώς, μέσω του λεωφορείου. Αυτό τώρα είναι μια ιστορία ετών.

Και ειλικρινά δεν ξέρω αν έχει νόημα εμείς τουλάχιστον οι Βουλευτές που υφιστάμεθα αυτή τη, θα έλεγα, χλεύη -γιατί περί χλεύης πρόκειται- στην περιοχή μας επάνω να κατεβαίνουν οι πολίτες και να μετεπιβιβάζονται σε λεωφορείο για να συνεχίσουν το δρομολόγιο, επαναλαμβάνω δεν ξέρω αν έχει νόημα να μιλάμε για την υπόθεση της αναδιάρθρωσης του σιδηροδρομικού τομέα και την ενίσχυση των ρυθμιστικών φορέων μεταφοράς.

Θα ήθελα, λοιπόν, από τον κ. Σταϊκούρα, τον οποίο και ξεχωρίζω και τιμώ, και νομίζω ότι εισπράττω και την ανάλογη εκτίμηση- μια σαφή δέσμευση για το χρονοδιάγραμμα της πλήρους λειτουργίας της σιδηροδρομικής γραμμής μεταξύ Θεσσαλονίκης - Αλεξανδρούπολης. Και να πω και κάτι άλλο ιστορικό για να αντιληφθεί η αίθουσα και η κοινωνία την κατάντια του θέματος. Στη Δράμα γενικώς η σιδηροδρομική σύνδεση αυτή λειτουργεί από τον προπερασμένο αιώνα, αν θυμάμαι καλά, επί εποχής σουλτάνου Αμπντούλ Χαμίτ, και καταργήθηκε το τελευταίο διάστημα. Δηλαδή τι χρείαν άλλων μαρτύρων έχουν;

Τώρα σ' ό,τι αφορά αυτό καθαυτό το θεσμικό κομμάτι, μας κατηγορήσατε, κύριε Υπουργέ, ότι εμείς στον ΣΥΡΙΖΑ είμαστε μόνο λόγια και δεν κάναμε τίποτα για την αντιμετώπιση των προβλημάτων του σιδηροδρόμου.

Θα ήθελα να υπενθυμίσω ότι εμείς ψηφίσαμε τον ν.4599, ο οποίος στο ακροτελεύτιο άρθρο του κάνει πρόβλεψη για μία ταχεία διαδικασία προσλήψεων του ΟΣΕ, γιατί είχαμε διαγνώσει το πολύ βασικό πρόβλημα της έλλειψης του προσωπικού και μάλιστα, είχαμε προβλέψει να υπάρχουν συμβάσεις ιδιωτικού δικαίου αορίστου χρόνου και τις προσλήψεις θα τις έκανε μία επιτροπή από μέλη του ΑΣΕΠ, του Νομικού Συμβουλίου του Κράτους, του Υπουργείου και του ΟΣΕ. Αυτή εκτιμήσαμε ότι είναι η πλέον διαφανής διαδικασία και η ευθύνη μεταφέρθηκε εκεί.

Προφανώς εσείς για δικούς σας λόγους ούτε το προχωρήσατε ούτε το υλοποιήσατε και τα αποτελέσματα αυτής της μυωπικής πολιτικής τα αντιμετωπίζει τώρα η κοινωνία.

Θα ήθελα να αναφερθώ, επειδή ολοκληρώνεται ο χρόνος μου και επειδή πραγματικά περιμένουν συνάδελφοι, στην τροπολογία 298 στην παράγραφο 6, που έχει σχέση με τις ΔΕΥΑ. Και ειλικρινά άκουσα τον κ. Σκυλακάκη και τώρα, ή ο κ. Σκυλακάκης δεν έχει γνώση του περιεχομένου της τροπολογίας του άρθρου 6, ή ψεύδεται. Ισχυρίστηκε, λοιπόν, ο κ. Σκυλακάκης ότι η συγκεκριμένη τροπολογία αφορά την υφιστάμενη νομοθεσία.

Δεν είναι έτσι, κύριε Υπουργέ. Το άρθρο 6 στην παράγραφο 2 λέει ότι επιδοτείται το 70% της οφειλής της εκάστης ΔΕΥΑ προς τους παρόχους, με την επιφύλαξη, πρώτον, εντός του έτους 2025 οι αρμοδιότητες της οικείας ΔΕΥΑ να περιέλθουν στην εταιρεία υδρεύσεως και αποχετεύσεως πρωτευούσης και τα λοιπά, δηλαδή έχουμε όλο το 2025. Άρα, δεν είναι κατά την κείμενη νομοθεσία, όπως αυτολεξεί ισχυρίστηκε ο κύριος Υπουργός, είναι κατά τη νομοθεσία που θα προκύψει εντός του 2025 και αυτό, εν πάση περιπτώσει, αντιλαμβάνεστε ότι δεν ξέρουμε πώς θα εξελιχθεί.

Κάτι ανάλογο γίνεται και στην παράγραφο 2 που λέει ότι «εάν εντός έξι μηνών από την έναρξη ισχύος του παρόντος θα επεκταθεί η περιοχή αρμοδιότητας της συνιστώμενης επιχείρησης ή δήμου». Άρα, πολύ σωστά και πολύ ορθολογικά εμείς μεν ως ΣΥΡΙΖΑ καταγγέλλουμε αυτή την τροπολογία και βεβαίως και η Ένωση των Δημοτικών Επιχειρήσεων λέει ρητά ότι με πρόσχημα την απώλεια οικονομικής ενίσχυσης σε άσχετο νομοσχέδιο, άσχετο των Υπουργείων, προωθεί την απορρόφηση των ΔΕΥΑ από την ΕΥΔΑΠ και την ΕΥΑΘ, καθώς και τη συνεννόηση μεταξύ των ΔΕΥΑ ως όρο για την επιδότηση οφειλών των δημοτικών επιχειρήσεων.

Ξέρουμε πολύ καλά, λοιπόν και γι’ αυτό φωνάζουμε για την ιδιωτικοποίηση του νερού, γιατί έχετε λερωμένη τη φωλιά σας, γιατί υπάρχουν δύο αποφάσεις του Συμβουλίου της Επικρατείας, η 191 και η 192, οι οποίες σας είπαν «κάτω τα χέρια από την ιδιότητα του νερού ως δημόσιου αγαθού!». Δεν είμαστε καινούργιοι σε αυτή την Αίθουσα, με ό,τι συνεπάγεται αυτό. Άρα, η λογική αυτή, ότι «δίνω το κίνητρο, το δέλεαρ, ελάτε να συνεννοηθείτε για να σας ενισχύσω στο 70% και όσοι δεν συνενωθείτε θα πληρώσετε επιτίμιο αντίδρασης και θα πάρετε μόνο το 30%» επιβεβαιώνει τα όσα έχουμε καταγγείλει έως τώρα.

Με αυτή την έννοια, λοιπόν, οφείλετε να ανακρούσετε πρύμναν. Είναι λάθος αυτή η επιλογή που κάνετε.

Καταθέτω στα Πρακτικά την ανακοίνωση της Ένωσης των Δημοτικών Επιχειρήσεων Ύδρευσης, Αποχέτευσης, για να φαίνεται αυτολεξεί.

(Στο σημείο αυτό ο Βουλευτής κ. Θεόφιλος Ξανθόπουλος καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και κάνω μία τελευταία επισήμανση και κλείνω, κύριε Πρόεδρε, για να είμαι συνεπής και στον χρόνο μου.

Εδώ υπάρχει ο εξής τραγέλαφος που αφορά τις δημοτικές επιχειρήσεις: Το ξέρετε ότι πληρώνουν το ρεύμα με οικιακό τιμολόγιο; Δηλαδή η ΔΕΥΑ της Δράμας πληρώνει το ρεύμα, όπως το πληρώνω εγώ στο σπίτι μου. Αυτό δεν πρέπει να αποτελέσει μία βασική διαφοροποίηση, έτσι ώστε και να αναπνεύσουν την ενίσχυση που τους κάνετε, εάν θα τους κάνετε τελικά και κυρίως, όμως, να αλλάξει η τιμολογιακή πολιτική; Γιατί αυτή η παράνοια, η ΔΕΥΑ της Δράμας να πληρώνει με τον ίδιο τρόπο που πληρώνω εγώ το τιμολόγιο στο σπίτι μου ή στο γραφείο του ΣΥΡΙΖΑ, δεν μπορεί να συνεχιστεί.

Με αυτή την έννοια, λοιπόν, είμαστε αντίθετοι στην τροπολογία και σας καλούμε να το ξανασκεφτείτε.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ -Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κύριε συνάδελφε.

Τον λόγο τώρα έχει από την Ελληνική Λύση ο κ. Κοτίδης.

Ορίστε, κύριε συνάδελφε, έχετε τον λόγο.

**ΒΑΣΙΛΕΙΟΣ ΚΟΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το τελευταίο νομοσχέδιο της χρονιάς έφερε στη Βουλή η πολιτική ηγεσία του Υπουργείου Υποδομών και Μεταφορών, προσπαθώντας για μια ακόμη φορά να βάλει μία τάξη στον πολύπαθο αυτόν χώρο.

Έχοντας μεσολαβήσει, μάλιστα, το πολύνεκρο δυστύχημα των Τεμπών όλοι και ειδικά ο αρμόδιος Υπουργός πρέπει να είμαστε πολύ προσεκτικοί στις προτάσεις μας. Άλλωστε, πρόκειται για μία από τις πιο υποτιμημένες υποδομές διαχρονικά του ελληνικού κράτους. Ενώ οι σιδηροδρομικές μεταφορές ανθούν και επεκτείνονται παντού στον κόσμο, στη χώρα μας ο πολίτης φοβάται να ταξιδέψει με το τρένο και αποτελεί την τελευταία του επιλογή.

Το υπό ψήφιση νομοσχέδιο περιέχει μία θεμελιώδη αντίφαση επί της αρχής του. Κινείται στην αντίθετη κατεύθυνση από τον μόλις προ δύο ετών ν.4974/2022, τον οποίο πάλι η δική σας Κυβέρνηση ψήφισε στο ελληνικό Κοινοβούλιο. Τότε προσπαθούσατε φυσικά να μας πείσετε ότι όλα τα προβλήματα του σιδηροδρομικού δικτύου θα λυθούν με διαμελισμό και απόσχιση οργανισμών, ενώ τώρα μας λέτε ότι όλα θα λυθούν με τη συγχώνευσή τους. Τότε ή τώρα η επιλογή σας είναι σωστή; Πώς αξιολογείτε την εφαρμογή του ν.4974/2022; Βελτίωσε ή χειροτέρευσε τα πράγματα; Και γιατί να σας εμπιστευτούμε τώρα, κύριε Υπουργέ; Μέσα στα δύο τελευταία χρόνια δεν άλλαξαν τόσο πολύ οι συνθήκες στη χώρα μας.

Με το παρόν νομοσχέδιο η μητρική εταιρεία «Οργανισμός Σιδηροδρόμων Ελλάδος Ανώνυμη Εταιρεία» απορροφά τη θυγατρική εταιρεία «ΕΡΓΟΣΕ Α.Ε.», δημιουργείται ένα είδος υπεροργανισμού επόπτευσης της λειτουργίας του σιδηροδρομικού δικτύου.

Πρώτα απ’ όλα, θα πρέπει να υπάρξει απολογισμός για το αν πέτυχε ή απέτυχε ο προηγούμενος σχεδιασμός σας. Εάν πέτυχε, γιατί τον αλλάζετε; Εάν απέτυχε, δεν υπάρχει απόδοση ευθυνών; Μήπως η Κυβέρνηση δεν έχει, όπως θα όφειλε, ένα συνολικό πρόγραμμα για το ελληνικό σιδηροδρομικό δίκτυο και πειραματίζεται; Επικαλείστε οδηγία του Ευρωπαϊκού Κοινοβουλίου του 2012 για τη δημιουργία ενιαίου ευρωπαϊκού σιδηροδρομικού χώρου. Αυτή η οδηγία υπήρχε και το 2022, αλλά για την εφαρμογή της ακολουθείτε διαφορετική πρακτική και φιλοσοφία τότε και τώρα. Μας έχετε μπερδέψει λίγο. Ας αποφασίσετε ποιο είναι το σωστό κι εμείς είμαστε εδώ να το συζητήσουμε.

Δεν προβλέπεται η επίλυση κάποιων πρακτικών προβλημάτων που προκύπτουν από τη συγχώνευση των δύο οργανισμών με το νομοσχέδιό σας. Υπάρχει ορατός κίνδυνος για τη δημιουργία εργαζομένων δύο ταχυτήτων αναλόγως με τον φορέα από τον οποίο προήλθαν. Θα υπάρχουν, σύμφωνα με το οργανόγραμμα της νέας εταιρείας, θέσεις ευθύνης για το προσωπικό της «ΕΡΓΟΣΕ Α.Ε.»; Κοιτώντας τα μισθολογικά, θα υπάρξει τήρηση της συλλογικής σύμβασης εργασίας ή θα ισχύει ανάλογα από ποια εταιρεία προέρχεται ο εργαζόμενος;

Με την ψήφιση του νομοσχεδίου η Κυβέρνησή σας επιδιώκει εκσυγχρονισμό του σιδηροδρομικού δικτύου και ανάπτυξη, στόχος ο οποίος ειδικά από εσάς ακούγεται συνεχώς και, δυστυχώς, όλα αυτά που φαντάζουν όμορφα λόγια και το προηγούμενο νομοσχέδιο αυτόν τον στόχο είχε. Το αποτέλεσμα, όμως, ήταν μηδέν. Το πολύ-πολύ σε κάνα δυο χρόνια να φέρετε ενώπιόν μας και νέο νομοσχέδιο με τους ίδιους στόχους.

Η αλήθεια είναι ότι η ενίσχυση της ρυθμιστικής αρχής σιδηροδρόμων της Αρχής Πολιτικής Αεροπορίας, της Υπηρεσίας Πολιτικής Αεροπορίας, καθώς και του Εθνικού Οργανισμού Διερεύνησης Πολιτικών και Σιδηροδρομικών Ατυχημάτων και Ασφάλειας Μεταφορών με περαιτέρω προσωπικό και υλικοτεχνική υποστήριξη, με μεγαλύτερη ανεξαρτησία και αυτονομία δείχνουν να είναι προς τη σωστή κατεύθυνση. Ωστόσο, όλα αυτά παύουν να λειτουργούν, όταν πρόκειται να εξετάσουν πράξεις και παραλείψεις των πολιτικών τους προϊσταμένων. Τότε, όλες οι εγγυήσεις πάνε περίπατο και το μόνο που ενδιαφέρει την κάθε είδους αρχή είναι να εμφανίσει ως αθώα περιστερά την εκάστοτε πολιτική ηγεσία.

Το δυστύχημα των Τεμπών έρχεται να μας υπενθυμίσει και πάλι ότι τυπικά είναι όλα καλώς καμωμένα στη χώρα μας, αλλά όταν πρόκειται για τους πραγματικά υπεύθυνους, εκεί πλέον δεν γίνεται τίποτα. Δύο χρόνια μετά το δυστύχημα που στοίχισε τη ζωή τουλάχιστον σε πενήντα επτά συνανθρώπους μας -και λέω τουλάχιστον, γιατί δεν υπάρχει ουσιαστικά επίσημος απολογισμός- εξακολουθούμε να βρισκόμαστε στο σκοτάδι όχι μόνο για τα αίτια, αλλά και για άλλες επουσιώδεις παραμέτρους.

Θα περίμενε κάποιος το τραγικό αυτό δυστύχημα να σας έκανε πιο εγκρατείς και υπεύθυνους. Όμως, ο σιδηρόδρομος αποτελεί αποπαίδι του ελληνικού κράτους. Το πόσο ενδιαφέρεστε για την ανάπτυξη του σιδηροδρομικού δικτύου στη χώρα μας αποτυπώθηκε στο ξεπούλημα της «ΤΡΑΙΝΟΣΕ Α.Ε.» στην ιταλική «TRENITALIA» αντί του αστείου ποσού των 45 εκατομμυρίων ευρώ. Εμείς κρατήσαμε μόνο τη συντήρηση των υποδομών, ώστε ο επενδυτής απλά να κερδοφορεί. Μην ξεχνάτε ότι κάθε χρόνο δίνουμε 50 εκατομμύρια για τις άγονες γραμμές, οι οποίες άγονες γραμμές, ξέρετε, είναι και η γραμμή Αθήνα-Θεσσαλονίκη. Χάθηκε μία ακόμα ευκαιρία να δώσουμε ώθηση στο σιδηροδρομικό μέσο. Με ευχολόγια, γενικολογίες και κάποιες καλές προθέσεις δεν γίνεται δουλειά.

Βάζετε, μάλιστα, στο νομοσχέδιο και άσχετες διατάξεις, όπως τη συντήρηση άσχετων με τον ΟΣΕ κτηρίων. Οι υποδομές της χώρας μας είναι πραγματικά ένα πολύ σοβαρό ζήτημα από το οποίο εξαρτάται η ευημερία του ελληνικού λαού. Δεν γίνεται, όμως, κάθε Υπουργός να φέρνει το δικό του σχέδιο. Στόχος της πολιτικής ηγεσίας πρέπει να είναι ένας, γρήγορο και ασφαλές σιδηροδρομικό δίκτυο, σύνδεσή του με τα λιμάνια της χώρας, όπως του Πειραιά –έχουμε ξαναπεί μέσα σ’ αυτήν την Αίθουσα για την προώθηση των εξαγωγών σε όλη την Ευρώπη- και εμπέδωση αισθήματος ασφάλειας στον πολίτη, ώστε να το έχει ως βασικό μέσο μετακίνησής του.

Δυστυχώς, ούτε αυτόν τον απλό στόχο η Κυβέρνησή σας δεν μπορεί να υλοποιήσει. Δέσμια της διαπλοκής με τους μεγαλοεργολάβους και τους εφοπλιστές που τη στηρίζουν, κατέχοντας βέβαια τα μέσα μαζικής ενημέρωσης, δεν μπορεί και δεν θέλει να δει αυτόν τον απλό στόχο.

Ευχαριστώ και εύχομαι Καλά Χριστούγεννα σε όλους σας.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε και για τη συνέπεια στον χρόνο.

Τον λόγο τώρα έχει ο Πρόεδρος της Κοινοβουλευτικής Ομάδας της Νίκης κ. Νατσιός.

Παρακαλώ, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ πολύ, κύριε Πρόεδρε.

Τις προάλλες, κύριε Υπουργέ, με διθυραμβικά σχόλια και αυτάρεσκο ύφος μας λέγατε περίπου ότι η Ελλάδα έχει μετατραπεί σε ένα απέραντο εργοτάξιο. Θα σας πω για ένα πρόβλημα που υπάρχει στο Κιλκίς. Και μιλώ για τον κάθετο άξονα Κιλκίς-Θεσσαλονίκη. Είναι ένα πρόβλημα που καρκινοβατεί εδώ και δεκαπέντε χρόνια. Μάλιστα, με παρέμβαση, όπως δημοσιοποιήθηκε, του ίδιου του Πρωθυπουργού κηρύχθηκε έκπτωτος ο προηγούμενος ανάδοχος. Οκτώ μήνες μετά, γιατί δεν μπαίνει νέος; Μιλάμε για τον Νομό Κιλκίς, δρόμος Κιλκίς-Θεσσαλονίκη. Επαναλαμβάνω, για δεκαπέντε χρόνια παραμένει στα χαρτιά. Δουλεύουν δύο-τρεις μήνες και μετά σταματάει. Είναι αίτημα και αγωνία όλων των Κιλκισιωτών.

Θα μας δώσετε απάντηση; Είναι δεκαπέντε χρόνια στον αέρα το έργο αυτό.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Είναι της περιφέρειας, δεν είναι του Υπουργείου.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Νομίζω ότι μπορείτε να επέμβετε, αγαπητοί μου. Εντάξει, δεν είναι ξεκομμένες οι περιφέρειες, κ.λπ.. Μπορεί το Υπουργείο ως εποπτεύων οργανισμός να πιέσει. Δεν είναι δυνατόν να παραμένει έτσι ένα έργο. Πεδιάδα είναι, κύριε Υπουργέ. Δεν είναι ούτε βουνά ούτε λαγκάδια. Μπορεί να γίνει εύκολα. Είναι η «πεδιάδα του Κιλκίς» που λέμε στη Θεσσαλονίκη.

Κυρίες και κύριοι συνάδελφοι, δύο χρόνια μετά την τραγωδία των Τεμπών, η οποία στοίχισε τη ζωή στον ανθό της νεολαίας μας, έρχεστε σήμερα με αυτό το νομοσχέδιο να κάνετε τεχνητές διευθετήσεις και εταιρικές συνενώσεις; Μα, το πρόβλημα της ασφάλειας είναι εδώ και εξακολουθεί να απειλεί τη σωματική ακεραιότητα χιλιάδων επιβατών. Καθένας που αποφασίζει να ανέβει σε τρένο γνωρίζει ότι παίζει με την τύχη του και ότι κάθε διαδρομή είναι ένα τζόκερ, όπως θα λέγαμε, το οποίο απεύχεται να κερδίσει.

Δύο χρόνια μετά το σημερινό σιδηροδρομικό δυστύχημα-έγκλημα των Τεμπών υπάρχει τηλεδιοίκηση; Είναι από όλους αποδεκτό, και από τους επαΐοντες, πως αν λειτουργούσε εκείνη τη μοιραία νύχτα, δεν θα είχε γίνει αυτό το φοβερό έγκλημα που βύθισε στο πένθος όλον τον ελληνικό λαό.

Η δικαιοσύνη έχει ασκήσει διώξεις σε αξιωματούχους του ΟΣΕ για την περίφημη τηλεδιοίκηση. Δύο χρόνια μετά, ποιος πρέπει να διωχθεί που δεν υπάρχει τηλεδιοίκηση και φτάσαμε στο σημείο να πηγαίνει ο Υπουργός Μεταφορών στον Άρειο Πάγο και να καταθέτει μηνυτήρια αναφορά; Μηνυτήρια αναφορά εναντίον ποιου; Εναντίον της Κυβέρνησης; Ποιος φταίει που δύο χρόνια μετά, τουλάχιστον τρεις φορές έχει αποσοβηθεί την τελευταία στιγμή σύγκρουση τρένων σε διάφορα σημεία του δικτύου;

Και βεβαίως, πριν και πάνω απ’ όλα, ποιος φταίει που προχθές διαβάσαμε στον Τύπο ότι η Κομισιόν σας απηύθυνε επιστολή, με την οποία σας προειδοποιεί για τα τεράστια κενά ασφαλείας που υπάρχουν στο σιδηροδρομικό δίκτυο; Ακόμα και αν δεχόμασταν, για την οικονομία της συζητήσεως, τα δικά σας έωλα επιχειρήματα ότι για το δυστύχημα, το έγκλημα, φταίει ο σταθμάρχης, μπορείτε να μας πείτε γιατί δύο χρόνια τώρα δεν έχετε κάνει το παραμικρό από όσα υποσχέθηκε ο κύριος Πρωθυπουργός στο διάγγελμά του, στην αναφορά του εκείνη τη μοιραία νύχτα και αφήνετε βορά στους συγγενείς των θυμάτων, μόνο τον Περιφερειάρχη Θεσσαλίας, για να γλιτώσουν οι Υπουργοί σας;

Θα σας το πούμε ξεκάθαρα, κύριοι της Κυβέρνησης, φλερτάρετε με την τραγωδία εκ νέου. Και αν, ο μη γένοιτο, συμβεί, αυτή τη φορά, βεβαίως, δεν θα υπάρχει καμμία δικαιολογία. Εκτός από την τραγωδία, όμως, φλερτάρετε και με την ύβρη. Θα μας πείτε, πώς είναι δυνατόν να έχουν καταστραφεί ή εξαφανιστεί όλα τα βίντεο της φόρτωσης της εμπορικής αμαξοστοιχίας αλλά και οι συνομιλίες στελεχών του ΟΣΕ στην Αθήνα και στη Λάρισα; Θα μας πείτε γιατί αποκρύψατε από το «112» τα ηχητικά ντοκουμέντα των τελευταίων συνομιλιών της μάρτυρος Καρυστιανού με τη φίλη της, από τα οποία προκύπτει ότι τα παιδιά αυτά δεν πέθαναν από τη σύγκρουση αλλά από τις αναθυμιάσεις και από την έλλειψη οξυγόνου της εμπορικής αμαξοστοιχίας;

Κάτι ακόμη. Θέλουμε να μας λύσετε μια απορία. Πόσες πιθανότητες δίνετε, αν οπουδήποτε στην Ευρώπη συγκρουστούν δύο τρένα, το ένα εκ των δύο εμπορικό, ο Πρωθυπουργός της χώρας να τυγχάνει να γνωρίζει συμπτωματικώς τον οδηγό της εμπορικής και να πηγαίνει στην κηδεία του; Μια στο εκατομμύριο, μια στα δέκα εκατομμύρια, μια στα είκοσι; Εδώ συνέβη περιέργως! Ο κύριος Πρωθυπουργός τον γνώριζε και πήγε και στην κηδεία του. Ας το αποδώσουμε στη σύμπτωση, αλλά σίγουρα σύμπτωση δεν είναι ότι ο αριθμός των θυμάτων της τραγωδίας αυξήθηκε κατακόρυφα από το παράνομο και επικίνδυνο φορτίο που μετέφερε η εμπορική αμαξοστοιχία και δύο χρόνια μετά, ακόμη δεν μας έχετε πει τι ήταν. Το έχω πει επανειλημμένως, δεν μπορεί να κρυφτεί αυτό το έγκλημα. Θα μιλάμε για προ Τεμπών και μετά τα Τέμπη εποχή.

Θέλω να κάνω και μία ακόμη αναφορά, δοθείσης της ευκαιρίας, μιας και είμαι στο Βήμα. Με επισκέφθηκαν το Σωματείο Εποχικών Πυροσβεστών Ελλάδος δυόμισι χιλιάδες εποχικοί πυροσβέστες που το καλοκαίρι χαρακτηρίζονται ήρωες, μετέχουν και συμμετέχουν πραγματικά με ηρωισμό όχι μόνο στις αποσβέσεις φωτιών και τον χειμώνα τους διώχνουμε ως άχρηστους.

Λένε οι εποχικοί πυροσβέστες προσληφθήκαμε με προκήρυξη το 2019-2020, με ηλικιακά όρια τα είκοσι έτη για μάχιμους και οδηγούς το 2019 και τα σαράντα έτη για μάχιμους και τα σαράντα πέντε έτη για οδηγούς και το 2020 αντιστοίχως. Το 2022 και το 2023 εκδόθηκαν προκηρύξεις για τη νεοσύστατη ειδική μονάδα δασικών επιχειρήσεων, με ηλικιακό όριο για τους εποχικούς πυροσβέστες την πρώτη φορά τα τριάντα ένα έτη και τη δεύτερη φορά, μετά από πιέσεις, τα τριάντα πέντε. Και στις δύο περιπτώσεις, περισσότεροι από τους μισούς εποχικούς πυροσβέστες, δεν μπορούσαν να πάρουν μέρος της προκήρυξης, λόγω ηλικίας. Μας έρχεται νέα προκήρυξη, με το ηλικιακό να είναι πάλι στα τριάντα πέντε στερώντας ξανά από τους περισσότερους εποχικούς πυροσβέστες το δικαίωμα να συμμετάσχουν στην προκήρυξη. Φέτος έληξαν οι συμβάσεις -λένε αυτοί οι συμπολίτες μας- με την ηγεσία μας, πολιτική και φυσική, να δηλώνουν ότι δεν θα προχωρήσουν στην ανανέωσή τους και ότι θα εκδώσουν νέα προκήρυξη για εποχικούς πυροσβέστες με ηλικιακά όρια για την κατηγορία των μάχιμων τα σαράντα έτη και για την κατηγορία των οδηγών τα πενήντα έτη.

Η ανανέωση των συμβάσεων μας θα ήταν το ελάχιστο δείγμα αναγνώρισης από την πολιτεία της προσφοράς μας στην πατρίδα, την κοινωνία και το Πυροσβεστικό Σώμα.

Τουναντίον η Κυβέρνηση προτιμά να εκδώσει νέα προκήρυξη, αφήνοντας πολλούς συναδέλφους μάχιμους, έμπειρους, γνώστες, ετοιμοπόλεμους εκτός λόγω ηλικίας και ζητούν το δικαίωμα να συμμετάσχουν σε όλες τις προκηρύξεις χωρίς ηλικιακούς αποκλεισμούς.

Μην τους αδικείτε αυτούς τους ανθρώπους. Εξάλλου οι περισσότεροι είναι και οικογενειάρχες. Και επαναλαμβάνω ότι δεν μπορεί το καλοκαίρι να είναι ήρωες και τον χειμώνα να τους πετάμε ως άχρηστους.

Και να κλείσω, κύριε Πρόεδρε, πολύ σύντομα με ένα θέμα εξωτερικής πολιτικής, με την επέκταση της λεγόμενης αυξημένης ή διευρυμένης πλειοψηφίας στις αποφάσεις της Ευρωπαϊκής Ένωσης και σε θέματα άμυνας και ασφάλειας, τομέας ο οποίος μέχρι τώρα απαιτούσε ομοφωνία. Είναι ζήτημα που διχάζει από παλιά τους «27» κυρίως τις μικρές χώρες-μέλη, οι οποίες ανησυχούν ότι η φωνή τους δεν θα λαμβάνεται υπ’ όψιν αν χάσουν την επιλογή του βέτο.

Την εβδομάδα που πέρασε η κ. Φον ντερ Λάιεν επισκέφθηκε την Τουρκία -οι παλιές αγάπες δεν ξεχνιούνται!- και ο πρόεδρος της Τουρκίας τόνισε για άλλη μια φορά: «Τα κοινά μας συμφέροντα δεν πρέπει να μένουν όμηροι της φαύλης ατζέντας ορισμένων χωρών-μελών. Μπορούμε να προωθήσουμε τη συνεργασία με φόρμουλα αμοιβαίου οφέλους και στη βάση του αμοιβαίου σεβασμού».

Για όσους δεν καταλαβαίνουν, «φαύλη ατζέντα» εννοεί ο Ερντογάν αυτό που υποστηρίζουν η Ελλάδα και η Κύπρος, οι δικές μας δηλαδή ανησυχίες για την επεκτατική πολιτική της Τουρκίας βαφτίζονται «φαύλη ατζέντα».

Την ίδια ώρα τα Σκόπια, αλλά και η Αλβανία θα επιθυμούσαν αλλαγή στη διαδικασία λήψης απόφασης για την ένταξή τους στην Ευρωπαϊκή Ένωση. Θεωρούν ότι οι όποιες αιτιάσεις της Ελλάδος για θέματα παραβίασης της Συμφωνίας των Πρεσπών, όσο και τα προβλήματα της εθνικής μειονότητας στη Βόρεια Ήπειρο είναι διμερή και δεν επηρεάζουν την ενταξιακή τους προοπτική.

Σήμερα, αν άκουσα καλά, ο Πρωθυπουργός των Σκοπίων στις Βρυξέλλες με τις δηλώσεις του μιλούσε για Μακεδονία, μιλούσε για το θέμα της ένταξης της Μακεδονίας, να ενταχθεί η Μακεδονία. Ο κ. Μητσοτάκης είναι και αυτός παρών και δεν δήλωσε απολύτως τίποτε, ούτε έφερε καμμία αντίρρηση, ούτε καμμία ένσταση για την παράνομη χρησιμοποίηση του όρου «Μακεδονία» από τους Σκοπιανούς. Πόσα φτυσίματα και πόσους εξευτελισμούς θα δέχεται ο λαός μας και εμείς δεν θα μιλάμε; Και όσοι είμαστε Μακεδόνες, μας ενοχλεί ιδιαίτερα αυτό.

Την εβδομάδα αυτή επίσης είδε το φως της δημοσιότητας πρωτοβουλία της Γερμανίας και της Σλοβενίας, προκειμένου θέματα διεύρυνσης της Ευρωπαϊκής Ένωσης να λαμβάνονται με ειδική πλειοψηφία και όχι με ομοφωνία, σκέψη που προωθεί με διάφορους τρόπους ποιος άλλος; Η Γερμανία. Να θυμίσω ότι σύμφωνα με την παράγραφο 4 του άρθρου 31 της συνθήκης για την Ευρωπαϊκή Ένωση προβλέπεται ότι η διαδικασία της ειδικής πλειοψηφίας δεν μπορεί να ακολουθηθεί για αποφάσεις με στρατιωτικές συνέπειες ή με συνέπειες στην άμυνα. Η απόφαση πρέπει να ληφθεί ομοφώνως. Άρα και οι αποφάσεις όπως, για παράδειγμα, η πρωτοβουλία της Γερμανίας για δημιουργία αντιπυραυλικής ασπίδας πρέπει να ληφθεί ομόφωνα, διαφορετικά αυτό θα αποτελέσει παραβίαση της ενωσιακής νομοθεσίας. Εάν υπάρχουν σκέψεις να αλλάξει αυτή η διαδικασία, χρειάζεται να ληφθεί απόφαση ομόφωνα από όλα τα κράτη-μέλη.

Και ρωτάμε την Κυβέρνηση: Έχει δώσει κάποια υπόσχεση ότι θα συναινέσουμε στην πρόταση αυτή; Θα δεχτούμε να χάσουμε το δικαίωμα να επικαλούμαστε τα εθνικά μας συμφέροντα σε αποφάσεις της Ευρωπαϊκής Ένωσης που σχετίζονται με εξωτερική πολιτική και πολιτική ασφάλειας;

Προχθές -το ανέφερε και ο Βουλευτής μας, ο κ. Τσιρώνης- βγήκε από τους σκοπούς του Υπουργείου Εξωτερικών το εθνικό συμφέρον. Προφανώς έχει πέσει γραμμή, θα έλεγα, να αποσυρθεί από παντού το εθνικό συμφέρον. Είναι επικίνδυνο να υπηρετούμε το εθνικό μας συμφέρον!

Η Κυβέρνηση να προσέχει και να μην δεχθεί σε καμμία περίπτωση και έναντι οποιωνδήποτε ανταλλαγμάτων αυτήν την πρόταση.

Εμείς, η Νίκη, θέλουμε μια Ευρώπη των λαών, που διατηρούν τα ταυτοτικά τους χαρακτηριστικά, κυρίως την εθνική τους ιδιοπροσωπία, όπως μας το καναλαρχεί από την αρχαιότητα και ο Ηρόδοτος: το όμαιμον, το ομόθρησκον και το ομόγλωσσον. Τα χαρακτηριστικά αυτά πρέπει να διαφυλαχθούν. Ήδη με τα μνημόνια που υπογράψατε, γίναμε πειραματόζωο της Ευρώπης και έχουμε απολέσει δυστυχώς μεγάλο μέρος της εθνικής μας κυριαρχίας. Ας κρατήσουμε την εθνική μας αξιοπρέπεια. Είναι όπλο στις δύσκολες εποχές που έρχονται.

Ευχαριστώ πολύ και να ευχηθώ και εγώ από καρδίας καλά Χριστούγεννα!

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗΣ)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, ευχαριστούμε πολύ και για τη διευκόλυνση στον χρόνο.

Τον λόγο έχει τώρα η συνάδελφος από τη Νίκη κ. Ασπασία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κυρίες και κύριοι Βουλευτές, κύριοι της Νέας Δημοκρατίας, υπολόγισα προσεκτικά και με ιδιαίτερο ενδιαφέρον τις ημέρες που κυβερνάτε τη χώρα από τη Μεταπολίτευση μέχρι σήμερα. Ακριβώς εννιά χιλιάδες εκατόν ογδόντα ημέρες, δηλαδή πάνω από είκοσι πέντε χρόνια συνολικά. Μετράμε τις ημέρες του καθεστώτος σας σαν τους φυλακισμένους. Διότι κάπως έτσι νιώθει ο ελληνικός λαός, εγκλωβισμένος μεταξύ κομμάτων εξουσίας που είναι οι όψεις του ίδιου νομίσματος, με χαμηλές προσδοκίες για το αύριο, με σκυμμένο το κεφάλι και με τον διαρκή φόβο μήπως τα πράγματα πάνε ακόμα χειρότερα.

Από το 2000 διατέθηκαν στον ΟΣΕ πάνω από 27 δισεκατομμύρια ευρώ. Θα έπρεπε, λοιπόν, σήμερα να έχουμε σύγχρονο, ευρωπαϊκό σιδηρόδρομο. Αν όμως δει κανείς τον σιδηροδρομικό χάρτη της Ευρώπης, διαπιστώνει ότι η Ελλάδα παραμένει και σε αυτόν τον τομέα ουραγός μιας κυριολεκτικά «μαύρης τρύπας» στο πυκνό ευρωπαϊκό δίκτυο. Ο λαός κατάπιε την απίστευτη αυτή σπατάλη, με τη σκέψη ότι τα πράγματα δεν μπορούν να πάνε χειρότερα, ότι μετά τη χρεοκοπία του 2010 κάτι επιτέλους θα άλλαζε στη χώρα.

Τελικά τα πράγματα πήγαν χειρότερα, όπως αποδείχθηκε από την τραγωδία στα Τέμπη. Τότε όλοι καταλάβαμε με τον σκληρότερο τρόπο ότι η αδιαφορία για την πορεία της χώρας μεταφράζεται στην απώλεια ζωών νέων ανθρώπων. Και η αντίδρασή σας για τα Τέμπη έγινε οδοδείκτης για τις επερχόμενες τραγωδίες, διότι αντί να βρίσκεται στη φυλακή ή τουλάχιστον στο σπίτι του ο Υπουργός σας που όμνυε για την ασφάλεια των σιδηροδρόμων, βρίσκεται στη Βουλή, αναβαπτισμένος από την εντολή της οικογενειακής εκλογικής πελατείας στις Σέρρες. Η ατιμωρησία σε όλο της το μεγαλείο!

Με το σημερινό νομοσχέδιο έρχεστε, υποτίθεται, να ράψετε αυτό που οι ίδιοι ξηλώσατε, με σκόρπιες προσλήψεις εδώ και εκεί, με την απορρόφηση της «ΕΡΓΟΣΕ» από τον ΟΣΕ, καθώς και τη μεταφορά της δραστηριότητας διαχείρισης του σιδηροδρομικού τροχαίου υλικού από την «ΓΑΙΑΟΣΕ» στον ΟΣΕ. Στην εισηγητική έκθεση ομολογείτε ότι στους σιδηροδρόμους επικρατεί ένα πολύπλοκο διοικητικό καθεστώς: ΟΣΕ, «ΤΡΑΙΝΟΣΕ», «ΕΡΓΟΣΕ», «ΓΑΙΑΟΣΕ», Ρυθμιστική Αρχή Σιδηροδρόμων, ένα οργανωτικό χάος ανευθυνοϋπεύθυνων οργάνων και προσώπων, όπου κανείς δεν λογοδοτεί για τη διάλυση του σιδηροδρόμου. Βέβαια βρέθηκε η λύση, να μετονομαστεί ο ΟΣΕ σε «Σιδηρόδρομοι Ελλάδας», νέες δαπάνες για λογότυπα, ταμπέλες και επιστολόχαρτα. Πότε θα δείτε την ουσία και όχι το περιτύλιγμα;

Το ίδιο κάνετε και με την τροπολογία που φέρατε άρον-άρον για τις τράπεζες. Μόλις είδατε την αγανάκτηση του κόσμου στις ανακοινώσεις της κερδοφορίας τους και την επικείμενη διανομή κερδών, είπατε να κουνήσετε καθρεφτάκια στους ιθαγενείς. Γιατί έτσι μας αντιμετωπίζετε. Αποτελεί πραγματική πρόκληση και εμπαιγμό να παρεμβαίνετε στην κερδοσκοπία των τραπεζών με μέτρα - «χάδι» ύψους 150 εκατομμυρίων ευρώ, τη στιγμή που οι τράπεζες αισχροκερδούν με την προκλητική διαφορά επιτοκίων καταθέσεων και επιτοκίων δανεισμού, τη στιγμή που εμφανίζουν καθαρά κέρδη πάνω από 7 δισεκατομμύρια ευρώ την προηγούμενη διετία, με αναβαλλόμενο φόρο περί τα 12 δισεκατομμύρια ευρώ, με τους Έλληνες πολίτες να έχουν φορτωθεί κόστος πάνω από 40 δισεκατομμύρια ευρώ για τις διαδοχικές ανακεφαλαιοποιήσεις τους.

Και όλα αυτά στο όνομα της διάσωσης των καταθέσεων, καταθέσεις που θα ήταν προστατευμένες, αν η νομισματική πολιτική ήταν προσανατολισμένη στην υπεράσπιση των συμφερόντων του λαού και όχι των ολίγων, εάν ίσχυε το τραπεζικό σύστημα πλήρους αποθεματικού, όπου οι καταθέσεις όψεως θα ήταν πλήρως καλυμμένες με νόμισμα σε κυκλοφορία και όχι έρμαιο της τραπεζικής κερδοφορίας, εάν υπήρχε διαφορετικός προσδιορισμός και φορολόγηση του νομισματικού εισοδήματος ώστε το κράτος να παρεμβαίνει αποφασιστικά στη χρηματοπιστωτική «φούσκα».

Το Σάββατο είχα την ευκαιρία, απευθυνόμενη στον Υπουργό Υγείας, να προειδοποιήσω ότι η Κυβέρνηση βαδίζει στον ολισθηρό δρόμο της δεκαετίας του 2000. Από τις αρχές του 2004 έως τα τέλη του 2008 η προσφορά χρήματος αυξήθηκε κατά ποσοστό περίπου 70%, ως αποτέλεσμα της αλόγιστης χορήγησης δανείων. Όλοι ήταν χαρούμενοι. Το ΑΕΠ, τα κέρδη των τραπεζιτών, αλλά και τα φορολογικά έσοδα αυξάνονταν. Το δημόσιο χρέος ως ποσοστό του ΑΕΠ μειωνόταν. Την ίδια όμως στιγμή αυξάνονταν οι τιμές των ακινήτων, το δημόσιο χρέος σε απόλυτους αριθμούς, αλλά και το έλλειμμα του ισοζυγίου πληρωμών.

Όταν η φούσκα έσκασε, οι ανυποψίαστοι πολίτες βρέθηκαν να χρωστούν δάνεια για σπίτια που αγόρασαν πανάκριβα, αλλά χωρίς το εισόδημα για να τα ξεπληρώσουν, οι τράπεζες μείωσαν την κυκλοφορία του χρήματος στα επίπεδα προ του 2004 και με τον τρόπο αυτόν τράβηξαν το χαλί κάτω από τα πόδια των δανειοληπτών, στερώντας τους το μέσο αποπληρωμής των δανείων και οδηγώντας στην κατάρρευση των τιμών των ακινήτων.

Πρόκειται για ένα σύστημα εγγενώς διεφθαρμένο, κοινωνικά άδικο και θα προσέθετα αντιφιλελεύθερο. Αυτό το σύστημα υπηρετείτε πιστά, επαναλαμβάνοντας τα ίδια εγκλήματα, με την αύξηση του δημόσιου χρέους κατά 60 περίπου δισεκατομμύρια ευρώ επί των ημερών σας, με άλμα 1 δισεκατομμυρίου ευρώ στο έλλειμμα του ισοζυγίου πληρωμών το πρώτο ενιάμηνο του 2024, με τα ίδια αφηγήματα περί πλεονασμάτων και οικονομικής ανάπτυξης, με την ίδια προνομιακή μεταχείριση και ασυλία στις τράπεζες.

Κύριοι της Κυβέρνησης, είσαστε αμετανόητοι και επικίνδυνοι για τη χώρα και εμείς από τη δική μας πλευρά ως Αντιπολίτευση θα είμαστε ασυγχώρητοι, εάν δεν μπορέσουμε να απαλλάξουμε από την παρουσία σας τη χώρα μας.

Σας ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε, και για τη συνέπεια στον χρόνο.

Τον λόγο τώρα έχει από την Πλεύση Ελευθερίας η κ. Κεφαλά και αμέσως μετά θα πάρει τον λόγο για λίγα λεπτά ο Υφυπουργός Ναυτιλίας, ο κ. Γκίκας.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Νομίζω ότι θα αναπτύξουμε με λεπτομέρεια και τις τροπολογίες και το νομοσχέδιο ο κ. Καζαμίας και η κ. Καραγεωργοπούλου, η ειδική μας εισηγήτρια. Εγώ θα ήθελα να σταθώ σε ένα-δύο σημεία όσο μου επιτρέπουν τα επτά λεπτά που μπορώ να μιλήσω. Δυστυχώς θα ξεκινήσω με τον ίδιο τρόπο που ξεκίνησε ο κ. Βελόπουλος, αλλά δεν θα συνεχίσω με τον ίδιο τρόπο που συνέχισε αυτός.

Οι ελληνικοί σιδηρόδρομοι -θα πω μια φράση που ακούσαμε σε τηλεοπτική εκπομπή- μπορούν να σωθούν μόνο από θαύμα. Αυτό ειπώθηκε λοιπόν πρόσφατα και το ότι έχουν δοθεί τις τελευταίες δεκαετίες 24 δισεκατομμύρια ευρώ στον σιδηρόδρομο. Το αποτέλεσμα είναι αυτό που γνωρίζουμε όλοι μας, το έγκλημα στα Τέμπη και οι σημερινές επισφαλείς συνθήκες και βέβαια οι αργές ταχύτητες του σιδηροδρόμου.

Όταν ρώτησα τους φορείς αν πιστεύουν πως αρκούν αυτά τα λεφτά, αυτά τα χρήματα, με τον ένα ή τον άλλο τρόπο, μου απάντησαν πως τα παραπάνω κονδύλια πάντα είναι ευπρόσδεκτα, αλλά αυτά έχουμε τώρα. Εσείς τι πιστεύετε; Και οι άνθρωποι που μας βλέπουν από τα σπίτια τους τι άραγε πιστεύουν;

Φτάνουν αυτά τα λεφτά; Φτάνουν, για να συμπληρωθούν τα συστήματα ασφαλείας να συντηρούνται και να λειτουργούν σωστά; Φτάνουν για τις υποδομές ασφαλείας των σηράγγων, για τις βανδαλισμένες γραμμές, για την τεχνική υποστήριξη του νέου ΟΣΕ, για τη στελέχωσή του με επιστημονικό και με εργατικό προσωπικό; Θα πρέπει, βέβαια, να εκπαιδευτούν κατάλληλα, γιατί είπαμε ότι μας λείπει η τεχνογνωσία. Ο κύριος Υπουργός, μας είπε ότι θα αναλύσει αργότερα, το πόσο απαραίτητο είναι αυτό.

Φτάνουν για την ενίσχυση του σιδηροδρόμου στα αντιπλημμυρικά έργα, που χρειάζονται, ενάντια στην κλιματική κρίση; Για τη σύνδεση της Πάτρας; Για τη σύνδεση Αλεξανδρούπολη-Ορμένιο; Για να συντηρηθούν οι κτηριακές εγκαταστάσεις του ΟΣΕ, που ξέρουμε ότι απειλούνται με κατάρρευση; Για τις διακόσιες ενενήντα δύο αφύλακτες διαβάσεις; Για τα δέντρα, που δεν έχουν κοπεί; Για τους χαλασμένους συρμούς; Για τις βλάβες στο τροχαίο υλικό;

Επειδή, λοιπόν, δεν φτάνουν -και η Κυβέρνηση το ξέρει- λέει πάντα σε ό,τι επιχειρεί, ότι «είναι ένα πρώτο βήμα». Μας το επαναλάβατε, τόσες πολλές φορές, που πραγματικά είναι εντυπωσιακό. Ένα πρώτο βήμα, μετά από τόσες δεκαετίες. Φυσικά, συνυπεύθυνοι είναι όλοι όσοι κυβέρνησαν αυτές τις δεκαετίες. Έτσι θα σας αντιμετωπίσουμε κι εμείς, σαν ένα παιδάκι, που ξεκινάει και κάνει τα πρώτα του βήματα. Γιατί, έχουμε μάθει να τρέχουμε, πριν μάθουμε να περπατάμε.

Όλα αυτά, λοιπόν, έπρεπε να τα έχουμε κάνει πράξη εδώ και πάρα πολλά χρόνια, τουλάχιστον από το 2014 και μετά. Γι’ αυτό και θα λέμε και θα ξαναλέμε πως όταν είσαι σε θέση ευθύνης, πρέπει να την αποδέχεσαι κιόλας. Δεκτό, λοιπόν, το καθυστερημένο βήμα της Κυβέρνησης.

Να δούμε, όμως, τι ακριβώς πρέπει να γίνει, για να μην έχουμε «καθυστερημένα πρώτα βήματα και στον ΕΟΔΑΣΑΑΜ, τον Εθνικό Οργανισμό Διερεύνησης Αεροπορικών και Σιδηροδρομικών Ατυχημάτων και Ασφαλείας και Μεταφορών, ο οποίος υπέβαλε αίτημα στον Ευρωπαϊκό Οργανισμό Σιδηροδρόμων, αλλά και στις Αρχές Διερεύνησης Σιδηροδρομικών Ατυχημάτων της Ευρώπης, όταν συνέβη το έγκλημα των Τεμπών, ώστε να παραχθεί άμεση συνδρομή, με έμπειρα στελέχη.

Ταυτόχρονα με την διερεύνηση του ατυχήματος, εκπαίδευαν το προσωπικό μας, το οποίο φυσικά ήταν ανεκπαίδευτο. Δηλαδή, εμείς δεν περιμέναμε ότι μπορεί να συμβεί ένα μεγάλο ατύχημα στη χώρα μας. Αυτό είναι το τραγικό και αυτό που δεν καταλαβαίνουμε, ειλικρινά.

Σε ερώτησή μου στον Πρόεδρο του ΕΟΔΑΣΑΑΜ, τον κ. Δριτσάκο, πραγματικά ανατρίχιασα με την απάντησή του. Τον ρώτησα αν έχει σημασία ο γρήγορος εντοπισμός και η διακομιδή των τραυματιών, βέβαια και προς όφελος των τραυματιών πάνω από όλα, αλλά και προς όφελος των ερευνών για την διερεύνηση του δυστυχήματος και μου απάντησε πως χρειάζεται ταχύτητα και πως έχουμε το Ενιαίο Κέντρο Συντονισμού Έρευνας και Διάσωσης που ενεργοποιείται άμεσα.

Δεν αμφιβάλλω πως οι άνθρωποι κάνουν ό,τι καλύτερο μπορούν, σύμφωνα με τα μέσα, που τους παρέχει η πολιτεία και κάθε χρόνο έχουν στο ενεργητικό τους πολλές διασώσεις.

Ο κ. Δριτσάκος, όμως, μας έκανε μία γρήγορη περιγραφή των επιχειρήσεων και εκεί είναι που έρχεται η απορία και το ανατρίχιασμα, που λέμε. Μας είπε ότι πρώτα πηγαίνει η τοπική Αστυνομία στο συμβάν. Κάτι ανάλογο είχε συμβεί και στον θάνατο του Ερμή Θεοχαρόπουλου. Πήγε, δηλαδή, πρώτα ο αστυνομικός, ο οποίος υποτίθεται ότι ξέρει καλά την περιοχή, αλλά δεν είχε τάμπλετ, για να βρει πού ακριβώς ήταν το σήμα του GPS στην περιοχή. Μετά πηγαίνει η Πυροσβεστική και το ΕΚΑΒ, φυσικά, εάν το συμβάν είναι κοντά σε δρόμο. Όπως, κατά καλή μας τύχη, ήταν πολύ κοντά σε δρόμο το έγκλημα των Τεμπών.

Τι θα τι θα γινόταν, αν δεν ήταν κοντά σε δρόμο; Μπορεί να μας πει κάποιος; Η φράση του ήταν ακριβώς, η εξής: Το ΕΚΑΒ σώζει ό,τι μπορεί να σώσει. Σε αυτήν, λοιπόν, τη φράση, είμαστε ακουμπισμένοι. Ειδοποιείται, λοιπόν, η περιφέρεια και η νομαρχία κ.λπ..

Πραγματικά, ούτε εγώ ούτε εσείς, έχετε ιδέα πώς είναι να αιμορραγεί κάποιος και να έχεις ελάχιστα λεπτά πριν χάσει τις αισθήσεις σου και κάποιος να σου λέει «μην ανησυχείς, έρχεται η Αστυνομία». Δεν νομίζω ότι θα μπορούσε να ανακουφίσει αυτή η φράση κανέναν.

Και ρωτάω εγώ, τι περιμένουμε ακριβώς για να συμβεί, για να ενεργοποιήσετε τον Εθνικό Μηχανισμό Εναέριας Διάσωσης και Αεροδιακομιδών, κύριε Κικίλια, κύριε Τουρνά που έχετε ψηφίσει εδώ και δύο χρόνια;

Αν συμβεί κάποιο αεροπορικό δυστύχημα σε δύσβατο σημείο, θα πεθάνουν αβοήθητοι όλοι. Τι θα λέτε τότε; Θα φτιάξετε γρήγορα-γρήγορα αυτά που θα έπρεπε να έχετε κάνει τριάντα χρόνια τώρα και θα λέτε πόσο λυπάστε. Ποια είναι η φιλοσοφία σε αυτό το θέμα; Ότι δεν γίνονται μεγάλα ατυχήματα; Φυσικά και γίνονται. Όπως υπάρχουν και μαζικές καταστάσεις έκτακτης ανάγκης λόγω κλιματικής κρίσης. Ένα πράγμα που το έχουμε δει όλοι μας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ο κ. Ψαρρός, Πρόεδρος Ελεγκτών Εναέριας Κυκλοφορίας Ελλάδος, είπε ότι είναι πιθανά και άλλα ατυχήματα. Γιατί; Διότι υπάρχει έλλειψη σύγχρονων συστημάτων, παρά την αυξημένη εναέρια κυκλοφορία, υπάρχουν συνταξιούχοι Γερμανοί ελεγκτές εναέριας κυκλοφορίας, οι οποίοι θα έρθουν να λειτουργήσουν στην ελληνική πραγματικότητα και στην ελληνική γλώσσα και οι ελεγκτές μέσω ΑΣΕΠ θα δώσουν λύση στο πρόβλημα τα επόμενα τρία με πέντε έτη. Ακόμα χειρότερα, η εκπαίδευση ελεγκτών ορισμένου χρόνου με το άρθρο 27 μάς είπαν ότι είναι μια ενέργεια επικίνδυνη και αδιανόητη. Με αυτές τις συνθήκες και με επαναλαμβανόμενα συμβάντα και στον σιδηρόδρομο και στον αέρα, εξακολουθείτε να μην κάνετε καμμία ενημέρωση για το τι σκοπεύετε να πράξετε με την πρωτογενή διακομιδή.

Υποκρίνεστε ότι νοιάζεστε για το δημογραφικό πρόβλημα και τη γέννηση παιδιών, όταν μπορείτε να σώζετε ζωές νέων ανθρώπων που χάνονται σε οδικά ατυχήματα, αλλά δεν το κάνετε. Η πλειονότητα των ανθρώπων που πεθαίνουν είναι νέοι, δεκαπέντε με είκοσι εννέα ετών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Συντομεύω, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, παρακαλώ.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Βεβαίως.

Επτακόσια παιδιά πεθαίνουν ετησίως από διάφορα ατυχήματα στην Ελλάδα και τρεις χιλιάδες μένουν ανάπηρα. Παιδιά που δεν θα πέθαιναν, εάν ερχόντουσαν στο νοσοκομείο εγκαίρως, η λεγόμενη «χρυσή ώρα». Αυτά λέει η αντιμετώπιση παιδικού τραύματος, δεν τα λέω εγώ.

Στα νησιά πεθαίνουν αβοήθητοι σε πνιγμούς και θαλάσσια ατυχήματα τριακόσιοι πενήντα με τετρακόσιοι άνθρωποι τον χρόνο, ανάμεσά τους και πολλά παιδιά. Πού είναι, λοιπόν, ο μηχανισμός εναέριας διάσωσης, λέμε ξανά; Εγώ πιστεύω ότι δεν είναι πουθενά. Σκοπεύετε να το φέρετε αλλαγμένο και κουτσουρεμένο και να πείτε «βολευτείτε με αυτό, γιατί δεν έχουμε λεφτά» και θα συνεχίσετε να παίρνετε ελικόπτερα σε διπλάσιο κόστος, χωρίς να έχετε καν χειριστές ελικοπτέρων, χωρίς σχεδιασμό, χωρίς συντήρηση, χωρίς ανταλλακτικά, χρεώνοντας απλά τον πολίτη, που όταν χρειαστεί τις υπηρεσίες σας, απλώς δεν θα τις έχει. Ακόμα και τα ελικοδρόμια που θα έπρεπε να υπάρχουν…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ολοκληρώστε.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Τελευταία φράση, κύριε Πρόεδρε.

Σε κάθε μεγάλο νοσοκομείο δεν λειτουργούν τα ελικοδρόμια -στο «Γεννηματάς», στο «Σωτηρία», να μην μπω σε λεπτομέρειες-, σε κανένα νοσοκομείο της Θεσσαλονίκης και της Αθήνας, ενώ υπάρχουν προβλέψεις και οι ασθενείς πηγαίνουν σε κοντινά αεροδρόμια και μετά οδικώς στα νοσοκομεία.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, παρακαλώ.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Τι περιμένουμε, λοιπόν;

**ΠΡΟΕΔΡΕΥΩΝ (Γεώργιος Γεωργαντάς):** Κυρία Κεφαλά, ολοκληρώσατε.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Έγκριση από την Αρχή Πολεμικής Αεροπορίας.

Ευχαριστώ πάρα πολύ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Να είστε καλά. Παρακαλώ.

Η Βουλευτής κ. Αυγερινοπούλου ζητεί άδεια ολιγοήμερης απουσίας στο εξωτερικό από 20 έως 25 Δεκεμβρίου.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Η Βουλή ενέκρινε τη ζητηθείσα άδεια.

Τον λόγο έχει τώρα για την τροπολογία που θέλει να αναπτύξει ο Υφυπουργός Ναυτιλίας και Νησιωτικής Πολιτικής κ. Γκίκας.

Παρακαλώ, κύριε Υπουργέ, έχετε τον λόγο.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Ευχαριστώ πολύ, κύριε Πρόεδρε.

Αναφέρομαι στο άρθρο 5 της τροπολογίας 298, που από 1 Ιανουαρίου, ουσιαστικά, προβλέπεται η μεταφορά αρμοδιοτήτων που σχετίζονται με τους τουριστικούς λιμένες, από το Υπουργείο Τουρισμού στο Υπουργείο Ναυτιλίας και Νησιωτικής Πολιτικής.

Συγκεκριμένα το πεδίο εφαρμογής αυτής της διάταξης περιορίζεται στους τουριστικούς λιμένες εντός ζώνης λιμένα. Η συγκεκριμένη μεταφορά αρμοδιοτήτων είναι κάτι το οποίο είχε προαναγγελθεί.

Έχουμε να κάνουμε ουσιαστικά με μία μεγάλη μεταρρύθμιση, η οποία για να υλοποιηθεί, είναι ακριβώς απαραίτητες οι συγκεκριμένες νομοθετικές παρεμβάσεις και πρωτοβουλίες τις οποίες προωθούμε.

Ειδικότερα με τη συγκεκριμένη διάταξη, επέρχονται τροποποιήσεις στο άρθρο 19 του ν. 2932/2001, που έχουν ως αντικείμενο να περιγράψουν αφ’ ενός, με μεγαλύτερη σαφήνεια τις διαδικασίες έγκρισης των αναπτυξιακών προγραμμάτων των λιμενικών υποδομών και αφ’ ετέρου, να περιλάβουν ρητή πρόβλεψη ως προς τη διαδικασία χωροθέτησης τουριστικών λιμένων από το Υπουργείο Ναυτιλίας και Νησιωτικής Πολιτικής.

Με αυτόν τον τρόπο πετυχαίνουμε την αποτελεσματικότερη και ταχύτερη αδειοδότηση των τουριστικών λιμένων της χώρας. Είναι ένα ζήτημα, το οποίο διακαώς επιθυμούσε η επενδυτική και η επιχειρηματική κοινότητα, αλλά και η τοπική αυτοδιοίκηση. Κερδίζουμε σημαντικό χρόνο και μειώνουμε τις γραφειοκρατικές διαδικασίες. Για παράδειγμα, δεν χρειαζόμαστε δύο μελέτες περιβαλλοντικών επιπτώσεων, αλλά μία. Υπολογίζουμε ότι κερδίζουμε τουλάχιστον ένα με δύο χρόνια σε γραφειοκρατική διαδικασία. Άρα, λοιπόν, είναι μία νομοθετική πρωτοβουλία της Κυβέρνησης με έντονο αναπτυξιακό χαρακτήρα.

Εδώ θα ήθελα να διευκρινίσουμε κάτι. Για όσους τουριστικούς λιμένες εντός ζώνης λιμένα έχει εγκριθεί αίτημα λήψης ενίσχυσης από το πρόγραμμα του Ταμείου Ανάκαμψης και Ανθεκτικότητας του Υπουργείου Τουρισμού, αυτά διατηρούνται στο Υπουργείο Τουρισμού, μέχρι και την ολοκλήρωση της χρηματοδοτούμενης δράσης.

Κλείνοντας, αναφερόμενος στην παράγραφο 5 του άρθρου 5 της τροπολογίας, αναφορικά με τους λιμένες Αθηνιού και Φηρών, αρμοδιότητας του Δημοτικού Λιμενικού Ταμείου της Θήρας, Σαντορίνη, αποσύρεται η συγκεκριμένη διάταξη μετά από αίτημα της τοπικής αυτοδιοίκησης για περαιτέρω διαβούλευση. Η διάταξη αυτή προέβλεπε ότι ο σχεδιασμός των λιμένων θα γινόταν από το ΤΑΙΠΕΔ. Θα επανέλθουμε, αφού αφήσουμε κάποιο χρονικό διάστημα για διαβούλευση.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Υπουργέ και για την οικονομία του χρόνου.

Τον λόγο τώρα έχει ο Ανεξάρτητος Βουλευτής κ. Φλώρος. Θα ακολουθήσει ο κ. Δημοσχάκης από τη Νέα Δημοκρατία και μετά θα πάρει τον λόγο ο Υφυπουργός Υποδομών και Μεταφορών, ο κ. Οικονόμου.

Κύριε Φλώρο, έχετε τον λόγο.

**ΚΩΝΣΤΑΝΤΙΝΟΣ ΦΛΩΡΟΣ:** Κύριε Πρόεδρε, κυρίες και κύριοι συνάδελφοι, πριν ξεκινήσω επί του νομοσχεδίου, θέλω να αναφερθώ για τη νομιμότητα ή μη της επιχορήγησης του κόμματος Σπαρτιάτες. Πάγια θέση μου είναι η πλήρης κατάργηση των επιχορηγήσεων όλων των πολιτικών κομμάτων και έτι περαιτέρω ο έλεγχος των εσόδων και εξόδων των πολιτικών κομμάτων από ορκωτούς λογιστές.

Ως προς τον λόγο που αυτή θα ανασταλεί, είμαι αντίθετος, διότι είναι ψευδές το σενάριο για τα περί δήθεν υποκρυπτόμενης ηγεσίας, καθώς αυτό, όπως απεδείχθη και στην πράξη, είναι παντελώς αβάσιμο, έωλο και κυριολεκτικά για γέλια. Σε μια δημοκρατία η ελευθερία λόγου διασφαλίζει το δικαίωμα κάθε πολίτη να στηρίζει ακόμη και πολιτικά κόμματα, σύμφωνα με τις αρχές του κράτους δικαίου. Ωστόσο, σας υπενθυμίζω το ψήφισμα της Ευρωπαϊκής Ένωσης, που εκφράζει σοβαρές ανησυχίες για τη δημοκρατία, το κράτος δικαίου και τα θεμελιώδη δικαιώματα στην Ελλάδα και αυτό φέρει την υπογραφή της Κυβέρνησης της Νέας Δημοκρατίας του Κυριάκου Μητσοτάκη.

Σήμερα, λοιπόν, μιλάμε για σιδηροδρόμους, αλλά στην ουσία μιλάμε για ζωές που χάθηκαν εξαιτίας δικών σας επιλογών, γιατί το έγκλημα των Τεμπών δεν ήταν τυχαίο. Σήμερα, θα μιλήσω για τις ευθύνες σας, γιατί χωρίς ανάληψη ευθυνών κανένα μέλλον δεν μπορεί να χτιστεί.

Αντιλαμβάνομαι, κύριε Υπουργέ, ότι μετά τα εγκληματικά λάθη που οδήγησαν στο έγκλημα των Τεμπών, που σόκαρε το πανελλήνιο, κάνετε μία αξιόλογη προσπάθεια να διορθώσετε τα κακώς κείμενα. Άλλωστε, η ενοποίηση ΟΣΕ, «ΕΡΓΟΣΕ», «ΓΑΙΑΟΣΕ» ήταν κάτι που από την εξεταστική απεφάνθη και διαπιστώθηκε πως ήταν απολύτως αναγκαίο.

Χθες, όμως, στα γραφεία της περιφέρειας στη Λάρισα οι συγγενείς των θυμάτων των Τεμπών, οι κύριοι Νίκος και Δημήτρης Πλακιάς, που έχασαν τα τρία κορίτσια τους, όπως και η κ. Θεοδωρή, μητέρα του, επίσης, αδικοχαμένου Βάιου Βλάχου, δέχθηκαν επίθεση. Άνθρωποι που τα παιδιά τους δολοφονήθηκαν, που ζουν με τον αβάσταχτο πόνο της απώλειας έγιναν στόχος ενός κρατικού υπαλλήλου, ο οποίος τους έβρισε, τους απώθησε και τους χτύπησε. Και η υποκρισία; Βρίσκεται εδώ στη Βουλή. Γιατί; Γιατί ο υπάλληλος αυτός ανήκει στην νομαρχιακή του ΠΑΣΟΚ στη Λάρισα.

Χθες, λοιπόν, βρέθηκαν αντιμέτωποι με αυτήν εδώ την εικόνα, με τον συγκεκριμένο κύριο εδώ. Είναι ο κ. Μάρκου, ανήκει στην νομαρχιακή του ΠΑΣΟΚ, θα καταθέσω στα Πρακτικά και το προφίλ του, ο οποίος και σε ανάρτησή του δηλώνει ότι: «Από αύριο» -σήμερα δηλαδή- «θα μεταβώ στην Ασφάλεια Λάρισας και θα καταθέσω μήνυση κατά αγνώστων, αλλά και σε συγγενείς θύματος», που ήταν αγανακτισμένοι, επειδή λέει ότι τον έβρισαν και τον απειλούσαν.

Το καταθέτω στα Πρακτικά.

(Στο σημείο αυτό ο Βουλευτής κ. Κωνσταντίνος Φλώρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εάν ήταν εδώ οι κύριοι συνάδελφοι του ΠΑΣΟΚ, θα ήθελα να τους ρωτήσω -αλλά δυστυχώς, όπως πάντα, λείπουν, αποφεύγουν να έρθουν αντιμέτωποι με τις ευθύνες τους- αν είναι περήφανοι για αυτήν την εικόνα, αυτήν την Ελλάδα που θέλουν οι ίδιοι να προάγουν. Θα καταδικάσουν; Θα τον διαγράψουν; Θα πιέσουν, ώστε αυτός ο κύριος να λογοδοτήσει μαζί με όσους του επέτρεψαν να συμπεριφέρεται κατ’ αυτόν τον τρόπο και να πάει και στο σπίτι του, όχι αύριο, ούτε μεθαύριο, σήμερα.

Στην Εξεταστική Επιτροπή για τα Τέμπη, λοιπόν, αποδείχθηκε επίσης πέραν πάσης αμφιβολίας ότι δεν υπήρχαν εθνικοί κανόνες ασφαλείας. Λέγατε ψέματα ότι υπάρχουν, ενώ γνωρίζατε ότι δεν υπήρχαν. Έτσι δήλωνε μάλιστα και ο κ. Καραμανλής -κύριος τέλος πάντων- κατά την εξέταση του, όταν του έκανα τις αντίστοιχες ερωτήσεις, τότε που ζορίστηκε και πέσατε όλη η πτέρυγα της Νέας Δημοκρατίας να με φάτε, γιατί όταν του έκανα τις αντίστοιχες ερωτήσεις, εκείνος έλεγε ότι: «Εγώ δεν τα ξέρω. Ισχύουν. Οι συνεργάτες μου δεν μου τα λένε καλά».

Κατ’ αρχάς με τις αντιδράσεις τις δικές σας, που τον στηρίξατε, εξοργίσατε όλο το πανελλήνιο και φτάνουμε, λοιπόν, σήμερα να παίρνουμε απάντηση παραδοχής ουσιαστικά από τη ΡΑΣ και τον ΟΣΕ στην επιτροπή προ ημερών, όπου έθεσα ξανά το θέμα των εθνικών κανόνων για να λάβουμε την απάντηση ότι, ξέρετε, κύριε Φλώρε, ναι, έχετε δίκιο, οι εθνικοί κανόνες είναι κάτι που εμείς ως ΟΣΕ, είπε ο κ. Τερεζάκης, το έχουμε θέσει ως πρώτη προτεραιότητα εντός του 2025 να λήξει.

Δύο χρόνια μετά το έγκλημα των Τεμπών, ακόμα δεν έχει αλλάξει τίποτα στο σιδηρόδρομο, ακόμα δεν υπάρχουν εθνικοί κανόνες ασφαλείας. Καταλάβατε τουλάχιστον έστω και αργά πως η απουσία αυτών των κανόνων δεν είναι απλώς ένα λάθος, είναι μια εγκληματική παράλειψη και ευτυχώς, πλέον, δείχνετε να καταλαβαίνετε τη σοβαρότητα της κατάστασης. Γιατί τι θα κάνετε αν αύριο συμβεί άλλο ένα έγκλημα, όπως αυτό των Τεμπών, θα κρυφτείτε πάλι πίσω από δικαιολογίες; Δεν θα υπάρχουν.

Τη Δευτέρα ξεκίνησε μια κοροϊδία στο Γενικό Χημείο του Κράτους, δύο χρόνια ξανά μετά το έγκλημα των Τεμπών, όπου εξέτασαν δείγματα λαδιών από τις επίμαχες μηχανές των βαγονιών που συγκρούστηκαν για να ληφθούν υπ’ όψιν σε μία έρευνα που γίνεται για την πυρόσφαιρα, που δημιουργήθηκε τη βραδιά των Τεμπών. Βρέθηκα τη Δευτέρα μαζί με τον κ. Κωνσταντινίδη στο Γενικό Χημείο του Κράτους -ο κ. Κωνσταντινίδης έχασε τη γυναίκα του στα Τέμπη- ώστε να ζητήσω ενημέρωση και να εκφράσω τις ανησυχίες μου. Η προϊσταμένη, όμως, του Γενικού Χημείου στο συγκεκριμένο τμήμα, η κ. Λαμπή κάλεσε εισαγγελέα για να με εμποδίσει. Και αναρωτιέμαι: Τι φοβάστε τόσο πολύ, γιατί αρνείστε να δώσετε απαντήσεις; Τι προσπαθείτε να κρύψετε; Επειδή όμως τίποτα δεν μένει κρυφό, τα αποτελέσματα βγήκαν. Τι έδειξαν; Έδειξαν ότι τα έλαια δεν ήταν αυτά που προκάλεσαν την πυρόσφαιρα. Συνεπώς, καταλήγουμε στο συμπέρασμα ότι υπήρχε κάποιο παράνομο φορτίο.

Και ενώ αυτή η κοροϊδία εξελίχθηκε στο Γενικό Χημείο, η Ευρώπη έρχεται να επιβεβαιώσει την αποτυχία σας. Στις 16 του μήνα -τρεις ημέρες πριν δηλαδή- η Ευρωπαϊκή Ένωση εξέδωσε τη δέσμη παραβάσεων για τον Δεκέμβρη και όπως την διάβασα, χωρίς να μου προκαλέσει και ιδιαίτερη έκπληξη, τι αναφέρει; Αναφέρει πως η Ελλάδα δεν ευθυγραμμίζεται με τις απαιτήσεις της νομοθεσίας της Ευρωπαϊκής Ένωσης για την ασφάλεια των σιδηροδρόμων. Και συγκεκριμένα διαβάζω αυτολεξεί: «Η επιτροπή καλεί την Ελλάδα να συμμορφωθεί με τη νομοθεσία της Ευρωπαϊκής Ένωσης για την ασφάλεια των σιδηροδρόμων. Η Ευρωπαϊκή Επιτροπή αποφάσισε να κινήσει διαδικασία επί παραβάσει με την αποστολή προειδοποιητικής επιστολής στην Ελλάδα, επειδή δεν ευθυγραμμίζεται με τις απαιτήσεις της νομοθεσίας της Ευρωπαϊκής Ένωσης για την ασφάλεια των σιδηροδρόμων. Η οδηγία καλύπτει τις απαιτήσεις ασφάλειας ολόκληρου του σιδηροδρομικού συστήματος. Η επιτροπή θεωρεί ότι στην Ελλάδα υπάρχουν μακροχρόνιες ελλείψεις στην εφαρμογή της οδηγίας από την έναρξη ισχύος της. Οι ελλείψεις είναι συστημικές και απορρέουν, επίσης, από την έλλειψη νοοτροπίας ασφάλειας εντός των οικείων οργανισμών. Ωστόσο, εξακολουθούν να υπάρχουν ελλείψεις στην εφαρμογή της οδηγίας. Γι’ αυτόν τον λόγο η επιτροπή αποστέλλει προειδοποιητική επιστολή στην Ελλάδα, η οποία έχει πλέον προθεσμία δύο μηνών για να απαντήσει επίσημα και να άρει τις ελλείψεις που επισημάνθηκαν από την επιτροπή».

Την καταθέτω και αυτή στα Πρακτικά, εδώ είναι η δέσμη παραβάσεων του Δεκεμβρίου.

(Στο σημείο αυτό ο Βουλευτής κ. Κωνσταντίνος Φλώρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Απλά υπάρχει μια παράγραφος ανάμεσα που δεν την διαβάσατε εσκεμμένα.

**ΚΩΝΣΤΑΝΤΙΝΟΣ ΦΛΩΡΟΣ:** Όχι, μπορώ να την διαβάσω, την έχω εδώ. Αναφέρει ότι όντως έχουν γίνει κάποιες βελτιώσεις. Αυτό το ανέφερα και πριν, όπως σας ανέφερα ότι κάνετε όντως μια αξιόλογη προσπάθεια. Έχετε, όμως, δύο μήνες. Η Ευρώπη, λοιπόν, σας έδωσε αυτή τη διορία δύο μηνών, το μήνυμα είναι ξεκάθαρο. Οι Έλληνες, όμως, απαιτούν άμεσες απαντήσεις, καθώς αναρωτιούνται: Είναι ασφαλές να ταξιδέψω, να ζήσω, να ονειρευτώ; Απαιτούν δικαιοσύνη και ασφάλεια. Απαιτούν την εγγύηση ότι οι ζωές τους δεν θα κινδυνεύουν κάθε φορά που μπαίνουν σε ένα τρένο. Αν δεν μπορείτε να τους την εγγυηθείτε, φύγετε.

Αφήστε τους άλλους να το κάνουν γιατί αποτύχατε όχι από αμέλεια, αλλά δυστυχώς από επιλογή. Επιλέξατε να αφήσετε το σιδηροδρομικό δίκτυο να καταρρεύσει με κόστος πενήντα επτά ανθρώπινες ψυχές. Επιλέξατε να θυσιάσετε την ασφάλεια στον βωμό του κέρδους και της αδιαφορίας, αντί να προστατεύσετε τους πολίτες. Άρα, δυστυχώς, η απάντηση που λαμβάνουν σε αυτά τα ερωτήματα είναι ένα τεράστιο «όχι».

Κυρίες και κύριοι συνάδελφοι, σήμερα δεν μιλάμε μόνο για ευθύνες, μιλάμε για την εμπιστοσύνη που χάθηκε, για τις ζωές που χάθηκαν επειδή αποτύχατε να προστατεύσετε εκείνους που εμπιστεύτηκαν τα μέσα που εσείς ελέγχετε. Αυτή η συζήτηση δεν είναι μόνο για το σιδηροδρομικό δίκτυο, είναι για το τι είδους κράτος θέλουμε να έχουμε. Ένα κράτος που προστατεύει τον πολίτη ή ένα κράτος που τον αγνοεί; Ένα κράτος που σέβεται τον ανθρώπινο πόνο ή ένα κράτος που τον ποδοπατά; Η απάντηση σε αυτά τα ερωτήματα είναι αυτή που θα καθορίσει και το μέλλον μας γιατί σίγουρα δεν μπορούμε να συνεχίσουμε κατ’ αυτόν τον τρόπο. Ο λαός δεν μπορεί να δεχτεί άλλο την ατιμωρησία και την υποκρισία. Κι αν εσείς δεν μπορείτε να αλλάξετε πορεία, τότε ο λαός θα σας αλλάξει, γιατί όλα αυτά δεν είναι απλώς ένα ζήτημα ευθύνης της Κυβέρνησης, είναι ένα ζήτημα για κάθε Έλληνα πολίτη που αρνείται να δεχτεί την παρακμή.

Προτού κλείσω, θα σας πω το εξής. Όσο κι αν προσπαθείτε, η αλήθεια δεν θάβετε και οι φωνές των θυμάτων μόνο δυναμώνουν. Ο λαός απαιτεί δικαιοσύνη και η δικαιοσύνη όταν έρθει, γιατί θα έρθει, θα είναι σκληρή.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει τώρα ο κ. Δημοσχάκης από τη Νέα Δημοκρατία. Στη συνέχεια ακολουθεί ο Υφυπουργός.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το παρόν νομοσχέδιο αποτελεί ολιστική και σημαντική μεταρρύθμιση γιατί ενισχύεται η αξιοπιστία του ελληνικού σιδηροδρόμου και βελτιώνεται η λειτουργία αυτού, διασφαλίζοντας την παροχή οικονομικότερων και ποιοτικότερων υπηρεσιών προς τους πολίτες. Η Κυβέρνηση με αίσθημα ευθύνης και συνέπειας έρχεται να αντιμετωπίσει παραλείψεις και λάθη του παρελθόντος αναδιαρθρώνοντας με σταθερό βηματισμό και σχεδιασμό τον σιδηροδρομικό τομέα.

Η λειτουργία του σιδηροδρομικού δικτύου είναι κατανεμημένη σήμερα μεταξύ των εταιρειών «ΕΡΓΟΣΕ Α.Ε.» και «ΟΣΕ Α.Ε.», με αποτέλεσμα να υφίσταται ένα περίπλοκο διοικητικό σχήμα το οποίο προκειμένου να καταστεί εύρυθμο και αποδοτικότερο τόσο οικονομικά, όσο και διαχειριστικά θα πρέπει να απλοποιηθεί. Αυτό επιτυγχάνεται αφ’ ενός μέσω της απορρόφησης της θυγατρικής εταιρείας με την επωνυμία «ΕΡΓΟΣΕ Α.Ε.» από τη μητρική της εταιρεία, υπό την επωνυμία «ΟΣΕ Α.Ε.», εξασφαλίζοντας έτσι τη δράση των συγχωνευόμενων εταιρειών σε μια ενοποιημένη και ομογενοποιημένη οντότητα και αφ’ ετέρου μέσω της μεταφοράς της δραστηριότητας διαχείρισης του σιδηροδρομικού τροχαίου υλικού από την εταιρεία με την επωνυμία «ΓΑΙΑΟΣΕ» στην απορροφώσα εταιρεία.

Επιπρόσθετα, δίνεται έμφαση στην ενίσχυση του εποπτικού τομέα με ανθρώπινους και τεχνικούς πόρους βελτιώνοντας τη λειτουργία αρχών που ασκούν αρμοδιότητα σχετικά με την ασφάλεια των μεταφορών και αντιμετωπίζοντας έκτακτες ανάγκες καταστάσεων.

Κυρίες και κύριοι, η μνημονιακή περίοδος κατά της οικονομικής κρίσης δεν επέτρεπε την αναβάθμιση των υποδομών στο σιδηροδρομικό δίκτυο το οποίο είχε πλήρως απαξιωθεί από την κυβέρνηση ΣΥΡΙΑΖ-ΑΝΕΛ και κυρίως από τη Θεσσαλονίκη και προς τα πάνω.

Τώρα, για πρώτη φορά, ξεκινώντας από την προηγούμενη πολιτική ηγεσία του Υπουργείου, έχουν διασφαλιστεί 1,4 δισεκατομμύριο ευρώ από ευρωπαϊκούς πόρους προκειμένου να τεθούν σε τροχιά υλοποίησης εμβληματικά έργα του σιδηροδρομικού δικτύου, συμβάλλοντας κατ’ αυτόν τον τρόπο στη μεταφορική θωράκιση και αναβάθμιση της χώρας και ενισχύοντας την εθνική οικονομία, αν ληφθεί υπ’ όψιν ότι ο σιδηρόδρομος, σύμφωνα με εμπεριστατωμένες, μελέτες αποτελεί το πλέον φθηνότερο μεταφορικό μέσο, περίπου κατά 80% συγκριτικά με τις λοιπές μεταφορές.

Στους κυβερνητικούς σχεδιασμούς βρίσκεται σε θέση προτεραιότητας η συγκοινωνιακή και μεταφορική θωράκιση του Νομού Έβρου σε μια προσπάθεια ανασυγκρότησης και αναβάθμισης της περιοχής σε συνέχεια του πύρινου εφιάλτη του περασμένου καλοκαιριού.

Στις 21 Οκτωβρίου, κατά το γόνιμο οδοιπορικό του Υφυπουργού στον Πρωθυπουργό Θανάση Κοντογεώργη, του Υφυπουργού Υποδομών και Μεταφορών παριστάμενου Νίκου Ταχιάου και του Υφυπουργού Κλιματικής Κρίσης και Πολιτικής Προστασίας Χρήστου Τριαντόπουλου, επισκεφθήκαμε τις εγκαταστάσεις του ΟΣΕ Αλεξανδρούπολης στο πλαίσιο της έναρξης λειτουργίας της σιδηροδρομικής γραμμής σύνδεσης Αλεξανδρούπολης-Ορεστιάδας, όπως είχε εξαγγελθεί, σηματοδοτώντας μια νέα εποχή για τη μεταφορική συνδεσιμότητα του νομού.

Κύριε Υπουργέ, η αναβάθμιση της υφιστάμενης γραμμής Αλεξανδρούπολης-Ορμενίου είναι σημαντική. Ωστόσο, διεκδικώ και αναδεικνύω αταλάντευτα να εξασφαλιστεί διπλή γραμμή που θα έχει ευθυγράμμιση, ηλεκτροκίνηση και πλήρη αντιπλημμυρική θωράκιση για τον Νομό Έβρου, αποτελώντας έναν χρυσό διάδρομο που θα συνδέει τα λιμάνια της Μαύρης Θάλασσας με τη Μεσόγειο, μετατρέποντας την Ελλάδα σε καθοριστικό κόμβο των ευρωπαϊκών μεταφορών και προσελκύοντας υπολογίσιμες επενδύσεις και ανοίγοντας νέους ορίζοντες για τις εθνικές εμπορικές ροές.

Η δρομολόγηση της υλοποίησης του εν λόγω εμβληματικού έργου ανεστάλη στο σύνολό του λόγω της εμφάνισης πλήθους αναγκών που προήλθαν από τις σοβαρές καταστροφές που υπέστη η περιοχή της Θεσσαλίας.

Προτείνεται όμως, πέραν του εκσυγχρονισμού της υπάρχουσας γραμμής, να εξασφαλιστούν επιπλέον για το μέλλον επιχωματώσεις, η επέκταση των γεφυρών ένθεν και ένθεν της γραμμής και λοιπές αναγκαίες υποδομές, ώστε αυτό το όραμα που προείπα να καταστεί υλοποιήσιμο μελλοντικά και να λειτουργήσουν απόλυτα και άνετα τα Δαρδανέλια της στεριάς έναντι των ιστορικών, αποτελώντας μια ηχηρή απάντηση στα φαραωνικά σχέδια της γειτονικής χώρας.

Παράλληλα, θα ήθελα να σταθώ στο άρθρο 35 του παρόντος νομοσχεδίου το οποίο διασφαλίζει νέα χρονική παράταση ενός έτους έως την 31η Δεκεμβρίου 2025 για την έκδοση του αναμενόμενου ρυθμιστικού προεδρικού διατάγματος το οποίο και θα λύσει τον γόρδιο δεσμό λειτουργίας του Εθνικού Δρυμού στο Δέλτα του Ποταμού Έβρου, αποτρέποντας την επιβολή κυρώσεων μεταξύ των οποίων και την κατεδάφιση των κατασκευών, τις γνωστές καλύβες, στην περιοχή.

Το αναμενόμενο προεδρικό διάταγμα είναι κομβικής σημασίας καθώς θα καθορίζονται οι χρήσεις γης και οι χωροθετήσεις, θα τακτοποιούνται με δίκαιο και οριστικό τρόπο ώστε για τις εν λόγω κατασκευές να καθορίζεται ο τρόπος λειτουργίας μέσα στον προστατευόμενο χώρο που λέγεται Δέλτα του Ποταμού Έβρου.

Εκφράζω την ικανοποίησή μου προς την ηγεσία του Υπουργείου Περιβάλλοντος διότι δίνεται η αναγκαία και εθνικά επιβεβλημένη ανάσα ζωής για τις καλύβες λαμβάνοντας υπ’ όψιν τα εθνικά και γεωγραφικά χαρακτηριστικά της περιοχής του Δέλτα, καθώς αποτελεί φυσικό σύνορο μεταξύ της Ελλάδας και της Τουρκίας, ενώ παράλληλα είναι ενταγμένη ως προστατευόμενη περιοχή από διεθνείς συνθήκες.

Οι αγροτοκτηνοτρόφοι, οι ψαράδες και οι κυνηγοί που δραστηριοποιούνται στην περιοχή, αλλά και οι ευγενείς επισκέπτες μας επιτελούν εθνικό χρέος διασφαλίζοντας την επιτακτική καθημερινή και επί εικοσιτετραώρου βάσεως ανθρώπινη παρουσία με δραστηριότητα.

Κυρίες και κύριοι συνάδελφοι, η παρούσα νομοθετική πρωτοβουλία αποσκοπεί στη συνολική ενίσχυση του σιδηροδρομικού δικτύου και εν γένει των μεταφορών, ανταποκρινόμενο στις αυξανόμενες ανάγκες στις επείγουσες συνθήκες και στις απαιτήσεις της εποχής. Για τον λόγο αυτόν, υπερψηφίζω το σχετικό νομοσχέδιο.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, ευχαριστούμε και για τη συνέπεια στον χρόνο.

Τον λόγο έχει τώρα ο Υφυπουργός Υποδομών και Μεταφορών κ. Οικονόμου.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Κύριε Πρόεδρε, χαίρομαι που διαδέχθηκα στο Βήμα τον αγαπητό μου φίλο κ. Δημοσχάκη με τον οποίο την Κυριακή θα πάμε με το τρένο μαζί, από την Αλεξανδρούπολη, για να συνδεθεί η Ορεστιάδα με το Ορμένιο μετά από πολλά χρόνια, μετά από τρία χρόνια. Δηλαδή, γίνεται μια πολύ μεγάλη προσπάθεια η ανασυγκρότηση του ελληνικού σιδηροδρόμου σε πολλά επίπεδα να πάρει σάρκα και οστά.

Άρα, λοιπόν, την Κυριακή έχουμε Ορεστιάδα-Ορμένιο. Θα πάρουμε το τρένο και θα οδηγηθούμε εκεί που πρέπει να είναι το τρένο. Έχουμε υποχρέωση εμείς εδώ ως πολιτεία να το διασφαλίσουμε και να το εξασφαλίσουμε. Τον Φεβρουάριο θα συνδέσουμε ξανά το τρένο και στη γραμμή Έδεσσα-Αμύνταιο-Φλώρινα.

Μπορεί εδώ στις ηρωικές πλατείες Συντάγματος και Κολωνακίου να μην λένε πολλά αυτές οι δύο συνδέσεις. Όμως, για τα ακριτικά της χώρας -στη Φλώρινα, στη δυτική Μακεδονία, στον Έβρο, στη Θράκη- σας διαβεβαιώ ότι είναι έργα πνοής που δίνουν ζωή στην Ελλάδα. Είμαστε περήφανοι που μπορούμε να συμβάλλουμε και να συμμετάσχουμε μέσα σε τέτοια σημαντικά έργα και για τον ελληνικό σιδηρόδρομο και για την ελληνική παραμεθόριο.

Άρα, λοιπόν, αυτό το νομοσχέδιο δεν μπορείς να το δεις αποκομμένα από μια συνολική προσπάθεια αναδιάταξης, ανασυγκρότησης και αναμόρφωσης του ελληνικού σιδηροδρόμου. Όποιος το δει αποσπασματικά, θα έχει μερική και ελαττωματική προσέγγιση της μεγάλης προσπάθειας που γίνεται, η οποία είναι -τα τελευταία χρόνια μάλιστα- πολυδάπανη. Αξίζει, όμως, τον κόπο, γιατί η υπόθεση του σιδηροδρόμου είναι μια υπόθεση αναπτυξιακή και πολύ σημαντική για την πορεία της χώρας.

Είναι λογικό πολλές φορές να εντοπίζεται και να περιορίζεται ο λόγος στην τραγωδία των Τεμπών. Η τραγωδία των Τεμπών είναι για μας μια πολύ μεγάλη υπόθεση, την οποία πρέπει να τη δούμε μόνο με έναν τρόπο, ως ιερά υποχρέωση και βαρύ καθήκον να μην επιτρέψουμε να ξαναγίνει μια τέτοια τραγωδία. Για μας εδώ που ασχολούμαστε αυτή τη στιγμή στο Υπουργείο Υποδομών και Μεταφορών, δεν υπάρχει άλλος λόγος να ασχολούμαστε, παρά αυτή η ιερά υποχρέωση να μην έχουμε ξανά μια τέτοια τραγωδία. Θα κάνουμε οτιδήποτε είναι δυνατόν, έτσι ώστε να διασφαλίσουμε και την ασφάλεια και την αναπτυξιακή πορεία του σιδηροδρόμου. Αυτή είναι η δικιά μας προσέγγιση και η δικιά μας απόφαση.

Από την άλλη μεριά, υπάρχει ο λόγος ο αποσπασματικός, όπως σας είπα προηγουμένως, ο λόγος ο οποίος δεν θέλει να δει τη συνολική εικόνα και δεν έχει μνήμη. Άκουσα πάλι τον κ. Παππά, μιας και είναι ο Κοινοβουλευτικός Εκπρόσωπος του ΣΥΡΙΖΑ, να αναφέρει πόσα χιλιόμετρα τηλεδιοίκησης και σηματοδότησης άφησε ο ΣΥΡΙΖΑ. Δεν μας είπε, όμως, πόσα χιλιόμετρα μας χρώσταγε για να έχουμε ένα ασφαλή και ολοκληρωμένο σιδηροδρομικό δίκτυο. Τα διακόσια είκοσι χιλιόμετρα δεν είναι το δίκτυο του σιδηρόδρομου στην Ελλάδα. Τα χιλιάδες εκατοντάδες χιλιόμετρα που δεν ολοκληρώσατε ήταν το μεγάλο έλλειμμα το οποίο έρχεται να καλύψει η επόμενη κυβέρνηση.

Και πραγματικά σήμερα σχεδόν το σύνολο της διαδρομής του σιδηροδρομικού δικτύου έχει τηλεδιοίκηση και σηματοδότηση. Σε δύο σημεία δεν έχει μόνο, εδώ στα Σεπόλια, γιατί γίνεται η υπογειοποίηση των έργων και όπως γνωρίζετε πολύ καλά, δεν μπορούν να γίνουν την ίδια στιγμή αυτά τα έργα, και στη Θεσσαλία λόγω «Ντάνιελ», που η καταστροφή αυτή έχει δημιουργήσει τα ειδικά αυτά προβλήματα τα οποία με αυτό το διετές πρόγραμμα ανασυγκρότησης της μεγάλης τρύπας που άφησε αυτή η μεγάλη καταστροφή, θα είναι κι αυτά καλυμμένα.

Εγώ και εσείς, κύριε Παππά, αν δεν ξέρουμε ακριβώς τα τεχνικά θέματα, μπορεί και να έχουμε μια δικαιολογία, αν κι αυτή δεν υπάρχει. Οι μηχανοδηγοί που βλέπανε το ένα τρένο απέναντι στο άλλο τις πρώτες δύο μέρες του περιστατικού στα Σεπόλια και λέγαμε «Γιατί δεν υπάρχει τηλεδιοίκηση και σηματοδότηση της ηλεκτρονικής στο κομμάτι των Σεπολίων;», δεν ξέρουν πώς λειτουργούν τα πράγματα; Ξέρουν! Αλλά κάνουν πολλή σπέκουλα και πολιτική πάνω σε αυτές τις πολύ σοβαρές και ευαίσθητες υποθέσεις, όπως ο σιδηρόδρομος και η ασφάλειά του.

Άκουσα πολλούς ομιλητές που ανέβηκαν εδώ και λέγαμε «Πώς θα πάρουμε τον σιδηρόδρομο» και κάνανε τον σταυρό τους. Άκουσα και μηχανοδηγούς οι οποίοι έχουν πει δημοσίως στα κανάλια και στα ραδιόφωνα «Κάνουμε τον σταυρό μας και μπαίνουμε μέσα για να κάνουμε το ταξίδι». Ο μηχανοδηγός το λέει αυτό.

Κύριε Κατσώτη, εσείς θα μπαίνατε σε ένα τέτοιο τρένο αν ο μηχανοδηγός έλεγε τέτοια πράγματα; Θα μπαίνατε σε ένα αεροπλάνο αν ο πιλότος σας έλεγε «Καλημέρα. Κάνουμε τον σταυρό μας. Δεν ξέρω τι θα γίνει κι αν θα φτάσουμε». Θα μπαίνατε στο αεροπλάνο ή στο λεωφορείο που θα σας πήγαινε στο χωριό σας; Θα μπαίνετε; Πρωτάκουστα και αδιανόητα πράγματα αυτός ο οποίος έχει την ευθύνη αυτής της πλοήγησης του μέσου, να λέει τέτοια πράγματα στα μέσα. Τι θα πει ο κόσμος; Φυσικά δημιουργείται αίσθημα ανασφάλειας. Αυτή είναι η δικιά μας υποχρέωση; Να ρίχνουμε πετρέλαιο στη φωτιά; Να σβήσουμε τη φωτιά ή να την μεγεθύνουμε;

Ξεκίνησα τον λόγο μου λέγοντας ότι η δικιά μας υποχρέωση είναι να μην υπάρξει ξανά μια τραγωδία. Είπε προηγουμένως ο Υπουργός ότι από το 2013 μέχρι το 2023-2024 τα περιστατικά είναι γνωστά και καταγεγραμμένα. Είναι επίσημα θέματα αυτά. Κατατέθηκαν στα αρχεία της Βουλής. Είναι καταγεγραμμένα πλέον. Ο καθένας μπορεί να είναι κοινωνός. Είχαμε πεντακόσια περιστατικά, εκτροχιασμούς, συγκρούσεις και διάφορα περιστατικά.

Πού ήταν η ευαισθησία αυτών των ευαίσθητων σήμερα; Που ήταν η αγωνία τους; Τόσα χρόνια δεν υπήρχαν αγωνίες και ευαισθησίες; Θα μου πείτε ότι τώρα έχει προηγηθεί η τραγωδία των Τεμπών. Δεκτό. Όμως, όχι δύο μέτρα και δύο σταθμά.

Πρέπει να είμαστε μετρημένοι γιατί έχουμε υποχρέωση πρώτα από όλα και πάνω απ’ όλα αυτή την υπόθεση που λέγεται σιδηρόδρομος να τη στηρίξουμε. Εμείς τουλάχιστον αυτό θέλουμε. Άκουσα από μερικούς ομιλητές για 1,5 δισεκατομμύριο. Λέτε νούμερα. Το 1,5 δισεκατομμύριο δεν έχει υπάρξει ξανά σαν επενδυτικό κεφάλαιο για τα επόμενα δύο χρόνια για να στηρίξεις το Ορεστιάδα-Ορμένιο, το Έδεσσα-Φλώρινα, τη δυτική Αττική, τον προαστιακό, τη Θεσσαλία, να αναμορφώσεις τις γραμμές της Μακεδονίας, δεν έχουν ξαναγίνει σε τέτοιο σύντομο χρονικό διάστημα. Δεν είναι νούμερα που τα λέμε απλά. Είναι ένα συγκεκριμένο, ορατό, εγκεκριμένο πρόγραμμα το οποίο θα γίνει. Το 2027 ο σιδηρόδρομος δεν θα έχει καμμία σχέση με αυτό που ξέραμε.

Απλά σήμερα εδώ έπρεπε να φτιάξουμε και το εργαλείο για να γίνει όλη αυτή η προσπάθεια, δηλαδή η σύντμηση της «ΕΡΓΟΣΕ» με τον ΟΣΕ. Δεν είναι τεχνικό ζήτημα, είναι ουσιαστικό ζήτημα, διότι επιτυγχάνει οικονομίες κλίμακος και διοικητική επάρκεια τέτοια ώστε να μπορείς να πετύχεις αυτό το άλμα που ζητάμε και θέλουμε.

Αλλά προσέξτε, η Νέα Δημοκρατία, η δεξιά, φιλελεύθερη προσέγγιση, κατά την άποψή σας -και κεντρώα θα πω εγώ-, από 45 εκατομμύρια που ήταν η επιδότηση του ΟΣΕ επί των ημερών του ΣΥΡΙΖΑ, την πήγε στα 85 εκατομμύρια. Δηλαδή, ο αριστερός και υπέρ του κράτους ΣΥΡΙΖΑ στη διακυβέρνηση του είχε φτάσει την επιδότηση στα 45 εκατομμύρια τον χρόνο στον ΟΣΕ. Εκεί το βρήκαμε και το έχουμε φτάσει υπερδιπλάσια.

Άρα, λοιπόν, όχι διότι είμαστε θιασώτες ενός κρατισμού, αλλά, τέλος πάντων, αυτό το εργαλείο που λέγεται ΟΣΕ και μάλιστα ενοποιημένος με την «ΕΡΓΟΣΕ» και μαζί με το τροχαίο υλικό της «ΓΑΙΟΣΕ», πιστεύουμε ότι μπορεί να είναι ένα πολύ καλό εργαλείο για να υπάρξει αυτή η ανασυγκρότηση του σιδηροδρόμου.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Και βέβαια η ενίσχυση των ρυθμιστικών φορέων, και της ΡΑΣ, και του Εθνικού Οργανισμού Διερεύνησης Ατυχημάτων, και της ΑΠΑ στο κομμάτι της Πολιτικής Αεροπορίας είναι σε αυτή την κατεύθυνση. Ενισχύουμε λοιπόν, αυτούς τους φορείς οι οποίοι θα παρακολουθούν, θα ελέγχουν και θα είναι σύμμαχοί μας σε αυτήν την προσπάθεια. Θέλουμε ασφάλεια, διαφάνεια, όχι δεύτερη κουβέντα, όχι παρασκήνιο, όχι κουβέντες υποκριτικές, καθαρός λόγος, πάνω από το τραπέζι όλα. Δεν έχουμε να κρύψουμε τίποτα. Ένα όραμα έχουμε, είναι φανερό, το καταθέτουμε και σήμερα μέσα από αυτό το νομοσχέδιο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε, καλώντας στο Βήμα τον κ. Καππάτο από τη Νέα Δημοκρατία.

Έχετε τον λόγο, κύριε Καππάτε.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, βρισκόμαστε σήμερα ενώπιον ενός σημαντικού νομοθετικού εγχειρήματος, ενός νομοσχεδίου που θέτει τα θεμέλια για τη συνολική αναβάθμιση των σιδηροδρομικών και αεροπορικών υποδομών της χώρας μας, ενισχύοντας παράλληλα τον έλεγχο, τη διαφάνεια και την ασφάλεια στις μεταφορές.

Το νομοσχέδιο του Υπουργείου Υποδομών και Μεταφορών είναι προϊόν ορθού σχεδιασμού και προσεκτικής ανάλυσης των αναγκών του σύγχρονου κράτους. Αφορά όχι μόνο τη βελτίωση της καθημερινότητας των πολιτών, αλλά και την οικονομική και λειτουργική ενίσχυση της χώρας στο σύνολό της.

Ο σιδηρόδρομος, κυρίες και κύριοι συνάδελφοι, είναι η ραχοκοκαλιά των χερσαίων μεταφορών σε όλες τις προηγμένες χώρες. Στη χώρα μας η πολυδιάσπαση των αρμοδιοτήτων και των διοικητικών δομών είχε ως αποτέλεσμα να δημιουργούνται καθυστερήσεις, να αυξάνονται τα κόστη και να επιδεινώνεται η ποιότητα των παρεχόμενων υπηρεσιών.

Με το συγκεκριμένο νομοσχέδιο το πρόβλημα αυτό αντιμετωπίζεται ριζικά με την απορρόφηση της «ΕΡΓΑΟΣΕ» από τη μητρική της εταιρεία ΟΣΕ και τη μεταφορά της διαχείρισης του σιδηροδρομικού τροχαίου υλικού από τη «ΓΑΙΑΟΣΕ» δημιουργείται ένας ισχυρός, ενιαίος φορέας, η εταιρεία Σιδηρόδρομοι Ελλάδος ΜΑΕ. Με αυτή την κίνηση επιτυγχάνονται πολλαπλά οφέλη. Μειώνονται τα διοικητικά εμπόδια, επιταχύνονται οι διαδικασίες λήψης αποφάσεων και ενισχύεται ο συντονισμός όλων των αρμόδιων υπηρεσιών.

Από την 1η Ιανουαρίου του 2025 η νέα εταιρεία θα είναι σε πλήρη λειτουργία, αποτελώντας τον κεντρικό μοχλό για την ανάπτυξη και τη διαχείριση των σιδηροδρομικών υποδομών της χώρας. Το προσωπικό των εταιρειών ΟΣΕ και «ΕΡΓΑΟΣΕ» μεταφέρεται στο νέο σύστημα με πλήρη διασφάλιση των μισθολογικών και εργασιακών τους δικαιωμάτων. Αυτό σημαίνει ότι δεν υπάρχει καμμία απώλεια για τους εργαζόμενους παρά μόνο νέες ευκαιρίες για έναν καλύτερο σχεδιασμό και μια πιο αποδοτική διοίκηση.

Η ενοποίηση των δομών θα επιτρέψει επίσης την καλύτερη διαχείριση του δημόσιου σιδηροδρομικού τροχαίου υλικού. Με τη σύσταση ξεχωριστής διοικητικής μονάδας, η οποία θα παρακολουθεί τη συγκεκριμένη δραστηριότητα με πλήρη οικονομική διαφάνεια εξασφαλίζουμε μια λειτουργία που θα είναι σύγχρονη και αξιόπιστη. Δεν είναι υπερβολή να πούμε ότι πρόκειται για μία στρατηγική παρέμβαση που καθιστά το σιδηροδρομικό μας σύστημα πιο ανταγωνιστικό και ανθεκτικό.

Παράλληλα με τις νέες διατάξεις που περιλαμβάνονται στο δεύτερο μέρος του νομοσχεδίου ενισχύουμε όλους τους ελεγκτικούς μηχανισμούς που εγγυώνται την ασφάλεια τόσο των σιδηροδρομικών όσο και των αεροπορικών μεταφορών. Η Ρυθμιστική Αρχή Σιδηροδρόμων ενδυναμώνεται με την πρόσληψη νέου προσωπικού, ενώ δημιουργούνται σύγχρονα εργαλεία και δομές που θωρακίζουν την αξιοπιστία των ελέγχων. Αντίστοιχα στην Αρχή Πολιτικής Αεροπορίας η δημιουργία μητρώου επιθεωρητών και η δυνατότητα συνεργασίας με ειδικούς διεθνών οργανισμών βελτιώνει σημαντικά την ποιότητα και τη διαφάνεια των ελέγχων. Ενισχύεται επίσης η παρουσία προσωπικού ασφαλείας στα περιφερειακά αεροδρόμια, εξασφαλίζοντας τη λειτουργική και επιχειρησιακή τους επάρκεια.

Σημαντική είναι και η ενίσχυση του Εθνικού Οργανισμού Διερεύνησης Ατυχημάτων και Ασφάλειας Μεταφορών. Με την οικονομική και διοικητική του αυτοτέλεια, αλλά και με την εφάπαξ καταβολή ποσού 3 εκατομμυρίων ευρώ ενισχύεται η ανεξαρτησία και η αποτελεσματικότητά του. Η λογοδοσία του οργανισμού στη Βουλή ενισχύει περαιτέρω τη διαφάνεια και την εμπιστοσύνη του κοινού.

Κυρίες και κύριοι συνάδελφοι, το παρόν νομοσχέδιο αποτελεί μια ουσιαστική τομή για τον σιδηροδρομικό και αεροπορικό τομέα της χώρας μας. Είναι η βάση για τη διαφάνεια, την αποτελεσματικότητα και την ασφάλεια στις μεταφορές με απώτερο στόχο την παροχή ποιοτικών και οικονομικών υπηρεσιών προς τους πολίτες. Με αυτό το σχέδιο νόμου η Κυβέρνηση αποδεικνύει έμπρακτα ότι είναι προσηλωμένη στον εκσυγχρονισμό των δομών του κράτους και στην αντιμετώπιση των παθογενειών που για δεκαετίες κρατούσαν τη χώρα μας πίσω.

Βεβαίως, δεν μπορούμε να παραβλέψουμε τη βαριά ευθύνη που φέρνουμε όλοι μας, μια ευθύνη ιστορική να διορθώσουμε λάθη και καθυστερήσεις δεκαετιών, να επουλώσουμε πληγές και να αποκαταστήσουμε την εμπιστοσύνη των πολιτών. Το νομοσχέδιο αυτό είναι ένα άλλο σημαντικό βήμα για ένα ασφαλέστερο και καλύτερο αύριο. Η ψήφιση αυτού του νομοσχεδίου είναι η απόδειξη της πολιτικής μας βούλησης να προχωρήσουμε μπροστά, αφήνοντας πίσω μας τις σκιές του παρελθόντος. Είναι μια υπόσχεση προς όλους τους πολίτες να αλλάξουμε ριζικά το τοπίο των μεταφορών με τόλμη, αποφασιστικότητα και πλήρη συναίσθηση της ευθύνης μας. Σας καλώ να στηρίξετε το παρόν νομοσχέδιο με την ψήφο σας γιατί το χρωστάμε στη χώρα μας και στους πολίτες.

Ευχαριστώ πολύ, καλές γιορτές, καλά Χριστούγεννα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καππάτο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Κύριε Πρόεδρε, ζητώ τον λόγο, για να καταθέσω νομοτεχνικές βελτιώσεις.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κύριος Υπουργός.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Να καταθέσω απλώς τις νομοτεχνικές έγκαιρα, ώστε να τις δουν οι συνάδελφοι. Δεν έχει κάτι ουσιαστικό. Είναι νομοτεχνικές κυριολεκτικά.

Σας ευχαριστώ πάρα πολύ.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 332-333)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, να διανεμηθούν στις Κοινοβουλευτικές Ομάδες.

Τον λόγο έχει τώρα ο κ. Λοβέρδος Ιωάννης από τη Νέα Δημοκρατία και μετά ο κ. Παππάς, ο Κοινοβουλευτικός Εκπρόσωπος του ΣΥΡΙΖΑ.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Καλησπέρα σας, κυρίες και κύριοι Βουλευτές. Σήμερα συζητάμε ένα νομοσχέδιο που, όπως είπαν και οι προλαλήσαντες Βουλευτές, αποσκοπεί στην ενίσχυση των ελληνικών σιδηροδρόμων, μια από τις μεγαλύτερες παθογένειες του ελληνικού κράτους διαχρονικά, από την εποχή που ο Χαρίλαος Τρικούπης τους πρωτοδημιούργησε.

Η αλήθεια είναι ότι οι σιδηρόδρομοι δεν ήταν ποτέ στην προτεραιότητα καμμιάς κυβέρνησης και κανενός κράτους επί σειρά δεκαετιών, γιατί προτιμήθηκαν οι χερσαίες μεταφορές μέσω αυτοκινήτου παρά μέσω σιδηροδρόμων. Οι σιδηρόδρομοι, ο ΟΣΕ, είχε γίνει η επιτομή της παθογένειας του ελληνικού κράτους, γραφειοκρατία, υπερβολικοί μισθοί στο παρελθόν που δεν ανταποκρίνονταν στα καθήκοντα των εργαζομένων, πολλές και διάφορες αγκυλώσεις, διορισμοί από το παράθυρο και ούτω καθεξής. Όλα αυτά που εξέθρεψαν ένα κράτος το οποίο δυστυχώς χρεοκόπησε πριν από δεκαπέντε περίπου χρόνια.

Το δυστύχημα είναι ότι οι παθογένειες αυτές των σιδηροδρόμων οδήγησαν πριν από δύο περίπου χρόνια στη μεγαλύτερη τραγωδία που μπορούσαμε να υποστούμε ως έθνος, την τραγωδία των Τεμπών. Μια τραγωδία η οποία συνεχίζει να μας συγκλονίζει και θα συνεχίζει να μας συγκλονίζει για πολλά χρόνια. Γιατί τότε πενήντα τέσσερις συμπολίτες μας, ιδίως νέοι άνθρωποι, έχασαν τη ζωή τους χωρίς να έπρεπε.

Εκείνη την αποφράδα μέρα η Κυβέρνηση και η Νέα Δημοκρατία με μπροστάρη τον Πρωθυπουργό και Πρόεδρό της, τον Κυριάκο Μητσοτάκη, πήραμε μια μεγάλη συλλογική απόφαση, αυτό που συνέβη στα Τέμπη δεν πρέπει ποτέ να ξανασυμβεί, αυτό που έγινε στα Τέμπη δεν πρέπει να επαναληφθεί. Τέτοια εθνική τραγωδία δεν πρέπει να τη βιώσουμε ξανά ως λαός και ως έθνος. Στην πορεία αυτών των δύο περίπου ετών κάνουμε μεγάλες προσπάθειες, ώστε αυτό να μην επαναληφθεί και να επανέλθει η εμπιστοσύνη του κοινού στους ελληνικούς σιδηροδρόμους.

Το νομοσχέδιο που συζητάμε σήμερα είναι προς την κατεύθυνση αυτή. Φέρνει καινοτομίες που ουσιαστικό σκοπό έχουν να αναβαθμίσουν τον τρόπο λειτουργίας των ελληνικών σιδηροδρόμων. Ειπώθηκε πολύ καλά και αναλυτικά από την εισηγήτριά μας, την κ. Σέβη Βολουδάκη, τι περιλαμβάνει το νομοσχέδιο αυτό.

Δυστυχώς, για μια ακόμη φορά διαπίστωσα από τη συζήτηση που έχει γίνει μέχρι τώρα μια προσπάθεια εκμετάλλευσης από την Αντιπολίτευση της τρομερής εθνικής τραγωδίας των Τεμπών. Επαναλαμβάνω για πολλοστή φορά ότι τέτοια μεγάλα εθνικά δυστυχήματα, τραγωδίες δεν μπορούν σε καμμία περίπτωση να αποτελούν και δεν πρέπει να αποτελούν λόγο στείρας κομματικής αντιπαράθεσης. Πρέπει όλοι μαζί να συμφωνήσουμε και να προχωρήσουμε μπροστά, ώστε να μη θρηνήσουμε άλλες ανθρώπινες ζωές.

Παράλληλα, με το παρόν νομοσχέδιο εισάγονται και αλλαγές που εξηγγέλθησαν τον τελευταίο καιρό και από τον ίδιο τον Πρωθυπουργό, όπως είναι τα σπουδαία μέτρα που ελήφθησαν για τον περιορισμό των προμηθειών στις τράπεζες, για την απαλλαγή των τριακοσίων δέκα χιλιάδων χαμηλοσυνταξιούχων που θα ήταν δικαιούχοι του ΕΚΑΣ από τη συμμετοχή τους στη φαρμακευτική δαπάνη, κάτι που το είχαμε πει. Εγώ προσωπικά είχα αγωνιστεί γι’ αυτό επί καιρό και χαίρομαι πάρα πολύ που επιτέλους γίνεται πραγματικότητα. Είναι μια μεγάλη καινοτομία που φέρνει αυτή η Κυβέρνηση. Και φυσικά το να ικανοποιηθεί ένα αίτημα δεκαετιών, θα έλεγα, να αναγνωριστεί στους ενστόλους -τους λιμενικούς, τους πυροσβέστες, τους αστυνομικούς, τους αξιωματικούς των Ενόπλων Δυνάμεων- το επικίνδυνο του λειτουργήματός τους.

Όλα αυτά είναι μέτρα προς τη σωστή κατεύθυνση, για τα οποία προφανώς δεν θα έπρεπε κανείς να έχει αντίρρηση. Προφανώς κανείς δεν θα έπρεπε να μπει σε μια στείρα κομματική αντιπαράθεση για τέτοιου είδους μέτρα. Εδώ είμαστε για να λύνουμε προβλήματα, όχι για να ικανοποιούμε κομματικές σκοπιμότητες. Και αυτή η Κυβέρνηση το πράττει.

Ακούω και το σέβομαι -είναι η άποψη του ΠΑΣΟΚ αυτή- ότι η Κυβέρνηση αντέδρασε, για παράδειγμα, στο θέμα των τραπεζών μετά την εισήγηση του ΠΑΣΟΚ, μετά τις προτάσεις που κατέθεσε το ΠΑΣΟΚ. Θέλω να διευκρινίσω κάτι για να το καταλάβουμε. Αυτά που εξηγγέλθησαν την περασμένη Κυριακή από τον Πρωθυπουργό, μέτρα τα οποία είναι σημαντικά και γενναία, δεν έγιναν από τη μια στιγμή στην άλλη. Δεν θα μπορούσαν να γίνουν από τη μια στιγμή στην άλλη. Είναι προϊόν διαβουλεύσεων μηνών και με την Ευρωπαϊκή Κεντρική Τράπεζα, η οποία ελέγχει τις ελληνικές, όπως και όλες τις ευρωπαϊκές τράπεζες, και με την Τράπεζα της Ελλάδος και με τις ίδιες τις τράπεζες. Δεν θα μπορούσε να γίνει διαφορετικά. Είναι μια διαδικασία που είχε ξεκινήσει. Το ΠΑΣΟΚ φυσικά είναι κόμμα της Αντιπολίτευσης, υπάρχει για να προτείνει και να λέει, δεν είναι για να πράττει. Το σέβομαι, αλλά εμείς πράττουμε. Εμείς φέρνουμε τις αλλαγές.

Εμείς υλοποιούμε τις αλλαγές εκείνες της πολιτικής που είναι απαραίτητες για να μπορέσει η χώρα να πάει μπροστά, να ανακουφιστεί ο Έλληνας καταναλωτής, όπως ανακουφίζεται με τις μειώσεις των προμηθειών που εξηγγέλθησαν και που θα υλοποιηθούν από τον Ιανουάριο και θα έχουμε τη δυνατότητα έτσι να φτιάξουμε κάπως καλύτερα -λίγο, αλλά κάπως καλύτερα- τη ζωή των Ελλήνων. Πετραδάκι-πετραδάκι αυτή η Κυβέρνηση προχωράει μπροστά και κάνει το πρόγραμμά της πραγματικότητα, με υπευθυνότητα, με σοβαρότητα, με συνέπεια. Αυτό ζητώ και από την Αντιπολίτευση.

Να είστε καλά! Καλά Χριστούγεννα!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος του ΣΥΡΙΖΑ, ο κ. Παππάς.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Θα ήθελα, κύριε Υπουργέ, να σας προτείνω το εξής: Στο Ορμένιο, αν έχετε την καλοσύνη, να πάρετε μαζί σας και τον τομεάρχη μας των Υποδομών για να τσεκάρετε μαζί τη διάρκεια του δρομολογίου και αν στις πέντε αφύλακτες διαβάσεις θα σταματάει το τρένο, θα κατεβαίνει ο φύλακας, θα περνάει το τρένο και θα ξανανεβαίνει ο φύλακας. Απλό πράγμα.

Παραλάβατε τη γραμμή Αλεξανδρούπολη-Ορμένιο με τρία δρομολόγια την ημέρα. Τρία δρομολόγια την ημέρα! Την κόψατε, την επαναφέρετε με ένα δρομολόγιο, το οποίο έχει είκοσι πέντε λεπτά μεγαλύτερη διάρκεια λόγω της κατάστασης της γραμμής. Στο Ορμένιο είχα βρεθεί προσωπικώς, όταν ήμουν Υπουργός, γιατί τους είχατε αφήσει αυτούς τους ανθρώπους και χωρίς τηλεόραση και ήταν πρώτη φορά που η πολιτεία βρέθηκε στο πλευρό τους και τους έδωσε τη δυνατότητα να παρακολουθούν και ελληνική τηλεόραση. Ένα αυτό.

Δεύτερον, θέλω ειλικρινά να σας παρακαλέσω να μην επιτίθεστε στους μηχανοδηγούς. Οι μηχανοδηγοί αισθάνονται τον κίνδυνο και έχουν χάσει και πέντε συναδέλφους. Μην το κάνετε αυτό. Δεν είναι οποιαδήποτε συνδικαλιστική αντιπαράθεση. Η χώρα έχει το βάρος να συζητά γι’ αυτά τα θέματα υπό το βάρος μιας τραγωδίας. Και οι πρώτοι άνθρωποι που πλήρωσαν με τίμημα τη ζωή τους το συμβάν ήταν μηχανοδηγοί. Άρα, όταν οι μηχανοδηγοί ζητούν πράγματα… Και σας διαβεβαιώ, κύριε Υπουργέ, ότι ήταν ζωηροί και με τη δική μας διακυβέρνηση και ζητούσαν πράγματα και αξιώνανε. Και μας λέγανε «ξηλώστε τον νόμο Βορίδη που μας βάζει να δουλεύουμε τριάντα μία μέρες συνεχόμενες». Και θεσπίσαμε τις πεντέμισι ώρες εργασία με μισή ώρα διάλειμμα.

Εκτός από τον τομεάρχη Υποδομών, θα ήθελα να παρακαλέσω και τον κ. Σταϊκούρα, αν θέλει, να μπούμε στον προαστιακό και να πάμε μέχρι την Κόρινθο, για να δούμε αν δουλεύει η τηλεδιοίκηση. Διότι και τα φανάρια μέχρι την Κόρινθο είναι όλα κόκκινα. Όλα κόκκινα. Φτάνει το τρένο, παίρνει τηλέφωνο από την Κόρινθο «φτάσαμε, να ξεκινήσει το επόμενο». Μη λέμε με ψέματα τώρα τερατώδη από το Βήμα της Βουλής. Είπατε ότι δουλεύει παντού η τηλεδιοίκηση. Τώρα, μη δουλευόμαστε. Εδώ δεν δουλεύει η φωτοσήμανση στο Αθήνα-Κόρινθος. Το Αθήνα-Θεσσαλονίκη επιτρέψτε μου να σας πω ότι έχει 170 χιλιόμετρα μονή γραμμή αυτήν τη στιγμή. Εμείς, λοιπόν, παραδώσαμε 270 χιλιόμετρα ηλεκτροκίνηση, το μεγαλύτερο τούνελ και βεβαίως κατεβάσαμε και το τρένο στην πεδιάδα. Για Ξάνθη-Κομοτηνή να μη μιλήσω, διότι έχουν να δουν τρένο από τότε που γίνατε κυβέρνηση.

Τώρα επιτρέψτε μου, θέλω να σταθώ στα θέματα της οικονομίας και ειδικά στα ζητήματα των σχετικών τροπολογιών. Ήρθε τροπολογία για μείωση των χρεώσεων. Παρατήρηση πρώτη. Τα υπερκέρδη των προηγούμενων ετών τα χαρίζετε, δεν κάνατε καμμία παρέμβαση. Και έρχεστε να πείτε ότι θα πάρετε 150 εκατομμύρια από το 1,6 δισεκατομμύριο ευρώ που βγάζουν ετησίως οι τράπεζες από τις προμήθειες. Αυτή είναι η παρέμβασή σας. Λέτε ότι θα δώσουν και 100 εκατομμύρια οι τράπεζες για να φτιάξουν σχολεία. Καταλαβαίνετε ότι μπορούν πάρα πολύ εύκολα να τα περάσουν αυτά στους λογαριασμούς εταιρικής κοινωνικής ευθύνης, όπου ήδη κάνουν κάποιες δαπάνες και να μην τις ενοχλήσει καθόλου τις τράπεζες.

Πάμε παρακάτω. Θα μπορούσατε να κάνετε διαφορετικά; Θα μπορούσατε να αδρανήσετε; Δεν θα μπορούσατε να αδρανήσετε, διότι υπάρχει ο σχετικός κανονισμός που υποχρεώνει στη μείωση των προμηθειών. Κύριε Σταϊκούρα, έχετε χρηματίσει και Υπουργός Οικονομικών. Καταλαβαίνετε απολύτως για τι πράγμα μιλάω. Ο κανονισμός 886/2024, λοιπόν, μιλάει ακριβώς γι’ αυτά τα πράγματα, για την υποχρέωσή σας να μειώσετε τις προμήθειες. Γιατί άκουσα και από άλλες πτέρυγες πανηγυρισμούς.

Και υπάρχει και κάτι πάρα πολύ ενδιαφέρον το οποίο αντλείται από τα επίσημα site. Ο κ. Χατζηδάκης καθόταν πριν λίγο δίπλα σας και πανηγύριζε επειδή το IRIS έχει σε κάποιες μεταφορές χρημάτων μηδενική χρέωση. Έτσι δεν είναι; Αντλώ, λοιπόν, από το επίσημο σάιτ της Κομισιόν σε διευκρινιστική ερώτηση που γίνεται ως κομμάτι της νομοθέτησης, η οποία λέει «εάν για την ίδια υπηρεσία υπάρχουν πάροχοι οι οποίοι χρεώνουν λιγότερο, ποια πρέπει να είναι η χρέωση;» και οι υπηρεσίες απαντούν «η χαμηλότερη». Και βεβαίως, επειδή οι κακές γλώσσες πάντα υπάρχουν και οφείλεις να τις αντιμετωπίζεις, η συγκεκριμένη απάντηση είναι αναρτημένη στο site της Τράπεζας της Ελλάδoς. Αν υπάρχει, λοιπόν, μηδενική χρέωση στο σύστημα ΙRIS για κάποιες μεταφορές, οφείλουν όλοι να συμμορφωθούν.

Και για να δούμε πόσο δική σας πρωτοβουλία ήταν η συγκεκριμένη νομοθέτηση, πληροφορώ την Εθνική Αντιπροσωπεία ότι η ελληνική Κυβέρνηση έχει περιθώριο μέχρι την 9η Απριλίου του 2025 να ενσωματώσει τον κανονισμό στο Εθνικό Δίκαιο. Αυτό το θαύμα κάνατε με τις τράπεζες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό μόνο, κύριε Πρόεδρε, θα χρειαστώ.

Ξεκίνησε και το άλλο γαϊτανάκι, επειδή φαίνεται ότι ο ΣΥΡΙΖΑ-Προοδευτική Συμμαχία ακούμπησε το άγιο δισκοπότηρο της δημόσιας συμμετοχής, η οποία είναι συντελεσμένη σε πάρα πολλές χώρες της Ευρωπαϊκής Ένωσης. Γνωρίζετε και εσείς ότι υπάρχουν δημόσια τραπεζικά ιδρύματα με μεγάλο όγκο. Όσο το ΑΕΠ της Γερμανίας είναι ο σύνδεσμος των δημοσίων τραπεζών της Ευρώπης. Και μας είπατε ότι όχι μόνο δεν μπορεί να γίνει αυτό, αλλά μπορείτε μόνο εσείς να πουλάτε με χασούρα 40 δισεκατομμύρια για το δημόσιο, δεν μπορεί να ανακτά το δημόσιο τον έλεγχο. Μας είπατε ότι δεν μπορεί να παραμένει και στις τιμές. Σοβαρά μιλάτε;

Είναι η οδηγία 2225. Την ψήφισαν οι Ευρωβουλευτές σας. Την ψήφισαν οι Ευρωβουλευτές σας επαναλαμβάνω. Φέρτε τον κ. Μεϊμαράκη εδώ, την κ. Βόζενμπεργκ, τον κ. Κυμπουρόπουλο. Δεν ξέρω. Ρωτήστε τους.

Ψήφισαν, λοιπόν, την οδηγία, η οποία οδηγία-επιτρέψτε μου να σας πω ότι όχι μόνο λέει στην εισηγητική της έκθεση ότι το πλαφόν στα επιτόκια καταναλωτικών δανείων εφαρμόζεται σε πάρα πολλές χώρες, αλλά επιτάσσει και επιβάλλει στα κράτη-μέλη να θεσπίζουν μέτρα, όπως -κ. Σταϊκούρα, ακούστε με, ήσασταν και Υπουργός Οικονομικών- ανώτατα όρια, ώστε να αποτρέπεται αποτελεσματικά η κατάχρηση και να διασφαλίζεται ότι οι καταναλωτές δεν μπορούν να χρεώνονται με υπερβολικά υψηλά χρεωστικά επιτόκια, συνολικά πραγματικά επιτόκια ή συνολικό κόστος πίστωσης.

Άρα όχι απλώς υπάρχει δυνατότητα πλαφόν, υπάρχει οδηγία για να μπαίνει πλαφόν στα καταναλωτικά δάνεια. Και εισηγητικά η συγκεκριμένη οδηγία με την ψήφο των Ευρωβουλευτών της Νέας Δημοκρατίας λέει ότι το πεδίο εφαρμογής της συγκεκριμένης οδηγίας μπορεί να διευρυνθεί κιόλας.

Σταματήστε, λοιπόν, να λέτε ψέματα στον ελληνικό λαό, σταματήστε να υποκρίνεστε ότι φυλάτε κάποιες ευρωπαϊκές Θερμοπύλες και εμείς λέμε κάτι ασύμβατο με την ευρωπαϊκή πρακτική και πείτε μας δύο πράγματα: Πρώτον, πότε θα έρθει ο κανονισμός για τη μείωση των τραπεζικών προμηθειών; Έχετε περιθώριο τυπικό μέχρι την 9η Απριλίου του 2025. Και, δεύτερον, πότε θα ενσωματώσετε την οδηγία και με ποιες βασικές ρυθμίσεις για «ταβάνι» στα επιτόκια των καταναλωτικών δανείων;

Μην κάνετε και εδώ αυτό που κάνατε με την οδηγία για την προστασία των δανειοληπτών, την 2167, που έλεγε η οδηγία να προστατεύσετε την πρώτη κατοικία και τους δανειολήπτες του ελβετικού φράγκου και τα παρακάμψατε αυτά. Πού είναι το «Μένουμε Ευρώπη»; Γίνεται σκόνη; Τα παίρνει ο άνεμος όταν είναι να προστατευτούν οι δανειολήπτες;

Έχει βγάλει νομίζω ο κόσμος τα συμπεράσματά του. Δυστυχώς, αυτή η ρύθμιση δεν είναι νίκη για τους δανειολήπτες, δεν είναι νίκη για τον ελληνικό λαό, είναι στάχτη στα μάτια του κόσμου, στάχτη στα μάτια της επιχειρηματικότητας, η οποία πάρα πολύ σύντομα θα βρεθεί αντιμέτωπη με τις ληστρικές ρυθμίσεις των τραπεζών, οι οποίες αν δεν βγάζουν 1,5 δισεκατομμύριο από προμήθειες τον χρόνο, δεν κοιμούνται ήσυχες. Δεν ξέρω πώς αλλιώς να το εξηγήσω.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα τώρα τον κ. Χριστοδουλάκη από το ΠΑΣΟΚ. Θα ακολουθήσουν η κ. Αποστολάκη, ο κ. Πουλάς, ο κ. Μιχαηλίδης, μετά ο Κοινοβουλευτικός Εκπρόσωπος του ΠΑΣΟΚ, ο κ. Μάντζος. Μετά τον κ. Μάντζο θα πάρει τον λόγο ο Υπουργός.

Κύριε Χριστοδουλάκη, έχετε τον λόγο.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητείται σήμερα στη Βουλή το νομοσχέδιο της Κυβέρνησης που αφορά την αναδιάρθρωση του σιδηροδρομικού τομέα. Συζητείται την τελευταία στιγμή λίγο πριν το κλείσιμο της Βουλής χωρίς ουσιαστική διαβούλευση, χωρίς συναίνεση και δυστυχώς αντίστοιχα χωρίς δημοσιότητα, ειδικά όταν αυτή η δημοσιότητα απαιτείται και απαιτείται σήμερα, προκειμένου να μπορέσει έστω και λίγο να κλείσει η πληγή της τραγωδίας των Τεμπών, που είναι ακόμα ανοιχτή όχι μόνο για τους συγγενείς των θυμάτων, αλλά και για κάθε Έλληνα πολίτη, ο οποίος βλέπει την εμπιστοσύνη του απέναντι στην οργανωμένη πολιτεία να κλονίζεται.

Κι, όμως, εσείς εξακολουθείτε να νομοθετείτε στην πράξη εν κρυπτώ, γιατί πώς αλλιώς μπορούν να δικαιολογηθούν οι άσχετες διατάξεις και οι τροπολογίες με το κύριο αντικείμενο του νομοσχεδίου, το οποίο φέρνετε σήμερα προς συζήτηση, διατάξεις και τροπολογίες που στέκονται απέναντι σε κάθε λέξη, σε κάθε γράμμα του άρθρου 54 του Συντάγματος και του Κανονισμού της Βουλής; Όμως, ακόμα χειρότερα στέκονται απέναντι στο ίδιο το πρώτο νομοσχέδιο που είχε φέρει η Νέα Δημοκρατία τον Αύγουστο του 2014 περί δήθεν καλής νομοθέτησης.

Γι’ αυτό ακριβώς δεν θα σταθώ στα ζητήματα του σιδηροδρόμου, τα οποία ανέλυσε ήδη επαρκώς και πλήρως ο εισηγητής μας, ο Τάσος ο Νικολαΐδης. Θα επιμείνω στα δωράκια που έχετε ήδη κάνει και αναγκάζεστε να διορθώσετε μετά από την παρέμβαση της δικαιοσύνης και σε αυτά που επιχειρείτε να κάνετε με τις παρούσες τροπολογίες εν μέσω εορτών, γιατί αποδεικνύεται ξεκάθαρα ότι η Νέα Δημοκρατία είναι ο Άγιος Βασίλης των λίγων και ισχυρών, είναι ο χριστουγεννιάτικος εφιάλτης του δημοσίου συμφέροντος.

Δωράκι νούμερο ένα: Έρχεστε σήμερα να ρυθμίσετε ζητήματα που οι ίδιοι δημιουργήσατε με τις ατυχείς παρεμβάσεις σας στον Νέο Οικοδομικό Κανονισμό, τότε δηλαδή, που νομοθετούσαν αντί για εσάς οι μεγαλοεργολάβοι. Ευτυχώς, όμως, ήρθε το Συμβούλιο της Επικρατείας για να σας σταματήσει και να σας πει ότι η ιδιοτελής και η ευκαιριακή νομοθέτηση της άκρατης οικονομικής εκμετάλλευσης σε βάρος του περιβάλλοντος που υιοθετεί η Νέα Δημοκρατία σταματάει ακριβώς εκεί που ξεκινάει ο έλεγχος της συνταγματικότητας των νόμων.

Η απόφαση, λοιπόν, της Ολομέλειας του Συμβουλίου της Επικρατείας που κρίνει ως αντισυνταγματικές τις παρεμβάσεις της παρούσας Κυβέρνησης στον Νέο Οικοδομικό Κανονισμό αποδεικνύει, δυστυχώς, στην πράξη ακριβώς όλα εκείνα που είχε επισημάνει το ΠΑΣΟΚ εξ αρχής, ότι, δηλαδή, ο Νέος Οικοδομικός Κανονισμός, όπως κατατέθηκε και εφαρμόσθηκε από την Κυβέρνηση της Νέας Δημοκρατίας, συγκρούεται ευθέως με την έννοια της βιώσιμης ανάπτυξης, συγκρούεται ευθέως με την προστασία του περιβάλλοντος, με τις ανάγκες της τοπικής κοινωνίας και των πολιτών και, δυστυχώς, συγκρούεται και ευθέως με το ίδιο το Σύνταγμα της χώρας.

Σας το είχαμε πει το 2019. Σας το είπαμε το 2020. Σας το είπαμε τον Απρίλιο του 2024 όταν εκδόθηκε η απόφαση του πέμπτου τμήματος του Συμβουλίου της Επικρατείας. Από τότε μέχρι σήμερα δεν κάνατε απολύτως τίποτα στην πράξη.

Οι ατυχείς, λοιπόν, νομοθετικές επιλογές αποδεικνύουν τις πολιτικές σας προτεραιότητες. Αντί της προστασίας του δημοσίου συμφέροντος και της υπεύθυνης πολεοδομικής ανάπτυξης, η Νέα Δημοκρατία επέλεξε την άναρχη οικονομική εκμετάλλευση σε βάρος του φυσικού και του οικιστικού περιβάλλοντος κλείνοντας ξανά το μάτι στους λίγους και τους ισχυρούς και όλα αυτά χωρίς τη σύμφωνη γνώμη των τοπικών αρχών, όλα αυτά χωρίς διαβούλευση, χωρίς επιστημονικές μελέτες και αντίστοιχη σοβαρή τεκμηρίωση.

Η απόφαση του Συμβουλίου της Επικρατείας είναι αποτέλεσμα του manual αλαζονείας της Νέας Δημοκρατίας, αλλά ακόμα και σήμερα που θα έπρεπε να έρθετε και να ρυθμίσετε το χάος που δημιουργήσατε, προσπαθείτε ξανά να παραπλανήσετε την κοινή γνώμη παρακάμπτοντας την απόφαση του Σ.τ.Ε., επιχειρώντας να δώσετε τη δική σας ερμηνεία σε μια σαφέστατη απόφαση του Προέδρου της Ολομέλειάς του.

Οι ευθύνες σας, όμως, για τον Νέο Οικοδομικό Κανονισμό και τις ανισότητες, αλλά και για την ανασφάλεια δικαίου που δημιουργήσατε δεν διαγράφονται και προφανώς δεν παραγράφονται με τροπολογίες.

Δωράκι νούμερο δύο: Επιχειρείτε να φέρετε από την πίσω πόρτα την ιδιωτικοποίηση του νερού, γιατί πώς αλλιώς μπορεί να δικαιολογηθεί ο στυγνός εκβιασμός που πραγματοποιείτε απέναντι στις διοικήσεις των ΔΕΥΑ; Πώς μπορεί να εξηγηθεί το γεγονός ότι αξιοποιήσατε την ενεργειακή κρίση για να υπερχρεώσετε σκοπίμως τις δημόσιες αυτές εταιρείες, για τις οποίες λέτε τώρα ότι θα τις επιδοτήσετε για να τα βγάλουν πέρα με το έκτακτο ενεργειακό κόστος, για το οποίο δεν ευθύνονται οι ίδιες, μόνο εφόσον συμμορφωθούν με το επερχόμενο νομοσχέδιό σας που αφορά τις συγχωνεύσεις τους; Και αυτό το κάνετε προφανώς ξανά αδιαφορώντας για τις ενστάσεις της ένωσης των ΔΕΥΑ, αδιαφορώντας για τις ενστάσεις της ΚΕΔΕ και ενώ είχατε ήδη δώσει υποσχέσεις για την ενεργειακή τους επιδότηση, υποσχέσεις που φυσικά δεν τηρήσατε. Τι πιο σύνηθες να συμβεί, λοιπόν, όπως θα έλεγε κάποιος;

Το Υπουργείο Περιβάλλοντος φέρει ακέραια την ευθύνη για την επιχειρούμενη απορρύθμιση των Δημοτικών Επιχειρήσεων Ύδρευσης και Αποχέτευσης. Η συνέχεια είναι μία, είναι απλή, αλλά είναι και κυνική, ότι σκοπίμως αφήσατε τις ΔΕΥΑ υπερχρεωμένες, υποστελεχωμένες, απαξιωμένες, γιατί πιστεύετε ότι τα μεγάλα συμφέροντα μπορούν να υποκαταστήσουν τον ρόλο της συντεταγμένης και οργανωμένης πολιτείας απέναντι στο Σύνταγμα, απέναντι στην υφιστάμενη ευρωπαϊκή οδηγία και απέναντι στην κοινή λογική που λέει ότι το νερό ήταν, είναι και θα παραμείνει δημόσιο αγαθό και όχι εμπόρευμα.

Πριν φύγετε λοιπόν για μόνιμες διακοπές από τη διακυβέρνηση του τόπου, επιχειρείτε να ξεπουλήσει τη δημόσια περιουσία, να συνεχίσετε τα δωράκια στους φίλους σας και να στείλετε, μετά από την απομάκρυνση από το δημόσιο ταμείο, το λογαριασμό στους Έλληνες πολίτες, ακριβώς όπως κάνατε το 2009 όταν χρεοκοπήσατε τη χώρα. Κι αυτό εμείς δεν πρόκειται να το επιτρέψουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε και κλείνω.

Αυτές, λοιπόν, αποδεικνύονται ότι είναι οι δικές σας προτεραιότητες. Οι δικές μας προτεραιότητες ήταν και εξακολουθούν να παραμένουν η θωράκιση του δημόσιου συμφέροντος, η θωράκιση της θεσμικής πολιτείας και των δημόσιων αγαθών, η κοινωνική δικαιοσύνη. Γιατί για το ΠΑΣΟΚ, όπως και για κάθε προοδευτικό πολίτη, κάθε φορά που η Νέα Δημοκρατία νομοθετεί την αδικία και την ανισότητα, η προγραμματική αντιπρόταση και ο κοινοβουλευτικός έλεγχος για ένα σύγχρονο κράτος δικαίου για εμάς γίνονται καθήκον.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε τον λόγο στην κ. Αποστολάκη -η οποία μπορεί να έρχεται προς το Βήμα- γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα δύο μαθήτριες και μαθητές και πέντε συνοδοί εκπαιδευτικοί από το 7ο Γυμνάσιο Λαμίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, ο Βουλευτής κ. Θεοχάρης (Χάρης) Θεοχάρης ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Η Βουλή ενέκρινε τη ζητηθείσα άδεια.

Ορίστε, κυρία Αποστολάκη, έχετε τον λόγο.

**ΕΛΕΝΗ - ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, η Κυβέρνηση μετά από μακρά και ασύγγνωστη αποχή από οποιαδήποτε παρέμβαση απέναντι στις καταχρηστικές προμήθειες των τραπεζών και το χάσμα των επιτοκίων τους, στα οποία και στηρίχτηκε η εντυπωσιακή κερδοφορία τους, σύρεται σήμερα μετά την επίμονη, τεκμηριωμένη και μαχητική στάση του ΠΑΣΟΚ στη γνωστή τροπολογία.

Οι ρυθμίσεις είναι καθυστερημένες, αλλά πρωτίστως είναι ανεπαρκείς. Αφήνουν ανέγγιχτες πλήθος καταχρηστικών ενεργειών των τραπεζών, για τις οποίες το ΠΑΣΟΚ με την ίδια μαχητικότητα και υπευθυνότητα θα επανέλθει υπερασπιζόμενο την ορθή λειτουργία της τραπεζικής πίστης και τις ανάγκες των πολλών.

Κυρίες και κύριοι συνάδελφοι, έχουν περάσει είκοσι δύο μήνες από το τραγικό δυστύχημα των Τεμπών, από το έγκλημα των Τεμπών, και μέχρι σήμερα η Κυβέρνηση κάνει τα πάντα για να συγκαλύψει τις πραγματικές αιτίες και τους υπεύθυνους που με τις πράξεις ή τις παραλείψεις τους οδήγησαν στην τραγωδία. Σε κάθε ευνομούμενο κράτος θα περίμενε κανείς ότι μετά από μια τέτοιας έκτασης τραγωδία, η Κυβέρνηση θα έπαιρνε όλα τα απαιτούμενα μέτρα για την αποκατάσταση της ασφάλειας των σιδηροδρόμων για να μην θρηνήσουμε ποτέ ξανά άλλο θύμα.

Στην Ελλάδα όμως του επιτελικού κράτους του κ. Μητσοτάκη μέχρι και σήμερα καθημερινά πληροφορούμαστε περιστατικά, που παραλίγο και εντελώς κατά τύχη δεν οδηγούν σε νέα τραγωδία. Η Κυβέρνηση δεν έχει προχωρήσει στην παραμικρή ενέργεια για την αποκατάσταση της ασφάλειας των σιδηροδρόμων και ενάμιση χρόνο τα τρένα διασχίζουν δεκάδες χιλιόμετρα πάνω σε ράγες βαριά τραυματισμένες από την κακοκαιρία Daniel που δεν έχουν αποκατασταθεί.

Ο πραγματικός τίτλος λοιπόν για το σημερινό νομοσχέδιο θα μπορούσε να είναι «ώδινεν όρος και έτεκεν μυν», μια φαρσοκωμωδία, με στοιχεία ιλαρότητας, αν βέβαια δεν υπήρχαν πενήντα επτά νεκροί. Η κυβερνητική αναλγησία ονομάζει ανερυθρίαστα «αναδιάρθρωση του σιδηροδρομικού τομέα» ένα νομοσχέδιο, το οποίο εξαντλείται στην απορρόφηση μιας θυγατρικής από τη μητρική, στη μεταφορά στον ΟΣΕ γηρασμένου και εν πολλοίς απαξιωμένου τροχαίου υλικού από τη ΓΑΙΑΟΣΕ και τη μικρής κλίμακας ενίσχυση των οργανικών θέσεων της ΡΑΣ.

Αυτό συνιστά ύβρι στη μνήμη πενήντα επτά αδικοχαμένων συνανθρώπων μας και ενισχύει την εδραιωμένη πεποίθηση στην κοινωνία μας για την ενορχηστρωμένη συγκάλυψη της τραγωδίας από μια Κυβέρνηση που επιμένει στο προκλητικό αφήγημα του ανθρώπινου λάθους και των σημειακών σφαλμάτων και εισηγείται σήμερα ανεύθυνα το παρόν νομοσχέδιο.

Οι πυλώνες του σιδηροδρομικού συστήματος, με τους οποίους δεν ασχολείται βεβαίως το νομοσχέδιο, είναι κατ’ αρχάς η «HELLENIC TRAIN». Να θυμίσω τον σκανδαλώδη χαρακτηρισμό του συνόλου του δικτύου της χώρας ως άγονες γραμμές, ώστε να δικαιολογηθεί η επιχορήγηση 750 εκατομμυρίων για δεκαπέντε χρόνια, την προκλητική ανοχή στην αθέτηση πραγματοποίησης επενδύσεων και τη θέση σε κυκλοφορία σύγχρονου τροχαίου υλικού -κοιτάνε τα τηλέφωνά τους γιατί είναι πολύ ενοχλητικό να το ακούν αυτό-, την πώληση έναντι ευτελούς τιμήματος των υποδομών συντήρησης τροχαίου υλικού από το Δημόσιο στη «HELLENIC TRAIN», την ανοχή της μη καταβολής οφειλόμενων τελών χρήσης υποδομής προς τον ΟΣΕ.

Δεν ασχολείται, επίσης, το νομοσχέδιο με τη συντήρηση του τροχαίου υλικού ιδιοκτησίας ΟΣΕ και χρήσης «HELLENIC TRAIN», η οποία γίνεται άναρχα, χωρίς προγραμματισμό και με ελλιπή τήρηση των οφειλόμενων πρωτοκόλλων και δεν ασχολείται με τη συντήρηση της σιδηροδρομικής υποδομής και τη χρηματοδότησή της. Απουσιάζει παντελώς η οργανωμένη προληπτική και επεμβατική συντήρηση της υποδομής που είναι απαραίτητη για να αποφεύγονται τραγωδίες.

Πριν δύο χρόνια, η ίδια Κυβέρνηση ψήφιζε έναν νόμο και ο τότε Υπουργός, ο κ. Καραμανλής, έλεγε ότι αυτή η μεγάλη μεταρρύθμιση, με την οποία γινόταν ακριβώς το αντίθετο από αυτό που ψηφίζουμε σήμερα, θα συμπτύξει σε πολύ μεγάλο βαθμό τα σιδηροδρομικά έργα και είναι μεταρρύθμιση.

Ο σημερινός Υπουργός, δύο χρόνια μετά, λέει ακριβώς το αντίθετο. Λέει ότι τα έργα πρέπει να είναι ενιαία, αφού παρουσιάζονται από τη χώρα ως ενιαία. Αλλά είναι προφανές ότι δεν γίνεται να έχουμε μεταρρύθμιση το ’22 και μεταρρύθμιση και το ’24, δηλαδή ο διαχωρισμός μεταρρύθμιση, η απορρόφηση της μιας εταιρείας από την άλλη μεταρρύθμιση κι αυτό. Αυτό είναι το επιτελικό κράτος της Κυβέρνησης Μητσοτάκη, των Τεμπών, των υποκλοπών, της αδιαφάνειας, της μηδενικής λογοδοσίας.

Και βέβαια σχετικά με τον φορέα διερεύνησης αεροπορικών και σιδηροδρομικών ατυχημάτων, τον οποίο ψηφίσατε τον Ιανουάριο του ’23, έναν μήνα μετά συμβαίνει η τραγωδία, τι θα περίμενε κανείς; Η Κυβέρνηση αμέσως μετά τα Τέμπη να προχωρήσει στο διορισμό του διοικητικού συμβουλίου, ούτως ώστε ο φορέας να προχωρήσει στην έρευνα και την κατάθεση του πορίσματος. Αυτό όμως έγινε έξι μήνες μετά. Εν τω μεταξύ, είχε βρεθεί χρόνος για το μπάζωμα στα Τέμπη, για την αλλοίωση στο χώρο του δυστυχήματος από τις πρώτες ώρες, αλλά όχι για τη συγκρότηση του φορέα.

Και είναι λυπηρό για το ελληνικό κράτος τον 21ο αιώνα να έχει σήμερα πληροφορίες από την επιτροπή διερεύνησης ανεξάρτητων πραγματογνωμόνων που διόρισαν οι οικογένειες των θυμάτων και όχι από τον επίσημο κρατικό φορέα, ο οποίος δύο χρόνια μετά δεν έχει καταθέσει πόρισμα και ξεκίνησε στις 15 Απριλίου του ’24, έναν χρόνο μετά το ατύχημα.

Εν τω μεταξύ, η διαχειριστική αβελτηρία και το κενό διοίκησης στον ΟΣΕ συνεχίζονται. Μετά τα Τέμπη, έχουμε προσωρινό διευθύνοντα σύμβουλο με απαράδεκτη -απαράδεκτη!- συμπεριφορά και λειτουργία Κυβερνητικού Εκπροσώπου. Προσωρινός και ο παραιτηθείς τέως πρόεδρος, μεταβατικός ο νεοδιορισθείς προ ολίγων ημερών και με το άρθρο 11 παράγραφος 2 παύουν οι διαδικασίες αναζήτησης προέδρου μέσω προκήρυξης θέσεων κι ενώ έχουμε πληθώρα δημοσιευμάτων που προαναγγέλλουν αδιαφανή πρόσληψη της Reform Consultant έναντι υπέρογκου τιμήματος και με σημαντικές υπερεξουσίες.

Κύριοι συνάδελφοι, με βάση την έκθεση της EUROSTAT για το ’23 , η χώρα είναι μακράν εκείνη η χώρα με τον μεγαλύτερο αριθμό θυμάτων στην Ευρωπαϊκή Ένωση των είκοσι επτά από σιδηροδρομικά ατυχήματα.

Για τη γενιά των Τεμπών, που δεν είναι μόνο οι νέοι που υπέστησαν το σοκ από τον άδικο θάνατο των συνομηλίκων τους που χρησιμοποίησαν το πιο φτηνό, το πιο προσιτό γι’ αυτούς μέσο μεταφοράς, αλλά είναι ευρύτερα οι γενιές που έχουν υποστεί μια μεγάλη ματαίωση από ένα πολιτικό σύστημα και την αδυναμία ή την επιλογή να μην συντηρεί στη χώρα έστω μια αξιοπρεπή γραμμή τρένων.

Από τη μη απόδοση δικαιοσύνης, από την επισφάλεια που τους αφορά, είτε για την εργασία τους είτε για τη στέγη τους, η συζήτηση για τον σιδηρόδρομο γι’ αυτή τη γενιά δεν αφορά μόνο ένα τραγικό και αδικαίωτο συμβάν, αλλά πολλά περισσότερα.

Βαρύνεστε με τεράστιες πολιτικές ευθύνες για το έγκλημα των Τεμπών και δύο χρόνια δεν έχετε προχωρήσει σε καμμία οφειλόμενη ενέργεια για την ανάταξη του σιδηροδρόμου και την αποκατάσταση της ασφαλούς λειτουργίας του.

Επομένως, η καταψήφιση του νομοσχεδίου για το ΠΑΣΟΚ δεν είναι ένα απλό «όχι» σε έναν άνευρο νομοσχέδιο, αλλά είναι ένα ηχηρό και οφειλόμενο ηθικό και πολιτικό «όχι» στην προσπάθεια αποπροσανατολισμού της κοινωνίας για τις τεράστιες κυβερνητικές ευθύνες σας στο έγκλημα των Τεμπών και για το «ναυάγιο» του ελληνικού σιδηροδρόμου.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Ανδρέας Πουλάς από το ΠΑΣΟΚ.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε σήμερα το νομοσχέδιο με τίτλο: «Αναδιάρθρωση του σιδηροδρομικού τομέα και ενίσχυση ρυθμιστικών φορέων μεταφορών». Στο άκουσμα λοιπόν αυτού του τίτλου θα πίστευε κανείς ότι η Κυβέρνηση επιτέλους αποφάσισε να βελτιώσει τα κακώς κείμενα του σιδηροδρομικού τομέα προς όφελος της ασφάλειας και των πολιτών.

Μετά τη μεγαλύτερη σιδηροδρομική τραγωδία, των Τεμπών, στην ιστορία της Ελλάδας πρωταρχικός στόχος της Κυβέρνησής σας θα έπρεπε να είναι η διασφάλιση ότι ποτέ δεν θα συμβεί κάτι παρόμοιο, αλλά ούτε και κανένα άλλο δυστύχημα στους σιδηροδρόμους μας.

Για όλα αυτά που συνέβησαν, εμείς στο ΠΑΣΟΚ, με υπευθυνότητα και με πλήρη συναίσθηση του μεγέθους της τραγωδίας, εξ αρχής ζητήσαμε λογοδοσία, διαφάνεια και ανάληψη της ευθύνης από όλους τους υπεύθυνους. Αυτό όμως που λάβαμε από την Κυβέρνηση ήταν προσπάθειες συγκάλυψης και απόδοσης των ευθυνών αποκλειστικά και μόνο στο ανθρώπινο λάθος, με τα γνωστά σε όλους γεγονότα υπονόμευσης και της ίδιας της δημοκρατίας, αλλά και της απαξίωσης των θεσμών, τα οποία αφήνουμε στην κρίση του ελληνικού λαού.

Τώρα έρχεστε με ένα νομοσχέδιο, που δυστυχώς για άλλη μια φορά δεν ανταποκρίνεται στις ανάγκες και τις απαιτήσεις της εποχής. Αποτελείται από αποσπασματικές ρυθμίσεις, που σε καμμία περίπτωση δεν διασφαλίζουν την ασφάλεια των μεταφορών και των πολιτών.

Φέρνετε προσθήκες και παρατάσεις που σχετίζονται με μισθώσεις, συμβάσεις προσωπικού και προθεσμίες, χωρίς διαφάνεια, σαφή στρατηγική ή μακροχρόνιο σχεδιασμό. Δυστυχώς όσο και να προσπαθείτε να ωραιοποιήσετε την κατάσταση, η πραγματικότητα είναι ότι στα χρόνια που κυβερνάτε αυτή τη χώρα ο σιδηρόδρομος και γενικά ο τομέας των μεταφορών έχει απαξιωθεί στη συνείδηση των πολιτών.

Εμείς πιστεύουμε ότι απαιτείται η κατάρτιση ενός ολοκληρωμένου σχεδίου, το οποίο θα αποτυπώνει βέβαια την υπάρχουσα κατάσταση, αλλά και θα καταλήγει σε μια συγκεκριμένη πρόταση για ένα νέο μοντέλο στον τομέα του σιδηροδρόμου στη χώρα μας.

Επίσης, κύριοι της Κυβέρνησης, φέρνετε την τροπολογία για τις χρεώσεις των τραπεζών. Υπό την πίεση του ΠΑΣΟΚ προχωράτε με δειλά βήματα για την αντιμετώπιση της τραπεζικής εκμετάλλευσης καταναλωτών και επιχειρήσεων, παρουσιάζοντας μια πρωτοβουλία κατώτερη των προσδοκιών.

Εμείς προτείναμε την κατάργηση δέκα καταχρηστικών χρεώσεων, όμως εσείς αποδεχθήκατε μόνο μία, σχετική με πληρωμές σε επιχειρήσεις κοινής ωφέλειας και οργανισμούς. Παραμένουν απαράδεκτες πρακτικές, όπως χρεώσεις για αντίγραφα συμβάσεων, επανεκδόσεις καρτών ή αιτήσεις δανείων.

Επιπλέον, η τροπολογία που εμείς καταθέσαμε αναδεικνύει την ανάγκη διαφάνειας στις χρεώσεις για τη διακύμανση των επιτοκίων, προστατεύοντας τους δανειολήπτες από τις αυθαιρεσίες. Εσείς όμως απορρίπτετε τη δίκαιη απαίτηση για μείωση επιτοκίων όταν μειώνονται τα διατραπεζικά επιτόκια.

Παράλληλα, αρνείστε να προωθήσετε κοινωνικό φορέα για την προστασία της κύριας κατοικίας, επιλέγοντας να ενισχύσετε την κερδοσκοπία των τραπεζών. Για να χρυσώσετε το χάπι, λέτε ότι «θα δώσετε 100 εκατομμύρια ευρώ για την ανακατασκευή σχολείων» και αυτό το ονομάζετε «εθελοντική προσφορά των συστημικών τραπεζών» ή εταιρική αστική ευθύνη την οποία έχουν. Επαφίεστε δηλαδή στον εθελοντισμό των τραπεζών, που κερδοσκοπούν ανεξέλεγκτα.

Όσον αφορά την απαλλαγή από τη συμμετοχή στη φαρμακευτική δαπάνη και το επίδομα ιδιαίτερων συνθηκών εργασίας, είναι μεν κάποιες παρεμβάσεις οι οποίες έχουν ένα θετικό πρόσημο, πρόκειται όμως για μέτρα που ανακοινώθηκαν αιφνιδιαστικά χωρίς να έχουν προβλεφθεί στον προϋπολογισμό. Και αυτό αποδεικνύεται από το γεγονός ότι τη μία μέρα ο Πρωθυπουργός ανακοίνωσε εδώ από αυτό το Βήμα ότι το συγκεκριμένο επίδομα θα δοθεί από το 2026 και την αμέσως επόμενη ημέρα ο Υπουργός Οικονομικών ανακοίνωσε ότι θα δοθεί από το δεύτερο εξάμηνο του 2025.

Επίσης, όσον αφορά τη συμμετοχή στη φαρμακευτική δαπάνη, τον μηδενισμό, οι συνταξιούχοι αγρότες συμπεριλαμβάνονται σε αυτή την απαλλαγή για τη φαρμακευτική δαπάνη;

Τα επιδόματα αυτά θα επιβαρύνουν τον προϋπολογισμό με περίπου 138,5 εκατομμύρια για το 2025 και 252 εκατομμύρια ετησίως από το 2026 και μετά. Όταν το ΠΑΣΟΚ προτείνει αντίστοιχα μέτρα, η Κυβέρνηση επικαλείται τα ανώτατα όρια των δαπανών. Πώς σκοπεύει τώρα να καλύψει αυτή την υπέρβαση; Δεν είναι αυτό ένα απόλυτο παράδειγμα δημοσιονομικού λαϊκισμού;

Εμείς το έχουμε προτείνει πολλές φορές και το ξαναλέμε. Για τους φτωχότερους και τους πιο ευάλωτους συνταξιούχους, που είναι περίπου τριακόσιες ογδόντα χιλιάδες, θα πρέπει να δοθεί ένα νέο ΕΚΑΣ, που θα κυμαίνεται από 70 έως 150 ευρώ. Το κόστος είναι περίπου 540 εκατομμύρια ευρώ.

Δίνετε για άλλη μια φορά παράταση του χρόνου παραμονής των ιατρών κλάδου ΕΣΥ που συμπληρώνουν το εξηκοστό έβδομο έτος της ηλικίας τους για όλες τις ειδικότητες και μάλιστα μέχρι 31 Δεκεμβρίου του 2027.

Με παρατάσεις επί παρατάσεων δεν βοηθάτε το σύστημα να ορθοποδήσει. Το σύστημα χρειάζεται νέους γιατρούς, επιμελητές Β΄ και Α΄, που να εργάζονται σε ανθρώπινες συνθήκες, με την υποστήριξη του κατάλληλου νοσηλευτικού και παραϊατρικού προσωπικού, για να βελτιωθούν οι συνθήκες νοσηλείας των ασθενών στα νοσοκομεία μας.

Δεν μπορώ να είμαι σύμφωνος με αυτή τη ρύθμιση αυτή τη στιγμή που σας προτάθηκε, οι εν λόγω γιατροί να μην κρατήσουν τις διευθυντικές θέσεις που τυχόν κατέχουν, αλλά να παραχωρήσουν σε νεότερους συναδέλφους, για να μπορούν οι νέοι γιατροί να εξελίσσονται στην εργασία τους. Με τον τρόπο που νομοθετείτε οι νέοι γιατροί θα φύγουν από τη χώρα, γιατί ούτε μισθολογική, αλλά ούτε και εργασιακή εξέλιξη θα έχουν.

Στο σημείο αυτό θα ήθελα να αναφερθώ στην τροπολογία που καταθέσαμε για τους εποχικούς πυροσβέστες, που πριν πενήντα μέρες περίπου τους αφήσατε στην ανεργία μετά από έξι χρόνια υπερπολύτιμης προσφοράς τους στον τομέα της Πολιτικής Προστασίας της χώρας.

Εμείς στο ΠΑΣΟΚ αντιλαμβανόμαστε την ανάγκη να συνεχίσουν όλοι ανεξαιρέτως οι εποχικοί πυροσβέστες να εργάζονται σε έναν τομέα στον οποίο έχουν τεράστια εμπειρία, αλλά και όρεξη να υπηρετήσουν. Προτείνουμε την επαναπρόσληψή τους και την παράταση του χρόνου απασχόλησής τους από έξι μήνες σε δέκα μήνες ετησίως.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ ένα λεπτό.

Η πρότασή μας αυτή δικαιολογείται από το γεγονός ότι παγκοσμίως αλλά και στη χώρα μας η αλλαγή του κλίματος έχει επιδεινώσει την κατάσταση. Η έναρξη των πυρκαγιών γίνεται πολύ νωρίτερα και τελειώνει αργότερα μέσα στον χρόνο και, με άλλα λόγια, επιμηκύνεται η αντιπυρική περίοδος. Επιπλέον, μόλις τελειώσουν οι πυρκαγιές, ξεκινούν τα πλημμυρικά φαινόμενα.

Προτείνουμε λοιπόν να δοθεί η δυνατότητα επαναπρόσληψης τόσο για το 2025 όσο και για τις επόμενες δέκα συμβατικές περιόδους, δηλαδή μέχρι το 2035, των ήδη υπηρετησάντων εποχικών πυροσβεστών. Να γίνει η επαναπρόσληψή τους! Και περιμένουμε μια απάντηση από την Κυβέρνηση.

Η προτεινόμενη διάταξη δεν προσκρούει στο Σύνταγμα, αφού το Συμβούλιο της Επικρατείας με τις αποφάσεις του έκρινε ότι οι ανάλογες προτεινόμενες διατάξεις των σχετικών προεδρικών διαταγμάτων δεν προσκρούουν στο άρθρο 103 παράγραφος 8 του Συντάγματος, διότι δεν αποσκοπούσαν ευθέως ή εμμέσως στη μετατροπή των συμβάσεων ορισμένου χρόνου σε συμβάσεις οιονεί αορίστου χρόνου.

Για τους ανωτέρω λόγους λοιπόν σας καλούμε να κάνετε δεκτή την τροπολογία και να επαναπροσλάβετε τους εποχικούς πυροσβέστες, αφ’ ενός δίνοντας ένα τέλος στην εργασιακή αβεβαιότητα που βιώνουν και, αφ’ ετέρου, αξιοποιώντας την εμπειρία και τη γνώση τους στο πεδίο των πυρκαγιών στα επόμενα πολύ δύσκολα, όπως προβλέπεται, χρόνια.

Σας ευχαριστώ πολύ.

Καλά Χριστούγεννα σε όλους.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Μιχαηλίδης από το ΠΑΣΟΚ. Θα ακολουθήσει ο κ. Μάντζος και ο Υπουργός κ. Σταϊκούρας.

Ελάτε, κύριε Μιχαηλίδη.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, είναι πραγματικά -μπορώ να πω- για συγχαρητήρια η Κυβέρνηση που πάλι μας αιφνιδίασε με τέτοιου όγκου και έκτασης τροπολογίες και ιδιαίτερα άσχετες με το νομοσχέδιο που κουβεντιάζουμε; Δεν ξέρω. Μια από τις πολλές διατάξεις που φέρνετε στις τροπολογίες, κύριε Υπουργέ, αφορά στην κατάργηση αρμοδιοτήτων της Επιτροπής Σχεδιασμού και Ανάπτυξης Λιμένων, την ΕΣΑΛ, με το αιτιολογικό ότι οι εν λόγω αρμοδιότητες ουδέποτε ασκήθηκαν από την εν λόγω επιτροπή. Παράλληλα δε ορίζεται το ΤΑΙΠΕΔ ως αρχή σχεδιασμού σχετικά με τη χωροθέτηση των τουριστικών λιμένων.

Το ζήτημα που έπρεπε να απασχολεί είναι η ενίσχυση της επιτροπής, όχι η υποβάθμισή της και η περαιτέρω ενίσχυση του εισπρακτικής σκοπιμότητας του ΤΑΙΠΕΔ, το οποίο, θυμίζω ότι σύμφωνα με τις διατάξεις του ν.5131/2024 σε πέντε μέρες θα απορροφηθεί και θα συγχωνευθεί με το Υπερταμείο στο οποίο και μεταφέρονται όλα τα περιουσιακά του στοιχεία και δικαιώματα. Εμφανείς οι επιδιώξεις σας για περαιτέρω εμπλοκή του Ταμείου στα έργα και τις παραχωρήσεις των τουριστικών λιμένων. Ορίζεται ουσιαστικά το Υπερταμείο ως αρχή σχεδιασμού για τους Λιμένες Αθηνιού και Θηρών που έως τώρα ανήκουν στην αρμοδιότητα του Λιμενικού Ταμείου Θήρας, αλλά και για τους τουριστικούς λιμένες και υποδομές που θα αναπτυχθούν στη συνέχεια στο νησί χωρίς οποιαδήποτε διαβούλευση με τους τοπικούς φορείς, μέσα σε ένα βράδυ κυριολεκτικά. Αυτό είναι κράτος δικαίου! Μάλιστα.

Προ δεκαπέντε ημερών αναρωτιόμασταν εδώ από το Βήμα της Βουλής σε ποιο σχεδιασμό στηρίχθηκε η αυθαίρετη επιβολή τέλους κρουαζιέρας των 20 ευρώ στα λιμάνια της Σαντορίνης και της Μυκόνου. Και λέγαμε γιατί όχι στη Ρόδο και στην Κέρκυρα. Δεν το φέρατε στο φορολογικό νομοσχέδιο που κουβεντιάστηκε αυτή η διαδικασία της αύξησης του τουριστικού τέλους. Φέρνετε τώρα σε άλλο νομοσχέδιο ότι το ΤΑΙΠΕΔ παίρνει όλες αυτές τις υποδομές, τις συγχωνεύει και στο Υπερταμείο για να πάνε τώρα -ποιος ξέρει πού- σε ποια χέρια αυτές οι σοβαρές λιμενικές υποδομές.

Πάμε στο σημερινό νομοσχέδιο. Δύο χρόνια μετά το τραγικό δυστύχημα των Τεμπών η Κυβέρνηση φέρνει νομοσχέδιο που συγχωνεύει ξανά την ΕΡΓΟΣΕ με τον ΟΣΕ. Στο εν λόγω νομοσχέδιο έχετε εντάξει κάποιες ήσσονος σημασίας διατάξεις με τις οποίες χαρακτηρίζεται η ενίσχυση της ανεξαρτησίας του Εθνικού Οργανισμού Διερεύνησης Αεροπορικών και Ναυτικών Ατυχημάτων και Ασφάλειας των Μεταφορών. Η βαρύγδουπη αυτή έκφραση στο άρθρο 21 περιλαμβάνει μόνο μια αλλαγή: ότι η ετήσια έκθεση πεπραγμένων που υποβάλλει ο ΕΟΔΑΣΑΑΜ στον Υπουργό Μεταφορών διαβιβάζεται και στον Πρόεδρο της Βουλής. Μέχρι σήμερα ήταν μόνο η Βουλή και κάποιες προσλήψεις που γίνονται. Όλα τα υπόλοιπα στο νομοσχέδιο για τους σιδηροδρόμους και τον οργανισμό διερεύνησης ατυχημάτων είναι δευτερεύουσας κατά την άποψή μου σημασίας.

Προσωπικά μετά από τα τραγικά γεγονότα και όλη αυτή την απαράδεκτη και κατά την άποψή μου ποινικά ελέγξιμη διαχείριση διερεύνησης του ατυχήματος, έχοντας περάσει σχεδόν δύο χρόνια από εκείνη την αποφράδα ημέρα με τόσες εγκληματικές παραλείψεις, κενά και αλληλοεπικαλύψεις αρμοδιοτήτων, περίμενα ένα νομοσχέδιο ριζικών αλλαγών με διατάξεις πρόληψης, ώστε να μη γίνει ποτέ ξανά τέτοιο τραγικό περιστατικό, αλλά και διατάξεις αντιμετώπισης και καταστολής ώστε να μην ξεφύγει κανείς τον καταλογισμό ευθυνών.

Κυρίες και κύριοι συνάδελφοι, κατά τραγική ειρωνεία λίγες μόνο ημέρες μετά την ψήφιση σε αυτή την Αίθουσα του νόμου 5014/2023, που συνέστησε το θεσμικό πλαίσιο για τη διερεύνηση των αεροπορικών και σιδηροδρομικών ατυχημάτων, συνέβη το τραγικό αυτό ατύχημα-δυστύχημα-έγκλημα των Τεμπών. Πενήντα επτά, στην πλειοψηφία τους, νέοι άνθρωποι βρήκαν τραγικό θάνατο. Οι οικογένειές τους για πάντα στον πόνο. Δεκάδες άλλοι τραυματίστηκαν και στο σώμα και στην ψυχή.

Το κράτος αποδείχτηκε για ακόμα μια φορά ανεπαρκές και κατ’ αυτή την έννοια επικίνδυνο για την ασφάλεια των πολιτών. Ιδιαίτερα ανεπαρκής και επιλήψιμη κρίθηκε και παραμένει η Κυβέρνηση η οποία δεν πρόλαβε το έγκλημα των Τεμπών, ενώ σήμερα μετά από δύο χρόνια αδυνατεί ακόμη να αποδώσει δικαιοσύνη επιτείνοντας την απογοήτευση των Ελλήνων και την ανυποληψία που αισθάνονται για την ικανότητα της Κυβέρνησης να παρέχει ασφάλεια. Η ασφάλεια κατατάσσεται σήμερα τελευταία στον κατάλογο στις εντυπώσεις του ελληνικού λαού.

Κυρίες και κύριοι συνάδελφοι, δύο ολόκληρα χρόνια η Κυβέρνηση δεν μπορεί να πει ακόμα στις οικογένειες των αδικοχαμένων και στον ελληνικό λαό ποια ήταν η αιτία, ποιοι ευθύνονται για τη φοβερή αυτή σύγκρουση. Το πρόσφατο θεσμικό πλαίσιο που θεσπίστηκε με ευθύνη της Κυβέρνησης για τη διερεύνηση των αεροπορικών και σιδηροδρομικών ατυχημάτων και την ασφάλεια των μεταφορών αποδείχθηκε απόλυτα ανεπαρκές και προβληματικό.

Πριν εκφράσω στο Σώμα την άποψή μου για ό,τι δεινά έχει προκαλέσει η διαχείριση του θέματος θα αναφέρω μόνο τούτο. Τα ατυχήματα στα οποία επιβάλλεται ο εντοπισμός των αιτιών, το πώς δηλαδή συνέβη ένα ατύχημα, είναι και για την ξηρά και για τη θάλασσα και για τον αέρα.

Το πρώτο ερώτημα, λοιπόν, που εγείρεται, κύριε Υπουργέ, είναι για ποιο λόγο δεν έχει θεσπιστεί ένας και μοναδικός ανεξάρτητος φορέας για τη διερεύνηση των ατυχημάτων, αλλά υπάρχει άλλη ομάδα για τα αεροπορικά, άλλη για τα σιδηροδρομικά που ελέγχεται από τον Υπουργό Μεταφορών και άλλη για τα ναυτικά ατυχήματα στη θάλασσα που ελέγχεται από την επιτροπή από τον Υπουργό Ναυτιλίας.

Δεύτερο. Όποιος μελετήσει καλά το θεσμικό πλέγμα της διερεύνησης των αιτιών που προκάλεσαν ένα μείζον ατύχημα θα διαπιστώσει ότι άλλη είναι η διαδικασία για τη διερεύνηση στα αεροπορικά, άλλη για τα σιδηροδρομικά και άλλη για τα ναυτικά ατυχήματα. Δεν υπάρχει καμμία δικαιολογία γι’ αυτόν τον κατακερματισμό.

Έχοντας, λοιπόν, ασχοληθεί, κύριε Υπουργέ, πολλά χρόνια με τη διερεύνηση ναυτικών και αεροπορικών ατυχημάτων, από την πρώτη μέρα της βουλευτικής μου θητείας, ζητώ από αυτό το Βήμα να απαντηθεί το ερώτημα για ποιο λόγο αμέσως μετά το ατύχημα στα Τέμπη δεν ενεργοποιήθηκε και δεν ανέλαβε ευθύνες η ομάδα διερεύνησης του σιδηροδρομικού ατυχήματος. Στην πολύχρονη επαγγελματική μου διαδρομή στη ναυτιλία και την αεροπορία δεν έχει πέσει ποτέ στην αντίληψή μου για ένα τόσο σοβαρό και πολύνεκρο ατύχημα να μην έχει ενεργοποιηθεί άμεσα η ομάδα διερεύνησης, πριν από όλες ή σύγχρονα με τις άλλες δυνάμεις που προστρέχουν να βοηθήσουν την όλη διαδικασία.

Στο άρθρο 18 του ισχύοντος νόμου αναφέρεται καθαρά «η διερεύνηση που διεξάγεται από τον ΕΟΔΑΣΑΑΜ έχει προτεραιότητα όλων των άλλων ειδικών και τεχνικών ερευνών». Στο άρθρο 19 με τίτλο: «καθεστώς των διερευνητών ασφάλειας» δίνονται όλες οι εξουσίες σε αυτή την επιτροπή, ανακριτικές, δικαίωμα να δεσμεύεται η περιοχή ώστε να μην μπορεί να πλησιάσει κανείς, να μην απομακρύνονται τα συντρίμμια.

**ΠΡΟΕΔΡΕΥΩΝ (Γεώργιος Λαμπρούλης):** Να ολοκληρώνετε, κύριε Μιχαηλίδη.

**ΣΤΑΥΡΟΣ ΜΙΧΑΗΛΙΔΗΣ:** Τελειώνω.

Εξασφαλίζεται η καταγραφή των τεκμηρίων. Δεσμεύονται καταγραφικά φωνής, ήχου, εικόνας, τα πάντα. Ακόμη και ο Πρόεδρος της Επιτροπής μπορεί να μεταφέρει την ιδιότητα του ανακριτικού υπαλλήλου και στα άλλα μέλη της επιτροπής. Κανένας δεν μπορεί να τους πει «μην κάνεις τούτο» ή «κάνε το άλλο». Ρωτούμε, λοιπόν, για ποιο λόγο ούτε σε μια μέρα, ούτε σε μια εβδομάδα, ούτε σε ένα μήνα, ούτε σε έναν χρόνο, δεν συνεστήθη αυτή η επιτροπή.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Μιχαηλίδη.

**ΣΤΑΥΡΟΣ ΜΙΧΑΗΛΙΔΗΣ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τελειώνετε, αλλά φτάσαμε τα δέκα λεπτά. Υπάρχουν πολλοί συνάδελφοι ακόμα.

**ΣΤΑΥΡΟΣ ΜΙΧΑΗΛΙΔΗΣ:** Δεν χρειάζεται να πω περισσότερα.

Πάντως, αυτό που θέλω να πω είναι ότι ο ελληνικός λαός και όλοι μας αισθανόμαστε μεγάλα κενά γι’ αυτή τη διαχείριση του πολύνεκρου δυστυχήματος και πρέπει να πραγματικά να μας απασχολήσει πολύ σοβαρά τι θα γίνει στο μέλλον.

Καλά Χριστούγεννα, καλή και ευλογημένη χρονιά.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος του ΠΑΣΟΚ ο κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είναι κατά πώς φαίνεται κοινοβουλευτικό έθιμο το τελευταίο σχέδιο νόμου του έτους να κατακλύζεται από τροπολογίες και ρυθμίσεις της τελευταίας στιγμής. Αναγκαστικά, λοιπόν, το πρώτο τμήμα της ομιλίας μου και το μεγαλύτερο φοβάμαι, θα πρέπει να έχει τη μορφή περιοδολόγησης σε ένα πλήθος ετερόκλητων και μη συναφών μεταξύ τους διατάξεων.

Πρώτα απ’ όλα, για την τροπολογία για τις τράπεζες. Νομίζω ήταν και ένα παιχνίδι της τύχης και μια τραγική ειρωνεία στα υπουργικά έδρανα σε κάποια στιγμή να έχουμε τη συνολική εικονογραφία της σχέσης της Κυβέρνησης της Νέας Δημοκρατίας με τις τράπεζες, ο κ. Σταϊκούρας, ο κ. Χατζηδάκης, ο κ. Σκυλακάκης, προηγούμενη και νυν ηγεσία του Υπουργείου Οικονομικών. Ανάμεσα στα «μπινελίκια» του κ. Σταϊκούρα και στην αγχωμένη αντίδραση του κ. Χατζηδάκη σήμερα μεσολαβούν δύο χρόνια και φυσικά, δύο τροπολογίες του ΠΑΣΟΚ- Κινήματος Αλλαγής.

Βρισκόμαστε σήμερα σε ένα σημείο στο οποίο η Κυβέρνηση μετά από πάρα πολλή πίεση υπολογίζει πια, με τα μέτρα τα οποία αναγκάζεται να λάβει, το κόστος για τις τράπεζες από τα μέτρα της στα 150 εκατομμύρια ευρώ, την ώρα που το 2023 έχουμε 1,8 δισεκατομμύριο καθαρά έσοδα των τραπεζών από προμήθειες. Το 2024 αυτά τα καθαρά έσοδα θα ξεπεράσουν τα 2 δισεκατομμύρια. Άρα κοινώς οι τράπεζες θα επιστρέψουν την αύξηση μιας χρονιάς και αυτή ούτε καν ολόκληρη. Γιατί; Γιατί πολύ απλά οι ρυθμίσεις δεν καταλαμβάνουν εταιρείες, νομικά πρόσωπα, ούτε καν μια μικρή ομώνυμη εταιρεία, ενώ παραμένουν πάρα πολλές προμήθειες και χρεώσεις εν ισχύ.

Το ΠΑΣΟΚ - Κίνημα Αλλαγής, εμείς, προτείναμε με την τροπολογία μας την κατάργηση δέκα χρεώσεων που οι περισσότερες εξ αυτών έχουν κριθεί καταχρηστικές και παράνομες από τα ελληνικά δικαστήρια. Η Κυβέρνηση αποδέχτηκε μόλις μία από αυτές να φύγει, η χρέωση, η προμήθεια για την πληρωμή λογαριασμών επιχειρήσεων κοινής ωφέλειας και οργανισμών. Γιατί γίνεται ανεκτή από την Κυβέρνηση η χρέωση της έκδοσης ή επανέκδοσης καρτών; Γιατί να χρεώνουν οι τράπεζες στον καταναλωτή ενέργειες που σχετίζονται με συμβάσεις e-banking οι οποίες ουσιαστικά μειώνουν το λειτουργικό κόστος των τραπεζών; Γιατί να συνεχίσουν να παίρνουν προμήθεια από την έκδοση μιας βεβαίωσης ή για την αίτηση ρύθμισης μιας οφειλής ή για την έκδοση ενός δανείου; Γιατί να χρεώνουν με έξοδα ένα λογαριασμό καταθετικό στον οποίο το επιτόκιο για τον καταθέτη είναι σχεδόν μηδενικό;

Και μιλώντας για τα επιτόκια, σας καλούμε και από εδώ, που ο κοινοβουλευτικός λόγος, αν μη τι άλλο, έχει μεγαλύτερη βαρύτητα από τον δημόσιο και δη τον τηλεοπτικό λόγο, να πάψει επιτέλους η κυβερνητική επιχειρηματολογία για τον δήθεν διοικητικό καθορισμό των επιτοκίων τον οποίο έχουμε προτείνει εμείς με την τροπολογία μας. Την εφαρμογή δικαστικών αποφάσεων ζητούμε, την εφαρμογή του δικαίου όπως έχει ερμηνευτεί από το ανώτατο ακυρωτικό δικαστήριο της πολιτικής δικαιοσύνης, τον Άρειο Πάγο και να εισαχθούν κανόνες διαφάνειας στη διακύμανση του επιτοκίου που στα καταναλωτικά δάνεια επιβάλλεται και από κοινοτική ενωσιακή ευρωπαϊκή οδηγία.

Είναι πολύ σημαντική αυτή η ρύθμιση, όταν δηλαδή μειώνεται το ευρωπαϊκό επιτόκιο είτε της Ευρωπαϊκής Κεντρικής Τράπεζας είτε το Euribor να μειώνεται αντιστοίχως και το επιτόκιο στον εσωτερικό δανεισμό. Διότι πολύ απλά αφορά σε σημαντικό μέρος στεγαστικών δανείων με κυμαινόμενο επιτόκιο, όπως ήταν αυτή η απόφαση η 168/2024, σε τέτοιο δάνειο εξεδόθη, αλλά και πολύ μεγάλο μέρος καταναλωτικών και επιχειρηματικών δανείων όπου οι τράπεζες δεν δεσμεύονται σήμερα για τη μείωση των επιτοκίων όταν τα ευρωπαϊκά βάσει του επιτοκίου του κυμαινομένου μειώνονται.

Επίσης, αποδεικνύεται ότι για να πλήξετε ως κυβέρνηση το ΠΑΣΟΚ-Κίνημα Αλλαγής το προηγούμενο διάστημα λέγατε ανακρίβειες στον δημόσιο λόγο και κάνατε και δημοσιονομικές ακροβασίες. Γιατί σήμερα παίρνετε μόλις 100 εκατομμύρια ευρώ από τις τράπεζες κι αυτά ξέρετε τι να τα κάνετε, στον φορέα ακινήτων. Όταν εμείς σας προτείναμε την τροπολογία μας για την έκτακτη φορολόγηση να λάβετε 500 εκατομμύρια, τότε μας λέγατε «δεν θα τα πάρουμε, γιατί δεν ξέρουμε τι να τα κάνουμε και δεν έχουμε πού να τα πάμε». Τα 100 εκατομμύρια, το ένα πέμπτο, ξέρετε τι θα το κάνετε και τα 500 εκατομμύρια που μας έδινε το περιθώριο να δημιουργήσουμε υποδομές για τη διαχείριση του δημογραφικού και για την ανάπτυξη της χώρας, δεν ξέρατε τι να τα κάνετε.

Επίσης, χώρο δημοσιονομικό για τις δικές σας παροχές βρήκατε. Όταν εμείς προτείναμε συγκεκριμένα δομικά μέτρα, όπως τα βαρέα και ανθυγιεινά επαγγέλματα για τους νοσηλευτές, μας λέγατε «μα, πού θα βρεθεί χώρος, έχουμε φτάσει ταβάνι στις δημόσιες δαπάνες». Αυτό έλεγε ο κ. Γεωργιάδης, ο κ. Μαρινάκης, ο κ. Χατζηδάκης, όλοι. Μα, συγγνώμη για τα δικά σας μέτρα -τα δίκαια, δεν διαφωνούμε- βρήκατε χώρο. Πώς γίνεται στα δικά σας μέτρα να βρίσκεται χώρος και για τα δικά μας να μην βρίσκεται; Χρειάζεται λίγη ειλικρίνεια παραπάνω και λίγη πολιτική αξιοπρέπεια.

Και μιας και μιλάμε για χώρο, ε πάρτε εκείνο το πρόστιμο από το Υπουργείο Εσωτερικών, να το πληρώσει η Νέα Δημοκρατία, να βρεθεί κι άλλος λίγος χώρος στα δημοσιονομικά μεγέθη αφού έχουμε πιάσει ταβάνι δαπανών, όπως λέτε πολλές φορές.

Έρχομαι στην τροπολογία για τους συνταξιούχους. Προφανώς και είναι αναγκαίο το μέτρο. Απαντά σε μια κοινωνική ανάγκη. Ναι, αλλά αυτός είναι ο έκτος χρόνος κυβέρνησης της Νέας Δημοκρατίας στον οποίο η προσωπική διαφορά του νόμου του ΣΥΡΙΖΑ καλά κρατεί, αδικίες τις συντάξεις χηρείας και αναπηρίας καλά κρατούν, δεν έχει αναμορφωθεί η εισφορά αλληλεγγύης για τους συνταξιούχους, όπως είχατε αναγγείλει και προφανώς δεν έχετε επαναφέρει το ΕΚΑΣ το οποίο καταργήθηκε τα προηγούμενα χρόνια.

Εμείς το λέμε καθαρά, επίσης κάτι πολύ σαφές, κι ακόμη πιο κοινωνικά ευαίσθητο. Όλοι οι χαμηλοσυνταξιούχοι αναπηρίας, παλιοί δικαιούχοι ή και νέοι δικαιούχοι ΕΚΑΣ δυνητικά, να απαλλάσσονται πλήρως από τη συμμετοχή στη φαρμακευτική δαπάνη ανεξαρτήτως ηλικίας. Είναι ένα δίκαιο αίτημα και από την Εθνική Συνομοσπονδία Ατόμων με Αναπηρία που πρέπει να ικανοποιηθεί.

Επίσης, καλύπτονται από το κείμενο του νόμου αυτού οι αγρότες; Το ρώτησε και ο Ανδρέας Πουλάς. Στο παλαιό ΕΚΑΣ εξαιρούνταν οι αγρότες συνταξιούχοι γιατί όταν ιδρύθηκε το ΕΚΑΣ το 1996 ο ΟΓΑ δεν υπήρχε καν ως φορέας κύριας ασφάλισης και η σύνταξη του ΟΓΑ ήταν απλώς προνοιακή. Σήμερα που συζητούμε γι’ αυτούς τους ανθρώπους, μετά από τριάντα χρόνια εισφορών των αγροτών μας και μετά από τόσες κρίσεις στην αγροτική παραγωγή από τις φυσικές καταστροφές, γιατί εξαιρούνται οι αγρότες, αν εξαιρούνται οι αγρότες από αυτή τη ρύθμιση. Είναι ερώτηση προς την Κυβέρνηση.

Υπάρχουν, όμως, πολύ σοβαρά ζητήματα και σε λοιπές τροπολογίες. Για την παράταση της αποχώρησης των ιατρών του ΕΣΥ εμείς ως ΠΑΣΟΚ έχουμε πει πάρα πολλές φορές και το έχουμε προτείνει σε όλες τις παρατάξεις ότι αυτές οι παρατάσεις πρέπει να δίνονται εφόσον οι θέσεις έχουν προκηρυχθεί και εφόσον οι αιτούντες απωλέσουν την ιδιότητα του συντονιστή διευθυντή. Όμως, η Κυβέρνηση έχει αποδειχθεί ανίκανη να τρέξει τις προκηρύξεις και να προσλάβει μόνιμο προσωπικό και οδηγείται σε νομοθέτηση τέτοιου είδους διατάξεων. Ωστόσο, αναγνωρίζουμε την κοινωνική ανάγκη, ιδίως στα επαρχιακά νοσοκομεία, και τις ελλείψεις που υπάρχουν και υπερψηφίζουμε.

Για τις αυξήσεις τα στελέχη των Ενόπλων Δυνάμεων προφανώς και είμαστε θετικοί, αν και έχουν υπερκαλυφθεί από τον πληθωρισμό όλα τα προηγούμενα χρόνια και τις ανελαστικές δαπάνες του στρατιωτικού προσωπικού, με δεδομένο το κύμα παραιτήσεων το οποίο έχει υπάρξει από τις Ένοπλες Δυνάμεις εξαιτίας της αδιαφορίας της Κυβέρνησης για τη μέριμνα ακριβώς του στρατιωτικού προσωπικού.

Όσον αφορά στον ΕΝΦΙΑ υπάρχουν απαλλαγές για πυρόπληκτες περιοχές. Όλες οι περιπτώσεις που έχουν πληγεί από φυσικές καταστροφές θα έπρεπε να περιλαμβάνονται σε αυτόν τον κατάλογο των απαλλαγών από τον ΕΝΦΙΑ για το 2025. Αν δικαιοπολιτικά η επιλογή της πολιτείας είναι να στηριχθούν οι συμπολίτες μας οι οποίοι έχουν πληγεί σχεδόν ανεπανόρθωτα -το σχεδόν είναι ευφημισμός σε πολλές περιπτώσεις- από φυσικές καταστροφές, γιατί να υπάρχει αυτή η δυσμενής διάκριση; Γιατί διακρίνουμε τους πολίτες; Για παράδειγμα η Εύβοια γιατί εξαιρείται; Είναι μια περιοχή η αποκατάσταση της οποίας, μετά τις βιβλικές καταστροφές που υπέστη πριν από όχι τόσα πολλά χρόνια, πολυδιαφημίστηκε και εκκρεμεί ακόμη τόσα χρόνια μετά. Γιατί εξαιρείται από τον ΕΝΦΙΑ του 2025; Το ίδιο η Ρόδος, ο Έβρος και βεβαίως πολλές περιοχές της Θεσσαλίας που υπέστησαν τις τεράστιες καταστροφές του 2023.

Για τα ζητήματα του Υπουργείου Περιβάλλοντος τοποθετήθηκα ήδη και εγώ στον Υπουργό Περιβάλλοντος και Ενέργειας και οι συνάδελφοι Παρασύρης και Χριστοδουλάκης, για το πώς εξελίσσονται αυτή τη στιγμή παιχνίδια αντιθεσμικά, την επαύριον της εκδόσεως μιας πολύ σοβαρής απόφασης του Συμβουλίου της Επικρατείας για το Νέο Οικοδομικό Κανονισμό. Λέω για πολλοστή φορά -και ελπίζω να το ακούει η νομική υπηρεσία έστω του Υπουργείου Ενέργειας, ο προϊστάμενος Υπουργός δεν λέει να το καταλάβει, ίσως επειδή δεν είναι νομικός-, ότι οι διατάξεις οι οποίες ακυρώθηκαν, κατέπεσαν πιο σωστά ως αντισυνταγματικές, είναι διατάξεις, οι οποίες τροποποιήθηκαν από την Κυβέρνηση της Νέας Δημοκρατίας το 2019, 2020, 2021. Ο νέος οικοδομικός κανονισμός υπάρχει από το 2012, δεν λέει κάτι. Οι διατάξεις κατέπεσαν ως αντισυνταγματικές όπως ίσχυαν, έτσι κρίθηκαν, με βάση τροποποίηση της Νέας Δημοκρατίας. Για δε τις δημόσιες εταιρείες ύδρευσης ειπώθηκε ήδη από τους συναδέλφους ότι πρόκειται για έναν εκβιασμό, γιατί πολύ απλά εφόσον δεν έχουν συναινέσει στο σχέδιο των συγχωνεύσεων, δεν θα τύχουν οικονομικής υποστήριξης παρά το γεγονός ότι όλες έχουν υποστεί μια αύξηση στο ενεργειακό κόστος 34% και πλέον τα τελευταία χρόνια.

Για τους τουριστικούς λιμένες, είπε πολύ σωστά στοιχεία ο συνάδελφος, Σταύρος Μιχαηλίδης, η Κατερίνα Σπυριδάκη, αρμόδια για τον τουρισμό και θα επανέλθει. Μας προβληματίζει ότι υπάρχει περαιτέρω αύξηση του ρόλου του ΤΑΙΠΕΔ στην αξιοποίηση των τουριστικών λιμένων και μάλιστα ειπώθηκε ήδη σωστά ότι αυτό είναι πολύ προβληματικό ενόψει της απόκτησής του ΤΑΙΠΕΔ από το Υπερταμείο στο τέλος του χρόνου και της μεταφοράς όλων των δικαιωμάτων και των υποχρεώσεων του στο Υπερταμείο, άρα σε μια πιο αδιαφανή δομή η οποία μπορεί να προκαλέσει πολλά προβλήματα στη διαχείριση των τουριστικών λιμένων.

Και κλείνω με μια δική μας τροπολογία. Στη συζήτηση του προϋπολογισμού με παρέμβασή μας ζητήσαμε από τον Υπουργό Κλιματικής Κρίσης και Πολιτικής Προστασίας να δώσει λύση στο ζήτημα των εποχικών πυροσβεστών. Καλούμε την Κυβέρνηση να μελετήσει την τροπολογία μας που δίνει μια εφικτή, μια δίκαιη και νομικά ασφαλή λύση στην περιπέτεια των συνανθρώπων μας, των εποχικών πυροσβεστών που δίνουν κάθε καλοκαίρι τη μάχη για όλους εμάς, μαζί με τους μόνιμους πυροσβέστες και τους εθελοντές και τους οποίους έχουμε πλέον τόση ανάγκη και τη χειμερινή περίοδο σε μια διευρυμένη αντιπυρική περίοδο για την πρόληψη. Είναι ασφαλής αυτή η λύση και με βάση προηγούμενες αποφάσεις του Συμβουλίου της Επικρατείας, αλλά και ακουμπά πάνω στην έκθεση Goldammer που μιλά ακριβώς για την ανάγκη αύξησης, επέκτασης πιο σωστά, της αντιπυρικής περιόδου.

Και πλέον πρέπει να αποφασίσουμε και το λέμε για πολλοστή φορά. Έχουμε πράγματι κλιματική κρίση, όπως λέμε όλοι ή απλώς εποχικές ανάγκες όπως λέει η Κυβέρνηση; Δεν μπορούμε την κλιματική κρίση να τη βλέπουμε ως δικαιολογία για τα πάντα. Δηλαδή, ότι δεν έχουμε επαρκώς στελεχωμένο Πυροσβεστικό Σώμα, φταίει η κλιματική κρίση, ότι δεν φτάνουν τα χρήματα για την πρόληψη, ότι ο ΕΛΓΑ δεν μπορεί να δώσει αποζημιώσεις επειδή έχουμε κλιματική κρίση. Ναι, όλα αυτά συμβαίνουν λόγω έκτακτης συνθήκης, αλλά η κλιματική κρίση δεν είναι δικαιολογία για παραλείψεις και καθυστερήσεις. Είναι επιταγή για άμεση δράση. Εδώ και πάρα πολλά χρόνια έχει χτυπήσει αυτό το καμπανάκι. Άρα λύση στο πρόβλημα τώρα, έστω και στο και 10 με την τροπολογία μας, την οποία καλούμε την Κυβέρνηση να κάνει δεκτή.

Κύριε Πρόεδρε, δύο λεπτά ακόμα για το νομοσχέδιο για να είμαι και βάσει Κανονισμού εντός του θέματος και σας ευχαριστώ πολύ για την κατανόηση και την ανοχή. Δεν θα δευτερολογήσω.

Ερχόμαστε λοιπόν στο σχέδιο νόμου. Τα είπε όλα και στην αρμόδια επιτροπή και στην Ολομέλεια από το πρωί ο εισηγητής μας, Τάσος Νικολαΐδης άρτια και με πληρότητα και με σοβαρότητα, με δεδομένο το συναισθηματικό φορτίο και την ανοιχτή πληγή του εγκλήματος των Τεμπών στη συλλογική ψυχή των Ελλήνων.

Και ερχόμαστε σε ένα πάρα πολύ ευαίσθητο ζήτημα όπως οι σιδηρόδρομοι να δούμε πώς νομοθετεί η Νέα Δημοκρατία κόντρα στη Νέα Δημοκρατία, κόντρα στον εαυτό της από τα προηγούμενα χρόνια και τους νόμους Καραμανλή. Ένας νόμος ο οποίος δεν εφαρμόστηκε αφού μεσολάβησε το έγκλημα των Τεμπών και η ΕΡΓΟΣΕ βρέθηκε στο στόχαστρο εισαγγελικών ερευνών, αφού απέτυχε στην ολοκλήρωση εργολαβιών που θα εγκαθιστούσαν συστήματα τα οποία θα έπρεπε να αποτρέψουν το τραγικό δυστύχημα. Το τραύμα άνοιξε την 28η Φεβρουαρίου του 2023 στα Τέμπη. Συνεχίζεται με τη συζήτηση για την κατάσταση των σιδηροδρόμων. Είναι γενική η παραδοχή ότι όλες αυτές οι τεχνικές παραλείψεις, οι διοικητικές αστοχίες οδήγησαν στην τραγωδία. Και εδώ μια παρένθεση, σε συνέχεια κάτι που είπε πολύ σωστά ο Θεόφιλος Ξανθόπουλος. Σε όσους εδώ επικαλούνται την αυτοδικία και την περιγράφουν, η απάντηση δεν δίνεται από εμάς. Η απάντηση δίνεται από τη μεγάλη θεσμική μάχη, την πορεία αξιοπρέπειας των ίδιων των συγγενών των θυμάτων. Από τον βουβό πόνο ενός λαού και τον αγώνα τον νομικό που δίνουν δικαστές δικηγόροι σε Ελλάδα και Ευρώπη να αποκαλύψουν την αλήθεια εις βάθος. Και αυτό ακριβώς το κράτος δικαίου όπως λειτουργεί πρέπει να το υπερασπίσουμε και όχι να απειλήσουμε τη λειτουργία των θεσμών.

Και επίσης και μια ακόμα δικαιοπολιτική παρατήρηση, επειδή άκουσα Αρχηγό κόμματος να μιλά για την επαναφορά της θανατικής καταδίκης, θα πρέπει να πω ότι αυτό δεν είναι μόνο αναχρονιστική ιδεοληψία, αλλά έχει και διεθνείς έννομες συνέπειες για την πατρίδα μας. Όποιος το λέει πρέπει να γνωρίζει ότι αυτό σημαίνει αυτόματη έξοδο της χώρας μας από το Συμβούλιο της Ευρώπης. Αυτό έγινε το 1969 στη χούντα τελευταία φορά. Αν κάποιος θέλει να μας βγάλει ξανά από διεθνείς οργανισμούς, να το ξέρει όταν προτείνει ό,τι προτείνει. Να αναλογίζεται τα λόγια του πριν τα εκστομίσει.

Επιστρέφω στο σχέδιο νόμου και ολοκληρώνω. Ένας εταιρικός μετασχηματισμός είπε πολύ σωστά η Μιλένα Αποστολάκη που η ίδια προσέφερε τα μέγιστα στην αποκάλυψη της αλήθειας στην Εξεταστική Επιτροπή, βαφτίζεται σήμερα αναδιάρθρωση του σιδηροδρομικού τομέα. Δεν είναι σαφές το σχέδιο δράσης, το action plan και ο στρατηγικός σχεδιασμός για το σιδηρόδρομο της χώρας. Δεν είναι σαφής η λογοδοσία για τα προηγούμενα και η αξιολόγηση των μέχρι σήμερα ισχυόντων και δεν είναι σαφές ούτε το ζήτημα του προσωπικού και το κατά πόσον είναι διασφαλισμένη η κατάσταση του ανάμεσα σε δύο οργανισμούς και δύο καθεστώτα ή θα έχουμε προσωπικό δύο ταχυτήτων. Και κάτι που ειπώθηκε από τον Τάσο Νικολαΐδη, και το τροχαίο υλικό προφανώς δεν θα πρέπει να είναι γνωστή η κατάσταση του. Υπάρχει πεπαλαιωμένο εγκαταλελειμμένο τροχαίο υλικό ειδικά στην Πελοπόννησο το οποίο έχει πάρα πολλά χρόνια περιέλθει σε αχρησία.

Μια κουβέντα ακόμα για την Αρχή Διερεύνησης. Γυρίζω πίσω στο χρόνο, στον Γενάρη του 2023 σε αυτό εδώ το Βήμα. Ο τότε αγορητής μας, ο Χρήστος Γκόκας, καλός συνάδελφος από την Άρτα, το έλεγε καθαρά, ότι «Ο φορέας διερεύνησης των σιδηροδρομικών και των αεροπορικών ατυχημάτων έπρεπε να είναι μια ανεξάρτητη αρχή στη λειτουργία της, με οικονομική αυτοτέλεια στα ευρωπαϊκά πρότυπα». Ένα μήνα μετά συνέβη η τραγωδία. Η αρχή δεν συγκροτήθηκε ποτέ παρά μόνο έξι μήνες μετά, με χαμένα πλέον τα στοιχεία και αλλοιωμένο τον τόπο του εγκλήματος. Δεν μπορεί να κάνει διερεύνηση εις βάθος και είναι χωρίς φως μέσα στο πυκνό σκοτάδι.

Κλείνω. Συνολικά χρειάζεται εκσυγχρονισμός του σιδηροδρομικού δικτύου, να συνδεθεί με επιχειρηματικές δραστηριότητες, να αυξηθεί η ανταγωνιστικότητα του έναντι των υπολοίπων μέσων μεταφοράς. Όμως, αυτό απαιτεί ολοκληρωμένο στρατηγικό σχέδιο για το σιδηρόδρομο, ανοιχτή συζήτηση με όλους τους φορείς που θα μπορούσαν να συνδράμουν προς αυτή την κατεύθυνση, ώστε να δημιουργηθεί ένα ολοκληρωμένο πλαίσιο και νομοθετικό και κανονιστικό. Την ώρα που ο σιδηρόδρομος αναγνωρίζεται σε όλη την Ευρώπη ως το πιο ασφαλές, σύγχρονο και πράσινο μέσο, σε μια Ευρώπη που θέλει τα επόμενα χρόνια να είναι ενεργειακά ουδέτερη, ο ελληνικός σιδηρόδρομος δείχνει να χάνει το τρένο της ανάπτυξης, του εκσυγχρονισμού, της ανταγωνιστικότητας και αυτή είναι μια ιστορική χαμένη ευκαιρία, που κοστίζει στο σήμερα και στο αύριο της χώρας μας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Υπουργός Υποδομών και Μεταφορών, ο κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, ο ελληνικός σιδηρόδρομος αντιμετωπίζει πολλά, μεγάλα και διαχρονικά προβλήματα. Δυστυχώς, το τραγικό δυστύχημα των Τεμπών ανέδειξε με τον πλέον οδυνηρό τρόπο κάποια από αυτά. Το ίδιο και μεταγενέστερα συμβάντα, που βλέπουν ορθώς το φως της δημοσιότητας. Συμβάντα όμως που επαναλαμβάνονταν με την ίδια ή και μεγαλύτερη συχνότητα και κατά το παρελθόν.

Το γεγονός αυτό επιβεβαιώνεται από τα στατιστικά στοιχεία, τα οποία έδωσαν στη δημοσιότητα και σήμερα για τα σοβαρά σιδηροδρομικά συμβάντα ανά έτος, βάσει επίσημων πορισμάτων και αναφορών. Αυτά τα στοιχεία αναδεικνύουν τη μακροχρόνια φύση των αδυναμιών που αντιμετωπίζει ο σιδηρόδρομος. Αδυναμίες που επιβεβαιώθηκαν και στην επιτροπή από τους φορείς κατά την ακρόασή τους. Φορείς μεταξύ άλλων ήταν εκπρόσωποι εργαζομένων, η ΡΑΣ, συγκοινωνιολόγοι, φορείς που κάνουν αντιπολίτευση δηλαδή και οι οποίοι χρησιμοποίησαν φράσεις όπως -εντός εισαγωγικών ό,τι πω-, «χρόνιες παθογένειες του ελληνικού σιδηροδρόμου, γνωστές από την ίδρυση και εγκατάσταση τους στην Ελλάδα», «συσσωρευμένα προβλήματα τριάντα ετών», «μετά το 1995 ο σιδηρόδρομος αντιμετωπίστηκε με περισσή απαξίωση», «αποδεδειγμένα διαχρονική αποτυχία στην αποτελεσματική διοίκηση του σιδηροδρόμου», «αδιέξοδα από το 1996», «δεκαετίες λαθών και χαμένων ευκαιριών».

Αυτά ακούσαμε στην επιτροπή από τους εκπροσώπους φορέων που εκλήθησαν και από την Αντιπολίτευση.

Στην ίδια κατεύθυνση η Ευρωπαϊκή Επιτροπή θεωρεί ότι στην Ελλάδα υπάρχουν μακροχρόνιες ελλείψεις στην εφαρμογή κοινοτικής οδηγίας. Από πότε; Από την έναρξη ισχύος της, από το 2016. Οι ελλείψεις αυτές, όπως γράφει, είναι συστημικές και απορρέουν -προσέξτε, είναι σημαντικό- και από την έλλειψη νοοτροπίας ασφάλειας εντός των σιδηροδρομικών οργανισμών.

Απ’ όλα αυτά αντιλαμβάνεται νομίζω κανείς ότι η αντιμετώπιση των υπαρκτών μακροχρόνιων αδυναμιών του ελληνικού σιδηροδρόμου, προβλημάτων που έχουν συσσωρευτεί εδώ και δεκαετίες, απαιτούν συστηματική, επίμονη, πολύχρονη προσπάθεια, αποφασιστικότητα και σχέδιο.

Κυρίες και κύριοι συνάδελφοι, αυτό το σχέδιο διαθέτει πλέον η πατρίδα μας. Έπειτα από την έκθεση του Ευρωπαϊκού Οργανισμού Σιδηροδρόμων τον Οκτώβριο του 2023 η Ελληνική Κυβέρνηση ενέκρινε σχέδιο δράσης για την ασφάλεια και τη διαλειτουργικότητα στον σιδηρόδρομο, κατόπιν διαβουλεύσεων και συμφωνίας με τις υπηρεσίες της Ευρωπαϊκής Επιτροπής.

Το σχέδιο δράσης, συμφωνημένο επί της θητείας της προηγούμενης Επιτρόπου, το οποίο υποβάλλεται κάθε δίμηνο στην Ευρωπαϊκή Επιτροπή υπεβλήθη τέλος Σεπτεμβρίου, υπεβλήθη και τέλος Νοεμβρίου, υλοποιείται με βάση τα χρονοδιαγράμματα. Κι αυτό αναγνωρίζεται. Όμως, μαγικές λύσεις δεν υπάρχουν. Απαιτείται υπομονή, πείσμα και στοχοπροσήλωση.

Το σχέδιο δράσης περιλαμβάνει πέντε άξονες, καθένας από τους οποίους αναλύεται περαιτέρω σε συγκεκριμένα μέτρα, βασικές δράσεις στις οποίες έχουν τεθεί καθορισμένα ορόσημα, προθεσμίες ολοκλήρωσης, υπεύθυνοι υλοποίησης.

Συνοπτικά, πρώτος άξονας: Η εφαρμογή συστημικής προσέγγισης στη σιδηροδρομική ασφάλεια με βάση το ευρωπαϊκό νομικό πλαίσιο. Στόχος είναι η ανάπτυξη και η αυστηρή εφαρμογή ενός αναβαθμισμένου, βασισμένου στους ευρωπαϊκούς κανόνες και τις βέλτιστες πρακτικές, συνολικού συστήματος ασφάλειας του σιδηροδρόμου με σαφή κατανομή των ρόλων και της ευθύνης μεταξύ των φορέων και εμπέδωση της απαραίτητης, μεταξύ τους, στενής και διαρκούς συνεργασίας για την ανάλυση και την αποτροπή των κινδύνων.

Στο πλαίσιο υλοποίησης αυτού του άξονα προβλέπεται εκσυγχρονισμός του συνολικού συστήματος διακυβέρνησης σιδηροδρόμων στον τομέα της ασφάλειας το οποίο είναι απαραίτητο για την αξιοποίηση της σημαντικής επένδυσης σε τεχνολογίες ασφάλειας που είναι σήμερα σε εξέλιξη. Αναθεώρηση των ιδιαίτερων διαδικασιών διαχείρισης κινδύνων καθώς και των συστημάτων διαχείρισης ασφάλειας κάθε φορέα του σιδηροδρομικού συστήματος. Αναθεώρηση του Γενικού Κανονισμού Κυκλοφορίας. Ανάπτυξη συστημάτων διαχείρισης επάρκειας σχετικά με την ασφάλεια των σιδηροδρόμων για κάθε φορέα του σιδηροδρομικού συστήματος. Ανάπτυξη της ικανότητας των φορέων του σιδηροδρομικού συστήματος να εφαρμόσουν το νέο σύστημα με αυστηρότητα μέσω εκπαιδεύσεων, με συμμετοχή και του Ευρωπαϊκού Οργανισμού Σιδηροδρόμων και μάλιστα με εξειδικευμένο σύμβουλο τεχνικής υποστήριξης του Οργανισμού. Και βέβαια ενίσχυση της στελέχωσης του ΟΣΕ, σημαντική παράμετρος, αλλά όχι μοναδική. Ήδη ο ΟΣΕ βρίσκεται στη διαδικασία πρόσληψης, μέσω ΑΣΕΠ, εκατόν σαράντα νέων μόνιμων στελεχών για κρίσιμες θέσεις όπως κλειδούχοι και σταθμάρχες, οι προσλήψεις των οποίων αναμένονται να ολοκληρωθούν τους πρώτους μήνες του 2025. Και έχει εγκριθεί από το Υπουργείο Εσωτερικών, ΠΥΣ 51, η αύξηση του προσωπικού κατά εκατό επιπλέον μόνιμους υπαλλήλους με τη διαδικασία να αναμένεται να ολοκληρωθεί μέσα στο 2025.

Το σύνολο αυτών των προβλεπόμενων δράσεων του πρώτου άξονα αναμένεται να ολοκληρωθεί το πρώτο τρίμηνο του 2026.

Δεύτερος άξονας, η βελτίωση των διαδικασιών διαπίστευσης, παρακολούθησης και κοινοποίησης για την ασφάλεια των σιδηροδρόμων. Στόχος είναι η αποσαφήνιση των ρόλων και των διαδικασιών των οργανισμών αξιολόγησης της συμμόρφωσης και του Υπουργείου, ως κοινοποιούμενης αρχής, καθώς και η απαιτούμενη ενίσχυση συνεργασίας του Υπουργείου με τον Ελληνικό Εθνικό Φορέα Διαπίστευσης.

Στο πλαίσιο του συγκεκριμένου άξονα δημοσιεύτηκε στις 27 Νοεμβρίου κοινή υπουργική απόφαση όπου καθορίζονται οι αρμοδιότητες του Υπουργείου, όπως υποδεικνύουν οι οδηγίες της Ευρωπαϊκής Ένωσης και οι εθνικοί κανονισμοί καθώς και η αναθεώρηση της διαδικασίας για την ενίσχυση της αμεροληψίας και της μη ύπαρξης σύγκρουσης συμφερόντων των εμπλεκόμενων φορέων.

Το σύνολο των προβλεπόμενων δράσεων αυτού του άξονα αναμένεται να ολοκληρωθεί τις προσεχείς εβδομάδες.

Τρίτος άξονας, η οργανωτική μεταρρύθμιση του σιδηροδρομικού τομέα. Στόχος είναι η δημιουργία ενός ενιαίου αναβαθμισμένου, σύγχρονου διαχειριστή σιδηροδρομικής υποδομής που αναλαμβάνει την ευθύνη μελέτης, ανάπτυξης, συντήρησης και ασφαλούς διαχείρισης των σιδηροδρομικών υποδομών της χώρας. Πρόκειται για το σχέδιο νόμου που αυτές τις μέρες συζητάμε στη Βουλή. Γι’ αυτό είπαμε ότι είναι ένα από τα πολλά βήματα που κάνουμε ή πρέπει να κάνουμε το επόμενο διάστημα. Το σύνολο των προβλεπόμενων δράσεων αναμένεται να ολοκληρωθεί σύμφωνα με τα ορόσημα του Ταμείου Ανάκαμψης και Ανθεκτικότητας, γιατί αυτή η δράση σε αυτόν τον άξονα χρηματοδοτείται ως μεταρρύθμιση από το Ταμείο Ανάκαμψης και Ανθεκτικότητας.

Τέταρτος άξονας, η ενίσχυση του Εθνικού Φορέα Διερεύνησης ΕΟΔΑΣΑΑΜ. Στόχος είναι η διασφάλιση λειτουργίας και στελέχωσής του με έμπειρο προσωπικό, η περαιτέρω ενίσχυση της ανεξαρτησίας του και η υποστήριξή του με τις τεχνικές μεθόδους και την τεχνογνωσία που απαιτούνται για την εκπλήρωση της αποστολής του. Με διατάξεις του σχεδίου νόμου ρυθμίζονται κρίσιμα θέματα και αυτού του άξονα. Σε ό,τι αφορά δε το πολύ σημαντικό στοιχείο, που αφορά τη διερεύνηση του δυστυχήματος στα Τέμπη, έχει δημοσιοποιηθεί αναλυτικό δελτίο τύπου από τον ίδιο τον ΕΟΔΑΣΑΑΜ.

Το σύνολο των προβλεπόμενων δράσεων αυτού του άξονα, του τέταρτου άξονα, αναμένεται να ολοκληρωθεί μέχρι το τέλος του 2025. Σας δίνω συνεπώς και χρονοδιαγράμματα.

Πέμπτος άξονας, η προώθηση γνώσης και κουλτούρας για την ασφάλεια των σιδηροδρόμων. Στόχος είναι η ανάπτυξη και η εμπέδωση κοινής αντίληψης και κουλτούρας σε θέματα ασφάλειας μεταξύ όλων των ενδιαφερόμενων μερών του σιδηροδρομικού τομέα και του προσωπικού τους. Έχουν κινήσει οι απαραίτητες ενέργειες και αναμένεται να ολοκληρωθεί τις επόμενες εβδομάδες ο σχεδιασμός του πλάνου δημοσιότητας για την προώθηση της κουλτούρας ασφάλειας. Παράλληλα, έχει ξεκινήσει η διεξαγωγή εκπαιδευτικών προγραμμάτων σε στελέχη των φορέων του σιδηροδρομικού συστήματος. Το σύνολο των προβλεπόμενων συμφωνημένων με την Ευρωπαϊκή Επιτροπή δράσεων αναμένεται να ολοκληρωθεί το δεύτερο τρίμηνο του 2026.

Επιπρόσθετα, στο σχέδιο δράσης που έχουμε συμφωνήσει και θα υλοποιηθεί και υλοποιείται σήμερα με το σχέδιο νόμου, με συγκεκριμένες πρωτοβουλίες που ήδη έχουν υλοποιηθεί κι αυτές που δρομολογούνται, έχουμε και τις εξής, επίσης, σημαντικές πρωτοβουλίες.

Πρώτη πρωτοβουλία, κατάρτιση στρατηγικού σχεδίου για τα συστήματα ERDMS. Το Υπουργείο ζήτησε τεχνική υποστήριξη από την «DG REFORM» και αυτή προσκάλεσε τον Ευρωπαϊκό Οργανισμό Σιδηροδρόμων να υποβάλλει πρόταση δράσης.

Στο εθνικό σχέδιο, που θα καταρτιστεί, θα πρέπει να παρουσιάζονται μεταξύ άλλων οι στρατηγικές προτεραιότητες για την ανάπτυξη του συστήματος ασφάλειας, οι σχετικές επιλογές σε επίπεδο τεχνολογικών λύσεων, αλλά και η στρατηγική σύναψη συμφωνιών, ο ρόλος όλων των φορέων που συμμετέχουν στο σύστημα, ο αναλυτικός προϋπολογισμός για το εθνικό σχέδιο δράσης, τα χρονοδιαγράμματα, οι απαιτούμενοι ανθρώπινοι πόροι, οι κίνδυνοι και ο τρόπος αποτροπής τους, οι ανάγκες συντήρησης αυτών των συστημάτων, το απαιτούμενο πρόγραμμα εκπαίδευσης όσων το λειτουργούν και ένας πρώτος σχεδιασμός υψηλού επιπέδου για τη μελλοντική ανάπτυξη του ERTMS σε όλο το σιδηροδρομικό δίκτυο της χώρας. Αυτές οι πρώτες πρωτοβουλίες του ERA παρουσιάστηκαν στα μέσα του 2024

Και δεύτερη πρωτοβουλία -το συζητήσαμε- είναι η αναβάθμιση των σιδηροδρομικών υποδομών με σημαντικούς για πρώτη φορά ευρωπαϊκούς πόρους. Άλλωστε, κύριε Μεϊκόπουλε, εσείς είπατε στην ομιλία σας ότι έχουν εικοσιπέντε χρόνια να γίνουν νέα έργα στο σιδηρόδρομο. Πόροι ύψους 1,4 δισεκατομμυρίου ευρώ, που αφορούν: Πρώτον, την οριστική αποκατάσταση του σιδηροδρομικού δικτύου μετά τις καταστροφικές συνέπειες του Daniel. Δεύτερον, την αναβάθμιση της σιδηροδρομικής γραμμής του προαστιακού σιδηροδρόμου Δυτικής Αττικής. Τρίτον, την κατασκευή νέας σιδηροδρομικής γραμμής στο τμήμα Νέα Καρβάλη - Τοξότες, όπου έχει αναδειχθεί ήδη προσωρινός μειοδότης. Και τέταρτον, την αναβάθμιση της σιδηροδρομικής γραμμής στα τμήματα Πύθιο - Ορμένιο, Αχαρνές - Οινόη, Θεσσαλονίκη - Προμαχώνας, Άνω Λιόσια - Κιάτο.

Κυρίες και κύριοι συνάδελφοι, αυτό είναι το συνολικό σχέδιο της Κυβέρνησης, σχέδιο φιλόδοξο, ρεαλιστικό και αναγκαίο τόσο ως προς την πλήρη όσο και ως προς την έγκαιρη υλοποίηση του. Μέρος αυτού του σχεδίου, όπως ανέφερα, είναι η προωθούμενη αναδιάρθρωση του σιδηροδρομικού τομέα. Πρόκειται για μία κρίσιμη μεταρρυθμιστική παρέμβαση. Η δημιουργία ενιαίου φορέα, το ακούσατε και στην επιτροπή, κρίθηκε απαραίτητη, ώστε να αντιμετωπιστούν τα κενά ή και οι επικαλύψεις αρμοδιοτήτων μεταξύ των σήμερα λειτουργόντων φορέων, καθώς και η έλλειψη άμεσου και αποτελεσματικού συντονισμού ειδικά στο κρίσιμο θέμα της ασφάλειας. Γιατί άκουσα και αυτό για την κυβερνητική πλειοψηφία, υποθέτω το ίδιο ισχύει για την Αντιπολίτευση, δεν μπορεί να είναι όχι και τότε, όχι και τώρα, όπως κάνετε. Στη νέα εταιρεία, που θα προκύψει με απορρόφηση της ΕΡΓΟΣΕ από τον ΟΣΕ, εντάσσεται και το μέρος των λειτουργιών της ΓΑΙΑΟΣΕ, που αφορά στο επιχειρησιακά κρίσιμο για το σιδηρόδρομο τμήμα της διαχείρισης του τροχαίου υλικού, που ανήκει στο Ελληνικό Δημόσιο.

Επίσης, ο νέος φορέας καθίσταται ταυτόχρονα και μοναδικός υπεύθυνος για το σύνολο των μελετών και έργων που εκτελούνται επί του σιδηροδρομικού δικτύου και του τροχαίου υλικού. Ειδικότερα, με την ψήφιση και εφαρμογή του νόμου επιδιώκονται και διασφαλίζονται πλήρης εφαρμογή του νέου θεσμικού πλαισίου για τις δημόσιες ανώνυμες εταιρείες, λειτουργία, οργανωτική δομή, τεχνολογική υποστήριξη της νέας εταιρείας με υιοθέτηση βέλτιστων πρακτικών αντίστοιχων ευρωπαϊκών φορέων, σημαντική ενίσχυση στελέχωσης με εξειδικευμένο προσωπικό, καταρτισμένο σε σύγχρονες λειτουργίες ενός διαχειριστή σιδηροδρομικής υποδομής, ώστε να καλυφθούν τα υφιστάμενα κενά, εφαρμογή σύγχρονων πρακτικών διοίκησης και αξιολόγησης προσωπικού, άσκηση του κρίσιμου ρόλου και της ευθύνης που έχει ο διαχειριστής υποδομής σε θέματα ασφάλειας σε συνεχή συνεργασία με τις σιδηροδρομικές επιχειρήσεις, την ΡΑΣ και προφανώς το Υπουργείο, η υλοποίηση ενός στρατηγικού σχεδίου νέων έργων που να διασφαλίζει την ταχεία σιδηροδρομική ανάπτυξη με προτεραιότητα την εξυπηρέτηση των επιβατών και των εμπορευματικών δραστηριοτήτων και τέλος, εισαγωγή συστήματος διοίκησης βάσει στόχων και δεικτών απόδοσης, KPIs, δηλαδή που θα συμφωνηθούν με το Υπουργείο και θα συμπεριληφθούν σε σύμβαση που θα υπογραφεί μεταξύ τους.

Παράλληλα, στην πορεία προς τη νέα εταιρεία και για την ενδυνάμωση της στο πλαίσιο των προβλεπόμενων δράσεων και οροσήμων του Εθνικού Σχεδίου Ανάκαμψης και Ανθεκτικότητας έχουν ήδη δρομολογηθεί: Πρώτον, διεθνής διαγωνισμός για την άμεση πρόσληψη Συμβούλου Μεταρρύθμισης. Αυτός θα αναλάβει την ριζική αναδιοργάνωση και τον εκσυγχρονισμό του λειτουργικού μοντέλου του νέου φορέα, ώστε να μεταμορφωθεί σε σύγχρονο φορέα ευρωπαϊκών προδιαγραφών. Ο διαγωνισμός βρίσκεται σε φάση αξιολόγησης των προσφορών με προβλεπόμενη έναρξη εργασιών του Συμβούλου στις αρχές του 2025. Δεύτερον, προετοιμασία διαγωνισμού για την πρόσληψη διεθνώς καταξιωμένου οικονομικού φορέα στον ρόλο του Τεχνικού Συμβούλου. Αυτός θα υποστηρίξει για μία πενταετία κρίσιμες λειτουργίες της εταιρείας, όπως ρύθμιση κυκλοφορίας, συντήρηση υποδομών, διαχείριση νέων έργων, ενώ προβλέπεται και η συμμετοχή έμπειρων στελεχών του Τεχνικού Συμβούλου σε κρίσιμες διοικητικές θέσεις με ανάληψη αντίστοιχης ευθύνης.

Τέλος, υπενθυμίζω ότι η αναλήφθηκε από την Ευρωπαϊκή Τράπεζα Επενδύσεων η εκπόνηση στρατηγικού επιχειρησιακού σχεδίου και επενδυτικού προγράμματος ανάπτυξης των σιδηροδρομικών μεταφορών στην Ελλάδα, σχετική σύμβαση υπεγράφη τον περασμένο Οκτώβριο και προβλέπει την επέκταση του ελληνικού σιδηροδρομικού δικτύου κατά προτεραιότητα σε λιμάνια, κόμβους δηλαδή συνδυασμένων μεταφορών.

Κυρίες και κύριοι συνάδελφοι, με το Β΄ Μέρος του σχεδίου νόμου οικοδομούνται ακόμα πιο στέρεες βάσεις θεσμικού, οργανωτικού και επιχειρησιακού χαρακτήρα, προκειμένου φορείς της πολιτείας που είναι επιφορτισμένοι με την ασφάλεια και την εμπέδωση αισθήματος εμπιστοσύνης για τις μεταφορές, αεροπορικές και σιδηροδρομικές, όπως είναι η ΡΑΣ, η ΑΠΑ, η ΥΠΑ, ο ΕΟΔΑΣΑΑΜ να επιτελούν αποτελεσματικότερα τα καθήκοντά τους.

Οι νομοθετικές παρεμβάσεις στοχεύουν σε μια τέτοια διττή κατεύθυνση, αφ’ ενός ως προς την προσήκουσα θεσμική λειτουργία, με εγγυήσεις περαιτέρω λογοδοσίας και αφ’ ετέρου ως προς την οργανωτική και επιχειρησιακή ενδυνάμωση όλων των φορέων, με ενίσχυση του κρίσιμου στελεχικού δυναμικού και τη διοικητική επικαιροποίηση αυτών.

Ενδεικτικά, πρώτον, αναμορφώνονται οι θέσεις του προσωπικού της ΡΑΣ με προσλήψεις επιπλέον επιστημονικού, διοικητικού, τεχνικού προσωπικού που θα συμβάλει τόσο στην αποτελεσματική λειτουργία της ως διοικητικής αρχής, όσο κυρίως και στην ενίσχυση και εκτέλεση της νευραλγικής θεσμικής και επιχειρησιακής της αποστολής.

Δεύτερον, ως προς την Αρχή Πολιτικής Αεροπορίας, δημιουργείται μητρώο επιθεωρητών και παρέχεται η δυνατότητα στην αρχή να συνάπτει συμβάσεις με διερευνητές που προέρχονται από διεθνείς οργανισμούς, όπως ο ICAO, ο παγκόσμιος φορέας.

Με αυτές τις διατάξεις, δίνεται η δυνατότητα αξιοποίησης υπό αυστηρές προϋποθέσεις έμπειρων και καταρτισμένων επιθεωρητών, όπως ενδεικτικά οι χειριστές αεροσκαφών ή ελικοπτέρων. Ανταποκρινόμαστε έτσι ως χώρα σε διεθνείς πρακτικές, κυρίως σε όλο και πιο ποιοτικές διαδικασίες ελέγχων και επιθεωρήσεων στις αερομεταφορές.

Τρίτον -και ολοκληρώνω, κύριε Πρόεδρε- ο ΕΟΔΑΣΑΑΜ ενισχύεται ως προς την ανεξαρτησία του, αφού πλέον θα λογοδοτεί για το έργο του όχι μόνο στον Υπουργό Υποδομών και Μεταφορών, αλλά και στην ίδια την Εθνική Αντιπροσωπεία με την υποβολή της ετήσιας έκθεσης των πεπραγμένων του και προς τον Πρόεδρο της Βουλής, όπως γίνεται θυμίζω με τις ανεξάρτητες αρχές. Πλέον, ο οργανισμός ενισχύεται με περαιτέρω διοικητικό και ερευνητικό προσωπικό, τόσο για τα αεροπορικά όσο και για τα σιδηροδρομικά συμβάντα, όπως έχουμε συμφωνήσει με την Ευρωπαϊκή Επιτροπή. Ενώ, σημαντική πτυχή της παρούσας νομοθετικής πρωτοβουλίας είναι και η ενίσχυση της οικονομικής αυτονομίας του ΕΟΔΑΣΑΑΜ, τόσο μέσω της εδραίωσης επιπλέον πηγών χρηματοδότησής του όσο και μέσω της προβλεπόμενης εφάπαξ καταβολής 3 εκατομμυρίων ευρώ, προκειμένου να επιτευχθεί η καλύτερη δυνατή λειτουργία του σε όλους τους τομείς αρμοδιότητας του.

Κυρίες και κύριοι συνάδελφοι, θα κλείσω την τρίτη παρέμβασή μου σήμερα όχι με κάποιες δικές μου καταληκτικές σκέψεις, αλλά θα επαναλάβω την αξιολόγηση της μεταρρύθμισης από τους φορείς, όπως εκλήθησαν και από την Αντιπολίτευση κατά την ακρόαση τους.

Υποστήριξα ότι κινείται προς τη σωστή κατεύθυνση, είναι απαραίτητη, είναι θετική και ουσιαστική, είναι γενναία και δύσκολη, είναι ώριμη. Συνεχίζουμε με σοβαρότητα, μεθοδικότητα, επιμονή και σταθερά βήματα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα δύο μαθήτριες και μαθητές και τέσσερις συνοδοί εκπαιδευτικοί από το 3ο Γυμνάσιο Καβάλας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Έχουν ζητήσει τον λόγο δύο Πρόεδροι Κοινοβουλευτικών Ομάδων, η κ. Κωνσταντοπούλου και ο κ. Χαρίτσης.

Κύριε Χαρίτση, με βάση την κοινοβουλευτική δύναμη, το Προεδρείο υποχρεούται σε εσάς να δώσει τον λόγο. Εάν υπάρχει μεταξύ σας συνεννόηση, μπορεί να αλλάξει η σειρά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θέλω να κάνω μία παρέμβαση, κύριε Πρόεδρε.

Με την έγκριση του κ. Χαρίτση, θα προηγηθώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Χαρίτση, εσείς θέλετε να κάνετε παρέμβαση ή την ομιλία σας;

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Την ομιλία μου, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η Πρόεδρος της Πλεύσης Ελευθερίας για μια παρέμβαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Κύριε Υπουργέ, θα κάνω την κυρίως ομιλία μου λίγο αργότερα, σε μία ώρα και σας καλώ να σκεφτείτε σοβαρά σε αυτή την ώρα να αποσύρετε το νομοσχέδιο.

Το νομοσχέδιο αυτό είναι μια ευθεία παρέμβαση, ανερυθρίαστη, σε εκκρεμείς ποινικές διερευνήσεις, στην ανάκριση που γίνεται για το έγκλημα των Τεμπών, στην έρευνα της Ευρωπαϊκής Εισαγγελίας για τη Σύμβαση 717 και σε σειρά ποινικών δικογραφιών, σε σχέση με τις ενέργειες συγκάλυψης του εγκλήματος των Τεμπών και των υπαιτίων προσώπων.

Τολμάτε ως τελευταίο νομοσχέδιο για το 2024 να φέρνετε ένα νομοσχέδιο με το οποίο επιχειρείτε την κατάργηση της ΕΡΓΟΣΕ, δηλαδή της εταιρείας της οποίας τα στελέχη διώκονται ποινικά και θα έπρεπε να έχουν ελεγχθεί και πειθαρχικά για το έγκλημα των Τεμπών, για σειρά κακουργημάτων και για αφαίρεση πενήντα επτά ανθρώπινων ζωών.

Δεν ξέρω, κύριε Χήτα, αναφερθήκατε στην ερώτηση που είχατε κάνει εσείς; Την αναφέρατε;

**ΚΩΝΣΤΑΝΤΙΝΟΣ ΧΗΤΑΣ:** …(Δεν ακούστηκε)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είχατε κάνει μια ερώτηση στο πλαίσιο του κοινοβουλευτικού ελέγχου, στις 30-7-2024.

Κύριε Υπουργέ, εσείς την απαντήσατε και ο κ. Φλωρίδης. Ο κ. Φλωρίδης δήλωσε αναρμόδιος, όπως κάνει ο κ. Χατζηδάκης για τον εαυτό του και για τις υποκλοπές. Αναρμόδιος είναι ο κ. Φλωρίδης να απαντήσει! Κι εσείς δηλώσατε ότι τα στελέχη της ΕΡΓΟΣΕ που διώκονται ποινικά δεν ανήκουν στη δική σας αρμοδιότητα για να ελεγχθούν πειθαρχικά.

Στην αρμοδιότητα της ΕΡΓΟΣΕ, την οποία καταργείτε, ανήκουν; Αποτελεί ή δεν αποτελεί το νομοσχέδιό σας ευθεία παρέμβαση για να προστατεύσει τα στελέχη σας αυτά, που κάποια από αυτά τα υπερασπίζονται μέλη του Επιστημονικού Συμβουλίου της Βουλής, τα ίδια μέλη του Επιστημονικού Συμβουλίου της Βουλής που συνέπραξαν πέρυσι τέτοια εποχή για να με εξαιρέσετε από την Εξεταστική Επιτροπή για τα Τέμπη, γιατί έχω -λέει- σύγκρουση καθηκόντων και συμφερόντων, επειδή υπερασπίζομαι τους συγγενείς των θυμάτων; Βεβαίως υπερασπίζομαι τους συγγενείς των θυμάτων. Βεβαίως υπερασπίζομαι τους επιζώντες και τις επιζώσες. Βεβαίως υπερασπίζομαι τη μνήμη των ανθρώπων των οποίων αφαίρεσαν τις ζωές.

Σας καλώ να αποσύρετε το νομοσχέδιο αυτό, διαφορετικά βάζετε το ονοματεπώνυμό σας και την υπογραφή σας φαρδιά-πλατιά στη σύμπραξη της συγκάλυψης του εγκλήματος και της υπόθαλψης των υπαιτίων. Εμείς δεν πρόκειται -επειδή είναι τελευταία μέρα της Βουλής και υπολογίζετε ότι όλοι μπορεί να θέλουν να ξεκουραστούν- ούτε να τα στρογγυλέψουμε ούτε να τα μειώσουμε.

Σας καλώ να αποσύρετε το νομοσχέδιο και καλώ τα κόμματα τα οποία έχουν τον απαιτούμενο αριθμό Βουλευτών για την κατάθεση αιτήματος ονομαστικής ψηφοφορίας, να υποβάλουν αίτημα ονομαστικής ψηφοφορίας για όλα τα άρθρα του νομοσχεδίου που αποτελεί ενέργεια κοινοβουλευτικού ξεπλύματος.

Την ίδια ώρα κατά την οποία αποδεικνύεται ότι ο σιδηρόδρομος εξακολουθεί να είναι άκρως επικίνδυνος, την ίδια ώρα που εσείς προστατεύετε τον κ. Καραμανλή και τον κ. Μητσοτάκη από τον ποινικό έλεγχο, την ίδια ώρα που ο κ. Καραμανλής με τα κροκοδείλια δάκρυα -που είχαν προβλέψει οι εργαζόμενοι- δήλωνε παραίτηση, ο κ. Καραμανλής σήμερα αρθρογραφεί για το μετρό και δημοσιεύουν τα άρθρα του μέσα ενημέρωσης χωρίς κριτική. Να τον επαναφέρουμε, δηλαδή, και δικαιωμένο τον Υπουργό Υποδομών και Μεταφορών που έχει βάψει τα χέρια του με αίμα, όπως και ο Πρωθυπουργός!

Το νομοσχέδιο αυτό επιχειρεί μία εξόφθαλμη λαθροχειρία. Προσπαθείτε να ελαφρύνετε τη θέση των υπόδικων υπαιτίων της ΕΡΓΟΣΕ και του ΟΣΕ. Είναι σκάνδαλο το γεγονός ότι αλλάζουν ο ένας μετά τον άλλον οι Πρόεδροι του ΟΣΕ, ότι τοποθετήσατε εσείς Πρόεδρο του ΟΣΕ τον συνήγορο της «HELLENIC TRAIN», ο οποίος στη συνέχεια παραιτήθηκε. Είναι σκάνδαλο το γεγονός ότι δεν έχετε ακόμη λογοδοτήσει. Είπατε ότι προϋποθέτει συνέπεια, προϋποθέτει σοβαρότητα, προϋποθέτει, προϋποθέτει… Λογοδοσία προϋποτίθεται στη χώρα αυτή;

Μας αναφέρετε ότι οι φορείς αναφέρθηκαν σε πολυετή προβλήματα και καμαρώνετε; Σας το είπα και στη συζήτηση για τον προϋπολογισμό. Από τα τελευταία είκοσι χρόνια έχετε κυβερνήσει τα δεκατέσσερα, κύριε Σταϊκούρα. Η Κυβέρνησή σας από τα τελευταία είκοσι, τα δεκατέσσερα κυβερνούσε, το κόμμα σας, το κόμμα που χρωστάει 500 εκατομμύρια ευρώ στις τράπεζες και δεν πληρώνει και δεν του πλειστηριάζουν σπίτια και άλλες ιδιοκτησίες, την ώρα που παίρνουν τα σπίτια των απλών ανθρώπων για μηδαμινές οφειλές.

Ομολογήσατε με την τοποθέτησή σας ότι αυτό το νομοσχέδιο το φέρνετε σε συνέργεια με τον Επίτροπο που τοποθετήσατε, τον κ. Τζιτζικώστα. Αυτός καλείται να το επιβλέπει και έτσι φωτίζετε και για τους απλούς πολίτες, γιατί είναι σκάνδαλο ολκής να ορίζεται Επίτροπος Μεταφορών στέλεχος της Νέας Δημοκρατίας.

Έμαθα ότι και η κ. Βόζεμπεργκ ήταν εδώ προχτές, φαντάζομαι ως Πρόεδρος της Επιτροπής Μεταφορών του Ευρωκοινοβουλίου για τον ίδιο σκοπό.

Και την ίδια ώρα αναλώνεστε σε υποκριτικές τοποθετήσεις, όπως αυτές που ακούσαμε στην Επιτροπή Παραγωγής και Εμπορίου, όταν είπατε χωρίς ντροπή -χωρίς ντροπή!- ότι δεν μπορούμε να έχουμε και σιδηρόδρομο παντού και ασφάλεια των σιδηροδρόμων, γιατί δεν υπάρχουν «λεφτόδεντρα». Χρειάζονται «λεφτόδεντρα», δηλαδή, για να είναι ασφαλής ο κόσμος και να υπάρχουν σιδηροδρομικές μεταφορές στη χώρα.

Και βεβαίως θα σας απαντήσω και τώρα. «Λεφτόδεντρα» δεν υπάρχουν, «κλεφτόδεντρα», όμως, υπάρχουν και από αυτά καρπώνεται η Κυβέρνησή σας, από τα «κλεφτόδεντρα» από τα οποία έχει απομυζήσει τα δισεκατομμύρια, τους πακτωλούς των δισεκατομμυρίων της Σύμβασης 717, χωρίς να έχει λογοδοτήσει, τους πακτωλούς των δισεκατομμυρίων από το Ταμείο Ανάκαμψης, για το οποίο τώρα πάλι καμάρωνε ότι θα χρηματοδοτήσει νέο έργο.

Ακούστε, εμείς ζητάμε, το ζητάω και θα επανέλθω, και ελπίζω ότι θα υπάρξει ανταπόκριση των κομμάτων στα οποία απευθύνομαι -και απευθύνομαι βεβαίως και στα κόμματα που μπορεί να μην έχουν αυτόν τον αριθμό Βουλευτών, αλλά θα ήθελαν να συνυπογράψουν μαζί μας- ένα αίτημα ονομαστικής ψηφοφορίας.

Είναι το λιγότερο που μπορούμε να κάνουμε, για να φανεί ονομαστικά ποιοι στηρίζουν αυτό το ξέπλυμα, αυτή την προσπάθεια να κουκουλωθούν με νομοσχέδιο της Βουλής οι ευθύνες για το έγκλημα των Τεμπών, αυτή την προσπάθεια να εμφανισθεί ως μεταρρύθμιση μια νέα παρέμβαση στη δικαιοσύνη σε όλο το φάσμα, αυτή την προσπάθεια, αντί να απολογείστε, να έρχεστε και να ευαγγελίζεστε έργα μεταρρύθμισης.

Η Πλεύση Ελευθερίας σάς καλεί να αποσύρετε το νομοσχέδιο στην επόμενη ώρα, σας το έχω ζητήσει από το μεσημέρι. Σας καλεί να δώσετε λόγο. Φταίει τελικά κανείς για τον σιδηρόδρομο; Ή είναι καιρικό φαινόμενο η διαφθορά; Η διαφθορά δεν είναι καιρικό φαινόμενο, κύριε Υπουργέ και κύριοι της Κυβέρνησης. Η διαφθορά είναι πρακτική στην οποία επιδίδεστε. Είναι πρακτική από την οποία υποφέρει ο ελληνικός λαός και η ελληνική κοινωνία επί δεκαετίες. Είναι πρακτική και επιλογή σας, η οποία σκοτώνει. Απέναντι σε αυτή τη διαφθορά εμείς θα ορθώσουμε τείχος προστασίας σε κάθε ευκαιρία, και σήμερα και αύριο και μεθαύριο και κάθε μέρα μέχρι να υπάρξει λογοδοσία, αλήθεια, δικαιοσύνη.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Πρόεδρος της Κοινοβουλευτικής Ομάδας της Νέας Αριστεράς, ο κ. Χαρίτσης

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Θα μου επιτρέψετε, κύριε Υπουργέ, κυρίες και κύριοι συνάδελφοι, να ξεκινήσω με το θέμα των τροπολογιών. Για μία ακόμη φορά τελευταία στιγμή βομβαρδισμός τροπολογιών από την Κυβέρνηση με ελάχιστο έως καθόλου χρόνο για επεξεργασία και για ουσιαστική συζήτηση. Ειλικρινά, αναρωτιέμαι πώς θα γίνει τελικά πραγματικός κοινοβουλευτικός διάλογος σε αυτές τις συνθήκες. Μιλάμε για την πλήρη υποβάθμιση και απαξίωση της κοινοβουλευτικής διαδικασίας.

Αλλά τελικά εκεί στο οποίο καταλήγουμε είναι ότι όλο αυτό γίνεται συνειδητά. Γίνεται συνειδητά, κυρίες και κύριοι της Κυβέρνησης, ακριβώς γιατί επιχειρείται να μην γίνει συζήτηση, ακριβώς γιατί επιχειρείται να περάσουν στη ζούλα όλες οι ρυθμίσεις τις οποίες φέρνετε στο παρά ένα της ολοκλήρωσης της κοινοβουλευτικής διαδικασίας για τη φετινή χρονιά.

Δεν έχω, προφανώς, τον χρόνο να αναλύσω όλες τις διατάξεις που φέρνετε. Θα σταθώ μόνο σε δύο. Πρώτον, οι ρυθμίσεις για τις τράπεζες, είναι η πολυδιαφημισμένη τροπολογία για τις εξαγγελίες που μας έκανε ο κ. Μητσοτάκης, ο Πρωθυπουργός, την περασμένη Κυριακή κατά τη συζήτηση του προϋπολογισμού. Εξήγγειλε με δόξα και τιμή εκπλήξεις ο κ. Μητσοτάκης.

Το είπα όμως και προχθές στη συζήτηση που είχαμε εδώ, την Τρίτη, για το νομοσχέδιο του Υπουργείου Εξωτερικών, κυρίες και κύριοι συνάδελφοι. Οι ρυθμίσεις αυτές δεν είναι για πανηγυρισμούς από την Κυβέρνηση ούτε βεβαίως και από την Αξιωματική Αντιπολίτευση, γιατί το ακούσαμε και αυτό. Εξήγησα αναλυτικά γιατί δεν είναι για πανηγυρισμούς οι συγκεκριμένες εξαγγελίες του κ. Μητσοτάκη.

Τελικά φαίνεται ότι αυτό που λέμε εμείς στη Νέα Αριστερά το λέει και η κοινωνία. Δεν ξέρω, κυρίες και κύριοι της Κυβέρνησης, αν την ανακοίνωση της ΕΚΠΟΙΖΩ τη διαβάσατε. Τι λέει; Μιλάει για όψιμη απαγόρευση χρεώσεων χαμηλού ύψους σε περιορισμένη έκταση. Μιλάει για ανέγγιχτη πρακτική πλήθους αδικαιολόγητων καταχρηστικών χρεώσεων και για διατήρηση των υπέρογκων χρεώσεων σε μη ηλεκτρονικές διατραπεζικές συναλλαγές. Και κυρίως, κύριε Υπουργέ, μιλάει για το απαράδεκτο, για το ληστρικό, χάσμα μεταξύ επιτοκίου καταθέσεων και επιτοκίου δανεισμού. Η ΕΚΠΟΙΖΩ τα λέει αυτά, δεν τα λέμε μόνο εμείς, λοιπόν.

Άνθρακες λοιπόν ο θησαυρός του κ. Μητσοτάκη, στάχτη στα μάτια των πολιτών, που ακούνε για 100 εκατομμύρια στον περιώνυμο φορέα, που παρεμπιπτόντως εδώ και τέσσερα χρόνια τον ιδρύετε και ακόμα δεν τον έχετε ιδρύσει. Αναφέρονται 100 εκατομμύρια μπροστά στα 12 δισεκατομμύρια, που είναι τα κέρδη των τραπεζών την τελευταία τριετία και μόνο για τον φορέα από τον οποίο θα νοικιάζει ο κόσμος τα σπίτια του, που χάνει στους πλειστηριασμούς, για δώδεκα χρόνια.

Είδατε όμως, κυρίες και κύριοι της Κυβέρνησης, και τα δημοσιεύματα για την έρευνα που ξεκίνησε η Αρχή Καταπολέμησης της Νομιμοποίησης Εσόδων από Εγκληματικές Δραστηριότητες, της αρχής για το ξέπλυμα του μαύρου χρήματος, για να λέμε τα πράγματα με το όνομά τους; Με αφορμή την υπόθεση Πηλαδάκη λοιπόν, λένε τα δημοσιεύματα, στο μικροσκόπιο της αρχής μπαίνουν όλες οι εταιρείες που διαχειρίζονται κόκκινα δάνεια και οφειλές προς τις τράπεζες.

Γιατί μπαίνουν στο μικροσκόπιο της αρχής όλες οι εταιρείες που διαχειρίζονται κόκκινα δάνεια και οφειλές προς τις τράπεζες; Γιατί υπάρχουν υπόνοιες, λένε και πάλι τα δημοσιεύματα, ότι διάφορα funds, που εξαγοράζουν κόκκινα δάνεια, λειτουργούν ως κέλυφος, ως μανδύας για ξέπλυμα βρώμικου χρήματος, μαύρου χρήματος. Γι’ αυτό λειτουργούν τα funds. Και ξεκινάει η αρχή για το μαύρο χρήμα έρευνες σε όλες αυτές τις εταιρείες. Γιατί όταν λέμε ότι έχετε αφήσει τα funds και τους servicers ανεξέλεγκτους σε μια χώρα ξέφραγο αμπέλι, εσείς σφυρίζατε αδιάφορα. Και να, που αποδεικνύεται τώρα ότι είναι ακριβώς έτσι τα πράγματα.

Δεν τα γνωρίζετε αυτά στην Κυβέρνηση, ότι έχει ξεκινήσει αυτός ο έλεγχος; Σας απασχολεί καθόλου; Ή το μόνο το οποίο σας ενδιαφέρει είναι η άνευ όρων και πέρα από κάθε έννοια τήρησης της νομιμότητας διαδικασία μεταβίβασης των κόκκινων δανείων και μετά «γαία πυρί μιχθήτω» για τους δανειολήπτες; Τι δηλαδή περιμένετε να σκεφτεί ένας κόσμος, ο οποίος βλέπει από τη μία να χάνει το σπίτι του στον πλειστηριασμό και από την άλλη αυτό το χρέος να το αγοράζει κάποιος που ξεπλένει μαύρο χρήμα; Εκεί έχουμε φτάσει!

Περνάω στη δεύτερη ρύθμιση για την οποία θα ήθελα να πω δυο λόγια. Αφορά τις ΔΕΥΑ, τις δημοτικές επιχειρήσεις ύδρευσης και αποχέτευσης. Τι ακριβώς κάνετε, κυρίες και κύριοι της Κυβέρνησης, με αυτή τη ρύθμιση; Εκβιάζετε τις ΔΕΥΑ να συγχωνευθούν με τους όρους που θέλετε εσείς βεβαίως, για να επιδοτηθούν για τις οφειλές τους σε παρόχους ενέργειας από το Ταμείο Ενεργειακής Μετάβασης. Μα, είναι δυνατόν; Πάλι συνεχίζετε ακάθεκτοι να επιδοτείτε την αισχροκέρδεια του καρτέλ της ενέργειας;

Έβγαλε ανακοίνωσε χθες η ΕΔΕΥΑ, η Ένωση των Δημοτικών Επιχειρήσεων Ύδρευσης Αποχέτευσης, και τι σας λέει; Σας λέει ότι ακυρώνετε τον διάλογο που υποτίθεται ότι έχετε ξεκινήσει. Ποιον διάλογο; Γίνεται διάλογος έτσι, με εκβιασμό; Τους εκβιάζετε ή θα συγχωνευτείτε για να πάρετε το 70% ή δεν θα συγχωνευτείτε και θα πάρετε μόνο 30%. Ποιο είναι το δημόσιο συμφέρον που δικαιολογεί αυτή τη μεταχείριση; Ότι θέλετε να επιβάλλετε με το ζόρι τις συγχωνεύσεις;

Η ΚΕΔΕ, κύριε Υπουργέ, σας επέστρεψε προχθές το νομοσχέδιο ως απαράδεκτο. Είναι απαράδεκτο το νομοσχέδιο, σύμφωνα με την ΚΕΔΕ. Πάρτε λοιπόν πίσω την τροπολογία σήμερα και ακούστε επιτέλους την Τοπική Αυτοδιοίκηση. Σταματήστε τα παιχνίδια με τις ΔΕΥΑ, που δημιουργήθηκαν για να έχουν κοινωνικό και ανταποδοτικό χαρακτήρα, και πληρώνουν σήμερα δυσανάλογα το μάρμαρο -το πληρώνει τελικά ο δημότης, δηλαδή- το μάρμαρο του υψηλού ενεργειακού κόστους, για να αφήνετε εσείς το καρτέλ της ενέργειας να αλωνίζει.

Κυρίες και κύριοι συνάδελφοι, έρχομαι και στα του νομοσχεδίου. Ξέρετε, κύριε Υπουργέ, λένε ότι τα Πρακτικά της Βουλής είναι χρήσιμα για τον ιστορικό του μέλλοντος. Εγώ λέω ότι είναι χρήσιμα και για εμάς εδώ σήμερα, για το τώρα, σε ενεστώτα χρόνο, για να θυμόμαστε τι έλεγε ο καθένας πριν από δύο μόλις χρόνια και τι λέει σήμερα, δύο μόλις χρόνια μετά. Ανέτρεξα, λοιπόν, στα Πρακτικά της Ολομέλειας της 28ης Σεπτεμβρίου 2022, πριν από δύο χρόνια. Ήταν η ημερομηνία ψήφισης του νομοσχεδίου που έγινε μετά ο ν.4974/2022, αυτός ο νόμος τον οποίο αλλάζετε με το σημερινό νομοσχέδιο.

Τι έλεγε τότε ο Υπουργός; Για να μην φανεί ότι προσπαθώ να διαστρεβλώσω τα λεγόμενά του θα το διαβάσω επί λέξει mot ꞻ mot. Έλεγε, λοιπόν, ο κ. Καραμανλής τότε: «Με άλλα λόγια, τι επιδιώκει να κάνει αυτό το νομοθέτημα; Επιδιώκει να αλλάξει τη διαδικασία κατασκευής, της παραγωγής, αν θέλετε, των σιδηροδρομικών έργων. Γιατί το κάνουμε αυτό; Οι λόγοι είναι πολλοί και τους έχουμε πει και από τότε που ήμασταν Αντιπολίτευση, όπου στο πρόγραμμά μας είχαμε πει ότι χρειάζεται να γίνει μια δραστική μεταρρύθμιση στο πώς λειτουργούν αυτές οι δύο εταιρείες. Επομένως, νομίζω ότι αυτή η προσπάθεια είναι μια προσπάθεια που πρέπει να συζητηθεί στο βάθος της και πρέπει να κατανοηθεί ότι γίνεται μια προσπάθεια έτσι ώστε να αλλάξουμε τα κακώς κείμενα». Αυτά έλεγε ο Υπουργός με το νομοσχέδιό του τότε για τον ν. 4974 πριν από δύο μόλις χρόνια, το 2022.

Και τι έλεγε και ο κ. Καραγιάννης, ο Υφυπουργός Υποδομών; «Θέλω να ξεκαθαρίσουμε ότι το συγκεκριμένο νομοσχέδιο ουσιαστικά είναι μια θεσμική παρέμβαση, ώστε να δώσουμε τα εργαλεία και στον ΟΣΕ και στην ΕΡΓΟΣΕ να αλλάξουν και να πρωταγωνιστήσουν στα έργα της νέας εποχής για τον ελληνικό σιδηρόδρομο» έλεγε ο κ. Καραγιάννης και προσέθετε: «Με όλα αυτά και επιπλέον και με μια μελέτη λειτουργικής αναδιοργάνωσης, φιλοδοξούμε να μετατρέψουμε τον μεγάλο ασθενή, τον ελληνικό σιδηρόδρομο, σε μεγάλο πρωταγωνιστή των νέων μεγάλων έργων που έχει ανάγκη η χώρα μας». Αυτά έλεγε πριν από δύο μόλις χρόνια ο Υπουργός και ο Υφυπουργός σας. Πριν από δύο μόλις χρόνια τα λέγανε αυτά. Έτσι;

Και συνεχίζω από τα Πρακτικά. Τι έλεγε τότε η δικιά μας εισηγήτρια και σημερινή εισηγήτρια, η Πέτη Πέρκα. Έλεγε, λοιπόν, τότε η κ. Πέρκα: «Μέχρι την υπογραφή της υπ’ όψιν σύμβασης» -αναφέρεται στην εξαγγελία τότε του έργου ΣΔΙΤ από τον ΟΣΕ με χρηματοδότηση από το Ταμείο Ανάκαμψης- «γίνεται μόνο πυροσβεστική συντήρηση, ενώ έχουμε τα περισσότερα ατυχήματα που είχαμε ποτέ στον σιδηρόδρομο. Η δε «ΤΡΑΙΝΟΣΕ» δρομολογεί περισσότερα λεωφορεία απ’ ό,τι τρένα με αποτέλεσμα να έχουμε συνεχώς καθυστερήσεις, ακυρώσεις δρομολογίων κ.λπ.. Έρχεστε, όμως, με το νομοσχέδιο να ολοκληρώσετε τη διάλυση του σιδηροδρόμου με αναδιοργάνωση των εταιρειών ΟΣΕ, ΕΡΓΟΣΕ κ.λπ.». Αυτά, λοιπόν, πριν από δύο μόλις χρόνια.

Και τι έρχεστε και κάνετε τώρα, δύο μόλις χρόνια μετά; Έρχεστε και παίρνετε πίσω όσα πριν από δύο χρόνια μας παρουσιάζατε ως το μεγάλο φιλόδοξο σχέδιό σας για να αλλάξετε τα κακώς κείμενα στον σιδηρόδρομο και από μεγάλος ασθενής να γίνει μεγάλος πρωταγωνιστής. Αυτό κάνετε και ούτε γάτα ούτε ζημιά. Το είχατε και στο πρόγραμμά σας, έλεγε ο κ. Καραμανλής τότε. Το εφαρμόσατε με τον προηγούμενο νόμο. Και τι μεσολάβησε; Τι άλλαξε; Τι αξιολογήσατε από την εφαρμογή αυτού του προγράμματος και τώρα νιώθετε την ανάγκη να το ανακαλέσετε; Θα μας εξηγήσετε γιατί αυτή η στροφή των 180 μοιρών από την ίδια Κυβέρνηση που το είχε και στο πρόγραμμά της υποτίθεται;

Αλλά όχι μόνο αυτό. Επειδή το είδαμε και την Κυριακή στην ομιλία του Πρωθυπουργού, η αλαζονεία και το θράσος αυτής της Κυβέρνησης πραγματικά δεν νομίζω ότι γνωρίζει προηγούμενο στη μεταπολιτευτική ιστορία αυτού του Κοινοβουλίου. Το γυρνάτε και στην Αντιπολίτευση και λέτε: «Καλά, αφού τότε ήσασταν κατά με το νομοσχέδιο μας, τώρα που αυτό το νομοσχέδιο έρχεται να αλλάξει το προηγούμενο, γιατί εξακολουθείτε να είστε κατά;». Τι θράσος είναι αυτό; Πραγματικά δηλαδή. Παίζετε παιχνιδάκια στις πλάτες του σιδηροδρόμου; Παίζετε παιχνιδάκια στις πλάτες μιας κοινωνίας που πλέον έχει φτάσει στο σημείο να φοβάται να μπει στο τρένο; Και το χειρότερο απ’ όλα: Παίζετε παιχνιδάκια στις πλάτες των συγγενών των θυμάτων του εγκλήματος των Τεμπών, που ψάχνουν εναγωνίως ακόμα και σήμερα να βρουν γιατί πέθαναν τα παιδιά τους;

Κύριε Υπουργέ, στις επιτροπές είπατε ότι δεν κλείνουν όλα τα θέματα με αυτό το νομοσχέδιο, αλλά ότι κινείται στη σωστή κατεύθυνση. Και πρέπει επιτέλους να αποφασίσετε και να μας πείτε πότε ήσασταν στη σωστή κατεύθυνση, πριν από δύο χρόνια ή σήμερα; Και τα δύο μαζί δεν γίνεται. Η ίδια Κυβέρνηση είναι. Για την ίδια Κυβέρνηση πρόκειται.

Δεν είναι, βεβαίως, εύκολο -το κατανοώ- να υπερασπιστείτε τα πεπραγμένα του προκατόχου σας στο Υπουργείο. Και γιατί δεν είναι εύκολο; Γιατί δεν είναι εύκολο; Γιατί μεσολάβησαν τα Τέμπη. Γιατί μεσολάβησαν τα Τέμπη! Και εδώ σήμερα και σε οποιαδήποτε συζήτηση γίνεται για τον σιδηρόδρομο στη χώρα μας δεν μπορεί παρά να μας στοιχειώνουν οι πενήντα επτά χαμένοι συνάνθρωποί μας. Αλλά από αυτό το σημείο μέχρι να φτάσετε στο σημείο να βγάζετε λάδι τον κ. Καραμανλή, λέγοντας ότι με πρωτοβουλίες της προηγούμενης διοίκησης του Υπουργείου ξεκίνησαν και ολοκληρώθηκαν προσπάθειες για ανάταξη της σηματοδότησης και τηλεδιοίκησης και έγινε προσπάθεια για την καλύτερη διοικητική δομή των φορέων, όταν έχει μεσολαβήσει αυτό το έγκλημα των Τεμπών, πάει πολύ, κύριε Υπουργέ. Πάει πολύ, κύριε Υπουργέ, γιατί είδε όλη η Ελλάδα τι λειτουργούσε.

Θέλετε να σας πω, για να λέμε τα πράγματα με το όνομά τους, γιατί το 2022 πήρατε την «ΕΡΓΟΣΕ» υπό τον άμεσο έλεγχο του Υπουργείου; Γιατί την πήρατε υπό τον άμεσο έλεγχο του Υπουργείου την «ΕΡΓΟΣΕ» το 2022; Για έναν και μόνο λόγο την πήρε ο προκάτοχός σας, κύριε Υπουργέ, γιατί θέλατε να ελέγχετε τα έργα και το μοίρασμα των κονδυλίων. Γι’ αυτόν και μόνο τον λόγο την πήρατε πίσω. Αυτό θέλατε. Αλλά μεσολάβησε το έγκλημα των Τεμπών και από τότε μπήκατε και στο μικροσκόπιο της Κομισιόν.

Όσο για τις ευθύνες της προηγούμενης πολιτικής ηγεσίας, είδαμε τι κάνατε και στην εξεταστική επιτροπή που στήσατε, αυτή την εξεταστική επιτροπή-παρωδία που στήθηκε εδώ στο Κοινοβούλιο. Και έρχεστε τώρα να μας πείτε πάλι, όπως πριν από δύο χρόνια, ότι και πάλι έχετε ένα άλλο μεγάλο σχέδιο για τον σιδηρόδρομο και ότι το σημερινό νομοσχέδιο είναι μέρος αυτού του σχεδίου. Ποιο είναι τελικά αυτό το συνολικό μεγαλεπήβολο σχέδιό σας; Γιατί μας το φέρνετε να το αξιολογήσουμε και να δούμε τι θα κάνουμε;

Δεν μπορείτε, όμως, κύριε Υπουργέ και κυρίες και κύριοι της Κυβέρνησης, να μας κουνάτε το δάχτυλο από πάνω. Δεν είναι δυνατόν να κουνάτε και το δάχτυλο από πάνω. Στα πέντε χρόνια της διακυβέρνησης της Νέας Δημοκρατίας αυτό το οποίο έχει συμβεί είναι ένα πλήρες ξεχαρβάλωμα των πάντων στον σιδηρόδρομο. Καταφέρατε να κατατάσσεται ο σιδηρόδρομος στην Ελλάδα δεύτερος από το τέλος διεθνώς σε έρευνα της γνωστής «Transport & Environment» ως προς την αξιοπιστία, ως προς την ασφάλεια, ως προς τις τιμές των εισιτηρίων. Στην κορυφή της λίστας -προσέξτε- είναι η «Trenitalia», o κρατικός ιταλικός σιδηρόδρομος, και στον πάτο της λίστας είναι η «Hellenic Train», η θυγατρική της. Αυτή είναι η πραγματικότητα.

Έχετε ταξιδέψει ποτέ με τρένο στην Ιταλία, κύριε Υπουργέ; Αν έχετε, θα ξέρετε ότι σε τέτοιο χάλι όπως είναι τα τρένα σήμερα στην Ελλάδα στην Ιταλία δεν θα ξεκινούσαν ποτέ να κάνουν το δρομολόγιό τους για λόγους ασφαλείας. Για λόγους ασφαλείας δεν θα τους επιτρεπόταν να ξεκινήσουν να κάνουν το δρομολόγιο.

Κυρίες και κύριοι συνάδελφοι, όμως, τελικά όλα εξηγούνται. Ξέρετε ήταν περίεργο λίγο σήμερα το πρωί ξεφυλλίζοντας τον Τύπο, τις εφημερίδες, διαπιστώνουμε ότι ενώ ο Υπουργός έχει φέρει ένα νομοσχέδιο στη Βουλή –είναι, μάλιστα, το τελευταίο νομοσχέδιο της χρονιάς, το οποίο το έχει παρουσιάσει ως σημαντικό νομοσχέδιο ο ίδιος- που έχει και τον βαρύγδουπο τίτλο για την αναδιάρθρωση του σιδηροδρομικού τομέα αυτό το νομοσχέδιο, για κάποιο μαγικό τρόπο περνάει κάτω από τα ραντάρ της ενημέρωσης, κάτω από τα ραντάρ των εφημερίδων.

Δεν μας έχει συνηθίσει πρέπει να σας πω η Κυβέρνηση Μητσοτάκη σε αυτή την επικοινωνιακή ησυχία. Συνήθως τα νομοσχέδιά της, τις παρεμβάσεις της, τις πρωτοβουλίες της τις βλέπουμε με πηχυαίους τίτλους στα πρωτοσέλιδα. Έτσι δεν είναι ή μήπως σας πολεμάνε και τα μέσα ενημέρωσης; Θα το ακούσουμε κι αυτό.

Γιατί, λοιπόν, δεν το διαφημίζετε τόσο πολύ αυτό το νομοσχέδιο; Γιατί το αφήνετε να περάσει έτσι κάτω από τα ραντάρ; Γιατί το σημερινό νομοσχέδιο είναι μια στιγμή του εγκλήματος των Τεμπών. Αυτή είναι η πραγματικότητα, γιατί, όπως όλες και όλοι ξέρουμε, μπορεί το μοιραίο αυτό γεγονός να ήταν στιγμιαίο, μπορεί η απώλεια των συνανθρώπων μας, τόσων νέων ανθρώπων, να ήταν στιγμιαία, το έγκλημα, όμως, ήταν διαρκές. Το έγκλημα ήταν διαρκές. Αυτή είναι η πραγματικότητα. Εκκινούσε από τη συστηματική παραγνώριση των αναγκαιοτήτων για τεχνολογική αναβάθμιση της γραμμής, συνεχιζόταν από ένα έλλειμμα ανθρώπινου δυναμικού, που βεβαίως ακολουθούσε και τις νεοφιλελεύθερες εμμονές σας περί λιγότερου κράτους, ακολουθείτο από τις τραγικές ελλείψεις σε τροχαίο υλικό και κατέληγε, βεβαίως, στην τραγική νύχτα της 28ης Φεβρουαρίου του 2023.

Και από εκεί, όμως, το έγκλημα συνεχιζόταν. Κι αυτό είναι το ακόμα χειρότερο. Συνεχιζόταν με την κοπτοραπτική στο ιστορικό των συνομιλιών του σταθμάρχη, συνεχίστηκε με το ξεμπάζωμα και το μπάζωμα στον τόπο του εγκλήματος και τη μεταφορά αποδεικτικών στοιχείων αλλού, συνεχιζόταν όταν το υλικό από τις κάμερες διαγραφόταν, συνεχιζόταν όταν η Κυβέρνηση και σε κοινοβουλευτικό επίπεδο επέλεξε να μετατρέψει αυτή την υπόθεση σε μια παρωδία με την εξεταστική και συνεχίζεται και με το πόρισμα του εθνικού οργανισμού για τη διερεύνηση των ατυχημάτων, του ΕΟΔΑΣΑΑΜ, που σαν το τενεκεδάκι το κλωτσάμε κάθε μήνα παρακάτω για να μη βγει.

Και, βεβαίως, και η ίδια η ψήφιση του προηγούμενου νόμου με πρωτοβουλία του πολιτικού υπαίτιου του εγκλήματος, του κ. Καραμανλή, ήταν και η ίδια κομμάτι του κατ’ εξακολούθηση εγκλήματος. Γι’ αυτό έχουμε φτάσει και στη σημερινή εξόφθαλμη αντίφαση να ψηφίζουμε σήμερα κάτι αντίθετο από αυτό το οποίο ψήφιζε η ίδια η Κυβέρνηση πριν από δύο χρόνια.

Όμως, φαίνεται ότι δεν υπάρχει κανένας λόγος κάποιος από την κυβερνητική πλειοψηφία να ζητήσει συγγνώμη για όλα αυτά. Γι’ αυτό, λοιπόν, έχουμε και όλη αυτή την επικοινωνιακή ησυχία. Τότε, πριν από δύο χρόνια, ακούγαμε σε όλο αυτό το θέατρο που στήθηκε τον τότε Υπουργό να λέει για την αναδιοργάνωση των σιδηροδρόμων και για επενδύσεις που όλο και έρχονται, αλλά ποτέ δεν ήρθαν, με στόμφο. Και σήμερα τι κάνουμε; Ακούμε τους εκπροσώπους της Κυβέρνησης με τη νέα ηγεσία του Υπουργείου πλέον με τον ίδιο πάντα τεχνοκρατικό στόμφο να επαναλαμβάνουν ουσιαστικά πάλι τα ίδια, την ίδια επίκληση των μεγάλων ιδανικών της αναδιοργάνωσης του θεσμικού περιβάλλοντος των σιδηροδρόμων.

Αν έβγαινε, λοιπόν, προς τα έξω, αν έβγαινε και μάθαινε η κοινωνία όλο αυτό το οποίο είχε κάνει τότε η Κυβέρνηση πριν από δύο χρόνια και όλο αυτό το οποίο σκαρφίζεται σήμερα, θα είχε η Κυβέρνηση -για να το πω όσο πιο ευγενικά μπορώ- ένα μικρό επικοινωνιακό πρόβλημα όσο να το κάνεις σε μια υπόθεση η οποία είναι τόσο ευαίσθητη για την ελληνική κοινωνία.

Όμως, για να πούμε τα πράγματα με το όνομά τους, αν αυτός ο νόμος και αν το περιεχόμενό του αποκτούσε τη δημοσιότητα που του αρμόζει και που του αναλογεί, θα αποκαλυπτόταν το χαώδες έλλειμμα αξιοπιστίας της Κυβέρνησης Μητσοτάκη και το εγκληματικό προφίλ ενός ανάλγητου συστήματος εξουσίας που τρώει με δέκα κουτάλες από τη μία και σηκώνει τα μανίκια μόνο όταν είναι να καλύψει τα ίχνη του από την άλλη, γιατί αυτό ζούμε στη χώρα μας τα τελευταία χρόνια.

Όμως, βεβαίως -και απευθύνομαι τώρα και στους Βουλευτές της κοινοβουλευτικής Πλειοψηφίας- το έγκλημα δεν αφορά μόνο αυτούς που κυβερνούν, αφορά και αυτούς που νομοθετούν, γιατί αν ψηφιστεί σήμερα αυτό το νομοσχέδιο, αυτό θα πει ότι οι ίδιοι άνθρωποι που πριν από δύο χρόνια ψήφιζαν το ακριβώς αντίθετο, ψήφισαν ανοησίες τότε. Η ίδια κοινοβουλευτική ομάδα είναι. Η ίδια κοινοβουλευτική Πλειοψηφία είναι. Και κατ’ ελάχιστον ο ελληνικός λαός θα χρειαζόταν μια συγγνώμη από τους νομοθέτες του. Διαφορετικά δεν πρόκειται περί νομοθετών, πρόκειται περί αχυρανθρώπων που θα ψηφίσουν ό,τι τους φέρει ο κ. Μητσοτάκης και η Κυβέρνησή του.

Όποιος, λοιπόν, από τη Συμπολίτευση δεν αμφισβητεί τη διαχείριση αυτής της υπόθεσης είναι συνυπεύθυνος -είναι συνυπεύθυνος επαναλαμβάνω- για το έγκλημα, συνυπεύθυνος και για την εγκληματική διαχείριση που ακολούθησε το έγκλημα. Δεν είναι τυχαίο άλλωστε ότι και οι λαλίστατοι, κατά τ’ άλλα, Βουλευτές συνάδελφοι της κοινοβουλευτικής Πλειοψηφίας στις επιτροπές για το συγκεκριμένο νομοσχέδιο μάλλον είχαν πιει το αμίλητο νερό. Δεν πολυτοποθετήθηκαν.

Το σημερινό νομοσχέδιο, κυρίες και κύριοι συνάδελφοι, είναι πράγματι ένα σχέδιο αναδιοργάνωσης που έχει εκπονήσει η Κυβέρνηση ύστερα από τις πιέσεις των ευρωπαϊκών θεσμών και είναι η ομολογία ότι ο νόμος ο προηγούμενος του 2022 δεν ήταν αυτό που έλεγε τότε η Κυβέρνηση, είναι ομολογία ότι ο σημερινός νόμος είναι ομολογία ενοχής. Περί αυτού πρόκειται.

Και η μεγάλη εικόνα της απαξίωσης, της νεοφιλελεύθερης απαξίωσης και του ευτελισμού του σιδηροδρόμου δυστυχώς δεν αλλάζει. Δεν άλλαξε σε ένα τοπίο κατασπατάλησης πόρων που διαμορφώθηκε, ήδη, από τη δεκαετία του 1990. Δεν άλλαξε σε ένα αντικείμενο που τα έργα κρατάνε είκοσι χρόνια και όταν ολοκληρώνονται δεν είναι πλέον λειτουργικά. Δεν άλλαξε ως προς την υποβάθμιση των εργαζομένων, του ανθρώπινου δυναμικού, στις εταιρείες του κλάδου. Δεν άλλαξε για τα ίδια τα τρένα και το τροχαίο υλικό που σήμερα αντικαθίσταται -το τροχαίο υλικό- από μεταχειρισμένα τρένα από την Ιταλία της δεκαετίας του 1990. Αυτό μας καταγγέλλουν οι συνδικαλιστές και γι’ αυτό και σήμερα το έλλειμμα ασφάλειας, δυστυχώς, είναι το ίδιο με αυτό που ήταν στις 28 του Φλεβάρη του 2023.

Γι’ αυτό, δυστυχώς, και τα περιστατικά μετά τα Τέμπη, μετά τον Φλεβάρη του 2023, δεν έχουν σταματήσει: Τρένα που κινούνται αντίθετα πάνω στην ίδια γραμμή μέσα στον αστικό ιστό, αμαξοστοιχίες που προσκρούουν σε πεσμένα δέντρα, ο προαστιακός να μπαίνει στη γραμμή του μετρό, το intercity να προχωρά κανονικά προς σταθμό, στον οποίο βρίσκεται ακινητοποιημένος άλλος συρμός λόγω βλάβης. Όλα αυτά είναι περιστατικά, πραγματικά περιστατικά, τα οποία έχουν συμβεί στο σιδηροδρομικό δίκτυο της χώρας μας μετά την 28η Φεβρουαρίου του 2023, όχι πριν, και αυτό το επιβεβαιώνει και η προχθεσινή ανακοίνωση της Ευρωπαϊκής Επιτροπής που αποφάσισε να κινήσει διαδικασία επί παραβάσει, όπως λέει, κοινοποιώντας στις εθνικές αρχές προειδοποιητική επιστολή με προθεσμία δύο μηνών.

Έτσι δεν είναι, κύριε Υπουργέ;

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Για το 2016.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Και μη μας πείτε σας παρακαλώ για το τμήμα της επιστολής -το είπατε νομίζω πριν- που αφορά το σχέδιο δράσης και ότι αυτό αποτελεί πρόοδο, γιατί επισημαίνεται από την Κομισιόν ότι υπάρχουν ακόμα σοβαρές ελλείψεις όσον αφορά την εφαρμογή της σχετικής οδηγίας.

Και τέλος πάντων, δεν θα σας κοινοποιούσε η Κομισιόν προειδοποιητική επιστολή, αν είχατε, ήδη, πείσει με τις προηγούμενες ενέργειές σας ότι το σχέδιο δράσης καλύπτει όλα τα κενά ασφαλείας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Πότε είναι ο κανονισμός;

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Κυρίες και κύριοι συνάδελφοι, στόχος της χώρας μας πρέπει να είναι η πλήρης ανάπτυξη του σιδηροδρομικού δικτύου, γιατί ο σιδηρόδρομος είναι το πιο ασφαλές, το πιο οικολογικό, το πιο οικονομικό μέσο μεταφοράς.

Σήμερα, κύριε Υπουργέ, δεν υπάρχει τρένο ανάμεσα στη Λάρισα και στον Βόλο. Σήμερα, κύριε Υπουργέ, δεν υπάρχει τρένο από την Ξάνθη έως τη Θεσσαλονίκη. Μπορεί μια χώρα να αποκαλείται ευρωπαϊκή το 2025, που μπαίνει σε λίγες μέρες αισίως, όταν οι πόλεις, οι οποίες για δεκαετίες ήταν συνδεδεμένες με τον σιδηρόδρομο σήμερα βλέπουν τους σταθμούς των τρένων να μετατρέπονται σε φαντάσματα;

Εμείς, λοιπόν, το λέμε καθαρά. Εθνικός στόχος πρέπει να είναι «τρένο παντού» και για να τον πετύχουμε αυτό τον στόχο, χρειαζόμαστε έναν αμιγώς δημόσιο σιδηρόδρομο, να αντιστραφεί η πολιτική της ιδιωτικοποίησης και της αποθέωση της αγοράς. Στην πράξη λοιπόν, όχι στα χαρτιά, όχι με τεχνητές συγκολλήσεις, όχι με γονατογραφήματα, στην πράξη ενιαίος, δημόσιος σιδηρόδρομος τώρα, με ένα ολοκληρωμένο στρατηγικό σχέδιο ανάπτυξης του δικτύου, του εξοπλισμού, του ανθρώπινου δυναμικού, με στήριξη, με χρηματοδότηση, με προσλήψεις για να καλυφθούν τα τεράστια κενά τα οποία υπάρχουν.

Όλα αυτά είναι απαραίτητη προϋπόθεση για την ασφάλεια των μεταφορών, αλλά και για ένα αναπτυξιακό κράτος. Εμείς επιμένουμε να μιλάμε για ένα αναπτυξιακό κράτος, που χρησιμοποιεί τις υποδομές του στρατηγικά, για την ανάπτυξη, για τη δίκαιη «πράσινη» μετάβαση, για τη βελτίωση της ποιότητας ζωής των πολιτών.

Και καλούμε, καλώ και όλα τα κόμματα της αριστερής και προοδευτικής Αντιπολίτευσης σε αυτόν τον στόχο να πορευτούμε μαζί για ενιαίο, πραγματικά δημόσιο σιδηρόδρομο στη χώρα μας. Είναι ένα στοίχημα, το οποίο πρέπει να το κερδίσουμε. Είναι ένα στοίχημα, το οποίο προφανώς δεν αφορά τη νεοφιλελεύθερη Κυβέρνηση της Δεξιάς. Είναι ένα στοίχημα, το οποίο όμως αφορά την ελληνική κοινωνία και γι’ αυτό πρέπει να αγωνιστούμε.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κατάλογο ομιλητών.

Καλούμε στο Βήμα την κ. Καραμπατσώλη Κωνσταντίνα από τη Νέα Δημοκρατία. Θα ακολουθήσει η κ. Κομνηνάκα από το Κομμουνιστικό Κόμμα, ο κ. Πέτσας από τη Νέα Δημοκρατία και εν συνεχεία ο κ. Καραθανασόπουλος, Κοινοβουλευτικός Εκπρόσωπος του ΚΚΕ.

Ορίστε, έχετε τον λόγο.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Ευχαριστώ, κύριε Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο Υπουργός δεν θα απαντήσει; Δεν θέλει να απαντήσει; Καλά.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κυρία Καραμπατσώλη.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Ευχαριστώ, κύριε Πρόεδρε.

Κύριε Πρόεδρε, κύριοι Υπουργοί, κυρίες και κύριοι συνάδελφοι, το σημερινό νομοσχέδιο του Υπουργείου Υποδομών και Μεταφορών αποτελεί άλλο ένα σημαντικό βήμα ενίσχυσης του σιδηροδρομικού τομέα της χώρας μας, κινούμενο προς πολλαπλές κατευθύνσεις: στη βελτίωση της λειτουργίας του, στην αναβάθμιση της ασφάλειας, στην ενίσχυση της εποπτείας του και στην παροχή οικονομικότερων και ποιοτικότερων υπηρεσιών στους πολίτες.

Η πρόθεση της Κυβέρνησης είναι πάντοτε να προσφέρονται καλύτερες υπηρεσίες. Δεν γινόταν, λοιπόν, από τον κανόνα αυτό να εξαιρεθεί η λειτουργία του σιδηροδρομικού δικτύου, η αναδιάρθρωση του οποίου αποτελούσε επιτακτική ανάγκη. Καίτοι η τροπολογία για τον περιορισμό των προμηθειών και λοιπών χρεώσεων των παρόχων υπηρεσιών πληρωμών έχει εύλογα πάρει τη μεγαλύτερη δημοσιότητα, η σημαντική αυτή ρύθμιση έχει αναλυθεί, ήδη, σε βάθος και από τον ίδιο τον Πρωθυπουργό και από άλλους συναδέλφους και θεωρώ σκόπιμο να μην αναφερθώ περαιτέρω.

Ενδεικτικά να πω ότι εκτός από την πρόβλεψη να μηδενιστούν οι χρεώσεις για τις πληρωμές προμήθειας και να μην μπει πλαφόν για εμβάσματα έως 5.000 ευρώ, διπλασιάζεται ο ΕΝΦΙΑ για τα ακίνητα των τραπεζών και τα servicers από το 2026. Πρόκειται για μέτρο που αποσκοπεί στο να διατεθούν στην αγορά αυτά τα ακίνητα σε μια ακόμη προσπάθεια να αντιμετωπιστεί το οξύ πρόβλημα της έλλειψης στέγης και να γίνει εξορθολογισμός στα ενοίκια.

Προτιμώ ωστόσο να επικεντρωθούμε στις ρυθμίσεις για την αναβάθμιση των σιδηροδρόμων, ένα έργο το οποίο είναι εξίσου σημαντικό για την καθημερινότητα των συμπολιτών μας.

Έρχομαι, λοιπόν, στο νομοσχέδιο. Μία από τις σημαντικές ανορθογραφίες των ελληνικών σιδηροδρόμων ήταν η διάχυση των αρμοδιοτήτων, η οποία δεν επέτρεπε τη συντονισμένη δράση. Αυτά ανήκουν πλέον στο παρελθόν. Με το νέο νομοσχέδιο μπαίνει ένα τέλος στις παθογένειες αυτές. Πλέον με την απορρόφηση της εταιρείας «ΕΡΓΑ Ο.Σ.Ε. Α.Ε.» και της δραστηριότητας διαχείρισης του σιδηροδρομικού τροχαίου υλικού που μέχρι πρότινος ανήκε στη «ΓΑΙΑΟΣΕ Α.Ε.» από την «ΟΣΕ Α.Ε.», η οποία θα μετονομαστεί σε «Σιδηρόδρομοι Ελλάδος ΜΑΕ», θα υπάρχει ένας ισχυρός διαχειριστής σιδηροδρομικής υποδομής, ένας και μόνος φορέας που θα υπέχει την ευθύνη για τη λειτουργία του σιδηροδρομικού δικτύου της χώρας μας. Θα υπάρχει πλέον ένα κέντρο αποφάσεων, μία διοίκηση. Η εξέλιξη αυτή αναμένεται να φέρει σημαντικά αποτελέσματα, με καλύτερο συντονισμό των ενεργειών και αποτελεσματικότερο έλεγχο των επιχειρούντων στον τομέα των σιδηροδρόμων.

Με το δεύτερο μέρος του παρόντος υπό ψήφιση νομοσχεδίου επιτυγχάνεται άλλη μια σημαντική μεταβολή. Οι υπηρεσίες που ήταν επιφορτισμένες με την ασφάλεια των αεροπορικών και των σιδηροδρομικών μεταφορών μαστίζονταν από την έλλειψη του αναγκαίου προσωπικού για την αποτελεσματική τους λειτουργία.

Η Κυβέρνηση της Νέας Δημοκρατίας όμως, κυρίες και κύριοι συνάδελφοι, έχει μάτια ανοιχτά, έχει μάθει να διαβλέπει τις ανάγκες και τις ελλείψεις και να προβαίνει στις απαραίτητες ενέργειες για την πλήρωση των κενών, ιδιαίτερα όταν αυτές αφορούν τομείς που θέλουν αναβάθμιση. Ως εκ τούτου οι παραπάνω εθνικοί φορείς θα ενισχυθούν με το απαραίτητο προσωπικό, ενώ υπάρχει μέριμνα και για την ενίσχυση της οικονομικής, διοικητικής και ελεγκτικής λειτουργίας τους, όμως πάντοτε σύμφωνα με τις συμβουλές και τις οδηγίες που προτείνονται από τους αρμόδιους ευρωπαϊκούς και διεθνείς οργανισμούς.

Πιο συγκεκριμένα, αναμένεται να γίνουν προσλήψεις στο διοικητικό και ελεγκτικό κομμάτι της Ρυθμιστικής Αρχής Σιδηροδρόμων, καθώς και προσλήψεις με επιπλέον προσωπικό ασφαλείας στα περιφερειακά αεροδρόμια της χώρας που εμπίπτουν στην αρμοδιότητα της Υπηρεσίας Πολιτικής Αεροπορίας, ενώ αναμένεται να αυξηθεί ο αριθμός και οι ώρες μετακίνησης εργαζομένων στην ΥΠΑ. Παράλληλα, δημιουργείται Μητρώο Επιθεωρητών στην Αρχή Πολιτικής Αεροπορίας, ενώ πλέον θα υπάρχει δυνατότητα για σύναψη συμβάσεων με διερευνητές που προέρχονται από διεθνείς οργανισμούς.

Το παρόν νομοσχέδιο, κυρίες και κύριοι συνάδελφοι, περιλαμβάνει επίσης σημαντικές μεταρρυθμίσεις και τον Εθνικό Οργανισμό Αεροπορικών και Σιδηροδρομικών Ατυχημάτων. Προβλέπεται ενίσχυση της οικονομικής αυτονομίας του ΕΟΔΑΣΑΑΜ, που θα μπορεί πλέον να λαμβάνει ποσά από τον Ευρωπαϊκό Οργανισμό Ασφάλειας Πτήσεων, ενώ θα δοθεί εφάπαξ ενίσχυση ποσού 3 εκατομμυρίων ευρώ για την καλύτερη δυνατή λειτουργία του.

Επιπλέον, με το παρόν νομοσχέδιο θα ενισχυθεί και η ανεξαρτησία του ΕΟΔΑΣΑΑΜ, ο οποίος πλέον αναμένεται να λογοδοτεί όχι μόνο στον Υπουργό Μεταφορών και Υποδομών αλλά και στην Εθνική Αντιπροσωπεία σαν τις ανεξάρτητες αρχές.

Τέλος, ο ΕΟΔΑΣΑΑΜ θα ενισχυθεί με επιπλέον διοικητικό και ερευνητικό προσωπικό για τα αεροπορικά και τα σιδηροδρομικά συμβάντα.

Όλες αυτές οι ρυθμίσεις θα αυξήσουν την αποτελεσματικότητα του έργου του, το οποίο θα ελέγχεται με απόλυτη διαφάνεια.

Κλείνοντας, πρόκειται για ένα νομοσχέδιο που διορθώνει τις πλημμέλειες πολλών ετών και εντάσσεται στη γενικότερη προσπάθεια αναμόρφωσης του σιδηροδρόμου της χώρας μας, η οποία αποτελεί προτεραιότητα της Κυβέρνησης της Νέας Δημοκρατίας. Διότι η πολιτική της Νέας Δημοκρατίας ήταν, είναι και θα είναι προσανατολισμένη όχι μόνο στο παρόν, αλλά και στο αύριο, με έργα που θα μείνουν και θα αναβαθμίσουν τη ζωή των πολιτών μας.

Για όλους, λοιπόν, αυτούς τους λόγους, σας καλώ, κυρίες και κύριοι συνάδελφοι, να υπερψηφίσετε το παρόν νομοσχέδιο.

Καλά Χριστούγεννα σε όλους!

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα τη κ. Μαρία Κομνηνάκα από το Κομμουνιστικό Κόμμα Ελλάδας.

**ΜΑΡΙΑ ΚΟΜΝΗΝΑΚΑ:** Ευχαριστώ.

Όταν η Κυβέρνηση επιχειρούσε αυτό το μνημειώδες κουκούλωμα του εγκλήματος των Τεμπών με το άρον άρον κλείσιμο της εξεταστικής επιτροπής και το απαράδεκτο πόρισμα-αποθέωση της ατομικής ευθύνης, προανήγγειλε άμεσες νομοθετικές πρωτοβουλίες για να εκλείψουν –υποτίθεται- οι διαχρονικές, όπως έλεγε, παθογένειες του σιδηροδρόμου, που επέτρεψαν να χαθούν πενήντα επτά αθώοι άνθρωποι και να τραυματιστούν άλλοι ογδόντα πέντε.

Παρεμβάσεις υπήρξαν και άμεσες, όχι όμως για να αντιμετωπίσουν, αλλά για να συσκοτίσουν τις αιτίες και τους ενόχους.

Άμεση ήταν πράγματι η παρέμβαση για αλλοίωση του τόπου του εγκλήματος, για την αλλοίωση των καταγραφών των συνομιλιών. Εξαφανίστηκε ταχύτατα κρίσιμο βιντεοληπτικό υλικό σχετικά με την ύπαρξη επικίνδυνου φορτίου ικανού να προκαλέσει την έκρηξη που οδήγησε στον θάνατο την πλειοψηφία των θυμάτων.

Εξαφανίστηκαν και οι εξηγήσεις από τη μεριά της Κυβέρνησης για τις απαράδεκτες καθυστερήσεις στη συλλογή του κρίσιμου αποδεικτικού υλικού, όπως τονίσαμε σε ερώτηση που κατέθεσε σύσσωμη η Κοινοβουλευτική Ομάδα του ΚΚΕ. Κάτι τέτοιο βέβαια το είχε προμηνύσει η στάση της πλειοψηφίας, με την πεισματική άρνηση να καταθέσουν κρίσιμοι μάρτυρες για τα ζητήματα αυτά.

Μάλιστα, σε αυτά τα δύο χρόνια που πέρασαν επαναλαμβάνονται σαν κακόγουστη φάρσα περιστατικά που επίμονα υπενθυμίζουν ότι παραμένει άθικτη η εγκληματική κατάσταση του σιδηροδρόμου, αυτή που επιτρέπει ο λαός και τα παιδιά του εδώ και χρόνια να παίζουν το κεφάλι τους κορώνα – γράμματα.

Αυτά δεν είναι επιτεύγματα που σας απαλλάσσουν των ευθυνών σας, κύριοι Υπουργοί, για να τα διαφημίζετε επικαλούμενοι τη διαχρονικότητά τους. Αντίθετα, γιγάντωσαν τις ευθύνες σας, και τις δικές σας και των προκατόχων σας βεβαίως, του ΣΥΡΙΖΑ και του ΠΑΣΟΚ, που μαζί τρέξατε όλα αυτά τα χρόνια τις πολιτικές κατευθύνσεις της Ευρωπαϊκής Ένωσης που έφεραν σε αυτή την άθλια κατάσταση τον σιδηρόδρομο, ιδίως από το 2009 και μετά, οπότε και επιταχύνθηκαν η διάσπαση του σιδηροδρόμου, η αποψίλωση του έμπειρου και εξειδικευμένου προσωπικού και η υποστελέχωσή του, η υποχρηματοδότηση και υποσυντήρηση δικτύου και υποδομών και τελικά η απελευθέρωση και ιδιωτικοποίηση του κερδοφόρου τμήματος των μεταφορών.

Βεβαίως, οι ευθύνες για τα έργα και οι παραλείψεις των Υπουργών που κάλυπταν αυτές τις θέσεις όλα αυτά τα χρόνια είναι και ποινικές, όταν οδηγούν σε τέτοιου είδους εγκλήματα.

Να γιατί και το σημερινό νομοσχέδιο είναι άλλο ένα επεισόδιο στην προσπάθεια συσκότισης των πραγματικών αιτίων και των ενόχων αυτών των εγκλημάτων.

Παρουσιάζετε ως σωτήρια την ενοποίηση των εταιρειών του ΟΣΕ, όταν πριν δύο χρόνια με ανάλογα επιχειρήματα προχωρούσατε στον διαχωρισμό τους, κρύβοντας ότι και τότε όπως και τώρα το καθοριστικό των όποιων επιλογών σας είναι το πώς καλύτερα θα υπηρετηθεί η πολιτική της απελευθέρωσης και εμπορευματοποίησης των μεταφορών.

Με το ζύγι του κόστους – οφέλους, αυτό που σας το έχει παραδώσει ως θησαυρό η Ευρωπαϊκή Ένωση και το βάζετε σε όλες σας τις πολιτικές αποφάσεις, συνεχίζουν να μετριούνται και να περνούν κάτω από τον πήχη τα έργα εκσυγχρονισμού και συντήρησης του δικτύου και των υποδομών, τα έργα εγκατάστασης των συστημάτων ασφαλείας, η πρόσληψη του αναγκαίου μόνιμου προσωπικού και η απαραίτητη εκπαίδευση και εξειδίκευσή του.

Πόσο μεγαλύτερη ομολογία να αναζητήσει κανείς από την ίδια την αιτιολογική έκθεση του νομοσχεδίου, που αναφέρει ως σκοπό της ενοποίησης των εταιρειών την επίτευξη μικρότερου λειτουργικού κόστους; Να το πάλι το κόστος, το βασικό σας κριτήριο!

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Με αυτό ως βασικό κριτήριο τι προμηνύεται, αλήθεια, για την αντιμετώπιση της τραγικής υποστελέχωσης στον ΟΣΕ, με το μόνιμο προσωπικό να είναι σήμερα λιγότερο από το ένα τρίτο του οργανογράμματός του, με κρίσιμες, όπως αποδείχθηκε, για την ασφάλεια θέσεις να καλύπτονται από εργαζόμενους με μπλοκάκι, με εκπτώσεις στην εκπαίδευση και τους εργαζόμενους να «τεντώνονται» στα όρια των αντοχών τους;

Και επειδή οφείλουμε να αποκαταστήσουμε την αλήθεια, καθώς παραπονέθηκε πριν ο κ. Παππάς του ΣΥΡΙΖΑ -δεν είναι εδώ- στον Γενικό Γραμματέα του ΚΚΕ τι δεν έφερε, λέει, ο ΣΥΡΙΖΑ την επταήμερη εργασία στους σιδηροδρομικούς, να πούμε ότι σωστά παραπονιέται. Δεν ήταν επταήμερο, εννιαήμερο χωρίς ρεπό έφερε ο ΣΥΡΙΖΑ, ενεργοποιώντας πρώτη φορά το 2016 αυτή την κατάπτυστη σύμβαση στους σιδηροδρομικούς, εφαρμόζοντας τον περιβόητο νόμο για την ευελιξία και τη διευθέτηση του χρόνου εργασίας.

Μήπως σε αυτόν τον ίδιο κόφτη του κόστους δεν προσέκρουσε και η ολοκληρωμένη εγκατάσταση των συστημάτων ασφαλείας, αλλά και στην προτεραιότητα ικανοποίησης ανταγωνιστικών επιχειρηματικών συμφερόντων, που οδηγούσε συστηματικά, όπως αναφέρουν και τα πορίσματα της έκθεσης Γεραπετρίτη, στην κατάτμηση συμβάσεων ενιαίων έργων, στις ασυμβατότητες, την καταστροφή συστημάτων και εξοπλισμών πριν καν τεθούν σε λειτουργία, αφήνοντας μέχρι και σήμερα ανολοκλήρωτα τα συστήματα τηλεδιοίκησης, ασφαλούς και αδιάκοπης επικοινωνίας, τα πολυπόθητα συστήματα ERTMS;

Αυτές τις εκπτώσεις στην ασφάλεια, που όσο κι αν αποκρύπτετε όσοι κλίνετε σε όλες τις πτώσεις την ευρωπαϊκή κανονικότητα, είναι η συνήθης και πάντως η ανεκτή από την Ευρωπαϊκή Ένωση πρακτική, όπως καταγράφεται με τον πλέον επίσημο τρόπο στις σχετικές εκθέσεις του Ευρωκοινοβουλίου, με τα συστήματα ERTMS να έχουν εγκατασταθεί σε μόλις 13% του κεντρικού διασυνδεδεμένου δικτύου της, αλλά και επιτρέποντας στο όνομα της διαφύλαξης των επιχειρηματικών κερδών να κυκλοφορούν στο δίκτυο της Ευρωπαϊκής Ένωσης τρένα χωρίς τις σύγχρονες προδιαγραφές πυρασφάλειας, όπως ήταν και τα επίμαχα της «Hellenic Train», που κυκλοφορούσαν μάλιστα με την άδεια της Ευρωπαϊκής Αρχής Σιδηροδρόμων, που, όπως βεβαίως και η Ελληνική Ρυθμιστική Αρχή, παίζει τελικά τον ρόλο του τροχονόμου των επιχειρηματικών συμφερόντων.

Αυτόν τον εκρηκτικό συνδυασμό της αποψίλωσης του ανθρωπίνου δυναμικού, με ταυτόχρονες εκπτώσεις στην εκπαίδευσή του, της υπερεντατικοποίησης της εργασίας του, του υποσυντήρητου δικτύου και των υποδομών και των ελλείψεων στα συστήματα ασφαλείας, συνεχίζουν και σήμερα να καταγγέλλουν οι εργαζόμενοι στον ΟΣΕ, όπως έκαναν και πριν επιβεβαιωθούν τραγικά οι προβλέψεις τους στο έγκλημα των Τεμπών, για να αντιμετωπίζουν την ίδια απαξίωση από τη μεριά της Κυβέρνησης και τους μηχανισμούς του αστικού κράτους πανέτοιμους και σήμερα να συνεχίζουν να κηρύσσουν παράνομες τις απεργίες τους, αποδεικνύοντας τις ακλόνητες προτεραιότητές σας.

Τις ίδιες ακριβώς αγωνίες εκφράζουν οι εργαζόμενοι στην ΥΠΑ, οι ελεγκτές εναέριας κυκλοφορίας, που δουλεύουν σε συνεχόμενες πολύωρες βάρδιες στα αεροδρόμια των νησιών στα όρια της εξάντλησης, αρνούμενοι να γίνουν συνένοχοι στα «Τέμπη του αέρα», που προδιαγράφουν για άλλη μια φορά οι πολιτικές σας.

Παραμένετε λοιπόν, κύριοι της Κυβέρνησης, όχι μόνο ένοχοι, αλλά και αμετανόητοι στις εγκληματικές πολιτικές σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, παρακαλώ.

**ΜΑΡΙΑ ΚΟΜΝΗΝΑΚΑ:** Κλείνω, κύριε Πρόεδρε.

Γι’ αυτό και η δέσμευση που ανέλαβε το ΚΚΕ να κάνει ό,τι περνάει από το χέρι του για να βρουν δικαίωση τα θύματα των Τεμπών βρίσκει την πιο συνεπή της έκφραση στην προσπάθεια να κάνει ο λαός πράξη τη μοναδική γι’ αυτόν θετική διέξοδο στο δίλημμα, που συμπυκνώνεται γλαφυρά στο μυριόστομο σύνθημα «ή τα κέρδη τους ή οι ζωές μας».

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ.Πέτσας και ακολουθεί ο κ. Καραθανασόπουλος.

**ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ:** Ευχαριστώ πολύ, κύριε Πρόεδρε.

Συζητούμε σήμερα το νομοσχέδιο για την αναδιάρθρωση του σιδηροδρομικού τομέα. Κυρίως, αυτό το σημαντικό νομοσχέδιο περιλαμβάνει τον εταιρικό μετασχηματισμό του ΟΣΕ, καθώς τον ενισχύει σημαντικά, πρώτον με την απορρόφηση της «ΕΡΓΟΣΕ» από τον ΟΣΕ και δεύτερον, με τη μεταφορά της διαχείρισης σιδηροδρομικού τροχαίου υλικού από τη «ΓΑΙΑΟΣΕ» στον ΟΣΕ.

Επίσης, το νομοσχέδιο αυτό περιλαμβάνει πολύ σημαντικές πρωτοβουλίες ενίσχυσης τόσο της Ρυθμιστικής Αρχής Σιδηροδρόμων όσο και του Εθνικού Οργανισμού Διερεύνησης Αεροπορικών και Σιδηροδρομικών Ατυχημάτων σε πόρους και προσωπικό.

Και πραγματικά, ακούγοντας την κριτική από τα κόμματα της Αντιπολίτευσης πριν σε σχέση με το παρελθόν και ιδίως με αφορμή την τραγωδία των Τεμπών, που όλοι -και η προηγούμενη ομιλήτρια, αλλά και οι προηγούμενοι εισηγητές από τα άλλα κόμματα- στηλίτευσαν το γεγονός της έλλειψης προσωπικού ή της ανεπάρκειας πόρων, δεν είχαν να πουν μια καλή κουβέντα για το γεγονός ότι με αυτή τη νομοθετική πρωτοβουλία ενισχύεται και η ΡΑΣ και ο συγκεκριμένος οργανισμός.

Θυμήθηκα πραγματικά τη συζήτηση κατά τη διάρκεια της εξεταστικής επιτροπής για τα Τέμπη, όταν η επικεφαλής της Ρυθμιστικής Αρχής Σιδηροδρόμων, ενώ μιλούσε για την έλλειψη προσωπικού, η οποία ήταν πολύ σημαντική για να παίξει τον ρόλο της ως επόπτης ασφαλείας αυτή η ρυθμιστική αρχή, συναίνεσε το 2019 στην αλλαγή του κανονισμού λειτουργίας και την κατάργηση του επόπτη της αμαξοστοιχίας, μία πολύ σημαντική θέση, όπως αποδείχτηκε, καθώς έφυγε μια δικλίδα ασφαλείας του ανθρώπινου παράγοντα, δεδομένου ότι δεν υπήρχε ολοκληρωμένο σύστημα ηλεκτρονικό –τηλεδιοίκησης- στον σιδηρόδρομο.

Έφυγε αυτή η δικλίδα ασφαλείας που ήταν πολύ σημαντική, όπως αποδείχθηκε και στα πορίσματα αυτής της επιτροπής. Παρακαλώ πραγματικά να θυμόμαστε ως Βουλευτές αυτού του Κοινοβουλίου πού έχουμε καταλήξει στα συμπεράσματά μας, όταν βλέπουμε μία ανεπάρκεια ή μια παθογένεια. Και όταν γίνεται ένα βήμα προς τη βελτίωση αυτής της κατάστασης, όπως σήμερα κάνει αυτό το νομοσχέδιο, τουλάχιστον να το αναγνωρίζουμε.

Πέραν από αυτό καθαυτό το νομοσχέδιο υπάρχει μία πολύ σημαντική τροπολογία την οποία θα ήθελα να σχολιάσω σε τρεις πτυχές της. Έχει αυτή η τροπολογία την υλοποίηση των δεσμεύσεων του προϋπολογισμού την Κυριακή της ψήφισης του προϋπολογισμού στην Ολομέλεια. Η πρώτη βασική παρέμβαση αυτής της τροπολογίας αφορά τους χαμηλοσυνταξιούχους.

Κυρίες και κύριοι συνάδελφοι, ξέρουμε ότι είχαν δημιουργηθεί μετά την κατάργηση του ΕΚΑΣ με τον νόμο Κατρούγκαλου του 2016, δύο κατηγορίες συμπολιτών μας συνταξιούχων με χαμηλή σύνταξη. Αυτοί οι οποίοι ολοκλήρωσαν την έξοδο τους και ήταν δικαιούχοι του ΕΚΑΣ μέχρι το 2019 -τελευταίο έτος της σταδιακής κατάργησης του ΕΚΑΣ- κι αυτοί οι οποίοι βγαίναν σε σύνταξη μετά το 2019. Σε αυτούς τους εκατόν ογδόντα πέντε χιλιάδες, οι οποίοι ήταν δικαιούχοι αυτής της απαλλαγής από τη συμμετοχή τους στο φάρμακο έρχονται και προστίθενται με αυτή την τροπολογία άλλοι εκατόν τριάντα χιλιάδες χαμηλοσυνταξιούχοι. Άρα, έχουμε τριακόσιες δέκα χιλιάδες συμπολίτες μας χαμηλοσυνταξιούχους, που έχουν απαλλαγεί από τη φαρμακευτική δαπάνη. Είναι μία σημαντική πρωτοβουλία ανακούφισης σε συμπολίτες μας που έχουν πληγεί και αυτοί από την πληθωριστική έκρηξη της εισαγόμενης ενεργειακής κρίσης το τελευταίο χρονικό διάστημα των δύο, δυόμισι ετών.

Δεύτερο στοιχείο: οι τράπεζες. Υλοποιείται η δέσμευση του Πρωθυπουργού για μείωση των προμηθειών των τραπεζών σε μία σειρά από τραπεζικές εργασίες. Εγώ θα ήθελα μόνο να πω δύο βασικές: Τη μείωση στα 50 λεπτά για συναλλαγές μέχρι 5.000 ευρώ και εμβάσματα μέχρι 5.000 ευρώ. Επίσης, κάτι το οποίο είναι πολύ σημαντικό για όλες τις οικογένειες με παιδιά, την κατάργηση στην ουσία της εισφοράς η οποία υπήρχε -περίπου 1 ευρώ- για την φόρτιση προπληρωμένων καρτών μέχρι 100 ευρώ, η οποία υπήρχε κυρίως για τα παιδιά μας. Είναι πολύ σημαντικές παρεμβάσεις τις οποίες νοιώθουν τα νοικοκυριά αμέσως στην τσέπη τους. Και όλες οι άλλες μειώσεις προμηθειών που δείχνουν ότι ο Πρωθυπουργός έχει ανοιχτά τα αυτιά του στην κοινωνία και παίρνει πρωτοβουλίες προς την ανακούφισή τους.

Σε αυτό το σημείο, όμως, αξίζει να σημειωθεί ότι άκουσα ξανά πυροτεχνήματα για την έκτακτη φορολόγηση των κερδών των τραπεζών. Θα ήθελα να θυμίσω το εξής. Νομίζω ότι περισσεύει η υποκρισία όταν δεν θυμόμαστε σε αυτή την Αίθουσα ότι το 2014 στην κυβέρνηση Σαμαρά-Βενιζέλου με συμμετοχή του ΠΑΣΟΚ θεσπίστηκε με το νόμο Χαρδούβελη η αναβαλλόμενη φορολογική απαίτηση, ο αναβαλλόμενος φόρος. Οι τράπεζες δεν πληρώνουν φόρο, γιατί έπρεπε να σταθούν στα πόδια τους και μια μορφή ενίσχυσης των εποπτικών τους κεφαλαίων ήταν η αναβαλλόμενη φορολογία. Σήμερα περίπου το μισό της κεφαλαιακής τους επάρκειας είναι η αναβαλλόμενη φορολογία. Περισσεύουν 13 δισεκατομμύρια ευρώ μέχρι το 2040 για την αναβαλλόμενη φορολογία. Κι εμείς συζητάμε σοβαρά για επιβολή έκτακτης φορολόγησης; Θα έπρεπε να στραφούμε στο μείζον που είναι αν υπάρχει έδαφος, τώρα που στήθηκαν στα πόδια τους οι τράπεζες, να μειώσουμε το χρονικό διάστημα μέχρι το 2040, να έρθει πιο κοντά, λοιπόν, η απόσβεση της αναβαλλόμενης φορολογίας. Αυτό να συζητήσουμε και όχι έκτακτα μέτρα που τορπιλίζουν την εμπιστοσύνη. Οργανωμένα θεσμικά να δούμε αν οι τράπεζες πλέον, αφού στήθηκαν, επαναλαμβάνω, χάρη στην εμπιστοσύνη που εμφύσησε αυτή η Κυβέρνηση στα πόδια τους να μειώσουμε το χρονικό διάστημα της αναβαλλόμενης φορολογίας και όχι να πετάμε πυροτεχνήματα.

Τρίτο στοιχείο, οι ένστολοι. Πραγματικά η καθιέρωση του επιδόματος επικίνδυνης εργασίας, το επίδομα επικινδυνότητας που έρχεται να ενσωματωθεί στο επίδομα ειδικών συνθηκών είναι μια ικανοποίηση πάγιου αιτήματος των ένστολων συμπολιτών μας, ανθρώπων που τιμούν και φορούν το εθνόσημο. Πάνω από εκατόν πενήντα χιλιάδες δικαιούχοι θα δουν αυτή την ενίσχυση στο εισόδημά τους η οποία είναι πολύ σημαντική -100 ευρώ το μήνα. Αλλά είναι μόνο η αρχή. Και επιτρέψτε μου να πω ότι και αυτή η, ας την πούμε έτσι, ενίσχυση, η έμπρακτη αναγνώριση της συνεισφοράς τους είναι το πρώτο και μόνο βήμα. Μπορούμε να δούμε με μεγαλύτερη αισιοδοξία το μέλλον και ενίσχυση και αυτών των εισοδημάτων σε μεγαλύτερο ύψος όσο η οικονομία συνεχίζει να υπερβαίνει τους δημοσιονομικούς στόχους που είναι, ήδη, απαιτητικοί αλλά που έχουμε δείξει ότι χάρη σε μια σειρά από πρωτοβουλίες, συνετή δημοσιονομική διαχείριση, καταπολέμηση της φοροδιαφυγής, εμπιστοσύνη -που δεν θα κουραστώ να επαναλαμβάνω- μπορούμε να επιστρέφουμε στην κοινωνία κάθε ευρώ που περισσεύει από την εκπλήρωση των στόχων του προϋπολογισμού.

Θα ήθελα να κλείσω, κύριε Πρόεδρε, με την ανοχή σας για ένα λεπτό. Πραγματικά μου προξένησε πολύ άσχημη εντύπωση το γεγονός ότι αναφέρθηκε ο Πρόεδρος της Νέας Αριστεράς, ο κ. Χαρίτσης, σε αχυρανθρώπους για αυτούς που ψηφίζουν νομοσχέδια από την κυβερνητική πλειοψηφία, απευθυνόμενος σε εμάς. Ήταν αχυράνθρωποι όσοι ήταν στον ΣΥΡΙΖΑ τον Δεκέμβριο του 2014, πριν από δέκα χρόνια όταν σε πλήρη συνεργασία με τη Χρυσή Αυγή έριξαν την κυβέρνηση Σαμαρά - Βενιζέλου; Ήταν αχυράνθρωποι εκείνοι που έκαναν το «όχι» στο δημοψήφισμα παρωδία της 5ης Ιουλίου του 2015, «ναι»; Ήταν αχυράνθρωπος ο ίδιος ο κ. Χαρίτσης όταν το 2015 συνέπραξε ως αρμόδιος Αναπληρωτής Υπουργός στην ανακεφαλαιοποίηση των τραπεζών από την οποία εξανεμίστηκαν δισεκατομμύρια ευρώ λόγω των dilutions που υπέστησαν οι Έλληνες μικροεπενδυτές αλλά και το Ταμείο Χρηματοπιστωτικής Σταθερότητας; Θα ήθελα πραγματικά να σκεφτεί ότι αυτή είναι μια πολύ άσχημη τοποθέτηση. Οι Βουλευτές είναι εδώ και με βάση το Σύνταγμα εκπληρώνουν το καθήκον τους με γνώμονα τη συνείδησή τους και την πίστη στο Σύνταγμα και τους νόμους.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Καραθανασόπουλος ζήτησε να μιλήσει αργότερα. Ο επόμενος Κοινοβουλευτικός Εκπρόσωπος που έχει ζητήσει να μιλήσει είναι ο κ. Καζαμίας.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Έχω ζητήσει κι εγώ τον λόγο μετά τον κ. Κατρίνη.

**ΔΗΜΗΤΡΙΟΣ ΜΠΙΑΓΚΗΣ:** Τώρα είμαι κι εγώ, κύριε Πρόεδρε.

**ΚΟΜΝΗΝΟΣ ΔΕΛΒΕΡΟΥΔΗΣ:** Έχετε σημειωμένο κι εμένα εκεί κάπου;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Πλεύρης είναι μετά τον κ. Κατρίνη.

Τώρα θα μιλήσει ο κ. Μπιάγκης. Αμέσως μετά ο κ. Καζαμίας. Μετά ο κ. Κατρίνης και μετά ο κ. Πλεύρης και ο κ. Δελβερούδης.

Είμαστε σύμφωνοι;

Θα υπάρξει ένας ομιλητής και ένας Κοινοβουλευτικός Εκπρόσωπος.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Δύο. Το σωστό είναι δύο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ό,τι θέλετε εσείς. Άρα θα έχουμε δυο ομιλητές.

Έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», πενήντα τέσσερις μαθήτριες και μαθητές και τέσσερις συνοδοί εκπαιδευτικοί από το 2ο Γυμνάσιο Τυρνάβου.

Καλωσορίζουμε τα παιδιά και τους ευχόμαστε καλά Χριστούγεννα.

(Χειροκροτήματα από όλες τις πτέρυγες της Βουλής)

Τον λόγο έχει ο κ. Μπιάγκης από το ΠΑΣΟΚ. Μετά από την όλη αυτή διαδικασία καταλήξαμε ότι θα μιλήσετε, κύριε Μπιάγκη.

Ορίστε, κύριε συνάδελφε.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το νομοσχέδιο που συζητάμε σήμερα για την αναδιάρθρωση του σιδηροδρομικού τομέα και την ενίσχυση των ρυθμιστικών φορέων μεταφορών δημιουργεί πραγματικά ιδιαίτερους συνειρμούς, διεγείροντας τη συλλογική συνείδηση σε σχέση με μια από τις μεγαλύτερες τραγωδίες που έχει βιώσει το σύγχρονο ελληνικό κράτος το τελευταίο διάστημα.

Το δυστύχημα των Τεμπών ανέδειξε με τον πιο επώδυνο τρόπο τις συστηματικές παθογένειες στον τομέα των μεταφορών και ειδικότερα την απουσία συντονισμένης στρατηγικής για τη λειτουργία και την ασφάλεια του ελληνικού σιδηροδρόμου. Παρά τις προειδοποιήσεις που είχαν επανειλημμένα διατυπωθεί, η πολιτεία αποδείχτηκε ανεπαρκής να ανταποκριθεί στις ανάγκες του τομέα με αποτέλεσμα την άδικη απώλεια ανθρώπινων ζωών και κυρίως νέων. Αντί να αποτελέσει, λοιπόν, αυτό το έναυσμα για μία και νέα πρωτοβουλία, για τη ριζική αναδιοργάνωση του σιδηροδρομικού τομέα, το νομοσχέδιο που καταθέτει η Κυβέρνηση δεν δίνει λύσεις στα υφιστάμενα βαθύτερα προβλήματα.

Η απογοητευτική κατάσταση του σιδηροδρομικού δικτύου οφείλεται στην υποχρηματοδότηση, στην έλλειψη επαρκούς συντήρησης, στην καθυστέρηση της υλοποίησης των έργων και κυρίως στην απουσία αποτελεσματικών λειτουργικών συστημάτων ασφαλείας. Υπενθυμίζω απλώς ότι η περιβόητη σύμβαση 717 του 2014 για την εγκατάσταση συστημάτων τηλεδιοίκησης ακόμα είναι ανεκτέλεστη παρά τις διαδοχικές δεσμεύσεις της Κυβέρνησης για την άμεση ενεργοποίησή της. Επιπλέον, οι προτάσεις για την ενίσχυση του ρόλου της αρχής δεν συνοδεύονται από επαρκείς μηχανισμούς εποπτείας, αξιολόγησης και διαφάνειας.

Η διεθνής εμπειρία έχει δείξει ότι οι ανεξάρτητες αρχές πρέπει να έχουν θεσμικές εγγυήσεις για την αυτονομία τους.

Κύριοι Υπουργοί, κυρίες και κύριοι συνάδελφοι, θα ήθελα να σταθώ σε ένα κρίσιμο θέμα που έχει απασχολήσει, τις μέρες που πέρασαν, την πολιτική επικαιρότητα και αφορά τις τράπεζες. Η Κυβέρνηση πιέστηκε από το ΠΑΣΟΚ και η ρύθμιση για τις τράπεζες αποτελεί ένα πολύ δειλό βήμα στην αντιμετώπιση της εκμετάλλευσης που υφίστανται καταναλωτές και επιχειρήσεις όσον αφορά τις καθημερινές συναλλαγές με τις τράπεζες.

Η πρωτοβουλία που πήρε η Κυβέρνηση είναι κατώτερη των προσδοκιών της κοινωνίας. Το ΠΑΣΟΚ, με την τροπολογία του, πρότεινε την κατάργηση δέκα διαφορετικών χρεώσεων. Η Κυβέρνηση αποδέχτηκε μόλις μία, αυτή που αφορά τις προμήθειες για πληρωμές σε επιχειρήσεις κοινής ωφέλειας και οργανισμούς. Αξίζει να σημειωθεί ότι το σύνολο, σχεδόν, των προτεινόμενων από εμάς υπό κατάργηση ρυθμίσεων έχουν κριθεί καταχρηστικές και στα ελληνικά δικαστήρια.

Αγαπητές και αγαπητοί συνάδελφοι, ενδεικτικά να αναφέρω ότι είναι υποχρέωση των τραπεζών να χορηγούν στον καταναλωτή ένα αντίγραφο της σύμβασής τους ή μια βεβαίωση για το υπόλοιπο της οφειλής τους, χωρίς να απαιτούν αντίστοιχα 20 ή 30 ευρώ. Δεν δικαιολογείται, παραδείγματος χάριν, να χρεώνουν την έκδοση ή επανέκδοση καρτών, όταν αποβλέπουν σε τεράστιες προμήθειες που εισπράττουν από τη χρήση τους ως μέσο πληρωμής. Δεν επιτρέπεται να χρεώνουν ενέργειες που συνοδεύονται με τη σύναψη συμβάσεων e-banking, με τις οποίες εξοικονομούν μεγάλο λειτουργικό κόστος. Δεν δικαιολογείται, επίσης, να χρεώνουν με εκατοντάδες ευρώ την αίτηση χορήγησης ενός δανείου ή ρύθμισης κάποιου δανείου, εισπράττοντας με αυτόν τον τρόπο -τον αδιαφανή τρόπο, θα έλεγα- επιπλέον, πέραν των τόκων, τεράστια ποσά. Είναι απαράδεκτο να χρεώνουν, επίσης, με έξοδα λογαριασμούς καταθέσεων, όταν μέσα από τα σχεδόν μηδενικά επιτόκια και την εκμετάλλευσή τους εξασφαλίζουν τεράστια οφέλη, αλλά και την κάλυψη κάθε λειτουργικού κόστους.

Επιπλέον, το ΠΑΣΟΚ με την τροπολογία που κατέθεσε έθεσε και το ζήτημα της διαφάνειας, όσον αφορά, ιδιαίτερα, τη διακύμανση των επιτοκίων σε δανειακές συμβάσεις. Το πιο απλό, λοιπόν, όταν ανεβαίνει το Euribor και οι τράπεζες ανεβάζουν το επιτόκιο του δανείου, να υποχρεούται να το μειώσουν όταν το επιτόκιο του δανείου και το Euribor μειώνεται. Είναι τόσο πολύ αποκαλυπτικό των προτεραιοτήτων που έχει η Κυβέρνηση, το γεγονός ότι ακόμη και ο ίδιος Υπουργός και οι Υπουργοί του έφτασαν στο σημείο να χαρακτηρίσουν μια τέτοια, από εμάς, προτεινόμενη ρύθμιση ότι την υπερασπιζόμαστε χωρίς διαφάνεια και με διοικητικό τρόπο. Διοικητικό τρόπο εμείς, που ζητάμε, ουσιαστικά, τη διαφάνεια στα επιτόκια όταν έρχεται και ο ίδιος ο Άρειος Πάγος, με την απόφαση 168/2024, να δηλώσει ξεκάθαρα την καταχρηστική άσκηση αυτών των δικαιωμάτων.

Κυρίες και κύριοι συνάδελφοι, κλείνοντας, θα ήθελα επίσης να σταθώ και στην τροπολογία που καταθέσαμε εμείς ως ΠΑΣΟΚ - Κίνημα Αλλαγής, για τη χρονική διεύρυνση της ετήσιας απασχόλησης και της επαναπρόσληψης των πυροσβεστών εποχικής απασχόλησης. Με την προτεινόμενη διάταξη, παρατείνεται ο χρόνος απασχόλησης των εποχικών πυροσβεστών από έξι μήνες σε δέκα μήνες και τούτο δικαιολογείται από το γεγονός ότι παγκοσμίως, αλλά και στη χώρα μας ειδικά και πανευρωπαϊκά, η αλλαγή του κλίματος έχει επιδεινώσει την κατάσταση, αφού βιώνουμε πια σοβαρές και εκτεταμένες ξηρασίες, που συχνά συνδέονται με υψηλές περιόδους καύσωνα, αλλά και με μεγάλες πλημμύρες την περίοδο του χειμώνα. Τούτο έχει ως αποτέλεσμα η έναρξη των πυρκαγιών να γίνεται πολύ νωρίτερα και να τελειώνει αργότερα μέσα στον χρόνο. Με άλλα λόγια, να επιμηκύνεται και η αντιπυρική περίοδος.

Αυτό με τη σειρά του σημαίνει ότι η διαχείριση των πυρκαγιών, τα μέτρα δηλαδή για την πρόληψη και την καταστολή τους, οφείλουν να λαμβάνονται καθ’ όλη τη διάρκεια σχεδόν του χρόνου, κάτι που για να επιτυγχάνεται, απαιτείται, μεταξύ άλλων, πλήρη στελέχωση της Πυροσβεστικής Υπηρεσίας.

Με την προτεινόμενη διάταξη, λοιπόν, προβλέπεται η δυνατότητα επαναπρόσληψης τόσο για το 2025 όσο και για τις επόμενες δέκα συμβατικές περιόδους, δηλαδή μέχρι το 2035, των, ήδη, υπηρετησάντων εποχικών πυροσβεστών. Η προτεινόμενη διάταξη, κύριοι Υπουργοί, δεν προσκρούει στο Σύνταγμα. Την προτεινόμενη διάταξη, ωστόσο, κατά μείζονα λόγο την επιτάσσει η αναγκαιότητα απρόσκοπτης λειτουργίας του μηχανισμού πυροπροστασίας της χώρας μας, ιδιαίτερα κατά τους κρίσιμους μήνες της άνοιξης, του θέρους και του πρώιμου φθινοπώρου και δεδομένης, αφ’ ενός της έντασης της κλιματικής κρίσης, αφ’ ετέρου της αποδεδειγμένης εμπειρίας των ανωτέρω εργαζομένων στον τομέα της δασοπυρόσβεσης και διάσωσης.

Κυρίες και κύριοι της Κυβέρνησης, αποδεχόμενοι την τροπολογία που κατέθεσε το ΠΑΣΟΚ θωρακίζουμε την πατρίδα μας από τα έντονα καιρικά φαινόμενα που, πλέον, έχουν γίνει κανονικότητα και στον τόπο μας. Η ενασχόληση των δέκα μηνών των εποχικών πυροσβεστών, αφ’ ενός τηρεί το γράμμα του νόμου και του Συντάγματος, αφ’ ετέρου δίνει τη δυνατότητα στην Κυβέρνηση με μία έξυπνη αξιοποίησή τους, η οποία θα περιλαμβάνει την πρόσληψή τους σε διαφορετική χρονική βάση, να καλύπτει τις ανάγκες που προκύπτουν καθ’ όλη τη διάρκεια του έτους, είτε για τη χειμερινή περίοδο -με τις έντονες βροχοπτώσεις και τη μορφή που παίρνουν- αλλά και την περίοδο της άνοιξης με διαδικασίες πρόληψης, στις οποίες τόσο πολύ πρέπει να δώσουμε έμφαση, εκτός των άλλων, προκειμένου να αντιμετωπίσουμε τις μεγάλες φωτιές.

Κλείνοντας, καλώ την Κυβέρνηση, κύριοι Υπουργοί, να ξεπεράσει τα επικοινωνιακά της παιχνίδια, να δει το πρόβλημα της κλιματικής κρίσης κατάματα -είναι μπροστά μας- και να αποδεχθεί την τροπολογία μας, διαφυλάττοντας τον τόπο μας, σώζοντας ανθρώπινες ζωές και περιουσίες, αλλά τιμώντας παράλληλα και τους ανθρώπους αυτούς, που έχουν δώσει τον καλύτερο εαυτό τους όλα αυτά τα χρόνια για να διαφυλάξουν τις ανθρώπινες ζωές και τον τόπο μας.

Ευχαριστώ πολύ και για την ανοχή σας, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

Τώρα θα κάνει μία μικρή παρέμβαση ο κ. Καραθανασόπουλος, ο οποίος πρέπει να ανακοινώσει κάτι και αμέσως μετά θα μιλήσετε εσείς, κύριε Κατρίνη.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Επειδή η κριτική μας απέναντι στο νομοσχέδιο είναι ολοκληρωμένη -και την ανέπτυξε και ο Γενικός Γραμματέας του κόμματος και ο εισηγητής, αλλά και η Μαρία Κομνηνάκα- γιατί με τα ίδια υλικά που οδήγησαν στο έγκλημα στα Τέμπη και στα δεκάδες ατυχήματα πριν, αλλά και μετά τα Τέμπη, δηλαδή αυτό της πολιτικής της Ευρωπαϊκής Ένωσης για απελευθέρωση των μεταφορών και ιδιωτικοποίηση των σιδηροδρομικών μεταφορών, αλλά και λόγω της προσπάθειας εκβιασμού της Κυβέρνησης για ουσιαστικά αναγκαστικές συγχωνεύσεις σε ΕΥΔΑΠ και ΕΥΑΘ των ΔΕΥΑ, εταιρείες οι οποίες -και η ΕΥΔΑΠ και η ΕΥΑΘ- είναι εισηγμένες στο Χρηματιστήριο Αθηνών και με αντάλλαγμα το 70% των χρεών τους στους παρόχους ενέργειας, το Κομμουνιστικό Κόμμα Ελλάδας θα καταθέσει ονομαστική ψηφοφορία επί της αρχής, αλλά και για την τροπολογία 298/5.

(Η προαναφερθείσα αίτηση διεξαγωγής ονομαστικής ψηφοφορίας του Κομμουνιστικού Κόμματος Ελλάδας καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 448)

ΑΛΛΑΓΗ ΣΕΛΙΔΑΣ

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα να πάρω τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, θα σας παρακαλέσω πάρα πολύ, επειδή υπήρξε μια συνεννόηση και ο κ. Κατρίνης...

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, υπάρχουν κάποια κωλύματα και είχα πει από πριν ότι θα μιλήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τότε, θα μιλήσετε εσείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα μιλήσει ο κ. Καζαμίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, δεν θα μου υποδείξετε ποιος θα μιλήσει. Μισό λεπτό, είχαμε συμφωνήσει κάτι, ο κ. Κατρίνης είναι…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έχουμε συμφωνήσει τίποτα…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν χρειάζεται να το συμφωνήσουμε. Κάναμε μια συνεννόηση πριν και είπαμε, σε όλη αυτή τη διαδικασία, ότι θα μιλήσει ο κ. Καραθανασόπουλος. Έπειτα είπα στον κ. Καζαμία να μιλήσει μου είπε «όχι, να προχωρήσει η διαδικασία»…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ένας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ. Είπαμε να μιλήσει μετά ο κ. Καζαμίας και ήρθατε στη διαδικασία μέσα. Σας λέω ότι…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ήμουν από πριν, κύριε Κωνσταντινόπουλε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα είχε τελειώσει τώρα ο κ. Κατρίνης. Αφού είχε γίνει συνεννόηση…

Αν θέλετε, για την Πρόεδρο του κόμματος μπορώ να σταματήσω οποιαδήποτε διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μου επιτρέπετε για μισό λεπτό;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, εμείς δεν έχουμε αντίρρηση να προηγηθεί ο κ. Κατρίνης και θα μιλήσω στη συνέχεια εγώ, αλλά στον κ. Καζαμία θα δώσετε την κανονική ομιλία του και όχι την ομιλία του Κοινοβουλευτικού Εκπροσώπου μετά από τον Πρόεδρο του κόμματος, διότι ο δικός μας προγραμματισμός ήταν αυτός.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μπορούμε να συμφωνήσουμε σε αυτό. Θα έχω ανοχή στον κ. Καζαμία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πολύ ωραία. Είδατε κι εμείς πόσο γαλαντόμοι είμαστε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Κατρίνης μάς το ζήτησε γιατί χρειάζεται να φύγει, αλλιώς θα έμενε μέσα στην Αίθουσα και θα περίμενε. Είναι από τους ανθρώπους που παραμένει στο Κοινοβούλιο.

Ορίστε, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, η Κυβέρνηση μάς έχει συνηθίσει να εργαλειοποιεί τα πάντα, να κάνει το άσπρο, μαύρο και να θριαμβολογεί ακόμα και όταν σύρεται πίσω από επιλογές που μέχρι πριν από λίγο καιρό απέρριπτε και μάλιστα απέρριπτε μετά βδελυγμίας. Αποκαλυπτικό παράδειγμα, η καθυστερημένη, αλλά ελάχιστα επαρκής, παρέμβαση για τις χρεώσεις των τραπεζών.

Θυμίζω, εδώ και πέντε χρόνια η Κυβέρνηση ουσιαστικά παριστάνει ότι δεν υπάρχει πρόβλημα. Θυμίζω τον Οκτώβριο του 2019, το ΠΑΣΟΚ πρώτο έθεσε το ζήτημα των καταχρηστικών χρεώσεων των τραπεζών, προκαλώντας την επέμβαση, στην κυριολεξία, της Επιτροπής Ανταγωνισμού, η οποία έναν χρόνο πριν επέβαλε πρόστιμο ακριβώς για αυτές τις χρεώσεις. Πέρασε ένας χρόνος, η Κυβέρνηση δεν έκανε τίποτα και έρχεται πάλι το ΠΑΣΟΚ να φέρει τη νομοθετική ρύθμιση για τη φορολόγηση των τραπεζών, για μία σειρά χρεώσεων και προμηθειών, για να συγκινηθεί η Κυβέρνηση και να φέρει αυτή τη σημειακή, έστω, παρέμβαση και να έρθει σε μία λεόντειο συμφωνία με τις τράπεζες για να μειώσουν κάπως τις χρεώσεις στις τραπεζικές συναλλαγές.

Βεβαίως, μένουν άθικτες οι περισσότερες, άθικτες οι προμήθειες, που αυτή τη στιγμή είναι μεγάλο βάρος για τους επαγγελματίες, τους επιστήμονες, τους εμπόρους. Δεν κάνετε τίποτα γι’ αυτό. Και λέω «λεόντειο συμφωνία» γιατί πολύ απλά -να μιλήσουμε τη γλώσσα των αριθμών- από τα δισεκατομμύρια τα οποία αποκομίζει το τραπεζικό σύστημα, η παραχώρηση που κάνουν είναι δεν είναι 150 εκατομμύρια ευρώ. Και σε αυτό, λοιπόν, δώσατε έστω μία λύση, μετά από τη δική μας πίεση και παρέμβαση.

Πείτε μου τι θα κάνετε με το ζήτημα των δανειοληπτών σε ελβετικό φράγκο, για το οποίο, επίσης, το ΠΑΣΟΚ έχει καταθέσει νομοθετική ρύθμιση για ογδόντα χιλιάδες συμπολίτες μας που στενάζουν, στην κυριολεξία, λόγω της αιφνίδιας αλλαγής ισοτιμίας. Και όταν σας κάναμε την πρόταση, μάς λέγατε «μα, δεν γίνεται πουθενά». Όταν σας φέραμε να δείτε τι έγινε στην Κροατία, στην Ουγγαρία, τι έκανε η «BNP Paribas» στη Γαλλία, μας λέγατε «πρέπει να αποφασίσουν τα δικαστήρια». Χθες, το ανώτατο δικαστήριο της Βουλγαρίας αποφάσισε και δικαίωσε τους δανειολήπτες.

Τι θα κάνετε; Και είναι ευτύχημα ότι είναι σήμερα στην Αίθουσα ο κ. Σταϊκούρας, που έχει χειριστεί αυτό το ζήτημα.

Εμείς, λοιπόν, είμαστε δίπλα σε ογδόντα χιλιάδες δανειολήπτες σε ελβετικό φράγκο και τις οικογένειές τους και θα επιμείνουμε, βεβαίως, ώστε να δικαιωθούν και αυτοί μέσα από προτάσεις που δίνουν λύσεις και απαντήσεις.

Κυρίες και κύριοι συνάδελφοι, σήμερα συζητάμε ένα νομοσχέδιο που ενώ φιλοδοξεί να αναδιαρθρώσει τον σιδηροδρομικό τομέα και να ενισχύσει εποπτικές αρχές μεταφορών, δεν δίνει απαντήσεις και λύσεις που απαιτούνται. Γιατί;

Πρώτον, γιατί αυτό το νομοσχέδιο αποδεικνύει τις παλινωδίες της Κυβέρνησης. Δύο χρόνια πριν η ίδια Κυβέρνηση ψήφισε διαχωρισμό του ΟΣΕ από την «ΕΡΓΟΣΕ», ισχυριζόμενη ότι έτσι θα υπάρχει αποδοτικότερη λειτουργία. Σήμερα, αναθεωρεί αυτή της την άποψη και βεβαίως προχωρά στην ενοποίησή τους, ενδεικτικό της παλινωδίας και μια ομολογία αποτυχίας.

Ζήτημα δεύτερο και μέγα ζητούμενο: Ασφάλεια σιδηροδρόμων. Τα Τέμπη ανέδειξαν –δυστυχώς, με τον πλέον οδυνηρό τρόπο- τις τραγικές ελλείψεις και πολιτικές ευθύνες που βαραίνουν αυτή την Κυβέρνηση: Απουσία σύγχρονων συστημάτων ασφαλείας, υποστελέχωση κρίσιμων θέσεων και απαξίωση του δικτύου. Αυτά όλα δεν ήταν ατυχήματα. Δεν ήταν συνήθεις ατέλειες. Ήταν εγκληματικές παραλείψεις που μπορούσαν να έχουν αποτραπεί. Και αυτή τη στιγμή, με όλα όσα συμβαίνουν, ένα είναι βέβαιο: Ότι έχει κλονιστεί -φοβάμαι ανεπανόρθωτα- η εμπιστοσύνη των πολιτών στον σιδηρόδρομο.

Ζήτημα τρίτο: Η ανάπτυξη του δικτύου. Μετά από πεντέμισι χρόνια, είστε περήφανοι για την κατάσταση στην οποία βρίσκεται το σιδηροδρομικό δίκτυο της χώρας; Με τη διαδρομή Αθήνα - Θεσσαλονίκη να διαρκεί περισσότερο χρόνο; Με τα συνακόλουθα θέματα ασφαλείας; Με την Πελοπόννησο να είναι πρακτικά εκτός δικτύου σιδηροδρόμων;

Και ενώ η Ευρώπη κάνει πράξη τη βιώσιμη ανάπτυξη και την συνδεσιμότητα περιφερειών, η χώρα μας αφήνει ολόκληρες περιοχές αποκομμένες και ξεχασμένες. Χαρακτηριστικό παράδειγμα, η περιοχή μου, η Ηλεία με τον προαστιακό σιδηρόδρομο Πάτρα - Πύργος να έχει παραπεμφθεί, για πότε; Για το 2044. Είναι το ίδιο έργο το οποίο προεκλογικά, ένα χρόνο πριν -τον Φλεβάρη του 2023- λίγο πριν τις εκλογές, λέγατε για προτεραιότητα και διασφαλισμένη χρηματοδότηση του έργου.

Ως ΠΑΣΟΚ, λοιπόν, εμείς αντιστεκόμαστε και θα αντισταθούμε σε αυτή την πορεία υποβάθμισης, γιατί η περιφέρεια ζητά αυτό που δικαιούται, το αυτονόητο, να έχει δικαίωμα στην ανάπτυξη.

Κυρίες και κύριοι συνάδελφοι, η κυβερνητική προσπάθεια να δημιουργήσει μια εικονική πραγματικότητα, επιβεβαιώνεται και στην περίπτωση της τροπολογίας που αφορά τις αυξήσεις επιδομάτων για το προσωπικό των Ενόπλων Δυνάμεων και των Σωμάτων Ασφαλείας. Οι αυξήσεις, όμως, προφανώς δεν υπερκαλύπτουν πληθωρισμό και ακρίβεια και προφανώς, δεν αναχαιτίζουν το κύμα παραιτήσεων, που και αυτό οφείλεται στην απουσία συνολικής μέριμνας για το προσωπικό των Ενόπλων Δυνάμεων, θέματα για τα οποία το ΠΑΣΟΚ μιλά, πιέζει και θα συνεχίσει να εντείνει την πίεσή του κόντρα στην αδιάφορη λογική της Κυβέρνησης.

Και βέβαια η Κυβέρνηση, όταν δεν αδιαφορεί, αιφνιδιάζεται. Αιφνιδιαστήκατε. Και δεν αντιδράσατε, όπως έπρεπε, με το παράνομο τουρκολιβυκό μνημόνιο, πάνω στο οποίο στηρίζεται η αμφισβήτηση της ελληνικής κυριαρχίας, αλλά και τα όσα συνέβησαν στην Κάσο. Και ελπίζω να μην αιφνιδιαστείτε με ένα αντίστοιχο μνημόνιο και ανακήρυξη ΑΟΖ ανάμεσα στο νέο καθεστώς της Συρίας και το ψευδοκράτος στην Κύπρο.

Κυρίες και κύριοι συνάδελφοι, το ΠΑΣΟΚ διαχρονικά ταυτίζεται με αλλαγές και μεταρρυθμίσεις που διέπονται από μία αναπτυξιακή προοπτική. Το νομοσχέδιο που σήμερα έρχεται προς ψήφιση, δεν συνιστά ούτε αλλαγή ούτε μεταρρύθμιση. Και η Κυβέρνηση όφειλε να είναι πολύ προσεκτική, γιατί στον τομέα των σιδηροδρόμων, με όσα τραγικά συνέβησαν, υπάρχουν τα δακτυλικά αποτυπώματα των ευθυνών πολιτικών προσώπων που η ίδια καλύπτει και προστατεύει. Αυτό που περιμένουν οι πολίτες είναι μια πολιτική που εγγυάται την ασφάλεια, αλλά και την ανάπτυξη των σιδηροδρόμων. Και βεβαίως, η Κυβέρνηση δεν μπορεί να εγγυηθεί ούτε το ένα ούτε το άλλο, γι’ αυτό ακριβώς και εμείς είμαστε αντίθετοι σε αυτή σας τη λογική.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κίνημα Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Πρόεδρος της Κοινοβουλευτικής Ομάδας της Πλεύσης Ελευθερίας έχει τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πριν από μιάμιση ώρα, κύριε Σταϊκούρα, σας είπα ότι θα μιλήσω, θα κάνω την κυρίως ομιλία μου σε μία ώρα και σας καλώ να αποσύρετε το νομοσχέδιο. Γιατί το νομοσχέδιο αποτελεί ευθεία παρέμβαση σε ανοιχτή ανάκριση για κακουργήματα, για την αφαίρεση πενήντα επτά ανθρώπινων ζωών, για κακουργηματική διατάραξη της ασφάλειας των συγκοινωνιών και για πλείστα αδικήματα διαφθοράς και διαπλοκής, γι’ αυτά για τα οποία διώκονται τα στελέχη σας -τα στελέχη της Νέας Δημοκρατίας- οι διορισθέντες εκλεκτοί σας από το προσωπικό, το διοικητικό, τους επιτελείς της «ΕΡΓΟΣΕ» στη διοίκηση της Ρυθμιστικής Αρχής Σιδηροδρόμων κ.ο.κ..

Σας είπα ότι, αν επιμείνετε στο νομοσχέδιο, βάζετε φαρδιά-πλατιά την υπογραφή σας στην εκτράχυνση και αναβάθμιση των μεθοδεύσεων της συγκάλυψης ενός κρατικού εγκλήματος, για το οποίο υπάρχουν κυβερνητικές ευθύνες που βαρύνουν εσάς. Βαρύνουν τον κ. Μητσοτάκη, βαρύνουν τον κ. Καραμανλή, βαρύνουν τον κ. Αγοραστό, βαρύνουν και όποιον, εν συνεχεία, έχει συμπράξει στη ματαίωση της διαδικασίας απονομής και απόδοσης δικαιοσύνης, σε όποιον έχει εξυφάνει αυτές τις οργιώδεις μεθοδεύσεις στις οποίες επιδίδεσθε για να κουκουλωθεί το έγκλημα για να θαφτούν οι ευθύνες σας, για να συγκαλυφθεί η υπόθεση.

Επιλέξατε να μην απαντήσετε και επιλέγετε να προχωράει η συζήτηση του νομοσχεδίου σαν να μην υπήρξε αυτή η πρόσκληση σε εσάς.

Ταυτόχρονα, κάλεσα τα κόμματα της Αντιπολίτευσης, εκείνα τα οποία διαθέτουν τον απαιτούμενο αριθμό Βουλευτών, από δεκαπέντε και πάνω, να υποβάλουν αίτηση για διεξαγωγή ονομαστικής ψηφοφορίας, ούτως ώστε να διαφανεί και να καταφανεί ποιοι είναι αυτοί οι Βουλευτές που θα συμπράξουν σε μία ακόμη αξιόποινη ενέργεια κοινοβουλευτικού ξεπλύματος.

Χαίρομαι που ανταποκρίθηκε η Κοινοβουλευτική Ομάδα του ΚΚΕ καταθέτοντας πριν από λίγο αίτημα για τη διεξαγωγή ονομαστικής ψηφοφορίας επί της αρχής του νομοσχεδίου και μπράβο. Θα χαρώ πάρα πολύ εάν υπάρξουν και άλλες Κοινοβουλευτικές Ομάδες, όπως επιβάλλει το καθήκον, που θα υποβάλουν αίτημα διεξαγωγής ονομαστικής ψηφοφορίας για τα άρθρα του νομοσχεδίου.

Όπως είπα ξανά, εμείς έχουμε έξι Βουλευτές. Καλούμε και οποιοδήποτε κόμμα επιθυμεί να συμπράξει μαζί μας και να συνυπογράψουμε αυτή την αίτηση ονομαστικής ψηφοφορίας, που εμείς κρίνουμε επιβεβλημένη, προκειμένου να φανεί ποιοι καλύπτετε, ποιους καλύπτετε, πώς συμπράττετε και πώς συνενεργείτε, πώς είστε απόλυτα υπαίτιοι και υπόλογοι των εγκλημάτων της συγκάλυψης. Εμείς αυτό θα συνεχίσουμε να το καταδεικνύουμε και βεβαίως δεν πρόκειται να σιωπήσουμε.

Αμέσως μετά από την ομιλία μου εδώ θα πάω στο Πάντειο Πανεπιστήμιο όπου διεξάγεται ένα πολύ ενδιαφέρον συνέδριο των φοιτητών και σας ομολογώ ότι είναι πολύ πιο ευχάριστο. Πραγματικά, αισθάνομαι ότι μιλάω με πολύ σοβαρότερους ανθρώπους όταν μιλάω με τους φοιτητές, γιατί έχουν πολύ ισχυρότερο και το αίσθημα ευθύνης και το αίσθημα δικαιοσύνης και την αγάπη για την αλήθεια και την αξίωση λογοδοσίας, όλα αυτά που φαίνεται ότι έχουν εκλείψει παντελώς από τη δική σας πολιτική παρουσία, από ένα κόμμα το οποίο χρωστάει 500 εκατομμύρια ευρώ στις τράπεζες, αλλά δεν το αγγίζουν οι τράπεζες.

Καταπιάνεται σήμερα το κόμμα σας, μέσω των εξαγγελιών του Πρωθυπουργού στο κλείσιμο της συζήτησης για τον προϋπολογισμό, με το να εξωραΐσει το προφίλ των τραπεζών, ότι κάνουν κάτι οι τράπεζες για τους πολίτες, ότι κόβοντάς τους κάποιες προμήθειες, στερώντας τους δηλαδή αυτά που αποτελούν ψίχουλα για τις τράπεζες, δήθεν τις υποχρεώνετε σε κάποια συμμόρφωση, ενώ η πραγματικότητα είναι ότι συμπράττετε μαζί τους στην αφαίρεση της περιουσίας των πολιτών, στη βίαιη αρπαγή της ιδιοκτησίας και της πρώτης κατοικίας των απλών ανθρώπων.

Η αλήθεια είναι επίσης ότι βρίσκετε συχνά συνεργούς σας σε αυτή την πρακτική επίορκους λειτουργούς της δικαιοσύνης και της δικαστικής και της εισαγγελικής λειτουργίας, πρόθυμους να εξυπηρετήσουν τις πολιτικές σας, πρόθυμους να εκδώσουν μέσα σε οκτώ μέρες απόφαση για τα funds. Μέσα σε οκτώ μέρες η ολομέλεια του Αρείου Πάγου εξέδωσε ευνοϊκή για τα funds απόφαση. Μέσα σε οκτώ μέρες! Ξέρετε πότε το έχει ξανακάνει; Όταν ζητείτο ως προαπαιτούμενο να αθωωθεί ο κ. Γεωργίου της ΕΛΣΤΑΤ και εξέδωσε το συμβούλιο του Αρείου Πάγου βούλευμα αθωωτικό ως προαπαιτούμενο για την επόμενη δόση του Eurogroup.

Τι ντροπή! Τι ντροπή! Τι ντροπή να υπάρχει τέτοια απόφαση της ολομέλειας του Αρείου Πάγου και σήμερα να ερευνώνται αυτά τα funds για ξέπλυμα βρώμικου χρήματος, για νομιμοποίηση εσόδων από εγκληματικές δραστηριότητες. Τι ντροπή!

Τι ντροπή να επιχειρείτε να φέρετε αυτό το νομοσχέδιο παρέμβασης στην ανοιχτή ανάκριση και ξεπλύματος ποινικών ευθυνών των δικών σας στελεχών στη ζούλα, κάτω από το ραντάρ. Πού είναι οι διαφημίσεις στα μέσα ενημέρωσης; Έφυγε και ο κ. Πέτσας. Πού είναι να τον φέρουμε να μας εξηγήσει μήπως δεν έγινε σωστή διαχείριση της λίστας του ή των κονδυλίων ενημέρωσης. Γιατί με ανεξήγητο τρόπο αυτό το φοβερό νομοσχέδιο μεταρρύθμισης δεν αναφέρεται πουθενά.

Κάποιοι μάλλον νόμιζαν -θα το πω στους Βουλευτές μου και στους ανθρώπους που είναι στα θεωρεία- ότι είναι όπως παλιά που τα φέρνατε στη ζούλα και δεν άνοιγε ρουθούνι. Τώρα δεν είναι όπως παλιά όμως. Ό,τι φέρνετε, εμείς θα το φωτίζουμε, θα το προβάλλουμε, θα το καταγγέλλουμε όταν είναι επιλήψιμο και θα το αντιπαλεύουμε. Και θα προσκαλούμε τα άλλα κόμματα της Αντιπολίτευσης να κάνουν αυτά που πρέπει.

Κύριε Μεϊκόπουλε, εσείς κάνατε την ερώτηση στον Κώστα Καραμανλή για τα τρένα. Δεν θα κάνει η Κοινοβουλευτική σας Ομάδα αίτημα ονομαστικής ψηφοφορίας για αυτό το νομοσχέδιο;

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Θα καταψηφίσουμε κι εμείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριοι, έχουμε όλοι ευθύνη. Ανταποκρίθηκε ένα κόμμα. Κινητοποιηθείτε και οι υπόλοιποι. Κινητοποιηθείτε να μην είναι μια άδεια Βουλή, που αισθάνεται αυτή η Κυβέρνηση ότι μπορεί να φέρνει ό,τι θέλει, να λέει ό,τι θέλει, να νομοθετεί όπως θέλει και να μην έχει αντίλογο. Αλλάξτε την κατάσταση. Δείξτε τι θα πει αντιπολίτευση και ζωντανή Βουλή. Σταματήστε αυτή την αλαζονεία, να έρχονται εδώ με τελευταίο νομοσχέδιο ένα νομοσχέδιο για τον σιδηρόδρομο και να το βαφτίζουν και αναδιάρθρωση.

Μη μας αναδιαρθρώνετε άλλο, κύριε Σταϊκούρα. Μη μας αναδιαρθρώνετε, μη μας μεταρρυθμίζετε. Γενικώς, αφήστε ήσυχη την κοινωνία και καλύτερα ακούστε τη φωνή της νέας γενιάς που δεν σας θέλει. Δεν σας θέλει η νέα γενιά. Σας έχει καταλάβει. Και η νέα γενιά είναι η πλειοψηφία που έρχεται.

Μιλήσατε για τους φορείς, τι είπαν οι φορείς για το νομοσχέδιο. Είπατε ότι τα είπαν καλά οι φορείς, ότι σας είπαν ότι είναι καλό το νομοσχέδιο; Πόση λαθροχειρία; Πόση λαθροχειρία; Πόση απάτη; Πρώτη εκπρόσωπος φορέων που μίλησε ήταν η Μαρία Καρυστιανού, η Πρόεδρος του Συλλόγου Τέμπη 2023, συγγενών, ατόμων πληγέντων από το δυστύχημα της 28ης Φεβρουαρίου του 2023 στα Τέμπη, στη βάρδια σας. Ακόμα δεν μας έχετε πει, ο σταθμάρχης, ο Σαμαράς, που σήμερα απολογήθηκε ξανά, τίνος ρουσφέτι ήταν;

Ποιον να ρωτήσουμε; Να ρωτήσουμε τον κ. Αγοραστό, να ρωτήσουμε τον κ. Κέλλα, να ρωτήσουμε τον κ. Τριαντόπουλο ή να ρωτήσουμε απευθείας τον κ. Μητσοτάκη που ο εθελοντής στο γραφείο του ήταν οδηγός της εμπορικής αμαξοστοιχίας, που αποδεδειγμένα πλέον μετέφερε παράνομο φορτίο από το οποίο προκλήθηκε έκρηξη, που κατέκαψε ζωντανούς τριάντα ανθρώπους που είχαν επιζήσει της έκρηξης.

Αποδεικνύεται αυτό από τα ηχητικά ντοκουμέντα, κύριοι. Από το 2008, από το ατύχημα στον Μπράλο, όπου αποδείχθηκε ότι είχαν προσδεθεί σε εμπορική αμαξοστοιχία δεκαπέντε μη δηλωμένα παράνομα βαγόνια, αποδείχθηκε ότι υπήρχε κύκλωμα λαθρεμπορίου και ο Υπουργός σας, ο κ. Χατζηδάκης, τότε Υπουργός Μεταφορών, σήμερα Υπουργός Οικονομικών, δήλωνε ότι θα πατάξει το κύκλωμα.

Στέλεχός σας καταδικάστηκε το 2022, μέλος της κεντρικής σας επιτροπής. Θα μιλήσετε; Θα μιλήσετε για τις δικές σας ευθύνες; Θα σταματήσει αυτή η υποκρισία; Κρεμάσατε στα μανταλάκια τον κ. Παναγιωτόπουλο, διότι οδηγούσε και συμμετείχε στην επιτροπή. Τρομακτικό. Αδιανόητο! Αδιανόητο! Αδιανόητο! Αλλά το αυτοκίνητο της αδερφής του Πρωθυπουργού, της κ. Μπακογιάννη και Προέδρου της Επιτροπής Εξωτερικών Υποθέσεων, σκότωσε άνθρωπο πριν από σχεδόν τέσσερα χρόνια και δεν εξανίσταστε ούτε ζητάτε τα στοιχεία, όπως εμείς.

Και ω του θαύματος, ω του θαύματος, κύριε Πλεύρη, εσείς που τα ψάχνετε, μάρτυρας στο δυστύχημα ήταν ο αστυνομικός της Βουλής. Εσείς που τα ψάχνετε. Και ω του θαύματος ξέρει το Υπουργείο Προστασίας του Πολίτη και ότι ήταν μάρτυρας αυτός ο αστυνομικός, που τον καλύπτετε και ότι δεν δόθηκε κατάθεση αυτού που ήταν μάρτυρας. Γιατί δεν δόθηκε κατάθεση; Γιατί, λέει, δεν είδε. Ξέρετε εσείς αν είδε ή δεν είδε; Πότε του μιλήσατε; Πότε του μίλησε ο κ. Χρυσοχοΐδης και ο κ. Νικολακόπουλος και ξέρουν τι είδε και τι δεν είδε; Πώς νομιμοποιούνται να λένε γιατί δεν εξετάστηκε ως μάρτυρας;

Ή να υποθέσω εγώ ότι πρόσωπα και αυτό και άλλα που υπήρξαν μάρτυρες, κρατήθηκαν στη σιωπή και κρατήθηκαν σε προστασία τόσα χρόνια; Πώς αλλιώς να εξηγήσουμε ότι παραμένουν εδώ, στη Βουλή, πρόσωπα με τόσο ισχυρές καταγγελίες έμφυλης βίας; Πώς αλλιώς να εξηγήσουμε ότι υπήρχε καταγγελία από τον Φλεβάρη του 2024 για διάπραξη αδικημάτων κατά της γενετήσιας αξιοπρέπειας επί δεκατέσσερα χρόνια σε βάρος της συζύγου του, αστυνομικού, και σε βάρος των παιδιών του, αφαιρέθηκε το όπλο και το πρόσωπο αυτό παρέμεινε υπό προστασία εδώ, στη Βουλή. Πώς να το εξηγήσουμε; Τι δύναμη και τι εξουσία ασκούσε αυτό το πρόσωπο; Ποιον εκβίαζε και ποιος τον κάλυπτε;

Στέλεχος της Νέας Δημοκρατίας ο παιδοβιαστής του Κολωνού. Σχεδόν αντιπρόεδρος της Νέας Δημοκρατίας ο κ. Γεωργιάδης, καταδικασμένος για ασέλγεια σε βάρος ανηλίκων. Ο κ. Οικονόμου αποκεφάλισε τον Γενικό Διευθυντή του –τι ήταν- για αντίστοιχα αδικήματα. Για κάτι τέτοιο δεν ήταν, κύριε Οικονόμου; Μαστροπεία ήταν; Τι ήταν;

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Όχι, κυρία μου, δεν ήταν τίποτα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τίποτε δεν ήταν;

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Τίποτα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αθώος.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Επειδή είστε δικηγόρος, πρέπει να είστε προσεκτική σε αυτά που λέτε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη. Σας παρακαλώ. Μετά θα πάρετε τον λόγο, κύριε Υπουργέ.

Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αθώοι, όλοι αθώοι. Όλοι αθώοι. Όλοι αθώοι. Δεν ήταν τίποτα. Τίποτα δεν ήταν. Και του αστυνομικού της Βουλής τίποτα δεν ήταν. Τίποτα δεν θα ήταν. Έτσι το αντιμετωπίσατε, ως τίποτα.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Αφήστε τις χυδαιότητες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Χυδαίος είναι αυτός που παίρνει αμύθητα φράγκα για να αλλάζει κόμματα και να κάθεται σε θέσεις εξουσίας, αυτός που παραμένει σε θέσεις εξουσίας, παραβιάζοντας τη δημοκρατική νομιμότητα και αυτός που δεν ορρωδεί ακόμη και προ του θανάτου πενήντα επτά ανθρώπων και συνεχίζει τις μεθοδεύσεις. Αυτός είναι χυδαίος και έχετε αρκετούς τέτοιους στην Κυβέρνησή σας.

(Χειροκροτήματα από την πτέρυγα της Πλεύσης Ελευθερίας)

Σε απάντηση της ανερυθρίαστα προκλητικής, ψευδούς δήλωσης του κ. Σταϊκούρα ότι οι φορείς δεν είχαν στ’ αλήθεια αντίλογο για το νομοσχέδιο, θα διαβάσω αυτά που είπε -με μία δύσκολη σύνδεση βέβαια, καθώς υπήρχαν τεχνικά ζητήματα στη σύνδεση-, η κ. Μαρία Καρυστιανού στην επιτροπή. Ήταν η πρώτη εκπρόσωπος φορέα που παρενέβη.

Είπε «Εμείς, οι συγγενείς των θυμάτων και οι επιζώντες του δυστυχήματος, συλλέγουμε όλο αυτό το διάστημα στοιχεία, τα οποία οδηγούν στο συμπέρασμα ότι το έγκλημα από το οποίο έχασαν τη ζωή τους οι αγαπημένοι μας, συνδέεται με ασυγχώρητες και αδικαιολόγητες παραβιάσεις των κανόνων ασφαλείας, αξιοκρατίας και χρηστής διοίκησης, με ακραία περιφρόνηση στην ανθρώπινη ζωή και στην ασφάλεια. Συνδέεται, όμως, και με τη μεταφορά παράνομου και επικίνδυνου φορτίου από την εμπορική αμαξοστοιχία, που οδήγησε σε έκρηξη και κατέκαψε ανθρώπους που είχαν επιζήσει της σύγκρουσης. Ενώ συλλέγουμε στοιχεία και δίνουμε έναν αγώνα για τη δικαιοσύνη και τη δικαίωση των θυμάτων, των δικών μας ανθρώπων και για την προστασία όλων, είμαστε αντιμέτωποι με πρωτοφανείς διαδικασίες συγκάλυψης, στις οποίες πρωτοστατεί η Κυβέρνηση, η οποία ευθύνεται για το έγκλημα. Καμμία δικογραφία από όσες έχουν διαβιβαστεί στη Βουλή δεν έχει διερευνηθεί για τους εμπλεκόμενους πολιτικούς, όπως θα γινόταν για κάθε πολίτη. Τα αιτήματα για σύσταση προανακριτικής επιτροπής για τη δικογραφία που διαβιβάστηκε από την Ευρωπαία εισαγγελέα καταψηφίστηκαν από τη Νέα Δημοκρατία, το κόμμα στο οποίο ανήκουν τα κυβερνητικά πρόσωπα που ενέχονται στο έγκλημα. Η εξεταστική επιτροπή που ερεύνησε το έγκλημα έκλεισε βίαια, χωρίς να ολοκληρωθεί η διερεύνηση, με πόρισμα που συνέταξαν και ψήφισαν μόνον οι Βουλευτές της Νέας Δημοκρατίας, πολλοί από τους οποίους στη συνέχεια έγιναν Υφυπουργοί».

Γιατί ήταν και γουρλίδικη η επιτροπή.

«Έκτοτε, αποκαλύφθηκαν συγκλονιστικά στοιχεία που εμπλέκουν ακόμη περισσότερο την Κυβέρνηση, όχι μόνον στο έγκλημα, αλλά και στην οργανωμένη απόπειρα συγκάλυψής του, με αλλοίωση του τόπου του εγκλήματος, μοντάζ συνομιλιών, παρεμβάσεις στο αποδεικτικό υλικό, παρεμβάσεις στη δικαιοσύνη. Με νομοθετικές παρεμβάσεις της Κυβέρνησης επιχειρείται να ελεγχθεί η σύνθεση των δικαστικών προσώπων που θα κρίνουν την υπόθεση, αλλά και το δικαστήριο που θα δικάσει και να αποκλειστεί η διεξαγωγή της δίκης από το ειδικό δικαστήριο για τα κυβερνητικά πρόσωπα. Με νομοθετική παρέμβαση της Κυβέρνησης επιχειρείται να αποτραπεί η κάλυψη της δίκης από τα μέσα μαζικής ενημέρωσης. Με διαρκείς παρεμβάσεις του ίδιου του Πρωθυπουργού και του Υπουργού Δικαιοσύνης ασκείται πίεση στον ανακριτή να ολοκληρώσει την ανάκριση χωρίς εξέταση των εμπλεκομένων κυβερνητικών προσώπων και χωρίς την ολοκλήρωση των ερευνών για το παράνομο φορτίο.

Παράλληλα, έχουν τοποθετηθεί πρόσωπα του κυβερνώντος κόμματος σε κομβικές θέσεις του τομέα των μεταφορών στην Ευρωπαϊκή Ένωση, η κ. Βόζενμπεργκ και ο κ. Τζιτζικώστας, ώστε το πεδίο να παραμένει στον έλεγχο της Κυβέρνησης. Την ίδια ώρα διαπιστώνουμε ότι τίποτε δεν έχει αλλάξει για τους πολίτες ως προς την ασφάλεια των τρένων, ενώ παραδίδονται στην ανασφάλεια ακόμη περισσότεροι πολίτες με νέα μέσα μεταφορών, όπως το μετρό Θεσσαλονίκης. Μέσα σε αυτό το πλαίσιο, εκφράζουμε τη διαμαρτυρία μας για τη βαριά περιφρόνηση στην ανθρώπινη ζωή και στις αρχές του δικαίου. Δεν θεωρούμε ότι αυτή η Κυβέρνηση μπορεί να νομοθετεί χωρίς να ελέγχεται και δεν νομιμοποιούμε καμμία νομοθετική πρωτοβουλία χωρίς την αυτονόητη άρση της προστασίας και της ασυλίας Υπουργών και Πρωθυπουργού προκειμένου να ελεγχθούν από τη δικαιοσύνη, όπως ζητούν την υπογραφή τους ενάμισι εκατομμύριο συμπολίτες μας.»

Αυτά είπε η κ. Μαρία Καρυστιανού. Και αν κάνετε ότι δεν την ακούσατε ή αν προφασίζεστε τεχνικά προβλήματα, τα έχει στείλει και εγγράφως. Αυτά είπε. Αυτά είπε. Και αυτά συνοψίζουν με ποια χυδαιότητα η Κυβέρνηση αυτή αντιμετωπίζει τις ψυχές πενήντα επτά ανθρώπων, τις ζωές εκείνων που τραυματίστηκαν, πάρα πολλοί από αυτούς πολύ σοβαρά, την ευθύνη απέναντι στην ανθρώπινη ζωή και ασφάλεια, την ευθύνη απέναντι στη νέα γενιά.

Ήταν πάνω από τριάντα τα νέα παιδιά που χάθηκαν. Από τους πενήντα επτά ανθρώπους, τριάντα ένα ήταν νέα παιδιά και τρία από αυτά τα παιδιά ήταν τα κορίτσια της οικογένειας Πλακιά. Τρία από αυτά τα παιδιά ήταν τα κορίτσια της οικογένειας Πλακιά. Τρία κορίτσια, οι δίδυμες και η ξαδέρφη τους, τρία κορίτσια με όλη τη ζωή μπροστά τους, τρία κορίτσια που τα θρηνεί η οικογένειά τους.

Και αν με ρωτάτε αν είμαι με τους γονείς ή με τον κ. Αγοραστό, που βγήκε να παραστήσει το θύμα, είμαι με τους γονείς, είμαι με τους γονείς που ζητούν λογοδοσία, είμαι με τους γονείς τους οποίους κοροϊδεύετε, είμαι με τους γονείς που προσπαθείτε να τους τυλίξετε σε μια κόλλα χαρτί και τους λέτε ότι δεν έχουν δικαίωμα να κάνουν εκταφή στα παιδιά τους για να ερευνήσουν τα χημικά στοιχεία που παρενέβησαν και επενήργησαν στον θάνατό τους. Σε ποια δημοκρατία συμβαίνουν αυτά; Σε ποια δημοκρατία συμβαίνουν αυτά;

Η Αντιγόνη αυτούς τους νόμους, αυτές τις μεθοδεύσεις της εξουσίας τις περιφρόνησε και μίλησε για το δίκιο των ανθρώπων. Και στην ιστορία έμεινε ως εμβληματικό πρόσωπο η Αντιγόνη, όχι ο Κρέοντας. Αυτό να το θυμάστε.

Κύριε Πλεύρη, επειδή βλέπω ότι έχετε διάθεση για αστεία και επειδή δεν είναι καθόλου αστείο το δίκαιο είτε των θεών είτε των ανθρώπων, είναι η δικαιοσύνη, δεν είναι ο νόμος της εξουσίας που καλύπτει τον εαυτό της.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Η Αντιγόνη επικαλέστηκε το δίκαιο των θεών, όχι των ανθρώπων. Των ανθρώπων είναι της εξουσίας. Των θεών είναι το ηθικό. Αυτό επικαλέστηκε η Αντιγόνη, επειδή ήθελε να θάψει…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Πλεύρη, σας παρακαλώ.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Εντάξει, κύριε Πρόεδρε. Επειδή το βάλαμε στη διάσταση της Αντιγόνης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Στην υπόθεση αυτή, στην υπόθεση των Τεμπών, έχει αποδειχθεί ότι από την πρώτη στιγμή, από την πρώτη στιγμή, ενεργοποιήθηκε ο ίδιος ο Πρωθυπουργός ο οποίος ξενύχτησε όλο το βράδυ παίρνοντας τηλέφωνα. Το έχει ο ίδιος ομολογήσει στις δημόσιες δηλώσεις του. Αποδείχθηκε ότι από την πρώτη στιγμή επενήργησαν παράνομες μεθοδεύσεις στον τόπο του εγκλήματος, μη νομιμοποιημένα πρόσωπα που ακόμα δεν έχουν ταυτοποιηθεί, έγινε μπάζωμα του τόπου του εγκλήματος την ίδια ώρα που μεθοδεύατε να αλλάξει η δικογραφία τρεις φορές χέρια, από την Τροχαία της Λάρισας, στην ανακρίτρια πρωτοδικών πλημμελειοδικών, στον εφέτη ειδικό ανακριτή, να υπάρχει δηλαδή αναστάτωση και μη στέρεα διερεύνηση ακριβώς τις ημέρες που μεθοδεύατε τη συγκάλυψη, ακριβώς τις ημέρες που μπαζώνατε τον τόπο του εγκλήματος με ευθύνη του κ. Αγοραστού που σήμερα βγήκε με ένα τσιρότο και είπε ότι ευχαριστεί κάποιους που τον έσωσαν. Από τι; Από τι; Μπορεί να έχουν χάσει τη ζωή τους τόσα παιδιά και να βγαίνει ο κ. Αγοραστός, που ενέχεται σε τόσες έκνομες πράξεις, για να παραστήσει το θύμα;

Εκ των υστέρων εκδόθηκαν εντάλματα πληρωμής, εκ των υστέρων; Στις 30 Μαρτίου εξέδωσε η περιφέρεια εντάλματα πληρωμής και τα πληρώσατε από τα κονδύλια του Ταμείου Ανάκαμψης σαν έργο ανάπτυξης, το μπάζωμα του τόπου του εγκλήματος, που πήρατε άρον-άρον από τον τόπο του εγκλήματος υπολείμματα ανθρώπων, προσωπικά τους αντικείμενα, για να βρεθούν εννέα μήνες αργότερα, τον Νοέμβριο του 2023, οστά, σκουλαρίκια, ρολόγια, πιστωτικές κάρτες, εισιτήρια, ταυτότητες, προσωπικά αντικείμενα πεταμένα σε έναν ιδιωτικό χώρο;

Θα αντιστρέψουμε εντελώς την πραγματικότητα; Θα αντιστρέψουμε εντελώς την κατάσταση; Έχει ή δεν έχει δίκιο ένας γονιός που αναζητεί το δίκιο του και τον μπλοκάρετε, όπως μπλοκάρετε την Ευρωπαία εισαγγελέα; Έχει ή δεν έχει δίκιο να αγανακτεί, όταν έχει χάσει δύο παιδιά και ένα ανίψι; Απορώ! Απορώ! Θα εμφανιστείτε κι εδώ ως θύματα; Απορώ!

Όταν δεν λειτουργεί η δικαιοσύνη, ξεχειλίζει η αγανάκτηση των ανθρώπων που έχουν αίσθημα δικαίου και αίσθημα ευθύνης, θα προσθέσω. Μου είναι αδιανόητο ότι απορρίφθηκαν αιτήσεις γονέων να κάνουν εκταφή στα παιδιά τους, για να ερευνήσουν τον θάνατό τους. Κι αυτό είναι άλλο ένα γεγονός ύποπτο. Όπως είναι ακραίο να έχει –ω του θαύματος!- περικοπεί η συνομιλία των μηχανοδηγών με τους σταθμάρχες και να αναζητούμε ποιος την περιέκοψε. Και ο μάρτυρας, ο οποίος κατέθεσε για πρώτη φορά τις υπόνοιές του, ο Χρυσάγης, να καθίσταται θύμα τροχαίου. Μου φαίνεται ακραίο να μην έχει διασωθεί από τις κάμερες το υλικό της φόρτωσης της εμπορικής αμαξοστοιχίας. Μου φαίνεται ακραίο να διαβιβάζονται σπασμένοι σκληροί δίσκοι, που συσκοτίζουν την υπόθεση.

Μου φαίνεται ακραίο, ότι ανατέθηκε η υπόθεση σε έναν εφέτη ανακριτή με μια γραμματέα που για πρώτη φορά εκτελεί χρέη γραμματέως σε ανάκριση -ίσως αυτό είναι καλό- σε έναν εφέτη ανακριτή που δεν είχε ούτε γραφείο όταν του ανατέθηκαν καθήκοντα.

Αυτές είναι οι μεθοδεύσεις της συγκάλυψης. Αυτές είναι οι δολιχοδρομίες της διεφθαρμένης κυβερνητικής λειτουργίας. Ακραίο να παρεμβαίνει στην υπόθεση ο εισαγγελέας του Αρείου Πάγου, Ντογιάκος, ο ίδιος που παρενέβη και στην υπόθεση των υποκλοπών για να απευθύνει απειλές και συστάσεις κατά του Προέδρου της Αρχής Διασφάλισης του Απορρήτου των Επικοινωνιών.

Η Πλεύση Ελευθερίας συμπληρώνει ενάμιση χρόνο στη Βουλή σε λίγες μέρες και είμαστε πολύ υπερήφανοι που τιμάμε την εμπιστοσύνη των ανθρώπων και έχουμε πάρα πολύ υψηλό το αίσθημα ευθύνης για το τι κάνουμε εδώ μέσα.

Κοιτάξτε να δείτε. Ο κ. Γεωργιάδης μου είπε ότι θα φέρουμε και ειδικές δυνάμεις για να γλιτώσουμε από εσάς. Κάποιους μήνες αργότερα δέχθηκα κρότου λάμψης σε χιλιοστά από τα πόδια μου και σιωπάτε. Ο κ. Τασούλας μου είπε τις προάλλες ότι μην ανησυχείτε, δεν θα σας δηλητηριάσουμε, ήταν μπροστά ο κ. Καζαμίας.

Όσο και αν διακινείτε απειλές, ακόμη και με χαριτωμένους τρόπους, όσο και αν νομίζετε ότι με τον φόβο και τον τρόμο μπορείτε να κανοναρχείτε την πραγματικότητα, όσο και αν νομίζετε ότι όλα μπορείτε να τα ελέγχετε, υπάρχει ένα πράγμα που δεν μπορείτε να ελέγξετε και αυτό είναι ο ανθρώπινος παράγοντας, η ψυχή των ανθρώπων που δεν ξεπουλιούνται και δεν υποτάσσονται και δεν τρομοκρατούνται. Και διαχρονικά στην ιστορία της ανθρωπότητας ο ανθρώπινος παράγοντας ήταν εκείνος που καθόρισε τα πράγματα.

Εμείς θα καταψηφίσουμε το νομοσχέδιο απ’ άκρη σε άκρη. Και εξακολουθώ να καλώ τα κόμματα της Αντιπολίτευσης να υποβάλουν αίτηση ονομαστικής ψηφοφορίας για όλα τα άρθρα, γιατί είναι ένα προς ένα σκανδαλώδη τα άρθρα αυτά, όλη η παρέμβαση μαγειρέματος που εξασφαλίζει διαφόρων ειδών διευκολύνσεις στους κατηγορούμενους για το έγκλημα των Τεμπών και ποινικά και πειθαρχικά και διοικητικά και αστικά.

Είναι σκανδαλώδες το γεγονός ότι απεργάζεστε να πραγματοποιήσετε αυτό το ξέπλυμα ποινικών ευθυνών σε συνεργασία με τον κ. Τζιτζικώστα και θα είναι το επόμενο θέμα που θα θέσουμε ξανά στο επίπεδο του Ευρωκοινοβουλίου και στην ίδια την Ευρωπαϊκή Επιτροπή, με Πρόεδρο την κ. φον ντερ Λάιεν, να θυμίσω, που ελέγχεται για ζητήματα διαφθοράς και παραβίασης του δικαιώματος των πολιτών στη διαφάνεια. Το θυμίζω και αυτό μήπως τυχόν ξεχάστηκε.

Και θα ήθελα να σχολιάσω, επειδή σας ακούσαμε να μας λέτε για το κράτος, για τις αβελτηρίες, τις παθογένειες. Ας ακούσουν και οι άνθρωποι που μας ακούνε τι φέρνετε στο τέλος του χρόνου. Ρυθμίσεις, παρατάσεις ρυθμίσεων. Παρατείνονται οι μισθώσεις χειμερινών και θερινών κινηματογράφων. Παρατείνονται οι ρυθμίσεις προσωπικού, οι θέσεις εργασίας ιδιωτικού δικαίου ορισμένου χρόνου στην ΡΑΑΕΥ, η ισχύς των συμβάσεων εξαρτημένης εργασίας στην ΗΔΙΚΑ, η ισχύς των συμβάσεων εργασίας ΙΔΟΧ του Υπουργείο Μετανάστευσης και Ασύλου, η ισχύς των συμβάσεων εργασίας ΙΔΟΧ στην Ελεγχόμενη Δομή Προσωρινής Φιλοξενίας, η διαδικασία σύναψης συμβάσεων κ.λπ., η διάρκεια των παρατάσεων ή των νέων συμβάσεων του έκτακτου προσωπικού του Ελληνικού Ανοικτού Πανεπιστημίου.

Στη συνέχεια παρατείνονται η Διεύθυνση Νομικής Υποστήριξης Ασύλου και Υποδοχής, οι θητείες των υφιστάμενων μελών των Συμβουλίων Αρχιτεκτονικής, η πρόσληψη του Μητρώου Προσωπικού Αρχαιολογικών Εργασιών. Παράταση προθεσμιών, άρθρο 35, για να καταλάβουμε ποιος έχει φτιάξει αυτό το κράτος και ποιος συνεχίζει να το λειτουργεί με μπακαλοτέφτερα, με κουτσορυθμίσεις κοροϊδεύοντας και παριστάνοντας την επιτελική κυβέρνηση.

Παράταση προθεσμιών. Παρατείνεται η προθεσμία της περ. γ΄ της παραγράφου 2 του άρθρου 51 του ν.4178/2013, η προθεσμία του όγδοου εδαφίου της παραγράφου 3 του άρθρου 51 του ν.4178/2013, της παραγράφου 11 του ίδιου νόμου, οι προθεσμίες των περιπτώσεων α΄ και β΄ του τρίτου εδαφίου του άρθρου 99 του ν.4495/2017, η προθεσμία της παραγράφου 3 του άρθρου 39 του ν.4030/2011, η προθεσμία στο τέλος του εισαγωγικού εδαφίου του άρθρου 40 του ν.4759/2020, η προθεσμία του πρώτου εδαφίου του άρθρου 29 του ν.4067/2012, η προθεσμία του πρώτου εδαφίου της παραγράφου 4 του άρθρου 122 του ν.4495/2017, οι προθεσμίες του πρώτου εδαφίου της παραγράφου 5 του άρθρου 125ΚΑ του ν.4495/2017, προθεσμίες του δεύτερου εδαφίου του άρθρου 7 του ν.4414/2016, η προθεσμία του πρώτου εδαφίου του άρθρου 7 του ν.4414/2016, η καταληκτική προθεσμία για φωτοβολταϊκούς σταθμούς του ν.4685/2020, οι ημερομηνίες του ν.4903/2022, ο επαναπροσδιορισμός κατηγοριών χερσαίων αιολικών σταθμών, η προσθήκη νέων κατηγοριών σταθμών παραγωγής ηλεκτρικής ενέργειας, η προθεσμία του άρθρου 9Α του ν.4951/2022 (Α΄129), περί υποβολής υπεύθυνης δήλωσης συμμόρφωσης και η προθεσμία της παραγράφου 6 του άρθρου 10Β του ίδιου νόμου με εντολή του αρμόδιου διαχειριστή.

Παρατείνονται, παρατείνονται, παρατείνονται, παρατείνονται, παρατείνονται, παρατείνονται. Αυτοί είστε, κύριοι! Αυτοί είστε! Παρατάσεις, ανανεώσεις, όλα στη ζούλα, όλα τελευταία στιγμή. Τελευταία μέρα συνεδρίασης της Βουλής με σύντμηση προθεσμιών, όλα στον αέρα, ένα κράτος στον αέρα, μία χώρα του «πάμε και όπου βγει», αυτή την χώρα, την οποία απορρίπτουν τα νέα παιδιά και σας εγκαλούν, αυτή η χώρα που δεν είναι η Ελλάδα που αξίζουμε, αυτή η χώρα που αντικατοπτρίζει δυστυχώς εσάς, αλλά δεν αφορά εμάς.

Η Πλεύση Ελευθερίας να ξέρετε -επειδή είναι και η τελευταία συνεδρίαση- είναι και θα είναι εδώ! Θα είναι και έξω στην κοινωνία και μέσα στα κινήματα και απέναντι στους πλειστηριασμούς πρώτης κατοικίας και δίπλα στους ανθρώπους που χάνουν τα σπίτια τους και δίπλα στους συγγενείς των θυμάτων των Τεμπών και στα θύματα που επέζησαν και δίπλα στους ανθρώπους που ζητούν και διψούν για δικαιοσύνη και αξίζουν δικαιοσύνη.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχουν ζητήσει τον λόγο ο Υπουργός και ο Υφυπουργός.

Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Κυρία Κωνσταντοπούλου, όπως πάντα, δεν θα απαντήσω με το ύφος σας. Είμαστε δύο διαφορετικοί κόσμοι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σίγουρα.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Και είμαι ευτυχής για αυτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και εγώ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Χαίρομαι.

Μιλήσατε για λαθροχειρία. Έχω μάθει να σέβομαι τις τοποθετήσεις όλων των φορέων. Και ήμουν σαφής, το επαναλαμβάνω, γιατί εσείς κάνετε λαθροχειρία. Είπα ότι οι φορείς εκφράστηκαν θετικά για το νομοσχέδιο, το οποίο συζητάμε. Έχω τα Πρακτικά, τα οποία αδυνατείτε να παρουσιάσετε.

Πρώτος φορέας, το νομοσχέδιο κινείται σε σωστή κατεύθυνση. Δεύτερος φορέας, το παρόν σχέδιο νόμου κινείται στη σωστή κατεύθυνση και με βρίσκει σύμφωνο. Τρίτος φορέας, το σχέδιο νόμου το χαιρετίζουμε -οι εργαζόμενοι δηλαδή- και θεωρούμε ότι κινείται προς τη σωστή κατεύθυνση. Τέταρτος φορέας, οι εργαζόμενοι του ΟΣΕ, το σχέδιο νόμου κινείται στη σωστή κατεύθυνση. Πέμπτος φορέας και μάλιστα έχει κληθεί από την Αντιπολίτευση, οι συγκοινωνιολόγοι, το σχέδιο νόμου κινείται στη σωστή κατεύθυνση.

Μπορώ να συνεχίσω και με τους άλλους φορείς. Έκτος φορέας, κινείται ανεπιφύλακτα από σωστή κατεύθυνση. Έβδομος φορέας, γενναία και δύσκολη απόφαση. Όγδοος φορέας, είναι ένα σωστό νομοσχέδιο.

Άρα, επί του σχεδίου νόμου, οι φορείς εκφράστηκαν -σχεδόν στο σύνολό τους-με θετικό τρόπο και αυτό συζητάμε. Σέβομαι, εκτιμώ και αναγνωρίζω τον πόνο του κάθε ανθρώπου, αλλά εγώ μίλησα για το νομοσχέδιο.

Τρίτη παρατήρηση. Είπατε για συγκάλυψη, σκανδαλώδεις ρυθμίσεις και μαγειρέματα, βάζοντας μάλιστα και έναν χρονικό ορίζοντα μία ώρα για να αποσύρουμε το νομοσχέδιο. Αλήθεια, επί μήνες πού ήσασταν; Σε άλλη χώρα ήσασταν;

Το σχέδιο νόμου αυτό, κυρία Κωνσταντοπούλου, το ξέρατε τουλάχιστον έξι μήνες. Έχει περάσει Υπουργικό Συμβούλιο, είναι δημόσια διαθέσιμο εδώ και έξι μήνες και επί έξι μήνες δεν λέγατε τίποτα για αυτά που λέτε σήμερα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αλήθεια;

Κύριε Πρόεδρε, θέλω τον λόγο μετά για να απαντήσω.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Δεύτερον, έχουν μιλήσει πέντε Πρόεδροι Κοινοβουλευτικών Ομάδων της Αντιπολίτευσης. Κανένας δεν μίλησε για συγκάλυψη, για σκανδαλώδεις ρυθμίσεις και για μαγειρέματα. Κανένας εκ των πέντε Προέδρων Κοινοβουλευτικών Ομάδων της Αντιπολίτευσης. Ήμουνα εδώ και τους άκουσα με ιδιαίτερη προσοχή. Κανένας!

Τρίτη παρατήρηση. Είχατε Βουλευτές που μίλησαν και στην επιτροπή και εδώ. Αυτά που λέτε σήμερα, δεν τα είπαν. Άσκησαν κριτική στο νομοσχέδιο, αλλά δεν μίλησαν για σκανδαλώδεις ρυθμίσεις, για μαγειρέματα και για συγκαλύψεις.

Τέταρτη παρατήρηση, έκθεση επιστημονικής επιτροπής. Καμμία αναφορά σε αυτά που λέτε εσείς σκανδαλώδη μαγειρέματα και συγκαλύψεις.

Πέμπτη αναφορά, ακρόαση φορέων. Δεκαοκτώ φορείς και κανένας φορέας δεν μίλησε για σκανδαλώδεις ρυθμίσεις, για μαγειρέματα, για συγκαλύψεις.

Δημόσια διαβούλευση. Κανένας δε μίλησε για σκανδαλώδεις ρυθμίσεις, μαγειρέματα και συγκαλύψεις.

Σε ό,τι αφορά τον υπαινιγμό σας ότι δήθεν αυτό είναι αποτέλεσμα συνεργασίας με τον επίτροπο, θέλω να σας πω ότι αυτό είναι αποτέλεσμα συνεργασίας με την Ευρωπαϊκή Επιτροπή, με την προηγούμενη επίτροπο. Έχω επιστολή στις 12-7 της πρώην Επιτρόπου της κ. Βαλεάν, η οποία έλεγε ότι όλο το action plan το οποίο έχουμε παρουσιάσει, κινείται προς τη σωστή κατεύθυνση και θα πρέπει να το εφαρμόσουμε. Καμμία σχέση με αυτά που λέτε, δηλαδή.

Και κλείνω με τα εξής: Μιλήσατε για τους φοιτητές, για τους νέους ανθρώπους και ότι θα πάτε σε μια εκδήλωση για τους φοιτητές. Χαίρομαι και συμφωνώ μαζί σας -στο μονό που θα συμφωνήσω- ότι οι φοιτητές έχουν αγάπη για την αλήθεια και αυτό μου επιβεβαίωσαν και χθες όταν πήγα στην αποφοίτηση των μεταπτυχιακών μου φοιτητών στο Οικονομικό Πανεπιστήμιο Αθηνών, που εξέφρασαν διά της εμπιστοσύνης τους στο πρόσωπό μου την εκτίμηση στην αλήθεια.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πριν δώσω τον λόγο στην κυρία Πρόεδρο, έχω μια ανακοίνωση προς το Σώμα.

Κυρίες και κύριοι συνάδελφοι, γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», πενήντα μαθήτριες και μαθητές και τρεις συνοδοί εκπαιδευτικοί από το 1ο Γυμνάσιο Καβάλας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υπουργέ, με εκπλήσσει πάντα και δεν θα σταματήσω ποτέ να εκπλήσσομαι και χαίρομαι, γιατί και οι Βουλευτές μας δεν θα σταματήσουν να εκπλήσσονται, με τις πραγματικά τρομακτικές μεθοδεύσεις που μετέρχεστε, ακόμη και όταν παρουσιάζετε το μαύρο ως άσπρο.

Στην ακρόαση των φορέων, σας επαναλαμβάνω ότι η πρώτη εκπρόσωπος φορέα που μίλησε ήταν η κ. Μαρία Καρυστιανού. Τι υπαινίσσεστε; Ότι δεν αναγνωρίζετε ως φορέα αρμόδιο να εκφρασθεί για τις μεταφορές και τους σιδηροδρόμους τον σύλλογο των οικογενειών των θυμάτων; Ότι δεν μετράνε; Ξέρετε, έχουν κάνει πολύ πιο επισταμένη και πολύ πιο επιστημονική έρευνα –αναγκάζονται, επειδή δεν τα κάνετε εσείς- για να αποκαλύψουν όλα όσα αποκαλύπτουν βήμα-βήμα. Μήπως θα πείτε και σε εκείνους «Πού ήσασταν;»; Μήπως θα πείτε και στους γονείς «Πού ήσασταν;»;

Μίλησαν, όμως, και άλλοι φορείς και αποκάλυψαν πολλά και για τις αερομεταφορές και για τις μεταφορές. Και αυτός ο τρόπος που τα παρουσιάσατε «πρώτος φορέας, δεύτερος φορέας» και ότι είπαν όλοι ότι είναι καλό, χωρίς να μας λέτε ποιος το είπε, για να μην μπορεί να σας διαψεύσει, είναι μία τεχνική.

Εγώ διάβασα ολόκληρη την τοποθέτηση της κ. Καρυστιανού, που σας καταγγέλλει για συγκάλυψη, σας καταγγέλλει για παρεμβάσεις, σας καταγγέλλει ως ενόχους του εγκλήματος και της συγκάλυψής του και σας λέει ότι δεν σας αναγνωρίζει το δικαίωμα να αναλαμβάνετε οποιαδήποτε νομοθετική πρωτοβουλία στο πεδίο των σιδηροδρόμων, εάν δεν υπάρξει λογοδοσία. Και αυτό είναι το αυτονόητο, κύριε Σταϊκούρα.

Πώς θα έρχεστε εδώ να μας λέτε ότι νομοθετείτε για τον σιδηρόδρομο, όταν καλύπτετε τον Υπουργό σας που παραιτήθηκε κλαίγοντας και λέγοντας ότι αναλαμβάνει την ευθύνη; Πώς έρχεστε εδώ να μας πείτε ότι νομοθετείτε για τον σιδηρόδρομο, όταν έχετε διαφημίσει ξανά και ξανά την ασφάλεια του σιδηροδρόμου και συγκρούονται τα τρένα το ένα μετά το άλλο είτε μεταξύ τους είτε με κλαδιά;

Και καταφέρατε ακόμη κι αυτό το πολυδιαφημισμένο μετρό Θεσσαλονίκης, που κόστισε τρία δισεκατομμύρια επί τριάντα χρόνια -όταν η αποκατάσταση της Παναγίας των Παρισίων κόστισε 700 εκατομμύρια σε πέντε χρόνια- να λειτουργήσει σε συνθήκη πλήρους ανασφάλειας για τους πολίτες. Την ίδια ώρα που, επίσης, καταφέρατε να επιχαίρει για τα εγκαίνιά του με αρθρογραφία του ο κ. Καραμανλής.

Δεν είπαμε; Δεν ξέρετε πού είμαστε; Εσείς πού είσαστε; Εσείς πού είσαστε! Εμείς είμαστε εδώ κάθε μέρα και μιλάμε για τις μεθοδεύσεις σας. Είναι δεκάδες -μήπως είναι και εκατοντάδες- οι παρεμβάσεις μας. Με ρωτάτε εμείς πού ήμασταν; Εδώ ήμασταν, κύριε Σταϊκούρα! Εσείς και ο κρυπτόμενος Πρωθυπουργός πού ήσασταν; Εγώ ήμουν εκεί και στην επιτροπή όταν σας είπα για τα «κλεφτόδεντρα», που ήρθατε να μας ενημερώσετε 24 Σεπτεμβρίου.

Είμαι και είμαστε όλοι μας εδώ, με διαρκείς παρεμβάσεις, με διαρκείς επίκαιρες ερωτήσεις, με σειρά ερωτήσεων στον Πρωθυπουργό -που δεν απαντάει- με σειρά ερωτήσεων σε εσάς που ο ένας μετά τον άλλον δηλώνετε αναρμόδιοι. Πού ήμασταν εμείς; Εσείς πού ήσασταν και τι κάνατε; Τα λέγατε μεταξύ σας και με τα στελέχη τα οποία τώρα καλύπτετε και θα μας πείτε ότι τα ξέραμε και εμείς;

Όχι, κύριε Σταϊκούρα! Όχι απλώς δεν σας νομιμοποιούμε, αλλά δεν υπήρχε καμμία περίπτωση να αφήσουμε να περάσει αυτή η συνεδρίαση χωρίς να καταγράφουν όλα αυτά στα Πρακτικά. Καμμία περίπτωση!

Ρωτήστε εκεί τον κ. Ταχιάο και τον κ. Οικονόμου πόσες φορές έχουν έρθει να απαντήσουν σε επίκαιρες ερωτήσεις που κάνω σε εσάς και πείτε μου εσείς πού ήσασταν! Γιατί εγώ ήμουν εδώ στις επίκαιρες ερωτήσεις που σας έκανα και εσείς στείλατε τον κ. Ταχιάο και τον κ. Οικονόμου, όπως όλοι βέβαια στέλνουν τον Υφυπουργό, διότι δεν θέλουν να υποστούν τη διαδικασία.

Γελάτε...

Όταν με ρωτάτε, λοιπόν, πού ήμουν, να ξέρετε ότι είναι διαφανές, κρυστάλλινο και για όλη την Κοινοβουλευτική Ομάδα της Πλεύσης Ελευθερίας είναι διαφανές και κρυστάλλινο και πού είμαστε και τι κάνουμε, όχι μόνο αυτή την περίοδο, σε όλη μας τη ζωή! Άλλων αγνοούνται τα ίχνη, οι τραπεζικοί λογαριασμοί, τα αποκτήματα και το πώς μπήκαν στην πολιτική φτωχοί και βγήκαν πάμπλουτοι.

Σε σχέση με το ποιοι είπαν και τι είπαν, μάλλον ή δεν ήσασταν εδώ ή δεν ακούγατε καλά. Γιατί εγώ άκουσα τουλάχιστον τρεις πολιτικούς Αρχηγούς να μιλούν για συγκάλυψη. Τρεις πλην εμού. Μόλις κατατέθηκε ένα αίτημα ονομαστικής ψηφοφορίας από άλλο κόμμα με αυτή την αιτιολόγηση. Και απορώ πραγματικά, δεν ξέρω, αν θέλετε να κάνουμε μία εντελώς παράλογη και υπερβατική ανταλλαγή δεν θα προχωρήσω. Να λέτε ότι δεν ακούσαμε αυτά που ακούσαμε, δεν έγιναν αυτά που έγιναν και οι φορείς όλοι είπαν «τι καλό που είναι το νομοσχέδιο», όχι!

Και αν υπάρχουν και δημοσιογράφοι που μπορεί, ακούγοντας εσάς, να καταγράψουν ότι όλοι οι φορείς είπαν «καλό το νομοσχέδιο», θα είναι ένα ενδιαφέρον στοιχείο. Γιατί δημοσιογράφος κάποτε ήταν και ο κ. Μαρκόπουλος, ο Πρόεδρος της Εξεταστικής Επιτροπής για τα Τέμπη, ο οποίος αποδείχθηκε ότι έγραφε κατά παραγγελία δημοσιεύματα για τη «NOVARTIS», τα οποία του διόρθωνε ο Φρουζής. Βρέθηκαν τα σχέδια των δημοσιευμάτων διορθωμένα στο γραφείο του Φρουζή και κατασχέθηκαν.

Εδώ δεν έχουμε ούτε πέσει από τα σύννεφα, ούτε έχουμε έρθει από το διάστημα, ούτε ζούμε σε άλλη χώρα. Οι σιδηρόδρομοι εξακολουθούν να μην είναι ασφαλείς. Το μετρό, δυστυχώς, όπως αποδείχθηκε και όπως φοβόμαστε, δεν είναι ασφαλές. Και εσείς, αντί να ασχοληθείτε και να ανασκουμπωθείτε με το να προστατεύσετε τους πολίτες, ασχολείστε για άλλη μια φορά με το πόσα κονδύλια θα φάτε από το Ταμείο Ανάκαμψης. Έχετε πάει από το «πάμε και όπου βγει» στο «πάμε και όσα φάμε».

Εμείς, αντίθετα, είμαστε στην πορεία σύγκρουσης μαζί σας, αντίστασης στις δικές σας διεφθαρμένες πρακτικές και σύμπραξης και υπεράσπισης της κοινωνίας και των θυμάτων σας, και δεν πρόκειται να μας αλλάξετε πορεία.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριοι συνάδελφοι, κυρία Πρόεδρε, κύριοι Υπουργοί, θέλω να σας ζητήσω να σταματήσουμε εδώ, γιατί θα ξεκινήσουμε με έναν Βουλευτή. Γιατί και οι Βουλευτές εδώ περιμένουν αρκετή ώρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ θα πάω στο Πάντειο ούτως ή άλλως.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, με απαλλάσσετε, πάρα πολύ ωραία. Εύχομαι καλό βράδυ.

Κύριε Κόκκαλη, έχετε τον λόγο.

Αμέσως μετά εσείς, κύριε Υπουργέ. Κάνουμε μία διακοπή, για να ηρεμήσει λίγο η διαδικασία. Αμέσως μετά τον λόγο έχει ο Υπουργός, ένας Βουλευτής και συνεχίζουμε.

**ΒΑΣΙΛΕΙΟΣ ΚΟΚΚΑΛΗΣ:** Τη θέλουμε την ηρεμία. Ακούσαμε πολλά πράγματα. Το να υποστηρίζεις το δίκιο σου δεν μπορείς να το κάνεις ούτε με λαϊκισμούς, ούτε με κραυγές, ούτε με πράγματα τα οποία δεν μπορούν να γίνουν.

Συζητάμε σήμερα ένα νομοσχέδιο με τίτλο: «Αναδιάρθρωση του σιδηροδρομικού τομέα». Συζητιέται, κύριοι Υπουργοί, σχεδόν δύο χρόνια από την τραγωδία των Τεμπών και είναι απολύτως λογικό και φυσιολογικό η λέξη, η κρίσιμη πλέον, να είναι η λέξη «ασφάλεια». Η ασφάλεια των σιδηροδρόμων και η ασφάλεια που πρέπει να νιώθει ο πολίτης όταν χρησιμοποιεί τον σιδηρόδρομο και γενικά όταν χρησιμοποιεί τα δημόσια μέσα μεταφοράς. Εσφαλμένως κάποιοι αναγάγουν τη λέξη ασφάλεια μόνο στο πεδίο της έννομης τάξης, πλην όμως η ασφάλεια έχει να κάνει με το πόσο νιώθει ασφαλής ο πολίτης στις μεταφορές του. Αυτό κλονίστηκε ανεπανόρθωτα με αυτό το οποίο έγινε στα Τέμπη, όπως κλονίστηκε και η εμπιστοσύνη του πολίτη στο κράτος. Γι’ αυτό και η απαξίωση του πολιτικού συστήματος.

Όπως είπε ο παριστάμενος Υφυπουργός, είναι ιερή μας πλέον υποχρέωση να μην ξαναέχουμε τέτοια τραγωδία. Γι’ αυτό, όπως είπε απευθυνόμενος στον Κοινοβουλευτικό Εκπρόσωπο του ΣΥΡΙΖΑ - Προοδευτική Συμμαχία, τηλεδιοίκηση σε δύο σημεία ανέφερε ότι δεν υπάρχει σήμερα. Δεν έχουμε στα Σεπόλια και στη Θεσσαλία λόγω «Ντάνιελ».

Αλήθεια, κύριοι της Κυβέρνησης, ή δεν έχετε ιδέα, πραγματικά δεν γνωρίζετε τι συμβαίνει στον σιδηρόδρομο, ή λέτε ψέματα. Ειλικρινά, δεν μπορεί να εξαχθεί άλλο συμπέρασμα.

Εσείς μας κατηγορείτε ότι είμαστε μικρόψυχοι, ως Αντιπολίτευση, ότι είμαστε τοξικοί, ότι είμαστε λαϊκιστές. Αλλά το να προσπαθείτε, ξέρετε, να κάνετε το άσπρο μαύρο και να αντιστρέψετε μια πραγματικότητα, δυστυχώς για εσάς, θα σας διαψεύδει η πραγματικότητα.

Λοιπόν, «Πειραιάς - Ρέντης δεν λειτουργεί η φωτοσήμανση και η τηλεδιοίκηση».

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Δεν υπήρχε όμως.

**ΒΑΣΙΛΕΙΟΣ ΚΟΚΚΑΛΗΣ:** Λέτε και οι τρεις «δεν υπήρχε». Το συμπέρασμα και η ερώτηση του ενός εκατομμυρίου θα είναι στο τέλος. Κύριε Σταϊκούρα, σας την έκανα και στην επιτροπή πριν λίγους μήνες.

Λοιπόν «Πειραιάς - Ρέντης δεν λειτουργεί φωτοσήμανση και τηλεδιοίκηση». Το γεγονός ότι δεν υπήρχε ποτέ, εδώ δεν κάνουμε αντιπολίτευση τι έκανε ο ένας, τι έκανε ο άλλος. Ζητούμενο είναι να έχει ασφάλεια ο πολίτης.

Ρέντης, λειτουργούν μόνο τα κύρια φωτοσήματα εισόδου. Ταύρος – Ρουφ - Αθήνα, μη λειτουργία φωτοσήμανσης και τηλεδιοίκησης. Αθήνα - Άγιοι Ανάργυροι, υπάρχει μονοδρόμηση χωρίς φωτοσήμανση και τηλεδιοίκηση. Λιόσια - Κιάτο, δεν λειτουργεί η φωτοσήμανση και η τηλεδιοίκηση. Τα τούνελ στο συγκεκριμένο τμήμα έχουν πολλά ζητήματα σχετικά με την ασφάλεια. Οινόη - Χαλκίδα, η φωτοσήμανση και η τηλεδιοίκηση είναι εκτός λειτουργίας με μοναδικά λειτουργικά τα φωτοσήματα εξόδου Οινόης. Πύργος, στην περιοχή του Πύργου η κατάσταση είναι εξαιρετικά προβληματική, η φωτοσήμανση και η τηλεδιοίκηση δεν λειτουργούν. Δεν υπάρχει η εγκατάσταση. Πάτρα, η φωτοσήμανση και η τηλεδιοίκηση δεν λειτουργούν σε παρένθεση «δεν υπάρχει η εγκατάσταση». Οι επικοινωνίες μέσω GSMR δεν λειτουργούν. Λιανοκλάδι, τα δρομολόγια έχουν ανασταλεί λόγω καταστροφών. Άγιος Στέφανος Ξυνιάδος - Παλαιοφάρσαλος μονοδρόμηση με μη λειτουργία φωτοσήμανσης και τηλεδιοίκησης. Στο τμήμα Παλαιοφάρσαλος - Καλαμπάκα η γραμμή παραμένει εκτός λειτουργίας λόγω καταστροφών από τον «Ντάνιελ». Βόλος, στην περιοχή του Βόλου καταγράφονται τα εξής προβλήματα, λόγω του «Ντάνιελ»: Το τρενάκι του Πηλίου λειτούργησε από 5 Μαΐου 2024 έως 18 Σεπτεμβρίου 2024 και σταμάτησε λόγω έλλειψης τροχαίου υλικού. Επανεκκίνησε το Σάββατο 14 Δεκεμβρίου 2024 με αποτέλεσμα την εκτροχίαση ενός άξονα. Θεσσαλονίκη, προβλήματα με την υψηλή βλάστηση. Θεσσαλονίκη - Στρυμόνας, κακή κατάσταση γραμμής με λειτουργία φωτοσήμανσης και τηλεδιοίκησης. Στρυμόνας - Κουλάτα, μερικώς ανακαινισμένη γραμμή χωρίς λειτουργεία φωτοσήμανσης και τηλεδιοίκησης. Γραμμή Θεσσαλονίκη - Γευγελή, χαμηλή ταχύτητα δρομολογίων, λόγω της κατάστασης της γραμμής. Δεν λειτουργεί η φωτοσήμανση και η τηλεδιοίκηση, σε παρένθεση «υπό ανάταξη»». Αυτά τα λένε οι εργαζόμενοι. Δεν τα λέει η Αντιπολίτευση.

Το ερώτημα είναι τώρα, είναι ασφαλή, μπορείτε να πείτε στον ελληνικό λαό ότι σήμερα είναι ασφαλή τα τρένα; Να τα εμπιστευτούνε, ναι ή όχι;

Επίσης, το Σωματείο Εργαζομένων Επιβατικών Προαστιακού σε συνάντηση που είχαν με εσάς, κύριε Οικονόμου, λένε: «Ως προς τα υπόλοιπα ζητήματα ασφάλειας και ποιότητας υπηρεσιών στον προαστιακό της Αθήνας δεν υπήρξε καμμία συγκεκριμένη δέσμευση για το άμεσο μέλλον πέραν της αναφοράς στο νέο νομοσχεδίου για την αναδιάρθρωση του σιδηροδρομικού τομέα. Ωστόσο, ακριβώς επειδή το ΣΕΕΠ και όλοι οι επιβάτες του προαστιακού παρακολουθούν με αγωνία κάθε σχετική εξέλιξη, αναμένουμε από το Υπουργείο». «Επειδή όλοι οι επιβάτες του προαστιακού θεωρούμε την επίλυση των ζητημάτων κρίσιμης σημασίας, απαιτούμε άμεσα μέτρα για την ασφάλεια των σιδηροδρόμων».

Επίσης, «νιώθουν απογοήτευση οι επιβάτες» –προσέξτε- «επειδή διαπίστωσαν ότι ένα από τα βασικά τους αιτήματα για την ενίσχυση της ασφάλειας, δηλαδή το νέο σύστημα σηματοδότησης και τηλεδιοίκησης στο τμήμα ΣΚΑ - Κιάτο σχεδιάζεται να υλοποιηθεί σε βάθος τετραετίας».

Τώρα είναι και αυτοί τοξικοί; Είναι λαϊκιστές; Είναι μικρόψυχοι; Εγώ δεν θα κάνω μάθημα, όπως μας έκαναν, για το πώς πρέπει να είναι η αντιπολίτευση, αλλά πρέπει όμως ….

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Γιατί δεν διαβάσατε όλη την ανακοίνωση;

Για τη σιδηροδρομική αστυνομία συμφωνούμε. Συμφωνείτε; Εσείς τι λέτε;

**ΒΑΣΙΛΕΙΟΣ ΚΟΚΚΑΛΗΣ:** Κύριε Οικονόμου, όλη η ανακοίνωση ξέρω τι λέει.

Στην εκπομπή σάς έκανα την ερώτηση που έκανα και στον κ. Σταϊκούρα. Μπορείτε να πείτε αν είναι 100% ασφαλής ο σιδηρόδρομος; Μπορείτε να το πείτε;

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ποτέ κανείς δεν θα το πει.

**ΒΑΣΙΛΕΙΟΣ ΚΟΚΚΑΛΗΣ:** Α, «ποτέ δεν θα το πει». Το έλεγε ο Καραμανλής στον κ. Μεϊκόπουλο. Μπορείτε να το πείτε; Όχι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίστε.

Κύριε Υπουργέ, σας παρακαλώ. Εάν θέλετε, θα σας δώσω αμέσως μετά τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Βλέπετε τι λένε οι εργαζόμενοι.

Κύριοι Υπουργοί, ακούστε. Όσο και να προσπαθείτε να ωραιοποιήσετε μια κατάσταση, ο κ. Ταχιάος είπε -δεν θα χρησιμοποιήσω τα λόγια του, κύριε Πρόεδρε, για να ανοίξει διάλογος- «δεν θα το πει κανείς». Προς τιμήν του. Προς τιμήν του. Αλλά όταν προσπαθείτε να παρουσιάσετε μια πραγματικότητα, μια δήθεν πραγματικότητα, η οποία όμως προσκρούει σε αυτό το οποίο ζούμε όλοι μας και περισσότερο αυτοί που ανεβαίνουν, που χρησιμοποιούν το τρένο, τότε είναι ακόμα χειρότερο, όχι μόνο για εσάς, για όλους τους πολίτες. Σοβαρευτείτε και προσγειωθείτε.

Κλείνω, κύριε Πρόεδρε, με την τροπολογία για τις χρεώσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όμως, έχετε φτάσει δέκα λεπτά.

**ΒΑΣΙΛΕΙΟΣ ΚΟΚΚΑΛΗΣ:** Θα μπορούσε η Κυβέρνηση να εφαρμόσει την ευρωπαϊκή οδηγία, η οποία ξεκάθαρα λέει ότι τα κράτη-μέλη θεσπίζουν μέτρα, όπως ανώτατα όρια, ώστε να αποτρέπεται αποτελεσματικά η κατάχρηση και να διασφαλίζεται ότι οι καταναλωτές δεν μπορούν να χρεώνονται με υπερβολικά υψηλά χρεωστικά επιτόκια. Τέτοιες είναι οι παρεμβάσεις που έπρεπε και πρέπει να κάνει η Κυβέρνηση για να προστατεύσει τους πολίτες από την υπερχρέωση.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κύριος Υπουργός έχει τον λόγο. Αμέσως μετά ένας συνάδελφος Βουλευτής.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό. Κύριε Καζαμία, θα μιλήσει ο Υπουργός, θα μιλήσει ένας Βουλευτής. Θα μιλήσει ο κ. Πλεύρης, θα μιλήσει ένας Βουλευτής και μετά θα μιλήσετε εσείς. Μίλησε η Πρόεδρός σας.

Ελάτε, κύριε Υπουργέ.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κατ’ αρχάς, κύριε Πρόεδρε, πριν ξεκινήσω την τοποθέτησή μου, σας καταθέτω κάποιες νομοτεχνικές βελτιώσεις για τα Πρακτικά.

(Στο σημείο αυτό ο Υφυπουργός Υποδομών και Μεταφορών κ. Νικόλαος Ταχιάος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 495)

ΑΛΛΑΓΗ ΣΕΛΙΔΑΣ

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κυρίες και κύριοι Βουλευτές, το Κοινοβούλιο συζητά σήμερα ένα νομοσχέδιο το οποίο δεν έρχεται από το πουθενά. Είναι ένα νομοσχέδιο το οποίο συζητείται για περισσότερους από έντεκα μήνες, σχεδόν έναν ολόκληρο χρόνο. Ο Υπουργός τώρα μόλις υπενθύμισε ότι στις 9-1 ξεκίνησε για πρώτη φορά η συζήτηση του βασικού κορμού αυτού του νομοσχεδίου. Και όχι μόνο αυτό, αλλά έτυχε και αξιολόγησης από την αρμόδια επιτροπή που εξετάζει την ποιότητα του νομοπαρασκευαστικού έργου, όπου μετέχουν βεβαίως διακεκριμένοι πανεπιστημιακοί, διακεκριμένοι ακαδημαϊκοί, οι οποίοι είναι καθηγητές του Δικαίου, οικονομολόγοι, άνθρωποι οι οποίοι μπορούν να κρίνουν την ποιότητα ενός νομοσχεδίου και οι οποίοι εκφράστηκαν με ιδιαίτερα θετικό τρόπο για το νομοσχέδιο αυτό.

Οπότε σήμερα έρχεται εδώ ένα θέμα το οποίο θα έλεγε κανείς ότι έχει ωριμάσει επί μακρόν και παρ’ όλα αυτά η συζήτηση έχει εκτραπεί σε άλλα πεδία. Δεν θα εκπλαγώ από αυτό, δεν εκπλήσσομαι, διότι προφανώς υπάρχει μία σκιά πάνω από το θέμα αυτό. Ποια είναι η σκιά αυτή; Τα Τέμπη. Το ξέρουμε όλοι. Τι εκπλήσσει όμως; Εκπλήσσει ότι επί τόσα χρόνια υπάρχουν άνθρωποι οι οποίοι επιμένουν ότι αυτοί μονοπωλούν την οδύνη, την ενσυναίσθηση και ότι εμείς, οι άνθρωποι που συμμετέχουμε σήμερα -και χθες- στην Κυβέρνηση και το κόμμα της Νέας Δημοκρατίας, απέχουμε από αυτό, ότι εμείς δεν έχουμε παιδιά, εμείς δεν έχουμε γονείς ή δεν είχαμε γονείς. Εμείς δεν έχουμε αδέλφια. Εμείς δεν πονάμε καν για τους γονείς, τα αδέλφια, για τα παιδιά των άλλων ανθρώπων. Λοιπόν, αυτό είναι απαράδεκτο. Αυτό είναι απαράδεκτο.

Και λυπάμαι γιατί η λέξη η οποία κυριάρχησε, τουλάχιστον στην πρωινή συνεδρίαση, ήταν η λέξη «πολιτικό σύστημα». Λοιπόν, δεν περιποιεί τιμή στο πολιτικό σύστημα το να καλλιεργείται αυτό εδώ το κλίμα. Δεν περιποιεί τιμή. Δεν περιποιεί τιμή η μονοπώληση. Μπορεί κάποιοι ή κάποιες να θεωρούν ότι με ιδιαίτερη θεατρικότητα μπορούν έρχονται στο Βήμα και να μονοπωλούν και το ενδιαφέρον και όχι μόνο. Να παίζουν ρόλο εισαγγελέως, λαϊκού δικαστή, οτιδήποτε, αλλά αυτό δεν περιποιεί τιμή στο σύνολο του πολιτικού συστήματος και θα σας εξηγήσω μετά γιατί.

Υπάρχουν, όμως, και καλά σημάδια. Εμένα θα μου επιτρέψετε, μολονότι δεν είμαι Κοινοβουλευτικός, να εξάρω το γεγονός ότι το πρωί στη συζήτηση που έγινε για το «θα έπαιρνα τον νόμο στα χέρια μου», αυτή την απαράδεκτη κουβέντα, που όλοι την ερμηνεύσαμε ως αυτοδικία εκτός από αυτόν ο οποίος προέβη σε αυτή τη δήλωση, υπήρξε αντίδραση και υπήρξε αντίδραση από την μεριά της Αντιπολίτευσης. Και θέλω να εξάρω και τον κ. Ξανθόπουλο του ΣΥΡΙΖΑ που πρωτοστάτησε σε αυτό. Αυτό δείχνει ότι δημιουργείται μέσα στο Κοινοβούλιο ένα τόξο ανθρώπων οι οποίοι αφήνουν πίσω τους την προηγούμενη δεκαετία με τις κρεμάλες, με τις αυτοδικίες, με τα λαϊκά δικαστήρια, με τα Συντάγματα, με τις σκηνές έξω στο Σύνταγμα και οι οποίοι βλέπουν τον κίνδυνο που υπάρχει πίσω από όλα αυτά.

Και το λέω αυτό, γιατί υπάρχει κίνδυνος. Ποιος είναι ο κίνδυνος; Ο κίνδυνος είναι να διολισθήσουμε είτε στην αιτιολόγηση των «τσιρότων», η οποία μοιάζει με μια πολύ απλή θέση και ελάχιστα ένοχη, είτε στη βιαιότητα της αυτοδικίας. Και το πραγματικά επικίνδυνο για το πολιτικό σύστημα είναι ότι πολλές φορές αυτές οι απόψεις ακούγονται μέσα στο Κοινοβούλιο και δεν τυγχάνουν απάντησης. Και δεν τυγχάνουν απάντησης, είτε επειδή θεωρούμε ότι κάποιοι έχουν το ακαταλόγιστο ή επειδή θεωρούμε ότι κάποιοι είναι γραφικότητες. Αλλά ανάμεσα στη γραφικότητα και στο ακαταλόγιστο, όπως διεφάνη τουλάχιστον από μια στιχομυθία παράπλευρη προηγουμένως εδώ μέσα, υπάρχουν συγκοινωνούντα δοχεία. Και αυτό το οποίο συμβαίνει είναι ότι αυτές οι ακραίες απόψεις οι οποίες ακούγονται, αυτά τα σαθρά κατηγορητήρια και αυτή η αθλιότητα με την οποία αυτές οι απόψεις μεταφέρονται μέσα στο Κοινοβούλιο, τι κάνουν; Θρέφουν τα άκρα. Και αυτό νομίζω ότι όλες οι υπόλοιπες δυνάμεις, όπως κι αν χαρακτηρίζονται, όπως και να τοποθετούνται στο πολιτικό φάσμα, πρέπει να απαντούν στις ακρότητες. Δεν είναι κακό ότι γίνεται αυτή η κουβέντα σήμερα, παράλληλα με ένα νομοσχέδιο το οποίο έχει άλλα χαρακτηριστικά, αλλά καλό είναι να απαντάμε σε ό,τι έρχεται να δηλητηριάσει τη δημοκρατία. Και δηλητηριάζει τη δημοκρατία αυτή η λογική των ενόχων και των κατηγόρων.

Και επειδή χρησιμοποίησα προηγουμένως μία λέξη με ένα στερητικό άλφα, τη λέξη «ακαταλόγιστο», επιτρέψτε μου λίγο να πάω και στην ουσία αυτού του νομοσχεδίου για μία διάταξη η οποία διέλαθε της προσοχής όλων, η οποία έχει ένα στερητικό άλφα μπροστά, το «ανεκτέλεστο». Δεν ξέρω αν έχετε προσέξει τις διατάξεις του νομοσχεδίου, αλλά καταργείται ουσιαστικά το ανεκτέλεστο, το οποίο μέχρι σήμερα εφαρμοζόταν στην ανάθεση των δημοσίων έργων. Και όχι μόνο αυτό, ήταν το ανεκτέλεστο εκείνο το οποίο απαγόρευε στις εργοληπτικές επιχειρήσεις να λάβουν μέρος σε διαγωνισμούς. Πρόκειται για μία πολύ μεγάλη τομή, μία τομή, η οποία βεβαίως έρχεται μετά από πολλή συζήτηση, γιατί δεν ήταν χωρίς λογική το ανεκτέλεστο, ούτε χρεώνεται σε οποιαδήποτε συγκεκριμένη κυβέρνηση. Είναι κάτι το οποίο από τα τέλη της πρώτης δεκαετίας του αιώνα υπάρχει στην ελληνική νομοθεσία.

Έχει λογική το ανεκτέλεστο, γιατί ουσιαστικά τι θέλουμε; Θέλουμε να εξασφαλίσουμε τη διαθεσιμότητα των ανθρωπίνων και των υπολοίπων πόρων στα δημόσια έργα, αλλά μετά από μία απόφαση της ΕΑΑΔΗΣΥ και μετά από μία απόφαση του Συμβουλίου της Επικρατείας ερχόμαστε να εναρμονιστούμε με τη συνταγματική τάξη και επιτέλους με τον τρόπο αυτό κάνουμε ένα βήμα στην απελευθέρωση της αγοράς των δημοσίων έργων, που νομίζω ότι οι εργοληπτικές επιχειρήσεις θα το χαιρετήσουν χωρίς αμφιβολία.

Δεν θα αναφερθώ σε άλλες διατάξεις οι οποίες αφορούν τις υποδομές. Αυτή ήταν μία από τις σοβαρότερες παρεμβάσεις οι οποίες έχουν γίνει τον τελευταίο καιρό.

Θα ήθελα, όμως, να θέσω ένα άλλο θέμα. Στην κουβέντα για τον σιδηρόδρομο βλέπω ότι πολλοί εμπλέκουν πάντα το μετρό, το μετρό της Θεσσαλονίκης. Επιτρέψτε μου να πω ότι είναι λάθος.

Κατ’ αρχάς, το μετρό είναι κάτι εντελώς διαφορετικό από τον σιδηρόδρομο. Είπα προηγουμένως στον κ. Κόκκαλη ότι ποτέ δεν θα απαντήσει κανένας για τον σιδηρόδρομο και την ασφάλειά του ότι είναι 100% βέβαιο ότι ο σιδηρόδρομος είναι απολύτως ασφαλής, γιατί από τον σιδηρόδρομο ποτέ δεν φεύγει ο ανθρώπινος παράγοντας. Οπότε είναι ένα δίκτυο, το οποίο είναι εκτεθειμένο, είναι εκτεθειμένο σε πάρα πολλές εξωτερικές συνθήκες και σε παρεμβάσεις ανθρώπινες, ώστε είναι πολύ δύσκολο κανένας να αποκλείσει τον ανθρώπινο παράγοντα.

Δεν είναι το ίδιο στο μετρό. Στο μετρό Θεσσαλονίκης σας έχουμε πει ότι η πιθανότητα θανατηφόρου γεγονότος -όχι πιθανότητα βλάβης, όπως έχει μεταφερθεί λάθος, θανατηφόρου γεγονότος επαναλαμβάνω- είναι μία στα 11,5 χιλιάδες χρόνια έως 115 χιλιάδες χρόνια, 10 στην -8η έως 10 στην -9η είναι οι πιθανότητες.

Αυτό δεν σημαίνει ότι το μετρό δεν μπορεί να παρουσιάσει κάποια προβλήματα και δεν σημαίνει ότι ένα μετρό εν τη γενέσει του, ένα τόσο περίπλοκο σύστημα, μπορεί να μην εμφανίσει κάποιες παιδικές ασθένειες. Σας διαβεβαιώνω, όμως, ότι καμμία μα καμμία από αυτές δεν αφορά στην ασφάλεια του δικτύου. Καμμία. Σε αυτό θέλω να είμαι απολύτως ξεκάθαρος.

Αυτό το οποίο συνέβη το προηγούμενο Σάββατο στο μετρό Θεσσαλονίκης ήταν η κακή λειτουργία ενός συστήματος ασφαλείας, το οποίο δεν δημιούργησε πρόβλημα. Λειτούργησε χωρίς να πάρει σήμα ότι υπάρχει πραγματικό γεγονός και τι έκανε; Διέκοψε την τροφοδοσία στη γραμμή και βγήκαν οι επιβάτες στη διαδικασία εκκένωσης του τρένου.

Πρέπει να ξέρετε ότι αυτή η διαδικασία είναι διαδικασία η οποία είναι απολύτως πιστοποιημένη. Ούτε στα λαγούμια περπάτησαν οι άνθρωποι αυτοί ούτε πάνω σε καλώδια, όπως έχει μεταφερθεί, ούτε μέσα στο σκοτάδι. Είναι μια διαδικασία η οποία ως τέτοια έχει πιστοποιηθεί από την TIF και είναι απολύτως ασφαλής.

Τι υπάρχει, όμως, πίσω από όλη αυτή την κουβέντα. Υπάρχει το εξής: Υπάρχει η αδυναμία κάποιων να αναγνωρίσουν ότι η σημερινή Κυβέρνηση παρέδωσε στους Θεσσαλονικείς το μετρό. Αυτό υπάρχει από πίσω. Εγώ θα είμαι πιο γενναιόδωρος. Θα σας πω ότι το μετρό δεν πιστώνεται αποκλειστικά στη δική μας Κυβέρνηση. Δεν πιστώνεται αποκλειστικά σε εμάς. Είναι ένα έργο το οποίο έτρεξε με επί δεκαοκτώ χρόνια σύμβαση, η οποία υπογράφηκε το 2006. Εγώ θα αναγνωρίσω ότι στα χρόνια του ΣΥΡΙΖΑ τα έργα πολιτικού μηχανικού προχώρησαν πάρα πολύ γρήγορα. Προχώρησαν. Χρηματοδοτήθηκαν και προχώρησαν.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ολοκληρώθηκε, κύριε Ταχιάο, και το ξέρετε. Την τελευταία φάση παραλάβατε.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Όχι όλα. Όχι όλα.

Όμως, δεν θα αναγνωρίσω στον ΣΥΡΙΖΑ δύο πράγματα: Πρώτον, ότι πολιτικοποίησε το θέμα του σταθμού Βενιζέλου και το έκανε ένα τοτέμ από το οποίο γυρνούσε γύρω γύρω και ότι δημιούργησε όλο αυτό το ψεύδος ότι ερχόμαστε και παρουσιάζουμε ένα μετρό από το οποίο όλα είναι έτοιμα, αλλά μας λείπουν τα τρένα, οι άνθρωποι, οι γραμμές, το ηλεκτρικό. Ε, δεν είναι μετρό αυτό. Με συγχωρείτε, αλλά αυτή την ιστορία εσείς τη διακωμωδήσατε.

Λοιπόν, η άποψή μου είναι η εξής και η παραίνεσή μου όσο μου επιτρέπεται να δώσω παραινέσεις στη Βουλή σας: Πρέπει να προστατεύσουμε ένα έργο το οποίο το 2049 θα αποτελεί μια επένδυση, η οποία θα έχει κοστίσει στον ελληνικό λαό 3 δισεκατομμύρια ευρώ, η γραμμή η βασική και η γραμμή της Καλαμαριάς. Για να μη δημιουργούνται ψευδείς εντυπώσεις η σύμβαση η οποία παραδίδει τη βασική γραμμή κλείνει στο 1,6 δισεκατομμύριο περίπου. Δεν τριπλασιάστηκε το κόστος. Μη δημιουργούμε ψευδείς εντυπώσεις.

Και, επιτέλους, βρέθηκε ο Χρήστος Σταϊκούρας και είπε μια αλήθεια, ότι τα έργα δεν γίνονται χωρίς δανεισμό και δανεισμός δεν γίνεται χωρίς τόκους και οι τόκοι πρέπει να πληρώνονται. Και δεν είναι λίγοι οι τόκοι όταν έχεις δανειστεί με 4,5% επιτόκιο στα χρόνια της κρίσης.

Λοιπόν, νομίζω ότι το μετρό πρέπει να το διαφυλάξουμε. Το μετρό είναι ένα έργο το οποίο έχει γίνει μια πολύ μεγάλη περιπέτεια της Θεσσαλονίκης και νομίζω ότι είναι ένα μάθημα για όλους ότι αυτές οι περιπέτειες δεν πρέπει να επαναληφθούν.

Επιτρέψτε μου, λοιπόν, για τον λόγο αυτό να κάνω μια δεύτερη παραίνεση. Διάβαζα χθες -και απευθύνομαι στους Βουλευτές του ΠΑΣΟΚ- ότι ο δήμαρχος της Αθήνας έστειλε επιστολή -δεν την είδα, δεν πήγα σήμερα στο γραφείο- στον Υπουργό, τον κ. Σταϊκούρα -προφανώς θα κοινοποιηθεί και σε εμένα- με την οποία ζητάει να συνετίσει ο. Σταϊκούρας την «ΑΤΤΙΚΟ ΜΕΤΡΟ» για το θέμα των Εξαρχείων. Δηλαδή, σε τι να τη συνετίσει; Να της πει να μην προβαίνει σε δικαστικές παρεμβάσεις για να αμυνθεί απέναντι σε μια υπόθεση, η οποία φτάνει στα άκρα, η οποία –τι λέει;- λέει να φύγει το μετρό από τα Εξάρχεια.

Κοιτάξτε, κύριοι. Αν θέλετε να προστατέψετε το έργο -και προστατεύω το έργο δεν σημαίνει μόνο να τελειώσει το έργο, σημαίνει να προστατέψω το κόστος του έργου, γιατί το κόστος εκτινάσσεται με τέτοιες καθυστερήσεις- αν θέλετε να προστατέψετε την αξία του μετρό, που είναι ένα καινούργιο μετρό που έρχεται στην Αθήνα με χαρακτηριστικά όπως αυτά της Θεσσαλονίκης και δεν έχει καμμία σχέση με αυτό το οποίο γνωρίζαμε μέχρι σήμερα, θα έλεγα να συνετίσετε εσείς τον δήμαρχο της Αθήνας. Να εξηγήσετε ότι πρέπει να αποφασίσει με ποιον είναι, με τους λίγους των Εξαρχείων που δεν θέλουν το μετρό ή με τους Αθηναίους πολίτες που θέλουν το μετρό και πρέπει να ζήσουν με το μετρό και το χρειάζονται το μετρό;

Αυτή είναι η πραγματικότητα, λοιπόν. Δεν είναι κακό ότι ένα νομοσχέδιο τόσο καλά δομημένο όσο το νομοσχέδιο για τον σιδηρόδρομο μας δίνει την ευκαιρία να πλατειάσουμε λίγο και να μιλήσουμε για άλλα θέματα. Νομίζω ότι μέσα από τα έργα και μέσα από περιπέτειες -είτε αυτές είναι περιπέτειες τόσο δραματικές όσο η περιπέτεια του σιδηροδρόμου, όπως αποκαλύφθηκε στα Τέμπη- είτε είναι αρκετά οδυνηρές για μια πόλη, γιατί είναι οδυνηρό για μια πόλη να αισθάνεται ότι γίνεται ανέκδοτο, όπως είναι η περιπέτεια του μετρό της Θεσσαλονίκης, από όλα αυτά πρέπει να βγαίνουν συμπεράσματα και τα συμπεράσματα είναι ότι πρέπει το πολιτικό σύστημα να κερδίσει την αξιοπιστία του και την αξιοπιστία του θα την κερδίσει μέσα σε αυτή τη Βουλή και έξω από αυτή τη Βουλή όταν μιλάει σοβαρά, όταν μιλάει με γεγονότα, όταν μιλάει για γεγονότα και όταν αποφεύγει υπερβολές, αποφεύγει δαιμονοποιήσεις, αποφεύγει ό,τι πληγώνει τη δημοκρατία μας.

Κύριε Πρόεδρε, καταθέτω και στα Πρακτικά την απόφαση του Συμβουλίου της Επικρατείας και την απόφαση του ΕΑΔΗΣΥ για το ανεκτέλεστο.

(Στο σημείο αυτό ο Υφυπουργός Υποδομών και Μεταφορών κ. Νικόλαος Ταχιάος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και τρεις εκπαιδευτικοί συνοδοί τους από το 3ο Δημοτικό Σχολείο Ωραιοκάστρου.

Η Βουλή σάς καλωσορίζει και σας ευχόμαστε καλά Χριστούγεννα.

(Χειροκροτήματα από όλες τις πτέρυγες της Βουλής)

Τον λόγο έχει τώρα η κ. Βατσινά από το ΠΑΣΟΚ. Θα ακολουθήσει ο κ. Πλεύρης, ένας συνάδελφος, ο κ. Καζαμίας, ένας συνάδελφος και ένας Κοινοβουλευτικός Εκπρόσωπος.

Ορίστε, κυρία Βατσινά, έχετε τον λόγο.

**ΕΛΕΝΗ ΒΑΤΣΙΝΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν τοποθετηθώ για το παρόν νομοσχέδιο, θα ήθελα να εκφράσω τα συλλυπητήριά μου στην οικογένεια και στους φίλους της συμπατριώτισσάς μου από το Ηράκλειο Κρήτης, του θύματος της θανατηφόρας παράστασης που μας έχει συγκλονίσει. Μερικές φορές το να λέμε ότι ένας άνθρωπος βρέθηκε τη λάθος ώρα στο λάθος σημείο δεν είναι αρκετό.

Με αφορμή αυτό το τραγικό γεγονός, θα ήθελα να πω ότι θα πρέπει επιτέλους να γίνει μια άλλη προσέγγιση στον τομέα της ψυχιατρικής υγείας στη χώρα. Βλέπουμε ότι δεν υπάρχει καμμία μέριμνα και έλεγχος ή επανέλεγχος σε ενόπλους, σε καταδικασθέντες για αδικήματα, σε υπότροπους. Βλέπουμε ότι αντί να δημιουργείται ένα σύγχρονο δίκτυο ψυχιατρικής μέριμνας, κλείνουν οι κλινικές και υπολειτουργούν τα τμήματα. Η Κυβέρνησή σας έχει απαξιώσει τον τομέα της ψυχικής υγείας και τις κοινωνικές προεκτάσεις θα τις βλέπουμε δυστυχώς ολοένα και περισσότερο. Ναι, υπάρχει το ανθρώπινο στοιχείο στο αδίκημα, αλλά θα πρέπει να μας πείτε και ποια είναι η πρόληψη τελικά τέτοιων φαινομένων σ’ ένα σύγχρονο ευρωπαϊκό κράτος.

Σε ένα σύγχρονο ευρωπαϊκό κράτος, επίσης, δεν είναι δυνατόν να υπάρχει ένα μεγάλο ζήτημα, αυτό των μεταναστευτικών ρευμάτων της Κρήτης, και να απουσιάζει ένα πλήρες και οργανωμένο σχέδιο για την αντιμετώπισή του.

Το μόνο που λειτουργεί, κυρίες και κύριοι της Κυβέρνησης, είναι η διάσωση με τις προσπάθειες του Λιμενικού Σώματος να σώσουν όσους περισσότερους μπορούν. Ογδόντα εννέα άτομα, μεταξύ των οποίων πάρα πολλά παιδιά, είναι ο σημερινός αριθμός διασωθέντων στο Ηράκλειο.

Να έρθω τώρα στο παρόν νομοσχέδιο. Νομίζω ότι οι θέσεις του ΠΑΣΟΚ είναι ξεκάθαρες και προς μια συγκεκριμένη κατεύθυνση: ασφάλεια, χρονική ακρίβεια, ανάπτυξη.

Αυτές είναι οι κινήσεις που έχουν στόχο την αποκατάσταση της υπάρχουσας τραγικής κατάστασης. Γιατί είναι τραγική η κατάσταση και γιατί ολοκληρωμένες κινήσεις δεν γίνονται.

Δεν θα αναφερθώ μόνο στο κομμάτι του τραγικού δυστυχήματος των Τεμπών, ενός δυστυχήματος που η τραγική απώλεια των συνανθρώπων μας αποκάλυψε την τραγική κατάσταση λειτουργίας του σιδηροδρομικού δικτύου, αλλά και την τραγική συγκάλυψη στοιχείων για το πώς και γιατί τελικά συνέβη αυτό το δυστύχημα.

Δεν θα αναφερθώ μόνο στο μεγάλο θέμα που συνεχίζει να αντιμετωπίζει το μετρό Θεσσαλονίκης. Μας είπατε στην επιτροπή ότι το μόνο πρόβλημα είναι στα εκδοτήρια εισιτηρίων και μια μέρα μετά τελικά είδαμε τις εικόνες των συνανθρώπων μας να περπατούν μέσα στους συρμούς. Όλο το δίκτυο, για το οποίο είναι αρμόδιο το Υπουργείο σας, πάσχει. Αναφέρομαι και στον ΒΟΑΚ, που είναι ένα έργο - φάντασμα και μια ανοιχτή πληγή κινδύνων και θανάτων για την Κρήτη. Πόσες φορές θα χρειαστεί να έρθετε, πόσες φορές θα χρειαστεί ο κύριος Πρωθυπουργός να ξεναγηθεί στην Κρήτη, πόσα θύματα θα χρειαστεί να θρηνήσουμε στους δρόμους, για να ασχοληθείτε ουσιαστικά με αυτό το πάρα πολύ σημαντικό έργο που για τουλάχιστον άλλα δύο χρόνια θα παραμένει σε εκκρεμότητα;

Αναφέρομαι και στην παντελή έλλειψη σχεδιασμού επέκτασης έργων σιδηροδρομικού δικτύου, κάτι που θα μπορούσε να περιλάμβανε την Κρήτη και πάρα πολλά από τα τροχαία που συμβαίνουν δεν θα είχαν συμβεί. Ναι, λοιπόν να λέτε ποια είναι αυτά που κάνετε, αλλά κάποια στιγμή να δούμε και κατάματα την πραγματικότητα και να μας λέτε και ποια είναι αυτά που θα μπορούσατε να είχατε κάνει αλλιώς.

Κυρίες και κύριοι συνάδελφοι, σήμερα μαζί με τον βασικό πυλώνα αυτής της νομοθετικής ρύθμισης εισάγονται προς ψήφιση τροπολογίες με ορισμένα από τα μέτρα που εξήγγειλε ο Πρωθυπουργός στη διάρκεια της ομιλίας του για τον κρατικό προϋπολογισμό του ’25.

Έχετε κατηγορήσει την Αξιωματική Αντιπολίτευση, το ΠΑΣΟΚ, για τον τρόπο που προσεγγίζει την οικονομική πραγματικότητα της χώρας. Έχετε κατηγορήσει και το ΠΑΣΟΚ, αλλά και τον ελληνικό λαό για μιζέρια. Δυστυχώς, για εσάς ούτε μίζερος είναι κανείς ούτε κοντή μνήμη έχει. Το σύνολο των μέτρων που σήμερα εισάγονται προς ψήφιση είναι όλα ανεξαιρέτως, μα όλα, τα πάγια αιτήματα της ελληνικής κοινωνίας, οι βασικές αρχές της οικονομίας και της δικαιοσύνης, το πρόγραμμα και η ατζέντα που έχει θέσει το ΠΑΣΟΚ τα τελευταία χρόνια.

Για το θέμα του επικίνδυνου των ενστόλων, τι απαντούσατε, κύριοι της Κυβέρνησης, σε δεκάδες ερωτήσεις που σας έχουμε υποβάλει οι συνάδελφοι Βουλευτές του ΠΑΣΟΚ; Τα ίδια που απαντάτε και σήμερα στην τροπολογία του ΠΑΣΟΚ που αποτυπώνει το πιο δίκαιο και εύλογο αίτημα των τελευταίων ημερών να υπάρξει μια αποκατάσταση στις εργασιακές συμβάσεις των εποχικών πυροσβεστών.

Και να έρθω στο θέμα των χρεώσεων των τραπεζών. Φαίνεται πως η «μιζέρια» μας για τις τράπεζες σάς έκανε καλό. Στη διάρκεια του έτους σάς απευθύναμε με κάθε μέσο κοινοβουλευτικού ελέγχου αλλά και με τροπολογίες δεκάδες θέματα που είχαν να κάνουν με την καταχρηστική συμπεριφορά των τραπεζών. Καμμία απολύτως απάντηση. Το αντίθετο κιόλας. Μας κατηγορούσατε για λεφτόδεντρα, λες και πληρώνει τίποτα το κράτος με τη μείωση αυτών των προμηθειών. Λεφτόδεντρα έχουν φυτρώσει στις τράπεζες, κυρίες και κύριοι της Κυβέρνησης, με τα χρήματα που πληρώνει τόσα χρόνια ο συναλλασσόμενος.

Φυσικά επιλέξατε την πιο αναίμακτη λύση στο θέμα των χρεώσεων και προμηθειών με ορισμένα μέτρα που αποτελούν τη βάση, αλλά όχι τη λύση. Μένουν τεράστιες εκκρεμότητες και δυστυχώς δεν έχετε κανένα απολύτως πρόγραμμα στο πώς θα ανακουφίσετε ουσιαστικά την καθημερινότητα των Ελληνίδων και των Ελλήνων. Η οικονομία είναι καθαρά θέμα ανθρώπων, κοινωνικής πρόνοιας, κοινωνικής ισότητας και κοινωνίας ευκαιριών.

Υπάρχει εδώ μέσα μία φωνή που ενσωματώνει στο πρόγραμμά της όλα αυτά τα στοιχεία κοινωνικής ισορροπίας που ενώνει, ενδυναμώνει και εμπνέει εμπιστοσύνη. Το ΠΑΣΟΚ θα συνεχίσει, κυρίες και κύριοι της Κυβέρνησης, με ουσιαστικά βήματα με ουσιαστικές λύσεις να καθορίζει τα βασικότερα θέματα που απασχολούν την ελληνική κοινωνία.

Και κλείνοντας, κύριε Πρόεδρε να ευχηθώ και εγώ καλά Χριστούγεννα και το νέο έτος να είναι πιο δίκαιο για όλους και για όλες μας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να είστε καλά και εσείς.

Το λόγο τώρα έχει ο κ. Πλεύρης, μετά η κ. Σπυριδάκη από το ΠΑΣΟΚ –στη θέση του κ. Χρηστίδη- και αμέσως μετά ο κ. Καζαμίας.

Ορίστε, κύριε Πλεύρη.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Κυρίες και κύριοι Βουλευτές, θα ξεκινήσω από αυτό στο οποίο αναφέρθηκε και στην τοποθέτησή του ο Υπουργός και ο Υφυπουργός, για τον τρόπο που κάποιοι αντιλαμβάνονται εδώ πέρα πώς διαχειρίζονται τον ανθρώπινο πόνο.

Και πραγματικά το να ακούγεται μέσα σ’ αυτή την Αίθουσα είτε ότι επειδή σκέφτονται Βουλευτές εδώ πέρα ότι δεν έχουν τα παιδιά τους, άρα δεν τους νοιάζουν τα Τέμπη, ή να ακούγονται φωνές ότι όλοι εδώ πέρα ουσιαστικά είμαστε μια εγκληματική οργάνωση οι οποίοι θέλουμε να συγκαλύψουμε τα πάντα και να μην αποδοθεί δικαιοσύνη ή να ακούγεται ότι αν εγώ είχα το παιδί μου, θα έπαιρνα τον νόμο στα χέρια και να επαναλαμβάνεται μετά από άλλη πολιτικό Αρχηγό στην ίδια κατεύθυνση ότι είμαστε με τους μεν, δεν είμαστε με τους δε, λες και σε αυτό το θέμα χωρίζονται ομάδες, εδώ πέρα λοιπόν, επειδή ο ανθρώπινος πόνος αφορά όλους και επειδή εδώ πέρα όλοι έχουμε και ενσυναίσθηση και εμείς συναναστρεφόμαστε και έχουμε δει –εγώ ήμουν εκεί πέρα και στα νοσοκομεία και είδα τους συγγενείς αλλά και τώρα και χθες συνάντησα συγγενή θύματος-, κανένας δεν έχει το προνόμιο.

Και η διαφορά είναι μία. Επειδή έχω ακούσει και την Πρόεδρο της Πλεύσης Ελευθερίας να λέει πολλές φορές ότι κάνει κοινωνική δικηγορία, δεν είναι αυτό κοινωνική δικηγορία. Αυτό είναι προσπάθεια μέσω της δικηγορίας να προβληθείς για να πάρεις ψήφους. Είναι εκμετάλλευση μιας τραγωδίας, όπως και είναι τελείως ντροπή αυτό που ειπώθηκε το πρωί να μιλάμε ουσιαστικά αυτή τη στιγμή «αν ήταν το παιδί μου, εγώ θα έπαιρνα τον νόμο στα χέρια».

Το τι θα έκανε ο καθένας αν συμβεί –και ξύλο να χτυπήσει, λέμε- στον ίδιο ή στο παιδί του, να το κρατάει για τον εαυτό του. Όταν ανεβαίνει σε αυτό εδώ το Βήμα, αυτό το οποίο ειπώθηκε είναι προτροπή. Στην πραγματικότητα έρχεται και λέει: «Μην έχετε» –αυτό είπε και ο κ. Βελόπουλος και η κ. Κωνσταντοπούλου- «καμμία εμπιστοσύνη στην ελληνική δικαιοσύνη, όλα τα συγκαλύπτουν, όλα τα έχουν τακτοποιήσει, άρα εδώ, μπροστά, αυτοδικία».

Αυτό το πράγμα το επιτρέπετε να γίνεται. Κι αυτό, με συγχωρείτε, είναι ντροπή, είναι ντροπή.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Η κ. Κωνσταντοπούλου δεν είπε για αυτοδικία.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Η κ. Κωνσταντοπούλου όταν γύρισε και είπε εδώ πέρα ότι εγώ είμαι επειδή αποδέχομαι τον πόνο κάποιου, αποδέχομαι και πράξεις που ξεπερνούν τη νομιμότητα, ουσιαστικά προς τα εκεί έκλεισε το μάτι.

(Θόρυβος - διαμαρτυρίες από την πτέρυγα της Πλεύσης Ελευθερίας)

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Δικό σας συμπέρασμα!

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Όπως αντίστοιχα η κ. Κωνσταντοπούλου όταν λέει πως ό,τι γίνεται στη δικαιοσύνη αυτή τη στιγμή ελέγχονται τα πάντα, δεν γίνεται τίποτα, το μήνυμα που δίνει ποιο είναι; Άρα αυτή τη στιγμή δεν θα αποδοθεί δικαιοσύνη γιατί καλύπτονται τα πάντα.

Έφτασε στο σημείο –με συγχωρείτε, ακούστε, για να καταλάβετε το μέγεθος του λαϊκισμού- και παίρνει το περιστατικό έξω από τη Βουλή που λέει ότι είναι αστυνομικός της κ. Μπακογιάννη. Δηλαδή, προσέξτε τώρα, έχει ευθύνη για την παραβίαση ΚΟΚ που είχε εγκληματικό αποτέλεσμα ενός αστυνομικού αυτός στον οποίον είναι αστυνομικός. Περνάμε δηλαδή σε άλλο επίπεδο ευθύνης τώρα. Η ευθύνη τι είναι; Ότι τώρα, αυτή τη στιγμή που μιλάμε, οι συνεργάτες μας αστυνομικοί αν οδηγούν το αμάξι και προκαλέσουν ένα ατύχημα, την ευθύνη την έχει ο Υπουργός. Αυτό δεν είπε πριν; Είπε ότι δήθεν και σε αυτό προσπάθησε να γίνει συγκάλυψη. Συγκάλυψη σε τι; Κινείται η διαδικασία όπως κινείται.

Στοιχειωδώς, αν κάποιος έχει δει υποθέσεις οι οποίες έχουν να κάνουν με θάνατο εξ αμελείας, ανθρωποκτονία εξ αμελείας, αυτές είναι οι διαδικασίες που ακολουθούνται και η διαφορά μας είναι –γιατί κρινόμαστε σε αυτό το επίπεδο- ότι αυτή η Κυβέρνηση αυστηροποίησε το πλαίσιο και πλέον συμπεριφορές οι οποίες συνδέονται με οδήγηση και μπορεί να έχουν συνθήκες που να είναι τρομερά αβλεπείς, δηλαδή να υπάρχουν σφήνες, να υπάρχει παραβίαση κόκκινου σηματοδότη, να υπάρχει οδήγηση υπό την επήρεια αλκοόλ, ναρκωτικών, όλα αυτά πια έχουν γίνει κακουργήματα, όταν αυτά ήταν πλημμελήματα!

Γιατί ο καθένας εδώ πέρα κρίνεται με το τι ψηφίζει. Υπήρξε ένας κώδικας του 2019 που είχε ένα συγκεκριμένο πλαίσιο. Ε, αυτό το πλαίσιο άλλαξε και αυστηροποιήθηκε και αυστηροποιήθηκε από αυτή την Κυβέρνηση. Αλλά προσέξτε και εκεί απόλυτος λαϊκισμός. Ό,τι γίνεται δηλαδή αυτή τη στιγμή, από όποιον γίνεται, να δούμε σε ποιο κόμμα είναι για να του χρεώσουμε του κόμματος συνολικά ή του πολιτικού προσώπου και ότι δηλαδή θα υπήρχε συγκάλυψη σε ανθρωποκτονία εξ αμελείας που έγινε έξω από τη Βουλή.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Το βίντεο γιατί δεν το δείξατε;

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Το βίντεο μια χαρά θα το δείτε. Το βίντεο άμα μπείτε εδώ πέρα και γκουγκλάρετε, θα το δείτε μια χαρά. Τώρα, αυτή τη στιγμή, άμα ζητήσετε το βίντεο –τώρα, άμα μπείτε!- θα το δείτε.

Αλλά εγώ το λέω –δεν είναι εδώ πέρα η κυρία Πρόεδρος- η κοινωνική της δικηγορία το μόνο χαρακτηριστικό που έχει είναι πώς θα μπορώ να κερδίσω ψήφους. Αυτό είναι η λεγόμενη κοινωνική δικηγορία, να κερδίσω ψήφους στον πόνο ανθρώπων.

Ερχόμαστε λοιπόν στο συγκεκριμένο νομοσχέδιο. Το συγκεκριμένο νομοσχέδιο έρχεται σε διαχρονικά προβλήματα που υπάρχουν και πρέπει να επιλυθούν να δώσει μία κατεύθυνση στο πώς αυτό μπορεί να επιλυθεί. Σας τα είπε ο Υπουργός. Έχει γίνει σε συνεννόηση με την Ευρωπαϊκή Επιτροπή. Είναι από αυτές τις κατευθύνσεις που έχουμε πάρει και οι υποχρεώσεις που έχουμε, ακριβώς για να αναβαθμιστεί το σιδηροδρομικό μας δίκτυο.

Ο σκοπός είναι να θωρακίσουμε τη λειτουργία με περισσότερο προσωπικό, με περισσότερους πόρους, με μια ανασυγκρότηση ενός φορέα που θα έχει καλύτερη οργάνωση, καλύτερη απόδοση, μεγαλύτερη ευελιξία και, εν τέλει, να μπορούμε μέσα από όλο αυτό το πλαίσιο να λειτουργήσουμε με τον καλύτερο δυνατό τρόπο.

Σε αυτά τα σημεία δεν υπήρξε καμμία κριτική. Καμμία απολύτως! Ότι λογικό ήταν να συνεννοηθούμε σε νομοσχέδιο για τους σιδηροδρόμους κανείς δεν το είπε. Όλοι θα γυρίσουν να μιλήσουμε για την τραγωδία των Τεμπών και τις εγκληματικές πράξεις που υπάρχουν και ελέγχονται από τη δικαιοσύνη. Δεν περίμενε κανείς ότι δεν θα γινόταν μια τέτοια συζήτηση και είναι απολύτως λογικό.

Στις διατάξεις, όμως, του νομοσχεδίου ποια ήταν η κριτική; Η κριτική ήταν μία, ότι «κάνετε διαφορετικά από αυτά που ψηφίσατε το 2022». Και σωστά είπε ο κύριος Υπουργός –εδώ απάντηση δεν πήρε- ότι όταν έχετε ψηφίσει «όχι» το 2022 και ψηφίζετε «όχι» και σήμερα, τότε εσείς τι κάνετε; Εσείς τι κάνετε σε αυτό το πλαίσιο; Μπορεί να εξηγηθεί ότι δεν είναι όπως το λέτε, διαφορετικό. Αλλά, αν είναι αντιφατικές, όπως λέτε, γιατί ψηφίζετε «όχι» και το 2022, «όχι» και το 2024;

Συνεπώς, το μόνο που επιχείρησε η Αντιπολίτευση από τη σημερινή συζήτηση δεν ήταν μία κουβέντα για το πώς θα δούμε στρεβλώσεις που υπάρχουν σε ένα πλαίσιο το οποίο είναι υπαρκτό, με παθογένειες τις οποίες έχει αναδείξει πρώτη αυτή η Κυβέρνηση και έχει αναλάβει και την ευθύνη στο σκέλος που της αναλογεί, καθώς και να δούμε πώς θα έχουμε ένα καλύτερο πλαίσιο για τη λειτουργία του σιδηροδρόμων. Η κουβέντα αναλώθηκε στο πώς αυτή τη στιγμή σε οποιαδήποτε συζήτηση γίνεται θα πάμε να πλήξουμε την Κυβέρνηση για μία τραγωδία με εγκληματικές πράξεις, η οποία έχει υπάρξει, και για τις ευθύνες που μπορεί να υπάρχουν.

Αυτή είναι η πραγματικότητα. Και η πραγματικότητα -με συγχωρείτε- δεν τιμά από ένα σημείο και μετά την Αντιπολίτευση. Διότι το θέμα είναι να αποδοθεί δικαιοσύνη. Και η δικαιοσύνη απονέμεται απ’ αυτούς που είναι οι συνταγματικά λειτουργοί να την απονέμουν. Και αυτοί είναι οι δικαστές και οι εισαγγελείς.

Συνεπώς, οι θέσεις πολιτικών αρχηγών ότι το σύνολο της δικαιοσύνης αυτή τη στιγμή είναι διεφθαρμένο στην πραγματικότητα είναι ένα μήνυμα ότι πάμε ο καθένας να κάνει ό,τι θέλει. Εξηγήστε το μου αλλιώς.

Άκουσα και την Πρόεδρο της Πλεύσης Ελευθερίας, άκουσα και τον Πρόεδρο της Ελληνικής Λύσης που λένε ότι οποιαδήποτε πράξη κάνει ο ανακριτής εμείς θεωρούμε ότι είναι κατευθυνόμενη, οποιαδήποτε πράξη κάνει ένα δικαστικό όργανο εμείς θεωρούμε ότι είναι κατευθυνόμενο. Ποιο είναι το μήνυμα;

**ΑΛΕΞΑΝΔΡΟΣ ΚΑΖΑΜΙΑΣ:** …(Δεν ακούστηκε).

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Ποιο είναι το μήνυμα; Το μήνυμα λοιπόν είναι ότι «δεν υπάρχει δικαιοσύνη, εδώ πέρα πάμε να πάρουμε τον νόμο στα χέρια μας», όπως ειπώθηκε ευθέως από πολιτικό αρχηγό σήμερα. Αυτό σε ένα σημείο παραπάει!

Ερχόμαστε τώρα στο πλαίσιο των τροπολογιών.

Άκουσα και την αξιότιμη Βουλευτή του ΠΑΣΟΚ που μίλησε πριν από μένα να λέει πόσες φορές οι Βουλευτές του ΠΑΣΟΚ κατέθεσαν ερωτήσεις για την επικινδυνότητα στους αστυνομικούς. Αυτό θα μπορούσε ενδεχομένως να το πει η Ελληνική Λύση, θα μπορούσε να το πει η Πλεύση Ελευθερίας εν μέρει, γιατί έχει και κομμάτι της διακυβέρνησης όταν ήταν Πρόεδρος. Θα μπορούσε να το πει το ΚΚΕ.

**ΑΛΕΞΑΝΔΡΟΣ ΚΑΖΑΜΙΑΣ:** Διακρίνετε τις εξουσίες.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Ήταν, όμως, στην κυβέρνηση…

**ΑΛΕΞΑΝΔΡΟΣ ΚΑΖΑΜΙΑΣ:** Ο Πρόεδρος της Βουλής δεν είναι στην κυβέρνηση.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Ήταν Βουλευτής που στήριζε την κυβέρνηση.

Αυτό το επιχείρημα που λέτε εσείς, είναι το να σηκώνεται ο κάθε Βουλευτής της Νέας Δημοκρατίας που δεν έχει διατελέσει Υπουργός και να το επικαλείται. Ήταν Βουλευτής και στήριζε κυβέρνηση, άρα θα μπορούσε να το είχε νομοθετήσει τότε.

Ποια είναι η διαφορά του ΠΑΣΟΚ; Κυβέρνησε είκοσι πέντε χρόνια. Δεν περίμεναν οι αστυνομικοί ερωτήσεις να κάνει. Περίμεναν να το νομοθετήσει. Το ίδιο ισχύει και για τον ΣΥΡΙΖΑ. Γιατί πάρα πολύ απλά, όταν έχεις κυβερνήσει, ο άλλος περιμένει από εσένα να το νομοθετήσεις.

Η πραγματικότητα λοιπόν είναι απλή. Σήμερα που μιλάμε, εκατό πενήντα χιλιάδες ένστολοι, οι οποίοι καθημερινά δίνουν αγώνα, όπως οι αστυνομικοί οι οποίοι λοιδορούνται πολλές φορές, από την Αριστερά κυρίως, που ανεβαίνουν στις μηχανές και δίνουν καθημερινή μάχη, που είναι αντιμέτωποι με το έγκλημα, που συνεχώς τους συκοφαντούν, όπως οι πυροσβέστες, οι λιμενικοί, αλλά και στο Υπουργείο Εθνικής Άμυνας, στον στρατό, όλοι αυτοί οι ένστολοι, σήμερα γνωρίζουν ότι ψηφίζουμε και παίρνουν ένα επίδομα επικινδυνότητας που δικαιούνταν και η πολιτεία δυστυχώς δεν το είχε αναγνωρίσει.

Αυτή όμως η αναγνώριση έρχεται με Κυβέρνηση της Νέας Δημοκρατίας και Πρωθυπουργό τον Κυριάκο Μητσοτάκη. Αυτή λοιπόν είναι η πραγματικότητα.

(Χειροκροτήματα από την πτέρυγα της Νέας Δημοκρατίας)

Συνεπώς, κυρίες και κύριοι συνάδελφοι, ας αφήσουμε τον τοξικό λόγο. Δεν μπορώ να έχω τέτοια απαίτηση από την Πρόεδρο της Πλεύσης Ελευθερίας, γιατί σε αυτό το πλαίσιο συνεχώς κινείται και από αυτό το πλαίσιο ζει, ζει από μία τοξικότητα.

Δεν το περίμενα, οφείλω να πω, κύριε Χήτα -νομίζω ότι εν μέρει προσπάθησε και να το διορθώσει-, από τον Πρόεδρο, τον Κυριάκο Βελόπουλο.

Ας πάμε λοιπόν στην ουσία να δούμε τις διαφορές που υπάρχουν και σε ιδεολογικό και σε διαχειριστικό επίπεδο και να ευχηθούμε οπωσδήποτε καλά Χριστούγεννα και καλό νέο έτος και, ελπίζω, με φώτιση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κ. Πλεύρη.

Τον λόγο τώρα έχει η κ. Σπυριδάκη από το ΠΑΣΟΚ και αμέσως μετά ο κ. Καζαμίας. Μετά θα μιλήσει ένας συνάδελφος Βουλευτής και ένας Κοινοβουλευτικός.

Ορίστε, κυρία Σπυριδάκη.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το νομοσχέδιο που έρχεται σήμερα στη Βουλή αποτελεί μια ύβρη σε βάρος της μνήμης των πενήντα επτά συνανθρώπων μας της τραγωδίας στα Τέμπη, ενός εγκλήματος που φέρει το δικό σας όνομα, κυρίες και κύριοι της Νέας Δημοκρατίας. Εσείς –αυτό θα σας ακολουθεί για πάντα- είστε η Κυβέρνηση της συγκάλυψης, της μονταζιέρας, των σκανδάλων. Και τώρα επιχειρείτε να παρουσιάσετε ένα ακόμα χάος ως δήθεν μεταρρύθμιση.

Κυρίες και κύριοι της Κυβέρνησης, η επεξεργασία και η συζήτηση αυτού του νομοσχεδίου έγινε πότε; Ταυτόχρονα με τον προϋπολογισμό. Σας θυμίζει κάτι;

Κάπως έτσι, μέσα σε ένα νέφος επικοινωνιακών τεχνασμάτων, ξεπουλήσαμε πέρσι και το «Ελευθέριος Βενιζέλος». Και για μία ακόμη φορά μας επιβεβαιώνετε ότι λειτουργείτε μόνο με τακτικές αντιπερισπασμού. Αντί να επιδείξετε σεβασμό και σοβαρότητα, προσπαθείτε να θολώσετε τα νερά, να αποφύγετε την προσοχή της κοινής γνώμης και να αποκλείσετε οποιοδήποτε περιθώριο λογοδοσίας. Μιλάμε για μια Κυβέρνηση που μπορεί να αλλάξει πολιτική και τακτική κατά το δοκούν, όπως εκείνη τη βολεύει.

Το 2022 με τον ν.4794 επιλέξατε τον διαχωρισμό των δύο εταιρειών, της «ΕΡΓΟΣΕ» και του ΟΣΕ, ενώ τώρα έρχεστε δύο χρόνια μετά και τις ενοποιείτε. Και όλα αυτά χωρίς μελέτη, χωρίς τεκμηρίωση, με γνώμονα μόνο ό,τι εξυπηρετεί τις περιστάσεις και τα συμφέροντά σας.

Η ασυνέπεια αυτή δεν μπορεί πλέον να χαρακτηρίζεται «κυβερνητική ανεπάρκεια», παρά μόνο «κυβερνητική σκοπιμότητα». Είστε η Κυβέρνηση που έχει καταφέρει να αφαιρέσει κάθε ίχνος εμπιστοσύνης του πολίτη προς το τρένο ως μέσο μεταφοράς. Οι πολίτες το χρησιμοποιούν μόνο ως μέσο λόγω οικονομικής ανάγκης και όχι επειδή το αισθάνονται ασφαλές ή αξιόπιστο. Και τι κάνετε για να το αλλάξετε; Παραπέμπετε κρίσιμα ζητήματα ασφαλείας σε μελλοντικές ΚΥΑ.

Σας το λέμε ξεκάθαρα. Δεν έχετε το θάρρος να φέρετε σαφείς και συγκεκριμένες λύσεις σεβόμενοι τη δημοκρατική διαδικασία της νομοθέτησης. Αυτή είναι η κληρονομιά σας. Αυτή είναι η πολιτική σας: Προχειρότητα, συγκάλυψη και ασέβεια προς τη ζωή και την ασφάλεια των πολιτών.

Κυρίες και κύριοι της Κυβέρνησης, η κατάσταση και στις αερομεταφορές δεν είναι απλώς έκρυθμη, αλλά είναι επικίνδυνη, με χαρακτηριστικό τη μεγάλη έλλειψη επιθεωρητών ελεγκτών εναέριας κυκλοφορίας, με την ασφάλεια των πτήσεων να κρέμεται σε μία κλωστή.

Κυρίες και κύριοι της Κυβέρνησης, είναι η στιγμή να πράξετε κάτι. Το αντεύχομαι, αλλά πολύ φοβάμαι ότι θα θρηνήσουμε και αεροπορικά Τέμπη. Και για να μην πείτε ότι δεν σας το λέγαμε, σας λέμε τα εξής. Μεγάλο ποσοστό των υπαλλήλων, το 40%, δεν έχει την απαραίτητη και την απαιτούμενη εξειδίκευση στις ασφάλειες ασφάλειας πτήσεων, ενώ προβλέπεται με το νομοσχέδιο η ένταξη στο μητρώο των επιθεωρητών ιδιωτών, γεγονός που εγείρει σοβαρά θέματα διαφάνειας και σύγκρουσης συμφερόντων.

Ανεπαρκείς έλεγχοι, απουσία εποπτείας καθυστερήσεις, παραλείψεις, αυξημένα ατυχήματα, πλήρης αδιαφορία για τις κυρώσεις, είναι όλα αυτά που οδηγούν σε ένα συμπέρασμα. Η αεροπορική ασφάλεια δεν μπορεί και δεν πρέπει να υπονομεύεται άλλο. Τι άλλο περιμένετε για να ανταποκριθείτε στις ευθύνες που σας αναλογούν;

Κυρίες και κύριοι συνάδελφοι, η Κυβέρνηση μας φέρνει μια σωρεία τροπολογιών μεγάλης γκάμας θεμάτων, από παρατάσεις και απαλλαγές, μέχρι επιδοτήσεις και ριζικές αλλαγές σε θέματα επενδύσεων.

H τροπολογία για το επίδομα επικινδυνότητας είναι ένα θετικό μικρό βήμα. Απέχει όμως πολύ από τη θεσμική αναγνώριση του επαγγέλματος ως επικίνδυνο και την ένταξή τους στα βαρέα και ανθυγιεινά στερώντας την όποια συνταξιοδοτική και ασφαλιστική ανταπόδοση. Αναμένουμε από την ηγεσία του Υπουργείου να κρατήσει τον λόγο της αναφορικά με τη μέριμνα και την ενίσχυση των οικογενειών αστυνομικών που έχασαν τη ζωή τους υπερασπιζόμενοι τη χώρα μας στο καθήκον, όπως η οικονομική στήριξη του τέκνου ως το 24ο έτος και αποκατάσταση αδικιών όσον αφορά τις συντάξεις χηρείας.

Κυρίες και κύριοι της Κυβέρνησης, χαιρόμαστε που για άλλη μια φορά βλέπουμε ότι σε κάποια σημεία πασοκοποιείστε και δικαιώνετε τις αρχές μας απαλλάσσοντας τους μικροσυνταξιούχους από τη συμμετοχή στη φαρμακευτική δαπάνη. Όμως δεν μπορούμε να σιωπήσουμε μπροστά σε άλλες κοινωνικές αδικίες που βιώνουν καθημερινά οι συμπολίτες μας με αναπηρία. Τι απαντάτε σε έναν άνθρωπο με 90% αναπηρία που παλεύει με αναιμική σύνταξη να επιβιώσει όταν το ίδιο το κράτος αρνείται να τον βοηθήσει όταν εκείνος αδυνατεί να καλύψει τις φαρμακευτικές του ανάγκες; Όταν συνάνθρωποί μας, κυρίως ευάλωτοι και μη προνομιούχοι, γίνονται θύματα ενός παιχνιδιού μεταξύ της τιμής αναφοράς και της εμπορικής αξίας ενός φαρμάκου τότε το κοινωνικό κράτος έχει αποτύχει. Η πολιτεία δεν μπορεί να γυρίζει την πλάτη όπου ο πόνος είναι βαθύς και η ανάγκη επιτακτική.

Κυρίες και κύριοι της Κυβέρνησης, τόσο καιρό σας ασκούμε κριτική για την κακή νομοθέτηση, για τις αποσπασματικές ρυθμίσεις, για τις πρόχειρες νομοθέτησης που στερούνται οποιουδήποτε οράματος. Όμως τώρα το πέπλο πέφτει και φαίνεται ξεκάθαρα το αληθινό σχέδιο. Ό,τι φέρνετε δεν είναι απλά πρόχειρο. Είναι σκόπιμο. Κάθε αποσπασματική ρύθμιση, κάθε φωτογραφική τροπολογία είναι ένα κομμάτι που ολοκληρώνει ένα παζλ. Και το παζλ αυτό έχει στόχο το ξεπούλημα της δημόσιας περιουσίας και την ιδιωτικοποίηση των στρατηγικών υποδομών της χώρας χωρίς διαβούλευση, χωρίς διαφάνεια και καμμία σκέψη για τις επόμενες γενιές. Αυτό δεν είναι έλλειψη οράματος. Αυτό είναι το ίδιο το όραμά σας. Η Ελλάδα που θα βγει στο σφυρί.

Η τροπολογία για τους τουριστικούς λιμένες αποτελεί ένα μνημείο κυβερνητικής αδιαφάνειας και απαξίωσης της δημόσιας περιουσίας. Με διακηρύξεις περί αποτελεσματικότητας, απλούστευσης και ταχύτητας μπαίνουν σε δεύτερη μοίρα έννοιες όπως η διαβούλευση, ο έλεγχος και η υπεράσπιση του δημοσίου συμφέροντος.

Ας το δούμε αναλυτικά. Επιτρέπετε πλέον στο ΤΑΙΠΕΔ, του ανοίγετε τον δρόμο να γίνει αρχή σχεδιασμού ως δούρειος ίππος για το μέλλον των τουριστικών λιμένων με εξουσίες που παραπέμπουν σε κράτος εν κράτει. Καθορισμός χρήσεων γης, όρων δόμησης, έγκριση επενδυτικών προγραμμάτων και master plan χωρίς καμμία διαβούλευση ή έλεγχο. Όταν μάλιστα ολόκληρες διαδικασίες έγκρισης χωροθέτησης και περιβαλλοντικών όρων ενοποιούνται σε προεδρικό διάταγμα είναι σαφές ότι η Κυβέρνηση προσπαθεί να αποφύγει κάθε έλεγχο των επιμέρους σταδίων. Και το κερασάκι στην τούρτα είναι η δυνατότητα της παραχώρησης τουριστικών λιμένων σε ιδιώτες ακόμα και χωρίς σύμβαση μεταξύ δημοσίου και φορέα εκμετάλλευσης. Αυτό είναι, λοιπόν, το νέο φιλοεπενδυτικό κλίμα; Οι fast track διαδικασίες ξεπουλήματος χωρίς κανένα έλεγχο από το Κοινοβούλιο; Τα αναβαθμισμένα τουριστικά λιμάνια της χώρας μας χρηματοδοτούμενα από ευρωπαϊκά χρήματα και κονδύλια του Ταμείου Ανάκαμψης μετατρέπονται σταδιακά σε φιλέτα για ιδιωτικά συμφέροντα πάντα με τις ευλογίες του ΤΑΙΠΕΔ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα ήθελα λίγο χρόνο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Τα λιμάνια αυτά που έχουν εκσυγχρονιστεί με ευρωπαϊκά χρήματα αντί να παραμένουν πόλοι ανάπτυξης για τις τοπικές κοινωνίες και το εθνικό μας συμφέρον, την εθνική μας οικονομία, θα γίνουν εύκολα θύματα του δικού σας φιλοεπενδυτικού σχεδιασμού χωρίς διαφάνεια, χωρίς διαβούλευση και χωρίς κανένα όφελος στο δημόσιο συμφέρον. Και όλα αυτά κυρίες και κύριοι συνάδελφοι, δώδεκα μέρες πριν τη συγχώνευση του ΤΑΙΠΕΔ με το Υπερταμείο όπου ξεκινάει ένα νέο κεφάλαιο υποτιμημένων αποτιμήσεων και εκποιήσεων όπου οι πιστωτές θα αποφασίζουν για εμάς χωρίς εμάς με συμφωνίες κάτω από το τραπέζι.

Το ξεπούλημα βαφτίζεται ανάπτυξη και το κράτος γίνεται προαγωγός της δημόσιας περιουσίας. Αυτό δεν είναι μεταρρύθμιση. Είναι κακοποίηση του δημόσιου συμφέροντος. Τι θέλατε άλλωστε να κάνετε με τους λιμένες Αθηνιού, Θήρας και το λιμάνι της Σαντορίνης; Να αναλάβει το ΤΑΙΠΕΔ τον πλήρη σχεδιασμό. Μπορεί να αποσύρατε μεν το ΤΑΙΠΕΔ από τη διάταξη αλλά η δυνατότητα αυτή παραμένει. Και εδώ προκύπτει το εξής ερώτημα. Πού θα κατευθύνετε το 1/3 από τα προϋπολογισμένα έσοδα των 52 εκατομμυρίων από το νέο τέλος κρουαζιέρας που πριν λίγες μέρες θεσπίσατε; Αν και νομίζω ότι είναι σε όλους μας πλέον γνωστό το πού θα κατευθυνθεί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, παρακαλώ.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ολοκληρώνω.

Κυρίες και κύριοι συνάδελφοι, ο καθένας μας εδώ μέσα φέρει την ευθύνη ενός ιστορικού ρόλου. Και η ιστορία δεν συγχωρεί. Δεν ξεχνά. Θα κρίνει τις επιλογές μας, τη στάση μας, ποιοι τελικά υπερασπίστηκαν το δημόσιο συμφέρον και ποιοι υπέκυψαν σε μικροπολιτικές σκοπιμότητες και ιδιωτικά συμφέροντα. Το ΠΑΣΟΚ ήταν, είναι και θα είναι στη σωστή πλευρά της ιστορίας μας μαχόμενο για διαφάνεια, για δημοκρατία ,για δικαιοσύνη, για μια ανάπτυξη που θα διαχέεται στην κοινωνία, για μια ανάπτυξη με επίκεντρο τον πολίτη, με επίκεντρο τον άνθρωπο. Η ευθύνη όλων μας είναι να υπηρετούμε τις παρούσες και τις μελλοντικές γενιές και όχι να υποθηκεύουμε την προοπτική και το μέλλον, όπως πράττει η Κυβέρνηση της Νέας Δημοκρατίας.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Καζαμίας, Κοινοβουλευτικός Εκπρόσωπος της Πλεύσης Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, ακούσαμε λίγο πριν τον Κοινοβουλευτικό Εκπρόσωπο της Νέας Δημοκρατίας, τον κ. Πλεύρη, να ισχυρίζεται ότι η κοινωνική δικηγορία την οποία ασκεί -και είμαστε περήφανοι γι’ αυτό- η επικεφαλής της Πλεύσης Ελευθερίας είναι τοξική, είναι λαϊκισμός και γίνεται με σκοπό την ψηφοθηρία. Αυτά δείχνουν δυστυχώς ότι ο κ. Πλεύρης, ο ίδιος νομικός, δεν αντιλαμβάνεται τι είναι η κοινωνική δικηγορία. Δεν είναι ότι δεν μπορεί να κατανοήσει τι είναι η κοινωνική δικηγορία. Το πρόβλημα που αναδεικνύει με τον τρόπο με τον οποίο μίλησε για την κοινωνική δικηγορία είναι ότι στην πραγματικότητα ο ίδιος δεν πιστεύει ότι οι πολίτες που δεν έχουν χρήματα να πληρώσουν έναν δικηγόρο για να τους υπερασπιστεί, οι πολίτες οι οποίοι είναι αποκλεισμένοι, στην πραγματικότητα, κατά την άποψή του, δεν έχουν δικαίωμα σε μία καλή και αποτελεσματική νομική υπεράσπιση. Αυτό που θέλει με τον τρόπο που μιλάει είναι αυτοί οι πολίτες να μη διεκδικούν τα δικαιώματά τους και να είναι διαρκώς αποκλεισμένοι στο περιθώριο ούτως ώστε να μπορεί η αδικία να διαιωνίζεται και αυτοί να μην μπορούν να σταθούν και να διεκδικήσουν τα δίκαιά τους όπως θα έπρεπε σε μία ευνομούμενη κοινωνία η οποία βασίζεται στην ισότητα και στην ισονομία. Λυπούμαστε γι’ αυτό και βεβαίως οι πολίτες που μας παρακολουθούν γνωρίζουν πολύ καλά ότι η κοινωνική δικηγορία είναι ένα αγαθό το οποίο έχει σκοπό να παρέχει στους πολίτες και στους αποκλεισμένους αυτό που το σύστημα δυστυχώς έτσι όπως είναι, δεν μπορεί να τους παράσχει.

Σήμερα που συνεδριάζουμε για τελευταία φορά πριν τις γιορτές θα ήθελα, κυρίες και κύριοι Βουλευτές, να αναφερθώ στο πιο πολιτικό ίσως τραγούδι που γράφτηκε για τα Χριστούγεννα, το «Happy Christmas», «Χαρούμενα Χριστούγεννα» του Tζον Λένον. Εκείνο που ξεχωρίζει το τραγούδι αυτό δεν είναι μόνο το θέμα της ειρήνης που είναι άλλωστε το οικουμενικό μήνυμα των Χριστουγέννων, το οποίο η Πλεύση Ελευθερίας κάθε μέρα του χρόνου ζητά να φέρουμε στην Ουκρανία και στην Παλαιστίνη, δηλαδή στον τόπο που γεννήθηκε ο ίδιος ο Χριστός. Το τραγούδι του Λένον είναι το μόνο που προβάλλει τα Χριστούγεννα ως τη στιγμή του έτους στην οποία πρέπει όλοι να κάνουμε έναν εσωτερικό απολογισμό. Έναν απολογισμό του τι κάναμε όλο τον χρόνο για την ειρήνη. Αρχίζει με τον στίχο «και να που ήρθαν τα Χριστούγεννα. Αλλά εσύ τι έχεις κάνει;». Προτείνω, λοιπόν, και εμείς να κάνουμε αυτόν τον απολογισμό. Να κάνουμε κι εμείς ως οργανωμένη πολιτεία αυτόν τον απολογισμό και να δούμε τι κάναμε και τι κάνουμε για να βοηθήσουμε την ειρήνη στην περιοχή μας.

Ας αρχίσουμε από την Ουκρανία. Σήμερα από τις 11.30 το πρωί συνεδρίαζε το Ευρωπαϊκό Συμβούλιο Κορυφής στις Βρυξέλλες στο οποίο ο Πρωθυπουργός, όπως κατέστησε γνωστό υποστήριξε τη συνέχιση του αδιέξοδου τριετή πολέμου που έχει αφήσει πίσω του 43.000 νεκρούς και την απώλεια του 1/5 περίπου του εδάφους της Ουκρανίας. Το 2024 η χώρα μας πούλησε επανειλημμένως όπλα σε τρίτες χώρες, όπως η Τσεχία, οι οποίες έχουν δηλώσει ότι συγκεντρώνουν πολεμικό υλικό για την Ουκρανία.

Σήμερα, στη Σύνοδο Κορυφής των Βρυξελλών ο κ. Μητσοτάκης, όχι μόνο δεν εισηγήθηκε την παύση πυρός στην Ουκρανία, αλλά επανέλαβε την ανάγκη συνέχισης της στήριξης στην Ουκρανία, προκειμένου, όποτε λάβουν χώρα οι ειρηνευτικές συνομιλίες, να μη βρίσκεται σε θέση αδυναμίας. Με άλλα λόγια, η ελληνική Κυβέρνηση συνεχίζει ακλόνητη την ίδια πολιτική πολέμου για να βελτιώσει –λέει- τη διαπραγματευτική θέση της Ουκρανίας, παρ’ όλο που για τρία χρόνια η πολιτική αυτή έχει αποδεδειγμένα αποτύχει στο να ανατρέψει την επέλαση των ρωσικών στρατευμάτων.

Βγαίνοντας από τη Σύνοδο Κορυφής, άλλοι πρωθυπουργοί -όπως ο Αλεξάντερ ντε Κρο, του Βελγίου- αναφέρθηκαν στο γεγονός ότι οι συνομιλίες είναι για το πώς τώρα η Ουκρανία μπορεί να κερδίσει τον πόλεμο. «Οι συζητήσεις για την ειρήνη» –είπε- «μπορούν να γίνουν αργότερα». Σε αυτά συμμετείχε και ο Έλληνας Πρωθυπουργός και όπως –ίσως- γνωρίζετε, εγκρίθηκαν κονδύλια της τάξης των 30 δισεκατομμυρίων ευρώ για την Ουκρανία, πάλι, για τον επόμενο χρόνο, συγκεντρώνοντας -σύμφωνα με στοιχεία της Κομισιόν- ένα συνολικό ποσό της τάξης των 130 δισεκατομμυρίων ευρώ βοήθειας από την Ευρωπαϊκή Ένωση, για να συνεχιστεί ο πόλεμος στην Ουκρανία.

Εκτός από την Ουκρανία, είχαμε και την ίδια πολεμοχαρή και αδιέξοδη πολιτική να ακολουθεί η ελληνική Κυβέρνηση και στη γενοκτονία που διαπράττει το κράτος του Ισραήλ στη Γάζα. Πριν από λίγες εβδομάδες -και ενώ ο φόρος αίματος καταμετρά πλέον σαράντα πέντε χιλιάδες νεκρούς Παλαιστινίους, εκ των οποίων σχεδόν οι μισοί ήταν παιδιά- ο Κυβερνητικός Εκπρόσωπος, ο κ. Μαρινάκης, δήλωσε ότι η χώρα μας, σε παράβαση του Διεθνούς Δικαίου, δεν πρόκειται να εφαρμόσει το ένταλμα σύλληψης του Διεθνούς Ποινικού Δικαστηρίου κατά του Πρωθυπουργού του Ισραήλ, αν αυτός βρεθεί σε ελληνικό έδαφος.

Στη διάρκεια της συζήτησης για τον προϋπολογισμό, η Πλεύση Ελευθερίας ρώτησε τον Υπουργό Εξωτερικών γιατί η Κυβέρνηση συγκαλύπτει τον κ. Νετανιάχου και δεν εφαρμόζει αυστηρά το Διεθνές Δίκαιο, τη στιγμή που η χώρα μας το επικαλείται για να λύσει τις διαφορές μας με την Τουρκία στο Αιγαίο και την Κύπρο. Ρωτήσαμε, επίσης, τι ακριβώς εννοούσε ο κ. Μαρινάκης όταν δήλωσε ότι «η εφαρμογή του εντάλματος σύλληψης του κ. Νετανιάχου δεν βοηθά». Ποιον και τι ακριβώς δεν βοηθά. Δυστυχώς όμως, δεν λάβαμε καμμία απάντηση.

Η Πλεύση Ελευθερίας, επειδή πρεσβεύει μια εξωτερική πολιτική ενεργής επιδίωξης της ειρήνης, έχει δηλώσει κατ' επανάληψη ότι επιβάλλεται η διεθνής απομόνωση του Νετανιάχου, που σήμερα καταζητείται από το Διεθνές Ποινικό Δικαστήριο για εγκλήματα κατά της ανθρωπότητας. Ζητάμε την άμεση διακοπή των διπλωματικών σχέσεων, την υποστήριξη της προσφυγής της Νότιας Αφρικής στο Διεθνές Δικαστήριο της Χάγης για παραβίαση της Συνθήκης κατά της γενοκτονίας από την Κυβέρνηση του Ισραήλ και την άμεση αναγνώριση του παλαιστινιακού κράτους, γιατί είναι ο μόνος τρόπος για να επέλθει η μόνιμη κατάπαυση πυρός στη Γάζα και μια βιώσιμη λύση του Παλαιστινιακού. Χωρίς αυτά, οι συνομιλίες που διεξάγονται σήμερα στο Κάιρο, ανάμεσα στο Ισραήλ και τη Χαμάς, δεν θα επιφέρουν το τέλος του πολέμου.

Παρόμοια αποτυχία διασφάλισης της ειρήνης βλέπουμε και στη στάση της Κυβέρνησης στην αλλαγή καθεστώτος στη Συρία. Βγαίνοντας, λίγο πριν, από το Ευρωπαϊκό Συμβούλιο Κορυφής, ο Πρωθυπουργός υποστήριξε την «ανάγκη διαφύλαξης» είπε «της εδαφικής ακεραιότητας και της κυριαρχίας της Συρίας και ένα μέλλον συμπεριληπτικό».

Αυτά μπορεί να ακούγονται ευχάριστα, όμως ο κ. Μητσοτάκης πρέπει να εξηγήσει πώς θα διασφαλιστεί η εδαφική ακεραιότητα και η κυριαρχία της Συρίας όταν η νέα κυβέρνηση των τρομοκρατών της Χαγιάτ Ταχρίρ Αλ-Σαμ στηρίζεται, αφ’ ενός σε μια ξένη δύναμη, την Τουρκία, που έχει εισβάλει στη βόρεια Συρία και αφ’ ετέρου βομβαρδίζεται ανηλεώς από τον νότο από το κράτος του Ισραήλ. Προάσπιση της ακεραιότητας και εδαφικής κυριαρχίας της Συρίας δεν νοείται χωρίς να καταδικάζεται ευθαρσώς η ξένη στρατιωτική παρέμβαση, η οποία μαζί με την κυβέρνηση Τζολάνι, που υποστηρίζει σήμερα η Δύση, απειλούν να επιφέρουν την αφγανοποίηση της Συρίας, με όλες τις συνέπειες που αυτό συνεπάγεται για την περιοχή μας.

Προτού κλείσω, κύριε Πρόεδρε, θα ήθελα να κάνω λίγα σχόλια και για το νομοσχέδιο. Όπως τόνισε η δική μας αγορήτρια, μπροστά στα τεράστια προβλήματα της ασφάλειας των σιδηροδρόμων και των αερομεταφορών, η Κυβέρνηση απαντά με μία απορρόφηση της «ΕΡΓΟΣΕ» και της «ΓΑΙΑΟΣΕ» -της διαχείρισης του τροχαίου υλικού από τη «ΓΑΙΑΟΣΕ»- από τον ΟΣΕ, καθώς και με μια σειρά παρεμβάσεων, που δεν αρκούν για να αποκαταστήσουν το αίσθημα ασφάλειας στο επιβατικό κοινό.

Αυτά συμβαίνουν δύο χρόνια μετά το έγκλημα των Τεμπών που παραμένει μια ανοιχτή πληγή στο σώμα της ελληνικής κοινωνίας.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ)**

Όπως ορθά παρατηρούν οι εργαζόμενοι της «ΕΡΓΟΣΕ» το νομοσχέδιο διέπεται από προχειρότητα, γενικολογία και αοριστία. Ταυτόχρονα, αφήνει τις υπηρεσίες ελέγχου ασφάλειας και ατυχημάτων στις σιδηροδρομικές και αεροπορικές μεταφορές υποστελεχωμένες, ενώ με το άρθρο 21 του νομοσχεδίου υποβαθμίζεται ο θεσμικός έλεγχος της Βουλής, αφού προβλέπεται ότι η ετήσια έκθεση πεπραγμένων του Οργανισμού Διερεύνησης Ατυχημάτων, του ΕΟΔΑΣΑΑΜ, θα υποβάλλεται μόνο στον Υπουργό Υποδομών και στον Πρόεδρο της Βουλής και όχι σε όλη την Εθνική Αντιπροσωπεία.

Γι’ αυτό, όπως τόνισε με τις παρεμβάσεις της και με την ομιλία της η Ζωή Κωνσταντοπούλου, το νομοσχέδιο συνεχίζει την επιχείρηση συγκάλυψης του εγκλήματος των Τεμπών και στη βάση αυτή ζητούμε ακόμη και τώρα την απόσυρσή του.

Ταυτόχρονα, η Πλεύση Ελευθερίας έχει ζητήσει -και ζητά ακόμη και τώρα- από τα κόμματα που έχουν τον επαρκή αριθμό Βουλευτών, να προτείνουν ονομαστική ψηφοφορία. Καλωσορίζουμε την πρόταση που έκανε το ΚΚΕ για ονομαστική ψηφοφορία επί της αρχής και σε μια τροπολογία.

Κλείνοντας, κύριε Πρόεδρε, επιτρέψτε μου να επιστρέψω από εκεί που ξεκίνησα. Τίποτα από όλα όσα συμβαίνουν σήμερα στην Ουκρανία, στην Παλαιστίνη, στη Συρία, αλλά και στο θέμα της συγκάλυψης της αλήθειας για το έγκλημα των Τεμπών, δεν είναι έξω και πάνω από τις πολιτικές επιλογές μας. Η ειρήνη και η ασφάλεια, τόσο στην περιοχή μας όσο και η λειτουργία του κράτους δικαίου στο εσωτερικό της χώρας, είναι πράγματα που με συγκεκριμένες δράσεις και πολιτικές μπορούμε και πρέπει να επιδιώκουμε και να θωρακίζουμε, αρκεί βεβαίως να το θέλει κανείς και να εργάζεται συστηματικά γι’ αυτό.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Καζαμία.

Θα καλέσω τώρα στο Βήμα τον Βουλευτή του ΣΥΡΙΖΑ - Προοδευτική Συμμαχία, τον κ. Καλαματιανό.

Ορίστε, κύριε Καλαματιανέ, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε, σας ευχαριστώ πάρα πολύ.

Κύριε Υπουργέ, κυρίες και κύριοι συνάδελφοι, θα αναφερθώ στο νομοσχέδιο το σημερινό, θα μιλήσω μόνο γι’ αυτό, γιατί ο σιδηρόδρομος μπορεί να αποτελεί έναν από τους βασικούς πυλώνες του συγκοινωνιακού δικτύου και της ανάπτυξης, βεβαίως, της χώρας. Δυστυχώς, η τραγωδία των Τεμπών απέδειξε ότι αυτός ο βασικός πυλώνας έχει τεράστιες ελλείψεις στα ζητήματα ασφάλειας. Ετρώθη, χτυπήθηκε πολύ σκληρά, το αίσθημα ασφάλειας των πολιτών που είχαν για τον σιδηρόδρομο με αυτή την τραγωδία, με αυτό το έγκλημα. Και, βεβαίως, η ασφάλεια των επιβατών πρέπει να είναι σε απόλυτη προτεραιότητα.

Εμείς επιμένουμε σε αυτό και το αποδείξαμε κατά τη διάρκεια της διακυβέρνησης του ΣΥΡΙΖΑ 2015 - 2019, όπου πήραμε συγκεκριμένες πρωτοβουλίες και συγκεκριμένα μέτρα και έργα προς την ενίσχυση της ασφάλειας. Επιμένουμε, με τις παρεμβάσεις και τις προτάσεις μας, στην κατεύθυνση αυτή. Ποια δηλαδή; Στο να μετασχηματιστεί ο σιδηρόδρομος σε ένα σύγχρονο και ασφαλές μέσο μεταφοράς. Και παράλληλα, επιμένουμε στην πλήρη διαλεύκανση του εγκλήματος των Τεμπών.

Και εσείς, κυρίες και κύριοι της Κυβέρνησης, και ο Πρωθυπουργός ο κ. Μητσοτάκης προφανώς, πρέπει να απαντήσετε. Πρέπει να απαντήσετε για την προσπάθεια συγκάλυψης, για τη μονταζιέρα που λειτούργησε τις πρώτες ώρες μετά το τραγικό δυστύχημα, για την εκχωμάτωση του τόπου του εγκλήματος και στη συνέχεια του μπαζώματος. Πρέπει να απαντήσετε βεβαίως και για την άρνησή σας να επιτρέψετε στη δικαιοσύνη να κρίνει, να ελέγξει κυβερνητικά στελέχη που εμπλέκονται σε αυτή την τραγωδία.

Έχετε ευθύνη, λοιπόν και απαιτούνται απαντήσεις από εσάς και χρειάζονται ξεκάθαρες απαντήσεις. Θα επιτρέψετε στη δικαιοσύνη να ελέγξει τα κυβερνητικά στελέχη; Ναι ή όχι; Ξεκάθαρες απαντήσεις, γιατί ζητούν δικαίωση, τα θύματα, οι τραυματίες, οι συγγενείς, αλλά και ολόκληρη η Ελλάδα.

Έρχομαι στο νομοσχέδιο. Πέρασαν δύο χρόνια από την προηγούμενη νομοθέτησή σας -δική σας νομοθέτηση- με Υπουργό τότε τον κ. Καραμανλή.

Αποφασίσατε τότε -γιατί ψηφίσατε κι εσείς, κυρίες και κύριοι συνάδελφοι- να διαχωριστεί η ΟΣΕ από την «ΕΡΓΟΣΕ». Σήμερα πώς αξιολογείτε αυτή την επιλογή σας; Ήταν πετυχημένη; Ήταν στη σωστή κατεύθυνση; Προφανώς, όχι. Για να έρχεστε δύο χρόνια μετά και να αλλάζετε ξανά τις επιλογές σας και να ενώνετε ξανά ΟΣΕ - ΕΡΓΟΣΕ, προφανώς ομολογείτε το λάθος σας. Αυτά τα μπρος πίσω, όμως, συνεχώς, τις παλινωδίες σας, τις πληρώνει πάρα πολύ ακριβά ο ελληνικός λαός.

Δημιουργείται κι ένα άλλο ζήτημα. Με τη μεταφορά της αρμοδιότητας διαχείρισης τροχαίου υλικού προκύπτει η ανάγκη προσωπικού που να υλοποιεί το συγκεκριμένο έργο. Και σας ρωτάμε: Ποιο είναι το προσωπικό που θα στείλει στο νέο φορέα η «ΓΑΙΑΟΣΕ» για τη συντήρηση του τροχαίου υλικού; Εκτός αυτού, πώς θα διασφαλιστεί ότι θα υπάρχει εξειδικευμένο προσωπικό που μπορεί να διαχειριστεί όλο αυτό το υλικό. Φτάνουν, αλήθεια, δύο μόνο άτομα από τη «ΓΑΙΑΟΣΕ» για τη διαχείριση δυόμισι χιλιάδων οχημάτων; Κι αν αλήθεια νομίζετε ότι φτάνουν, έχουν την απαραίτητη εξειδίκευση;

Το έγκλημα στα Τέμπη έδειξε ότι απαιτείται να υπάρχει εξειδικευμένο προσωπικό, έμπειρο προσωπικό, επαρκές προσωπικό και όχι γαλάζιο ρουσφέτι χωρίς επάρκεια. Δεν μπορεί μια τόσο κομβική υποδομή όπως ο σιδηρόδρομος να αντιμετωπίζεται με τόση επιπολαιότητα. Χρειάζεται εξειδίκευση στο προσωπικό, υπευθυνότητα, επάρκεια, να τηρούνται απαρέγκλιτα οι κανόνες λειτουργίας.

Εσείς, όμως, συνεχίζετε να νομοθετείτε με προχειρότητα. Η κατάσταση είναι εξαιρετικά προβληματική στη διαχείριση του στόλου τροχαίου υλικού και βεβαίως υπάρχουν τεράστιες ελλείψεις και προβλήματα, έλλειψης πόρων και εξειδικευμένου προσωπικού και στον ΟΣΕ. Είναι σαφές ότι ο ΟΣΕ καλά καλά δεν μπορεί να λειτουργήσει λόγω έλλειψης προσωπικού και το 50% αυτού είναι με μπλοκάκια. Σε αυτή την κατάσταση, λοιπόν, έχει έρθει ο ΟΣΕ με τη δική σας διακυβέρνηση. Πώς θα εκτελεστούν, λοιπόν, όλα αυτά τα κρίσιμα έργα και τα καθήκοντα χωρίς αυτό το προσωπικό;

Εμείς πιστεύουμε ότι ο σιδηρόδρομος πρέπει να ενισχυθεί με το εξειδικευμένο προσωπικό, να υπάρχει διαφάνεια στις προσλήψεις και βεβαίως, δεν λύνονται τα προβλήματα παίρνοντας έναν υπάλληλο από εδώ, μεταφέροντάς τον από εκεί, ουσιαστικά ανακυκλώνοντας την έλλειψη προσωπικού, την ένδεια που υπάρχει στο προσωπικό.

Πριν κλείσω, θα ήθελα να αναφερθώ και στον τόπο μου στην Ηλεία, η οποία προφανώς χρειάζεται έναν σύγχρονο και ασφαλή σιδηρόδρομο. Χρειάζεται ένα δίκτυο σύγχρονο, που θα συνδέει τον νομό με το σύγχρονο εθνικό και ευρωπαϊκό δίκτυο. Εμείς πιστεύουμε ότι είναι προτεραιότητα η αναβάθμιση του σιδηροδρομικού δικτύου και ένας τέτοιος σύγχρονος σιδηρόδρομος μπορεί να εγγυηθεί τη σύνδεση της Ηλείας με τις μεγάλες αστικές περιοχές, ενώ παράλληλα μπορεί να συμβάλει και στη μείωση της κυκλοφοριακής συμφόρησης, βεβαίως με ένα έντονο και ισχυρό θετικό περιβαλλοντικό αποτύπωμα.

Ταυτόχρονα, μπορούν να υπάρξουν και πολλαπλά κοινωνικά και οικονομικά οφέλη. Θα ενισχυθούν οι τουριστικές ροές, θα διευκολυνθούν οι ντόπιοι κάτοικοι, αλλά και οι επισκέπτες, θα αυξηθούν οι επενδύσεις στον τομέα των εμπορευματικών μεταφορών και θα δημιουργηθούν νέες θέσεις εργασίας και προοπτικές ανάπτυξης.

Βεβαίως, όλα αυτά δεν μπορούν να γίνουν με την αναπαλαίωση του παλαιού μετρικού δικτύου. Γιατί αυτό σχεδιάζει για την Ηλεία η Κυβέρνησή σας, αναπαλαίωση του παλιού μετρικού δικτύου που θα γίνει κάποια στιγμή. Το σύγχρονο δίκτυο παραπέμπεται στις καλένδες του μέλλοντος. Κι ενώ υπάρχει από το 2016 ειδική μελέτη για τη λειτουργία σύγχρονου δικτύου στον σιδηρόδρομο της Ηλείας, δεν τη χρησιμοποιείτε. Και γιατί το κάνετε αυτό; Γιατί δεν θέλετε να ασχοληθείτε με την Ηλεία. Ουσιαστικά υπονομεύετε τον τόπο μας, τον οδηγείτε σε υποβάθμιση, σε καθυστέρηση, σε ακυρώσεις βασικών σχεδιασμών και έργων και προφανώς υπονομεύετε και την προοπτική και το μέλλον του τόπου μας.

Συνοψίζοντας, λοιπόν, εκτιμούμε ότι και αυτή η δήθεν μεταρρύθμιση θα μείνει στο κενό. Δεν αξιολογεί σωστά τις αντικειμενικές ανάγκες που υπάρχουν και τα πραγματικά προβλήματα του σιδηροδρόμου. Δεν απαντά στα αιτήματα της κοινωνίας για έναν σύγχρονο και ασφαλή σιδηρόδρομο. Γιατί ο σιδηρόδρομος, κατά την άποψή μας, μπορεί και πρέπει να γίνει ένα ασφαλές μέσο για τους πολίτες. Μπορεί και πρέπει να γίνει αναπόσπαστο κομμάτι ενός συνεκτικού εθνικού δικτύου μεταφορών. Μπορεί και πρέπει να γίνει μέρος ενός σχεδίου που θα υπηρετεί αποτελεσματικά τις ανάγκες και τις προσδοκίες των πολιτών και της οικονομίας.

Δυστυχώς, εσείς επιμένετε να μη νομοθετείτε σε αυτή την κατεύθυνση. Συνεχίζετε ένα ράβε-ξήλωνε που ουσιαστικά ακυρώνει τα πάντα, που πολλαπλασιάζει τα προβλήματα.

Εμείς έχουμε στόχο μία προωθητική αλλαγή για τη χώρα, μία προοδευτική αλλαγή, που θα θέτει στο επίκεντρο την ανάπτυξη και την ευημερία για όλους, που με αυτόν τον τρόπο πιστεύουμε ότι μπορούμε να υπηρετήσουμε τα συμφέροντα και της κοινωνίας και της χώρας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Καλαματιανό.

Τώρα θα ανακοινώσω όσους έμειναν πλέον. Θα παρακαλέσω να έρθει στο Βήμα ο Κοινοβουλευτικός Εκπρόσωπος της Κοινοβουλευτικής Ομάδας ΝΙΚΗ, ο κ. Δελβερούδης, για τον μισό χρόνο διότι έχει μιλήσει ο Προέδρος του κόμματός σας. Στη συνέχεια τον λόγο θα πάρει ο κ. Δημητροκάλλης. Αμέσως μετά τον λόγο θα πάρει τον λόγο πάλι με το μισό χρόνο ο κ. Φωτόπουλος, ως Κοινοβουλευτικός Εκπρόσωπος της Ελληνικής Λύσης και θα κλείσουμε τον κατάλογο με τον κ. Ψυχογιό, Βουλευτή του ΣΥΡΙΖΑ - Προοδευτική Συμμαχία.

Ορίστε, κύριε Δελβερούδη, έχετε τον λόγο.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έρχεται σήμερα στην Ολομέλεια το υπό συζήτηση νομοσχέδιο το οποίο υποτίθεται ότι αποσκοπεί στην αναδιάρθρωση του σιδηροδρομικού τομέα και στην ενίσχυση των ρυθμιστικών φορέων μεταφορών. Έτσι λέει ο τίτλος και έτσι μας είπε ο Υπουργός ο κ. Σταϊκούρας κατά τη συζήτηση του νομοσχεδίου στις επιτροπές.

Κι ενώ, λοιπόν, αναμέναμε με αυτόν τον βαρύγδουπο τίτλο την ουσιαστική ενίσχυση και βελτίωση της λειτουργίας του σιδηροδρομικού τομέα και των παρεχόμενων υπηρεσιών φυσικά στο κοινό, δυστυχώς για άλλη μια φορά η Κυβέρνηση της Νέας Δημοκρατίας απογοήτευσε. Πρόκειται για εμπαιγμό των πολιτών και ασέβεια στο πρόσωπο κάθε πολίτη και ιδίως στη μνήμη των πενήντα επτά θυμάτων των Τεμπών, του πιο πολύνεκρου σιδηροδρομικού δυστυχήματος.

Είναι τραγικό δύο χρόνια μετά να μην έχει γίνει τίποτα απολύτως για την ασφάλεια των πολιτών στις μεταφορές, αφού λίγο έλειψε να έχουμε και νέα Τέμπη τον περασμένο μήνα στην Πιερία, στα μέρη μου δηλαδή, όπου τελευταία στιγμή απεφεύχθη η σύγκρουση αμαξοστοιχίας Intercity που κατευθυνόταν προς την Αθήνα με πράσινους σηματοδότες, αγνοώντας τελείως την παρουσία του ακινητοποιημένου συρμού λόγω βλάβης στον σταθμό του

Το περιστατικό αυτό βέβαια δεν είναι το πρώτο στην περιοχή αυτή, αλλά το δεύτερο τον τελευταίο χρόνο, καθώς σύμφωνα με δημοσιεύματα υπάρχει αναφορά μηχανοδηγού που έχει κατατεθεί στη «Hellenic Train» στις 16-12-2023 για συμβάν κατά το οποίο πάλι η ένδειξη κάλυψης του σταθμού ήταν λανθασμένα πράσινη, αντί να είναι κόκκινη.

Ομοίως, τον Σεπτέμβρη παραλίγο να έχουμε μετωπική σύγκρουση με συρμό του προαστιακού μέσα στην Αττική από αμαξοστοιχίες που κινούνταν με αντίθετη κατεύθυνση σε μονή γραμμή, ενώ τον Οκτώβρη συρμός του προαστιακού μπήκε σε γραμμή του μετρό στο σταθμό Δουκίσσης Πλακεντίας, αλλά και πολλά άλλα περιστατικά με εκτροχιασμό αμαξοστοιχιών και με αποκορύφωμα, βέβαια, τα όσα συνέβησαν στο πολυδιαφημιζόμενο από την Κυβέρνηση μετρό της Θεσσαλονίκης ως το πιο σύγχρονο μετρό της Ευρώπης. Όπου εκεί φυσικά δεν είχαμε εκτροχιασμό, αλλά πεζοπορία των επιβατών μέσα στη σήραγγα φυσικά λόγω της διακοπής της ηλεκτροδότησης. Μίλησαν πολλοί συνάδελφοι γι’ αυτό.

Πέραν αυτού του τραγελαφικού συμβάντος, να πούμε ότι καθημερινά υπάρχουν διαμαρτυρίες των πολιτών της Θεσσαλονίκης για τις τεράστιες ουρές που σχηματίζονται όχι μόνο για την έκδοση εισιτηρίων επειδή τα μηχανήματα δεν λειτουργούν, αλλά και κατά την επιβίβασή τους στο μετρό. Μάλιστα, εξαιτίας αυτής της κατάστασης ακινητοποιήθηκε ξανά ένας συρμός του μετρό πριν μερικές ημέρες επειδή είχε πολύ κόσμο στους επόμενους σταθμούς.

Και ερωτώ: Με το παρόν νομοσχέδιο υπάρχει πρόβλεψη για την ασφάλεια και τον έλεγχο των μεταφορών; Για την αντιμετώπιση των προβλημάτων της τηλεδιοίκησης και της φωτοσήμανσης υπάρχει πρόβλεψη; Η απάντηση είναι όχι. Αισθάνομαι ότι έρχεστε τελευταία στιγμή, για την ακρίβεια στις καθυστερήσεις, είναι το τελευταίο νομοσχέδιο της χρονιάς, για να φέρετε εις πέρας άλλο ένα νομοσχέδιο καθαρά διαδικαστικά, χωρίς καμμία ουσιαστική πρόβλεψη, για να μας πείτε απλώς ότι να, εμείς είμαστε συνεπείς στις δεσμεύσεις μας για αναβάθμιση του ελληνικού σιδηροδρόμου. Ορίστε, φέραμε νομοσχέδιο.

Και αναφέρομαι φυσικά τώρα στις δηλώσεις του Υπουργού τον περασμένο Φεβρουάριο για διπλό καθήκον, λέει. Το πρώτο, είχε πει τότε, είναι η ενίσχυση του επιπέδου ασφάλειας των σιδηροδρομικών μετακινήσεων και το δεύτερο καθήκον, η ανεξάρτητη από τη δικαστική έρευνα διερεύνηση από τον εθνικό οργανισμό διερεύνησης αεροπορικών και σιδηροδρομικών ατυχημάτων και ασφάλειας μεταφορών των συστημικών προβλημάτων ασφαλείας, που οδήγησαν στο δυστύχημα.

Ως προς το πρώτο καθήκον, ο Υπουργός μάλλον κρίνει ότι με το παρόν νομοσχέδιο καλύπτεται. Όμως το νομοσχέδιο αυτό ουδόλως διασφαλίζει την ασφάλεια των σιδηροδρομικών μετακινήσεων. Πρόκειται μόνον για έναν εταιρικό μετασχηματισμό της εταιρείας «ΟΣΕ Α.Ε». με την απορρόφηση της θυγατρικής της εταιρείας «ΕΡΓΟΣΕ Α.Ε.» χωρίς κανένα οργανόγραμμα έστω και μεταβατικό, χωρίς καθορισμένες θέσεις, χωρίς διακριτές αρμοδιότητες και υποχρεώσεις των διοικητικών μονάδων, όπως θα μπορούσε να είναι, χωρίς καμμία αναφορά σε μέτρα ασφαλείας, στον έλεγχο, στη φωτοσήμανση και στην τηλεδιοίκηση. Καμμία πρόβλεψη για τα παραπάνω, στα άρθρα 3 έως 8 του νομοσχεδίου. Μήπως τελικά προτάσσετε τη μείωση του λειτουργικού κόστους και όχι την ασφαλή λειτουργία του συνδρομητικού τομέα;

Για να μην πούμε για το άρθρο 9, στο οποίο προβλέπεται η μεταφορά της δραστηριότητας διαχείρισης του σιδηροδρομικού τροχαίου υλικού από την εταιρεία «ΓΑΙΑΟΣΕ Α.Ε». στην απορροφώσα εταιρεία υπό τη νέα επωνυμία «Σιδηρόδρομοι Ελλάδος Μ.Α.Ε». του πεπαλαιωμένο για την ακρίβεια τροχαίου υλικού. Για τη μεταφορά αυτού του υλικού υπάρχει ασάφεια, καθώς παραπέμπεται με το άρθρο 10 σε υπουργικές αποφάσεις που θα εκδοθούν -γνώριμη τακτική αυτή- και θα αφορούν λέτε στην όλη διαδικασία και τις προϋποθέσεις για τη μεταφορά του τροχαίου υλικού και στην αξιολόγησή του. Ενώ ερωτηματικά προκαλεί η πρόβλεψη ότι η παράδοση και η παραλαβή αυτού του σιδηροδρομικού τροχαίου υλικού θα γίνει άνευ οποιασδήποτε ευθύνης, παραδίδοντας και παραλαμβάνοντας για την κατάστασή του.

Θεωρεί λοιπόν, ο Υπουργός ότι μια υλοποίηση επιχειρησιακών δραστηριοτήτων μπορεί να λύσει τα προβλήματα. Και αν ναι, γιατί ο προκάτοχος του, κ. Καραμανλής είχε άλλο όραμα, εντός πολλών εισαγωγικών, με το διαχωρισμό των αρμοδιοτήτων των εταιρειών ΟΣΕ και «ΕΡΓΟΣΕ»; Αυτό μήπως ήταν που οδήγησε στο τραγικό δυστύχημα των Τεμπών και τώρα η ίδια η Κυβέρνηση θέλει να το αλλάξει; Φοβάμαι ότι η συνένωση αυτή δεν θα προσφέρει τίποτα παρά μόνο τη συνένωση των παθογενειών, αφού δεν προβλέπεται αύξηση ούτε της χρηματοδότησης ούτε και του προσωπικού στον νέο φορέα. Δύο χρόνια μετά την τραγωδία των Τεμπών ο ελληνικός σιδηρόδρομος παραμένει υποστελεχωμένος, εξακολουθεί να στηρίζεται σε σταθμάρχες με μπλοκάκια και να μη διαθέτει σύγχρονα συστήματα ασφαλείας. Κατάσταση που δεν διαφαίνεται να αλλάζει με το παρόν νομοσχέδιο.

Και έρχομαι και στο δεύτερο καθήκον -και ολοκληρώνω, κύριε Πρόεδρε- για το οποίο δεσμεύτηκε ο νυν Υπουργός, για την ανεξαρτησία του Εθνικού Οργανισμού Διερεύνησης Αεροπορικών και Σιδηροδρομικών Ατυχημάτων και Ασφάλειας Μεταφορών. Προφανώς και κάτι τέτοιο δεν προκύπτει από το άρθρο 21 του παρόντος νομοσχεδίου, με την πρόβλεψη δύο θέσεων μετακλητών υπαλλήλων. Θα ήταν αστείο να το πιστέψουμε όταν μάλιστα, το Υπουργείο Υποδομών και Μεταφορών ελέγχει τον οργανισμό αλλά και τον ΟΣΕ. Είναι γνωστό ότι από τη σύσταση του οργανισμού υπάρχουν ζητήματα ανεξαρτησίας του, τα οποία έχουν σημειωθεί και από την Ευρωπαϊκή Ένωση, καθώς είναι πολύ προκλητικό να μην υπάρχει πόρισμα μέσα σε έναν χρόνο από το τραγικό δυστύχημα και πόσω μάλλον δύο χρόνια μετά.

Κλείνοντας, δεν ελπίζουμε ότι θα αλλάξει η υφιστάμενη κατάσταση στο σιδηροδρομικό τομέα, όσο βρίσκεται αυτή η Κυβέρνηση στα πράγματα. Ούτε και το πόρισμα, όμως, περιμένουμε για να μας πει -που δεν θα μας πει φυσικά- ότι αν το έργο της Σύμβασης 717 είχε ολοκληρωθεί εγκαίρως και όπως έπρεπε το δυστύχημα των Τεμπών δεν θα είχε συμβεί. Την απάντηση φυσικά την έδωσε η Ευρωπαία Εισαγγελέας Λάουρα Κιόβεσι που είπε το εξής: Αλλάξτε τον νόμο περί ευθύνης Υπουργών.

Δεν έχω να προσθέσω κάτι άλλο.

Καλά Χριστούγεννα σε όλους.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Δελβερούδη.

Και να καλέσω στο Βήμα τον ανεξάρτητο Βουλευτή, τον κ. Δημητροκάλλη.

Ορίστε, έχετε τον λόγο.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κύριε Πρόεδρε.

Σήμερα στην τελευταία μου ομιλία για το 2024 θα ήθελα να ευχηθώ από αυτό το Βήμα της Βουλής χρόνια πολλά, καλά Χριστούγεννα σε όλους τους Έλληνες, που αυτές τις ημέρες ετοιμάζονται να γιορτάσουν οικογενειακά, μετρώντας ωστόσο μέχρι και το τελευταίο ευρώ εξαιτίας της ασφυκτικής πολιτικής που επιβάλλει η Κυβέρνηση της Νέας Δημοκρατίας.

Σε μία περίοδο κατά την οποία η παράδοση, η πίστη και οι οικογενειακές αξίες θα έπρεπε να αποτελούν πυξίδα για την ανάταση του έθνους, η Κυβέρνηση συνεχίζει να προωθεί τη woke κουλτούρα που συστηματικά διαλύει τις αρχές, τις παραδόσεις και την ταυτότητα του ελληνικού λαού.

Παράλληλα, η εγκληματικότητα βρίσκεται σε έξαρση, δημιουργώντας μια κοινωνία που ζει διαρκώς μέσα στον φόβο. Οι Έλληνες πολίτες αισθάνονται ανασφαλείς, ακόμη και για να ανοίξουν την πόρτα τους ώστε να ακούσουν τα κάλαντα από τα ελληνόπουλα, χωρίς να φοβούνται για την ασφάλειά τους. Η κατάσταση αυτή αποτελεί ντροπή για ένα έθνος με τη δική μας ιστορία και αξία.

Σας καλώ λοιπόν, να σταθούμε στο ύψος των περιστάσεων υπερασπίζοντας τα δίκαια του ελληνικού λαού που αξίζει καλύτερες μέρες αντί για την εθνική αποδόμηση που βιώνει σήμερα.

Και έρχομαι στο σημερινό νομοσχέδιο, που αφορά την αναδιάρθρωση του σιδηροδρομικού τομέα και την ενίσχυση των ρυθμιστικών φορέων. Ωστόσο, αντί να μιλάμε για μία ουσιαστική μεταρρύθμιση που θα εγγυάται την ασφάλεια των πολιτών και την ανάπτυξη του σιδηροδρόμου βρισκόμαστε αντιμέτωποι με την προσπάθεια να διορθωθούν οι τραγικές συνέπειες μιας σειράς εγκληματικών αποφάσεων που μας οδήγησαν στο σημερινό αδιέξοδο.

Για να κατανοήσουμε πώς φτάσαμε εδώ δεν μπορούμε να παραλείψουμε την ιστορική διαδρομή των τελευταίων ετών. Το 2017 λοιπόν η τότε κυβέρνηση ΣΥΡΙΖΑ προχώρησε στην ιδιωτικοποίηση της «ΤΡΑΙΝΟΣΕ» παραδίδοντας την στην ιταλική «Ferrovie dello Stato» έναντι ενός εξευτελιστικού τιμήματος μόλις 45 εκατομμυρίων ευρώ. Αυτή η ιδιωτικοποίηση δεν έγινε στη βάση ενός σοβαρού σχεδίου αξιολόγησης των αναπτυξιακών προοπτικών του ελληνικού σιδηροδρόμου, δεν έγινε με γνώμονα τη διασφάλιση της βιωσιμότητας και της ασφάλειας του δικτύου. Έγινε βεβιασμένα με μοναδικό στόχο να εξασφαλίσει η τότε Κυβέρνηση τη συναίνεση της Ιταλίας για τη σύναψη του τρίτου μνημονίου. Ήταν μία πολιτική απόφαση που αντιμετώπισε τον σιδηρόδρομο ως διαπραγματευτικό αντάλλαγμα και όχι ως κρίσιμη υποδομή για την ανάπτυξη και την εξυπηρέτηση του ελληνικού λαού. Ακόμα χειρότερα, ο σιδηρόδρομος κατακερματίστηκε σε τέσσερα κομμάτια. Την εταιρεία που ανέλαβε τους εργαζόμενους και τη λειτουργία των τρένων, τον ΟΣΕ που ήταν διαχειριστής των υποδομών, την «ΕΡΓΟΣΕ» που ήταν υπεύθυνη για τα έργα και τη «ΓΑΙΑΟΣΕ» που διαχειρίζεται την ακίνητη περιουσία. Αυτή η απόφαση κατέστησε το σιδηροδρομικό σύστημα δυσλειτουργικό, καθώς δεν υπήρχε σαφής στρατηγική για τη συντήρηση και την αναβάθμιση της υποδομής, ενώ οι αρμοδιότητες διαμοιράστηκαν με τρόπο που μόνο σύγχυση μπορεί να προκαλέσει.

Η τραγική αυτή εξέλιξη δεν άργησε να δείξει τα αποτελέσματά της. Οι γραμμές παραμελήθηκαν, τα έργα εκσυγχρονισμού έμειναν στάσιμα και οι ελλείψεις στον τομέα της ασφάλειας πολλαπλασιάστηκαν. Η κορύφωση αυτών των εγκληματικών παραλείψεων ήρθε δυστυχώς με το τραγικό έγκλημα στα Τέμπη, που στοίχισε τη ζωή σε δεκάδες νέους συμπολίτες μας. Το έγκλημα αυτό δεν ήταν αποτέλεσμα μιας στιγμιαίας ατυχίας ή ενός ανθρώπινου λάθους. Ήταν το φυσικό αποτέλεσμα δεκαετιών αδιαφορίας, ανευθυνότητας και πολιτικών επιλογών, που υποβάθμισαν το σιδηροδρομικό δίκτυο και άφησαν στην τύχη του την ασφάλεια των επιβατών.

Και ενώ το κράτος όφειλε να είναι παρών τόσο για να διασφαλίσει την αποτροπή τέτοιων τραγωδιών, όσο και για να διαλευκάνει πλήρως τα αίτια και να αποδώσει τις ευθύνες, αυτό που είδαμε ήταν η προσπάθεια συγκάλυψης, κωλυσιεργίας στη διερεύνηση και πρωτοφανείς καθυστερήσεις. Η αξιολόγηση των εθνικών κανόνων από τον Ευρωπαϊκό Οργανισμό Σιδηροδρόμων είναι αποκαλυπτική. Η Ελλάδα αξιολογήθηκε αρνητικά για το σύνολο των εθνικών κανόνων ασφαλείας που εφαρμόζονται, γεγονός που αποδεικνύει το μέγεθος της προχειρότητας και της ανικανότητας με την οποία αντιμετωπίζουμε την ασφάλεια των πολιτών. Αντί να προχωρήσουμε σε άμεσες διορθώσεις και να συμμορφωθούμε με τα ευρωπαϊκά πρότυπα, επιλέγουμε να ζητούμε παρατάσεις, παρατείνοντας έτσι την ανασφάλεια και τον κίνδυνο.

Ταυτόχρονα, στο σημερινό νομοσχέδιο βλέπουμε την πρόβλεψη για την ανάθεση κρίσιμων καθηκόντων, όπως οι επιθεωρήσεις ασφαλείας σε ιδιώτες. Πώς θα διασφαλιστεί η αμεροληψία και η αποφυγή σύγκρουσης συμφερόντων; Πώς θα προστατευτούν οι πολίτες όταν τόσο ευαίσθητες και κρίσιμες αρμοδιότητες ανατίθενται εκτός του κρατικού μηχανισμού σε πρόσωπα, που δεν δεσμεύονται από τις υποχρεώσεις και τις διατάξεις του δημοσίου δικαίου; Ο σιδηρόδρομος και η ασφάλειά του είναι ζήτημα δημόσιου συμφέροντος και δεν μπορεί να εκχωρείται σε ιδιώτες με αμφίβολες διαδικασίες.

Κυρίες και κύριοι συνάδελφοι, η Ελλάδα δεν μπορεί να συνεχίσει αυτή την πορεία. Το κράτος έχει την ευθύνη να διασφαλίσει την ασφάλεια και την αξιοπιστία του σιδηροδρόμου, να προχωρήσει σε μια ουσιαστική και πλήρη αναβάθμιση του δικτύου και να αποκαταστήσει την εμπιστοσύνη των πολιτών. Η αρχή πρέπει να γίνει με τη διαφάνεια και την απόδοση ευθυνών για το έγκλημα στα Τέμπη. Δεν μπορεί να υπάρχει δικαιοσύνη χωρίς τη λογοδοσία όλων όσων εμπλέκονται.

Το σημερινό νομοσχέδιο, παρά την προσπάθεια του Υπουργού, είναι κατώτερο των περιστάσεων. Δεν αγγίζει την ουσία των προβλημάτων, δεν αποκαθιστά τη λειτουργικότητα του σιδηροδρόμου και δεν εγγυάται την ασφάλεια των πολιτών. Ο ελληνικός λαός απαιτεί δικαιοσύνη, διαφάνεια και ένα ασφαλές σιδηροδρομικό σύστημα που θα υπηρετεί τις ανάγκες του με αξιοπιστία και σύγχρονες προδιαγραφές.

Σήμερα έχουμε μια ευθύνη απέναντι στους πολίτες και απέναντι στα θύματα και τις οικογένειές τους. Η τραγωδία των Τεμπών δεν πρέπει να ξεχαστεί και δεν πρέπει να επαναληφθεί. Για να το πετύχουμε αυτό πρέπει να σταθούμε στο ύψος των περιστάσεων και να προτάξουμε το δημόσιο συμφέρον και την ασφάλεια πάνω απ’ όλα.

Κυρίες και κύριοι συνάδελφοι, οφείλουμε να αναγνωρίσουμε σ’ αυτή εδώ την Αίθουσα ότι ο Υπουργός καταβάλλει σημαντική προσπάθεια σε έναν τομέα γεμάτο προκλήσεις. Είναι από τους ελάχιστους που έρχονται συστηματικά στη Βουλή με διάθεση να μας ενημερώσουν λεπτομερώς για τα έργα και τις πρωτοβουλίες του Υπουργείου του. Αυτή η στάση είναι αξιέπαινη και αποδεικνύει την πρόθεσή του να εργαστεί με διαφάνεια και συνεργασία κι αυτό του το αναγνωρίζω.

Από την πλευρά μας δηλώνουμε έτοιμοι να συνδράμουμε με κάθε τρόπο στην προσπάθεια να γυρίσει σελίδα ο σιδηροδρομικός τομέας, με γνώμονα πάντα το δημόσιο συμφέρον και την ασφάλεια των πολιτών. Ταυτόχρονα, η ευθύνη που έχουμε όλοι μας απέναντι στον ελληνικό λαό είναι τεράστια. Δεν έχουμε την πολυτέλεια να αποτύχουμε ξανά. Το σιδηροδρομικό δίκτυο δεν είναι απλώς μια υποδομή, είναι ένας ζωντανός σύνδεσμος που ενώνει ανθρώπους, περιοχές και ευκαιρίες. Κάθε δισταγμός και κάθε καθυστέρηση και κάθε λάθος κοστίζει ζωές.

Ας αφήσουμε πίσω τις λανθασμένες πολιτικές του παρελθόντος και ας δουλέψουμε με αποφασιστικότητα για να εξασφαλίσουμε ότι το τραγικό έγκλημα των Τεμπών θα είναι το τελευταίο συμβάν τέτοιου είδους.

Ο ελληνικός λαός απαιτεί διαφάνεια, δικαιοσύνη και ένα ασφαλές μέλλον για τον σιδηρόδρομο κι εμείς εδώ οφείλουμε να του το εξασφαλίσουμε. Η ιστορία δεν θα μας κρίνει μόνο για όσα πράξαμε, αλλά και για όσα δεν τολμήσαμε να κάνουμε. Ας κάνουμε λοιπόν το σωστό.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Καλώ τώρα στο Βήμα τον Κοινοβουλευτικό Εκπρόσωπο της Ελληνικής Λύσης κ. Φωτόπουλο.

Κύριε Φωτόπουλε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Ευχαριστώ πολύ, κύριε Πρόεδρε.

Θα μου επιτρέψετε να ξεκινήσω με κάποιες αναφορές τις οποίες και λόγω χρόνου και λόγω τήρησης του Κανονισμού της Βουλής δεν μπόρεσα να θέσω νωρίτερα στον Υπουργό Οικονομικών, όταν τον είχαμε εδώ.

Η πρώτη αφορά μια ερώτηση, που κατέθεσα προς τον Υπουργό Οικονομικών και μου απάντησε το Υπουργείο Ψηφιακής Διακυβέρνησης. Είναι ανάγκη και άμεση ανάγκη και πρέπει να κατατεθεί από το Βήμα της Βουλής για να το ακούσει η Κυβέρνηση σχετικά με την υποχρέωση των επιχειρήσεων, που συμβάλλονται με το δημόσιο και τιμολογούν το δημόσιο να επιλέξουν έναν πάροχο ηλεκτρονικής τιμολόγησης. Αυτό έχει ως αποτέλεσμα μικρές επιχειρήσεις, κι εδώ μιλάμε για ελεύθερους επαγγελματίες-«μπλοκάκηδες» οι οποίοι άνθρωποι παίρνουν ένα μεροκάματο, να αμείβονται με τιμολόγιο παροχής υπηρεσιών, ακόμα και περιπτώσεις επιστημόνων οι οποίοι εργάζονται στα πανεπιστημιακά ιδρύματα, οι οποίοι πρέπει να φορτωθούν με ένα επιπλέον βάρος το οποίο είναι η υποχρέωση του παρόχου ηλεκτρονικής τιμολόγησης.

Ζητήσαμε από την Κυβέρνηση να φτιαχτεί δωρεάν δημόσιος πάροχος ηλεκτρονικής τιμολόγησης. Δεσμεύτηκε το Υπουργείο ότι θα το κάνει εντός του 2025. Το θέμα είναι ότι μέχρι τότε θα πρέπει να δοθεί παράταση σ’ αυτούς τους ανθρώπους να μην υποχρεούνται να εκδίδουν τα παραστατικά μέσω παρόχου ηλεκτρονικής τιμολόγησης γιατί αφ’ ενός θα επιβαρυνθούν οικονομικά και αφ’ ετέρου όταν θα έρθει η ώρα που θα ισχύει ο δημόσιος δωρεάν πάροχος, αυτοί οι άνθρωποι δεν ξέρουμε, με βάση αυτά τα οποία μας έχουν πει και οι τεχνικοί, αν θα μπορούν να μεταφέρουν τα αρχεία. Άρα, μέχρι να δημιουργηθεί ο δημόσιος ηλεκτρονικός πάροχος ηλεκτρονικής τιμολόγησης, θα πρέπει να δοθεί εξαίρεση στις επιχειρήσεις αυτές.

Δεύτερο θέμα είναι τα δάνεια σε ελβετικό φράγκο. Η Βουλγαρία, ήδη, μάθαμε ότι την προηγούμενη εβδομάδα έδωσε λύση στο πρόβλημα των ανθρώπων οι οποίοι έχουν πάρει δάνεια σε ελβετικό φράγκο. Στην Ελλάδα υπολογίζονται γύρω στις εβδομήντα χιλιάδες. Μέχρι τώρα το ελληνικό δημόσιο τους αντιμετώπιζε σαν επενδυτές. Δεν είναι επενδυτές, είναι άνθρωποι οι οποίοι, με την καθοδήγηση των τραπεζών, πήραν στεγαστικά δάνεια ως επί το πλείστον. Πήραν δάνεια τα οποία ήταν στο 1,67 η αναλογία ευρώ-ελβετικού φράγκου κι αυτή τη στιγμή είναι στο 0,9. Έχουν φτάσει μετά από δέκα χρόνια να χρωστάνε περισσότερα από τα χρήματα τα οποία είχαν πάρει.

Ζητάμε από την Κυβέρνηση επιτακτικά να δοθεί μια λύση σε αυτούς τους ανθρώπους ανάλογη με αυτή την οποία νομοθέτησε η Βουλγαρία για να μπορέσουν κάποια στιγμή να ξεχρεώσουν.

Και τελευταία αναφορά αφορά τα ιδιωτικά χρέη. Το έχουμε ξαναπεί. Τα χρέη και προς το ελληνικό δημόσιο και προς τον ΕΦΚΑ έχουν εκτοξευθεί. Συγκεκριμένα, για τον ΕΦΚΑ θα σας πω ότι από τα δύο εκατομμύρια περίπου ρυθμίσεις οι οποίες είχαν γίνει, το ένα εκατομμύριο έχει απολεσθεί. Τα χρέη προς τον ΕΦΚΑ είναι γύρω στα 50 δισεκατομμύρια. Θα πρέπει η Κυβέρνηση να το ξαναδεί. Το έχουμε πει πάρα πολλές φορές, οι ρυθμίσεις οι οποίες χάνονται είναι οι απλές, οι πάγιες που είναι από δώδεκα έως είκοσι τέσσερις δόσεις. Θα πρέπει το κράτος να νομοθετήσει, όπως έκανε πρόσφατα και για τους δήμους. Θα πρέπει να νομοθετήσει κάτι για τα χρέη προς το δημόσιο και τα ασφαλιστικά ταμεία. Αρκεί μόνο να σας πω ότι από τα 49 δισεκατομμύρια περίπου, τα οποία οφείλουν προς τα ασφαλιστικά ταμεία, τα 19 είναι προσαυξήσεις. Άρα, γενναίο κούρεμα προσαυξήσεων και δόσεις από εξήντα και πάνω για να μπορέσουν οι άνθρωποι να μπουν σε διαδικασία ρύθμισης των ληξιπρόθεσμων οφειλών.

Κι έρχομαι τώρα στις τροπολογίες. Τροπολογία 298: Πάω επί τροχάδην στο άρθρο 6 που αφορά την επιδότηση οφειλών των Δημοτικών Επιχειρήσεων Ύδρευσης και Αποχέτευσης προς τους παρόχους ενέργειας. Θα δώσετε χρήματα τώρα προς τις δημοτικές επιχειρήσεις να εξοφλήσουν τους παρόχους ενέργειας και μετά από λίγο καιρό θα έχουμε πάλι το ίδιο πρόβλημα. Η λύση ήταν μία. Η λύση ήταν να κατασκευάσουν οι δήμοι ενεργειακές κοινότητες για να είναι αυτόνομοι ενεργειακά. Δεν το κάνατε. Με το να δώσετε χρήματα αυτή τη στιγμή δεν σημαίνει ότι μετά από έναν χρόνο δεν θα ξανάρθουμε πάλι στην ίδια θέση.

Τροπολογία 299, το είπα και νωρίτερα στην παρέμβασή μου προς τον Υπουργό Οικονομικών. Φυσικά και είναι προς τη σωστή κατεύθυνση η μείωση των προμηθειών των φυσικών προσώπων και των ελεύθερων επαγγελματιών προς τις τράπεζες.

Δεν αρκεί, θα πρέπει να γίνει κάτι αντίστοιχο και για τα νομικά πρόσωπα. Αργήσατε. Αργήσατε χαρακτηριστικά. Κυβερνάτε τη χώρα έξι χρόνια. Στο διάστημα αυτό οι τράπεζες αισχροκερδούσαν. Οι προμήθειες, τις οποίες καταβάλλουμε καθημερινά για οποιαδήποτε συναλλαγή, είναι τεράστιες. Θα έπρεπε να το έχετε κάνει νωρίτερα.

Και έρχομαι στην τροπολογία με αριθμό 300. Σας το είπα και νωρίτερα. Συμφωνούμε στις παρατάσεις, γιατί εκ των πραγμάτων δεν βγαίνει ο χρόνος. Θα έρθω, όμως, στο άρθρο 2 και συγκεκριμένα στην περίπτωση 5. Τι αφορά; Αφορά την υποβολή των δηλώσεων περιουσιακής κατάστασης.

Από αυτό εδώ το Βήμα το καλοκαίρι του 2024 με την εμπειρία των τριάντα χρόνων που έχω, έλεγα στον Υπουργό, στον κ. Φλωρίδη ότι δεν υπάρχει περίπτωση εντός του 2024 να υποβάλουμε δηλώσεις περιουσιακής κατάστασης. Ο κ. Φλωρίδης μου έλεγε ότι αρχές Σεπτεμβρίου το σύστημα θα είναι έτοιμο και θα μπορούν όλοι οι υπόχρεοι δηλώσεων περιουσιακής κατάστασης να το κάνουν.

Για μία ακόμη φορά δεν ακούσατε την Αντιπολίτευση και διαψευστήκατε. Μεταφέρετε την υποχρέωση για τις 28-2-2025 και αν πάμε στην αιτιολογική έκθεση, η οποία είναι αστεία, διευκολύνονται λέει οι πολίτες για την επεξεργασία. Για μία ακόμα φορά λέτε ψέματα. Δεν διευκολύνονται οι πολίτες για την επεξεργασία. Εσείς δεν έχετε φτιάξει το σύστημα και οι τράπεζες δεν έχουν στείλει ούτε τα σωστά στοιχεία με αποτέλεσμα αντί σε οποιαδήποτε άλλη περίπτωση να πάτε να επιβάλετε πρόστιμα στις τράπεζες για τα στοιχεία, τα οποία έστειλαν και καθυστερημένα και σε πολλές περιπτώσεις λανθασμένα, να επιστρέφετε το βάρος στους πολίτες.

Και είναι τύχη που έχουμε αυτή τη στιγμή Προεδρεύοντα τον κ. Μπούρα, γιατί ξέρει πάρα πολύ καλά, καθόσον είναι στην Επιτροπή Ελέγχου της Περιουσιακής Κατάστασης και κάποια στιγμή θα πρέπει να συζητήσουμε το θέμα των δηλώσεων πόθεν έσχες. Είναι τραγικό το γεγονός ότι υποχρεώνουμε τριακόσιες χιλιάδες ανθρώπους να υποβάλουν δηλώσεις περιουσιακής κατάστασης, υπαλλήλους ΚΕΠ, πυροσβέστες, αστυνόμους με αποτέλεσμα οι δηλώσεις περιουσιακής κατάστασης να μην ελέγχονται επί της ουσίας.

Θα πρέπει να πάρει η Κυβέρνηση, γιατί εμείς ως Αντιπολίτευση δεν μπορούμε να κάνουμε πολλά πράγματα, μια γενναία απόφαση να ξεφύγει από λαϊκισμούς και να πει ότι όλοι αυτοί οι άνθρωποι δεν πρέπει να υποβάλουν δήλωση περιουσιακής κατάστασης, να τους απαλλάξει, να μην είναι αυτοί οι οποίοι θα πρέπει να υποβάλλουν για να μπορεί και το κράτος να τους ελέγχει, αλλιώς δεν έχει κανένα νόημα να συζητάμε για δηλώσεις πόθεν έσχες.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία, ο κ. Ψυχογιός, με τον οποίον και κλείνουμε τον κατάλογο των ομιλητών. Και επειδή νομίζω ότι δεν υπάρχει κάποιος Κοινοβουλευτικός Εκπρόσωπος που να έχει ζητήσει τον λόγο -το λέω αυτό για να ξέρουμε ότι η Βουλή έχει κάποιο πρόγραμμα, αν κάποιος δικαιούται να πάρει τον λόγο και δεν είναι εδώ, δεν μπορεί να τον πάρει στη συνέχεια- μετά τον κ. Ψυχογιό θα δώσω τον λόγο για κάποιες πολύ μικρές δευτερολογίες. Διότι με εξαίρεση τους δύο εισηγητές, που όπως βλέπω, εδώ γράφονται όλα, έχουν πάρει τον ακριβή χρόνο που εδικαιούντο, οι ειδικοί αγορητές μίλησαν αρκετά περισσότερο. Είναι σημειωμένα για τον καθέναν όταν απορεί.

Ορίστε, κύριε Ψυχογιέ, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, σκοπός του νομοσχεδίου που συζητάμε σύμφωνα με το άρθρο 1 είναι η βελτίωση του σιδηροδρομικού τομέα. Και αναρωτιέται κανείς τι βελτίωση μπορεί να υπάρξει όταν η Γαλλία με το υπερσύγχρονο δίκτυο έχει κατευθύνει το 7% του ταμείου για σιδηροδρομικές υποδομές και εμείς είμαστε στο 0,7% στη σκιά μάλιστα της τεράστιας τραγωδίας και του εγκλήματος των Τεμπών.

Δυστυχώς, με εσάς οι λέξεις έχουν πάρει τη μορφή που είχαν στο «1984» του Όργουελ, που το περιεχόμενό τους τελικά ήταν εντελώς αντίθετο με αυτό το οποίο σηματοδοτούσαν. Άκουσα και τον Κοινοβουλευτικό Εκπρόσωπο της Νέας Δημοκρατίας να λέει ότι δεν υπάρχουν επιχειρήματα και προτάσεις. Προφανώς, λέμε ότι είναι ένα νομοσχέδιο χωρίς ανάλυση της στόχευσης, χωρίς αντίληψη ενός σχεδιασμού πίσω από τις ρυθμίσεις, αλλά και για συγκεκριμένες ρήτρες εφαρμογής, καθότι η απορρόφηση της «ΕΡΓΟΣΕ», αλλά και της «ΓΑΙΑΟΣΕ» στον νέο ΟΣΕ δεν συνοδεύονται από το αναγκαίο προσωπικό με μόνιμες θέσεις αορίστου χρόνου, καθότι το 50% του ΟΣΕ είναι με μπλοκάκι, αλλά και διασφάλιση των θέσεων ευθύνης, που ήδη υφίστανται για τη νέα εταιρεία. Άρα, μπορεί να έχουμε και βλαπτικές μεταβολές.

Και ο εισηγητής μας αναφέρθηκε στις ρυθμίσεις για τις αρχές που ασκούν τις κρίσιμες αρμοδιότητες της ασφάλειας των μεταφορών. Θέλω, όμως, να σχολιάσω ότι η αντιμετώπιση που έχετε στις ρυθμιστικές και ανεξάρτητες αρχές, δυστυχώς, έχει αποδείξει ότι ούτε τις εισηγήσεις τους σέβεστε, αλλά ούτε και την ίδια την λειτουργία τους. Οπότε νομίζω ότι αυτό, δυστυχώς, έχει απαντηθεί.

Κυρίες και κύριοι συνάδελφοι, κύριε Υπουργέ, πρόσφατα στο γραφείο σας -επειδή μιλάμε για βελτίωση και αναβάθμιση του σιδηροδρόμου και ένα κομμάτι από αυτόν είναι και στην περιφέρειά μου, όχι βέβαια στην Πελοπόννησο, η Πελοπόννησος παραμένει χωρίς τρένο, αλλά εμείς έχουμε τον προαστιακό- ήρθε η πρόεδρος και ο αντιπρόεδρος του Σωματείου Εργαζομένων Επιβατών Προαστιακού. Το υπόμνημα τους το είχα φέρει στη Βουλή με αναφορά, αλλά είχα κάνει και επίκαιρη ερώτηση γι’ αυτό και σας έθεσαν πολύ σοβαρά ζητήματα ασφαλείας -τα γνωρίζετε- και ποιότητας υπηρεσιών, τα οποία νομίζω και γι’ αυτό το καταθέτω και στα Πρακτικά προς γνώση και των συναδέλφων, αλλά και των πολιτών που επιθυμούν να δώσετε απαντήσεις και να προχωρήσετε σε άμεσες ενέργειες, διότι υπάρχουν πολύ κρίσιμα προβλήματα και αντανακλούν στην καθημερινότητα και στην ασφάλεια.

(Στο σημείο αυτό ο Βουλευτής κ. Γεώργιος Ψυχογιός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα έρχομαι στις τροπολογίες, τροπολογίες ατάκτως ερριμμένες, άσχετες εντελώς μεταξύ τους, πάρα πολλές. Σας είπαμε στον προϋπολογισμό ότι θυμίζετε μνημονιακές εποχές με τον τρόπο που τον διαρθρώνετε. Τώρα θυμίζετε μνημονιακές εποχές και στον τρόπο που νομοθετείτε;

Ξεκινάω από τον πρώτο τομέα, με το προσφυγικό - μεταναστευτικό. Στο άρθρο 34, στην παράγραφο 1, συμφωνούμε με την παράταση των συμβάσεων που προβλέπει, όχι όμως με χρονικό όριο την πλήρωση των θέσεων της 2K, καθότι οι υπηρεσίες είναι υποστελεχωμένες και το επιπλέον μόνιμο προσωπικό που θα έρθει, δεν προλαβαίνει να προσαρμοστεί στις ανάγκες του πεδίου.

Συμφωνούμε, επίσης, με τη διάταξη που παρατείνει τις συμβάσεις των εργαζομένων στη δομή του Πύργου. Είχαμε φέρει πολλές ερωτήσεις στη Βουλή. Στην παράγραφο, όμως, 4, έχουμε κατ’ εξακολούθηση επισημάνει ότι είναι απαράδεκτο μία υπηρεσία του Υπουργείου να στελεχώνεται κατά συντριπτική πλειοψηφία από μετακλητούς υπαλλήλους, που μάλιστα κατέχουν οργανικές θέσεις αιχμής. Ακόμα περισσότερο δε, όταν ο διευθυντής της υπηρεσίας είναι μετακλητός και δεν λογοδοτεί, παρά μόνο στον ίδιο τον Υπουργό και μάλιστα στην τεχνική υπηρεσία, που εμπλέκεται άμεσα με θέματα συμβάσεων και αναθέσεων του Υπουργείου. Δεν συμφωνούμε και σας καλούμε να μην συνεχιστεί για πέμπτη χρονιά αυτή η πρακτική.

Έρχομαι στις ΔΕΥΑ. Είναι ένας εκβιασμός άνευ προηγουμένου από την Κυβέρνηση ή πτώχευση ή αναγκαστική συγχώνευση των ΔΕΥΑ. Αψηφούν τις αντιδράσεις της αυτοδιοίκησης και της ΚΕΔΕ, η οποία έχει χαρακτηρίσει απαράδεκτο το σχέδιο σας και προσπαθείτε με μεθοδεύσεις να υπονομεύσετε το δημόσιο αγαθό του νερού και τον κοινωνικό χαρακτήρα των ΔΕΥΑ. Η τροπολογία αυτή υποτίθεται ότι επιδοτεί τα χρέη των ΔΕΥΑ προς τους παρόχους ηλεκτρικής ενέργειας, αλλά στην πραγματικότητα παρέχει επιδότηση μόλις 70% και μόνο σε όσες ΔΕΥΑ συναινέσουν σε απορρόφηση στην ΕΥΔΑΠ ή σε εθελοντικές συγχωνεύσεις.

Αυτό δεν προέκυψε τυχαία, βέβαια. Αυτό προέκυψε σκόπιμα, κατά τη γνώμη μας, αφού αφήσατε να πνίξουν τις ΔΕΥΑ η αισχροκέρδεια των εταιρειών ενέργειας και οι λογαριασμοί, ακόμα και βιώσιμες ΔΕΥΑ να έχουν φτάσει στα πρόθυρα της πτώχευσης. Είναι το γνωστό σας σχέδιο, όπου ο από μηχανής θεός, ο ιδιώτης στις νεοφιλελεύθερες συνταγές, θα έρθει να τους σώσει. Όπου εφαρμόστηκε αυτό, όμως, είχε ακριβώς το αντίθετο αποτέλεσμα και γρήγορα γύρισε στον έλεγχο του δημοσίου. Διότι, αύξησε τα τιμολόγια, απαξίωσε τις θέσεις εργασίας, τις υποδομές, την παροχή υπηρεσιών και βέβαια, έκανε ένα κοινωνικό αγαθό εμπόρευμα.

Η αυτοδιοίκηση θα απαντήσει σε αυτό. Και στο νομό μας, στην Κορινθία, υπάρχουν ομόφωνες αποφάσεις των δημοτικών συμβουλίων. Βάζω, όμως, στο τραπέζι και το γεγονός ότι η κυβέρνηση του ΣΥΡΙΖΑ είχε δώσει εκατοντάδες εκατομμύρια στις ΔΕΥΑ για έργα υποδομής, τα οποία δεν θα επιτρέψουμε να τα πάρει κοψοχρονιά κάποιος ιδιώτης.

Κυρίες και κύριοι συνάδελφοι, πριν από περίπου ένα μήνα είχαμε καταθέσει μια τροπολογία, στην οποία είχαμε καλέσει και όλη την προοδευτική αντιπολίτευση να συνταχθεί, για τους εποχικούς πυροσβέστες, προτείνοντας την επιμήκυνση των συμβάσεών τους, ούτως ώστε να είναι από 1η Γενάρη έως 31 Δεκεμβρίου κάθε χρόνου, καλύπτοντας και την αντιπλημμυρική και την αντιπυρική περίοδο. Επίσης, πυροσβέστες εποχικής απασχόλησης με σχέση εργασίας ιδιωτικού δικαίου -οι εποχικοί πυροσβέστες, δηλαδή- οι οποίοι είχαν την ιδιότητα αυτή καθ’ όλη την περίοδο ή και μέρος της περιόδου 2019-2024, να μπορούν να ανανεώνονται κατά παρέκκλιση για επτά ακόμα έτη από την έναρξη ισχύος της τροπολογίας μας.

Επομένως, σε αυτή την κατεύθυνση θα επιμείνουμε, κύριε Υπουργέ. Διότι, θεωρούμε ότι η τεχνογνωσία, ο επαγγελματισμός και η αυταπάρνηση που έχουν δείξει, θα πρέπει όχι μόνο να μείνουν στους επαίνους και τα χειροκροτήματα, αλλά να φτάσει και στην πράξη. Νομίζω ότι είναι και μία δίκαιη και εφαρμόσιμη λύση, η οποία καλύπτει και τα ίδια τα αιτήματα που έχουν θέσει οι πυροσβέστες.

Κλείνοντας, κύριε Πρόεδρε, θέλω να πω και να τονίσω ότι ο ΣΥΡΙΖΑ - Προοδευτική Συμμαχία είναι εδώ. Θα είναι στην πρώτη γραμμή, μέσα και έξω από τη Βουλή, για όλες τις διεκδικήσεις μιας κοινωνίας που διαρκώς στοχοποιείται, ως μία ισχυρή προγραμματική Αντιπολίτευση, με εναλλακτικό σχέδιο, καθότι υπάρχει κυβερνητική εμπειρία, αλλά και ένας πόλος ο οποίος θα συσπειρώνει και διαφορετικές δυνάμεις προοδευτικές, όχι συνεκτικά, αλλά σίγουρα κάνοντας πράξη αυτό για το οποίο μας έστειλε κόσμος εδώ, να είμαστε δηλαδή η Αξιωματική Αντιπολίτευση -διότι, αυτό είπε ο κόσμος στις τελευταίες εκλογές- με την ευθύνη που έχει αυτό, αλλά και με τις προτάσεις που συνεπάγεται.

Θέλω να ευχηθώ σε όλους και όλες σας καλές γιορτές, καλή χρονιά, με υγεία, ειρήνη και αλληλεγγύη και στους υπαλλήλους της Βουλής που όλες αυτές τις μέρες ήταν δίπλα μας μέχρι τέλους.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Ψυχογιό.

Τώρα θα αρχίσουμε τον κύκλο των δευτερολογιών. Την συνεδρίαση θα κλείσει όπως πάντα, αμέσως μετά τις δευτερολογίες, ο Υπουργός και αμέσως μετά θα πάμε στην ονομαστική ψηφοφορία που έχει ζητηθεί.

Θα καλέσω την κ. Καραγεωργοπούλου. Θα δώσω από πέντε λεπτά για τη δευτερολογία.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Θα χρειαστώ επτά λεπτά.

**ΠΡΟΕΔΡΕΥΩΝ (Αθανάσιος Μπούρας):** Εσείς μπορεί να χρειαστείτε και δεκαεπτά. Θέλετε να σας πω ότι έχετε μιλήσει ήδη δεκαοκτώ λεπτά στην πρωτολογία, αλλά δεν είπε κανένας τίποτα.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Δεν έχω μιλήσει δεκαοκτώ λεπτά. Κάτι λιγότερο ήταν.

**ΠΡΟΕΔΡΕΥΩΝ (Αθανάσιος Μπούρας):** Ορίστε, έχετε τον λόγο. Κι άλλη φορά να το λέτε λίγο πιο…

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σε κάθε περίπτωση, σας παρακαλώ. Αυτό δεν έχει συμβεί ποτέ. Δεν θα το εφαρμόσετε σήμερα.

Κύριοι της Κυβέρνησης, είστε ταλαντούχοι στη διαστρέβλωση της αλήθειας. Ευτυχώς, δεν έχουν την ίδια ανάλογη αντίληψη οι κοινοβουλευτικοί συντάκτες, που παρακολουθούν την διαδικασία στη σημερινή συνεδρίαση και τα δημοσιεύματα ήδη μιλούν για πυρ ομαδόν της Αντιπολίτευσης. Τι άλλο αν όχι συνέχιση της πολιτικής της συγκάλυψης ευθυνών στο έγκλημα των Τεμπών, μπορεί να σημαίνει μία κατ’ επίφαση αναδιάρθρωση του σιδηροδρομικού τομέα, όταν το σημερινό νομοσχέδιο βρίθει τέτοιων ασαφειών και αοριστιών που επιτρέπει το ξέπλυμα κάθε νόσου που τολμάτε να αποκαλείται παιδικές ασθένειες;

Βεβαίως και έχετε πρόθυμα στελέχη σας, τον κ. Τζιτζικώστα και την κ. Βόζενμπεργκ, να τακτοποιήσουν ζητήματα που θα ανακύψουν από τη μη ανταπόκρισή σας στην από 16-12-2024 προειδοποιητική επιστολή της Ευρωπαϊκής Επιτροπής, που κίνησε διαδικασία επί παραβάσει. Βεβαίως και επιβολή προστίμου από το Ευρωπαϊκό Δικαστήριο, γιατί σίγουρα θα επιβληθεί πρόστιμο για ζητήματα ασφάλειας στον σιδηρόδρομο, γιατί δεν θα ανταποκριθείτε στη δίμηνη προθεσμία. Δεν σας ενοχλεί; Είναι κατ’ αναλογία φυσικά με τα πρόστιμα που επιβλήθηκαν από το σκάνδαλο της κ. Ασημακοπούλου. Ποιος τα πληρώνει; Εσείς τα πληρώνετε; Η Κυβέρνησή σας; Ο ελληνικός λαός. Εκεί τα έχετε μετακυλήσει, στους πολίτες, στους έλληνες φορολογούμενους. Αυτοί πληρώνουν τα πρόστιμα από το Ευρωπαϊκό Δικαστήριο, όχι εσείς φυσικά.

Κύριε Σταϊκούρα, ανατρέξατε στο παρελθόν στην Ελλάδα, αλλά και ανά τον πλανήτη, για να μας αναφέρετε παραδείγματα δυσλειτουργιών, ατυχημάτων, δυστυχημάτων στο σιδηρόδρομο και το μετρό, ωσάν αυτό να αποτελεί ουσιαστική απάντηση στο ερώτημα: Γιατί δεν έγιναν οι προβλεπόμενες δοκιμές πριν την επίσημη έναρξη λειτουργίας του μετρό Θεσσαλονίκης; Γιατί επισπεύστηκε η έκδοση άδειας λειτουργίας; Μόνο και μόνο για να μην φανούν οι εξαγγέλλοντας ανακόλουθοι ως προς τις εξαγγελίες τους; Και η ασφάλεια; Δευτερεύον στοιχείο;

Έχουμε σήμερα και την εξαγγελία του κ. Χρυσοχοΐδη ότι θα προσλάβει εξήντα πέντε νέους αστυνομικούς για το μετρό Θεσσαλονίκης. Αλήθεια; Τι θα κάνουν ακριβώς; Θα σφουγγαρίζου όταν στάζει η οροφή; Θα παίρνουν στην πλάτη τους τους πολίτες, τους επιβάτες, όταν χαλούν οι ανελκυστήρες; Ή μήπως θα χτυπάνε τα εκδοτήρια όταν δεν θα εκδίδονται εισιτήρια;

Το ότι βρίσκεται η Ελλάδα στον σωρό στην Ευρώπη όσον αφορά την ασφάλεια, αλλά και το κόστος σε σχέση με τις παρεχόμενες υπηρεσίες, μας ανακουφίζει; Αίρονται τα ημαρτημένα; Το μόνο που κάνετε -και αυτό το φωνάζουμε με στεντόρεια φωνή- είναι να δημιουργείτε τον κοινωνικό αυτοματισμό της ανοχής μέσα από το ίδιο το έγκλημα, όπως κάποιες γελοίες διαδικτυακές σελίδες που δείχνουν σκελετωμένο από την πείνα παιδί με ετικέτα: «Όταν αισθάνεσαι χάλια, δες αυτά τα παιδιά και θα καταλάβεις ότι τελικά είναι ευτυχισμένος». Κάνετε ακριβώς το ίδιο.

Στα Τέμπη υπήρξαν πενήντα επτά νεκροί, πολλοί τραυματίες και μόνιμα ανάπηροι. Σήμερα ό,τι και να συμβεί με τα τρένα, αντί να αναδειχθεί ότι λειτουργεί προσθετικά, προσπαθείτε να οδηγήσετε τους πολίτες να ενστερνιστούν τη λογική: «Ε, αφού δεν θρηνήσαμε πενήντα επτά νεκρούς, μια χαρά είναι». Με τον τρόπο αυτό αντιστρέφετε τα κριτήρια με τα οποία πρέπει να λειτουργεί ο πολίτης. Δηλαδή το αν μένει μέσα στο τούνελ ο συρμός στο νέο και ακριβό μετρό, γίνεται ανεκτό και στη συνέχεια έως και λογικό.

Όμως για κάποιους, τους συγγενείς των θυμάτων του εγκλήματος των Τεμπών και των χιλιάδων ασυνείδητων Ελλήνων πολιτών που συμπάσχουν μαζί τους και δεν είναι λίγοι -ενάμισι εκατομμύριο έθεσαν την υπογραφή τους- το μέτρο που θέτετε, αυτό το μέτρο έχει ξεπεραστεί. Τώρα ζούμε μετά το έγκλημα ύβρη, επειδή διψά για δικαιοσύνη όσων πολιτών συνεχίζουν σε αυτή, δεν έχει κορεστεί.

Θα ζήσουμε αλήθεια και το παράλογο της κατάθεσης μηνύσεων σε βάρος των τραγικών συγγενών των θυμάτων, όπως απειλεί ο τραυματίας με τον επίδεσμο κ. Αγοραστός; Για τους «υψηλούς τραυματίες» από γιαούρτια και βρισιές που άμεσα έτυχαν ιατρικής φροντίδας, θα υπάρξει δικαιοσύνη, αλλά όχι για τον πατέρα που ζήτησε να βρει τα σκορπισμένα κομμάτια του γιου του.

Για τις τροπολογίες δύο λόγια. Τροπολογία 300, παράταση της προθεσμίας πόθεν έσχες. Δήθεν για την εξοικείωση υποχρέων η δοθείσα παράταση, ενώ στην πραγματικότητα υπάρχει πλήρης αδυναμία της πλατφόρμας, που απαιτεί έτος κατασκευής στον αγρό -άκουσον, άκουσον- και όροφο στον αγρό. Και αντί να πείτε την αλήθεια ότι η πλατφόρμα σας δεν λειτουργεί και γι’ αυτό παρατείνετε τη διαδικασία, λέτε ότι παρατείνετε τη διαδικασία για λόγους εξοικείωσης των υπόχρεων με την πλατφόρμα. Αν είναι δυνατόν!

Μήπως από το πόθεν έσχες έχετε βρει ποιοι κλέβουν χρήματα; Από εκεί το έχετε βρει; Για τα ακριβά ακίνητα που αγοράζουν με δανεικά φίλων οι υψηλά ιστάμενοι αξιωματούχοι στο πολιτικό στερέωμα, έχετε βρει πόθεν έσχες σε αυτούς; Τα εγκλήματα του κοινού Ποινικού Δικαίου που ερευνώνται για εφοριακούς σε Χαλκίδα και Κέρκυρα, για υπαλλήλους της πολεοδομίας στη Χαλκιδική, από εκεί τα εντοπίσατε. Οι αριθμοί δεν λένε την αλήθεια και το γνωρίζετε.

Για τον ΝΟΚ, τον Νέο Οικοδομικό Κανονισμό και τη ρύθμιση που φέρνετε. Δεν είναι παρά μια μεθόδευση υπέρ φίλων μεγαλοκατασκευαστών. Προσπαθείτε να δικαιολογήσετε τις αστοχίες που έθεσαν σε επισφάλεια τα δικαιώματα των πολιτών, οι οποίοι συναλλάχθηκαν σε σαθρό νομοθετικό πλαίσιο της δικής σας, όμως Κυβέρνησης, όχι άλλης.

Και για τις τράπεζες φυσικά. Μεγάλα περιθώρια στους αγοραστές δανείων. Συνεχίζουν οι τράπεζες να εφαρμόζουν μεγάλα περιθώρια κέρδους που αγγίζουν τα όρια της αισχροκέρδειας και αυτό το κομμάτι δεν το αγγίζετε και δεν θα το αγγίξετε. Χαρακτηριστικό παράδειγμα είναι οι πρακτικές που αφορούν σε συμβάσεις ρύθμισης υφιστάμενων οφειλών από στεγαστικά δάνεια που ανέρχονται από 3% έως 6%. Εννοείται ότι καμμία μεταβολή δεν εφαρμόστηκε στην πολιτική των επιτοκίων που δεν μειώνονται κατά παράβαση της ενωσιακής-ελληνικής νομοθεσίας.

Φέρνετε ρυθμίσεις, επίσης, που αφορούν στο Υπουργείο Υγείας, αν και κανείς δεν ήρθε να την υποστηρίξει τη συγκεκριμένη ρύθμιση. Στον ίδιο χρόνο, από τα μέσα Νοεμβρίου, στο Νοσοκομείο της Νίκαιας, που δέχεται καθημερινά εκατοντάδες εισαγωγές, υπάρχουν προβλήματα που αφορούν στην πλήρη αποδιοργάνωση του εσωτερικού και εξωτερικού δικτύου. Από τα μέσα Νοεμβρίου! Τριάντα χρόνια πίσω έχει πάει το συγκεκριμένο νοσοκομείο, όπου δεν υπήρχαν ηλεκτρονικά συστήματα για τη διαχείριση. Αυτά όλα τα μπλοκαρισμένα δεν σας απασχολούν.

Ζητήσαμε να αποσύρετε το νομοσχέδιο γιατί σε όλες μας τις τοποθετήσεις, σε όλες τις επιτροπές, σας δείξαμε ότι το συγκεκριμένο νομοσχέδιο δεν επιτελεί σε καμμία περίπτωση τον σκοπό τον οποίο επικαλείστε. Δεν υπάρχει ασφάλεια στον σιδηρόδρομο και δεν υπάρχουν μέτρα σε αυτό το νομοσχέδιο τα οποία θα επιτελέσουν τον σκοπό για τον οποίο το φέρνετε σε ψηφοφορία με τις παρούσες συνθήκες.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο έχει ο ειδικός αγορητής της Νίκης, ο κ. Νικόλαος Βρεττός, για πέντε λεπτά.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Ακούστηκε από τον κύριο Υπουργό ως επιχείρημα ότι όλα αυτά τα πρόσφατα συμβάντα στον προαστιακό, με τις ράμπες και τις ασκήσεις παρκούρ των επιβατών, στο παραδοσιακό τρενάκι του Πηλίου και στο μετρό της Θεσσαλονίκης, ότι είναι μια συνηθισμένη διαδικασία, μηχανήματα είναι, κινούνται, κάποια στιγμή θα συμβούν.

Μάλιστα αντιπαράθεσε και στατιστικά στοιχεία σχετικά με την ταυτόχρονη περίπου χρονικά βλάβη στον σταθμό της Κοπεγχάγης και στον σταθμό του Μιλάνο. Μόνο που ξέχασε στα συγκριτικά στοιχεία να απαριθμήσει ότι όταν μιλάμε για τη Θεσσαλονίκη μιλάμε για δεκατρείς σταθμούς, κύριε Υπουργέ, και 9,6 χιλιόμετρα. Όταν μιλάτε για την Κοπεγχάγη ξεχάσατε να αναφέρετε ότι μιλάτε για ένα μετρό με τριάντα εννέα σταθμούς και 38 χιλιόμετρα. Όταν μιλάμε για το Μιλάνο, και το αναφέρετε συγκριτικά, κύριε Υπουργέ, ξεχνάτε ότι μιλάμε για ένα μετρό εκατόν δεκαεννέα σταθμών και 102,5 χιλιομέτρων διαδρομής. Επομένως, αν θέλετε κάπου να συμφωνήσουμε, και θα πρέπει να το εξετάσετε, είναι ότι και τους τρεις αυτούς σταθμούς τους διαχειρίζεται η εταιρεία «Azienda Trasporti Milanesi», μέλος της εταιρείας «ΤΗΕΜΑ», που έχει αναλάβει και τη διαχείριση του σταθμού του μετρό της Θεσσαλονίκης.

Όμως αναφέρατε και κάτι άλλο, κύριε Υπουργέ. Καταθέσατε τα σοβαρά συμβάντα τα οποία έχουν συμβεί όλη την περίοδο της Μεταπολίτευσης στους ελληνικούς σιδηροδρόμους. Μόνο που δεν είναι απλά αυτά τα συμβάντα οι πενήντα σελίδες που καταθέσατε με τις καταγραφές των δυστυχημάτων. Γιατί και στην περίπτωση των Τεμπών, που την αναφέρετε μέσα στην καταγραφή, δεν είναι ένα απλό συμβάν. Είναι ένα έγκλημα αυτό καθ’ αυτό. Αλλά αυτά εσείς, που δεν τα χαρακτηρίζετε ως σοβαρά συμβάντα και δεν τα καταγράψατε, είναι κυρίως το έγκλημα της συγκάλυψης των Τεμπών. Γιατί εκεί σαν Κυβέρνηση έχετε ευθύνη πολλαπλώς, απόκρυψη στοιχείων, διαγράφη των καταγραφικών. Αυτά οι διοικήσεις που έχετε διορίσει τα έχουν κάνει, κύριε Υπουργέ. Και αυτά δεν τα περιγράψατε μέσα στη λίστα με τα πενήντα συμβάντα.

Επίσης, δεν συμπεριλάβατε τη συνεχιζόμενη εν δυνάμει εγκληματική πρακτική που αποτελεί το έγγραφο αίτημα του διευθύνοντος συμβούλου του ΟΣΕ -δεν θα ξαναπώ το όνομά του- ο οποίος προς τη ΡΑΣ απευθύνθηκε και ζήτησε να αρθούν οι απαγορεύσεις χρήσης του σιδηροδρομικού δικτύου σε συγκεκριμένα τμήματα στα εκατό χιλιόμετρα από τον Άγιο Στέφανο, Δομοκό, Παλαιοφάρσαλο; Γιατί; Γιατί τόλμησε η ΡΑΣ να επιβάλλει, εφαρμόζοντας υποχρεωτικά τα ευρωπαϊκά στάνταρντ ασφαλείας, απαγόρευση κυκλοφορίας των τρένων.

Κυρίως όμως θα έπρεπε εσείς να αναρωτηθείτε και να μην επιτρέπετε να γίνονται τέτοια αιτήματα γιατί εσείς, ως Κυβέρνηση, έχετε την υποχρέωση να τηρείτε τα ηθικώς αναγκαία στάνταρ. Είναι αυτά που θέτουν ως κριτήρια τα ανθρωπιστικά, δηλαδή την υποχρέωση που έχετε, ως Κυβέρνηση, να προστατεύετε την ανθρώπινη ζωή του καθενός πολίτη που χρησιμοποιεί το οποιοδήποτε τρένο.

Επίσης, κύριε Υπουργέ, αναρωτηθήκατε γιατί κάποιες πολιτικές δυνάμεις καταψηφίζουν όλα τα πειραματικά σχήματα που δοκιμάζετε επάνω στον ελληνικό σιδηρόδρομο είτε αυτό το σχήμα το ονομάζετε σχήμα διάσωσης ή το ονομάζετε σχήμα αναβάθμισης, αναμόρφωσης, αναπροσαρμογής. Δηλαδή, αν εξαντλήσετε όλο το ελληνικό λεξιλόγιο, φαντάζομαι ότι, όσο καιρό είστε στην Κυβέρνηση θα επιχειρήσετε πολλά σχήματα.

Σε ένα όμως θα συμφωνούσαμε, αν το φέρνατε και ζητάγατε την υποστήριξη. Αυτό το νομοσχέδιο θα ήταν να κλείσετε τους επικίνδυνους σιδηροδρόμους όσον αφορά το επιβατικό τους έργο, γιατί μόνο έτσι με τις συνθήκες που κυριαρχούν θα προστατεύατε την ανθρώπινη ζωή των συμπολιτών μας που τους χρησιμοποιούν από ανάγκη. Κυρίως είναι οι ευάλωτοι οικονομικά συμπολίτες μας και οι φοιτητές μας.

Αυτό επιτάσσει και η απόφαση, η οδηγία ασφάλειας που έχει εκδοθεί από τη ΡΑΣ και έχει επικυρώσει η ΕΔΟΣΑΑΜ, δηλώνοντας εγγράφως και αναρτώντας στη «ΔΙΑΥΓΕΙΑ», το αυτονόητο δηλαδή και προφανές, ότι η κυκλοφορία των αμαξοστοιχιών -και τελειώνω- θα πρέπει να γίνεται μόνο στα τμήματα για τα οποία έχει δοθεί από την αρμόδια αρχή ΡΑΣ η σχετική αίτηση ασφάλειας.

Κύριε Υπουργέ, επειδή εσείς έχετε αυτή την ευθύνη κατάθεσης του νομοσχεδίου, τοποθετηθήκατε πολιτικά και καταθέσατε μια παρότρυνση, όλοι μαζί να συζητήσουμε τις παθογένειες του ελληνικού σιδηροδρόμου. Δεν μπορούμε να συμπράξουμε σε αυτό. Δεν είναι ώρα τώρα να συζητήσουμε για τις παθογένειες του ελληνικού σιδηροδρόμου. Ας τελειώσουν επιτέλους τώρα αυτές οι συζητήσεις. Ας τελειώσει τώρα το να υπάρχουν έγγραφα που να ζητούν να γίνεται επιβατικό έργο παραβιάζοντας τους κανόνες ασφαλείας. Ας σταματήσετε τώρα να καλύπτετε, σίγουρα πάντως να καθυστερείτε, την καταβολή αποζημιώσεων από την ασφαλιστική εταιρεία για τις ζημιές που επέφερε ο «Ντάνιελ». Σταματήστε τις ασφαλιστικές εταιρείες να γλιτώνουν από τις υποχρεώσεις τους. Σταματήστε τώρα να καλείτε τις κατασκευαστικές εταιρείες που δεν θέλουν να αποζημιωθούν βάσει του ασφαλιστηρίου που ήταν υποχρεωμένες να έχουν για να αποκαταστήσουν τις ζημιές του «Ντάνιελ». Ας σταματήσετε τώρα να υπουργείτε, αν επιθυμείτε να γίνετε ερευνητής και αναλυτής, αφού θέλετε να συζητάτε τις παθογένειες του ελληνικού σιδηροδρόμου.

Κλείνοντας και ευχαριστώ, το δικαίωμα στη ζωή όταν χρησιμοποιεί ο πολίτης τον σιδηρόδρομο δεν συζητιέται, εξασφαλίζεται. Η υποχρέωση διασφάλισης φθηνής και ασφαλούς μετακίνησης με τους σιδηροδρόμους λίγων χιλιομέτρων που έχετε δώσει στην κυκλοφορία για τους πολίτες δεν συζητείται, αλλά νομοθετείται. Τέλος, η βιωσιμότητα των σιδηροδρόμων, βάσει του όρκου ανάληψης των καθηκόντων και στο πλαίσιο της χρηστής διακυβέρνησης δεν συζητείται φιλολογικά, αλλά τη διασφαλίζετε πρακτικά και ουσιαστικά.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει για τη δική της δευτερολογία εκ μέρους της Νέας Αριστεράς η κ. Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Θα κάνω μερικές παρατηρήσεις. Κατ’ αρχάς να πω σε ό,τι αφορά την συνομιλία με τους κυρίους Υπουργούς επρόκειτο για παράλληλους μονολόγους. Πόσες φορές μας ανέφερε τα συμβάντα; Απαντήσαμε και είπαμε, όπως είπαν και οι εργαζόμενοι των φορέων, ότι εδώ έχουμε προ και μετά Τεμπών. Έχει μεγάλη διαφορά, για να μην αναφέρουμε και την ποιότητα των συμβάντων. Να μην μπούμε σε αυτό. Εγώ δεν αμφισβητώ τα στοιχεία.

Τα ίδια και τα ίδια, είπαμε για συστήματα που δεν λειτουργούν και ότι δεκαπέντε μήνες τώρα μετά τον «Ντάνιελ» δεν έχει γίνει τίποτα στην περιοχή. Δεν απαντήθηκε. Ξαναπαρουσιάστηκε ένα φιλόδοξο, υπερφιλόδοξο, σχέδιο έργων όταν δεν έχει απαντηθεί γιατί τα προηγούμενα 2,5-3-3,5-4 δισεκατομμύρια ευρώ έργα δεν έγιναν ποτέ, αποσύρθηκαν από την κουβέντα και επανέρχονται ξανά ως εξαγγελία. Και αυτό είναι αναπάντητο.

Να πω και κάτι ακόμα. Όσο δεν σταματάει η προσπάθεια συγκάλυψης σε ό,τι αφορά το έγκλημα των Τεμπών φοβάμαι ότι σοβαρή κουβέντα για τον σιδηρόδρομο δεν θα μπορέσει να γίνει. Αυτό είναι παραίνεση, κύριε Υπουργέ. Παραδεχτείτε τα λάθη, αφήστε την έρευνα να προχωρήσει, κάντε τις διοικητικές ενέργειες σε ό,τι αφορά ειδικά τα θέματα της συγκάλυψης, το βίντεο που δεν έχει δοθεί από τον ΟΣΕ της εμπορικής αμαξοστοιχίας, γιατί έγινε επιχωμάτωση και το μπάζωμα μετά, η συνομιλία, η μονταζιέρα του σταθμάρχη. Κάποιος φταίει για αυτά.

Πάμε όμως λίγο παρακάτω, γιατί και στις επιτροπές και σήμερα ακούστηκε πολλές φορές από τον κύριο Υπουργό το θέμα του ICAO, της EASA, που μας δίνουν συγχαρητήρια κ.λπ.. Θα πω μερικά στοιχεία. Στην Ελλάδα του 2024, σύμφωνα με έκθεση της European Travel Commission, ETC, η Ελλάδα διατηρεί την τέταρτη θέση στις προτιμήσεις των Ευρωπαίων για διακοπές.

Τα επίπεδα αποτελεσματικής εφαρμογής των διεθνών προτύπων ασφαλείας βρίσκονται στο 74,9%, όταν στις ευρωπαϊκές χώρες που διαθέτουν περιφερειακές μονάδες ελέγχου τα επίπεδα είναι στη Γαλλία 97,4 και μάλιστα το 2020, πιο πριν δηλαδή, 93% στη Γερμανία το 2021 και 90% στην Ιταλία το 2022, σύμφωνα με τα στοιχεία του ICAO.

Επιπλέον πληροφορούμαστε ότι σήμερα βγήκε ο ΕΚΑΠΑ, ο Εθνικός Κανονισμός Ασφαλείας της Πολιτικής Αεροπορίας, όπου στις επιτροπές ασφαλείας του αερολιμένα δεν περιλαμβάνεται καν η ΥΠΑ.

Επίσης, η EASA είπε ναι στη δημιουργία μιας ΑΠΑ εκατόν εβδομήντα δύο ατόμων αθηνοκεντρικής, είχε πει όμως ναι, κύριε Υπουργέ, και στον ν.4427/2016, δηλαδή στην ΑΠΑ των τετρακοσίων ογδόντα επτά ατόμων με παρουσία στα περιφερειακά αεροδρόμια. Τι λέει αυτό; Ότι δεν είναι δουλειά της EASA να γνωρίζει τα ιδιαίτερα χαρακτηριστικά κάθε χώρας, αυτό που την αφορά είναι η ασφάλεια κ.λπ.. Και δεν μπορούμε να συγκρίνουμε τα δύο σχήματα που το πρώτο δεν εφαρμόστηκε ποτέ, τα ποσοστά όμως που ανέφερα παραπάνω δείχνουν το επίπεδο ασφάλειας.

Θα πω και δυο κουβέντες γι’ αυτά που είπε ο κ. Οικονόμου. Τα έβαλε με τους μηχανοδηγός που διαμαρτύρονται, που δεν λειτουργούν στα Σεπόλια τα συστήματα, λέει, γιατί πώς να λειτουργούν, αφού γίνονται έργα. Ας πω, όμως, και δυο λόγια γι’ αυτά τα έργα, κύριε Υπουργέ, για την υπογειοποίηση των Σεπολίων. Πρόκειται για ένα μεγάλο έργο που δημοπρατήθηκε και ανατέθηκε το 2018 με ορίζοντα ολοκλήρωσης το 2023. Το 2020 είχαμε σημάνει συναγερμό στην Κυβέρνηση γιατί βλέπαμε ότι, ενώ έχει διανυθεί ο περισσότερος χρόνος της σύμβασης, η πρόοδος του έργου ήταν 2,5%, με στοιχεία της «ΕΡΓΟΣΕ». Άρα, κύριε Υπουργέ, θα τηρηθεί η νέα προθεσμία για παράταση το 2026; Και σε κάθε περίπτωση, αν η Νέα Δημοκρατία δεν είχε τινάξει στον αέρα το χρονοδιάγραμμα, οι δύο αμαξοστοιχίες της 13ης Σεπτεμβρίου δεν θα κινούνταν αντίθετα σε μονή γραμμή. Ακριβώς όπως τα λέω είναι, με στοιχεία.

Σε ό,τι αφορά το τρένο στη Φλώρινα, που επιχαίρετε γιατί, λέει, το τρένο στη Φλώρινα - Έδεσσα θα λειτουργήσει, η Φλώρινα είχε τρένο από το 1930. Η μόνη περίοδος που δεν έχει τρένο η Φλώρινα είναι επί διακυβέρνησης της Νέας Δημοκρατίας και η «HELLENIC TRAIN» βάζει λεωφορεία και μάλιστα ακατάλληλες ώρες και δεν λειτουργεί, δεν πάει το τρένο. Είναι η μόνη περίοδος. Είχε πάντα τρένο.

Αλλά, κύριε Υπουργέ, πρέπει να ξέρετε ότι είχε γίνει ένας σχεδιασμός για τη σύνδεση με διευρωπαϊκά δίκτυα και Φλώρινα - Βόρεια Μακεδονία, που ήταν έτοιμο το έργο μέσα και λείπει ένας σταθμός που από το 2019 δεν προχωράει να γίνει στη Φλώρινα. Και το μεγάλο έργο Θεσσαλονίκη - Φλώρινα - Κρυσταλλοπηγή - Πόγραδετς με λεφτά από το INTERREG 840.000 για μελέτες που έπρεπε να έχει ήδη βγάλει για δημοπράτηση η «ΕΡΓΟΣΕ», γιατί αυτά τα λεφτά είναι παρκαρισμένα και θα χαθούν, γιατί η Ευρώπη δεν τα κρατάει. Δεν επιχαίρουμε που θα ξεκινήσει επιτέλους. Είναι μια περιοχή που είχε πάντα τρένο και είχε μείνει χωρίς τρένο, γιατί δεν βάζετε χέρι στη «HELLENIC TRAIN».

Θέλω δυο κουβέντες να πω για τον ΝΟΚ. Δεν προλαβαίνω να πω πολλά. Αυτό που θέλω να πω είναι ότι αν ήταν τόσο σοβαρό -δεν είναι εδώ ο κ. Σκυλακάκης- αυτό θα πρέπει να είναι μια γενική ρύθμιση, όχι μπόνους και ειδική, όπως είναι ο αντισεισμικός. Δεν θα σκεφτεί κανείς αν θα πάρει μπόνους για να εφαρμόσει τον αντισεισμικό. Είναι όμως έτσι; Η συγκεκριμένη ρύθμιση αφορά μεγάλες και ακριβές κατασκευές, εξυπηρετώντας μεγαλοεπιχειρηματίες και μεγαλοκατασκευαστές. Είναι περιβαλλοντικά, οικιστικά απαράδεκτη, γιατί επηρεάζει αρνητικά ηλιασμό, αερισμό γειτονικών κτηρίων κ.λπ..

Είναι σαφές ότι η Κυβέρνηση γνώριζε την αντισυνταγματικότητα της διάταξης αυτής. Φαινόταν και από το πώς πήγαιναν οι κουβέντες στο Σ.τ.Ε.. Οι νομικές μάχες, όμως, που δόθηκαν στο Συμβούλιο Επικρατείας, τόσο στο Ε΄ Τμήμα όσο και στην Ολομέλεια, δεν στόχευαν στη διασφάλιση της συνταγματικότητας της διάταξης. Αντιθέτως, ως στόχο είχαν να εξαιρεθούν από την αντισυνταγματικότητα όσοι πρόλαβαν να κάνουν χρήση της διάταξης, έστω και σε επίπεδο άδειας. Η τροπολογία που κατατέθηκε έχει νόημα μόνο ως προς την τελευταία παράγραφό της, γιατί οι προηγούμενες νομικά λένε το αυτονόητο, μετά την όχι συνήθη πρακτική να ανακοινώνει ο Πρόεδρος του Σ.τ.Ε. την ουσία της απόφασης. Προσπαθείτε, λοιπόν, μέχρι τη δημοσιοποίηση του σκεπτικού και του συνόλου της απόφασης του Σ.τ.Ε. αφ’ ενός να δημιουργήσετε κλίμα και αφ’ ετέρου να διασώσετε ό,τι μπορείτε υπέρ αυτών που τα συμφέροντά τους καθοδηγούν την πολιτική σας. Είστε σε αποδρομή, χωρίς κανένα μέτρο και χωρίς αιδώ. Και εδώ θα ήθελα να διευκρινίσω ότι αυτήν την τροπολογία προφανώς θα την καταψηφίσουμε. Είχα να πω και πολλά περισσότερα. Βεβαίως, εκεί υπάρχει και η παράταση των γιατρών του ΕΣΥ που θα θέλαμε να την ψηφίσουμε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Πέρκα.

Τον λόγο έχει ο ειδικός αγορητής της Ελληνικής Λύσης, ο κ. Κωνσταντίνος Μπούμπας. Μιλήστε από όπου θέλετε, αρκεί να είστε σύντομος, γιατί ήσασταν ο περισσότερο μακροσκελής στην πρωτολογία. Είναι γραμμένα όλα εδώ.

Ορίστε, κύριε Μπούμπα, έχετε τον λόγο για πέντε λεπτά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ. Να βάλετε και ΦΠΑ παραμεθορίου, γιατί είμαι από τις Σέρρες και είναι παραμεθόριος, γι’ αυτό το λέω!

Κύριε Υπουργέ, κύριε Πρόεδρε, κυρίες και κύριοι συνάδελφοι, κατ’ αρχάς, για τις τροπολογίες πρέπει να σας πω για μία ακόμη φορά ότι είναι προσφιλής η τακτική που χρησιμοποιείτε «δύο σε ένα». Δεν μπορεί να θολώνετε τα νερά, γιατί, για παράδειγμα, στην τροπολογία την οποία λέτε για την ΕΑΒ σε ό,τι αφορά να μην προσκομίζει ασφαλιστική και φορολογική ενημερότητα για επιβίωση, εμείς είμαστε υπέρ, όπως και για τις καλύβες στο Δέλτα του Έβρου. Αυτά θα τα υπερψηφίσουμε, γιατί είναι μέσα στο πρόγραμμά μας, στην ιδεολογική μας πλεύση και είναι στο εθνικό μας πρόγραμμα. Αλλά στην άλλη τροπολογία, την 300 παράγραφος 2, τα κάνετε για μία ακόμη φορά με τον ίδιο τρόπο. Είναι η μέθοδος της σουπιάς. Θολώνετε το τοπίο. Ενώ θέλουμε να ψηφίσουμε για την παράταση του ΕΝΦΙΑ -αν και πρέπει να καταργηθεί αυτό το χαράτσι του ΕΝΦΙΑ- για τους πυρόπληκτους, τουναντίον βάζετε δημιουργία χώρου υποδοχής παράνομων μεταναστών με περιφράξεις σε δασικές περιοχές και δεν μπορούμε να το ψηφίσουμε αυτό τώρα, τι να κάνουμε! Από τη μία μιλάτε για τους πυρόπληκτους και από την άλλη μιλάτε για τους «λάθρο». Δεν γίνεται έτσι να μπορέσουμε να το ψηφίσουμε, όπως έχετε κάνει και στο παρελθόν. Αυτό σε ό,τι αφορά τη δική μας θέση απέναντι φυσικά στην ΕΑΒ και στις καλύβες στο Δέλτα. Στα υπόλοιπα, ενώ θέλουμε, δεν μπορούμε. Μας έχετε δέσει τα χέρια.

Πάμε λίγο σε αυτό το νομοσχέδιο, εν κατακλείδι, που θα είναι και το τελευταίο νομοσχέδιο της χρονιάς. Ο κύριος Υπουργός στην επιτροπή παρουσίασε κάποια στατιστικά στοιχεία από το 2014 και εντεύθεν. Δεν τα αμφισβητεί κανείς. Η ιστορία, βέβαια, είναι παλαιότερη. Αν αναλογιστούμε από τον Αλέξανδρο Κουμουνδούρο που οραματίστηκε το τρένο και πήγε στον Χαρίλαο Τρικούπη από το 1881 και 1882, που άλλο σχέδιο έχει ο Κουμουνδούρος για να το επεκτείνει στο εξωτερικό και άλλο είχε ο Τρικούπης, δεν έχουν αλλάξει πολλά πράγματα. Εάν δούμε τα τρία μεγάλα δυστυχήματα, όπως είπα και στην επιτροπή, Δερβένι Κορινθίας 1968, Δοξαρά Λάρισας 1972 και Τέμπη 2023 με τριάντα τέσσερις, είκοσι έναν και πενήντα επτά νεκρούς, τα δύο τελευταία δυστυχήματα στον Δοξαρά Λάρισας -επαναλαμβάνω- και το περσινό είναι ομοιότυπα. Άρα, ο ιστορικός του μέλλοντος θα πει «δεν έγινε απολύτως τίποτα».

Σε ό,τι αφορά αυτήν την έρευνα που έχει γίνει για τους σιδηροδρόμους στην Ελλάδα, οι ατασθαλίες, οι διαπλοκές, οι κλοπές υλικού υπήρχαν δυστυχώς ανέκαθεν. Όμως, βλέπω τα στοιχεία, μιας και, κύριε Υπουργέ, κύριε Σταϊκούρα, είστε οικονομολόγος και δη πανεπιστημιακός. Εδώ δώσαμε από το 1995 μέχρι πριν από λίγα χρόνια 44,1 εκατομμύρια ευρώ για τον αυτοκινητόδρομο. Στον σιδηρόδρομο έχουμε δώσει 12,3. Αντιλαμβάνεστε ότι το ίδιο το Ταμείο Ανάκαμψης μας κάνει παρατήρηση ότι ενισχύουμε τον αυτοκινητόδρομο στην Ελλάδα και όχι το σιδηροδρομικό δίκτυο. Γιατί άραγε; Δεν μας προβληματίζει; Μήπως γιατί το σιδηροδρομικό δίκτυο θα χαλάσει τη σούπα σε ό,τι αφορά τη μεταφορά επιβατών και εμπορευμάτων;

Δεν μπορεί σήμερα να φέρνετε αυτό το νομοσχέδιο και να μην υπάρχει ένα χρονοδιάγραμμα για το πότε θα αντικατασταθούν οι πεπαλαιωμένες και κατά περίπτωση εγκαταλελειμμένες σιδηροδρομικές γραμμές. Δεν γίνεται σήμερα τα τρένα που φέραμε από την Ιταλία να μην μπορούν να τρέξουν σ’ αυτό το υπάρχον σιδηροδρομικό δίκτυο, το οποίο είναι πεπαλαιωμένο. Έτσι, λοιπόν, πώς θα το προτιμήσει ο κόσμος;

Να πάμε στην άλλη την έρευνα που σας είπα και το πρωί. Η Transport & Environment, αυτή η έκθεση, φέρνει την «TRENITALIA» στην πρώτη θέση με βαθμολογία 7,7 και φέρνει την «HELLENIC TRAIN», πάλι ιταλική εταιρεία, στην τελευταία θέση. Άρα, λοιπόν, η Ελλάδα σε ό,τι αφορά την παροχή υπηρεσιών στην ανταπόκριση τρένων, στις τιμές των εισιτηρίων, στην ασφάλεια των τρένων είναι στην τελευταία θέση, είναι ουραγός. Έτσι, λοιπόν, ο πολίτης, ακούγοντας σήμερα αυτό που θέλετε να κάνετε πιο ευέλικτο και ευδόκιμο σχήμα, κύριε Υπουργέ, δεν μπορεί να έχει εμπιστοσύνη, διότι σας είπαμε ότι δεν είναι πανάκεια.

Εδώ θέλουμε, πρώτον, αντικατάσταση του σιδηροδρομικού δικτύου. Crash test για τα τρένα με τον απαιτούμενο δείκτη ασφαλείας σε αστέρια που θα πάρει στην ασφάλεια. Θέλουμε χαμηλότερες τιμές εισιτηρίων για να μπορεί να κινηθεί ο κόσμος. Αυτό, βέβαια, είναι ένα πανευρωπαϊκό, αν θέλετε, θέμα με τις τιμές του σιδηροδρόμου.

Θέλουμε εκπαίδευση ανεβασμένου επιπέδου σε ό,τι αφορά τους μηχανοδηγούς. Δεν μπορούμε σήμερα να οραματιζόμαστε αυτό το νομοσχέδιο με διακόσιες ενενήντα δύο αφύλακτες διαβάσεις, με τριάντα οκτώ μόνο στη Θράκη και με ένα τρένο το οποίο δεν υπάρχει εδώ και πάρα πολύ καιρό στα γεωγραφικά διαμερίσματα της χώρας. Ήταν στραβό το κλίμα, που λέει και ο λαός στην καθομιλουμένη, το έφαγε και ο «Ντάνιελ» με ένα μήκος γραμμής εκατόν ογδόντα χιλιομέτρων.

Αντιλαμβάνεστε ότι ιδρύθηκε στην περίοδο της επταετίας του 1971. Καταλαβαίνετε ότι η λειτουργία γενικότερα του σιδηρόδρομου στην Ελλάδα μας βάζει σε υπόνοιες, μας προβληματίζει. Στις πρώτες θέσεις σήμερα, βεβαίως, είναι οι Αυστριακοί, είναι οι Ελβετοί, είναι οι Σλοβένοι. Στη Γαλλία ανάμεσα στο Παρίσι και στην πόλη Μπορντό, που πρέπει να είναι γύρω στα πεντακόσια εβδομήντα χιλιόμετρα, το τρένο κάνει δυόμισι περίπου με τρεις ώρες και εδώ πέρα κάνει πέντε ώρες.

Δεν γίνεται να μιλάμε για αναβάθμιση σιδηροδρόμου στην Ελλάδα, πρώτον, αν δεν γίνει σωστή εκπαίδευση του προσωπικού για να πληρωθούν θέσεις με επαΐοντες, με εξειδικευμένους, με γνώσεις, με επίπεδο. Δεν γίνεται να μη μιλάμε για προηγμένα συστήματα και να μη μιλάμε κυρίως για αντικατάσταση της σιδηροδρομικής γραμμής, η οποία δεν αντέχει τα τρένα τα ιταλικά που πήρατε, αυτά τα γρήγορα τρένα. Έτσι, λοιπόν, εμείς θέλουμε την αναβάθμιση του σιδηροδρόμου.

Τώρα να μην επεκταθούμε και στην ασφάλεια όπου το 2023 -κλείνω με αυτό, κύριε Υπουργέ, -δεν ήταν στα δικά σας χέρια, ήταν στους ομοϊδεάτες σας- υπάρχει έκθεση του 2022, ένα χρόνο πριν την τραγωδία, και λέει ότι η Ελλάδα είναι στην πρώτη θέση σε ατυχήματα και δυστυχήματα στα τρένα ανάλογα με τα χιλιόμετρα που διανύουν. Σήμερα στην Ιρλανδία έχουμε μείωση περίπου 85% με πάνω από 6 εκατομμύρια επιβάτες που δεν ταξιδεύουν και ακολουθεί η Ελλάδα με 2,6 εκατομμύρια επιβάτες και μείωση 66%. Πρώτη είναι η Γαλλία με 100 εκατομμύρια επιβάτες τον χρόνο. Το λέω αυτό διότι το 2022 δεν λάβαμε σοβαρά υπ’ όψιν αυτή την έκθεση από πλευράς της Ευρωπαϊκής Ένωσης σε ό,τι αφορά την ασφάλεια των τρένων στην Ελλάδα.

Τι να συζητάμε; Μέχρι και πρότινος μας προειδοποιούσαν. Όμως, στην Ελλάδα δυστυχώς δεν κάνουμε τα απαιτούμενα για την ασφάλεια των πολιτών και σήμερα πραγματικά θρηνούμε ψυχές.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μπούμπα.

Να καλέσω στο Βήμα για τη δική του δευτερολογία τον ειδικό αγορητή του ΚΚΕ, τον κύριο Χρήστο Κατσώτη

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Με την τοποθέτηση του Γενικού Γραμματέα του ΚΚΕ, την αγόρευση μας στο νομοσχέδιο και την τοποθέτηση της Βουλευτή μας Μαρίας Κομνηνάκα αναδείξαμε με επιχειρήματα την αντίθεσή μας στο νομοσχέδιο. Αναφέρω συνοπτικά:

Πρώτον, το ζήτημα δεν είναι ο διαχωρισμός, είναι η συγχώνευση εταιρειών, αλλά η πολιτική της απελευθέρωσης, που υπηρετήθηκε και στην πρώτη περίπτωση και υπηρετείται και από τη συγχώνευση.

Δεύτερον, συνεχίζει τις αναδιαρθρώσεις στην κατεύθυνση της πολιτικής πλήρους απελευθέρωσης των αγορών που έχει αποδειχθεί εγκληματική για την ασφάλειά τους.

Τρίτον, συνεχίζουν με αποψιλωμένο προσωπικό να λειτουργούν οι σιδηροδρομικές και οι αεροπορικές μεταφορές με απογείωση της εντατικοποίησης, παράγοντες οι οποίοι οδηγούν σε σειρά ατυχημάτων και δυστυχημάτων.

Τέταρτον, συνεχίζει το εκρηκτικό μείγμα για τον πολλαπλασιασμό των ανθρώπινων λαθών, που σε συνδυασμό με την παντελή απουσία τεχνολογικών μέσων για την αποτροπή τους δημιουργεί τις συνθήκες νέων εγκλημάτων, νέων Τεμπών.

Πέμπτον, το νομοσχέδιο δεν αγγίζει καν το ζήτημα της πρόληψης για την ασφαλή λειτουργία των μεταφορών, όπως αυτά αναδείχθηκαν με μεγάλη ένταση μετά το έγκλημα των Τεμπών.

Όσον αφορά τις τροπολογίες, αρχίζουμε με την τροπολογία με αριθμό 299/6.

Πρώτον, περιλαμβάνει τα μέτρα που ανακοίνωσε ο Πρωθυπουργός στον προϋπολογισμό με τους τραπεζίτες να χειροκροτούν, γιατί ενώ άρπαξαν 40 δισεκατομμύρια ευρώ από τον λαό με τη νόμιμη ληστεία, έφεραν κέρδη 3,5 δισεκατομμύρια ευρώ -το 1,5 από προμήθειες με κάρτες-, δίνουν 150 εκατομμύρια και ξεμπερδεύουν. Ποιος είναι ο χαμένος και ποιος είναι ο κερδισμένος; Ο λαός καταλαβαίνει.

Περιλαμβάνει, επίσης, την απαλλαγή ελάχιστου τμήματος των χαμηλοσυνταξιούχων χωρίς να περιλαμβάνει τους χαμηλοσυνταξιούχους του ΟΓΑ από τη συμμετοχή στα φάρμακα.

Τρίτον, περιλαμβάνει, επίσης, το επίδομα επικινδυνότητας στο προσωπικό των Ενόπλων Δυνάμεων και των Σωμάτων Ασφαλείας. Θα πω πάνω σε αυτό λίγα περισσότερα.

Ενώ η Κυβέρνηση συνεχίζει την πολιτική που τσακίζει μισθούς και συντάξεις περικόπτοντας κοινωνικά και ασφαλιστικά δικαιώματα, μέτρα που δεν άφησαν απ’ έξω ούτε το προσωπικό των Ενόπλων Δυνάμεων και των Σωμάτων Ασφαλείας, τώρα έρχεται υποκριτικά και εκ του πονηρού να προωθήσει μια επιλεκτική επιδοματική πολιτική. Και τι κάνει; Μετονομάζει το επίδομα ιδιαίτερων συνθηκών εργασίας σε επίδομα ιδιαίτερων συνθηκών εργασίας και επικινδυνότητας. Και γιατί το κάνει; Είναι το δόλωμα για να σύρει το προσωπικό των Ενόπλων Δυνάμεων και των Σωμάτων Ασφαλείας στην πολεμική εμπλοκή της χώρας μας και την ένταση της καταστολής του εργατικού λαϊκού κινήματος, συνολικά του λαού μας.

Για τους λόγους αυτούς καταψηφίζουμε το συγκεκριμένο άρθρο της τροπολογίας. Θα το πούμε καθαρά. Κανένας αξιωματικός να μη βρεθεί εκτός συνόρων διακινδυνεύοντας τη ζωή του για ξένα συμφέροντα που βάζουν σε κίνδυνο την ασφάλεια της χώρας και του λαού μας. Η Αστυνομία και τα άλλα Σώματα να μη χρησιμοποιηθούν για το χτύπημα των αγώνων του λαού που παλεύει για μισθούς, συντάξεις και υγεία. Έξω η Ελλάδα από του πολέμου τα σφαγεία. Σε αυτή την τροπολογία θα πάμε συνολικά στο «παρών», γιατί έστω και για λίγους υπάρχει μια ανακούφιση, όπως είπαμε παραπάνω.

Για την τροπολογία 298/5 ψηφίζουμε κατά. Έχουμε ζητήσει, επίσης, ονομαστική ψηφοφορία γιατί εκφράσαμε την καθολική μας αντίθεση με τους σχεδιασμούς της Κυβέρνησης για τις ΔΕΥΑ, την ιδιωτικοποίηση συνολικά του νερού. Ο Κοινοβουλευτικός μας Εκπρόσωπος αναφέρθηκε στην τοποθέτησή του. Δεν θα επαναλάβω.

Για την τροπολογία με αριθμό 300/7 ψηφίζουμε κατά. Θα ψηφίζαμε «ναι» στην ένατη παράγραφο για την παράταση των συμβάσεων εργασίας των εργαζομένων που απασχολούνται στις υπηρεσίες του Υπουργείου Μετανάστευσης και Ασύλου με τη θέση μας να υποστηρίζει τη μόνιμη και σταθερή εργασία. Όμως, στη ρύθμιση δεν έχουν ενταχθεί, όπως έγινε και σε προηγούμενες ανάλογες ρυθμίσεις, οι εκατόν πενήντα εργαζόμενοι συμβασιούχοι μέσω της ΕΕΤΑΑ στις επτά αποκεντρωμένες διοικήσεις που εργάζονται σε διευθύνσεις αλλοδαπών και μετανάστευσης. Ειπώθηκε ότι αυτό θα αντιμετωπιστεί με υπουργική απόφαση. Θα το δούμε στην πορεία.

Με αυτά ψηφίζουμε κατά στο νομοσχέδιο.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Κατσώτη και για τη συνέπεια στον χρόνο και να καλέσω στο Βήμα τον ειδικό αγορητή του ΣΥΡΙΖΑ - Προοδευτική Συμμαχία, τον κ. Αλέξανδρο Μεϊκόπουλο.

Ορίστε, κύριε Μεϊκόπουλε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, κατ’ αρχάς θα ξεκινήσω λέγοντας πως προφανώς είναι απόλυτα καταδικαστέες οι αναφορές που έγιναν μέσα σε αυτή την Αίθουσα από πολιτικούς αρχηγούς, οι οποίες εύκολα μπορούσαν να ερμηνευτούν ως παραινέσεις προς αυτοδικία. Νομίζω ότι τέτοιου τύπου αναφορές προσβάλλουν ευθέως την ίδια τη δημοκρατία, αλλά και κάτι ακόμα χειρότερο: διαταράσσουν πάρα πολύ εύκολα και με σκληρό τρόπο την ίδια την κοινωνική συνοχή και την κοινωνική ηρεμία.

Θα ήθελα να σχολιάσω ορισμένες επισημάνσεις που έκανε ο κ. Ταχιάος.

Εξ όσων άκουσα από τους περισσότερους εκπροσώπους των κομμάτων -όχι όλων, από την Πλειοψηφία- κανείς, κύριε Ταχιάο, δεν σας κατηγόρησε για έλλειμμα ενσυναίσθησης ούτε κανένας εδώ πέρα μέσα διεκδίκησε πλεόνασμα στην ευαισθησία.

Δεν ηθικολογούμε, κύριε Ταχιάο, εδώ πέρα μέσα, πολιτική κριτική κάνουμε, η οποία ξέρετε πού εδράζεται; Στο ότι αν πάρουμε μια εικόνα με τη σιδηροδρομική δικτύωση που έχει μια σύγχρονη ευρωπαϊκή χώρα και τη συγκρίνουμε με αυτή που έχει η χώρα μας τι θα διαπιστώσουμε; Θα διαπιστώσουμε ότι έχουμε μια κύρια σιδηροδρομική γραμμή και αυτή δεν κατορθώσαμε να την κρατήσουμε ασφαλή.

Τι σημαίνει αυτό πολύ απλά, κύριε Ταχιάο; Ότι υπάρχει τρομακτικό έλλειμμα πολιτικό, τεχνικό και θεσμικό. Αυτή ήταν η κριτική που σας ασκήθηκε.

Έρχομαι τώρα στον κ. Σταϊκούρα, στον κύριο Υπουργό. Κατ’ αρχάς, νομίζω ότι προσπάθησε να κάνει μια άστοχη σύγκριση. Χρησιμοποίησε ορισμένους αριθμούς συμβάντων από το 2012 μέχρι και σήμερα προσπαθώντας να αποδείξει ότι τα σιδηροδρομικά ατυχήματα από το 2012 μέχρι και σήμερα, την πενταετία της Νέας Δημοκρατίας, ακολουθούν φθίνουσα πορεία.

Κατ’ αρχάς, κύριε Σταϊκούρα, αν μπορείτε, προσέξτε με λίγο. Είναι λάθος ο τρόπος που προσπαθήσατε να το κάνετε αυτό.

Το θέμα δεν είναι να περιγράψουμε ποσοτικά το συμβάν, αλλά να το περιγράψουμε ποιοτικά, κύριε Σταϊκούρα.

Να σας δώσω δηλαδή ένα πάρα πολύ απλό παράδειγμα. Μπορεί να έχουμε περιστατικά άσχετα μεταξύ τους και γεωγραφικά και τεχνικά. Είναι άλλο να γίνει ένας εκτροχιασμός και άλλο να υπάρχει ένα πρόβλημα, ένα συμβάν σε μια ισόπεδη διάβαση.

Επίσης, να σας δώσω ένα πολύ χαρακτηριστικό παράδειγμα. Στη διαδρομή από Λιανοκλάδι μέχρι Παλαιοφάρσαλα υπήρχαν εβδομήντα ισόπεδες διαβάσεις, από τις οποίες περνούσαν πλήθος αγροτικών μηχανημάτων. Όταν το 2018 παραδόθηκε το νέο δίκτυο στη λειτουργία, μηδενίστηκαν και τα ατυχήματα, κύριε Σταϊκούρα. Άρα νομίζω η αναφορά σας αυτή ήταν τουλάχιστον ατυχής.

Ένα πράγμα που με εξέπληξε, κύριε Πρόεδρε, από την πολιτική στάση του κ. Σταϊκούρα σήμερα ήταν το εξής: Τον είδα να ανεβαίνει στο Βήμα και να κάνει την κύρια ομιλία του και ξαφνικά ένιωσα ένα déjà vu, λες και γυρίσαμε πίσω το 2019, είχε βγει πρώτη φορά η Νέα Δημοκρατία, βγήκε και ο κ. Σταϊκούρας ως Υπουργός Υποδομών και Μεταφορών και έκανε προγραμματικές δηλώσεις. Λες και δεν είχαν μεσολαβήσει πέντε χρόνια πεπραγμένων της Νέας Δημοκρατίας στον τομέα των μεταφορών και των υποδομών. Κι όχι μόνο αυτό, αλλά σε έναν μήνα άκουσε ο κ. Σταϊκούρας τις αιτιάσεις και τις αιχμές που άφησε το σύνολο της Αντιπολίτευσης.

Σας ρωτήσαμε ανοιχτά, κύριε Σταϊκούρα, για τη σκοπιμότητα της μεταρρύθμισης, δηλαδή γιατί ακολουθείτε την τελείως αντίθετη πολιτική από αυτή που νομοθετήσατε το 2022, δύο χρόνια πριν. Κάνατε απολογισμό της πολιτικής αυτής; Ήταν αποτυχημένη; Και διαφορετικό θα πετύχει η πολιτική που ασκείτε σήμερα; Να σας το πω πάρα πολύ απλά. Όταν το ’22 διαχωρίζατε την υποδομή από τη λειτουργία και τη συντήρηση και είχαμε τα αποτελέσματα γνωστά, γιατί η συγχώνευση σήμερα θα δημιουργήσει διαφορετικά αποτελέσματα;

Σας ρωτήσαμε τι μεταβιβάζεται στη νέα εταιρεία, αν υπάρχει οικονομική μελέτη να την καταθέσετε σε σχέση με το κόστος της μεταβίβασης. Τι μεταβιβάζεται στη νέα εταιρεία ακριβώς; Σας ρωτήσαμε με ποιους πόρους και με ποιο προσωπικό θα συντηρηθεί το τροχαίο υλικό που μεταβιβάζεται από τη «ΓΑΙΑΟΣΕ» στη νέα εταιρεία.

Σας μιλήσαμε για την ποιότητα των θέσεων εργασίας στον ΟΣΕ. Δηλαδή πιστεύετε ακόμα και σήμερα ότι οι εργαζόμενοι με μπλοκάκι που αποτελούν την πλειοψηφία των εργαζομένων στον ΟΣΕ μπορούν να διαχειριστούν σύγχρονες προδιαγραφές ασφαλείας και λειτουργίας της σιδηροδρομικής γραμμής και υποδομής;

Σας ρωτήσαμε και σας είπαμε πώς γίνεται η αξιολόγηση του προσωπικού στον ΟΣΕ μέχρι και σήμερα. Καμμία απάντηση δεν έχουμε πάρει.

Αυτά, κύριε Σταϊκούρα, ήταν τα πραγματικά επίδικα. Δυστυχώς, συνεχίζουν και ισχύουν και σήμερα. Και σας είπα και από Βήματος της Βουλής και επιμένω σε αυτό ότι όσο διατηρούμε και διευρύνουμε με την αδιαφορία μας τα κενά αυτά τόσο οδηγούμαστε με μαθηματική ακρίβεια σε νέα Τέμπη.

Σας ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Μεϊκόπουλο για τη συνέπεια στο χρόνο.

Και να δώσω τώρα τον λόγο στον εισηγητή του ΠΑΣΟΚ - Κινήματος Αλλαγής τον κ. Τάσο Νικολαΐδη.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συμφωνούμε όλοι ότι ο σιδηρόδρομος αποτελεί ένα πολύ σημαντικό θέμα για το οποίο απαιτούνται δραστικές πρωτοβουλίες για την αναβάθμιση των υπηρεσιών και τη διασφάλιση της ασφάλειας των μετακινήσεων.

Δυστυχώς, με ευθύνη της κυβερνητικής πλειοψηφίας και των χειρισμών από πλευράς Κυβέρνησης, η συζήτηση που προηγήθηκε δεν ήταν τόσο διεξοδική όσο θα έπρεπε. Κι αυτό γιατί ένα νομοσχέδιο που βγήκε σε διαβούλευση με δύο μέρη και σε είκοσι επτά σελίδες, έφτασε πλέον να περιλαμβάνει τέσσερα μέρη, τρεις τροπολογίες σε ακόμη είκοσι επτά σελίδες και πλήθος άρθρων που θα μπορούσαν να αποτελούν ακόμη και ένα ξεχωριστό νομοσχέδιο.

Μάλιστα, οι ρυθμίσεις για το σιδηρόδρομο είχαν παρουσιαστεί για πρώτη φορά πριν από περίπου έναν χρόνο, ενώ τις ίδιες ρυθμίσεις είχε παρουσιάσει ο κύριος Υπουργός σε δύο συνεδριάσεις της Επιτροπής Παραγωγής και Εμπορίου τον Απρίλιο και τον Σεπτέμβριο. Κι ενώ θα μπορούσε η συζήτηση να έχει γίνει νωρίτερα, φτάσαμε στην τελευταία συνεδρίαση του χρόνου -με την ψυχή στο στόμα πραγματικά- να καλούμαστε να λάβουμε αποφάσεις για τον σιδηρόδρομο, μαζί με πολλές ακόμη άσχετες μεταξύ τους διατάξεις.

Κυρίες και κύριοι συνάδελφοι, επαναλαμβάνουμε την κεντρική μας θέση. Ναι σε ένα ενιαίο στρατηγικό σχέδιο για τον σιδηρόδρομο. Όχι σε αποσπασματικές παρεμβάσεις με νομοσχέδια από την ίδια Κυβέρνηση, που έρχονται σε σύγκρουση μεταξύ τους.

Ζητήσαμε τον απολογισμό για το τι πήγε λάθος και τη μελέτη, από την οποία προκύπτει σκοπιμότητα για τις νέες ρυθμίσεις. Δεν λάβαμε αυτά τα στοιχεία, οπότε δεν μπορούμε να γίνουμε συνυπεύθυνοι σε αυτές τις ρυθμίσεις.

Κυρίες και κύριοι συνάδελφοι, ο κύριος Υπουργός κατά τη σημερινή συζήτηση και γενικά αναφέρει συγκεκριμένα στοιχεία για το μετρό της Θεσσαλονίκης, όσον αφορά τον αριθμό των μετακινήσεων και των εισιτηρίων. Αναμένουμε, κύριε Υπουργέ, με μεγάλο ενδιαφέρον να μας παρουσιάσετε αντίστοιχα στοιχεία για το σιδηρόδρομο, να μας πείτε πόσες μετακινήσεις και πόσα εισιτήρια είχαμε το 2019 στον σιδηρόδρομο και πόσα έχουμε σήμερα, για να μάθουμε όλοι ποιο είναι το αποτύπωμα της Κυβέρνησης της Νέας Δημοκρατίας για τον σιδηρόδρομο.

Όσον αφορά τις τροπολογίες, για την τροπολογία με γενικό αριθμό 299 και ειδικό αριθμό 6 «Τράπεζες και απαλλαγή από φαρμακευτική δαπάνη», ψηφίζουμε «ναι», παρ’ ότι είναι ένα δειλό βήμα που αναγκαστήκατε να κάνετε υπό την πίεση μας για τις προμήθειες τραπεζών και καθώς είμαστε θετικοί στις υπόλοιπες διατάξεις ψηφίζουμε «ναι».

Για την τροπολογία με γενικό αριθμό 298 και ειδικό 5 ψηφίζουμε «όχι». Διαφωνούμε με τις εκβιαστικές ρυθμίσεις του άρθρου 6 για τις Δημοτικές Επιχειρήσεις Ύδρευσης και Αποχέτευσης που δήθεν επιχειρούν την οικονομική εξυγίανσή τους, όπως και για το άρθρο 5 για τις λιμενικές υποδομές που θα μπορούσε να αποτελέσει ολόκληρο νομοσχέδιο. Όμως επιλέχθηκε να έρθει εντός τροπολογίας παρακάμπτοντας τη διαβούλευση και την ορθή κοινοβουλευτική διαδικασία με επεξεργασία στις αρμόδιες επιτροπές και συζήτηση με τους φορείς.

Να σημειώσουμε ότι αν ψηφίζαμε διακριτά τα άρθρα της τροπολογίας, στα άρθρα 1, 3 και 4 είμαστε θετικοί.

Για την τροπολογία με γενικό αριθμό 300 και ειδικό 7 ψηφίζουμε «όχι». Η τροπολογία αποτελεί μνημείο της αποτυχίας του επιτελικού κράτους που περνάει κάτω από τον πήχη, καθώς το ίδιο έθεσε τις προθεσμίες με δεκάδες νομοθετικές ρυθμίσεις που αφορούν την υλοποίηση κυβερνητικών πολιτικών, αρκετές από τις οποίες έχουν ήδη λήξει από καιρό. Μάλιστα έρχεται αναδρομικά να τις παρατείνει, ενώ επίσης καταστρατηγεί και την απόφαση του Συμβουλίου της Επικρατείας για το νέο οικοδομικό κανονισμό. Το ίδιο κράτος, των δήθεν αρίστων, τέσσερα χρόνια μετά τη νομοθέτηση του νόμου Βρούτση δεν έχει ετοιμάσει το δείκτη εξέλιξης μισθών και έρχεται λίγες μέρες πριν την εκπνοή του 2024 να δώσει παράταση ενός έτους στον εαυτό του στερώντας από τους μελλοντικούς συνταξιούχους κάποιες μικρές αυξήσεις στις συντάξεις τους.

Στην τροπολογία αυτή θα ψηφίσουμε «όχι», παρ’ όλο που αν ήταν αυτοτελείς οι διατάξεις της τροπολογίας, θα ψηφίζαμε «ναι» στο άρθρο 4 για την παράταση του χρόνου παραμονής των ιατρών στο ΕΣΥ, ικανοποιώντας το αίτημά μας η παράταση να ισχύει για όλες τις ειδικότητες. Επίσης, θα ψηφίζαμε «παρών» στο άρθρο 3 που αφορά στη μη εφαρμογή του δείκτη μεταβολής μισθών, όπως προβλεπόταν για το 2025 και μετά.

Τέλος, κυρίες και κύριοι συνάδελφοι, θα ήθελα να ευχηθώ σε εσάς και στις οικογένειές σας, όπως και σε όλες τις Ελληνίδες και τους Έλληνες, καλά Χριστούγεννα.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Νικολαΐδη.

Και να καλέσω στο Βήμα την εισηγήτρια της Νέας Δημοκρατίας, την κ. Σέβη Βολουδάκη, για τη δική της δευτερολογία.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, τα προβλήματα που αντιμετωπίζει ο ελληνικός σιδηρόδρομος δεν είναι σημερινά. Αφορούν διαχρονικές δυσλειτουργίες που πρέπει να αντιμετωπίσουμε συνολικά και αποτελεσματικά με πλήρη συναίσθηση του επείγοντος. Οφείλουμε να μπορέσουμε σύντομα να έχουμε στη διάθεσή μας ένα αποδοτικό, ασφαλές, οικολογικό και οικονομικό μέσο μεταφοράς, άμεσα διαθέσιμο στο σύνολο των πολιτών. Αυτή είναι η δέσμευση και υποχρέωση της Κυβέρνησης και σε αυτό το πλαίσιο το παρόν σχέδιο νόμου επιχειρεί να ενισχύσει την αναδιοργάνωση του σιδηροδρόμου και ειδικότερα στο υπό ψήφιση σχέδιο νόμου όλο αυτό αποτελεί ένα τμήμα του ευρύτερου σχεδίου αναδιάρθρωσης και επανεκκίνησης του εθνικού σιδηροδρόμου.

Όσον αφορά τώρα στις τροπολογίες, κατ’ αρχάς, με την προτεινόμενη υπουργική τροπολογία γίνεται πράξη ένα αίτημα πολιτών και επιχειρήσεων για τη μείωση των εξόδων τραπεζικών συναλλαγών μέσω των ψηφιακών δικτύων, ειδικά δε για τις καθημερινές συναλλαγές πληρωμών του ευρύτερου δημοσίου και των λογαριασμών κοινής ωφέλειας, ενέργειας και άλλων.

Επίσης, με άλλη τροπολογία ικανοποιείται ένα πάγιο αίτημα του ένστολου προσωπικού της χώρας, καθώς χορηγείται σε αυτούς επίδομα ιδιαίτερων συνθηκών εργασίας και επικινδυνότητας αναλόγως του βαθμού, ενώ προσαυξάνεται για έγγαμα στελέχη και στελέχη με τέκνα.

Ενισχύονται λοιπόν οικονομικά με αυτόν τον τρόπο τα στελέχη των Ενόπλων Δυνάμεων, της Αστυνομίας, του Λιμενικού, της Πυροσβεστικής, ως μια έμπρακτη αναγνώριση του έργου τους και των συνθηκών άσκησης αυτού.

Λαμβάνεται ακόμη ένα μέτρο για την αντιμετώπιση του στεγαστικού προβλήματος μέσω της απαλλαγής από τον φόρο εισοδήματος για εισόδημα από ακίνητα τα οποία διατίθενται προς μακροχρόνια μίσθωση τουλάχιστον για μια τριετία και τίθενται περιορισμοί στις βραχυχρόνιες μισθώσεις για συγκεκριμένες περιοχές που αντιμετωπίζουν οξύ πρόβλημα.

Αυτή η ρύθμιση με την προτεινόμενη τροπολογία επεκτείνεται και στα ακίνητα ιδιοκτησίας πιστωτικών ιδρυμάτων στα οποία περιήλθαν συνεπεία πλειστηριασμών, ώστε να αντιμετωπιστεί ακόμη πιο αποτελεσματικά το στεγαστικό πρόβλημα.

Κυρίες και κύριοι συνάδελφοι, το υπό ψήφιση σχέδιο νόμου κινείται συνολικά προς τη σωστή κατεύθυνση και θέτει τις πρώτες βάσεις για την αναδιοργάνωση του σιδηροδρομικού τομέα, όπως και όλοι οι εμπλεκόμενοι φορείς κατά τη διάρκεια των συζητήσεων στην επιτροπή παραδέχτηκαν.

Σας καλώ λοιπόν να το ψηφίσετε τόσο αυτό όσο και τις προτεινόμενες τροπολογίες προς όφελος της κοινωνίας και των πολιτών, ώστε να προχωρήσουμε και στα επόμενα βήματα του σχεδίου αναβάθμισης συλλογικά και σταθερά, προκειμένου να καταστεί ο σιδηρόδρομος το πιο οικονομικό, το πιο οικολογικό και, το σημαντικότερο, το πιο ασφαλές μέσο μεταφοράς επιβατών και προϊόντων, με κοινωφελή και δημόσιο χαρακτήρα. Είναι καθήκον μας.

Σας εύχομαι καλά Χριστούγεννα και καλή χρονιά, με υγεία και ειρήνη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Βολουδάκη και για την οικονομία του χρόνου.

Ζήτησε μια παρέμβαση τριών λεπτών η κ. Κωνσταντοπούλου.

Κυρία Κωνσταντοπούλου, μην ανεβείτε στο Βήμα, από τη θέση σας. Αλλιώς, δεν σας δίνω τον λόγο. Δεν θα έχετε τον λόγο. Έχετε μόνο τρία λεπτά, γιατί έχετε μιλήσει συνολικά πενήντα οκτώμισι λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τρία λεπτά θα μιλήσω.

**ΠΡΟΕΔΡΕΥΩΝ (Αθανάσιος Μπούρας):** Αν το τηρήσετε,τότε ευχαρίστως. Γιατί έχετε μιλήσει πενήντα οκτώμισι λεπτά και έχουμε προαναγγείλει για τις 23.00΄ ονομαστική ψηφοφορία.

Έχετε τον λόγο για τρία λεπτά αυστηρά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Την ονομαστική ψηφοφορία εμείς την επιδιώξαμε και σας ξεβολέψαμε. Και ευχαριστώ πάρα πολύ που ανταποκρίθηκε η Κοινοβουλευτική Ομάδα του Κομμουνιστικού Κόμματος και το κατέθεσε το αίτημα, γιατί εμείς με έξι Βουλευτές δυστυχώς δεν μπορούμε να καταθέτουμε αιτήματα για ονομαστική.

Έχει μεγάλη σημασία ότι κατατέθηκε. Έχει σημασία να μιλάμε γι’ αυτά τα οποία καίνε και πονάνε. Και αυτά που καίνε και πονάνε είναι οι τεχνικές της συγκάλυψης στις οποίες επιδίδεστε, ότι είστε δεξιοτέχνες και αρχιερείς της συγκάλυψης.

Και με αυτό το νομοσχέδιο επιχειρείτε άλλη μία πράξη συγκάλυψης των ποινικών ευθυνών των δικών σας και των στελεχών σας και των κατηγορούμενων της «ΕΡΓΟΣΕ», που καλούνται και από τον εφέτη ειδικό ανακριτή και από την Ευρωπαία ανακρίτρια και από την Ευρωπαία εισαγγελέα για κακουργηματικές πράξεις που συνδέονται με την αφαίρεση πενήντα επτά ανθρώπινων ζωών.

Γι’ αυτό ελέγχεται το κόμμα σας, κύριε Πλεύρη, που περιμένατε να μου απαντήσετε όταν έφυγα για να πάω στο Πάντειο…

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Να ήσασταν εδώ…

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …και μάλλον δεν πιστέψατε ότι θα είμαι εδώ ξανά για να σας απαντήσω. Θα είμαι πάντα εδώ, για να σας απαντώ. Δεν πρόκειται σαν τους κλέφτες να πετύχετε μονόλογο ούτε παραποίηση της αλήθειας και της ιστορίας.

Η κοινωνική δικηγορία είναι ακριβώς αυτό με το οποίο εσείς δεν έχετε σχέση. Είναι η υπεράσπιση των αδυνάμων, είναι η υπεράσπιση των ανθρώπων που εσείς θέλετε να παραπετάτε για να μην έχουν εκπροσώπηση και να μην έχουν στον ήλιο μοίρα.

Και όταν λέω ότι είμαι με τους γονείς και όχι με τον Αγοραστό, το επαναλαμβάνω με όλους τους τρόπους και σε όλους τους τόνους. Ο κ. Αγοραστός είναι το εκλεκτό παιδί του κ. Μητσοτάκη. Είναι αυτός στον οποίο έδωσε ένα δισεκατομμύριο ευρώ για αντιπλημμυρικά έργα και αντιπλημμυρικά έργα δεν υπήρξαν και πέθανε κόσμος. Είναι αυτός ο οποίος δέχθηκε κατ’ εντολήν της Κυβέρνησής σας να μπαζώσει τον τόπο του εγκλήματος, την ώρα που είχατε πετάξει, κύριοι, τα κόκκαλα και τα υπολείμματα και τα προσωπικά αντικείμενα των θυμάτων σε έναν ιδιωτικό χώρο.

Αυτός είναι ο κ. Αγοραστός, που δεν έχει λογοδοτήσει και που ήρθε εδώ με την κάλυψή σας να πει ότι εφαρμόζει και ενεργοποιεί και ασκεί το δικαίωμα σιωπής και δεν απαντά στην εξεταστική επιτροπή της Βουλής. Αυτό είναι το ήθος και η στάση και οι πράξεις σας.

Το νομοσχέδιο αυτό είναι μία πράξη συγκάλυψης και όσοι το ψηφίσετε τώρα ονομαστικά, βάζετε το ονοματεπώνυμό σας και την υπογραφή σας σε αυτή τη νέα πράξη συγκάλυψης ποινικών ευθυνών. Είναι πραγματικά αποκαλυπτικό για την ιστορία και θα σας κρίνει η ιστορία και θα μας κρίνει όλους η ιστορία, η οποία έχει ένα καλό, ότι δεν τελειώνει.

**ΠΡΟΕΔΡΕΥΩΝ (Αθανάσιος Μπούρας):** Με αυτό κλείστε, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε, κλείνω.

**ΠΡΟΕΔΡΕΥΩΝ (Αθανάσιος Μπούρας):** Κλείστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα κλείσω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Δεν κλείνετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ θα σας ευχηθώ καλή ψήφο στην ονομαστική ψηφοφορία…

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Καλά Χριστούγεννα και καλή φώτιση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλά Χριστούγεννα, κύριε Πλεύρη.

Θα κάνω την ευχή που σας έκανα πέρσι, που δεν έπιασε, καλά μυαλά, και μια ακόμα ευχή, καλά ξεμπερδέματα. Να είστε καλά.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Την πολύωρη σημερινή συνεδρίαση για το νομοσχέδιο θα κλείσει με την τοποθέτησή του ο Υπουργός.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Θα χρειαστώ τρία λεπτά.

**ΠΡΟΕΔΡΕΥΩΝ (Αθανάσιος Μπούρας):** Είναι δικαίωμά σας. Ακόμα καλύτερα, γιατί περιμένει ο κόσμος.

Κύριε Υπουργέ, έχετε τον λόγο για το κλείσιμο του σχεδίου νόμου.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Εισαγωγικά, θέλω να ευχαριστήσω όλες και όλους τους συναδέλφους για τον εξαιρετικά γόνιμο παραγωγικό διάλογο που είχαμε αυτές τις ημέρες. Πάντα βεβαίως είμαστε συνηθισμένοι, υπάρχουν και λίγες εξαιρέσεις.

Απ’ ότι βλέπω από την εικόνα, δεν βλέπω να ξεβολέψατε την κυβερνητική πλειοψηφία. Μάλλον άλλοι ξεβολεύτηκαν. Η κυβερνητική πλειοψηφία έχει αποδείξει ότι έχει και πραγματική κοινωνική ευαισθησία και ενσυναίσθηση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το ένα τρίτο…

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Μάλλον και από εσάς λείπουν, αν καταλαβαίνω καλά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εμείς εδώ είμαστε, μην ανησυχείτε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Συμφωνήσαμε ότι ο σιδηρόδρομος αντιμετωπίζει πολλά, μεγάλα και διαχρονικά προβλήματα.

Τα στοιχεία που έδωσα, κύριε συνάδελφε, δεν ήταν για να καταδείξουν μια φθίνουσα πορεία αυτών. Ήταν για να καταδείξουν, αγαπητέ συνάδελφε κύριε Μεϊκόπουλε, τη διαχρονικότητα του προβλήματος. Τη λέξη «φθίνουσα πορεία» σε δυστυχήματα και ατυχήματα δεν τη χρησιμοποίησα ποτέ. Ψάξτε τα Πρακτικά. Ποτέ! Τη διαχρονικότητα του προβλήματος ήθελα να δείξω.

Δεύτερη παρατήρηση. Η χώρα για πρώτη φορά -επειδή με ρωτήσατε γιατί έκανα μια ολόκληρη ανάλυση ενός σχεδίου δράσης- διαθέτει μαζί με την Ευρωπαϊκή Επιτροπή ένα ολοκληρωμένο σχέδιο δράσης.

Πότε αυτό δημιουργήθηκε; Τον Απρίλιο - Μάιο του 2024. Ένας πυλώνας αυτού του ολιστικού σχεδίου είναι αυτό που ψηφίζουμε σήμερα.

Τρίτη παρατήρηση. Αυτό το σχέδιο έχει πέντε πυλώνες, έχει προτεραιότητες, έχει ορόσημα, έχει χρονοδιαγράμματα, έχει πηγές χρηματοδότησης. Τα κατέθεσα όλα στη Βουλή σήμερα, ό,τι ακριβώς μου ζητήσατε.

Εσείς και όλα τα κόμματα της αντιπολίτευσης τι κάνατε; «Όχι» σήμερα, «όχι» πέρσι, «όχι» πρόπερσι. Ό,τι και να φέρουμε, «όχι» σε όλα, χωρίς καμμία πρόταση, χωρίς κανένα σχέδιο! Μόνο μία λύση έχετε: «Κάντε προσλήψεις». Λέτε κι αν κάνουμε προσλήψεις θα αντιμετωπιστούν ξαφνικά όλα αυτά τα διαχρονικά προβλήματα που έχει ο σιδηρόδρομος.

Άρα, αυτές είναι οι τρεις επισημάνσεις.

Συμπέρασμα, σήμερα κάνουμε ένα πρώτο, ένα ουσιαστικό βήμα. Δεν φτάνει. Απαιτείται συστηματική, επίμονη, πολύχρονη προσπάθεια.

Συνεχίζουμε με σοβαρότητα, μεθοδικότητα, επιμονή και σταθερά βήματα. Και η κυβερνητική πλειοψηφία έχει αποδείξει ότι ενεργεί με ευθύνη και διαθέτει πραγματική ενσυναίσθηση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Υποδομών και Μεταφορών: «Αναδιάρθρωση σιδηροδρομικού τομέα και ενίσχυση ρυθμιστικών φορέων μεταφορών και άλλες διατάξεις».

Πριν προχωρήσουμε στην ψηφοφορία θα ήθελα εκ μέρους του Προεδρείου της Βουλής, του Προέδρου κ. Τασούλα, όλων των Αντιπροέδρων και του Γενικού Γραμματέα να ευχηθούμε σε όλες και σε όλους και σε όλον τον ελληνικό λαό καλά Χριστούγεννα, χρόνια πολλά, καλή χρονιά με υγεία, αισιοδοξία και αλληλεγγύη. Να είστε όλες και όλοι καλά.

(Χειροκροτήματα)

Και βέβαια να ευχαριστήσω και πάλι τους ακάματους συνοδοιπόρους μας στο νομοθετικό έργο, τους νυχθημερόν επαγρυπνούντες υπαλλήλους της Βουλής, αστυνομικούς, φωτορεπόρτερ και κοινοβουλευτικούς δημοσιογράφους.

(Χειροκροτήματα)

Προχωρούμε στην ψήφιση επί της αρχής, των άρθρων, των τροπολογιών και του συνόλου του σχεδίου νόμου και η ψήφισή τους θα γίνει χωριστά.

Σας υπενθυμίζω ότι έχει υποβληθεί αίτηση διεξαγωγής ονομαστικής ψηφοφορίας επί της αρχής και επί της υπουργικής τροπολογίας με 298/5 του σχεδίου νόμου από τον Πρόεδρο της Κοινοβουλευτικής Ομάδας του Κομμουνιστικού Κόμματος Ελλάδας και τους Βουλευτές του κόμματός του.

Συνεπώς διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, συνεχίζεται η διακοπείσα συνεδρίαση.

Στο σημείο αυτό θα διεξαχθεί ονομαστική ηλεκτρονική ψηφοφορία επί της αρχής και επί της υπουργικής τροπολογίας 298/5 του σχεδίου νόμου του Υπουργείου Υποδομών και Μεταφορών.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα καταχωριστούν στα Πρακτικά της σημερινής συνεδρίασης και θα συνυπολογιστούν στην καταμέτρηση, η οποία θα ακολουθήσει.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 611α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας.

Επί της αρχής του νομοσχεδίου εψήφισαν συνολικά 291 Βουλευτές.

Υπέρ της αρχής του νομοσχεδίου, δηλαδή ΝΑΙ, ψήφισαν 157.

Κατά της αρχής του νομοσχεδίου, δηλαδή ΟΧΙ ψήφισαν 133.

ΠΑΡΩΝ εψήφισε ένας.

Συνεπώς το νομοσχέδιο έγινε δεκτό επί της αρχής κατά πλειοψηφία.

Επί της υπουργικής τροπολογίας με γενικό αριθμό 298 και ειδικό 5 ψήφισαν 294 Βουλευτές.

Υπέρ της τροπολογίας, δηλαδή ΝΑΙ, ψήφισαν 157 Βουλευτές.

Κατά της τροπολογίας, δηλαδή ΟΧΙ, ψήφισαν 135 Βουλευτές.

ΠΑΡΩΝ εψήφισαν δύο.

Συνεπώς η τροπολογία με γενικό αριθμό 298 και ειδικό 5 έγινε δεκτή κατά πλειοψηφία.

Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Επί της Αρχής (ΣΥΝΟΛΙΚΑ ΨΗΦΟΙ: NAI:157, OXI:133, ΠΡΝ:1)** |  |  |  |
| ΑΒΡΑΜΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΓΑΠΗΔΑΚΗ ΕΙΡΗΝΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΘΑΝΑΣΙΟΥ ΧΑΡΑΛΑΜΠΟΣ | ΝΕΑ ΔΗΜΟΚΡΑΤΙΑ | ΛΕΣΒΟΥ | ΝΑΙ |
| ΑΚΡΙΤΑ ΕΛΕΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΟΧΙ |
| ΑΚΤΥΠΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΖΑΚΥΝΘΟΥ | ΝΑΙ |
| ΑΛΕΞΟΠΟΥΛΟΥ ΧΡΙΣΤΙΝΑ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΑΜΠΑΤΙΕΛΟΣ ΝΙΚΟΛΑΟΣ | Κ.Κ.Ε. | Α΄ ΠΕΙΡΑΙΩΣ | ΟΧΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΝΕΑ ΑΡΙΣΤΕΡΑ | ΑΧΑΪΑΣ | ΟΧΙ |
| ΑΝΔΡΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΑΡΓΟΛΙΔΟΣ | ΝΑΙ |
| ΑΝΔΡΟΥΛΑΚΗΣ ΝΙΚΟΛΑΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α΄ ΘΕΣΣΑΛΟΝΙΚΗΣ | ΟΧΙ |
| ΑΝΤΩΝΙΟΥ ΜΑΡΙΑ | ΝΕΑ ΔΗΜΟΚΡΑΤΙΑ | ΚΑΣΤΟΡΙΑΣ | ΝΑΙ |
| ΑΠΟΣΤΟΛΑΚΗ ΕΛΕΝΗ-ΜΑΡΙΑ(ΜΙΛΕΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΑΠΟΣΤΟΛΑΚΗΣ ΕΥΑΓΓΕΛΟΣ | ΑΝΕΞ. | ΕΠΙΚΡΑΤΕΙΑΣ | ΟΧΙ |
| ΑΡΑΜΠΑΤΖΗ ΦΩΤΕΙΝΗ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ(ΧΑΪΔΩ) | ΕΛΛΗΝΙΚΗ ΛΥΣΗ | Β' ΠΕΙΡΑΙΩΣ | ΟΧΙ |
| ΑΣΠΙΩΤΗΣ ΓΕΩΡΓΙΟΣ | ΑΝΕΞ. | ΑΧΑΪΑΣ | ΠΡΝ |
| ΑΥΓΕΝΑΚΗΣ ΕΛΕΥΘΕΡΙΟΣ | ΑΝΕΞ. | ΗΡΑΚΛΕΙΟΥ | ΝΑΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΑΝΕΞ. | ΚΕΡΚΥΡΑΣ | ΟΧΙ |
| ΑΧΜΕΤ ΙΛΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΟΔΟΠΗΣ | ΟΧΙ |
| ΑΧΤΣΙΟΓΛΟΥ ΕΥΤΥΧΙΑ(ΕΦΗ) | ΝΕΑ ΑΡΙΣΤΕΡΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΑΛΤΟΓΙΑΝΝΗΣ ΔΙΟΝΥΣΙΟΣ | ΑΝΕΞ. | ΑΙΤΩΛΟΑΚΑΡΝΑΝΙΑΣ | ΟΧΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΒΑΤΣΙΝΑ ΕΛΕΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΟΧΙ |
| ΒΕΛΟΠΟΥΛΟΣ ΚΥΡΙΑΚΟΣ | ΕΛΛΗΝΙΚΗ ΛΥΣΗ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΖΑΝΗΣ | ΟΧΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΒΛΑΣΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΑΡΚΑΔΙΑΣ | ΝΑΙ |
| ΒΛΑΧΑΚΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΒΛΑΧΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗ ΣΕΒΑΣΤΗ(ΣΕΒΗ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΡΥΛΛΑΣ ΑΝΔΡΕΑΣ | ΝΙΚΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΟΥΛΤΕΨΗ ΣΟΦΙΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΡΕΤΤΑΚΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΒΡΕΤΤΟΣ ΝΙΚΟΛΑΟΣ | ΝΙΚΗ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΡΟΥΤΣΗΣ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΓΑΒΡΗΛΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΓΟΛΙΔΟΣ | ΟΧΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΤΗΣ | ΟΧΙ |
| ΓΕΡΟΥΛΑΝΟΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΘΗΝΩΝ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΙΛΚΙΣ | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | ΘΕΣΠΡΩΤΙΑΣ | ΝΑΙ |
| ΓΙΩΡΓΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΧΑΛΚΙΔΙΚΗΣ | ΝΑΙ |
| ΓΚΙΚΑΣ ΣΤΕΦΑΝΟΣ | ΝΕΑ ΔΗΜΟΚΡΑΤΙΑ | ΚΕΡΚΥΡΑΣ | ΝΑΙ |
| ΓΚΙΟΚΑΣ ΙΩΑΝΝΗΣ | Κ.Κ.Ε. | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΚΟΛΙΔΑΚΗΣ ΔΙΑΜΑΝΤΗΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΡΑΜΜΕΝΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Α' ΑΘΗΝΩΝ | ΟΧΙ |
| ΓΡΗΓΟΡΑΚΟΥ ΠΑΝΑΓΙΩΤΑ(ΝΑΓΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΚΩΝΙΑΣ | ΟΧΙ |
| ΔΑΒΑΚΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΔΑΓΚΑ ΠΑΡΑΣΚΕΥΗ(ΒΙΒΗ) | Κ.Κ.Ε. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΔΕΛΒΕΡΟΥΔΗΣ ΚΟΜΝΗΝΟΣ | ΝΙΚΗ | ΠΙΕΡΙΑΣ | ΟΧΙ |
| ΔΕΛΗΚΑΡΗ ΑΓΓΕΛΙΚΗ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΔΗΜΗΤΡΙΑΔΗΣ ΠΕΤΡΟΣ | ΣΠΑΡΤΙΑΤΕΣ | Β΄ ΘΕΣΣΑΛΟΝΙΚΗΣ | ΟΧΙ |
| ΔΗΜΗΤΡΟΚΑΛΛΗΣ ΙΩΑΝΝΗΣ | ΑΝΕΞ. | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΙΓΕΝΗ ΑΣΗΜΙΝΑ(ΣΕΜΙΝΑ) | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΔΟΥΔΩΝΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΟΧΙ |
| ΔΟΥΡΟΥ ΕΙΡΗΝΗ(ΡΕΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΕΞΑΡΧΟΣ ΝΙΚΟΛΑΟΣ(ΠΑΚΟΣ) | Κ.Κ.Ε. | ΙΩΑΝΝΙΝΩΝ | ΟΧΙ |
| ΕΥΘΥΜΙΟΥ ΑΝΝΑ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΜΠΑΡΑΣ ΜΙΛΤΙΑΔΗΣ(ΜΙΛΤΟΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΖΑΧΑΡΑΚΗ ΣΟΦΙΑ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΖΕΪΜΠΕΚ ΧΟΥΣΕΪΝ | ΝΕΑ ΑΡΙΣΤΕΡΑ | ΞΑΝΘΗΣ | ΟΧΙ |
| ΖΕΜΠΙΛΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΖΕΡΒΕΑΣ ΑΛΕΞΑΝΔΡΟΣ | ΣΠΑΡΤΙΑΤΕΣ | Β' ΠΕΙΡΑΙΩΣ | - |
| ΗΛΙΟΠΟΥΛΟΣ ΑΘΑΝΑΣΙΟΣ(ΝΑΣΟΣ) | ΝΕΑ ΑΡΙΣΤΕΡΑ | Α' ΑΘΗΝΩΝ | ΟΧΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΕΥΚΑΔΟΣ | ΝΑΙ |
| ΚΑΖΑΜΙΑΣ ΑΛΕΞΑΝΔΡΟΣ | ΠΛΕΥΣΗ ΕΛΕΥΘΕΡΙΑΣ | ΕΠΙΚΡΑΤΕΙΑΣ | ΟΧΙ |
| ΚΑΖΑΝΗ ΑΙΚΑΤΕΡΙΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΥΒΟΙΑΣ | ΟΧΙ |
| ΚΑΙΡΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΛΕΙΑΣ | ΟΧΙ |
| ΚΑΛΑΦΑΤΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΛΟΓΕΡΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΑΝΕΛΛΗ ΓΑΡΥΦΑΛΙΑ(ΛΙΑΝΑ) | Κ.Κ.Ε. | Α' ΑΘΗΝΩΝ | ΟΧΙ |
| ΚΑΠΕΤΑΝΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΑΠΠΑΤΟΣ ΠΑΝΑΓΗΣ | ΝΕΑ ΔΗΜΟΚΡΑΤΙΑ | ΚΕΦΑΛΛΗΝΙΑΣ | ΝΑΙ |
| ΚΑΡΑΓΕΩΡΓΟΠΟΥΛΟΥ ΕΛΕΝΗ | ΠΛΕΥΣΗ ΕΛΕΥΘΕΡΙΑΣ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ(ΚΩΣΤΑΣ) | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΟΧΙ |
| ΚΑΡΑΜΑΝΛΗ ΑΝΝΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΚΑΡΑΜΕΡΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΚΑΡΑΜΠΑΤΣΩΛΗ ΚΩΝΣΤΑΝΤΙΝΑ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΑΡΑΝΑΣΤΑΣΗΣ ΑΔΑΜΑΝΤΙΟΣ | ΠΛΕΥΣΗ ΕΛΕΥΘΕΡΙΑΣ | Α' ΑΘΗΝΩΝ | ΟΧΙ |
| ΚΑΡΑΟΓΛΟΥ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β' ΠΕΙΡΑΙΩΣ | ΟΧΙ |
| ΚΑΤΡΙΝΗΣ ΜΙΧΑΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΛΕΙΑΣ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΚΑΤΣΙΒΑΡΔΑΣ ΧΑΡΑΛΑΜΠΟΣ | ΑΝΕΞ. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΦΟΥΡΟΣ ΜΑΡΚΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΚΕΔΙΚΟΓΛΟΥ ΣΥΜΕΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΥΒΟΙΑΣ | ΟΧΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΓΕΩΡΓΙΑ(ΤΖΩΡΤΖΙΑ) | ΠΛΕΥΣΗ ΕΛΕΥΘΕΡΙΑΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ |
| ΚΕΦΑΛΟΓΙΑΝΝΗ ΟΛΓΑ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΡΕΘΥΜΝΗΣ | ΝΑΙ |
| ΚΕΦΑΛΟΓΙΑΝΝΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΛΑΡΙΣΗΣ | ΟΧΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΟΝΤΗΣ ΙΩΑΝΝΗΣ | ΣΠΑΡΤΙΑΤΕΣ | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΝΤΟΤΟΛΗ ΜΑΡΙΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΤΡΙΚΑΛΩΝ | ΟΧΙ |
| ΚΟΤΙΔΗΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΗΜΑΘΙΑΣ | ΟΧΙ |
| ΚΟΤΡΩΝΙΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΚΟΥΛΟΠΟΥΛΟΣ ΠΑΡΑΣΚΕΥΑΣ(ΠΑΡΙΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΚΟΖΑΝΗΣ | ΟΧΙ |
| ΚΟΥΛΚΟΥΔΙΝΑΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΚΟΥΠΕΛΟΓΛΟΥ ΣΥΜΕΩΝ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΥΡΟΥΠΑΚΗ ΑΣΠΑΣΙΑ | ΝΙΚΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΤΣΟΥΜΠΑΣ ΔΗΜΗΤΡΙΟΣ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΡΗΤΙΚΟΣ ΝΕΟΚΛΗΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΚΤΕΝΑ ΑΦΡΟΔΙΤΗ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΤΙΣΤΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΒΟΙΩΤΙΑΣ | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΥΡΙΑΖΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΔΡΑΜΑΣ | ΝΑΙ |
| ΚΥΡΙΑΚΗΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΡΕΒΕΖΗΣ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΚΑΔΙΑΣ | ΟΧΙ |
| ΚΩΝΣΤΑΝΤΟΠΟΥΛΟΥ ΖΩΗ | ΠΛΕΥΣΗ ΕΛΕΥΘΕΡΙΑΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΩΤΣΗΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΟΧΙ |
| ΛΕΟΝΤΑΡΙΔΗΣ ΘΕΟΦΙΛΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΑΚΟΥΛΗ ΕΥΑΓΓΕΛΙΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΡΙΣΗΣ | ΟΧΙ |
| ΛΙΒΑΝΟΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΛΙΝΟΥ ΑΘΗΝΑ | ΑΝΕΞ. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΛΙΟΥΤΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΛΥΤΡΙΒΗ ΙΩΑΝΝΑ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΜΑΚΡΗ ΖΩΗ(ΖΕΤΤΑ) | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΑΛΑΜΑ ΚΥΡΙΑΚΗ | ΑΝΕΞ. | ΧΑΛΚΙΔΙΚΗΣ | ΟΧΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΡΑΚΛΕΙΟΥ | ΟΧΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΜΑΝΟΥΣΟΣ ΓΕΩΡΓΙΟΣ | ΑΝΕΞ. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΑΝΤΑΣ ΠΕΡΙΚΛΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΜΑΝΤΖΟΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΟΧΙ |
| ΜΑΝΩΛΑΚΟΥ ΔΙΑΜΑΝΤΩ | Κ.Κ.Ε. | Β' ΠΕΙΡΑΙΩΣ | ΟΧΙ |
| ΜΑΡΙΝΟΣ ΓΕΩΡΓΙΟΣ | Κ.Κ.Ε. | ΕΥΒΟΙΑΣ | ΟΧΙ |
| ΜΑΡΚΟΓΙΑΝΝΑΚΗΣ ΑΛΕΞΑΝΔΡΟΣ | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΜΑΓΝΗΣΙΑΣ | ΟΧΙ |
| ΜΕΤΑΞΑΣ ΚΩΝΣΤΑΝΤΙΝΟΣ-ΒΑΣΙΛΕΙΟΣ | Κ.Κ.Ε. | ΜΑΓΝΗΣΙΑΣ | ΟΧΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | ΝΕΑ ΔΗΜΟΚΡΑΤΙΑ | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΜΙΧΑΗΛΙΔΗΣ ΣΤΑΥΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΙΟΥ | ΟΧΙ |
| ΜΙΧΑΗΛΙΔΟΥ ΔΟΜΝΑ-ΜΑΡΙΑ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΜΟΥΛΚΙΩΤΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΒΟΙΩΤΙΑΣ | ΟΧΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΜΠΑΡΑΝ ΜΠΟΥΡΧΑΝ | ΑΝΕΞ. | ΞΑΝΘΗΣ | ΟΧΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΠΡΕΒΕΖΗΣ | ΟΧΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΕΡΚΥΡΑΣ | ΟΧΙ |
| ΜΠΙΜΠΙΛΑΣ ΣΠΥΡΙΔΩΝ | ΠΛΕΥΣΗ ΕΛΕΥΘΕΡΙΑΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΠΟΥΓΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΟΧΙ |
| ΜΠΟΥΡΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΝΑΤΣΙΟΣ ΔΗΜΗΤΡΙΟΣ | ΝΙΚΗ | Α΄ ΘΕΣΣΑΛΟΝΙΚΗΣ | ΟΧΙ |
| ΝΙΚΗΤΙΑΔΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΔΩΔΕΚΑΝΗΣΟΥ | ΟΧΙ |
| ΝΙΚΟΛΑΪΔΗΣ ΑΝΑΣΤΑΣΙΟΣ(ΤΑΣΟΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΔΡΑΜΑΣ | ΟΧΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΔΡΑΜΑΣ | ΟΧΙ |
| ΟΙΚΟΝΟΜΟΠΟΥΛΟΣ ΤΑΣΟΣ | ΝΙΚΗ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΟΙΚΟΝΟΜΟΥ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΘΩΜΑΪΣ(ΤΖΙΝΑ) | ΝΕΑ ΔΗΜΟΚΡΑΤΙΑ | ΕΥΡΥΤΑΝΙΑΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΑΝΔΡΕΑΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΧΑΪΑΣ | ΟΧΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΑΝΑΣ ΑΠΟΣΤΟΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΑΛΚΙΔΙΚΗΣ | ΟΧΙ |
| ΠΑΠΑΔΑΚΗΣ ΠΑΡΑΣΧΟΣ | ΕΛΛΗΝΙΚΗ ΛΥΣΗ | ΕΒΡΟΥ | ΟΧΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΠΑΠΑΔΟΠΟΥΛΟΣ ΝΙΚΟΛΑΟΣ | ΝΙΚΗ | Β΄ ΘΕΣΣΑΛΟΝΙΚΗΣ | ΟΧΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΚΑΔΙΑΣ | ΟΧΙ |
| ΠΑΠΑΘΑΝΑΣΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΠΑΠΑΘΑΝΑΣΗΣ ΝΙΚΟΛΑΟΣ(ΝΙΚΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΙΩΑΝΝΟΥ ΑΡΕΤΗ | ΑΝΕΞ. | Β΄ ΘΕΣΣΑΛΟΝΙΚΗΣ | ΟΧΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΠΑΠΑΝΑΣΤΑΣΗΣ ΝΙΚΟΛΑΟΣ | Κ.Κ.Ε. | ΑΙΤΩΛΟΑΚΑΡΝΑΝΙΑΣ | ΟΧΙ |
| ΠΑΠΑΝΔΡΕΟΥ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΧΑΪΑΣ | ΟΧΙ |
| ΠΑΠΑΣ ΘΕΟΦΑΝΗΣ(ΦΑΝΗΣ) | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΠΑΠΑΣΩΤΗΡΙΟΥ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΦΛΩΡΙΝΗΣ | ΝΑΙ |
| ΠΑΠΠΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΠΑΣ ΠΕΤΡΟΣ | ΑΝΕΞ. | ΚΙΛΚΙΣ | ΟΧΙ |
| ΠΑΡΑΣΚΕΥΑΪΔΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΕΣΒΟΥ | ΟΧΙ |
| ΠΑΡΑΣΤΑΤΙΔΗΣ ΣΤΕΦΑΝΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΙΛΚΙΣ | ΟΧΙ |
| ΠΑΡΑΣΥΡΗΣ ΦΡΑΓΚΙΣΚΟΣ(ΦΡΕΝΤΥ) | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΟΧΙ |
| ΠΑΣΧΑΛΙΔΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΑΦΙΛΗΣ ΑΘΑΝΑΣΙΟΣ | Κ.Κ.Ε. | ΕΠΙΚΡΑΤΕΙΑΣ | ΟΧΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΝΕΑ ΑΡΙΣΤΕΡΑ | ΦΛΩΡΙΝΗΣ | ΟΧΙ |
| ΠΕΤΣΑΣ ΣΤΥΛΙΑΝΟΣ(ΣΤΕΛΙΟΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΠΙΕΡΡΑΚΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΧΑΝΙΩΝ | ΟΧΙ |
| ΠΟΥΛΑΣ ΑΝΔΡΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΓΟΛΙΔΟΣ | ΟΧΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΑΝΕΞ. | ΒΟΙΩΤΙΑΣ | ΟΧΙ |
| ΡΑΚΟΒΑΛΗΣ ΑΘΑΝΑΣΙΟΣ | ΝΙΚΗ | ΕΠΙΚΡΑΤΕΙΑΣ | ΟΧΙ |
| ΡΑΠΤΗ ΕΛΕΝΗ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΡΑΠΤΗ ΖΩΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΝΤΑΣ ΓΕΩΡΓΙΟΣ | ΝΙΚΗ | ΛΑΡΙΣΗΣ | ΟΧΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ | ΑΝΕΞ. | ΦΘΙΩΤΙΔΟΣ | ΟΧΙ |
| ΣΕΝΕΤΑΚΗΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΣΚΟΝΔΡΑ ΑΣΗΜΙΝΑ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΚΡΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΣΚΥΛΑΚΑΚΗΣ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΠΑΝΙΑΣ ΑΡΙΣΤΟΤΕΛΗΣ(ΤΕΛΗΣ) | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΠΥΡΙΔΑΚΗ ΑΙΚΑΤΕΡΙΝΗ(ΚΑΤΕΡΙΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΣΙΘΙΟΥ | ΟΧΙ |
| ΣΤΑΪΚΟΥΡΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΣΤΑΜΑΤΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΣΤΑΡΑΚΑ ΧΡΙΣΤΙΝΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΣΤΑΥΡΟΠΟΥΛΟΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΓΡΕΒΕΝΩΝ | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | ΝΕΑ ΔΗΜΟΚΡΑΤΙΑ | ΣΑΜΟΥ | ΝΑΙ |
| ΣΤΙΓΚΑΣ ΒΑΣΙΛΕΙΟΣ | ΣΠΑΡΤΙΑΤΕΣ | Β3' ΝΟΤΙΟΥ ΤΟΜΕΑ ΑΘΗΝΩΝ | - |
| ΣΤΟΛΤΙΔΗΣ ΛΕΩΝΙΔΑΣ | Κ.Κ.Ε. | Β΄ ΘΕΣΣΑΛΟΝΙΚΗΣ | ΟΧΙ |
| ΣΤΥΛΙΑΝΙΔΗΣ ΕΥΡΥΠΙΔΗΣ | ΝΕΑ ΔΗΜΟΚΡΑΤΙΑ | ΡΟΔΟΠΗΣ | ΝΑΙ |
| ΣΤΥΛΙΑΝΙΔΗΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΥΛΙΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΑΡΤΗΣ | ΝΑΙ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΟΧΙ |
| ΣΥΡΕΓΓΕΛΑ ΜΑΡΙΑ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΤΑΓΑΡΑΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΝΕΑ ΑΡΙΣΤΕΡΑ | Α' ΑΘΗΝΩΝ | ΟΧΙ |
| ΤΖΟΥΦΗ ΜΕΡΟΠΗ | ΝΕΑ ΑΡΙΣΤΕΡΑ | ΙΩΑΝΝΙΝΩΝ | ΟΧΙ |
| ΤΡΑΓΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΤΡΙΑΝΤΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΤΣΑΒΔΑΡΙΔΗΣ ΛΑΖΑΡΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΝΕΑ ΑΡΙΣΤΕΡΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΤΣΑΠΑΝΙΔΟΥ ΠΑΡΘΕΝΑ (ΠΟΠΗ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΝΕΑ ΔΗΜΟΚΡΑΤΙΑ | ΞΑΝΘΗΣ | ΝΑΙ |
| ΤΣΙΜΑΡΗΣ ΙΩΑΝΝΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΙΩΑΝΝΙΝΩΝ | ΟΧΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΠΕΙΡΑΙΩΣ | ΟΧΙ |
| ΤΣΙΡΩΝΗΣ ΣΠΥΡΙΔΩΝ | ΝΙΚΗ | ΑΧΑΪΑΣ | ΟΧΙ |
| ΤΣΟΚΑΝΗΣ ΧΡΗΣΤΟΣ | Κ.Κ.Ε. | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β΄ ΘΕΣΣΑΛΟΝΙΚΗΣ | ΟΧΙ |
| ΦΕΡΧΑΤ ΟΖΓΚΙΟΥΡ | ΝΕΑ ΑΡΙΣΤΕΡΑ | ΡΟΔΟΠΗΣ | ΟΧΙ |
| ΦΛΩΡΟΣ ΚΩΝΣΤΑΝΤΙΝΟΣ | ΑΝΕΞ. | ΛΑΡΙΣΗΣ | ΟΧΙ |
| ΦΟΡΤΩΜΑΣ ΦΙΛΙΠΠΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΦΩΤΗΛΑΣ ΙΑΣΩΝ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ | ΝΕΑ ΑΡΙΣΤΕΡΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΦΩΤΟΠΟΥΛΟΣ ΣΤΥΛΙΑΝΟΣ | ΕΛΛΗΝΙΚΗ ΛΥΣΗ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΧΑΛΚΙΑΣ ΑΘΑΝΑΣΙΟΣ | ΣΠΑΡΤΙΑΤΕΣ | Α' ΑΘΗΝΩΝ | - |
| ΧΑΡΑΚΟΠΟΥΛΟΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΝΕΑ ΑΡΙΣΤΕΡΑ | ΜΕΣΣΗΝΙΑΣ | ΟΧΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΙΩΑΝΝΙΔΟΥ ΜΑΡΙΑ-ΝΕΦΕΛΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΟΧΙ |
| ΧΝΑΡΗΣ ΕΜΜΑΝΟΥΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΕΘΥΜΝΗΣ | ΟΧΙ |
| ΧΟΥΡΔΑΚΗΣ ΜΙΧΑΗΛ | ΑΝΕΞ. | Α΄ ΘΕΣΣΑΛΟΝΙΚΗΣ | ΟΧΙ |
| ΧΡΗΣΤΙΔΗΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΗΣΤΙΔΟΥ ΡΑΛΛΙΑ | ΑΝΕΞ. | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΙΣΤΟΔΟΥΛΑΚΗΣ ΕΜΜΑΝΟΥΗΛ(ΜΑΝΩΛΗΣ) | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΧΡΥΣΟΧΟΪΔΗΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΡΙΝΘΙΑΣ | ΟΧΙ |
| **ΥΠ. ΤΡΟΠ. 298/5 όπως τροπ. (ΣΥΝΟΛΙΚΑ ΨΗΦΟΙ: NAI:157, OXI:135, ΠΡΝ:2)** |  |  |  |
| ΑΒΡΑΜΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΓΑΠΗΔΑΚΗ ΕΙΡΗΝΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΘΑΝΑΣΙΟΥ ΧΑΡΑΛΑΜΠΟΣ | ΝΕΑ ΔΗΜΟΚΡΑΤΙΑ | ΛΕΣΒΟΥ | ΝΑΙ |
| ΑΚΡΙΤΑ ΕΛΕΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΟΧΙ |
| ΑΚΤΥΠΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΖΑΚΥΝΘΟΥ | ΝΑΙ |
| ΑΛΕΞΟΠΟΥΛΟΥ ΧΡΙΣΤΙΝΑ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΑΜΠΑΤΙΕΛΟΣ ΝΙΚΟΛΑΟΣ | Κ.Κ.Ε. | Α΄ ΠΕΙΡΑΙΩΣ | ΟΧΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΝΕΑ ΑΡΙΣΤΕΡΑ | ΑΧΑΪΑΣ | ΟΧΙ |
| ΑΝΔΡΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΑΡΓΟΛΙΔΟΣ | ΝΑΙ |
| ΑΝΔΡΟΥΛΑΚΗΣ ΝΙΚΟΛΑΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α΄ ΘΕΣΣΑΛΟΝΙΚΗΣ | ΟΧΙ |
| ΑΝΤΩΝΙΟΥ ΜΑΡΙΑ | ΝΕΑ ΔΗΜΟΚΡΑΤΙΑ | ΚΑΣΤΟΡΙΑΣ | ΝΑΙ |
| ΑΠΟΣΤΟΛΑΚΗ ΕΛΕΝΗ-ΜΑΡΙΑ(ΜΙΛΕΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΑΠΟΣΤΟΛΑΚΗΣ ΕΥΑΓΓΕΛΟΣ | ΑΝΕΞ. | ΕΠΙΚΡΑΤΕΙΑΣ | ΟΧΙ |
| ΑΡΑΜΠΑΤΖΗ ΦΩΤΕΙΝΗ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ(ΧΑΪΔΩ) | ΕΛΛΗΝΙΚΗ ΛΥΣΗ | Β' ΠΕΙΡΑΙΩΣ | ΟΧΙ |
| ΑΣΠΙΩΤΗΣ ΓΕΩΡΓΙΟΣ | ΑΝΕΞ. | ΑΧΑΪΑΣ | ΠΡΝ |
| ΑΥΓΕΝΑΚΗΣ ΕΛΕΥΘΕΡΙΟΣ | ΑΝΕΞ. | ΗΡΑΚΛΕΙΟΥ | ΝΑΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΑΝΕΞ. | ΚΕΡΚΥΡΑΣ | ΟΧΙ |
| ΑΧΜΕΤ ΙΛΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΟΔΟΠΗΣ | ΟΧΙ |
| ΑΧΤΣΙΟΓΛΟΥ ΕΥΤΥΧΙΑ(ΕΦΗ) | ΝΕΑ ΑΡΙΣΤΕΡΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΑΛΤΟΓΙΑΝΝΗΣ ΔΙΟΝΥΣΙΟΣ | ΑΝΕΞ. | ΑΙΤΩΛΟΑΚΑΡΝΑΝΙΑΣ | ΟΧΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΒΑΤΣΙΝΑ ΕΛΕΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΟΧΙ |
| ΒΕΛΟΠΟΥΛΟΣ ΚΥΡΙΑΚΟΣ | ΕΛΛΗΝΙΚΗ ΛΥΣΗ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΖΑΝΗΣ | ΟΧΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΒΛΑΣΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΑΡΚΑΔΙΑΣ | ΝΑΙ |
| ΒΛΑΧΑΚΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΒΛΑΧΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗ ΣΕΒΑΣΤΗ(ΣΕΒΗ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΡΥΛΛΑΣ ΑΝΔΡΕΑΣ | ΝΙΚΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΟΥΛΤΕΨΗ ΣΟΦΙΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΡΕΤΤΑΚΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΒΡΕΤΤΟΣ ΝΙΚΟΛΑΟΣ | ΝΙΚΗ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΡΟΥΤΣΗΣ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΓΑΒΡΗΛΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΓΟΛΙΔΟΣ | ΟΧΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΤΗΣ | ΟΧΙ |
| ΓΕΡΟΥΛΑΝΟΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΘΗΝΩΝ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΙΛΚΙΣ | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | ΘΕΣΠΡΩΤΙΑΣ | ΝΑΙ |
| ΓΙΩΡΓΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΧΑΛΚΙΔΙΚΗΣ | ΝΑΙ |
| ΓΚΙΚΑΣ ΣΤΕΦΑΝΟΣ | ΝΕΑ ΔΗΜΟΚΡΑΤΙΑ | ΚΕΡΚΥΡΑΣ | ΝΑΙ |
| ΓΚΙΟΚΑΣ ΙΩΑΝΝΗΣ | Κ.Κ.Ε. | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΚΟΛΙΔΑΚΗΣ ΔΙΑΜΑΝΤΗΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΡΑΜΜΕΝΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Α' ΑΘΗΝΩΝ | ΟΧΙ |
| ΓΡΗΓΟΡΑΚΟΥ ΠΑΝΑΓΙΩΤΑ(ΝΑΓΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΚΩΝΙΑΣ | ΟΧΙ |
| ΔΑΒΑΚΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΔΑΓΚΑ ΠΑΡΑΣΚΕΥΗ(ΒΙΒΗ) | Κ.Κ.Ε. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΔΕΛΒΕΡΟΥΔΗΣ ΚΟΜΝΗΝΟΣ | ΝΙΚΗ | ΠΙΕΡΙΑΣ | ΟΧΙ |
| ΔΕΛΗΚΑΡΗ ΑΓΓΕΛΙΚΗ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΔΗΜΗΤΡΙΑΔΗΣ ΠΕΤΡΟΣ | ΣΠΑΡΤΙΑΤΕΣ | Β΄ ΘΕΣΣΑΛΟΝΙΚΗΣ | ΟΧΙ |
| ΔΗΜΗΤΡΟΚΑΛΛΗΣ ΙΩΑΝΝΗΣ | ΑΝΕΞ. | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΙΓΕΝΗ ΑΣΗΜΙΝΑ(ΣΕΜΙΝΑ) | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΔΟΥΔΩΝΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΟΧΙ |
| ΔΟΥΡΟΥ ΕΙΡΗΝΗ(ΡΕΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΕΞΑΡΧΟΣ ΝΙΚΟΛΑΟΣ(ΠΑΚΟΣ) | Κ.Κ.Ε. | ΙΩΑΝΝΙΝΩΝ | ΟΧΙ |
| ΕΥΘΥΜΙΟΥ ΑΝΝΑ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΜΠΑΡΑΣ ΜΙΛΤΙΑΔΗΣ(ΜΙΛΤΟΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΖΑΧΑΡΑΚΗ ΣΟΦΙΑ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΖΕΪΜΠΕΚ ΧΟΥΣΕΪΝ | ΝΕΑ ΑΡΙΣΤΕΡΑ | ΞΑΝΘΗΣ | ΟΧΙ |
| ΖΕΜΠΙΛΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΖΕΡΒΕΑΣ ΑΛΕΞΑΝΔΡΟΣ | ΣΠΑΡΤΙΑΤΕΣ | Β' ΠΕΙΡΑΙΩΣ | ΟΧΙ |
| ΗΛΙΟΠΟΥΛΟΣ ΑΘΑΝΑΣΙΟΣ(ΝΑΣΟΣ) | ΝΕΑ ΑΡΙΣΤΕΡΑ | Α' ΑΘΗΝΩΝ | ΟΧΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΕΥΚΑΔΟΣ | ΝΑΙ |
| ΚΑΖΑΜΙΑΣ ΑΛΕΞΑΝΔΡΟΣ | ΠΛΕΥΣΗ ΕΛΕΥΘΕΡΙΑΣ | ΕΠΙΚΡΑΤΕΙΑΣ | ΟΧΙ |
| ΚΑΖΑΝΗ ΑΙΚΑΤΕΡΙΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΥΒΟΙΑΣ | ΟΧΙ |
| ΚΑΙΡΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΛΕΙΑΣ | ΟΧΙ |
| ΚΑΛΑΦΑΤΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΛΟΓΕΡΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΑΝΕΛΛΗ ΓΑΡΥΦΑΛΙΑ(ΛΙΑΝΑ) | Κ.Κ.Ε. | Α' ΑΘΗΝΩΝ | ΟΧΙ |
| ΚΑΠΕΤΑΝΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΑΠΠΑΤΟΣ ΠΑΝΑΓΗΣ | ΝΕΑ ΔΗΜΟΚΡΑΤΙΑ | ΚΕΦΑΛΛΗΝΙΑΣ | ΝΑΙ |
| ΚΑΡΑΓΕΩΡΓΟΠΟΥΛΟΥ ΕΛΕΝΗ | ΠΛΕΥΣΗ ΕΛΕΥΘΕΡΙΑΣ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ(ΚΩΣΤΑΣ) | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΟΧΙ |
| ΚΑΡΑΜΑΝΛΗ ΑΝΝΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΚΑΡΑΜΕΡΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΚΑΡΑΜΠΑΤΣΩΛΗ ΚΩΝΣΤΑΝΤΙΝΑ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΑΡΑΝΑΣΤΑΣΗΣ ΑΔΑΜΑΝΤΙΟΣ | ΠΛΕΥΣΗ ΕΛΕΥΘΕΡΙΑΣ | Α' ΑΘΗΝΩΝ | ΟΧΙ |
| ΚΑΡΑΟΓΛΟΥ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β' ΠΕΙΡΑΙΩΣ | ΟΧΙ |
| ΚΑΤΡΙΝΗΣ ΜΙΧΑΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΛΕΙΑΣ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΚΑΤΣΙΒΑΡΔΑΣ ΧΑΡΑΛΑΜΠΟΣ | ΑΝΕΞ. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΦΟΥΡΟΣ ΜΑΡΚΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΚΕΔΙΚΟΓΛΟΥ ΣΥΜΕΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΥΒΟΙΑΣ | ΟΧΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΓΕΩΡΓΙΑ(ΤΖΩΡΤΖΙΑ) | ΠΛΕΥΣΗ ΕΛΕΥΘΕΡΙΑΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ |
| ΚΕΦΑΛΟΓΙΑΝΝΗ ΟΛΓΑ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΡΕΘΥΜΝΗΣ | ΝΑΙ |
| ΚΕΦΑΛΟΓΙΑΝΝΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΛΑΡΙΣΗΣ | ΟΧΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΟΝΤΗΣ ΙΩΑΝΝΗΣ | ΣΠΑΡΤΙΑΤΕΣ | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΝΤΟΤΟΛΗ ΜΑΡΙΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΤΡΙΚΑΛΩΝ | ΟΧΙ |
| ΚΟΤΙΔΗΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΗΜΑΘΙΑΣ | ΟΧΙ |
| ΚΟΤΡΩΝΙΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΚΟΥΛΟΠΟΥΛΟΣ ΠΑΡΑΣΚΕΥΑΣ(ΠΑΡΙΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΚΟΖΑΝΗΣ | ΟΧΙ |
| ΚΟΥΛΚΟΥΔΙΝΑΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΚΟΥΠΕΛΟΓΛΟΥ ΣΥΜΕΩΝ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΥΡΟΥΠΑΚΗ ΑΣΠΑΣΙΑ | ΝΙΚΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΤΣΟΥΜΠΑΣ ΔΗΜΗΤΡΙΟΣ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΡΗΤΙΚΟΣ ΝΕΟΚΛΗΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΚΤΕΝΑ ΑΦΡΟΔΙΤΗ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΤΙΣΤΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΒΟΙΩΤΙΑΣ | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΥΡΙΑΖΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΔΡΑΜΑΣ | ΝΑΙ |
| ΚΥΡΙΑΚΗΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΡΕΒΕΖΗΣ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΚΑΔΙΑΣ | ΟΧΙ |
| ΚΩΝΣΤΑΝΤΟΠΟΥΛΟΥ ΖΩΗ | ΠΛΕΥΣΗ ΕΛΕΥΘΕΡΙΑΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΩΤΣΗΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΟΧΙ |
| ΛΕΟΝΤΑΡΙΔΗΣ ΘΕΟΦΙΛΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΑΚΟΥΛΗ ΕΥΑΓΓΕΛΙΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΡΙΣΗΣ | ΟΧΙ |
| ΛΙΒΑΝΟΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΛΙΝΟΥ ΑΘΗΝΑ | ΑΝΕΞ. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΠΡΝ |
| ΛΙΟΥΤΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΛΥΤΡΙΒΗ ΙΩΑΝΝΑ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΜΑΚΡΗ ΖΩΗ(ΖΕΤΤΑ) | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΑΛΑΜΑ ΚΥΡΙΑΚΗ | ΑΝΕΞ. | ΧΑΛΚΙΔΙΚΗΣ | ΟΧΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΡΑΚΛΕΙΟΥ | ΟΧΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΜΑΝΟΥΣΟΣ ΓΕΩΡΓΙΟΣ | ΑΝΕΞ. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΑΝΤΑΣ ΠΕΡΙΚΛΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΜΑΝΤΖΟΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΟΧΙ |
| ΜΑΝΩΛΑΚΟΥ ΔΙΑΜΑΝΤΩ | Κ.Κ.Ε. | Β' ΠΕΙΡΑΙΩΣ | ΟΧΙ |
| ΜΑΡΙΝΟΣ ΓΕΩΡΓΙΟΣ | Κ.Κ.Ε. | ΕΥΒΟΙΑΣ | ΟΧΙ |
| ΜΑΡΚΟΓΙΑΝΝΑΚΗΣ ΑΛΕΞΑΝΔΡΟΣ | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΜΑΓΝΗΣΙΑΣ | ΟΧΙ |
| ΜΕΤΑΞΑΣ ΚΩΝΣΤΑΝΤΙΝΟΣ-ΒΑΣΙΛΕΙΟΣ | Κ.Κ.Ε. | ΜΑΓΝΗΣΙΑΣ | ΟΧΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | ΝΕΑ ΔΗΜΟΚΡΑΤΙΑ | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΜΙΧΑΗΛΙΔΗΣ ΣΤΑΥΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΙΟΥ | ΟΧΙ |
| ΜΙΧΑΗΛΙΔΟΥ ΔΟΜΝΑ-ΜΑΡΙΑ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΜΟΥΛΚΙΩΤΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΒΟΙΩΤΙΑΣ | ΟΧΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΜΠΑΡΑΝ ΜΠΟΥΡΧΑΝ | ΑΝΕΞ. | ΞΑΝΘΗΣ | ΟΧΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΠΡΕΒΕΖΗΣ | ΟΧΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΕΡΚΥΡΑΣ | ΟΧΙ |
| ΜΠΙΜΠΙΛΑΣ ΣΠΥΡΙΔΩΝ | ΠΛΕΥΣΗ ΕΛΕΥΘΕΡΙΑΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΠΟΥΓΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΟΧΙ |
| ΜΠΟΥΡΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΝΑΤΣΙΟΣ ΔΗΜΗΤΡΙΟΣ | ΝΙΚΗ | Α΄ ΘΕΣΣΑΛΟΝΙΚΗΣ | ΟΧΙ |
| ΝΙΚΗΤΙΑΔΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΔΩΔΕΚΑΝΗΣΟΥ | ΟΧΙ |
| ΝΙΚΟΛΑΪΔΗΣ ΑΝΑΣΤΑΣΙΟΣ(ΤΑΣΟΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΔΡΑΜΑΣ | ΟΧΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΔΡΑΜΑΣ | ΟΧΙ |
| ΟΙΚΟΝΟΜΟΠΟΥΛΟΣ ΤΑΣΟΣ | ΝΙΚΗ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΟΙΚΟΝΟΜΟΥ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΘΩΜΑΪΣ(ΤΖΙΝΑ) | ΝΕΑ ΔΗΜΟΚΡΑΤΙΑ | ΕΥΡΥΤΑΝΙΑΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΑΝΔΡΕΑΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΧΑΪΑΣ | ΟΧΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΑΝΑΣ ΑΠΟΣΤΟΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΑΛΚΙΔΙΚΗΣ | ΟΧΙ |
| ΠΑΠΑΔΑΚΗΣ ΠΑΡΑΣΧΟΣ | ΕΛΛΗΝΙΚΗ ΛΥΣΗ | ΕΒΡΟΥ | ΟΧΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΠΑΠΑΔΟΠΟΥΛΟΣ ΝΙΚΟΛΑΟΣ | ΝΙΚΗ | Β΄ ΘΕΣΣΑΛΟΝΙΚΗΣ | ΟΧΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΚΑΔΙΑΣ | ΟΧΙ |
| ΠΑΠΑΘΑΝΑΣΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΠΑΠΑΘΑΝΑΣΗΣ ΝΙΚΟΛΑΟΣ(ΝΙΚΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΙΩΑΝΝΟΥ ΑΡΕΤΗ | ΑΝΕΞ. | Β΄ ΘΕΣΣΑΛΟΝΙΚΗΣ | ΟΧΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΠΑΠΑΝΑΣΤΑΣΗΣ ΝΙΚΟΛΑΟΣ | Κ.Κ.Ε. | ΑΙΤΩΛΟΑΚΑΡΝΑΝΙΑΣ | ΟΧΙ |
| ΠΑΠΑΝΔΡΕΟΥ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΧΑΪΑΣ | ΟΧΙ |
| ΠΑΠΑΣ ΘΕΟΦΑΝΗΣ(ΦΑΝΗΣ) | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΠΑΠΑΣΩΤΗΡΙΟΥ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΦΛΩΡΙΝΗΣ | ΝΑΙ |
| ΠΑΠΠΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΠΑΣ ΠΕΤΡΟΣ | ΑΝΕΞ. | ΚΙΛΚΙΣ | ΟΧΙ |
| ΠΑΡΑΣΚΕΥΑΪΔΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΕΣΒΟΥ | ΟΧΙ |
| ΠΑΡΑΣΤΑΤΙΔΗΣ ΣΤΕΦΑΝΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΙΛΚΙΣ | ΟΧΙ |
| ΠΑΡΑΣΥΡΗΣ ΦΡΑΓΚΙΣΚΟΣ(ΦΡΕΝΤΥ) | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΟΧΙ |
| ΠΑΣΧΑΛΙΔΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΑΦΙΛΗΣ ΑΘΑΝΑΣΙΟΣ | Κ.Κ.Ε. | ΕΠΙΚΡΑΤΕΙΑΣ | ΟΧΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΝΕΑ ΑΡΙΣΤΕΡΑ | ΦΛΩΡΙΝΗΣ | ΟΧΙ |
| ΠΕΤΣΑΣ ΣΤΥΛΙΑΝΟΣ(ΣΤΕΛΙΟΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΠΙΕΡΡΑΚΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΧΑΝΙΩΝ | ΟΧΙ |
| ΠΟΥΛΑΣ ΑΝΔΡΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΓΟΛΙΔΟΣ | ΟΧΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΑΝΕΞ. | ΒΟΙΩΤΙΑΣ | ΟΧΙ |
| ΡΑΚΟΒΑΛΗΣ ΑΘΑΝΑΣΙΟΣ | ΝΙΚΗ | ΕΠΙΚΡΑΤΕΙΑΣ | ΟΧΙ |
| ΡΑΠΤΗ ΕΛΕΝΗ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΡΑΠΤΗ ΖΩΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΝΤΑΣ ΓΕΩΡΓΙΟΣ | ΝΙΚΗ | ΛΑΡΙΣΗΣ | ΟΧΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ | ΑΝΕΞ. | ΦΘΙΩΤΙΔΟΣ | ΟΧΙ |
| ΣΕΝΕΤΑΚΗΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΣΚΟΝΔΡΑ ΑΣΗΜΙΝΑ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΚΡΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΣΚΥΛΑΚΑΚΗΣ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΠΑΝΙΑΣ ΑΡΙΣΤΟΤΕΛΗΣ(ΤΕΛΗΣ) | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΠΥΡΙΔΑΚΗ ΑΙΚΑΤΕΡΙΝΗ(ΚΑΤΕΡΙΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΣΙΘΙΟΥ | ΟΧΙ |
| ΣΤΑΪΚΟΥΡΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΣΤΑΜΑΤΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΣΤΑΡΑΚΑ ΧΡΙΣΤΙΝΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΣΤΑΥΡΟΠΟΥΛΟΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΓΡΕΒΕΝΩΝ | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | ΝΕΑ ΔΗΜΟΚΡΑΤΙΑ | ΣΑΜΟΥ | ΝΑΙ |
| ΣΤΙΓΚΑΣ ΒΑΣΙΛΕΙΟΣ | ΣΠΑΡΤΙΑΤΕΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΤΟΛΤΙΔΗΣ ΛΕΩΝΙΔΑΣ | Κ.Κ.Ε. | Β΄ ΘΕΣΣΑΛΟΝΙΚΗΣ | ΟΧΙ |
| ΣΤΥΛΙΑΝΙΔΗΣ ΕΥΡΥΠΙΔΗΣ | ΝΕΑ ΔΗΜΟΚΡΑΤΙΑ | ΡΟΔΟΠΗΣ | ΝΑΙ |
| ΣΤΥΛΙΑΝΙΔΗΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΥΛΙΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΑΡΤΗΣ | ΝΑΙ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΟΧΙ |
| ΣΥΡΕΓΓΕΛΑ ΜΑΡΙΑ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΤΑΓΑΡΑΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΝΕΑ ΑΡΙΣΤΕΡΑ | Α' ΑΘΗΝΩΝ | ΟΧΙ |
| ΤΖΟΥΦΗ ΜΕΡΟΠΗ | ΝΕΑ ΑΡΙΣΤΕΡΑ | ΙΩΑΝΝΙΝΩΝ | ΟΧΙ |
| ΤΡΑΓΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΤΡΙΑΝΤΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΤΣΑΒΔΑΡΙΔΗΣ ΛΑΖΑΡΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΝΕΑ ΑΡΙΣΤΕΡΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΤΣΑΠΑΝΙΔΟΥ ΠΑΡΘΕΝΑ (ΠΟΠΗ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΝΕΑ ΔΗΜΟΚΡΑΤΙΑ | ΞΑΝΘΗΣ | ΝΑΙ |
| ΤΣΙΜΑΡΗΣ ΙΩΑΝΝΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΙΩΑΝΝΙΝΩΝ | ΟΧΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΠΕΙΡΑΙΩΣ | ΟΧΙ |
| ΤΣΙΡΩΝΗΣ ΣΠΥΡΙΔΩΝ | ΝΙΚΗ | ΑΧΑΪΑΣ | ΟΧΙ |
| ΤΣΟΚΑΝΗΣ ΧΡΗΣΤΟΣ | Κ.Κ.Ε. | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β΄ ΘΕΣΣΑΛΟΝΙΚΗΣ | ΟΧΙ |
| ΦΕΡΧΑΤ ΟΖΓΚΙΟΥΡ | ΝΕΑ ΑΡΙΣΤΕΡΑ | ΡΟΔΟΠΗΣ | ΟΧΙ |
| ΦΛΩΡΟΣ ΚΩΝΣΤΑΝΤΙΝΟΣ | ΑΝΕΞ. | ΛΑΡΙΣΗΣ | ΟΧΙ |
| ΦΟΡΤΩΜΑΣ ΦΙΛΙΠΠΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΦΩΤΗΛΑΣ ΙΑΣΩΝ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ | ΝΕΑ ΑΡΙΣΤΕΡΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΦΩΤΟΠΟΥΛΟΣ ΣΤΥΛΙΑΝΟΣ | ΕΛΛΗΝΙΚΗ ΛΥΣΗ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΧΑΛΚΙΑΣ ΑΘΑΝΑΣΙΟΣ | ΣΠΑΡΤΙΑΤΕΣ | Α' ΑΘΗΝΩΝ | ΟΧΙ |
| ΧΑΡΑΚΟΠΟΥΛΟΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΝΕΑ ΑΡΙΣΤΕΡΑ | ΜΕΣΣΗΝΙΑΣ | ΟΧΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΙΩΑΝΝΙΔΟΥ ΜΑΡΙΑ-ΝΕΦΕΛΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΟΧΙ |
| ΧΝΑΡΗΣ ΕΜΜΑΝΟΥΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΕΘΥΜΝΗΣ | ΟΧΙ |
| ΧΟΥΡΔΑΚΗΣ ΜΙΧΑΗΛ | ΑΝΕΞ. | Α΄ ΘΕΣΣΑΛΟΝΙΚΗΣ | ΟΧΙ |
| ΧΡΗΣΤΙΔΗΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΗΣΤΙΔΟΥ ΡΑΛΛΙΑ | ΑΝΕΞ. | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΙΣΤΟΔΟΥΛΑΚΗΣ ΕΜΜΑΝΟΥΗΛ(ΜΑΝΩΛΗΣ) | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΧΡΥΣΟΧΟΪΔΗΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΡΙΝΘΙΑΣ | ΟΧΙ |
|  |  |  |  |

|  |  |  |  |  |
| --- | --- | --- | --- | --- |
|  |  |  |  |  |
| Ημ/νία:19/12/2024 |  |  |  |  |
|  |  |  |  |  |
| Αναδιάρθρωση σιδηροδρομικού τομέα και ενίσχυση ρυθμιστικών φορέων μεταφορών | | | | |
|  |  |  |  |  |
| **Άρθρο** | **ΝΑΙ** | **ΟΧΙ** | **ΠΡΝ** | **ΣΥΝ** |
| Επί της Αρχής | 157 | 133 | 1 | 291 |
| ΥΠ. ΤΡΟΠ. 298/5 όπως τροπ. | 157 | 135 | 2 | 294 |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Μετά την ολοκλήρωση της ονομαστικής ηλεκτρονικής ψηφοφορίας, προχωρούμε στην ψήφιση των υπολοίπων άρθρων, των τροπολογιών και του συνόλου.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 632 έως 640)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Συνεπώς, μετά την ολοκλήρωση της ψηφοφορίας, το σχέδιο νόμου του Υπουργείου Υποδομών και Μεταφορών «Αναδιάρθρωση σιδηροδρομικού τομέα και ενίσχυση ρυθμιστικών φορέων μεταφορών και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 641α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση κατά πλειοψηφία.

Κυρίες και κύριοι συνάδελφοι, έχουν διανεμηθεί ηλεκτρονικά στην διαδικτυακή ιστοσελίδα της Βουλής των Ελλήνων όπως και στα Τμήματα Έκδοσης Πρακτικών και Εντύπων, απ’ όπου μπορείτε να τα αναζητήσετε, τα Πρακτικά των συνεδριάσεων της Ολομέλειας της Βουλής της Τετάρτης 9 Οκτωβρίου 2024, της Παρασκευής 11 Οκτωβρίου 2024, της Δευτέρας 14 Οκτωβρίου 2024, της Τετάρτης 16 Οκτωβρίου 2024 και της Πέμπτης 17 Οκτωβρίου 2024 και ερωτάται το Σώμα εάν τα επικυρώνει.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι.

**ΠΡΟΕΔΡΕΥΩΝ (Αθανάσιος Μπούρας):** Συνεπώς, τα Πρακτικά της Τετάρτης 9 Οκτωβρίου 2024, της Παρασκευής 11 Οκτωβρίου 2024, της Δευτέρας 14 Οκτωβρίου 2024, της Τετάρτης 16 Οκτωβρίου 2024 και της Πέμπτης 17 Οκτωβρίου 2024 επικυρώθηκαν κατά πλειοψηφία.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 0.06΄ λύεται η συνεδρίαση για την Τετάρτη 8 Ιανουαρίου 2025, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

Καλό βράδυ, καλές γιορτές, καλά Χριστούγεννα και καλή χρονιά, πάντα με υγεία, αισιοδοξία και αλληλεγγύη.

Να είστε όλες και όλοι καλά!

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**